# ci

rhythmic: 满江红
author: 吴潜
content:
痴霭顽阴，风扫尽、安排今夕。
便放出、一轮金镜，皎然虚碧。
照彻肺肝明似水，是中空洞无他物。
倚亭皋、搔首问天公，天应识。
人共景，都非昔。
君共我，俱成客。
且相逢一笑，笙歌箫笛。
老去可怜杯酒减，醉来谩把阑干拍。
便明朝、烟水挂征帆，还相忆。
 >> 
词牌介绍


rhythmic: 满江红
author: 吴潜
content:
客子愁来，闲信马、到涵空阁。
谁为我、敛云收雾，青天为幕。
八万顷湖如镜静，波神护断东南角。
望孤帆、杳杳度微茫，山邀却。
三塞外，纷狐貉。
三径里，悲猿鹤。
笑鸱夷老子，占他头著。
正使百年能几许，看来万事难描摸。
问吴王、池馆复何如，霜枫落。
 >> 
词牌介绍


rhythmic: 满江红
author: 吴潜
content:
试马东风，且来问、南枝消息。
正小墅、几株斜倚，数花轻拆。
自有山中幽态度，谁知世上真颜色。
叹君家、五岭我双溪，俱成客。
长塞管，孤城笛。
天未晓，人犹寂。
有几多心事，露清月白。
好把寒英都放了，莫教春讯能占得。
问竹篱、茅舍景如何，惟渠识。
 >> 
词牌介绍


rhythmic: 满江红
author: 吴潜
content:
借问如何，春能好、客怀偏恶。
消遣底、闲言闲语，近都慵作。
岁月从今休点检，江湖自古多流落。
倚危亭、目断野云边，孤舟泊。
人事改，人情薄。
退後步，争先著。
且开尊洗盏，为君斟酌。
拂拭凤凰池上景，凄凉猿鹤山中约。
更东阳、憔悴到腰围，浑如削。
 >> 
词牌介绍


rhythmic: 哨遍
author: 吴潜
content:
在晋永和，癸丑暮春，初作兰亭会。
集众贤，临峻岭崇山，有茂林修竹流水。
畅幽情，纵无管弦丝竹，一觞一咏佳天气。
於宇宙之中，游心骋目，此娱信可乐只。
念人生相与放形骸。
或一室晤言襟抱开。
静躁虽殊，当其可欣，不知老至。
然倦复何之。
情随事改悲相系。
俯仰间遗迹，往往俱成陈矣。
况约境变迁，终期於尽，修龄短景都能几。
谩古换今移，时消物化，痛哉莫大生死。
每临文吊往一兴嗟。
亦自悼不能喻於怀。
算彭殇、妄虚均尔。
今之视昔如契，後视今犹昔。
故聊叙录时人所述，概想世殊事异。
後之来者览斯文，将悠然、有感於此。


rhythmic: 水调歌头
author: 吴潜
content:
铁瓮古形势，相对立金焦。
长江万里东注，晓吹卷惊涛。
天际孤云来去，水际孤帆上下，天共水相邀。
远岫忽明晦，好景画难描。
混隋陈，分宋魏，战孙曹。
回头千载陈迹，痴绝倚亭皋。
惟有汀边鸥鹭，不管人间兴废，一抹度青霄。
安得身飞去，举手谢尘嚣。
 >> 
词牌介绍


rhythmic: 水调歌头
author: 吴潜
content:
皎月亦长有，今夜独娟娟。
浮云万里收尽，人在水晶奁。
矫首银河澄澈，搔首金风浩荡，毛发亦冷然。
宇宙能空阔，磨蚁正回旋。
倩渔翁，撑舴艋，柳阴边。
垂纶下饵，须臾钓得两三鲜。
唤客烹鱼酾酒，伴我高吟长啸，烂醉即佳眠。
何用骖鸾去，已是地行仙。
 >> 
词牌介绍


rhythmic: 水调歌头
author: 吴潜
content:
宛水才停棹，一舸又澄江。
岩花篱蕊开遍，时节正重阳。
唤起沙汀渔父，揽取一天秋色，无处不潇湘。
有酒时鲸吸，醉里是吾乡。
济时心，忧国志，问穹苍。
是非得失，成败何用苦论量。
年事飞乌奔兔，世事崩崖惊浪，此别意茫茫。
但愿身强健，努力报君王。
 >> 
词牌介绍


rhythmic: 水调歌头
author: 吴潜
content:
才惜季方去，又更别元方。
惊心天上双凤，接翅下高冈。
万里瞿塘烟浪，一片昭亭云月，渺渺正相望。
夜雨连风壑，此意独凄凉。
杜鹃声，犹不住，搅离肠。
黄鸡白酒，吾意归兴动江乡。
人事纷纷难料，世事悠悠难说，何处问穹苍。
肯落儿曹泪，一笑付沧浪。
 >> 
词牌介绍


rhythmic: 水调歌头
author: 吴潜
content:
勋业竟何许，日日倚危楼。
天风吹动襟袖，身世一轻鸥。
山际云收云合，沙际舟来舟去，野意已先秋。
很石痴顽甚，不省古今愁。
郗兵强，韩舰整，说徐州。
但怜吾衰久矣，此事恐悠悠。
欲破诸公磊块，且倩一杯浇酹，休要问更筹。
星斗阑干角，手摘莫惊不。
 >> 
词牌介绍


rhythmic: 沁园春
author: 吴潜
content:
第一江山，无边境界，压四百州。
正天低云冻，山寒木落，萧条楚塞，寂寞吴舟。
白鸟孤飞，暮鸦群注，烟霭微茫锁戌楼。
凭阑久。
问匈奴未灭，底事菟裘。
回头。
祖敬何刘。
曾解把功名谈笑收。
算当时多少，英雄气概，到今惟有，废垅荒丘。
梦里光阴，眼前风景，一片今愁共古愁。
人间事，尽悠悠且且，莫莫休休。
 >> 
词牌介绍


rhythmic: 沁园春
author: 吴潜
content:
落雁横空，乱鸦投树，孤村暮烟。
有渔翁拖网，牧儿戴笠，行从水畔，唱过山前。
云阁还垂，雨低欲堕，何处行人唤渡船。
萧萧处，更柴门草店，竹外松边。
凄然。
倚马停鞭。
叹客袂征衫岁月迁。
既不缘富贵，功名系绊，非因妻子，田宅萦牵。
只有寸心，难忘斯世，磊块轮知者天。
愁无奈，且三杯浊酒，一枕酣眠。
 >> 
词牌介绍


rhythmic: 贺新郎
author: 吴潜
content:
说著成凄楚。
正尘飞、岷峨滟，兔嗥孤舞。
颇牧禁中留不住，弹压征西幕府。
便一舸、月汀烟渚。
四塞三关天样险，问何人、自辟鼯路。
成败事，几今古。
荼シ芍药春将暮。
最无情、飘零柳絮，搅人离绪。
屈指秋风吹雁信，应忆西湖夜雨。
谩岁月、消磨如许。
上下四方男子志，肯临歧、昵昵儿曹语。
呼大白，为君举。
 >> 
词牌介绍


rhythmic: 贺新郎
author: 吴潜
content:
扑尽征衫气。
小夷犹、尊杖履，踏开花事。
邂逅山翁行乐处，何似乌衣旧里。
叹芳草、舞台歌地。
百岁光阴如梦断，算古今、兴废都如此。
何用洒，儿曹泪。
江南自有渔樵队。
想家山、猿愁鹤怨，问人归未。
寄语寒梅休放尽，留取三花两蕊。
待老子、领些春意。
皎皎风流心自许，尽何妨、瘦影横斜水。
烦翠羽，伴醒醉。
 >> 
词牌介绍


rhythmic: 贺新郎
author: 吴潜
content:
可意人如玉。
小帘栊、轻匀淡泞，道家装束。
长恨春归无寻处，全在波明黛绿。
看冶叶、倡条浑俗。
比似江梅清有韵，更临风、对月斜依竹。
看不足，咏不足。
曲屏半掩青山簇。
正轻寒、夜来花睡，半残烛。
缥缈九霞光里梦，香在衣裳剩馥。
又只恐、铜壶声促。
试问送人归去後，对一奁、花影垂金粟。
肠易断，倩谁续。
 >> 
词牌介绍


rhythmic: 贺新郎
author: 吴潜
content:
又是春残去。
倚东风、寒云淡日，堕红飘絮。
燕社鸿秋人不问，尽管吴笙越鼓。
但短发、星星无数。
万事惟有彭泽醉，也何妨、袖卷长沙舞。
身与世，只如许。
阑干拍手闲情绪。
便明朝、苍鸥白鹭，北山南浦。
笑指午桥桥畔路，帘幕深深院宇。
尚趁得、柳烟花雾。
我亦故山猿鹤怨，问何时、归棹双溪渚。
歌一曲，恨千缕。
 >> 
词牌介绍


rhythmic: 贺新郎
author: 吴潜
content:
烟树瓜洲岸。
望旌旗、猎猎摇空，故人天远。
不似沙鸥飞得渡，直到雕鞍侧畔。
但徙倚、危阑目断。
自古锺情须我辈，况人间、万事思量遍。
涛似雪，风如箭。
扬州十里朱帘卷。
想桃根桃叶，依稀旧家庭院。
谁把青红吹到眼，知有醉翁局段。
便回首、舟移帆转。
渺渺江波愁未了，正淮山、日暮云撩乱。
阁酒盏，倚歌扇。
 >> 
词牌介绍


rhythmic: 贺新郎
author: 吴潜
content:
笑口开能几。
把年年、芳情冶思，总抛闲里。
桃杏枝头春才半，寒食清明又是。
但岁月、飙飞川逝。
回首秦楼双燕语，到如今、目断斜阳外。
将往事，试重记。
香罗尚有相思泪。
算人生、新愁易积，旧欢难继。
水上流红无觅处，还隔关山万里。
但赢得、新来憔悴。
昨夜东风颠狂後，想馀芳、尽是飘零底。
词写就，倩谁寄。
 >> 
词牌介绍


rhythmic: 满庭芳
author: 吴潜
content:
漠漠春阴，疏疏春雨，鹁鸠唤起春眠。
小园人静，独自倚秋千。
又见飘红堕雪，芳径里、都是花钿。
年年事，闲愁闲闷，挂在绿杨边。
寻思，都遍了，功名竹帛，富贵貂蝉。
但身为利锁，心被名牵。
争似依山傍水，数椽外、二顷良田。
无萦绊，炊粳酿秫，长是好花天。
 >> 
词牌介绍


rhythmic: 满庭芳
author: 吴潜
content:
春水溶溶，春山漠漠，淡烟浅罩轻笼。
危楼阑槛，掠面小东风。
又是飞花落絮，芳草暗、万绿成丛。
闲徙倚，百年人事，都在画船中。
故园，无恙否，一溪翠竹，两径苍松。
更有鱼堪钓，有秫堪舂。
底事尘驱物役，空回首、社燕秋鸿。
功名已，萧骚短鬓，分付与青铜。
 >> 
词牌介绍


rhythmic: 酹江月・念奴娇
author: 吴潜
content:
红尘飞骑，报元戎小队，踏青南陌。
雪浪堆边呼小渡，吴楚半江分坼。
岁月惊心，风埃迷目，相对头俱白。
杨花撩乱，可怜如此春色。
谁道燕燕莺莺，多情犹自，认得年时客。
重唱江南肠断句，为我满倾云液。
画鼓舟移，金鞍人远，一饷烟波隔。
斜阳冉冉，依然无限凄恻。


rhythmic: 酹江月・念奴娇
author: 吴潜
content:
晓来窗外，正南枝初放，两花三蕊。
千古春风头上立，羞退桃繁李。
姑射神游，寿阳妆褪，色界尘都洗。
竹扉松户，平生所寄聊耳。
堪笑强说和羹，此君心事，指高山流水。
陇驿凄凉，却怕被、哀角城头吹起。
此处关情，为他凝伫，淡月清霜里。
巡檐何事，岁寒相誓而已。


rhythmic: 酹江月・念奴娇
author: 吴潜
content:
半空楼阁，把江山图画，一时收拾。
白鸟孤飞飞尽处，最好暮天秋碧。
万里西风，百年人事，谩倚阑干拍。
凝眸何许，扬州烟树历历。
应念老子年来，浮名浮利，已作虚空掷。
三径才寻归活计，又是飘零为客。
回首平生，惊心双鬓，容易成凄恻。
尊前一笑，且由醉帽侧。


rhythmic: 八声甘州
author: 吴潜
content:
任渠侬、造物自儿嬉。
安能止吾归。
有秋来竹径，春时花坞，夏里荷漪。
何事东涂西抹，空遣鬓毛稀。
矫首看鸿鹄，远举高飞。
点检人间今古，问谁为赢局，底是输棋。
谩区区成败，蚁阵与蜗围。
便掀天卷地勋业，怕山中、拍手笑希夷。
如何是，一尊相属，万事休知。


rhythmic: 八声甘州
author: 吴潜
content:
记高冈、两凤揽朝晖，翩翻万里来。
向槐厅深处，松厅紧里，却立徘徊。
一舸风帆烟浪，拟竖锦江桅。
聊为玄晖老，共拂尘埃。
我亦归来岩壑，正不妨散诞，笑口频开。
算人间成败，何用苦惊猜。
便江南、求田问舍，把岁寒、三友一圈栽。
今宵酒，只消鲸吸，不要论杯。


rhythmic: 二郎神
author: 吴潜
content:
小楼向晚，正柳锁、一城烟雨。
记十里吴山，绣帘朱户，曾学宫词内舞。
浪逐东风无人管，但脉脉、岁移年度。
嗟往事未尘，新愁还织，怎堪重诉。
凝伫。
问春何事，飞红飘絮。
纵杜曲秦川，旧家都在，谁寄音书说与。
野草凄迷，暮云深黯，浑自替人无绪。
珠泪滴，应把寸肠万结，夜帷深处。


rhythmic: 解连环
author: 吴潜
content:
彩桡芳苑。
嗟东风梦断，燕残莺懒。
谩记得、标格精神，正云涨暮天，雨荒闲馆。
嫩绿殷红，但回首、一川波暖。
想娇情慧态，倚褪淡妆，画楼帘卷。
吴歌数声冉冉。
料移商变羽，人共天远。
须信道、飞絮游丝，尽春去春来，景色偷换。
扫罢蛮笺，难寄我、浓愁深怨。
且如今，问龟问卜，望伊意转。


rhythmic: 汉宫春
author: 吴潜
content:
楼观齐雪，正霜明天净，一雁高飞。
江南倦客徙倚，目断双溪。
凭阑自语，算从来、总是儿痴。
青镜里，数丝点鬓，问渠何事忘归。
幸有三椽茅屋，更小园随分，秋实春菲。
几多清风皎月，美景良时。
陶贤乐圣，尽由他、歧路危机。
须信道，功名富贵，大都磨蚁醯鸡。


rhythmic: 祝英台近
author: 吴潜
content:
碧云开，红日丽，宫柳碎繁影。
犹记朝回，马兀梦频醒。
天教一舸江湖，数椽涧壑，渐摆脱、世间尘境。
已深省。
添买竹坞千畦，荷漪两三顷。
鹤引禽伸，日月峤壶永。
不须瓮里思量，隙中驰骛，也莫管、玉关风景。
 >> 
词牌介绍


rhythmic: 祝英台近
author: 吴潜
content:
雾霏霏，云漠漠，新绿涨幽浦。
梦里家山，春透一犁雨。
伤心塞雁回来，问人归未，怎知道、蜗名留住。
镜中觑。
近年短发难簪，丝丝不禁数。
蕙帐尘侵，凄切共谁语。
被他轻暖轻寒，将人憔悴，正闷里、梅花残去。
 >> 
词牌介绍


rhythmic: 祝英台近
author: 吴潜
content:
旋安排，新捻合，莺谷共烟浦。
好处偏悭，一向风和雨。
今朝捱得晴明，拖条藜杖，一齐把、春光黏住。
且闲觑。
水边行过幽亭，修竹净堪数。
百舌楼罗，渐次般言语。
从今排日追游，留连光景，但管取、笼灯归去。
 >> 
词牌介绍


rhythmic: 摸鱼儿
author: 吴潜
content:
满园林、瘦红肥绿，休休春事无几。
杜鹃唤起三更梦，窗外露澄风细。
浑不寐。
但目看、一帘夜月移花未。
推衾自起。
念岁月如流，容颜不驻，镜里留无计。
人间事。
休说贱贫富贵。
天公长把人戏。
萧裴曹郭今何在，空有旧闻千纸。
君谩试。
数青史荣名，到底三无二。
浮生似寄。
争似得江湖，烟蓑雨笠，不被蜗蝇系。
 >> 
词牌介绍


rhythmic: 喜迁莺
author: 吴潜
content:
良辰佳节。
问底事，十番九番为客。
景物春妍，莺花日闹，自是情怀今别。
只有思归魂梦，却怕杜鹃啼歇。
消凝处，正丝杨冉冉，寸肠千折。
谩说。
临曲水，修竹茂林，人境成双绝。
俯仰俱陈，彭殇等幻，何许世殊时隔。
倚楼碧云日暮，漠漠远山千叠，沈醉好，又城头画角，一声声咽。
 >> 
词牌介绍


rhythmic: 千秋岁
author: 吴潜
content:
水晶宫里。
有客闲游戏。
溪漾绿，山横翠。
柳纾阴不断，荷递香能细。
撑小艇，受风多处披襟睡。
回首看朝市。
名利人方醉。
蜗角上，争荣悴。
大都由命分，枉了劳心计。
归去也，白云一片愁空外。
 >> 
词牌介绍


rhythmic: 声声慢
author: 吴潜
content:
挨晴拶暖，载酒呼朋，夷犹东圃西园。
绿萼枝头，两三初破轻寒。
平生自甘寂寞，占冷妆、不为人妍。
林逋去，问疏影香暗，谁赋其间。
空想故山奇事，正烟横岭曲，月浸溪湾。
杏错桃讹，那时青子都圆。
惟饶梦窗知处，对翠禽、依约神仙。
休引角，怕征人、泪落塞边。
 >> 
词牌介绍


rhythmic: 二郎神
author: 吴潜
content:
小亭徙倚，慢一步、立秋千影。
渐夕照林梢，晚风池上，缉缉轻寒嫩冷。
又是将他春，酿一种、花愁花病。
空客鬓岁迁，征衫人老，倚楼看镜。
还省。
故园多少，紫殷红凝。
窗外晓莺啼，抚墙金缕，烟柳慵眠乍醒。
挑菜踏青，趁蜂随蝶，长负清明时景。
凝伫久，蓦听棋边落子，一声声静。


rhythmic: 满江红
author: 吴潜
content:
为问人生，□要足、何时是足。
这个底、蜗名蝇利，但添拘束。
便使积官居鼎鼎，假饶累富堆金玉。
似浮埃、抹电转头空，休迷局。
分已定，心能服。
宛句畔，昭亭曲。
有水多於竹，竹多於屋。
闲看白云归岫去，静观倦鸟投林宿。
那借来、拍板与门槌，休掀扑。
 >> 
词牌介绍


rhythmic: 瑞鹤仙
author: 吴潜
content:
小亭山半枕。
又一番园林，春事整整。
微阴护轻冷。
早蜂狂蝶浪，褪黄消粉。
阑干日永。
数花飞、残崖断井。
仗何人、说与东风，莫把老红吹尽。
休省。
烟江云嶂，楚尾吴头，自来多景。
愁高怅远。
身世事，但难准。
况禁他，东兔西乌相逐，古古今今不问。
算鸱夷、办却扁舟，个中杀稳。
 >> 
词牌介绍


rhythmic: 贺新郎
author: 吴潜
content:
一笑春无语。
但园林、阴阴绿树，老红三数。
底事东风犹自妒，片片狂飞乱舞。
便燕懒、莺残初起。
芍药荼シ还又是，仗何人、说与司花女。
将岁月，浪如许。
悠悠倦客停江渚。
寄扁舟、浮云荡月，棹烟帆雨。
留得闲言闲语在，可是卿卿记取。
待尽把、愁肠说与。
泛梗浮萍无定准，怕吴鳞、楚雁成离阻。
歌未了，恨如缕。
 >> 
词牌介绍


rhythmic: 水调歌头
author: 吴潜
content:
每怀天下士，要与共艰危。
谁知暗里摸索，得此世间奇。
却笑当年坡老，过眼翻迷五色，遇合古难之。
访我鸳湖上，真足慰心期。
醉谈兵，愁论世，夜阑时。
自怜磊块，近来鬓底两三丝。
目送云帆西去，肠断风尘北起，老泪欲垂垂。
骐骥思长坂，好鸟择高枝。
 >> 
词牌介绍


rhythmic: 水调歌头
author: 吴潜
content:
榆塞脱忧责，兰径遂游嬉。
吾年逾六望七，休退已称迟。
日日登山临水，夜夜早眠晏起，岂得不便宜。
有酒数杯酒，无事一枰棋。
休更□，世途恶，宦久羁。
□深林密，去路人物两忘机。
昨日既盟鸥鹭，今日又盟猿鹤，终久以为期。
蜀魄不知我，犹道不如归。
 >> 
词牌介绍


rhythmic: 水调歌头
author: 吴潜
content:
有客抱幽独，高立万人头。
东湖千顷烟雨，占断几春秋。
自有茂林修竹，不用买花沽酒，此乐若为酬。
秋到天空阔，浩气与云浮。
叹吾曹，缘五斗，尚迟留。
练江亭下，长忆闲了钓鱼舟。
矧更飘摇身世，又更奔腾岁月，辛苦复何求。
咫尺桃源隔，他日拟重游。
 >> 
词牌介绍


rhythmic: 满江红
author: 吴潜
content:
唤出山来，把鸥鹭、盟言轻食。
依旧是、江涛如许，雨帆烟笛。
歌罢莫愁檀板缓，杯倾白堕琼酥滴。
但惊心、十六载重来，征埃客。
秋风鬓，应非昔。
夜雨约，聊相觅。
叹主恩未报，无多来日。
故国千年龙虎势，神州万里鼯迹。
笑谢儿、出手便呼卢，掷。
 >> 
词牌介绍


rhythmic: 满江红
author: 吴潜
content:
玛瑙冈头，左酾酒、右持螯食。
怀旧处，磨东冶剑，弄清溪笛。
望里尚嫌山是障，醉中要卷江无滴。
这一堆、心事总成灰，苍波客。
叹俯仰，成今昔。
愁易揽，欢难觅。
正平芜远树，落霞残日。
自笑频招猿鹤怨，相期早混渔樵迹。
把是非、得失与荣枯，虚空掷。
 >> 
词牌介绍


rhythmic: 沁园春
author: 吴潜
content:
夜雨三更，有人枕，晓檐报晴。
算顽云痴雾，不难扫荡，青天白日，元自分明。
权植油幢，聊张皂纛，坐听前驺鼓角鸣。
君休诧，岂宣申南翰，成旦东征。
鸿冥。
哽噎秋声。
正万里榆关未罢兵。
幸扬州上督，为吾石友，荆州元帅，是我梅兄。
约束鲸鲵，奠安鼠，更使夷海晏清。
连宵看，怕天狼隐耀，太白沈枪。
 >> 
词牌介绍


rhythmic: 沁园春
author: 吴潜
content:
笑指颓龄，循环雌甲，卦数已圆。
叹蜀公高洁，休官去岁，温公耆旧，入社今年。
底事崎岖，苍颜白发，犹拥貔貅护海。
君恩重，算何能报国，未许归田。
遥怜。
宛居山前。
正水涨溪肥系钓船。
纵葵榴花闹，菖蒲酒美，都成客里，争似家边。
寄语儿曹，若为翁寿，只把鸥盟更要坚。
翁还祝，愿枪日静，云连。
 >> 
词牌介绍


rhythmic: 沁园春
author: 吴潜
content:
二十年前，君王东顾，诏牧此州。
念昔时豪杰，犹难辟阖，如金老大，却更迟留。
四载相望，三春又半，邂逅劭农得纵游。
田畴事，是桑条正长，麦含初抽。
悠悠。
身世何求。
算七十迎头合罢休。
谩绕堤旌纛，牵连棹，喧天鼓吹，断送龙舟。
翠层边，碧云堆处，一担担来天外愁。
如何好，且同斟绿醑，自课清讴。
 >> 
词牌介绍


rhythmic: 宝鼎现
author: 吴潜
content:
晚风微动，净扫天地，云裾霞绮。
将海外、银蟾推上，相映华灯辉万砌。
看舞队、向梅梢然昼，丹焰玲珑玉蕊。
渐陆地、金莲吐遍，恰似楼台临水。
老子欢意随人意。
引红裙、钗宝钿翠。
穿夜市、珠筵玳席。
多少吴讴联越吹。
绣幕卷、散缤纷香雾，笼定团圆锦里。
认一点、星球挂也，士女桃源洞里。
闻说旧日京华，般百戏、灯棚如履。
待端门排宴，三五传宣禁侍。
愿乐事、这回重见，喜庆新开起。
瞻圣主、齐寿南山，势拱东南百二。


rhythmic: 昼锦堂
author: 吴潜
content:
绮毂团成，珠玑搦就，极目灯火楼台。
七子八仙三教，耍队相挨。
管箫笙簧相间斗，远如声韵碧霄来。
环千炬，宝栅绛纱，云球雾衮交加。
千里人笑乐，游妓合、脂尘香霭笼街。
尽道今宵节物，天与安排。
晚来风阵全收了，夜阑还放月儿些。
休辞醉，长愿每年时候，一样情怀。


rhythmic: 贺新郎
author: 吴潜
content:
未是全衰暮。
但相思、昭亭数曲，水村烟墅。
只比儿儿额上寿，尚有时光如许。
况坎子、常交离午。
须信火龙能陆战，更驱他、水虎蟠沧浦。
顶，时飞度。
东皇蓦向遇。
道如今、金阶玉陛，待卿阔步。
犹恐荆人攀恋切，未放征帆高举。
怕公去、狐狸嗥舞。
江汉一时谁作者，想声声、赞祝明良聚。
天下久，望霖雨。
 >> 
词牌介绍


rhythmic: 贺新郎
author: 吴潜
content:
拍手阑干外。
想回头、人非物是，不知何世。
万事情知都是梦，聊复推迁梦里。
也幻出、云山烟水。
白白红红虽褪尽，尽倡条、浪蕊皆春意。
时可醉，醉扶起。
瀛洲旧说神仙地。
奈江南、猿啼鹤泪，怨怀如此。
三五阿婆涂抹遍，多少残樱剩李。
又过雨、亭皋初霁。
惭愧故人相问讯，但一回、一见苍颜耳。
谁念我，鹪鹩志。
 >> 
词牌介绍


rhythmic: 贺新郎
author: 吴潜
content:
宇宙原无外。
问当年、渠缘底事，强逃人世。
争似刘郎栽种後，长恁玄都观里。
何用羡、武陵溪水。
一见桃花还一笑，领春工、千古无穷意。
儿女恨，且收起。
洞中空阔多闲地。
但人间、羊肠九折，未能知此。
我已衰翁君渐老，那复颠张醉李。
看翻覆、雨阴风霁。
捱得清和时候了，舣扁舟、只待归来耳。
惟处静，解吾志。
 >> 
词牌介绍


rhythmic: 贺新郎
author: 吴潜
content:
了却儿痴外。
撰园林、亭台馆榭，谩当吾世。
红朱桥相映带，人在百花丛里。
更依约、垂杨衬水。
桧柏芙蓉橙桂菊，也还须、收拾秋冬意。
闲坐久，忽惊起。
繁华寂寞千年地。
便渊明、桃源记在，几人知此。
双手上还银菟印，趁得东风行李。
看岭、鄞江澄霁。
从此归欤无一欠，但君恩、天大难酬耳。
嗟倦鸟，投林志。
 >> 
词牌介绍


rhythmic: 贺新郎
author: 吴潜
content:
雪鬓难重绿。
但け然、黄庭境界，抱藏龟六。
也向无何乡里去，白堕舟边漾渌。
算种种、尘缘都足。
争那名缰犹系绊，尽辜他、猿鹤双溪曲。
时又夏，暑将溽。
虚舟飘瓦何烦。
奈羊肠、千歧万折，近来纯熟。
怅望老仙烟水外，惟把江云送目。
想裴墅、碧梧金竹。
安得结庐相近傍，买闲田、数亩躬耕筑。
已梦断，大槐国。
 >> 
词牌介绍


rhythmic: 贺新郎
author: 吴潜
content:
燕子呢喃语。
小园林、残红剩紫，已无三数。
绿叶青枝成步障，空有蜂旋蝶舞。
又宝扇、轻摇初暑。
芳沼拳荷舒展尽，便回头、乱拥宫妆女。
惊岁月，能多许。
家山占断凫鸥渚。
最相宜、岚烟水月，雾云霏雨。
三岛十洲虽铁铸，难把归舟系取。
且放我、渔樵为与。
从此细斟昌酒，况神仙洞府无邀阻。
何待结，长生缕。
 >> 
词牌介绍


rhythmic: 贺新郎
author: 吴潜
content:
碧沼横梅屋。
水平堤、双双翠羽，引雏偷浴。
倚户无人深院静，犹忆棋敲嫩玉。
还又是、朱樱初熟。
手绾提炉香一炷，黯消魂、伫立阑干曲。
闲转步，数修竹。
新来有个眉峰蹙。
自王姚、后魏都褪，只成愁独。
凤带鸾钗宫样巧，争奈腰圈倦束。
谩困倚、云鬟堆绿。
淡月帘栊黄昏後，把灯花、印约休轻触。
花烬落，泪珠簌。
 >> 
词牌介绍


rhythmic: 贺新郎
author: 吴潜
content:
宝扇驱纤暑。
又凄凉、蒲觞菰忝，异乡重午。
巧索从来无人系，惟对榴花自语。
也何用、讴秦舞楚。
生愧孟尝搀一日，叹三千、客汗挥成雨。
如伯始，谩台傅。
循环浩劫无终古。
但坤牛、乾马抽换，是长生谱。
安得笺天天便许，归炼金翁木父。
问海运、争如穴处。
一笑流行还坎止，算陈陈、往事俱灰土。
南墅鹤，想思主。
 >> 
词牌介绍


rhythmic: 暗香
author: 吴潜
content:
晓霜一色。
正恁时陇上，征人横笛。
驿史不来，借问孤芳为谁折。
休说和羹未晚，都付与、逋仙吟笔。
算只是，野店疏篱，樵子共争席。
寒圃，众籁寂。
想暗里度香，万斛堆积。
恼他鼻观，巡索还无最堪忆。
萼绿堂前一笑，封老干、苔青莓碧。
春漏也，应念我、要归未得。
 >> 
词牌介绍


rhythmic: 疏影
author: 吴潜
content:
佳人步玉。
待月来弄影，天挂参宿。
冷透屏帏，清入肌肤，风敲又听檐竹。
前村不管深雪闭，犹自绕、枝南枝北。
算平生、此段幽奇，占压百花曾独。
闲想罗浮旧恨，有人正醉里，姝翠蛾绿。
梦断魂惊，几许清凉，却是千林梅屋。
鸡声野渡溪桥滑，又角引、戌楼悲曲。
怎得知、清足亭边，自在杖藜巾幅。
 >> 
词牌介绍


rhythmic: 暗香
author: 吴潜
content:
雪来比色。
对澹然一笑，休喧笙笛。
莫怪广平，铁石心肠为伊折。
偏是三花两蕊，消万古、才人骚笔。
尚记得，醉卧东园，天幕地为席。
回首，往事寂。
正雨暗雾昏，万种愁积。
锦江路悄，媒聘音沈两空忆。
终是茅檐竹户，难指望、凌烟金碧。
憔悴了、羌管里，怨谁始得。
 >> 
词牌介绍


rhythmic: 疏影
author: 吴潜
content:
寒梢砌玉。
把胆瓶顿了，相伴孤宿。
寂寞幽窗，筛影横斜，宜松更自宜竹。
残更蝶梦知何处，□只在、昭亭山北。
问平生、雪压霜欺，得似老枝擎独。
何事胭脂点染，认桃与辨杏，枝叶青绿。
莫是冰姿，改换红妆，要近金门朱屋。
繁华艳丽如飞电，但宛转、断歌零曲。
且不如、藏白收香，旋学世间边幅。
 >> 
词牌介绍


rhythmic: 暗香
author: 吴潜
content:
澹然绝色。
记故园月下，吹残龙笛。
怅望楚云，日日归心大刀折。
犹怕冰条冷蕊，轻点污、丹青凡笔。
可怪底，屈子离骚，兰蕙独前席。
院宇，深更寂。
正目断古邗，暮霭凝积。
何郎旧梦，四十馀年尚能忆。
须索梅兄一笑，但矫首、层霄空碧。
春在手、人在远，倩谁寄得。
 >> 
词牌介绍


rhythmic: 疏影
author: 吴潜
content:
嗤琼笑玉。
向画堂可肯，风露边宿。
耐冻禁寒，便瘦宜枯，前生莫是孤竹。
从来不上春工谱，梦不到、沈香亭北。
算只消、澹影疏香，伴个幽栖人独。
莫待痴蜂呆蝶，倩青女捺住，多少红绿。
落雁寒芦，翠鸟冰枝，近傍三间茅屋。
□□□□□□□，□□□、□□□□。
想这般，夷旷襟怀，渺视乾员坤幅。
 >> 
词牌介绍


rhythmic: 暗香
author: 吴潜
content:
九垓共色。
想洛滨剑客，吹呼长笛。
豸老松，别树平欺烂柯折。
应是千官鹤舞，腾贺表、谁家椽笔。
赐宴也，内劝宣来，真个是瑶席。
休怪，巷陌寂。
有一种可人，扫了还积。
悲饥闭户，僵卧袁安我偏忆。
凝望天童列嶂，谁大胆、偷藏遥碧。
待问讯、清友看，怕难认得。
 >> 
词牌介绍


rhythmic: 疏影
author: 吴潜
content:
千门委玉。
是个人富贵，才隔今宿。
冒栋摧檐，都未商量，呼童且伴庭竹。
千蹊万径行踪灭，渺不认、溪南溪北。
问白鸥，此际谁来，短艇钓鱼翁独。
偏爱山茶雪里，放红艳数朵，衣素裳绿。
兽炭金炉，羔酒金锺，正好笙歌华屋。
敲冰煮茗风流衬，念不到、有人洄曲。
但老农、欢笑相呼，麦被喜添全幅。
 >> 
词牌介绍


rhythmic: 水龙吟
author: 吴潜
content:
十洲三岛蓬壶，是花锦、一团装就。
轻车细辇，绮罗香里，夜光如昼。
朱户笙箫，画楼帘幕，有人回首。
想金莲灿烂，星球缥缈，那风景、年时旧。
应念白头太守。
怎红旗、六街穿透。
铺排玳席，追陪珠履，且酾春酎。
楚舞秦讴，半慵莺舌，叠翻鸳袖。
把千门喜色，万家和气，祝君王寿。
 >> 
词牌介绍


rhythmic: 永遇乐
author: 吴潜
content:
和气熏来，这般光景，管无风雨。
画栋朱甍，锦坊绣巷，娘子将嫫母。
星球高挂，灯楼趱出，良夜正消增五。
遨头事，牙旗铁马，且还那时鄞府。
甘泉见说，捷书频奏，渐次不烦颦鼓。
双凤云间，六鳌海上，祝赞齐手舞。
三呼声里，君王万寿，岁岁传柑笑语。
便都把，升平旧曲，腔儿旋补。
 >> 
词牌介绍


rhythmic: 永遇乐
author: 吴潜
content:
天上人间，这般光景，管无风雨。
绣户珠帘，锦坊花巷，戏队将嫫母。
月扇团圆，星球灿烂，路偏市三街五。
升平事，牙旗铁马，且还旧家藩府。
三垂见说，凯歌频奏，渐次不烦颦鼓。
双凤云间，六鳌尘外，想间都人欢舞。
火城春近，金莲地市，消夜果边曾语。
如今但，梅花纸帐，睡魔欠补。
 >> 
词牌介绍


rhythmic: 永遇乐
author: 吴潜
content:
祝告天公，放灯时节，且收今雨。
万户今门，六街三市，绽水晶云母。
香车宝马，珠帘翠幕，不怕禁更敲五。
霓裳曲，惊回好梦，误游紫宫朱府。
沈思旧日京华，风景逗晓，犹听戏鼓。
分镜圆时，断钗合处，倩笑歌与舞。
如今闲院，蜂残蛾褪，消夜果边自语。
亏人，梅花纸帐，权将睡补。
 >> 
词牌介绍


rhythmic: 隔浦莲・隔浦莲近拍
author: 吴潜
content:
扇荷偷换羽葆。
院宇人声窈。
独步亭皋下，阑干并、栖幽鸟。
新雨抽嫩草。
檐花闹。
一片萍铺沼。
燕雏小。
书空底事，那堪手版持倒。
今来古往，几见北邙人晓。
乡号无何但日到。
休觉。
陶然身世尘表。


rhythmic: 水调歌头
author: 吴潜
content:
小队旌旗出，画倚嵩竹。
青秧白水无际，中有一犁耕。
听得田翁相语，今岁时年恰好，眨眼是秋成。
老守何能解，持此报皇明。
望家山，千里外，楚云平。
良田二顷，非村非郭枕柴局。
况有檐林香透，更有杨堤阴合，魂梦每宵征。
巴得西风起，吾亦文前程。
 >> 
词牌介绍


rhythmic: 水调歌头
author: 吴潜
content:
老圃无关锁，放客意中行。
颇欣天地开阔，烟钓与云耕。
荷长亭亭翠盖，竹长森森翠葆，景致闹装成。
几树榴花发，映水色偏明。
绮楼空，金屋静，恨难平。
鼓笙潇笛，谁怜冷落暗尘局。
回首百年人事，转眼几番今古，日迈月俱征。
且尽一杯酒，退步是前程。
 >> 
词牌介绍


rhythmic: 水调歌头
author: 吴潜
content:
过了中秋後，今夜月方佳。
看来前夜圆满，才自阙些些。
扫尽乌云黑雾，放出青霄碧落，恰似我情怀。
把酒自斟酌，脱落到形骸。
问渠侬，分玉镜，断金钗。
少年心事，不知容易鬓边华。
千古天同此月，千古人同此兴，不是旋安排。
安得高飞去，长以月为家。
 >> 
词牌介绍


rhythmic: 水调歌头
author: 吴潜
content:
重九先三日，领客上危楼。
满城风雨都住，天亦相邀头。
右手持杯满泛，左手持螯大嚼，萸菊互相酬。
徒倚阑干角，一笑与云浮。
望平畴，千万顷，稻粱收。
江澄海晏无事，赢得小迟留。
但恨流光抹电，假似年华七十，只有六番秋。
戏马台休问，破帽已飕飕。
 >> 
词牌介绍


rhythmic: 水调歌头
author: 吴潜
content:
天宇正高爽，更蹑最高楼。
长风为我驱驾，极目海山头。
不用牛山孟浩，不用齐山杜牧，人景自堪酬。
举酒酹空阔，汗漫与为游。
拈黄花，怜白首，恨难收。
颓龄使汝能制，何待更封留。
眼底朱甍画栋，往往人非物是，蟋蟀自鸣秋。
万里一搔首，无处著萧飕。
 >> 
词牌介绍


rhythmic: 水调歌头
author: 吴潜
content:
屯结海云阵，奋击藉雷公。
忽然天宇轩豁，杲日正当空。
照出榴花丹艳，映出栀花玉色，生意与人同。
闭纵一翻手，造化不言功。
想平畴，禾，黍芄芄。
老农拍手相问，相劳笑声中。
办取黄鸡白酒，演了山歌村舞，等得庆年丰。
此际莼鲈客，倚楫待西风。
 >> 
词牌介绍


rhythmic: 二郎神
author: 吴潜
content:
古稀近也，是六十五翁生日。
恰就得端阳，艾人当户，朱笔书符大吉。
卦气周来从新起，怕白发、苍颜难必。
随见定性缘，餐饥眠困，喜无秋唧。
盈溢。
书生做到，能高官秩。
况碌碌儿曹，望郎明郡，叨冒差除不一。
积世主恩，满家天禄，婚嫁近来将毕。
还自祝，愿早悬车里社，始为收拾。


rhythmic: 二郎神
author: 吴潜
content:
近时厌雨，喜午日、放开天日。
不用辟兵符，从今去也，管定千祥万吉。
已报甘泉新捷到，况更是、年丰堪必。
任景物换来，蛙鸣蝉噪，耳边唧。
洋溢。
尽教愿乞，兵厨闲秩。
看恰好圆池，随宜亭榭，人道瀛洲压一。
且恁浮沈，奈何衰悴，惟怕牧之名毕。
安得去，占却三神绝顶，瑞芝同拾。


rhythmic: 满江红
author: 吴潜
content:
芳景无多，又还是、乱红飞坠。
空怅望、昭亭深处，家山桃李。
柳眼花心都脱换，蜂须蝶翅难沾缀。
谩相携、一笑竞良辰，春醪美。
金兽艺，香风细。
金凤拍，歌云腻。
尽秦箫燕管，但逢场尔。
只恐思乡情味恶，怎禁寒食清明里。
问此翁、不止四宜休，翁归未。
 >> 
词牌介绍


rhythmic: 满江红
author: 吴潜
content:
聊把芳尊，殷勤勤、斜阳休坠。
吾老矣，难从仙客，采丹丘李。
且趁风光一百五，园林尚有残红缀。
更忉忉、百舌对般春，生能美。
鸾钗绊，游丝细。
鸳袖惹，香尘腻。
想吴姬越女，踏青才尔。
争似江南樗枥社，俚歌声拂行云里。
又枝头、梅子正酸时，莺知未。
 >> 
词牌介绍


rhythmic: 满江红
author: 吴潜
content:
楼观峥嵘，浑疑是、天风吹坠。
金屋窈，几时曾贮，粗桃凡李。
镜断钗分人去後，画阑文砌苍苔缀。
想当年、日日醉芳丛，侯鲭美。
春水涨，鳞鳞细。
春草暗，茸茸腻。
算留连光景，古犹今尔。
椿菌鸠鹏休较计，倚空一笑东风里。
喜知时、好雨夜来稠，秧青未。
 >> 
词牌介绍


rhythmic: 满江红
author: 吴潜
content:
一笑相携，且休管、兔升乌坠。
那更是，可人宾客，未饶崔李。
金叵罗中莹，玉玲珑畔歌珠缀。
望湖光、一片浸韶光，真双美。
云絮襞，能纤细。
云彩聚，能黏腻。
料出山归岫，等闲间尔。
碧风流人去後，石窗景物春深里。
算邯郸、客梦几惊残，炊犹未。
 >> 
词牌介绍


rhythmic: 满江红
author: 吴潜
content:
问海棠花，谁留恋、未教飘坠。
真个好，一般标格，聘梅奴李。
怯冷拟将苏幕护，怕惊莫把金铃缀。
望铜梁、玉垒正春深，花空美。
非粉饰，肌肤细。
非涂泽，胭脂腻。
恐人间天上，少其伦尔。
西子颦收初雨後，太真浴罢微暄里。
又明朝、杨柳插清明，鹃归未。
 >> 
词牌介绍


rhythmic: 满江红
author: 吴潜
content:
把手西园，有山色、波光相对。
金马客，明朝飞棹，水肥帆驶。
问我年华旬并七，异乡时景春巴二。
最堪怜、游子送行人，垂杨外。
聊小小，旌旗队。
聊且且，笙歌载。
正冥烟雨，许多情态。
南北枝头犹点缀，东西玉畔休辞避。
待莼鲈、归思动西风，相携未。
 >> 
词牌介绍


rhythmic: 满江红
author: 吴潜
content:
斫却凡柯，放岩桂、出些头地。
从此去，引风披露，畅条昌蕊。
待得清香千万斛，且饶老子为知己。
趁今宵、新月驾空来，浮觞里。
刘安笑，淹留耳。
吴猛约，何时是。
想故山深处，翠垂金缀。
须信人生归去好，他乡未必江山美。
问钗头、十二意如何，非吾事。
 >> 
词牌介绍


rhythmic: 满江红
author: 吴潜
content:
试问平生，几番见、中秋明月。
今老矣，一年紧似，一年时节。
底事层阴生障碍，不教玉界冰壶彻。
莫垣娥、嫌此白头翁，心肠别。
风动处，浮云揭。
云绽处，清光泄。
倩何人扫荡，大家澄澈。
且掉悲欢离合事，相逢只怕尊中竭。
放儿童、今夜上清霄，探蟾穴。
 >> 
词牌介绍


rhythmic: 满江红
author: 吴潜
content:
丹桂重开，向此际、十分香足。
最好处，云为幕护，雨为膏沐。
树杪层层如宝盖，枝头点点犹金粟。
算人间、天上更无花，风流独。
玉坛畔，仙娥簇。
玉梁上，仙翁掬。
叹吾今老矣，两难追逐。
休把淹留成感慨，时间赏玩时闲福。
怕今宵、芳景便凋零，高烧烛。
 >> 
词牌介绍


rhythmic: 满江红
author: 吴潜
content:
岁岁重阳，何曾是、两般时景。
人自有、悲欢离合，晦明朝暝。
日月湖边来往艇，楼台水底参差影。
又何妨、时暂狎沧波，轻鸥并。
闲顿放，朱门静。
新结裹，朱帘整。
尽百年人事，移场换境。
欲插黄花身已老，强倾绿醑心先醒。
羡游鱼、有钓不能收，钩空饼。
 >> 
词牌介绍


rhythmic: 满江红
author: 吴潜
content:
安晚堂前，梅开尽、都无留萼。
依旧是、铁心老子，故情堪托。
长恐寿阳脂粉污，肯教摩诘丹青摸。
纵沈香、为榭彩为园，难安著。
高节耸，清名邈。
翻李俗，粗桃恶。
但山矾行辈，可来参错。
六出不妨添羽翼，百花岂愿当头角。
尽暗香、疏影了平生，何其乐。
 >> 
词牌介绍


rhythmic: 满江红
author: 吴潜
content:
犹记长安，共攀折、琼林仙萼。
人已去，年年梅放，怨怀谁托。
和靖吟魂应未醒，补之画手何能摸。
更堪怜、老子此时来，愁难著。
云昼晚，烟宵邈。
春欲近，风偏恶。
早阑干片片，飘零相错。
邂逅聊拼花底醉，迟留莫管城头角。
且起居、魏卫国夫人，闻安乐。
 >> 
词牌介绍


rhythmic: 满江红
author: 吴潜
content:
问信江梅，渐推出、红苞绿萼。
堪爱处，平生怀抱，岁寒为托。
瘦骨皱皮犹老硬，孤标独韵难描摸。
怕东君、压住等春来，鞭先著。
止渴事，风烟邈。
和羹事，风波恶。
想翠禽啁哳，笑他都错。
争似花开颓醉玉，月天更引霜天角。
便一年、强作十年人，山中乐。
 >> 
词牌介绍


rhythmic: 满江红
author: 吴潜
content:
寒食清明，叹人在、天涯海角。
饶锦绣，十洲装就，只成离索。
岁去已空莺燕侣，年来尽负鸥凫约。
想南溪、溪水一篙深，孤舟泊。
天向晚，东风恶。
春向晚，花容薄。
又荼縻架底，绿阴成幄。
舴艋也闻钲鼓闹，秋千半当笙歌乐。
问山公、倒载接无，都休却。
 >> 
词牌介绍


rhythmic: 满江红
author: 吴潜
content:
钉残花，也随分、红红白白。
缘底事，春才好处，又成轻别。
芳草凄迷归路远，子规更叫黄昏月。
倚阑干、触处是浓愁，凭谁说。
我不厌，尊挈。
君莫放，笙歌彻。
自河南丞相，有兹宾客。
一笑何曾千古换，半醺便觉乾坤窄。
怕转头、天际望归舟，江山隔。
 >> 
词牌介绍


rhythmic: 满江红
author: 吴潜
content:
午枕神游，晓鸡唱、城关偷度。
俄顷里、笋舆伊轧，征夫前路。
路入江南天地阔，黄云翠浪千千亩。
有皤翁、三五喜相迎，邻田父。
旋策杖，寻幽圃。
旋挈，陈高俎。
疑此身归去，朱陵丹府。
布谷数声惊梦断，纱窗小阵梅黄雨。
把人间、万事一般看，投芳醑。
 >> 
词牌介绍


rhythmic: 满江红
author: 吴潜
content:
回首家园，竹多屋、水还多竹。
那更是，千峰凝翠，一溪凝绿。
多谢故人相问讯，奚奴步步收珠玉。
叹暮林、飞鸟也知还，寻归宿。
遍历了，岳与牧。
享过了，官与禄。
算平生万事，尽无不足。
争奈乞身犹未可，只缘欠种清闲福。
想瞿硎、仙子亦相思，山之。
 >> 
词牌介绍


rhythmic: 念奴娇
author: 吴潜
content:
一般妙质，笑乐天、夸诧小蛮樊素。
万炳参差罗翠扇，全队西方靓女。
不假施朱，也非涂碧，所乐惟幽浦。
神仙姑射，算来合共游处。
一任冶妓姬，采莲歌里，尽是相思苦。
花气荷馨清入骨，长傍银河东注。
月澹风轻，雾烟细，忽洒霏微雨。
此时心事，美人泽畔停伫。
 >> 
词牌介绍


rhythmic: 念奴娇
author: 吴潜
content:
为嫌涂抹，向万红丛里，澹然疑素。
非粉非酥能样别，只是凌波仙女。
隋沼浓妆，汉池冶态，争似沧浪浦。
净鸥洁鹭，有时飞到佳处。
梦绕太华峰巅，与天一笑，不觉跻攀苦。
十丈藕船游汗漫，何惜浮生孤注。
午鼓惊回，依然尘世，扑簌疏窗雨。
起来寂寞，倚阑一饷愁伫。
 >> 
词牌介绍


rhythmic: 念奴娇
author: 吴潜
content:
白苹影里，向何人可话，平生心素。
月魄冰魂凝结就，犹薄湘妃洛女。
吴沼芙蓉，陈陂菡萏，散入玄珠浦。
采花蜂蝶，雾深都忘归去。
堪笑并蒂霞冠，双头酡脸，只为多情苦。
空遣隔江游冶子，撩乱心飞目注。
同出泥涂，独标玉质，不是曼陀雨。
风清露冷，有人长自迟伫。
 >> 
词牌介绍


rhythmic: 念奴娇
author: 吴潜
content:
天然皓质，想当年此种，来从太素。
一点红尘都不染，罗列蟾宫玉女。
色压林，香欺兰畹，肯向闻筝浦。
灵龟千岁，有时游漾其处。
应念社结庐山，翻嗤靖节，底事攒眉苦。
纽叶为盘花当盏，有酒何妨频注。
太液波边，昆明池上，岂必沾金雨。
从教同辈，为他凝伫。
 >> 
词牌介绍


rhythmic: 念奴娇
author: 吴潜
content:
午飙褪暑，向绿阴深处，引杯孤酌。
啼鸟一声庭院悄，日影偷移朱箔。
杏落金丸，荷抽碧筒，景物挨排却。
虚檐长啸，世缘菌簟箨。
休问雪藕丝蒲，佩兰钿艾，旧梦都高阁。
惟有流莺当此际，舌弄笙簧如约。
短棹双溪，么锄三径，归计犹谁托。
料应猿鹤，近来都怨离索。
 >> 
词牌介绍


rhythmic: 八声甘州
author: 吴潜
content:
向鄞江、面熟是薰风，吹燕麦凫葵。
赖君王洪福，河清可晏，物阜人熙。
想见搴帷使者，随处采声诗。
羡高禽弋，离贴天飞。
飞到苍云深处，便敛收毛羽，望暮林归。
可以人不若，地挂征衣。
且招呼、麴生为友，对槐阴、时唱两三卮。
今宵好，如钩佳月，放出光辉。


rhythmic: 秋霁
author: 吴潜
content:
阶砌吟蛩，正竹外萧萧，雨骤风驶。
凉浸桃笙，暑消葵扇，借伊一些秋意。
枕边茉莉。
满尘奁、贮香能腻。
也不用，玉骨冰肌，人伴佳眠尔。
谁信此境，渐入华胥，旷然不知，庄蝶谁是。
笑邯郸、羁魂客梦，贪他荣贵暂时里。
飞鼠扑灯还自坠。
展转惊寤，才听禁鼓三敲，夜声寥阒，又般滋味。


rhythmic: 洞仙歌
author: 吴潜
content:
□□□□，□□□□瘦。
□□□□□□酒。
□□深，碎蕊残萼都收，归簟枕，谁道栀橐敢就。
月边偏爱惜，冰玉肌肤，应对垣娥共搔首。
疑怪得中原，讹道天花，胡尘後、可堪怀旧。
且海国、浮沈醉花心，喜近日烽烟，渐消亭候。
 >> 
词牌介绍


rhythmic: 洞仙歌
author: 吴潜
content:
冠儿遍簇，那时人消瘦。
玉琼卮劝君酒。
是清凉境界，露湿烟凝，香更重，非是沈檀合就。
四窗花满砌，争似家山，橙蟹将肥重回首。
花亦为君怜，草木禽鱼，相思处、莫如乡旧。
更西风、溪莼与香鲈，想别墅樵渔，费他侦候。
 >> 
词牌介绍


rhythmic: 贺新郎
author: 吴潜
content:
汲水驱炎热。
晚些儿、披衣露坐，待他凉月。
俄顷银盘从海际，推上璇霄璧阙。
尽散作、满怀冰雪。
万里河潢收卷去，掩长庚、弧矢光都灭。
一大片，琉璃揭。
玉ょ药何时歇。
几千年、阴晴隐现，团圆亏缺。
月缺还圆人但老，重换朱颜无诀。
想旧日、嫦娥心别。
且吸琼浆斟北斗，尽今来、古往俱休说。
香茉莉，正清绝。
 >> 
词牌介绍


rhythmic: 贺新郎
author: 吴潜
content:
月绽浮云里。
未须臾、长风扫荡，碧空如水。
谁在冰壶玉界上，眇视征蛮战蚁。
便弃掷、尘寰脱屣。
葛清冷紧袖冷，露华浓、暗袭人肌理。
和酷暑，争些气。
谯楼漏转三更二。
夜沈沈、经星纬宿，换垣移市。
万籁渐生秋意思，时节那堪屈指。
奈投老、未酬归计。
矫首高天天不应，忽林梢、睡鹊惊飞起。
同一梦，我与尔。
 >> 
词牌介绍


rhythmic: 西河
author: 吴潜
content:
都会地。
东南盛府堪记。
蓬莱缥缈十洲中，雉城拥起。
凭高一盼大江横，遥连沧海无际。
壁同众山翠倚。
赤龙、白鹞争系。
风帆指顾便青齐，势雄万垒。
越栖吴沼古难凭，兴亡都付流水。
画堂绮屋锦绣市。
是洛阳、耆旧州里。
富贵荣华当世。
问昔年、贺老疏狂，何事轻寄平生、烟波里。


rhythmic: 桂枝香
author: 吴潜
content:
三年海国。
又荏苒素秋，天净如沐。
凄砌寒蛩暗语，杵声相续。
梧桐一叶西风里，对斜阳、好个团簇。
老香堂畔，苍然古桧，无限心曲。
叹石室、棋方半局。
便时换人非，光景能蹙。
千古鸱夷，尚恐欠些归宿。
倚空笑把轮云事，付坤牛、乾马征逐。
且巴重九，昭亭句溪，杖藜巾幅。
 >> 
词牌介绍


rhythmic: 水调歌头
author: 吴潜
content:
今岁月和桂，不肯作中秋。
一年惟此佳节，底事白教休。
我已侵寻七秩，况复轮万感，合恨更分愁。
先自无聊赖，雨意得能稠。
天柱峰，知何处，老难游。
痴云如妒，不知弦管可吹不。
安得风姨扫荡，推出团圆月姊，便遣桂香浮。
世事十常九，不使展眉头。
 >> 
词牌介绍


rhythmic: 水调歌头
author: 吴潜
content:
已是三堪乐，更是百无忧。
山朋溪友呼酒，互劝复争酬。
钓水肥鲜鳊鳜，采树甘鲜梨栗，一齐收。
树底飞轻盖，溪上放轻舟。
笑鸱夷，名已谢，利还谋。
蜗蝇些小头角，何事被渠钩。
春际鹭翻蝶舞，秋际猿啼鹤唳，物我共悠悠。
倚棹明当发，归梦落三洲。
 >> 
词牌介绍


rhythmic: 水调歌头
author: 吴潜
content:
老子百般足，无事可闲忧。
几年思返林壑，今日愿方酬。
潦倒戏衫舞袖，郎讲门槌拍板，端的这回收。
日月两浮毂，身世一虚舟。
想鹪鹩，与鸿鹄，不相谋。
惊鳞万里深逝，谁肯更吞钩。
醉则北窗高卧，醒则南园行乐，莫莫更悠悠。
云在山中谷，月在水中洲。
 >> 
词牌介绍


rhythmic: 水调歌头
author: 吴潜
content:
若说故园景，何止可消忧。
买邻谁欲来住，须把万金酬。
屋外泓澄是水，水外阴森是竹，风月尽兜收。
柳径荷漪畔，灯火系渔舟。
且东皋，田二顷，稻粱谋。
竹篱茅舍，窗户不用玉为钩。
新擘黄鸡肉嫩，新斫紫螯膏美，一醉自悠悠。
巴得春来到，芦笋长沙洲。
 >> 
词牌介绍


rhythmic: 水调歌头
author: 吴潜
content:
且尽一杯酒，莫问百年忧。
胸中多少磊块，老去已难酬。
见说旄头星落，半夜天矫陨坠，玉垒阵云收。
世运回如此，稳泛辋川舟。
鸥鹭侣，猿鹤伴，为吾谋。
主人归也，正是重九月如钩。
便把三程为两，更趱两程为一，尚恐是悠悠。
旁有渔翁道，肯负白苹洲。
 >> 
词牌介绍


rhythmic: 水调歌头
author: 吴潜
content:
处处羊肠路，归路是安便。
从头点检身世，今日岂非天。
未论分封邦国，未论分符乡国，晚节且圆全。
但觉君恩重，老泪忽潸然。
谢东山，裴绿野，李平泉。
从今许我，攀附诸老与齐肩。
更得十年安乐，便了百年光景，不是谩归田。
谨勿伤离别，聊共醉觥船。
 >> 
词牌介绍


rhythmic: 水调歌头
author: 吴潜
content:
倚舵秋江浒，明日片帆轻。
从头点检身世，百事已圆成。
及第曾攀龙首，仕宦曾居鸱阁，衣锦更光荣。
若又不知止，天道恐亏盈。
借称呼，遮俗眼，便归耕。
但馀心愿，朝暮香火告神明。
一愿君王万寿，次愿干戈永息，三愿岁丰登。
四愿老安乐，疾病免相荣。
 >> 
词牌介绍


rhythmic: 水调歌头
author: 吴潜
content:
便作阳关别，烟雨暗孤汀。
浮屠三宿桑下，犹自不忘情。
何况情锺我辈，聚散葱葱草草，真个是云萍。
上下四方客，後会渺难凭。
愿诸公，皆衮衮，喜通津。
老夫从此归隐，耕钓了馀生。
若见江南苍，更遇江东黄耳，莫惜寄音声。
强阁儿女泪，有酒且频倾。
 >> 
词牌介绍


rhythmic: 贺新郎
author: 吴潜
content:
晚打西江渡。
便抬头、严城鼓角，乱烟深处。
无限珠玑双手接，颇觉奚囊暴富。
强载月、空舟回去。
劝子不须忧百草，四周维、自著灵鳌柱。
互今古，只如许。
杭州直北还乡路。
想山中、猿呼鹿啸，鹭翔鸥舞。
尽道翁归真个也，只怕颜容非故。
愿从此、耕云钓雨。
盘谷幽深空谷杳，但书来、时寄相思句。
千里外，镇延伫。
 >> 
词牌介绍


rhythmic: 风流子
author: 方君遇
content:
春被雨禁持。
伤心事、仿佛去年时。
记芳径暮归，褪妆微醉，暗帏先寝，闻笑佯痴。
回首别离容易过，杨柳又依依。
红烛怨歌，鬓花零落，青绫牵梦，屏影参差。
桃源今何在，刘郎去，应念瘦损香肌。
误约夜阑，从前怪我都疑。
但怕收残泪，对人徐语，指弹新恨，推户潜窥。
还是恹恹病也，无计怜伊。


rhythmic: 贺新郎
author: 平江妓
content:
春色元无主。
荷东君、著意看承，等闲分付。
多少无情风与浪，又那更、蜂欺蝶妒。
算燕雀、眼前无数。
纵使帘栊能爱护，到如今、已是成迟暮。
芳草碧，遮归路。
看看做到难言处。
怕宣郎、旌旗轻转，易歌襦裤。
月满西楼弦索静，云蔽城阆府。
便恁地、一帆轻举。
独倚阑干愁拍碎，惨玉容、泪眼如红雨。
去与住，两难诉。
 >> 
词牌介绍


rhythmic: 湘春夜月
author: 黄孝迈
content:
近清明。
翠禽枝上消魂。
可惜一片清歌，都付与黄昏。
欲共柳花低诉，怕柳花轻薄，不解伤春。
念楚乡旅宿，柔情别绪，谁与温存。
空樽夜泣，青山不语，残月当门。
翠玉楼前，惟是有、一波湘水，摇荡湘云。
天长梦短，问甚时、重见桃根。
这次第，算人间没个并刀，翦断心上愁痕。


rhythmic: 水龙吟
author: 黄孝迈
content:
闲情小院沈吟，草深柳密帘空翠。
风檐夜响，残灯慵剔，寒轻怯睡。
店舍无烟，关山有月，梨花满地。
二十年好梦，不曾圆合，而今老、都休矣。
谁共题诗秉烛，两厌厌、天涯别袂。
柔肠一寸，七分是恨，三分是泪。
芳信不来，玉箫尘染，粉衣香退。
待问春，怎把千红换得，一池绿水。
 >> 
词牌介绍


rhythmic: 水调歌头
author: 吴千能
content:
澹氏人安在，缥缈九霄间。
我来唯有石屋，周览百寻宽。
一曲中分夷险，两牖空光平布，满洞贮清寒。
高歌自堪仰，何必论金丹。
周贤士，知此意，薄秦官。
一床一枕，依然犹伴白云间。
门外俗尘如海，门里道心如水，谈笑足回澜。
此事无今古，不信叩嵛山。
 >> 
词牌介绍


rhythmic: 望海潮
author: 史隽之
content:
危岑孤秀，飞轩爽豁，空江泱漭黄流。
吴札故邱，春申旧国，西风吹换清秋。
沧海浪初收。
共登高临眺，尊俎绸缪。
凤集高罔，驹留空谷接英游。
八窗尽控琼钩。
送帆樯杳杳，潮汐悠悠。
千古兴怀，关河极目，愁边灭没轻鸥。
淮岸隔重洲。
认澹霞天末，一缕青浮。
未许英雄老去，西北是神州。
 >> 
词牌介绍


rhythmic: 水调歌・水调
author: 张友仁
content:
石屋势平旷，峭壁几岩。
妙哉天造地设，谁复谓神剜。
畴昔涪翁题品，曾说人寰稀有，岂特冠湘南。
趁取脚轻健，相与上高寒。
避秦者，君莫问，意其间。
祖龙文密，至今草木尚愁颜。
赢得功成丹鼎，久矣乘风而去，跨鹤与骖鸾。
犹有白云在，镇日绕禅关。


rhythmic: 酹江月・念奴娇
author: 王柏
content:
今岁腊前，苦无多寒色、梅花先白。
可惜横斜清浅处，谁妨孤山仙客。
玉勒寻芳，金尊护冷，定与心期隔。
夜阑人悄，可无一段春月。
怕它香已飘零，罗浮梦断，不与东君接。
买得鹅湖千幅绢，留取天然标格。
树老梢癯，蕊圆须健，不放风骚歇。
花光何处，儿孙声价方彻。


rhythmic: 水调歌头
author: 江万里
content:
生日重重见，馀闰有新春。
为吾母寿，富贵外物总休论。
且说家怀旧话，教学也曾菽水，亲意尽欣欣。
只此是真乐，乐岂在邦君。
吾二老，常说与，要廉勤。
庐陵几千万户，休戚属儿身。
三瑞堂中绿醑，酿就满城和气，端又属人伦。
吾亦老吾老，谁不敬其亲。
 >> 
词牌介绍


rhythmic: 百岁令
author: 朱涣
content:
瑞芳楼下，有花中君子，群然相聚。
笑把筒が露，来庆黄堂初度。
净植无尘，清香近远，人与花名伍。
六郎那得，这般潇洒襟宇。
运了多少兵筹，依红泛绿，向俭池容与。
歌裤方腾持节去，未许制衣湘楚。
紫禁荷囊，玉堂莲炬，遍历清华处。
归寻太乙，轻舟一叶江渚。


rhythmic: 二郎神
author: 周弼
content:
浪花皱石，毡叶月、欲移还定。
想白伫烘晴，黄蕉摊雨，人整斜巾照领。
翦断鲛绡何人续，黯梦想、秋江风冷。
空露渍藻铺，云根苔，指痕环影。
重省。
五湖万里，谁问烟艇。
料宝像尘侵，玉瓢珠锁，羞对菱花故镜。
领略鸦黄，破除螺黛，都付渚苹汀荇。
春醉醒，暮雨朝云何处，柳蹊花迳。


rhythmic: 瑞鹤仙
author: 黄中
content:
睡馀抛倦枕。
忆篆鼎香销，起来慵整。
晴光破清冷。
正柳黄梅淡，染金匀粉。
茶瓯隽永。
试经行、桐花旧井。
记前回、未绿鸥波，近日燕芹青尽。
因省。
春风如旧，人面何归，对时伤景。
楼高望回。
潮有信，雁无准。
任相如多病，沈郎全瘦，都没音尘寄问。
便做无、阿鹊频频，可能睡稳。
 >> 
词牌介绍


rhythmic: 水龙吟
author: 李曾伯
content:
西风吹上牛头，天涯慰此人情耳。
斜阳任晚，青山全似，故人知己。
迤逦归来，须臾懒去，桂华犹未。
待冰轮推上，梧桐树了，更儿是、点儿几。
满眼碧天如洗。
便分明、水晶宫里。
区区玩事，一觞一咏，一灯而已。
欲待无眠，争如且恁，有无穷意。
怕嫦娥，隔窗偷看，须下却、帐儿睡。
 >> 
词牌介绍


rhythmic: 水龙吟
author: 李曾伯
content:
几年野渡孤舟，萧然袖此经纶手。
归来廊庙，从容进退，祖风犹有。
小队环花，轻艘漕玉，暂临金斗。
把持书帷幄，期年坐啸，尘不动、依依柳。
好是公堂称寿。
正元戎、阃垣开後。
旌旗才举，胡雏马上，闻风西走。
一点阳春，无边德泽，淮山长久。
待官军，定了长安，貂蝉侍、未央酒。
 >> 
词牌介绍


rhythmic: 水龙吟
author: 李曾伯
content:
明堂一柱擎天，眼看黄阁空诸老。
平生方寸、班班四字，诚心公道。
玉帐云旗，金城露布，尚勤征讨。
向淮头蜀口，一时做就，安石传、孔明表。
谈笑妖氛如扫。
看整齐、乾坤都了。
衮衣赤，归来廊庙，雍容师保。
三相一门，双亲千岁，人间蓬岛。
举黄封，细唱调羹，官梅上、正春早。
 >> 
词牌介绍


rhythmic: 水龙吟
author: 李曾伯
content:
东南一气当春，便从黄钺登台斗。
紫皇举此，亨屯济泰，属之公手。
淮浦烽销，未央觞献，捷传清昼。
庆太平朝野，重见，昔淳化、今嘉。
史观年编新就。
看勋庸、光前垂後。
三槐鼎盛，双椿盘固，古今希有。
宴侍龙颜，欢承鹤发，相期长久。
问前朝，相业谁同，八九十、迈文富。
 >> 
词牌介绍


rhythmic: 水龙吟
author: 李曾伯
content:
岷峨寿佛东来，手移斗柄春寰宇。
经纶事业，诗书流出，时为膏雨。
载采三阶，炳丹一念，雍容枢辅。
望岩廊风范，扬休山立，真汉相、殆天与。
国步时当如许。
赖明堂、倚空一柱。
苍生引领，整齐中夏，奠安西土。
多士相期，直须无愧，范韩文富。
且梅边一笑，春风祝公，寿介东鲁。
 >> 
词牌介绍


rhythmic: 水龙吟
author: 李曾伯
content:
举杯长揖常娥，高情怜我霜髯白。
婆娑树底，老蟾何物，千秋一色。
一镜高悬，肺肝洞烛，了无尘隔。
任亿千万里，同然玉界，都不管、天南北。
老子萍蓬纵迹。
对西风、几番行役。
平生玩事，从头细数，山川历历。
明月明年，知他何处，能如今夕。
惜无人共我，登楼酹古，一笑横笛。
 >> 
词牌介绍


rhythmic: 水龙吟
author: 李曾伯
content:
少年管领良宵，直须醉待东方白。
而今老去，何忧何乐，不空不色。
桐影横斜，桂香摇落，仙凡奚隔。
怅银桥梦断，玉啸声杳，人如往、楚天北。
冷眼乾坤阵迹。
笑英雄、等为行役。
庾楼袁舫，浩歌长啸，壮游曾历。
万里瑶台，乘风归去，不知何夕。
对冰轮孤负，欠千锺酒，与三弄笛。
 >> 
词牌介绍


rhythmic: 水龙吟
author: 李曾伯
content:
归来袖手江湖，不妨左右持螯白。
凉宵幸对，一轮端正，娟娟秋色。
万宇冰清，千林霜缟，更无云隔。
对金茎露冷，铜壶漏静，梧阴转、画桥北。
堪叹平生辙迹。
算纷纷、为谁驱役。
兔蟾应笑，蝇蜗累我，中年虚历。
抖擞吟情，徘徊舞影，可怜佳夕。
怅力微心在，梦中一曲，似黄楼笛。
 >> 
词牌介绍


rhythmic: 水龙吟
author: 李曾伯
content:
归来三见梅花，年年借此花为寿。
八窗轩槛，月边竹畔，数枝开又。
姑射肌肤，广平风度，对人依旧。
把离骚读遍，椒兰荃蕙，奚敢及、众芳首。
幸与岁寒为友。
任天公、雪霜。
香名一点，西湖东阁，逊浦曾有。
金鼎家毡，玉堂椽笔，傥来斯受。
且巡檐、管领先春，林外事、付卮酒。
 >> 
词牌介绍


rhythmic: 水龙吟
author: 李曾伯
content:
几番南极星边，樽前常借南枝寿。
今年好处，冰清汉节，与梅为友。
老桧苍榕，婆娑环拱，影横香瘦。
把草庭生意，蛮烟尽洗，都付与、风霜手。
岭首小春时候。
看明宵、桂轮圆又。
此人此地，此花此月，宜诗宜酒。
把绣归来，调羹金鼎，西湖春後。
愿玉奴、岁与素娥不老，共人长久。
 >> 
词牌介绍


rhythmic: 水龙吟
author: 李曾伯
content:
小窗香雾笼葱，砚寒金井频呵冻。
老坡仙去，新声犹寄，绿毛么凤。
瘦脸盈盈，不禁，雪浓霜重。
赖墨池佳致，草成玄白，聊以此、当清供。
长记月明曾共。
拈虬髯、几番孤耸。
春风一点，著公翠袖，撩人清梦。
逋尔何如，西湖惯见，影斜芗动。
要岁寒得友，岂容无竹，倩谁添种。
 >> 
词牌介绍


rhythmic: 水龙吟
author: 李曾伯
content:
元英燕罢瑶台，玉妃满地花钿委。
山川幻出，剡溪梁苑，齐宫郢里。
半点瑕无，一团和就，珠圆琼碎。
任谢家儿女，庭前争诧，临空撤、絮风起。
夜入蔡州城里。
问官军、果谁堪比。
饮羔烹凤，众宾一笑，直聊尔耳。
寒耸玉楼，冻呵金井，属公诗史。
更须待大白，浩歌黄竹，为丰年喜。
 >> 
词牌介绍


rhythmic: 水龙吟
author: 李曾伯
content:
玉龙飞下残鳞，千岩万壑皆填委。
乾坤一色，不知身隔，蓬莱几里。
疑是瑶英，盛开元圃，被风敲碎。
倚危楼极目，长江渺处，浑错认、沙鸥起。
依约青帘遥指。
记山家、酒香无比。
访梅江路，何时归唤，小苍长耳。
孙案袁门，不妨高卧，足娱书史。
且摩挲霜鬓，嘲吟冰著，共荆人喜。
 >> 
词牌介绍


rhythmic: 水龙吟
author: 李曾伯
content:
琅琅环佩三千，一楼玉立中端委。
瑶琚碾就，襄王故国，屈平遗里。
多少铅华，飞琼涂抹，一时碎。
记少年驰逐，银杯缟带，几番被、鸡呼起。
冷入重貂如水。
鬓丝丝、叹非前比。
羔儿满泛，狮儿低唱，飘风过耳。
冰释边忧，春生民乐，欢形佐史。
倩何人蜚奏，五云天上，助吾君喜。
 >> 
词牌介绍


rhythmic: 醉蓬莱
author: 李曾伯
content:
倚栏干一笑，旧日琵琶，何处寻觅。
独立东风，吹未醒狂客。
沙外青归，柳边黄浅，依旧自春色。
极目长淮，晴烟一抹，不堪重忆。
老子平生，萍流蓬转，昔去今来，鸥鹭都识。
拍拍轻舟，烟浪暗天北。
自有乾坤，江山如此，多少等陈迹。
世事从来，付之杯酒，青衫休湿。


rhythmic: 醉蓬莱
author: 李曾伯
content:
是人生好处，仕宦归来，享清闲福。
屈指吾翁，恰八年荆蜀。
星火丛中，风涛局上，转青天刍粟。
轺传欣还，里闾相庆，双鬓犹绿。
为报中朝，如今老子，肯把貂蝉，换取松菊。
西舍东邻，正新初熟。
屋仅一椽，田姑二顷，剩种花莳竹。
缓引金钗，细斟琼，唱长生曲。


rhythmic: 醉蓬莱
author: 李曾伯
content:
把东南温厚，天遣西来，试薰风手。
一佛人间，与峨眉长久。
玉帐旌旗，金城鼓吹，笑乌奴歌酒。
狐兔烟清，貔貅月淡，凯音新奏。
元明时，中朝司马，记得边人，岁问安否。
勋业如今，□□□□□。
公衮沙堤，归来无恙，有西湖花柳。
更借当年，一龟一鹤，伴千秋寿。


rhythmic: 醉蓬莱
author: 李曾伯
content:
有擎天一柱，殿角西头，手扶宗。
万里鱼凫，倚金城山立。
亭障惊沙，毡裘卷地，倏度黄龙碛。
玉帐从容，招摇才指，顿清边色。
见说中天，翠华南渡，一捷金平，胆寒西贼。
帝锡公侯，更高逾前绩。
箕尾辉腾，昴街芒敛，看清平天日。
周衮归来，凤池麟阁，双鬓犹黑。


rhythmic: 醉蓬莱
author: 李曾伯
content:
记石湖佳句，为海棠花，合来西蜀。
不道东州，更香霏情淑。
汉竹光中，召棠阴里，想清欢未足。
少驻旌麾，姑留樽俎，待春风曲。
见说吾家，丹溪老子，万籍名堂，孙枝犹馥。
南极星边，正魁星明烛。
五马归来，一龟无恙，访旧松新菊。
从今长伴，西山一佛，镇岷江绿。


rhythmic: 醉蓬莱
author: 李曾伯
content:
问江东父老，十数年来，谁为安石。
万里鲸波，一柱独山立。
汉橐班高，郢斤名重，喜动旌旗色。
虎踞龙盘，有人於此，千载犹昔。
好是元戎，护寒旧手，到处人传，争道公别。
办取风樯，指顾定南北。
只恐为霖，玉麟堂小，留不住台席。
一片仁心，寿身寿国，与同箕翼。


rhythmic: 醉蓬莱
author: 李曾伯
content:
自陇头垂谱，调鼎传家，典刑犹有。
岁岁芳期，报小春时候。
仙骨非凡，生香不断，标格蕙兰右。
江路孤山，水边雪际，为渠诗瘦。
白玉堂前，青毡席上，孰谓无人，有如此酒。
得意春风，且占万花首。
会看常娥，移栽月殿，肯向桂华後。
应笑家林，枯松厌蹇，岁寒堪友。


rhythmic: 醉蓬莱
author: 李曾伯
content:
正阳生一脉，绣日添长，台云书瑞。
劲节昂霄，仁意雪霜里。
粟庾红陈，草扉绿茂，襦裤蔼千里。
马熟车轻，铃斋曾到，从容游戏。
好是邦人，能言世美，犹爱其棠，而况其子。
洞里桃花，岁月任渠记。
一点梅梢，为传消息，有东皇知己。
倚看明年，相逢贡袜，曳星辰履。


rhythmic: 六州歌头
author: 李曾伯
content:
桂香深处，倾盖岭之西。
云南外，曾指点，是挛。
酌玻璃。
带江山里，挥银笔，绮句，湖海气，羞篷弱，吐虹霓。
回首烟尘碌碌，公家事、自笑痴儿。
盍田园归去，耕钓侣黔黎。
月夕花时。
恣吟题。
怅荆州路，同北望，剡溪兴，又东驰。
雄边上，夸前躅，壮新基。
灿宸奎。
客问西陲事，公莫惜，语教知。
秋城梦，笳却骑，舞闻鸡。
休作中年离恨，聊拼取、一醉如泥。
梅边佳致，逸兴与逋齐。
人在苏堤。


rhythmic: 摸鱼儿
author: 李曾伯
content:
对楼头、欠招欢伯，和风吹老芳讯。
凭阑面面蒲萄绿，依约碧岑才寸。
无尽兴。
纵燃竹烹泉，亦自清肠吻。
凭谁与问。
旧城郭何如，英雄安在，何说解孤愤。
铜路，极目长安甚近。
当时宾主相信。
翩翩公子登高赋，局面还思著紧。
乘暇整。
谩课柳评花，援镜搔蓬鬓。
江平浪稳。
怅我有兰舟，何人共楫，毋作孔明恨。
 >> 
词牌介绍


rhythmic: 八声甘州
author: 李曾伯
content:
拟龙山、把酒酹西风，西风苦无情。
似秋容不受，骚人登眺，特地悭晴。
依稀两三过雁，何处是方城。
目断危楼外，山远烟轻。
且对黄花一笑，叹浮生易老，乐事难并。
唤遏云低唱，檐溜任霏铃。
问何如、乌纱折角，把芳名、盖取晋参军。
东篱下，阴晴不管，输与渊明。


rhythmic: 八声甘州
author: 李曾伯
content:
有庞眉、扶杖岘山来，举觞寿南山。
道天怜赤子，相逢钧播，久望毡还。
幸际君王神武，上宰是甘盘。
少运风霆手，整顿何难。
好个霜天时候，听雁门新雁，眺远凭阑。
想经纶心上，一点炳如丹。
抚舆图、真儒事了，把勋庸、留在鼎彝看。
八千岁，四明洞府，一佛人间。


rhythmic: 沁园春
author: 李曾伯
content:
形胜风流，乐事良辰，一时四并。
正榆更新火，觞浮曲水，那堪上巳，又是清明。
赤壁功名，东坡文字，俯仰人间无古今。
诗书帅，对烽烟静昼，俎豆添春。
水边天气催人。
便须认杨花雪样生。
慨英风满席，思旌绵上，清谈束阁，肯记兰亭。
安得长绳，高悬碧落，系住画檐红日阴。
柔桑外，听鸣鸠唤雨，全胜流莺。
 >> 
词牌介绍


rhythmic: 沁园春
author: 李曾伯
content:
鸿禧主人，一闲半年，未尝厌闲。
谓有溪可钓，有田可秣，有兰堪佩，有菊堪餐。
羽檄秋风，胡笳夜月，多少勋名留汉关。
如今且，效樽北海，歌舞东山。
门前。
咫尺长安。
但只恐纶音催禁班。
把鹭鬓数茎，更因民白，鸥心一片，犹为君丹。
蓝绶儿痴，彩衣家庆，倦羽伶俜江汉还。
春光小，看庭苇岁岁，一笑梅间。
 >> 
词牌介绍


rhythmic: 沁园春
author: 李曾伯
content:
轩冕傥来，功名杯水，行藏依楼。
把方略评梅，工夫课柳，精神伴鹤，谈笑盟鸥。
草檄寻樵，移文问钓，任江上东南风未休。
君知否，问如今绿野，胜似青油。
从伊万户封留。
算得似团栾歌笑不。
怕魏阙兴思，高车驷马，江湖难著，缓带轻裘。
雪意何如，新醪熟未，乐事良辰聊献酬。
从今去，更八千椿算，才一春秋。
 >> 
词牌介绍


rhythmic: 沁园春
author: 李曾伯
content:
今代清流，北斗以南，文昌一星。
对露门进读，銮坡演翰，琐闱批敕，宝牒成文。
笔下权衡，胸中律度，礼乐人才俱讨论。
鸳行里，羡才高片玉，辉映条冰。
几年简在吾君。
便须把诗书开太平。
笑诸公炙手，昔成何事，一贤冷眼，今独修名。
花底退朝，槐边听制，一武商岩霖雨新。
金举，对春风九十，岁岁平分。
 >> 
词牌介绍


rhythmic: 沁园春
author: 李曾伯
content:
天下中庸，千载一灯，传之自公。
有涵洪雅量，陂澄千顷，坚凝定力，壁立孤峰。
佐鼎调梅，参帷借箸，略试斯文经济功。
听淮鹤，暂素丝揽辔，玉帐分弓。
朝来鼓角声雄。
庆元帅新除初度逢。
任西风局面，人皆洞，福星堂上，我独从容。
草檄传燕，开门释蔡，了却中原公衮东。
归廊庙，把格天勋业，与宋无穷。
 >> 
词牌介绍


rhythmic: 沁园春
author: 李曾伯
content:
画舸呼风，长剑倚天，壮哉此行。
指洞庭彭蠡，遍观吴楚，瞿塘滟，直上峨岷。
帝语春温，军声秋肃，手济时屯开泰平。
天应是，念蚕丛父老，公为更生。
眼看四海无人。
今天下英雄惟使君。
想驰情忠武，将兴王业，抚膺司马，忍咎吾民。
净洗甲兵，归来鼎辅，定使八荒同一云。
经营事，比京河形势，更近函秦。
 >> 
词牌介绍


rhythmic: 沁园春
author: 李曾伯
content:
漫浪江头，三听秋砧，一登故台。
望烟芜莽苍，令人目断，风樯掀舞，何日眉开。
把酒新亭，围棋别墅，老气当时何壮哉。
江东事，百年无恙，全是时才。
纷然竞付轻埃。
还水绕赏心东向淮。
叹阿奴侪悲，因人碌碌，乃翁材略，馀地恢恢。
凤阙天高，鹭洲潮落，约取白鸥归去来。
阑干外，英雄陈迹，一琼杯。
 >> 
词牌介绍


rhythmic: 沁园春
author: 李曾伯
content:
绮阁香销，玉砌梦残，凄凉旧台。
对御沟红叶，一番木落，宫墙黄菊，几度花开。
水溯岷源，山联吴会，目送征鸿安往哉。
都休问，六朝人物，谁拙谁才。
平生衮衮烟尘。
记匹马当年荆蜀淮。
叹雕零殆尽，词源已竭，消磨未去，酒量犹恢。
八跪蟹肥，四腮鲈美，客有可人招不来。
油幢暇，凭栏一笑，相与传杯。
 >> 
词牌介绍


rhythmic: 沁园春
author: 李曾伯
content:
目断长空，手拍危栏，高兴酒浓。
拟招呼短艇，追陪飞盖，一餐湘菊，共赋芙蓉。
雁字沈秋，鸦林噪晚，几阵萧萧雨更风。
空凝伫，不如一鹤，随意西东。
堪嗟乐事难逢。
愧元伯、巨卿千里从。
望文星聚彩，交辉吴分，天飙吹翅，独隔蓬。
野墅荒烟，败荷衰草，人在可怜憔悴中。
还相念，愿持觥薄罚，别许从容。
 >> 
词牌介绍


rhythmic: 沁园春
author: 李曾伯
content:
雨抹晴妆，修眉镜清，寸碧翠浓。
对蒹葭尽处，丛丛烟树，池塘侧畔，面面芙蓉。
千百栖乌，两三过雁，时有婆娑一笛风。
斜阳里，更青帘半卷，在小桥东。
佳人何日重逢。
问还肯扁舟载酒从。
笑平生劲概，寸心如铁，中年老态，两鬓成蓬。
荷锸栽蔬，腰镰刈稻，且寄西郊图画中。
空回首，望五湖鸥鹭，心事容容。
 >> 
词牌介绍


rhythmic: 沁园春
author: 李曾伯
content:
秋岂悲人，人不悲秋，比春更浓。
有蕙兰风度，尚存芳菊，牡丹之献，犹在芙蓉。
举蟹持醪，得鲈作，晋宋间人有此风。
休轻笑，彼柴桑傲吏，龌龊篱东。
携壶与客还逢。
愿时许先生杖履从。
叹尘踪如寄，鸥凫江海，性真聊适，蜩蒿蓬。
刮眼青天，惊心黄叶，立尽梧桐月正中。
凄然久，看物情终竟，不似春容。
 >> 
词牌介绍


rhythmic: 沁园春
author: 李曾伯
content:
大江之西，康庐之阴，壮哉此州。
有舳橹千里，旌旗百万，襟喉上国，屏翰中流。
弹压鲸波，指麾虎渡，著此商川万斛舟。
青毡旧，看崇诗说礼，缓带轻裘。
十年泉石优游。
久高卧元龙百尺楼。
正九重侧席，相期岩弼，一贤砥柱，聊试边筹。
了却分弓，归来调鼎，得见茂洪何复忧。
谈兵暇，问琵琶歌曲，无恙还不。
 >> 
词牌介绍


rhythmic: 沁园春
author: 李曾伯
content:
北固台端，南渡後来，无此伟人。
自从容佐鼎，光华揽辔，几年中外，属目经纶。
万灶炊烟，千艘漕雪，手整江淮如掌平。
诗书效，看马腾士饱，酒好兵精。
平生。
馀事功名。
岂管葛诸人能拟伦。
暂牙筹游戏，小淹惟月，金瓯注想，便合为霖。
沆瀣一襟，风流八咏，秋入诗坛如许清。
为公寿，有黄花不老，长伴香名。
 >> 
词牌介绍


rhythmic: 沁园春
author: 李曾伯
content:
揽秀岷峨，著鞭江淮，诸公所奇。
对塞垣烟淡，相随弓剑，城楼月落，几共灯棋。
驿柳摇黄，溪桃涨绿，稳趁春风度玉墀。
亨衢去，看紫薇红药，太乙青藜。
孤山若放梅时。
莫忘却扬州曾有诗。
怅英游难驻，堪怜只影，中年易感，祗付双眉。
珍重交情，勉旃时用，回首岫云从此归。
能相忆，有好音遗我，在水之湄。
 >> 
词牌介绍


rhythmic: 沁园春
author: 李曾伯
content:
水北洛南，未尝无人，不同者时。
赖交情兰臭，绸缪相好，宦情云薄，得失何知。
夜观论兵，春原吊古，慷慨事功千载期。
萧如也，料行囊如水，只有新诗。
归兮。
归去来兮。
我亦办征帆非晚归。
正姑苏台畔，米廉酒好，吴松江上，莼嫩鱼肥。
我住孤村，相连一水，载月不妨时过之。
长亭路，又何须回首，折柳依依。
 >> 
词牌介绍


rhythmic: 沁园春
author: 李曾伯
content:
天下奇观，江浮两山，地雄一州。
对晴烟抹翠，怒涛翻雪，离离塞草，拍拍风舟。
春去春来，潮生潮落，几度斜阳人倚楼。
堪怜处，怅英雄白发，空敝貂裘。
淮头。
虏尚虔刘。
谁为把中原一战收。
问只今人物，岂无安石，且容老子，还访浮丘。
鸥鹭眠沙，渔樵唱晚，不管人间半点愁。
危栏外，渺沧波无极，去去归休。
 >> 
词牌介绍


rhythmic: 沁园春
author: 李曾伯
content:
紫金山前，铁骑围中，惟公尚知。
怅当时卯角，鱼犹同队，如今缟鬓，鸥已忘机。
故垒荒榛，群贤拱木，畴记官军夜战时。
不图见，独岁寒不改，老气犹奇。
嗟哉月驶舟移。
四十载光阴昨梦非。
叹荷薪弗克，祗惭弓冶，扃柴却扫，绝望簪圭。
菌短椿长，微鹏巨，天分当然何足疑。
闻公里，有溪堪钓，盍亦云归。
 >> 
词牌介绍


rhythmic: 沁园春
author: 李曾伯
content:
大疏归来，小阮适闲，喜同此时。
问垂弧历载，几番遥祝，举觞华旦，相会良希。
颂以松椿，酌之椒柏，预卜明年百事宜。
春犹浅，趁雪晴梅放，且和新诗。
公虽厌直兰闱。
如正色朝端当宁知。
看大廷诸老，争推前席，吾家五祖，自有传衣。
暖律初回，要津立上，卿相时来皆可为。
祈公寿，与东君不老，南极齐辉。
 >> 
词牌介绍


rhythmic: 沁园春
author: 李曾伯
content:
弧矢四方，江汉一萍，少年壮游。
叹而今老矣，祗宜野服，欲何为者，还著轻裘。
匹马萧萧，孤鸾杳杳，城郭重来空白头。
西风里，对一番新月，又荻花秋。
依然千古荆州。
问刘表诸人还在不。
向亭前举酒，不堪北顾，船头击楫，忍负中流。
远水长天，淡烟衰草，还是当时王粲楼。
何如且，倩吴歌楚舞，一洗新愁。
 >> 
词牌介绍


rhythmic: 沁园春
author: 李曾伯
content:
嗟矍铄翁，对婵娟月，怀汗漫游。
怅江湖幸有，季鹰鲈脍，田园忍负，晏子弧裘。
丹桂开时，青苹渺处，家在三吴天尽头。
庭皋静，又一番叶落，天下皆秋。
少年弓剑边州。
惊转首黄粱还梦不。
叹悠悠千载，关山无恙，滔滔一水，岁月俱流。
镜老菱花，笳悲庐叶，新雁数行人倚楼。
君知否，把眉峰蹙破，岂为身愁。
 >> 
词牌介绍


rhythmic: 沁园春
author: 李曾伯
content:
唤麴生来，与常娥约，从太守游。
把玉箫声寄，萧关短笛，霓裳曲换，清塞重裘。
桂影飘摇，桐阴立尽，多少征人霜满头。
油幢暇，不掀髯一笑，辜负中秋。
斗杓矗处中州。
还有解闻鸡起舞不。
看鸣弦中鹄，穿杨电激，飞球戏马，策垂星流。
绣帽归军，玳簪环客，薄晚同登庾亮楼。
浮生事，是几番玩月，何苦多愁。
 >> 
词牌介绍


rhythmic: 沁园春
author: 李曾伯
content:
麴生来言，素娥寄声，偶阆苑游。
问去年今夕，逢余桂岭，前年今夕，见子菟裘。
何事尘劳，启人厌倦，痴兔老蟾因缩头。
宜珍重，要相期後会，直待来秋。
休休。
莫舞凉州。
岂巫女风姨相妒不。
枉停歌准拟，冰轮东上，持杯顾恋，银汉西流。
一笑天悭，四并时少，应负珠帘十二楼。
呼蕉叶，且与生酹古，排遣牢愁。
 >> 
词牌介绍


rhythmic: 沁园春
author: 李曾伯
content:
百尺楼头，奇哉此翁，元龙後身。
当壮年襟度，百川鲸吸，平生出处，一片鸥轻。
冷淡逋梅，淋漓旭草，但见风雷笔下生。
荆州幕，觉坐间小异，乃有斯人。
牙樯喜色津津。
正江影涵秋无点尘。
对白苹黄苇，且供诗卷，紫薇红药，却演丝纶。
举酒延蟾，倚栏闻雁，应念征人归尚春。
君王问，尽不妨细说，万里戎情。
 >> 
词牌介绍


rhythmic: 水调歌头
author: 李曾伯
content:
一段太清境，谁幻出阶坳。
不知身住何处，爽气逼霜袍。
但见人间一样，似夜又还非夜，栖鸟不安巢。
认得在尘世，禁鼓二更敲。
最看，来竹底，上梅梢。
几家朱户，不如儿女醉蓬茅。
谁把琴声三弄，不管骚人幽趣，似向曲中嘲。
长啸赋赤壁，有酒更无肴。
 >> 
词牌介绍


rhythmic: 水调歌头
author: 李曾伯
content:
夜永厌银烛，移步下堂坳。
秋风昨梦少年，高兴鹄成袍。
世上痴儿睡去，历历江山细数，孤鹘啸危巢。
地静未容去，门掩不妨敲。
转巍阑，低画桶，落寒梢。
南楼老子争似，短笛一椽茅。
无色界间长啸，不夜城中高卧，随意弄诗嘲。
洗要更酌，为我问佳肴。
 >> 
词牌介绍


rhythmic: 水调歌头
author: 李曾伯
content:
千一载英杰，百二国山河。
提封几半宇宙，万里仗天戈。
十乘晋军旗鼓，三岁秦关扃锁，地利属人和。
位次功第一，未数侯何。
建青油，持柴荷，听黄麻。
乾坤整顿都了，玉殿侍羲娥。
且醉东湖花柳，却泛西湖舟楫，留不住岷峨。
谁为语儒馆，浓墨被诗歌。
 >> 
词牌介绍


rhythmic: 水调歌头
author: 李曾伯
content:
三蜀最佳处，昌是海棠州。
清香燕寝闲暇，人与地风流。
十万人家寿域，六七十翁儿状，眉寿祝公侯。
谁为语廊庙，且许寇恂留。
过书云，才几日，纪千秋。
祖孙卮酒相贺，庆事袭箕裘。
自有诗书万卷，安用田园千顷，松菊足优游。
持以寿公者，梅萼伴清修。
 >> 
词牌介绍


rhythmic: 水调歌头
author: 李曾伯
content:
老子世北客，家本住吴头。
登临聊复尔耳，佳节懒为酬。
刚被西风断送，又为黄花牵帅，草创作斯游。
目力眇无际，更上一层楼。
对长江，流不尽，古今愁。
凭兰正拟一笑，襟袍怯於秋。
高处令人心悸，放旷舒怀何暇，好趁醒时休。
留取江湖量，归去醉中州。
 >> 
词牌介绍


rhythmic: 水调歌头
author: 李曾伯
content:
行客送行客，况又值新秋。
莼乡此去万里，先我上扁舟。
三载乌奴聚首，异县乡情对语，乘月几登楼。
去去远蜀口，日日望吴头。
丹青手，描不就，此离愁。
半生萍梗江汉，别恨最绸缪。
远水长空一色，风顺波平如掌，雁序际天游。
故旧有相问，犹滞剑南州。
 >> 
词牌介绍


rhythmic: 水调歌头
author: 李曾伯
content:
骤雨送行色，把剑渡长淮。
西风咄咄怪事，吹不散烟霾。
才是橙黄时候，早似梅边天气，寒意已相催。
老子尚顽耐，仆马苦虺。
叹平生，身客路，半天涯。
飞鸢曾见，底事又重来。
回首白云何处，目送孤鸿千里，去影为徘徊。
篱菊渐秋色，杜瓮有新醅。
 >> 
词牌介绍


rhythmic: 水调歌头
author: 李曾伯
content:
万里长淮北，青是汉时山。
几年壁垒相望，高枕度春闲。
不道草庐豪杰，手袖伊吾长剑，驰志在楼兰。
锺鼓令秋肃，毡胆冰寒。
诗书帅，金横带，玉为鞍。
天生如结数辈，虏岂易江南。
京索成皋此际，东郭韩庐俱困，故老正争看。
琳檄未能草，冯铗直空弹。
 >> 
词牌介绍


rhythmic: 水调歌头
author: 李曾伯
content:
岘山羊叔子，江左管夷吾。
勋名掀揭宇宙，金匮侈丹书。
两载风寒卧护，一柱狂澜屹立，形势壮陪都。
功业笑儿辈，别有大规模。
看东归，游凤沼，转鸿枢。
不应廊庙人物，犹佩玉麟符。
好是茅峰仙客，更与锺山佛子，同日庆垂弧。
一饮共千岁，永永辅皇图。
 >> 
词牌介绍


rhythmic: 水调歌头
author: 李曾伯
content:
簪履盛元幕，领袖属英游。
登车揽辔馀事，何止客诸候。
看尽巫云岷雪，却妨庐峰湓浦，砥柱赞中流。
百叠青山路，一片白苹洲。
今日事，风涛上，一虚舟。
长江万顷寒碧，犹谓马能浮。
况是眼前局面，心腹忧如边角，胜著赖帷筹。
谈笑济时了，勋业迈前修。
 >> 
词牌介绍


rhythmic: 水调歌头
author: 李曾伯
content:
风卷江湖浪，举足是羊肠。
峡山知在何处，榛莽更凄凉。
不为渊明五斗，直为班超万里，雅志未能忘。
耿耿富襟抱，行计有诗囊。
溯吴头，逾楚尾，界瞿塘。
从他昵昵燕语，留不住征樯。
芳草天涯弥望，着我飞凫来去，在在可徜徉。
持此见刘表，抵掌与谈王。
 >> 
词牌介绍


rhythmic: 水调歌头
author: 李曾伯
content:
幻出广寒境，罗袜净无尘。
素娥风格分明，玉骨水为神。
手揽清光盈掬，眼看山河一色，阅尽古今人。
对影且长啸，一酌瓮头春。
千万顷，琉璃色，楚天清。
庾楼袁舫何事，汩汩主和宾。
但见老蟾无恙，不管镜圆钩阙，寒暑任相更。
此夕幸无雨，何惜放颜醺。
 >> 
词牌介绍


rhythmic: 水调歌头
author: 李曾伯
content:
碾就一轮玉，扫尽四边尘。
白乎不涅不磷，千古此丰神。
领略常娥体态，寂寞谪仙材调，四海岂无人。
安得金丹诀，长驻玉颜春。
镜圆明，冰样洁，水来清。
良宵难值如许，何惜且留宾。
拟唤桓伊三弄，影转画檐西畔，钟鼓趣残更。
肺腑尽霜雪，麴不能醺。
 >> 
词牌介绍


rhythmic: 水调歌头
author: 李曾伯
content:
久欲乘槎去，间阔几仙尘。
乾坤炯炯不夜，造化抑何神。
谁道二分无赖，到处一轮都满，天未始私人。
今夕果何夕，非夏亦非春。
风露下，明作哲，圣之清。
纷纷浮世代谢，燕客与鸿宾。
欢恨离愁尽扫，谢赋鲍诗高束，一枕听严更。
尔自屋梁落，吾已醉醺醺。
 >> 
词牌介绍


rhythmic: 水调歌头
author: 李曾伯
content:
薄酒长亭别，饱饭故园归。
两年婉婉席上，甘苦每同之。
骥群中独步，糜鹿兴前不瞬，孰可与争驰。
力挽不能寸，健翮遽斜飞。
经营事，艰难状，老天知。
区区塞马得失，一笑付观棋。
用则风云万里，不用烟霞一壑，两鬓未应丝。
回首乌樯外，鸥鸟自忘机。
 >> 
词牌介绍


rhythmic: 水调歌头
author: 李曾伯
content:
壁垒壮西塞，形势古州来。
九重庙算经远，边隙肯轻开。
整顿金城千仞，遮护风寒数处，蛇豕敢当哉。
惆怅倚长剑，扫未尽烟埃。
骑连营，桥列栅，木成排。
老酋鱼釜视我，孰与障吾淮。
横槊冲围四出，北府牢之何勇，新进喜多才。
老子何归矣，击壤乐春台。
 >> 
词牌介绍


rhythmic: 水调歌头
author: 李曾伯
content:
枣颊上秋色，朔漠寇南来。
斧螗蜂猬棼集，腥雾扫难开。
细看眼前局面，惊落人间匕箸，砥柱者谁哉。
熊虎贾馀勇，弧兔等轻埃。
炮雷轰，戈日耀，阵云排。
不图风定波息，谈笑静长淮。
休诧穿杨妙手，乘早闹蓝抽脚，谁拙又谁才。
束起楼兰剑，归钓子陵台。
 >> 
词牌介绍


rhythmic: 水调歌头
author: 李曾伯
content:
壮志小鹏背，万里欲乘风。
马裘敝，老来无复旧游重。
楚尾吴头蜀口，三十载间陈迹，衮衮水之东。
休说射雕手，且学钓渔翁。
奚为者，聊尔耳，此山中。
壶觞自引，不妨换羽与移宫。
蓬矢桑弧何事，朝菌大椿皆分，识破色俱空。
掬润弄明月，长啸倚青松。
 >> 
词牌介绍


rhythmic: 水调歌头
author: 李曾伯
content:
鸿雁未应到，可怪此番风。
木犀天气，何事爽逼夹衣重。
长记呼韩塞下，每向飞廉声里，占见马蹄东。
今日闭门睡，都不管山翁。
李北平，班定远，魏云中。
纷纷成败，任取勋业纪南宫。
幸得明朝无雨，定是中宵有月，莫放酒尊空。
起舞弄庭叶，清影伴岩松。
 >> 
词牌介绍


rhythmic: 水调歌头
author: 李曾伯
content:
一番蓼花雨，几阵桂枝风。
杖藜多暇，准拟同醉小山重。
底事阮郎清致，苦托休文瘦损，咫尺阻西东。
秋色浩如许，岂可欠诗翁。
门前事，都莫问，付杯中。
纷纷蛮触等耳，富贵大槐宫。
何惜振衣而起，相与凭栏一笑，抵掌共谈空。
佳客傥不至，推枕卧云松。
 >> 
词牌介绍


rhythmic: 水调歌头
author: 李曾伯
content:
缔好恨不早，觌面雅相志。
璇星楼上，一见天产此英奇。
功在淮梁砥柱，政蔼汉扶襦裤，仅借寇恂期。
懊恼剑花冷，手欲鲸鲵。
濡须坞，咽喉地，腹心谁。
公其揽辔凭轼，勋业笑谈为。
贯索旄头息焰，斗极泰阶动色，归佐太平基。
客有问仆者，只说在渔矶。
 >> 
词牌介绍


rhythmic: 水调歌头
author: 李曾伯
content:
之子问行役，火伞正当天。
酷哉几可炙手，流汗满襟沾。
仆仆长亭古道，人在竹舆何似，甑釜受蒸煎。
帝悯苍生热，敕下九龙渊。
命丰隆，驱屏翳，起蜚廉。
神工一炊黍顷，爽气遍垓埏。
洗涤山河尘土，转作清凉境界，物类举醒然。
稽首谢天赐，伸脚快宵眠。
 >> 
词牌介绍


rhythmic: 水调歌头
author: 李曾伯
content:
君莫厌行役，易尔此非难。
人情无已，久阴忧潦霁忧乾。
借得庭轩一榻，忘却征涂炎暑，小驻瀹龙团。
世路任渠险，襟抱五湖宽。
叹平生，环辙迹，已苍颜。
梅花雪片万里，奚又絷南冠。
应是江山好处，犹待推排老眼，天未许休官。
莫忆故园竹，日日报平安。
 >> 
词牌介绍


rhythmic: 水调歌头
author: 李曾伯
content:
乔木老盘谷，仙李盛峨岷。
参横井转，月边犹赖有长庚。
传得丹溪正派，更是平庵宅相，夷路早蜚英。
十载星沙幕，一片玉壶冰。
题舆了，千万里，尽云津。
渚宫小驻，不妨谈笑对秋城。
西去凭熊驾驷，东下握兰持橐，衮衮看峥嵘。
愿借鹫峰桂，岁以寿金觥。
 >> 
词牌介绍


rhythmic: 水调歌头
author: 李曾伯
content:
万里净无翳，一镜独当天。
老蟾痴兔顽甚，阅世几何年。
任尔炎凉千变，不改山河一色，爽气逼人寒。
何必乘槎去，直到斗牛间。
叹常娥，元不嫁，只孤眠。
古今遗恨，不能长似此宵圆。
我有竹溪茅舍，办取金风玉露，一笑四并全。
细和坡仙句，低唱教婵娟。
 >> 
词牌介绍


rhythmic: 满江红
author: 李曾伯
content:
镇日山行，人倦也、马还无力。
游历处，总堪图画，足供吟笔。
涧水绿中声漱玉，岭云白外光浮碧。
信野花、啼鸟一般春，今方识。
真可羡，林泉客。
真可叹，尘埃役。
想希夷冷笑，我曹踪迹。
七十二峰神物境，几千万壑仙人室。
待身名、办了却归来，相寻觅。
 >> 
词牌介绍


rhythmic: 满江红
author: 李曾伯
content:
衮衮青春，都只恁、堂堂过了。
才解得，一分春思，一分春恼。
儿态尚眠庭院柳，梦魂已入池塘草。
问不知、春意到花梢，深多少。
花正似，人人小。
人应似，年年好。
奈吴帆望断，秦关声杳。
不恨碧云遮雁绝，只愁红雨催莺老。
最苦是、茅店月明时，鸡声晓。
 >> 
词牌介绍


rhythmic: 满江红
author: 李曾伯
content:
天顾坤维，烦紫气、来从南斗。
鞭才定，匆匆塞上，咏薇吟柳。
少借日边霖雨望，教知天下风云手。
听吾民、争说近年无，前朝有。
平安夜，舒长昼。
笳鼓静，笙歌奏。
记西湖五月，藕花时候。
待把雁门冠带了，归来麟阁丹青旧。
放蜀山、万点入樽，为君寿。
 >> 
词牌介绍


rhythmic: 满江红
author: 李曾伯
content:
姑射山人，仙去後、唯存标格。
犹赖有、墨池老手，草玄能白。
留得岁寒风骨在，岂烦造化栽培力。
有世间、肉眼莫教看，非渠识。
元不夜，枝何月。
元未腊，花何雪。
最孤高不受，多情轻折。
只有暗香天靳予，黄金作指难为术。
更若将、解语付真真，空成色。
 >> 
词牌介绍


rhythmic: 满江红
author: 李曾伯
content:
老去生涯，都付与、一丘一壑。
功名事，惭非好手，几逢危著。
走马斗鸡年少趣，椎牛酾酒军中乐。
到而今、浑似梦中看，休休莫。
江湖路，西风恶。
霄汉志，秋云薄。
更那堪州铁，铸成重错。
当贵买臣毋足羡，知非伯玉真能觉。
问心期、应有海翁鸥，山人鹤。
 >> 
词牌介绍


rhythmic: 满江红
author: 李曾伯
content:
竹马同游，平生志、相期霄壑。
今老矣，儒冠宁误，戎妆徒著。
卷起鲸鲵江海事，放教禽鸟山林乐。
问尚堪、舞剑渡河无，公应莫。
粟可饭，衣从恶。
秫可酒，茶胜薄。
但此身长健，老天不错。
竹院昼闲参内景，蒲团夜坐披圆觉。
愿此生、无愧北山猿，西湖鹤。
 >> 
词牌介绍


rhythmic: 满江红
author: 李曾伯
content:
小小池亭，仿佛似、洛川岩壑。
天付与、老身游戏，馀生吃著。
剩喜酒能消思虑，翻疑书解妨人乐。
听雨翁、白雪寄新词，愁言莫。
毋自叹，蒿莱恶。
甘自味，齑盐薄。
对乱花丛竹，翠红交错。
元亮悦闻亲友话，羲之常恐儿曹觉。
望碧云、休忆女乘鸾，人骑鹤。
 >> 
词牌介绍


rhythmic: 满江红
author: 李曾伯
content:
既作闲人，便应付、此身沟壑。
不应更，将愁半点，寸心中著。
责子渊明徒自苦，忧君范老何时乐。
纵一嘲、一咏欲奚为，何如莫。
不自鄙，葵蔬恶。
还肯荐，茅柴薄。
任侯门海陆，杂陈珍错。
有暇盍联车骑过，相忘勿遣诗情觉。
怕家僮、无处买莼鲈，烹琴鹤。
 >> 
词牌介绍


rhythmic: 贺新郎
author: 李曾伯
content:
万里归朝去。
倚江亭、绿波碧色，一川晴絮。
赢得威名留草木，玉垒雪山高处。
未应减、平淮裴度。
见说金瓯书字久，待公来、便作商岩雨。
休望却，蜀都赋。
旌旗回首春城暮。
听樯头、飞燕似把，人情低诉。
两两三三鸥鹭里，拍拍船儿一羽。
算惟有、清芬载取。
百万人家儿样恋，恨柳风、不为留连住。
离梦绕，沙堤路。
 >> 
词牌介绍


rhythmic: 贺新郎
author: 李曾伯
content:
满酌荆州酒。
望莱庭、斑衣拜祝，俾吾亲寿。
玉水雪楼游宦地，近访甘棠依旧。
逢父老、颂声盈口。
争道蜀边劳数载，也真宜、略畔云横岫。
小儿辈，任成否。
东皋十月梅开後。
想亲朋、团栾一笑，从容觞豆。
塞上弓刀成底事，不过腰金如斗。
算不直、渊明株柳。
只恐鲸鲵无计取，更须烦、绿野持竿手。
看勋业，国长久。
 >> 
词牌介绍


rhythmic: 贺新郎
author: 李曾伯
content:
将谓霏微雨。
恍朝来、虚檐生白，寒侵冒絮。
拟和盐花凌谢韫，巧思翻成金注。
谁寄我、雪车冰柱。
酿熟羊羔炉拥兽，羡画楼、金帐调宫羽。
人应共，回风舞。
围场校猎淮云暮。
记当时、银杯缟带，网禽兔。
老去不禁鞍马力，独对愁吟似甫。
问一棹、剡溪何处。
愿与铁衣春解戍，把梁园、旧话供儿语。
孤梅外，梦魂度。
 >> 
词牌介绍


rhythmic: 贺新郎
author: 李曾伯
content:
才过黄花雨。
问长堤、依依万柳，未春何絮。
一目河山银幻出，惊诧夜光流注。
巍观矗、玉为云柱。
风卷寒庐迷过雁，渺沧波、莫认沙鸥羽。
千万蝶，空中舞。
霸桥寂寞前溪暮。
耸诗肩、霜裘拥貉，月毫挥兔。
记得梅奴曾索笑，解如逢交甫。
今孤垒、寒烟深处。
休说鹅池平蔡事，庆新年、一稔欢相语。
持大白，勿虚度。
 >> 
词牌介绍


rhythmic: 贺新郎
author: 李曾伯
content:
幸得闲中趣。
问何为、倏逾桂岭，重来荆渚。
唤醒门前弧矢梦，钩月相辉初度。
谩羞听、军中鼙鼓。
马上弓刀成底事，仅平明、旆入襄州去。
能不愧，古羊杜。
此身何以酬明主。
怅新来、鬓毛添白，衰容如许。
三万貔貅齐贾勇，好为一清狐兔。
看柳色、大堤如故。
世事付之杯酒外，那棋边、得失都休语。
来共看，雁儿舞。
 >> 
词牌介绍


rhythmic: 念奴娇
author: 李曾伯
content:
黄梅过雨，望隔林、一缕长烟浮碧。
亟拥征鞍寻午梦，卧看青山排闼。
扫户风清，拂檐云淡，爽气生萧发。
黄粱惊觉，子规枝上啼彻。
堪羡麦熟蚕成，酒香鸡嫩，风味农家别。
幸有住山供活计，何苦江湖南北。
菊老陶园，瓜荒邵圃，空负干时策。
洛阳三顷，胜如金印六国。
 >> 
词牌介绍


rhythmic: 念奴娇
author: 李曾伯
content:
平生宦海，是几番风雨，几番霜雪。
绿野来归身强健，镜里微添华发。
剑束床头，书寻架上，富贵轻於叶。
南坡石竹，年来尤更清绝。
好是梅坞松关，对湘溪一曲，翠屏千叠。
柱杖篮舆诗卷里，尚小东山勋业。
只恐鸥盟，难望鹤怨，未是闲时节。
片云收却，照人依旧明月。
 >> 
词牌介绍


rhythmic: 念奴娇
author: 李曾伯
content:
云胡不喜。
得抽脚篮中，安身局外。
世路风涛都历遍，几度眉攒心碎。
八尺藤床，二升粟饭，方寸恢馀地。
翻云覆雨，从伊造物儿戏。
不见刻木牵丝，鸡皮鹤发，弄罢寂无事。
随分风光堪领略，聊放疏狂些子。
刘项雌雄，跖颜修短，无彼亦无此。
茅檐高卧，不知春到花底。
 >> 
词牌介绍


rhythmic: 念奴娇
author: 李曾伯
content:
浮生如寄，叹征尘驱我，担簦西去。
烟障云屏相迎送，几幅鹅溪缣素。
挥汗流金，饮冰漱玉，桃叶呼前渡。
若将有意，道傍一鹭延伫。
细读壁上龙蛇，太丘笔在，更著茶玻句。
樽酒十年今白发，不改江流东注。
胜概难逢，旅怀易动，信美非吾土。
恨无六翮，长风万里高举。
 >> 
词牌介绍


rhythmic: 满庭芳
author: 李曾伯
content:
浪拍金鳌，春浮铁瓮，气清天朗如秋。
江皋无事，飞盖强追游。
万顷蒲萄光里，风樯共、塔影悠悠。
人间事，年华似掷，一水与俱流。
绸缪。
千古恨，纷纷离合，晋宋曹刘。
望长安何处，落照西头。
往事苍苔陈迹，夷吾在、吾属何愁。
清樽畔，谁能为我，一曲舞梁州。
 >> 
词牌介绍


rhythmic: 满庭芳
author: 李曾伯
content:
山接平芜，烟横远墅，修眉淡抹晴妆。
菊梅交际，天未十分霜。
几许无穷秋思，空凝伫、衰柳斜阳。
溪头路，黄芦一片，凫雁两三行。
平章。
风景似，画图一幅，著我徜徉。
山中无事，聊尔适吾狂。
不用登临感慨，青帘外、新酒堪尝。
何为者，东家宋玉，千古叹凄凉。
 >> 
词牌介绍


rhythmic: 瑞鹤仙
author: 李曾伯
content:
百年过半也。
怅壮心零落，鬓星星也。
风儿渐凉也。
近中秋月儿，又初生也。
田园暇也。
矍铄哉、是翁也。
记当时，弧矢垂门，孤负四方志也。
休也。
牙签插架，玉帐持麾，总成非也。
浮生梦也。
皇皇欲、奚为也。
趁身闲、随分粗衣淡饭，一笑又何妨也。
问神仙，底处蓬莱，醉乡是也。
 >> 
词牌介绍


rhythmic: 喜迁莺
author: 李曾伯
content:
轻云暮卷，望澄空如水，千里一碧。
菱镜冰悬，桂轮玉碾，喜见中原秋色。
老蟾炯炯无翳，阅尽尘寰今夕。
堪恨处，度霓裳曾到，长生宫阙。
坐客。
休叹息。
看此清光，天岂限南北。
便好乘风，为持玉斧，修取山河如一。
西湖旧时花草，会遣孀娥重识。
从今去，举太平玩事，长如今夕。
 >> 
词牌介绍


rhythmic: 声声慢
author: 李曾伯
content:
红绡剪就，绛蜡熔成，天然一种仙姿。
竹外家风，凄凉俭薄为宜。
东君苦怜消瘦，强教伊、傅粉匀脂。
较量尽，胜夭桃轻俗，繁杏粗肥。
好是新妆雅态，对疏蟾淡淡，薄雾霏霏。
迥出红尘，轻盈玉骨冰肌。
犹嫌污人颜色，谁云似、虢国娥眉。
香韵别，怕满园、蜂蝶未知。
 >> 
词牌介绍


rhythmic: 声声慢
author: 李曾伯
content:
修洁孤高，凌霜傲雪，潇然尘外丰姿。
一白无瑕，玉堂茅舍俱宜。
飘飘羽衣缟袂，都不染、富贵膏脂。
调羹事，看水边清瘦，雨後红肥。
偏爱春工尚浅，向南枝信透，东阁香霏。
翠袖犹寒，不禁弱质柔肌。
浑如故人邂逅，聊相与、一笑开眉。
归去晚，任帘栊、深闭未知。
 >> 
词牌介绍


rhythmic: 摸鱼儿
author: 李曾伯
content:
趁西风、且登黄鹤，挥豪先奏秋赋。
燕山桂种清分在，人物翩翩如许。
堪羡处。
长安近、蟾宫相继金闺步。
佳哉盛举。
看精淬龙泉，厚培鹏背，自此要津去。
荆州事，多幸乡情相予。
几番灯柝棋墅。
转头江阔轻帆速，梦入吴松鸥鹭。
君记取。
旧王粲、曾言信美非吾土。
故人相语。
为细数艰难，满头雪白，无奈戌边苦。
 >> 
词牌介绍


rhythmic: 摸鱼儿
author: 李曾伯
content:
对垂弧、引觞一笑，凄凉薄分天气。
丁年驰骛弓刀後，报国孤忠自许。
堪叹处。
今老矣，强颜犹踵邯郸步。
安能远举。
谩目送征鸿，梦劳胡蝶，无计便归去。
清闲禄，旧说天公靳予。
何时松菊村墅。
生非燕颔鸢肩相，岂是觚棱鹭。
收拾取。
休直似、文渊定远空怀土。
阿戎可语。
待乞得身还，屏伊世累，甘受作诗苦。
 >> 
词牌介绍


rhythmic: 齐天乐
author: 李曾伯
content:
少年塞上秋来早，昴街尚馀芒曜。
举目关河，惊心弧矢，顾我岂堪戎纛。
几番凤诰。
愧保障何功，恩隆旒藻。
笑指呼鹰，露花烟草忆刘表。
头颅如许相与，岁寒犹赖有，白发公道。
对月怀人，临风访古，往事凄凉难考。
何时是了。
莫驰志伊吾，贪名清庙。
松菊归来，稽山招此老。
 >> 
词牌介绍


rhythmic: 八声甘州
author: 李曾伯
content:
正莼鲈佳梦绕吴乡，牙樯忍轻离。
向仲宣楼上，凭高举酒，几共灯棋。
曾记少陵留咏，出幕合持麾。
飞盖长安去，华贯平跻。
好是倚门迎笑，恰野堂云壑，菊後梅时。
庆凤雏新长，携手奉莱衣。
抚孤松、绝胜细柳，念征人、徒老玉关西。
归来也，幅巾藜杖，办取追随。


rhythmic: 八声甘州
author: 李曾伯
content:
领青油车骑出郊，来游晋龙山。
喜水天澄霁，稻畦镰净，榆塞戈闲。
登高谩酬佳节，一笑破苍颜。
剩泛茱萸菊，杯莫留残。
休说参军往事，意当时凝眺，不到长安。
赖座间小异，豪气眇尘寰。
到如今、祗成佳话，记封姨、曾荐众宾欢。
吾曹事，有如此酒，要共弹冠。


rhythmic: 八声甘州
author: 李曾伯
content:
怅浮生、俯仰迹成空，依然此江山。
对秋容如画，天长雁度，水阔鸥闲。
追游未甘老态，凭酒借红颜。
归骑斜阳外，柳老荷残。
幸对黄花时节，喜宾朋晤语，烽火平安。
仅风巾一笑，名尚满人寰。
要流芳、相期千载，肯区区、徒恋片时欢。
姑聊尔，招呼楚调，慰藉南冠。


rhythmic: 满庭芳
author: 李曾伯
content:
八足横戈，一身衷甲，将军致尔来前。
呼僮解缚，亟荐泽虞鲜。
族类横行草地，今骈首、鼎镬连连。
荆江上，不图霜後，风味似吴天。
晴川。
千里外，分甘遗远，多谢勤拳。
对香枨新酒，一洗腥膻。
慰我吟情归思，都忘却、张孟鲈鳊。
持螯了，老饕作赋，佳话楚乡传。
 >> 
词牌介绍


rhythmic: 哨遍
author: 李曾伯
content:
大块赋形，皇览揆予，俾尔昌而寿。
嗟壮游。
岁月老征裘。
向秋来、顿如蒲柳。
桂开又。
鲈莼蟹橙正美，故人应忆传杯手。
想薜荔岩峦，梧桐庭院，当时风景依旧。
对斜阳、极目倚危楼。
问一舸、何时过吴头。
乘下泽车，戴华阳巾，锦衣游昼。
犹。
客有名流。
交情金石襟期厚。
双湖烟艇里，剑锋紫气冲斗。
剩妙墨淋漓，清歌发越，未应独步诗千首。
待挂了衣冠，来寻杖履，陪君此乐须有。
到如今、不愿酒泉侯。
愿生入、玉门早归休。
任远人、从问安否。
梁园宾客虽富。
谁出相如右。
相逢身健，时平无事，是处溪山明秀。
与君举若为酬。
有年年、人月长久。


rhythmic: 水龙吟
author: 李曾伯
content:
黄旗吉语飞来，胡儿已落将军手。
吾皇神武，一新城郭，断谟天授。
铁骑才临，雕戈竞逐，击蛇先首。
快风驱雨洗，江空谷静，淮淝上、似之否。
此事老臣何有。
想捷传、延英方昼。
玉颜应笑，金瓯堪保，贺声交口。
吾责免夫，吾归可矣，萧然一叟。
把功名，分付诸公，聊自尝酒盈斗。
 >> 
词牌介绍


rhythmic: 水龙吟
author: 李曾伯
content:
荆州咫尺神州，几番得失孙刘手。
山河天险，东南牖户，钺何轻授。
泪落碑存，鹤归城是，不堪回首。
喜大堤草色，镇长春在，羊与陆、孰能否。
风景依然吾有。
柳营深、铁衣闲画。
摩云胜气，追戎马足，走蜚狐口。
往事纷纷，付之蛮触，相忘庄叟。
有人焉，中夜闻鸡，剑光正烛牛斗。
 >> 
词牌介绍


rhythmic: 水龙吟
author: 李曾伯
content:
吾皇神武中兴，直须整顿舆图旧。
岂惟天顾，岷峨一角，但西其首。
遮护咽喉，扶持气派，宁无医手。
有庙谟先定，傍观何待，留侯蹑、魏侯肘。
天眷我家仁厚。
盛英才、载量车斗。
中流孤艇，千钧一发，老夫何有。
休对秋风，移宫换羽，吟无绝口。
看福星，太乙临梁，此虏自不能久。
 >> 
词牌介绍


rhythmic: 水龙吟
author: 李曾伯
content:
梅边连辔偕来，柳边先我观光去。
一门椿桂，尊君孙盛，小儿文举。
黄鹤联登，横翔雕鹗，健凌鹦鹉。
趁霜晴春小，南宫问讯，又同奏、明光赋。
从此青云阔步。
看龙门、锦标双取。
荆州时事，不妨大对，细陈当宁。
久要论交，中年语别，不堪离绪。
约杏园，得意归时，吾已在浙江浒。
 >> 
词牌介绍


rhythmic: 满江红
author: 李曾伯
content:
千古襄阳，天岂肯、付之荆棘。
宸算定、图回三载，一新坚壁。
狼吻不甘春哨衄，马蹄又踏寒滩入。
向下洲、一鼓扫群胡，三军力。
连帅是，并州绩。
宾佐有，雍丘逖。
赖阴人成事，同心却敌。
见说陈尸三十里，投鞍委甲如山积。
待老臣、为作岘樊铭，诸石。
 >> 
词牌介绍


rhythmic: 满江红
author: 李曾伯
content:
推枕闻鸡，正怪得、乾坤都白。
元是有、福星临照，至和薰出。
缘饰夜城疑不夜，弥漫色界成无色。
更词、巧欲夺天葩，尤殊特。
貂帽拥，寒何力。
羔酿举，情何极。
欠开樽细挹，梅花标格。
十万铁衣冰到骨，祈天只愿王师息。
想家童、日办剡中舟，溪头立。
 >> 
词牌介绍


rhythmic: 满江红
author: 李曾伯
content:
荡节将行，原显尽、花毡铺白。
人羡道、青丝辔整，红蕖幕出。
宇宙中间无点医，水天上下俱同色。
向个中、著此玉为人，真英特。
元自得，融和力。
浑不管，凝寒极。
看福星临照，政敷民格。
且访桃源仙世界，伫传梅驿春消息。
定明年、拜表贺端闱，螭坳立。
 >> 
词牌介绍


rhythmic: 八声甘州
author: 李曾伯
content:
自当年、种柳向西门，古今号名州。
对风声策策，浪涛衮衮，又是新秋。
暂为江山弹压，谁得似贤侯。
夜观灯棋里，几共边筹。
休效季鹰高兴，为莼羹鲈脍，遽念吴头。
且安排维楫，相与济中流。
看邦人、尽歌襦裤，愿紫皇、乞与福星留。
令人忆，数行过雁，月在南楼。


rhythmic: 八声甘州
author: 李曾伯
content:
续仲宣、一赋小呼鹰，声名满荆州。
向宾筵游戏，豪端月露，皮里阳秋。
遍历文书刁斗，何患不封侯。
横槊风烟表，独占诗筹。
见说眉攒心事，在岷峨乡国，落日西头。
怅英豪遗恨，都付大江流。
伟平生、经纶雅志，把重弓、聊为汉关留。
中秋近，何如载酒，一笑登楼。


rhythmic: 八声甘州
author: 李曾伯
content:
自六朝、用武诧荆州，襟喉重疆陲。
更西风似箭，峡江如线，事势夔夔。
须仗中流砥柱，天付治平谁。
甚矣吾衰矣，将老东篱。
休说纷纷往梦，任阴平邓艾，骆谷姜维。
向棋边聊且，官事了痴儿。
雨未阴、毋忘户牖，挂长绳、系不住铜仪。
空遐想，桃源春媚，安得追随。


rhythmic: 八声甘州
author: 李曾伯
content:
对西风、先自念莼鲈，又还月生西。
叹平生霜露，而今都在，两鬓丝丝。
当年门垂蓬矢，壮岁竟奚为。
磊落中心事，只有天知。
多谢君恩深厚，费丁宁温诏，犹置驱驰。
看弓刀何事，终是愧毛锥。
愿今年、四郊无警，向酒边、多作数篇诗。
山林下，相将见一，舍我其谁。


rhythmic: 八声甘州
author: 李曾伯
content:
问秋光、乞得一宵闲，满引玉东西。
喜亲朋咸集，宴酣真乐，非竹非丝。
坎止流行付分，岂尽是人为。
试向君平卜，还可前知。
自笑头颅如此，奈乌轮难系，驹隙如驰。
慨壮图已矣，指地不须锥。
任从渠、翻云覆雨，愿老於耕钓乐于诗。
三军事，天家自有，大将为谁。


rhythmic: 八声甘州
author: 李曾伯
content:
仿离骚、览揆度新讴，空云霭乌丝。
把长庚才调，小施筹笔，犹处囊锥。
鸾枳滩发轫，指日问朝衣。
雪片梅花外，已露南枝。
休羡汉疏晋阮，记当年楚产，同是家儿。
怅岁华如许，同官复同时。
引宫商、细赓郢唱，向樽前、谁为一歌之。
蓬壶侣，长春不老，有美人兮。


rhythmic: 八声甘州
author: 李曾伯
content:
记当年、虏压顺昌城，直欲付靴尖。
赖君家乃祖，笑麾白羽，净洗腥膻。
荆州甘棠蔼蔼，浓墨宇犹鲜。
少出拿云手，整顿青毡。
好个嫩凉天气，想闻鸡听雁，意气犹。
看相将喜事，眉色已黄占。
祝君龄、有如此酒，举金、须放十分添。
还知否，封侯事业，正在华颠。


rhythmic: 八声甘州
author: 李曾伯
content:
问孀娥、厌看人，唯复厌人看。
正凉宵准拟，招延素魄，慰藉苍颜。
廉纤梧桐细雨，吹彻玉箫寒。
仿佛山河影，只在云端。
又似去年今夕，枉教人愁怅，立尽阑干。
想菱花尘匣，憔悴女乘鸾。
恨无从、一登天柱，约宾朋、随分荐清欢。
持杯祝，老蟾无恙，留待明年。


rhythmic: 贺新凉・贺新郎
author: 李曾伯
content:
可恨经年别。
正安排、剖瓜植竹，拟酬佳节。
应为犁锄机杼懒，天遣阿香磨折。
翻一饷、廉纤凄切。
寂寞金针红线女，枉玉箫、吹断秦楼月。
清漏静，楚天阔。
东皋且愿三农悦。
任从渠、鹊桥蛛网，一番虚设。
挽取天河聊为我，尽洗西风残热。
休懊恼、云生巫峡。
底用乞灵求太巧，看世人、弄巧多成拙。
姑止酒，命茶啜。


rhythmic: 贺新凉・贺新郎
author: 李曾伯
content:
晓听平安报。
信荆州、古今形胜，金汤天造。
落日岘山陈迹在，依旧大堤芳草。
叹紫塞、黄尘未扫。
水合水生来又去，赖胡雏、犹畏熊当道。
薇柳戌，甚时了。
乞身屡上盏天表。
感恩深、丁宁帝语，许同芳召。
自愧黔驴无伎俩，桑土绸缪盍早。
空手袖、剑锋懊恼。
要脍鲸鲵封京观，愿汉庭用壮臣年老。
毋更取，仲华笑。


rhythmic: 贺新凉・贺新郎
author: 李曾伯
content:
梦觉闻鸡报。
问岘边、晋家城郭，旧邦新造。
谁遣平明旌旆入，人说当年草草。
犹幸把、腥埃俱扫。
对越老苍方寸在，任酉渠、远度龙堆道。
还又过，一春了。
少年意气轻三表。
到如今、名惭小范，功卑前召。
赖有把茅归去是，乘此抽身须早。
何苦受、天来烦恼。
报国丹忠虽未泯，奈长卿已病文渊老。
聊把酒，仰天笑。


rhythmic: 醉蓬莱
author: 李曾伯
content:
问金城方略，数十年来，谁堪称许。
万福威名，草木识淮浦。
西顾天长，中流地重，著此巨鳌柱。
见说棋边，风声鹤唳，胆落胡虏。
老子家声，六韬亲授，渭水归来，非熊非虎。
江汉滔滔，建大将旗鼓。
弧矢开祥，节旄迎渥，勋业纪盟府。
好对芳天，莺花未老，金樽频举。


rhythmic: 醉蓬莱
author: 李曾伯
content:
自鹫峰曾见，金粟如来，犹有英烈。
碧玉琅，点缀碎琼屑。
不御纷华，独餐沆瀣，比众芳殊别。
好向凉宵，无风无雨，宜露宜月。
身在山中，名香天下，全似幽人，一种修洁。
解使多愁，对此亦纾悦。
缘绮窗前，乌云鬓侧，休为玉人折。
剩赋新词，满倾佳醑，为成三绝。


rhythmic: 醉蓬莱
author: 李曾伯
content:
问前身应在，香醉山中，今存风烈。
佳夕招延，清论度飞屑。
玉盈盈，金英点点，标格侬家别。
好个凉天，更无滴雨，只欠些月。
菊客兰兄，纷纷侪辈，纵尔芬芳，输我高洁。
鼻观先知，羞取俗颜悦。
解后成欢，从容挹爽，何羡广寒折。
我有高吟，为君纪此，一段奇绝。


rhythmic: 醉蓬莱
author: 李曾伯
content:
大不逾粟许，飘散人间，直恁清烈。
管领芳樽，底事不渠屑。
中夜庭前，小山丛畔，韵度从来别。
那更今年，留连秋色，将傍菊月。
堪羡纱窗，胆瓶斜浸，浅酌低讴，人花双洁。
恼杀多情，一见一回悦。
生怕朝来，梧桐过雨，把花神摧折。
倩取骚人，黄香作传，笔未宜绝。


rhythmic: 醉蓬莱
author: 李曾伯
content:
指梅花雪片，问讯八窗，南枝开未。
一点春风，消息岭头寄。
太白精神，广平韵度，是岂众芳拟。
东阁吟边，水清月淡，不妨游戏。
犹记双湖，几番初度，持酒相期，已花为比。
鼎味家传，须向玉堂里。
吏隐南昌，未应高兴，香在岁寒际。
倩取瑶姬，花前一唱，寿吾仙李。


rhythmic: 沁园春
author: 李曾伯
content:
天顾坤维，持橐秉旄，屈公此行。
正地雷观象，一阳将复，天星验数，五福初临。
汉指才宣，蜀民相贺，百万耄倪犹更生。
先声布，便胆寒西贼，关塞无尘。
休嗟往事营营。
要清献、乖崖相拟伦。
看作新精采，叶符气运，转旋机括，元在人心。
奖率三军，扫清万里，从此西南开太平。
功成後，却归来廊庙，细展经纶。
 >> 
词牌介绍


rhythmic: 沁园春
author: 李曾伯
content:
老子家山，近古苏州，有监本呆。
叹长途荷担，斯宜已矣，急湍鼓，岂不危哉。
我爱陶潜，休官彭泽，为三径荒芜归去来。
君恩重，奈边戈未偃，阃毂犹推。
东南休运将回。
幸天日清明公道开。
把孤忠自许，我心匪石，一真难灭，人口如碑。
青眼旧交，黑头新贵。
快九万里风鹏背培。
诗筒寄，正多情未已，聊解君颐。
 >> 
词牌介绍


rhythmic: 沁园春
author: 李曾伯
content:
我爱临川，簪绂丛林，有宅一区。
记谢墩名字，百年犹在，平泉孙子，三世重居。
皂盖新营，青毡旧识，此复古春秋宜大书。
奇哉事，信当时种子，下到工夫。
笑渠。
驷马门闾。
是几往过之凡几墟。
喜尚存遗爱，甘棠在在，无穷生意，茂草如如。
载酒寻盟，论诗结社，想田可秫兮园可蔬。
应须念，古亭乔木，无恙还无。
 >> 
词牌介绍


rhythmic: 兰陵王
author: 李曾伯
content:
甚天色。
苦问桃红李白。
伊祈氏，沙际才归，依约春回晓烟湿。
老寒犹煞忒。
景物。
中年惯识。
天应遣，雨洗风梳，柳睡花眠尚无力。
名园谩他适。
任黄四栽培，殷七奇特。
一年好处须寒食。
待花畔携酒，酒边索句，春馀太半未须急。
记旧隐幽寂。
我亦。
几时得。
归检点苔封，评品梅格。
教看林下休官一。
与莺花分界，渔樵争席。
抚松长啸，芳菲事，尽渠惜。


rhythmic: 哨遍
author: 李曾伯
content:
天限长江，云扰中原，一局持棋势。
汉将谁。
盍为扫清之。
彼伎犹、黔驴而止。
客亦知。
何材不生斯世。
丁宁屡费君王旨。
向马首论诗，灯前观剑，岂无差强人意。
幸崆峒麦熟且休师。
又焉用陈琳檄书飞。
一笛楼头，万柳营间，从容麾帜。
噫。
代有戎夷。
时贤患乏经纶志。
紫岩公一出，敌当惊见花字。
谩被发忧邻，汗颜笑斩，客邪终岂婴元气。
待拜表盏天，移文问隐，老夫行且归矣。
怕胡雏穴隙尚相窥。
有淝水儿曹举兵麾。
看中兴、隽烈堪继。
随世样多能底。
卿自为卿计。
不妨老子，婆娑矍铄，从渠屦盈户外。
何须岘万勒丰碑。
有天知、方寸馀地。


rhythmic: 兰陵王
author: 李曾伯
content:
问梁益。
天设金城铁壁。
西风外，依约雁来，还报关山旧秋色。
三秦听汉檄。
远恨绵绵脉脉。
频年事，虚掷桑阴，允诸人竟何策。
彤弓误殊锡。
怅活国难医，救世须佛。
平生本藉毛锥力。
对弧矢初度，满头白发，何堪兵卫叠画戟。
咄青史陈碛。
酒石。
羡王绩。
任击缶呼天，此乐何极。
奚须太息惊前席。
望天阍休待，梦如陶翼。
柳边春後，放定远，出西域。


rhythmic: 八声甘州
author: 李曾伯
content:
问西陵、治比汉河南，若为遽东归。
正峡江衮衮，中流我共，一楫杭之。
倏听攀辕告语，公去裤襦谁。
赖有甘棠在，人口如碑。
百尺楼头徒倚，记绸缪桑土，几对灯棋。
指鹭洲何处，心事想鸥知。
向江湖、毋忘魏阙，正吾皇、当馈急贤时。
经纶事，更须玩易，勿但言诗。


rhythmic: 水调歌头
author: 李曾伯
content:
序正象古琥，吉叶梦维熊。
身随金粟出世，香满小山丛。
铁券丹书家世，朱阁青毡步武，名字在尧聪。
雕鹗健云翮，聊尔待西风。
功名事，书剑里，笑谈中。
江涛衮衮如此，天岂老英雄。
先我甲庚三日，伴子春秋千岁，何幸举樽同。
歌以寿南涧，愿学稼轩翁。
 >> 
词牌介绍


rhythmic: 水龙吟
author: 李曾伯
content:
楚乡三载中秋，倚楼辄值萧萧雨。
澄空向午，廉纤数点，又疑虚度。
卷起云鬟，掣开妆鉴，喜瞻眉宇。
问常娥丰貌，间何阔矣，元不老、只如故。
见了悄然无语。
但令人、不堪怀古。
老蟾应记，旧时人物，孙刘陶庾。
俯仰皆空，阴晴何恨，芳樽频举。
问他年，忆取今宵，人如许、月如许。
 >> 
词牌介绍


rhythmic: 水调歌头
author: 李曾伯
content:
可爱十分月，都无一点云。
清光是处皆有，浑不许人分。
独是大江深处，一片水晶世界，仿佛有微痕。
坐到夜深际，万籁寂无闻。
与诸君，同一笑，举芳樽。
素娥自有佳约，何必命红裙。
顷刻参横斗转，归去华胥一觉，玩事任纷纷。
我袖有玉斧，当为整乾坤。
 >> 
词牌介绍


rhythmic: 大
author: 李曾伯
content:
对剑花凝，笳叶卷，天宇尘清声肃。
楼船催解处，正日戈夕照，风旗西矗。
虎战龙争，人非地是，形势昔雄三国。
景升今何在，怅婆娑老子，奚堪荆牧。
岂自古常言，力宁斗智，智宁如福。
西征非太速。
奈臣职、难负君王嘱。
嗟往事、祁山抗表，剑阁刊铭，祗成堕甑并空轴。
喜听平安信，岂止为、区区一竹。
蚊类、笑谈逐。
玉关归老，不愿封侯食肉。
愿还太平旧蜀。


rhythmic: 八声甘州
author: 李曾伯
content:
上巍楼、指顾剑东西，依然旧江山。
怅谁为荆棘，委渠天险，薄我风寒。
金瓯经营几载，鸿雁尚漂残。
一片迷棋局，著手良难。
犹幸红旗破贼，有竹边新报，喜听平安。
问纷纷遗事，一笑付凭栏。
愿天驱、五丁壮士，挽岷峨、生意与春还。
斜阳外，梦回芳草，人老萧关。


rhythmic: 满江红
author: 李曾伯
content:
才过新正，能几日、海棠开了。
将谓是、睡犹未足，嫣然何笑。
一片殷红新锦样，天机知费春多少。
更芳期、不待燕黄昏，莺清晓。
花旧说，南昌好。
花宜占，东风早。
想香霏地近，融和偏巧。
佳句流传千古在，石湖不见坡翁老。
倩何人、寄驿报家山，教知道。
 >> 
词牌介绍


rhythmic: 满江红
author: 李曾伯
content:
自入春来，花信费、几番风了。
先付与、红妆万点，苍颜一笑。
旧说沈香亭北似，今虽濯锦江头少。
最可人、枝上月笼春，烟含晓。
亨会称，花王好。
嘉聘惜，梅兄早。
对芳容细玩，天然新巧。
羯鼓不须催太甚，霓裳易散梨园老。
任杜鹃、犹自殿韶华，呼殷道。
 >> 
词牌介绍


rhythmic: 水调歌头
author: 李曾伯
content:
今岁渝州热，过似岭南州。
火流石铄如傲，尤更炽於秋。
竟日襟常沾汗，中夕无停手，几至欲蕉头。
世岂乏凉境，老向此山囚。
赖苍灵，怜赤子，起龙秋。
刹那顷耳，天瓢倾下足西畴。
荡涤两间炎酷，苏醒一番枯槁，民瘼庶其廖。
清入诗脾里，一笑解吾忧。
 >> 
词牌介绍


rhythmic: 水调歌头
author: 李曾伯
content:
两岁是六帙，万里客他州。
一眉新月西挂，又报桂花秋。
想见吴中稚子，已办秫田数顷，更种橘千头。
堪笑新亭酒，空效楚人囚。
饭甘粗，衣任恶，卧从湫。
世缘道眼看破，闻早问先畴。
这服清凉散子，多在病坊弗悟，美甚时瘳。
膏秣归盘去，无乐亦无忧。
 >> 
词牌介绍


rhythmic: 沁园春
author: 李曾伯
content:
雪山有缘，白首重来，信不偶然。
怅怆凄未洗，平戎何策，英灵不绝，赖蜀多贤。
耆旧二三，甲兵百万，力障狂澜回巨川。
秋声静，共巍楼把酒，自足筹边。
何人为我盏天。
焉用此客星留井躔。
正柴桑栗里，稻肥蟹健，松江笠泽，莼美鲈鲜。
百计求闲，一归未得，便得归闲能几年。
持公赋，待後堂新唱，夸语彭宣。
 >> 
词牌介绍


rhythmic: 沁园春
author: 李曾伯
content:
晚出千林，中立三秋，清哉此花。
自鹫峰移下，碎成玉屑，蟾宫分到，缀作金葩。
粟许来微，薰天声价，较楚蕙庾梅还韵些。
真奇处，但餐沆瀣，不染繁华。
酒边一笑婆娑。
疑香醉山中尊者家。
怅尘埃俗状，强颜羞对，风骚墨客，乐事堪夸。
月照才清，露浓尤馥，饮待夜深应更佳。
姑容我，胆瓶斜插，卧看窗纱。
 >> 
词牌介绍


rhythmic: 沁园春
author: 李曾伯
content:
一种孤，四出清芬，半秋始花。
只些儿肌骨，才逾一芥，许多韵度，迥压群葩。
得雨相催，随风所到，较七里山樊尤远些。
纷纷辈，笑渠侬桃李，徒竞春华。
试容老子婆娑。
恍身在广寒仙子家。
任殷勤唤酒，恣从君赏，徘徊待月，剩向人夸。
我有家林，旧栽岩壑，得归去相延方是佳。
姑先约，拼共横船玉，教堕巾纱。
 >> 
词牌介绍


rhythmic: 水龙吟
author: 李曾伯
content:
江头雨过黄花，片帆催向春闱去。
两年共我，风舟问峡，霜砧闻楚。
定远从军，兹恩策第，岂堪同语。
谩咨嗟人事，分明天意，广寒阙、待平步。
健笔凌云如许。
看新年、榜登龙虎。
转头却笑，弓刀塞上，粗官何取。
海阔鹏搏，途穷马老，不胜离绪。
过旧游、人问征夫，烦为说、戌边苦。
 >> 
词牌介绍


rhythmic: 水龙吟
author: 李曾伯
content:
天涯舍我先归，还知我以何时去。
浮生萍梗，南辕北旆，之吴之楚。
岂偶然哉，祗堪一笑，无庸多语。
向临歧赋别，丁宁祝望，竿百尺、进一步。
其奈头颅如许。
更藩篱、穴犹据虎。
良机一失，付之谁手，探囊堪取。
君对天庭，上咨西事，历陈条绪。
问相如、汉指来宣，果何益、亦何苦。
 >> 
词牌介绍


rhythmic: 沁园春
author: 李曾伯
content:
二十年间，黄州竹楼，共酬好春。
记淮江表，群贤毕集，清明上巳，二美相并。
一枕黄粱，满头白发，屈指旧游能几人。
堪嗟处，怅光阴易老，犹困西尘。
今朝又值良辰。
空想像、长安天气新。
问兰亭癸丑，雪堂壬戌，倏成畴昔，将似来今。
觞泛流泉，茗烹新火，领略韶华聊啸吟。
鹦洲去，有故人相问，为语归音。
 >> 
词牌介绍


rhythmic: 沁园春
author: 李曾伯
content:
咄咄衰翁，向羽书中，又过一春。
正老怀梦想，扁舟访剡，壮图惭负，万里城并。
溟翼之上，冀群空矣，自此阳关无故人。
岷江路，忆一番风浪，三月烟尘。
美哉乐事良辰。
正好趁东门官柳新。
且舒晴慷慨，何须感旧，转头解后，未必犹今。
问讯南楼，劳还西戌，君为楚歌侬越吟。
眉黄近，怕洛涯催出，便有佳音。
 >> 
词牌介绍


rhythmic: 沁园春
author: 李曾伯
content:
万里戌边，八载去家，始遂一归。
怅中年早历，虎头兵幕，平生屡建，豹尾神旗。
岂得闲身，毋庸多议，感荷九重渊听知。
当时事，似狂澜欲倒，孰障东之。
天教狂虏灰飞。
更莫问儿郎存血衣。
把雪裘霜帽，绝交楚徼，雨蓑风笠，投老吴矶。
径与松荒，人同鹤在，交友晓天星样稀。
从今去，共麴生相约，愿乐清时。
 >> 
词牌介绍


rhythmic: 沁园春
author: 李曾伯
content:
极目江涛，不有人焉，其能国乎。
伟故家风烈，激扬手段，平生践履，精密工夫。
冰漕功成，月卿召入，小却犹当登从涂。
斯行也，非纪网省闼，定引京都。
猗欤。
愿疾其驱。
弹指顷暑收秋又初。
向玉阶芳寸，亲承温问，金成十二，细述嘉谟。
苕船边，藕花香里，念人在洞庭青草湖。
它年事，约携东老酒，附洛英图。
 >> 
词牌介绍


rhythmic: 沁园春
author: 李曾伯
content:
天目山房，洪崖老仙，亲授一灯。
自檄草参筹，宾筵领袖，鼎梅助味，省闼权衡。
华国文章，立朝风力，犹有老成人典刑。
如公样，盍夜趋宣室，昼对延英。
乘轺惠我湘民。
作翼轸中间一福星。
正千飕漕玉，张颐西峤，单车把绣，将指南闽。
过阙留中，历阶而上，方值汉朝更化新。
南中事，若君王问及，老弗能胜。
 >> 
词牌介绍


rhythmic: 满江红
author: 李曾伯
content:
明日生初，还知否、明年六十。
嗟老矣、满头都缟，寸心犹赤。
三十载间尘土债，几千里外风涛役。
赖君天、许放故山归，恩无极。
出而作，入而息。
美可茹，鲜可食。
任浩书空咄，禹笑人寂。
断国谋王非我事，抱孙弄子聊吾适。
且从今、时复一中之，杯中物。
 >> 
词牌介绍


rhythmic: 满江红
author: 李曾伯
content:
今岁潇湘，真个见、嘉平三白。
圜里、无非和气，不知寒色。
宇宙幻成清净境，了无一点红尘入。
问太空、此瑞自何来，君王德。
歌笑是，兔园客。
辛苦是，鹅池役。
任谢家儿女，赋嘲纷出。
洗尽腥膻空万里，屏除螟深千尺。
向此时、何以对梅花，呼欢伯。
 >> 
词牌介绍


rhythmic: 满江红
author: 李曾伯
content:
蝶梦惊残，仿佛似、东方才白。
人报道、城疑不夜，界几无色。
敲瓦微听冰线响，开窗倏放风花入。
拥重貂、曾不觉寒侵，将何德。
呼剡棹，行为客。
平蔡垒，何能役。
算争如、穷檐高卧，闭门毋出。
安得松江江上去，一蓑独钓丝千尺。
要不持、寸铁和前修，文章伯。
 >> 
词牌介绍


rhythmic: 满江红
author: 李曾伯
content:
立雪寒窗，照肝胆、了然明白。
浑似得、齐宫气象，郢楼颜色。
天籁无声随物应，阳春有脚从中入。
与邦人、稽首谢天工，元冥德。
人正作，潇湘客。
谁谓有，蓝关役。
对江天暮景，鹅溪描出。
银浪卷飞鸥一片，玉枝擎重龙千尺。
羡联镳、曾作岳峰游，前方伯。
 >> 
词牌介绍


rhythmic: 满江红
author: 李曾伯
content:
把绣成吟，真压倒、古之元白。
佳句有、雪车冰柱，曾无衿色。
一点不留烟火气，时脾时有清风入。
更岭边、多少活人恩，于公德。
公自是，朝天客。
应笑我，为人役。
看时犹多事，公须一出。
琅腹细披忠抱寸，龙颜密侍天威尺。
借笔端、从此润皇猷，翰林伯。
 >> 
词牌介绍


rhythmic: 满江红
author: 李曾伯
content:
听彻惊乌，起览镜、顿添头白。
曾不见、江南人寄，一枝春色。
风卷龙鳞残甲下，山无虎迹新蹄入。
罄冰天、桂海使同风，修文德。
三十载，江湖客。
千万里，关山役。
且付之杯酒，何愁西出。
天女花边浑似剪，志公杖上平如尺。
把富贫、都作一般看，何什伯。
 >> 
词牌介绍


rhythmic: 满江红
author: 李曾伯
content:
草草春盘，那敢赋、丝青玉白。
湘波动、雁怀归思，柳催行色。
冻逐寒梢残雪解，暖随野烧轻烟入。
举人间、无物不光辉，东皇德。
莺燕报，朱门客。
乌兔老，红尘役。
羡翠轺多暇，彩花新出。
捧日东城行应制，去天只隔城南尺。
趁五更、桦烛向端闱，班常伯。
 >> 
词牌介绍


rhythmic: 满江红
author: 李曾伯
content:
春日何来，深雪里、南枝先白。
伊祈氏、一番陶冶，千林色香。
弱柳眼回青尚浅，小桃腮晕红将入。
笑渠侬、剪彩与裁花，夸闺德。
九十日，春还客。
数千里，官为役。
看时来、雁随云去，鱼从冰出。
一脉流通天造化，三杯扶植身关尺。
对东皇、太乙续离骚，需词伯。
 >> 
词牌介绍


rhythmic: 满江红
author: 李曾伯
content:
万紫千红，都不似、玉奴一白。
三数萼、有冰霜操，无脂粉色。
长共竹君松友伴，岂容蝶使蜂媒人。
似惠和、伊任与夷清，兼三德。
能洁已，能娱客。
成子後，调羹役。
更岁寒风味，时然後出。
春浅吹回羌管寸，夜阑吟费花笺尺。
炯使皇、两两月黄昏，真诗伯。
 >> 
词牌介绍


rhythmic: 贺新郎
author: 李曾伯
content:
岭蜀天涯路。
忆前年、担簦西上，旌麾南去。
谁谓潇湘还解后，重对灯前笑语。
挺乔木、森森犹故。
梅外柳边官事了，记牢之、曾著元戎府。
聊访问，旧游处。
酒边不用伤南浦。
为亭、百年门户，正烦宗主。
见说君王方旰食，借箸哺应为吐。
这官职、二郎须做。
若见时贤询小阮，愿早携、耕春雨。
嗟矍铄，恐迟暮。
 >> 
词牌介绍


rhythmic: 贺新郎
author: 李曾伯
content:
日近长安路。
喜骖鸾、带簪游戏，弓旌招去。
闻道汉朝帷帏里，要问隅蛮语。
嗟时事、尚兹多故。
办取忠谋宜入告，见石洪、曾在乌公府。
须细访，风寒处。
左荆右岭中湘浦。
愿扶持、东南温厚，老天张主。
翘馆钦贤人共说，一饭每勤三吐。
公此去、好官须做。
从臾泾舟同共济，更绸缪、桑土先阴雨。
灭此虏，直朝暮。
 >> 
词牌介绍


rhythmic: 贺新郎
author: 李曾伯
content:
老作星沙守。
问今年、平头六十，翁还知否。
暑葛霜砧都历遍，还著回旋舞袖。
奚所用、皤然一叟。
欲觅金丹驻颜色，纵铁鞋、踏破终无有。
空自诧，不龟手。
西风又近中秋候。
记相将、桂华开未，月儿圆又。
弧矢四方男子事，争奈灰心也久。
何以报、国恩深厚。
了却宫痴归去好，有竹窗、蓬户生涯旧。
姑一笑，付杯酒。
 >> 
词牌介绍


rhythmic: 贺新郎
author: 李曾伯
content:
问讯南州守。
怅吾生、今非昔比，後犹今否。
涉尽风涛凭个甚，一瓣心香在袖。
人竞说、顽哉此叟。
识破荣途皆幻境，只形骸、已累它何有。
姑勉尔，应之手。
休烦太卜勤占候。
怕漂零、江湖易老，光阴难又。
兔魄初生人初度，期共婵娟长久。
赖此月、於人犹厚。
燕颔封侯非我事，早携书、归卧吾庐旧。
渝此约，有如酒。
 >> 
词牌介绍


rhythmic: 水调歌头
author: 李曾伯
content:
宵旰轸先虑，岭海屈真儒。
金城素有奇略，不待至才图。
春满洲鹦楼鹤，天付簪山带水，驷马驾轻车。
六月正炎热，吾肯缓吾驱。
越蓬婆，逾邛，彼穹庐。
其能涉我烟瘴，载籍以来无。
联络五溪百粤，托柱南方半壁，中外保无虞。
了此经营事，归去位钧枢。
 >> 
词牌介绍


rhythmic: 水调歌头
author: 李曾伯
content:
洞庭千古月，湘水一天秋。
凉宵将傍三五，玩事若为酬。
人立梧桐影下，身在桂花香里，疑是玉为州。
宇宙大圆镜，沆瀣际空浮。
傍谯城，瞻岳麓，有巍楼。
不妨举酒，相与一笑作遨头。
人已星星华发，月只团团素魄，几对老蟾羞。
回首海天阔，心与水东流。
 >> 
词牌介绍


rhythmic: 水调歌头
author: 李曾伯
content:
佳月四时有，举世重中秋。
金明水秀竞爽，互古景难酬。
爝火繁星退敛，桂海冰天洞照，清影遍神州。
万象自妍丑，一鉴碧虚浮。
昔苏张，夸玉界，赋琼楼。
素娥阅人多矣，不怕雪添头。
只恐参横斗转，还又酒阑歌散，醉态醒堪羞。
安得真仙术，兔魄驻西流。
 >> 
词牌介绍


rhythmic: 水调歌头
author: 李曾伯
content:
敢问辽天月，历几亿春秋。
老娥盍相刮目，无一语相酬。
似讶经年间阔，类笑衰翁潦倒，岁岁客他州。
清照五湖阔，倦影一萍浮。
任渠侬，琴当户，酒当楼。
人生适意，封君何似橘千头。
月正圆时固好，人欲闲时须早，毋作陇西羞。
多谢锦囊句，椽笔富清流。
 >> 
词牌介绍


rhythmic: 水调歌头
author: 李曾伯
content:
问讯中秋月，瞥见一眉弯。
婆娑桂影，今年又向桂林看。
蓬天桑弧初度，罗带玉簪旧识，俯仰十年间。
记得老坡语，颓景薄西山。
碧虚人，应笑我，已苍颜。
岁寒耿耿，不改惟有寸心丹。
目断风涛万里，梦绕烟霞一壑，老矣甚时闲。
不愿酒泉郡，愿入玉门关。
 >> 
词牌介绍


rhythmic: 木兰花慢
author: 李曾伯
content:
渐吾乡秋近，正莼美、更鲈肥。
顾安得相从，征帆衔尾，飞盖追随。
南中眼前事势，正相持、边腹一枰棋。
将谓灯明月暗，笑谈共和韩诗。
谁知。
催上王畿。
无计可，挽留之。
想翠微深处，倚楼日望，天际人归。
中流江涛衮衮，藉徒、共楫属之谁。
回首西风过雁，料君为我兴思。


rhythmic: 沁园春
author: 李曾伯
content:
六十衰翁，更加二龄，此何等时。
不退寻岩壑，相安耕钓，重来岭峤，犹事驱驰。
绝类文渊，当年矍铄，上马据鞍奚所为。
偏怜处，是难堪潦雾，水际鸢飞。
云台铜柱空题。
奈床下伊人心素疑。
自古来如此，只须付酒，风光纵好，勿复言诗。
莼菜美时，桂花香里，所愿少须臾乐之。
西风外，喜羽书夜静，即是归期。
 >> 
词牌介绍


rhythmic: 满江红
author: 李曾伯
content:
今岁垂弧，欲自寿、一辞莫措。
何可拟、翁头如雪，香山白傅。
首夏一番罹重病，去秋数月撄狂虏。
赖天公、肯为保馀生，逢初度。
今幸释，千钧负。
尤可喜，归田去。
但蹒跚勃，龙锺如许。
薇柳诸关成底事，菊松三径犹堪主。
办篮舆、尚可檄渔樵，盟鸥鹭。
 >> 
词牌介绍


rhythmic: 水龙吟
author: 李曾伯
content:
西风涤尽炎，连朝更值天无雨。
笋舆轧轧，经行三日，碧无数。
胜绝江山，余行天下，无如此处。
任今来昔往，迎新送旧，风景在、只如许。
谁谓阴山骄虏。
去年冬、敢侵吾土。
哀哀鸿雁，一番荡析，幸逢多黍。
拜表出师，安南定北，岂无忠武。
嗟病夫、老矣无能，促归棹，舣江渚。
 >> 
词牌介绍


rhythmic: 水调歌头
author: 李曾伯
content:
昨夜虽三五，宝鉴未纯全。
今宵既望，兔魄才是十分圆。
又得平滩系缆，冷浸玻璃千顷，表里一壶天。
扶惫蓬窗下，拼却夜深眠。
想嫦娥，应笑我，鬓苍然。
平生修玩，犹记历历旧山川。
安得乘槎访斗，问讯广寒宫殿，怅未了尘缘。
愿赐长生药，换我骨为仙。
 >> 
词牌介绍


rhythmic: 八声甘州
author: 李曾伯
content:
数年来、揆度在南州，今年在家山。
叹平生踪迹，荆淮岭蜀，多少间关。
幸对园林花竹，一笑且团栾。
莫忆西风梦，驰志楼兰。
赢得维摩多病，奈鬓毛剥落，步武蹒跚。
神仙何处，遗我以金丹。
愿明时、清平无事，放老翁、长伴白鸥闲。
聊相与，桂花香里，满酌开颜。


rhythmic: 水龙吟
author: 李曾伯
content:
此花迥绝他花，湘中不减吴中盛。
疑从太华，分来岳麓，根玉井。
炬列千红，盖擎万绿，织成云锦。
向壶天清暑，风梳露洗，尘不染、香成阵。
好似一番雨过，似轻鬟、晚临妆镜。
阿环浴罢，珠横翠乱，芳肌犹润。
载月同游，隔花共语，酒边清兴。
问六郎、凝伫多时，公不饮、俗几甚。
 >> 
词牌介绍


rhythmic: 八六子
author: 郑熏初
content:
忆南洲。
绀波萦绕，垂杨翠拂朱楼。
念十载风流梦觉，满身花影人扶，旧曾暗游。
无言空怆离忧。
醉袖将红泪，吟笺写许清愁。
试与问、杨琼解怜郎否，也应还是，旧家身价，而今艳质不来眼底，柔情终在心头。
黯凝眸。
黄昏月沈半钩。


rhythmic: 氐州第一
author: 郑熏初
content:
开遍来禽，春事过也，江南倦客心苦。
料理花愁，销磨酒病，还是年时意绪。
寒浅香轻，早一霎、朝来微雨。
柳曲闻莺，河桥信马，旋题新句。
漫道而今无贺铸。
尽肠断、满帘飞絮。
说似风流，除非小杜，妙绝夸能赋。
黯相逢，俱有恨，空流落、江山好处。
猛拍阑干，诉天知、声声杜宇。


rhythmic: 一萼红
author: 郑熏初
content:
忆燕台。
正倚帘吹絮，小立望郎来。
管调丝，涂妆绾髻，密意曾托蜂媒。
空恁误、湔裙暗约，最无奈、好梦易惊回。
想见而今，浅颦双翠，沁破妆梅。
沈带悄然宽尽，恨年时行处，红糁苍苔。
前事重寻，幽欢难偶，钿合空委鸾钗。
这一点、相思清泪，做心下、烦恼几时灰。
数叠蛮笺怨歌，忍对花裁。


rhythmic: 瑞鹤仙
author: 余
content:
怪新来瘦损。
对镜台、霜华零乱鬓影。
胸中恨谁省。
正关山寂寞，暮天风景。
貂裘渐冷。
听梧桐、声敲露井。
可无人、为向楼头，试问塞鸿音信。
争忍。
勾引愁绪，半掩金铺，雨欺灯晕。
家僮困卧，呼不应，自高枕。
待催他、天际银蟾飞上，唤取嫦娥细问。
要乾坤，表里光辉，照予醉饮。
 >> 
词牌介绍


rhythmic: 望海潮
author: 赵崇
content:
轻云过雨，炎晖初减，楼台片片馀霞。
曲径通幽，小阑斜护，水天薄暮人家。
暝色趣归鸦，竹风交立玉，清透窗纱。
断岸涟漪，乱萍芳苇绕烟沙。
依稀画艇莲娃。
掩鲛绡微沁，急桨咿哑。
香雾霏微，冷光摇曳，娅红深映低花。
天际玉钩斜。
矶边菱唱答，惊断鸣蛙。
满棹白苹归去，幽兴绕天涯。
 >> 
词牌介绍


rhythmic: 沁园春
author: 赵崇
content:
紫陌芳尘，烟缕收寒，雨丝过云。
羡交阴桃叶，窗前曲槛，认巢燕子，柳底朱门。
回首年时，雾鬟风袖，袅袅娉娉娇上春。
逢迎处，尽芳华缱绻，玉佩殷勤。
谁知此际销魂。
漫隐约人前笑语温。
记掌中纤细，真成一梦，花时怨忆，应为双文。
载酒心情，教眉诗句，空悔风流曾误人。
凭谁去，待寄将恨事，两处平分。
 >> 
词牌介绍


rhythmic: 摸鱼儿
author: 赵崇
content:
卷珠帘、几番花信。
轻寒犹自成阵。
一年芳事如朝梦，容易绿深红褪。
寒食近。
惟自有、断肠垂柳禁春困。
琐窗深静。
悄叠损缕衣，凝尘暗掩，金斗熨清润。
章台恨。
准拟芳期未稳。
旧游细把重忖。
鉴鸾钗凤平分久，留取年时心印。
谁与问。
待试写花笺，密寄教郎认。
妒香怜粉。
欲写却还羞，轻颦浅叹，字字揽方寸。
 >> 
词牌介绍


rhythmic: 过秦楼
author: 赵崇
content:
隐枕轻潮，拂尘疏雨，幽梦似真还断。
莺雏燕婉，依约年时，花下试翻歌扇。
憔悴鬓怯春寒，慢掠轻丝，柳风如箭。
甚阳台渺邈，行云无准，楚天空远。
应唤觉、当日琴心，祗今诗思，惆怅客衣尘染。
钗留股玉，袜袭钩罗，荏苒腻寒香变。
问讯多情，别後笑巧颦娇，对谁长倩。
但晚来江上，眼迷心想，越山两点。
 >> 
词牌介绍


rhythmic: 归朝欢
author: 赵崇
content:
翠羽低飞帘半揭。
宝簟牙床凉似雪。
窗虚云母澹无风，隔墙花动黄昏月。
玉钗鸾坠发。
盈盈白露侵罗袜。
记逢迎，鸿惊燕婉，灯影弄明灭。
蜀雨巫云愁断绝。
罗带同心留绾结。
交枝红豆雨中看，为君滴尽相思血。
染衣香未歇。
夜阑天净魂飞越。
正销凝，一庭秋意，烟水浸空阔。


rhythmic: 金明池
author: 赵崇
content:
桂海云蒸，瘴山雾暖，片雪何曾到地。
羡长日、岛仙清暑，自学得、剪冰裁□。
把岁寒、五出工夫，别妆点薰风，尽成清致。
尽虹雨翻晴，暮霞焦土，一种凄凉如洗。
酝藉丰标浑无比。
应似惜、潇湘蕙疏兰弃。
纵未入、众芳题品，终自倚、一涯风味。
待等闲、留取遗芬，伴檐匐芳菲，蔷薇清。
看佩贯胡绳，心灰宝燎，到了未输兰蕙。


rhythmic: 满江红
author: 方岳
content:
说与梅花，且莫道、今年无雪。
君不见、秋崖鬓底，茎茎骚屑。
笔砚只催人老大，湖山不了诗愁绝。
问、何事下矶来，抛云月。
重省起，西山芴。
终负却，东山屐。
把草堂借与，鹭眠鸥歇。
乌帽久闲苍藓石，青衫今作枯荷叶。
笑人间、万事竟何如，从吾拙。
 >> 
词牌介绍


rhythmic: 满江红
author: 方岳
content:
且问黄花，陶令後、几番重九。
应解笑、秋崖人老，不堪诗酒。
宇宙一舟吾倦矣，山河两戒天知否。
倚西风、无奈剑花寒，虬龙吼。
江欲，谈天口。
秋何负，持螯手。
尽石鳞芜没，断烟衰柳。
故国山围青玉案，何人印佩黄金斗。
倘只消、江左管夷吾，终须有。
 >> 
词牌介绍


rhythmic: 满江红
author: 方岳
content:
苍石横筇，松风外、自调龟息。
浑不记、东皋秋事，西湖春色。
底处未嫌吾辈在，此心说与何人得。
向海棠、烂醉过清明，酬佳节。
君莫道，江鲈忆。
吾自爱，山泉激。
尽月明夜半，杜鹃声急。
人事略如春梦过，年光不啻惊弦发。
怕醒来、失口问诸公，今何日。
 >> 
词牌介绍


rhythmic: 水调歌头
author: 方岳
content:
左手紫螯蟹，右手绿螺杯。
古今多少遗恨，俯仰已尘埃。
不共青山一笑，不与黄花一醉，怀抱向谁开。
举酒属吾子，此兴正崔嵬。
夜何其，秋老矣，盍归来。
试问先生归否，茅屋欲生苔。
穷则箪瓢陋巷，达则鼎彝清庙，吾意两悠哉。
寄语雪溪外，鸥鹭莫惊猜。
 >> 
词牌介绍


rhythmic: 水调歌头
author: 方岳
content:
秋雨一何碧，山色倚晴空。
江南江北愁思，分付酒螺红。
芦叶蓬舟千重，菰菜莼羹一梦，无语寄归鸿。
醉眼渺河洛，遗恨夕阳中。
苹洲外，山欲暝，敛眉峰。
人间俯仰陈迹，叹息两仙翁。
不见当时杨柳，只是从前烟雨，磨灭几英雄。
天地一孤啸，匹马又西风。
 >> 
词牌介绍


rhythmic: 水调歌头
author: 方岳
content:
醉我一壶玉，了此十分秋。
江涛还此，当日击楫渡中流。
问讯重阳烟雨，俯仰人间今古，此意渺沧洲。
天地几今夕，举白与君浮。
旧黄花，新白发，笑重游。
满船明月犹在，何日大刀头。
谁跨扬州鹤去，已怨故山猿老，借箸欲前筹。
莫倚阑干北，天际是神州。
 >> 
词牌介绍


rhythmic: 满江红
author: 方岳
content:
甓社有明月，夜半吐光寒。
淮南草木飞动，秀出斗牛间。
自有秦沙以後，试问少游而下，谁卷入毫端。
补衮仲山甫，冰雪照云寰。
霄汉近，绣衣去，锦衣还。
江南且为梅醉，莫道岁将阑。
三百六旬欲换，五百岁终才始，月月两循环。
酌彼金错落，浇此碧琅。
 >> 
词牌介绍


rhythmic: 水调歌头
author: 方岳
content:
明日又重午，搀借玉蒲香。
劝金且尽杯酒，听我试平章。
时事艰难甚矣，人物眇然如此，骚意满潇湘。
醉问屈原子，烟水正微茫。
溯层峦，浮叠嶂，碧云乡。
眼中犹有公在，吾意亦差强。
胸次甲兵百万，笔底天人三策，堪补舜衣裳。
要及黑头耳，霖雨趁梅黄。
 >> 
词牌介绍


rhythmic: 水调歌头
author: 方岳
content:
剡曲一篷月，乘兴到人间。
蓬莱山在何处，鹤骨不禁寒。
胸有云门禹穴，笔有禊亭晋帖，风露洗脾肝。
秋入紫宸殿，磨玉写琅。
问何如，趋琐闼，系狨鞍。
江涛今已如此，可奈寸心丹。
我宋与天无极，公寿如春难老，王气自龙蟠。
勋业付浯石，留与世人看。
 >> 
词牌介绍


rhythmic: 水调歌头
author: 方岳
content:
宇宙一杯酒，暝色倚重湖。
青山杳杳何处，烟水泻愁予。
别岸风涛喷薄，半夜鱼龙悲啸，能撼我诗无。
李白醉不醒，唤起问何如。
是耶非，天莽苍，雪模糊。
苍颜白发如此，空复笑今吾。
寄语鹭朋鸥侣，好在风餐水宿，底处不烟芜。
吾亦从此逝，从我者谁欤。
 >> 
词牌介绍


rhythmic: 沁园春
author: 方岳
content:
尽为春愁，尽劝春归，直恁恨深。
况雨急黄昏，寒欺客路，月明夜半，人梦家林。
店舍无烟，楚乡寒食，一片花飞那可禁。
小凝伫，黯红蔫翠老，江树阴阴。
汀洲杜若谁寻。
想朝鹤怨兮猿夜吟。
甚连天芳草，凄迷离恨，拂帘香絮，撩乱深心。
汝亦知乎，吾今倦矣，瓮有馀春可共斟。
归来也，问渊明而後，谁是知音。
 >> 
词牌介绍


rhythmic: 沁园春
author: 方岳
content:
岁在永和，癸丑暮春，修禊兰亭。
有崇山峻岭，茂林修竹，清流湍激，映带山阴。
曲水流觞，群贤毕至，是日风和天气清。
亦足以，供一觞一咏，畅叙幽情。
悲夫一世之人。
或放浪形骸遇所欣。
虽快然自足，终期於尽，老之将至，後视犹今。
随事情迁，所之既倦，俯仰之间迹已陈。
兴怀也，将後之览者，有感斯文。
 >> 
词牌介绍


rhythmic: 沁园春
author: 方岳
content:
莺带春来，鹃唤春归，春总不知。
恨杨花多事，杏花无赖，半随残梦，半惹晴丝。
立尽碧云，寒江欲暮，怕过清明燕子时。
春且住，待新雏熟了，却问行期。
问春春竟何之。
看紫态红情难语离。
想芳韶犹剩，牡丹知处，也须些个，付与荼縻。
唤取娉婷，劝教春醉，不道五更花漏迟。
愁一饷，笑车轮生角，早已天涯。
 >> 
词牌介绍


rhythmic: 沁园春
author: 方岳
content:
蠢彼鼯，嗟尔何为，敢瞰长淮。
遣诗书元帅，又劳指画，神仙寿日，不放襟怀。
略已三年，可曾一笑，天岂悭吾老子哉。
诸人者，且携将雅颂，留待磨崖。
我姑酌彼金。
便小醉、宁辞鹦鹉杯。
问今何时也，子其休矣，有如此酒，奚取吾侪。
帝曰不然，政须卿辈，作我长城惟汝谐。
凝望处，见红尘飞骑，捷羽东来。
 >> 
词牌介绍


rhythmic: 沁园春
author: 方岳
content:
有美人兮，铁石心肠，寄春一枝。
喜藓生龙甲，那因雪瘦，月横鹤膝，不受寒欺。
云卧空山，梦回孤驿，生怕渠嗔未敢诗。
江头路，问销魂几许，索笑何时。
赋成字字明珠。
君莫倚、家风旧解题。
叹水曹安在，飘然欲去，逋仙已矣，其与谁归。
烟雨愁予，江山老我，毕竟岁寒然後知。
微酸在，尽危谯斜倚，残角孤吹。
 >> 
词牌介绍


rhythmic: 沁园春
author: 方岳
content:
把酒问花，茧栗梢头，春今几何。
笑身居近侍，阶翻万玉，面丐菩萨，髻拥千螺。
一一牙签，英英碧字，占定花间甲乙科。
归来也，傍紫薇吟处，揉作阳和。
祗今花事无多。
看几许风烟付与他。
待围将翡翠，怕蜂粘粉，织成云锦，遣凤衔梭。
谁翦并刀，赠之燕玉，莫负双娥娇溜波。
花应道，尽花强人面，底用能歌。
 >> 
词牌介绍


rhythmic: 沁园春
author: 方岳
content:
子盍规夫，商丘之木，有樗不才。
纵斧斤睥睨，何妨雪立，风烟傲兀，怎问春回。
老子似之，倦游久矣，归晒渔蓑羹芋魁。
村锄外，闻韭今有子，芥已生台。
天於我辈悠哉。
纵作赋问天天亦猜。
且醉无何有，酒徒陶陆，与二三子，诗友陈雷。
正尔眠云，阿谁敲月，不是我曹不肯来。
君且住，怕口生荆棘，胸有尘埃。
 >> 
词牌介绍


rhythmic: 木兰花慢
author: 方岳
content:
慨晴江渺渺，乘风下、倚沧浪。
问许大乾坤，金焦两点，曾几兴亡。
平章古人安在，但青山、烟水共微茫。
不道鹭嘲鸥笑，归来鬓已苍苍。
垂杨。
舞尽斜阳。
双燕语、尽渠忙。
黯柔情不管，花深传漏，羽急飞觞。
思量人间如梦，放半分、佯醉半佯狂。
明日海棠犹旧，春风未老秋娘。


rhythmic: 贺新凉・贺新郎
author: 方岳
content:
霜月寒如洗。
问梅花、经年何事，尚迷烟水。
梦著翠霞寻好句，新雪阑干独倚。
见竹外、一枝横蕊。
已占百花头上了，料诗情、不但江山耳。
春已逗，有佳思。
一香吹动人间世。
奈何地、丛篁低碧，巧相亏蔽。
尽让春风凡草木，便做云根石底。
但留取、微酸滋味。
除却林逋无人识，算岁寒、只是天知己。
休弄玉，怨迟暮。


rhythmic: 贺新凉・贺新郎
author: 方岳
content:
问讯江南客。
怕秋崖、苔荒诗屋，云侵山屐。
留得钓竿西日手，梦落鸥傍鹭侧。
倩传语、溪翁将息。
四十飞腾斜暮景，笑双篷、一懒无他画。
惟饱饭，散轻策。
世间万事知何极。
问乾坤、待谁整顿，岂无豪杰。
水驿山村还要我，料理松风竹雪。
也不学、草颠诗白。
自有春蓑黄犊在，尽诸公、宝马摇金勒。
容我辈，醉云液。


rhythmic: 贺新凉・贺新郎
author: 方岳
content:
雁向愁边落。
渺汀洲、孤云细雨，暮天寒角。
有美人兮山翠外，谁共霜桥月壑。
想朋友、春猿秋鹤。
竹屋一灯棋未了，问人间、局面如何著。
风雨夜，更商略。
六州铁铸从头错。
笑归来、冰鲈堪脍，雪螯堪嚼。
莫遣孤舟横浦溆，也怕浪狂风恶。
且容把、钓纶收却。
云外空山知何似，料清寒、只与梅花约。
逋老句，底须作。


rhythmic: 贺新凉・贺新郎
author: 方岳
content:
一笑君知否。
笑当年、山阴道士，行歌樵叟。
五十到头公老矣，只可鹭朋鸥友。
便富贵、何如杯酒。
好在归来苍崖底，想月明、不负携锄手。
谁共酌，翦霜韭。
乾坤许大山河旧。
几多人、剑倚西风，笔惊南斗。
俯仰之间成陈迹，亡是子虚乌有。
渺烟草、不堪回首。
隔坞筑亭开野迳，尽一筇、两履山前後。
春且为，催花柳。


rhythmic: 贺新凉・贺新郎
author: 方岳
content:
天意然乎否。
待相携、风烟五亩，招邀迂叟。
屋上青山花木野，尽可两朋三友。
笑老子、只堪棋酒。
似恁疏顽何为者，向人前、不解高叉手。
宁学圃，种菘韭。
春猿秋鹤皆依旧。
怪吾今，鬓已成丝，胆还如斗。
谁与庐山麾之去，尔辈何留之有。
黯离绪、暮江搔首。
非我督邮犹束带，这一归、更落渊明後。
君试问，长亭柳。


rhythmic: 汉宫春
author: 方岳
content:
云涧之癯，有诗盟未了，鸥泛江湖。
一官直为仙耳，不受尘驱。
高情逸韵，自兰亭、已後都无。
准拟画、剡舟夜雪，与君相对成图。
半竹苔寒如此，问谁欤来者，鹤伴薰炉。
何如贮之天上，风露冰壶。
江南春早，想梅花、不肯欺吾。
疑便是，孤山之北，水乡月影林逋。


rhythmic: 汉宫春
author: 方岳
content:
问讯何郎，怎春风未到，却月横枝。
当年东阁诗兴，夫岂吾欺。
云寒岁晚，便相逢、已负深期。
烦说与、秋崖归也，留香更待何时。
家住江南烟雨，想疏花开遍，野竹巴篱。
遥怜水边石上，煞欠渠诗。
月壶雪瓮，肯相从、舍我其谁。
应自笑，生来孤峭，此心却有天知。


rhythmic: 酹江月・念奴娇
author: 方岳
content:
问天何事，雪垂垂欲下，又还晴却。
春到梅梢香逗也，尽有心情行乐。
剡曲舟回，灞桥诗在，一笑人如昨。
此情分付，暮天寒月残角。
谁道飞梦江南，群山如画，一一琼瑶琢。
中有玉田三万顷，云是幼舆丘壑。
招我归来，和春醉去，休跨扬州鹤。
万花曾约，酒醒当有新作。


rhythmic: 酹江月・念奴娇
author: 方岳
content:
绿尊翠勺，约秋风、一醉小楼先月。
谁取宝奁奔帝所，深锁玉华宫阙。
老桂香寒，疏桐云重，生怕金蛇掣。
那知天柱，一峰别与天接。
我欲飞佩重游，置之衣袖，照我襟怀雪。
玉斧难藏修月手，待做明宵清绝。
天地无尘，山河有影，了不遗毫发。
举杯相属，唤谁笺与天说。


rhythmic: 酹江月・念奴娇
author: 方岳
content:
幅巾云麓。
笑人生瓮等，何时是足。
莫道年来无好处，第一秫田新熟。
孙息乘鸾，大儿荐鹗，翁已恩袍碌。
笑谭戎幕，尽教岳也碌碌。
是则江南江北，月明飞梦，认得溪桥屋。
多少睡乡闲日月，不老柯山棋局。
唱个曲儿，吃些酒子，检点茅檐竹。
问梅开未，一枝初破寒玉。


rhythmic: 酹江月・念奴娇
author: 方岳
content:
且拌春醉。
问人间、谁是十分如意。
道不好来人又道，也有一分好处。
管甚长贫，只消长健，切莫眉头聚。
尽教江路，梅花依旧留住。
儿辈虽不如人，有何不可，怎敢嫌迟暮。
但喜吾翁躔度转，唤起烟霞深痼。
否极而亨，剥馀而复，长至迎初度。
龟图羲画，直从今日重数。


rhythmic: 酹江月・念奴娇
author: 方岳
content:
花风初逗，喜边亭依旧，春闲营柳。
烟草隋宫歌舞地，谁遣万红围绣。
结酒因缘，装春富贵，也要经纶手。
笙箫声里，一江晴绿吹皱。
是处羽箭如飞，那知鹤府，花压阑干昼。
油幕文书谈笑了，馀事尽堪茶酒。
报答东风，流连西日，绿外沈吟久。
与春无负，醉归香满襟袖。


rhythmic: 酹江月・念奴娇
author: 方岳
content:
槎牙诗骨，想生来无分，史闱经幄。
呵护九关多虎豹，谁道去天一握。
奏赋两都，闻韶三月，雁远书难托。
一寒如许，蟾枝莫倚高擢。
空使满壑风烟，半村雪月，孤负梅花约。
渺渺愁予初度也，山互同云垂幕。
鹤帐何如，牛衣无恙，麦陇占优渥。
不如归去，檐花深夜春酌。


rhythmic: 酹江月・念奴娇
author: 方岳
content:
祈山底处，为二松千竹，肯题崖壁。
雪洒谈犀麾雁骛，尔辈何烦涉笔。
使者知乎，民其劳止，且莫闲耕织。
片言金石，唤回春意无极。
虽则王谢人家，一癯仙泽，面作苍烟色。
茶炷笔床将雨屐，吟到梅花消息。
贱子何为，老仙如问，莫道头今白。
寒蓑几梦，研朱看点周易。


rhythmic: 水龙吟
author: 方岳
content:
当年睡里闻香，阿谁唤做花间瑞。
巾飘沈水，笼熏古锦，拥青绫被。
初日酣晴，柔风逗暖，十分情致。
掩窗绡，待得香融酒醒，尽消受、这春思。
从把万红排比。
想较伊、更争些子。
诗仙老手，春风妙笔，要题教似。
十里扬州，三生杜牧，可曾知此。
趁紫唇微绽，芳心半透，与骚人醉。
 >> 
词牌介绍


rhythmic: 水龙吟
author: 方岳
content:
昼长庭院深深，春柔一枕流霞醉。
蒙松欲醒，娇羞还困，锦屏围翠。
豆寇初肥，樱桃微绽，玉阑同倚。
记华清浴起，渭流波暖，红涨腻、弃脂水。
燕子来时天气。
尽韶风、与诗为地。
芳丛雨歇，露痕日酽，英英仙意。
莫恨无香，最怜有韵，天然情致。
待问春能几，五更犹是，拌今宵睡。
 >> 
词牌介绍


rhythmic: 满庭芳
author: 方岳
content:
半壳含黄，双螯擘紫，风流浑是芦花。
江头秋老，谁了酒生涯。
玉质金相如许，怎消受、明月寒沙。
橙香也，不闲左手，除是付诗家。
草泥，行郭索，横戈曾怒，张翰浮夸。
笑鲈鱼虽好，风味争些。
醉嚼霜前松雪，江湖梦、不枉归槎。
停杯问，余其负腹，是腹负余耶。
 >> 
词牌介绍


rhythmic: 喜迁莺
author: 方岳
content:
淮山秋晓。
问西风几度，雁云蛩草。
铁色骢骄，金花袍窄，未觉塞垣寒早。
笳鼓声中晴色，一羽不飞边报。
君莫道，怎乾坤许大，英雄能少。
谈笑。
鸣镝处，生缚胡雏，烽火传音耗。
漠漠寒沙，荒荒残照，正空不劳深讨。
但喜欢迎马首，犹是中原遗老。
关何事，待归来细话，一尊倾倒。
 >> 
词牌介绍


rhythmic: 齐天乐
author: 方岳
content:
孤篷夜傍低丛宿，萧萧雨声悲切。
一岸霜痕，半江烟色，愁到沙头枯叶。
澹云没灭。
黯西风吹老，满汀新雪。
天岂无情，离骚点点送归客。
归去来兮怎得，尽鹭翅鸥倚，乍寒时节。
秋晚山川，夕阳浦溆，赢得别肠千结。
涛翻浪叠。
那得似西来，一筇横绝。
搔首江南，雁衔千里月。
 >> 
词牌介绍


rhythmic: 花心动
author: 方岳
content:
雪带边寒，渺愁予、雪中谁抱奇节。
逊在扬州，逋老孤山，芳信顿成消歇。
江南茅屋今安在，疏影瘦、祗堪叹息。
归来未，沙头立尽，暮天云碧。
自笑梁园赋客。
倚旧日鞍鞯，春风巾帻。
问讯横枝，暖热新花，无处访寻诗阁。
几年不见冰霜面，知谁共、批风支月。
归来也，鸥盟不妨再结。


rhythmic: 风流子
author: 方岳
content:
小楼帘不卷，花正闹、灯火竞春宵。
想旧日何郎，飞金叵罗，三生杜牧，醉董娇饶。
香尘路，云松鸾髻，月衬马蹄骄。
仿佛神仙，刘安鸡犬，分明富贵，子晋笙箫。
人生行乐耳，君不见、迷楼春绿迢迢。
二十四、经行处，旧月今桥。
但索笑梅花，酒消新雪，纵情诗草，笔卷春潮。
俯仰人间陈迹，莫惜金貂。


rhythmic: 瑞鹤仙
author: 方岳
content:
一年寒尽也。
问秦沙、梅放未也。
幽寻者谁也。
有何郎佳约，岁云除也。
南枝暖也。
正同云、商量雪也。
喜东皇，一转洪钧，依旧春风中也。
香也。
骚情酿就，书味熏成，这些情也。
玉堂深也。
莫道年华归也。
是循环、三百六旬六日，生意无穷已也。
但丁宁，留取微酸，调商鼎也。
 >> 
词牌介绍


rhythmic: 瑞鹤仙
author: 方岳
content:
中元才过节。
正宇宙澄清，一天寒碧。
凉飙动秋色。
算佳辰恰是，下弦当日。
天生俊杰。
富文才、瑰奇挺特。
看葱葱，和气薰城，共庆武夷仙伯。
难得。
钓鳌连六，虎傍登名，新题淡墨。
从容莲幕。
游花县，无邀隔。
纵风流别驾，难淹紫诏，行对天颜咫尺。
更堪夸，萱草长春，红衣交列。
 >> 
词牌介绍


rhythmic: 哨遍
author: 方岳
content:
月亦老乎，劝尔一杯，听说平生事。
吾问汝，开辟自何时。
有乾坤更应有尔。
年几许。
鸿荒邈哉遐已。
吾今断自唐虞起。
系帝曰放勋，甲辰践祚，数至今、宋嘉熙。
凡三千五百二十年馀。
嗟雨风几盈亏。
老兔奔驰，痴蟆吞吐，定应衰矣。
噫。
月岂无悲。
吾观人寿几期颐。
炯炯双眸子，明清无过婴儿。
但才到中年，昏然欲，那堪老矣知何似。
试以此推之。
吾言有理，不能不自疑耳。
恐古时月与今时异。
恨则恨今人不千岁。
但见今、冰轮如洗。
阿谁曾自前古，看到隋唐世。
几时明洁，几时昏暗，毕竟少晴多雨。
须臾月落夜何其。
曰先生、审之姑醉。


rhythmic: 哨遍
author: 方岳
content:
月曰不然，君亦怎知，天上从前事。
吾语汝，月岂有弦时。
奈人间井观乃尔。
休浪许。
历家缪悠而已。
谁云魄死生明起。
又明死魄生，循环晦朔，有老兔、自熙熙。
妄相传、月溯日光馀。
嗟万古谁知了无亏。
玉斧修成，银蟾奔去，此言荒矣。
噫。
世已堪悲。
听君歌复解人颐。
桂魄何曾死，寒光不减些儿。
但与日相望，对如两镜，山河大地无疑似。
待既望观之。
冰轮渐侧，转斜才一钩耳。
论本来不与中秋异。
恐天问灵均未知此。
又底用、咸池重洗。
乾坤一点英气。
宁老人问世。
飞上天来，摩挲月去，才信有晴无雨。
人生圆缺几何其。
且徘徊、与君同醉。


rhythmic: 烛影摇红
author: 方岳
content:
辇路融晴，宫云逗晓青旗报。
梅边香沁彩鞭寒，初信花风到。
笑语谁家帘幕，镂冰丝、红粉绿闹。
髻横玉燕，鬓颤琼幡，不能知掉。
看见春来，麴尘微涨催兰棹。
娇横拂略上柔条，等得莺眠觉。
引出千花万草。
喜搀先、椒盘竹爆。
问谁天上，瑶帖初供，玉堂归。
 >> 
词牌介绍


rhythmic: 最高楼
author: 方岳
content:
溪南北，本自一渔舟。
烟雨几盟鸥。
白鱼不负鸬鹚杓，青蓑不减裘。
怎无端，贪射策，觅封侯。
既不似、古人能识字。
又不似、今人能识事。
空老去，自宜休。
帝乡五十六朝暮，人间四十四春秋。
问何如，茅一把，橘千头。


rhythmic: 最高楼
author: 方岳
content:
朝元了，万鹤放班回。
携月下天来。
初平家看青羊石，滕王阁醉绿螺杯。
试鸣琴，花荡漾，玉崔嵬。
前十日、鹊桥飞宝镫。
後一月、兔奁开玉镜。
秋色净，夜徘徊。
申从五岳三光出，亥将二首六身排。
问何其，餐沆瀣，燕蓬莱。


rhythmic: 最高楼
author: 方岳
content:
秋崖底，云卧欲生苔。
无梦到公台。
有月锄、晓带乌犍去，与烟蓑、夜钓白鱼来。
问谁能，供酒料，办诗材。
君莫笑、闲忙棋得势。
也莫笑、浮湛渔得计。
胸次老，雪崔嵬。
付老夫、小小鸬鹚杓，尽诸公、衮衮凤凰台。
且容侬，多种竹，剩栽梅。


rhythmic: 水调歌头
author: 方岳
content:
世不乏季子，藉甚有休声。
芝兰挺秀庭砌，广厦万间新。
胸次金天爽豁，风骨玉堂清彻，才器更轮。
劲节九秋斡，和气万家春。
过中元，才两日，是生辰。
瓣香西上，都向此夕颂殷勤。
自有阴功天佑，合享人间长寿，不独我知君。
从此见今日，丹桂伴灵椿。
 >> 
词牌介绍


rhythmic: 酹江月・念奴娇
author: 方岳
content:
楚天秋早，过中元拈指，飞四荚。
怪得千门佳气满，恰值生申时节。
蓬矢当年，椒盘今夕，瑞木金炉艺。
主人情重，酒红潮上双颊。
且看戏彩□□，鼎分丹桂，兰玉同班列。
更喜萱庭南极老，亲授长生秘诀。
养浩颐然，後昌青紫，天报公阴德。
年年盛会，祝延椿算千百。


rhythmic: 满庭芳
author: 方岳
content:
秋入西郊，律调夷则，韩堂风露清凉。
洞天昨夜，响动玉玎。
朱户银寰放钥，长庚梦、应诞星郎。
垂弧旦，飞五荚，簪履共称觞。
未施经济手，暂参雄府，公论声扬。
便好趁昌辰，入辅吾皇。
况是中兴启运，正当宁、梦想循良。
从兹去，万年佐主，福寿总无疆。
 >> 
词牌介绍


rhythmic: 满庭芳
author: 方岳
content:
星昴呈祥，山川锺秀，果然生此真贤。
精神莹澈，秋水共长天。
况值西风初起，中元过、七日凉先。
庭院爽，称觞贺客，车马看骈阗。
开筵。
称寿处，红袖歌舞，脆管繁弦。
愿公与椿松，对阅天年。
纵使平分风月，不容暂、吟醉苕川。
龙光近，行看凤诏，促入秉钧权。
 >> 
词牌介绍


rhythmic: 百字谣・念奴娇
author: 方岳
content:
河南灵地，信从生俊杰，皆由天佑。
见说簪缨称世袭，复是青毡还旧。
学海渊源，笔端锋镝，未逊谁居右。
使台暂赞，直须黄阁环召。
欣遇初度良辰，中原节过，九日方称寿。
好看莱衣□舞处，尽羡一门三秀。
名过河东，迭居宰职，复见韦平胄。
祝君遐算，南山松柏长茂。


rhythmic: 八六子
author: 方岳
content:
喜椿庭。
近来强健，团栾雁序欢声。
正柳絮帘栊清昼，牡丹栏槛新晴，缓飞翠觥。
阿戎碌碌功名。
但要无灾无难，何曾著公卿。
且抖擞斑衣，笑供儿戏，共将乐事，细酬佳景，须知翠袖全盛绿黛，金章不换蓑青。
松亭。
中间顿个寿星。


rhythmic: 桂枝香
author: 徐宝之
content:
人间秋至。
对暮雨满城，沈思如水。
桐叶惊风，似语怨蛩齐起。
南楼月冷曾多恨，怕而今、夜深横吹。
那堪更听，萧萧，透窗摇睡。
问楚梦、闲云何地。
但手约轻绡，省人深意。
红树池塘，谁见宿妆凝睇。
旧时裘马行歌事，合都归、汀苹烟芷。
思王渐老，休为明，沈吟洛。
 >> 
词牌介绍


rhythmic: 沁园春
author: 徐宝之
content:
水榭春寒，梅雪漫阶，竹云堕墙。
数花时近也，采芳香径，旧情著处，看月西窗。
十二楼中，玉妃卧冷，懒掬胭脂放海棠。
层堤外，渺归鸿无数，江树苍苍。
席夜礼东皇。
剪蕙叶为笺当绿章。
道杏晴三月，等莺啼晓，草烟万里，待鸣芳。
九十日春，三千丈发，如此愁来白更长。
江南岸，正柳边无路，沙雨微茫。
 >> 
词牌介绍


rhythmic: 莺啼序
author: 徐宝之
content:
荼シ一番过雨，洒残花似雪。
向清晓、步入东风，细拾苔砌馀靥。
有数片、飞沾翠柳，萦回半著双归蝶。
悄无人、共立幽禽，昵昵能说。
因念年华，最苦易失，对春愁暗结。
叹自古、曾有佳人，长门深闭修洁。
寄么弦、千言万语，闷满眼、欲弹难彻。
靠珠栊，风雨微收，落花时节。
春工渐老，绿草连天，别浦共一色。
但暮霭、朝烟无际，尽日目极，江南江北，杜鹃叫裂。
此时此意，危魂黯黯，渭城客舍青青树，问何人、把酒来看别。
思量怎向，迟回独掩青扉，夕阳犹照南陌。
春应记得，旧日疏狂，等受今磨折。
便永谢、五湖烟艇，只有吟诗，曲坞煎茶，小窗眠月。
春还自省，把融和事，长留芳昼人间世，与羁臣、恨妾销离恻。
自题蕙叶回春，坐听蓬壶，漏声细咽。


rhythmic: 水调歌・水调
author: 徐宝之
content:
了却意中事，卜筑快幽情。
雨帘云栋深窈，歌笑霭春生。
青嶂碧溪门户，暖翠浮岚衿席，前日展湘屏。
种竹看霜节，栽菊待秋英。
九世图，闲居赋，丽人行。
名碑古画，贴遍东阁与西亭。
庭下森兰洁玉，天外骧龙舞凤，心迹喜双清。
频瀹炊茶鼎，听我扣门声。


rhythmic: 水龙吟
author: 祖吴
content:
紫貂南北分荣，有人瑞凤池疏秀。
月斧云斤，斫成三绝，辉华星斗。
早岁从军，乌戎口伐，奇功立就。
更题衡忠义，传家清白，人道外甥似舅。
好看五经说後。
步蟾宫、桂香盈袖。
紫橐持荷，清班布武，履声依旧。
回意刊山，当年垂棒，月明烟袖。
隐岩清秀，露玉风金，岁岁祝千秋寿。
 >> 
词牌介绍


rhythmic: 水调歌头
author: 祖吴
content:
佳丽东阳境，瑞气晓笼晴。
中元逾了十日，上相喜重生。
四海文章宗匠，百里弦歌德化，官与水双清。
恳切劝分意，赈恤活饥。
幸依刘，空颂鲁，阻称觥。
遥瞻快倚楼上，一点寿星明。
闻道玺书将下，看取蓬瀛直造，指日秉钧衡。
大展平戎略，谈笑复神京。
 >> 
词牌介绍


rhythmic: 沁园春
author: 周申
content:
瑞应柯山，昴宿储祥，嵩岳降神。
羡堂堂玉莹，汪汪陂量，一襟风月，满腹经纶。
试问丹砂，聊乘凫，来种锦江桃李春。
弦歌地，看吏能绰著，荐墨争新。
从兹大振家声。
待京国来归专秉钧。
想宸恩初拜，北门学士，都能尽道，东阁郎君。
雨细丝轻，梅花金重，两荚宝阶呈瑞。
称觞庆，愿莱衣衮衮，长照庄椿。
 >> 
词牌介绍


rhythmic: 壶中天・念奴娇
author: 周申
content:
秋来两日，因个甚、乌鹊侵晨传喜。
却是常娥亲姊妹，降作人间佳丽。
黛柳长青，官梅稳衬，镜里春明媚。
花颜难老，寿杯频劝浮蚁。
闻道潇洒才郎，天庭试罢，名挂登科记。
昨夜凉风新过雁，还有音书来寄。
千万楼台，三千粉黛，今在谁家醉。
归来欢笑，一床真个双美。


rhythmic: 沁园春
author: 赵汝腾
content:
人道耻堂，直声劲气，胜如鹤山。
记殿庭叱禹，风生九陛，都亭劾冀，影摄群奸。
海内英豪，如公有几，此地相逢同左官。
丹青阁，望烟云缥缈，曾共凭栏。
忧时空见眉端。
叹西事何由圣虑宽。
使蜀居诸葛，兵屯自肃，朝留一范，贼胆须寒。
天欲兴唐，昴应相汉，立取勋名久远看。
秋香耐，笑菊潭胡广，污简何颜。
 >> 
词牌介绍


rhythmic: 沁园春
author: 赵孟坚
content:
许大江山，镇临弹压，岂小任哉。
从潘冢导漾，东倾注海，截然限止，南北天开。
试向中流，回观铁瓮，万石层棱攒剑堆。
金焦峙，号紫金浮玉，卷雪轰雷。
君侯文武兼才。
天有为生才南国来。
□历二十年，筹边给饷，上流襟要，几为安排。
今此雄藩，精明笳鼓，又唤金汤气象回。
长淮北，望中原非远，更展恢规。
 >> 
词牌介绍


rhythmic: 沁园春
author: 赵孟坚
content:
晓上画楼，望里笑惊，春到那家。
便从臾闲情，安排醉事，寻芳唤友，行过平沙。
最是堪怜，花枝清瘦，欲笑还羞寒尚遮。
浓欢赏，待繁英春透，後会犹赊。
归时月挂檐牙。
见花影重重浸宝阶。
□铜壶摧箭，兽环横钉，浓斟玉醑，芳漱琼芽。
步绕曲廊，倦回芳帐，梦遍江南山水涯。
谁知我，有墙头桂影，窗上梅花。
 >> 
词牌介绍


rhythmic: 感皇恩
author: 赵孟坚
content:
一百二十年，两番甲子。
前番风霜饱谙矣。
今番甲子，一似腊尽春至。
程程有好在，应惭愧。
莫道官贫，胜如无底。
随分杯筵称家计。
从今数去，尚有五十八生朝里。
待儿官大，做奢遮会。
 >> 
词牌介绍


rhythmic: 风流子
author: 赵孟坚
content:
望极思悠悠。
江如练、籁息浪纹收。
看帆卷帆舒，往来征艇，鹭飞鹭立，远近芳洲。
逝波不舍山常好，祗白少年头。
杜若满汀，离骚幽怨，鸱夷去国，烟浪遨游。
江南知何许，青林晚，山断处、白云浮。
怀古慨今，谁人似我闲愁。
叹醉生浪迹，鲈乡蟹舍，红怨粉，莲棹菱舟。
敲遍阑干，默然竟日凝眸。


rhythmic: 花心动
author: 赵孟坚
content:
庭院深深，正花飞零乱，蝶懒蜂稀。
柳絮狂踪，轻入房栊，悄悄可有人知。
画堂镇日闲晴昼，金炉冷、绣幕低垂。
梁间燕，双双并翅，对舞高低。
兰幌玉人睡起，情脉脉、无言暗敛双眉。
斗帐半褰，六曲屏山，憔悴似不胜衣。
一声笑语谁家女，秋千映、红粉墙西。
断肠处，行人马上醉归。


rhythmic: 蓦山溪
author: 赵孟坚
content:
几年修绩，总待荣亲老。
每羡院南豪，向寿席、花花草草。
如今惭愧，微胜十年前，聊尔办，杯盘了，一对慈颜笑。
愿亲强健，绿鬓长长好。
来岁在琴堂，想凡事、应微热闹。
契天交道，只办好心肠，官尽大，尽荣亲，待受金花诰。
 >> 
词牌介绍


rhythmic: 蓦山溪
author: 赵孟坚
content:
桃花雨动，测测轻寒小。
曲槛面危阑，对东风、伤春怀抱。
酒边心事，花下旧闲情，流年度，芳尘杳，懊恼人空老。
粉红题字，寄与分明道。
消息燕归时，辗柔茵、连天芳草。
琐窗孤影，夜卜烛花明，清漏断，月朦胧，挂在梅梢袅。
 >> 
词牌介绍


rhythmic: 东风第一枝
author: 赵崇霄
content:
妒雪梅苏，迷烟柳醒，游丝轻扬新霁。
卷帘看燕初归，步为花早起。
春来犹浅，便做出、十分春意。
喜凤钗、才卸珠幡，早换巧梳描翠。
著数点、催花雨腻。
更一番、递香风细。
小莺暖调声，嫩蝶试晴舞翅。
清欢易失，怕轻负、年芳流水。
好趁闲、共整吟鞯，日日访桃寻李。
 >> 
词牌介绍


rhythmic: 贺新郎
author: 李南金
content:
流落今如许。
我亦三生杜牧，为秋娘著句。
先自多愁多感慨，更值江南春暮。
君看取、落花飞絮。
也有吹来穿绣幌，有因风、飘坠随尘土。
人世事，总无据。
佳人命薄君休诉。
若说与、英雄心事，一生更苦。
且尽樽前今日意，休记绿窗眉妩。
但春到、儿家庭户。
幽恨一帘烟月晓，恐明年、雁亦无寻处。
浑欲倩，莺留住。
 >> 
词牌介绍


rhythmic: 满江红
author: 萧
content:
（和陈漕使仙湖韵）莫是西湖，分一派、残波剩碧。
闲问著、莺仙丹事，老榕知得。
荇水带长鸥踏损，柳风絮暖鱼吞入。
只前山、依旧汉时青，晴还湿。
亭疏好，何消密。
花少好，无多植。
听黄鹂三请，要诗翁出。
消渴泉斟寒玉液，留题石剥苍苔色。
叹而今、翻羡□南春，乾坤窄。
 >> 
词牌介绍


rhythmic: 满江红
author: 萧泰来
content:
七十人稀，尝记得、少陵旧语。
谁知道、五园庵主，寿今如许。
书底青瞳如月样，镜中黑鬓无双处。
与人间、世味不相投，神仙侣。
文汉史，诗唐句。
字晋帖，碑周鼓。
这千年勋业，一年一部。
晔晔紫芝商隐皓，猗猗绿竹淇瞻武。
问先生、何处更高歌，凭椿树。
 >> 
词牌介绍


rhythmic: 满庭芳
author: 黄判院
content:
桃浪翻花，柳风飘絮，翠八叶呈芳。
奎星初度，箕宿耀祥光。
元是降神崧岳，生英杰、奇伟非常。
文章士，青春未老，一鹗快飞黄。
登瀛，平步上，鳌头独占，头角轩昂。
主琼林宴席，荣冠绿衣郎。
归侍彩俱庆，逢生旦、品上椒觞。
从今去，公侯谈笑，福寿等天长。
 >> 
词牌介绍


rhythmic: 满江红
author: 徐元杰
content:
似玉仙人，三载相见，西湖清客。
不碎、一团和气，只伊消得。
雪里水中霜态度，腊前冬後春消息。
看帘垂、清昼一张琴，中闲著。
寒谷里，轻回脚。
魁手段，堪描摸。
唤东风吹上，兰台芸阁。
只怕傅岩香不断，摩挲商鼎羹频作。
管一番滋味一番新，今如昨。
 >> 
词牌介绍


rhythmic: 沁园春
author: 国学生
content:
三学上书，冤乎天哉，哲人已萎。
自纲常一疏，为时太息，典刑诸老，尽力扶持。
方哭南床，继伤右揆，死到先生事可知。
伤心处，笑寒梅冷落，血泪淋漓。
人心公论难欺。
愿君父、明明悟此机。
昔九龄疏谏，禄山必叛，更生累奏，王氏为危。
变起范阳，祸成新室，说著当年人噬脐。
君知否，但皇天祚宋，此事无之。
 >> 
词牌介绍


rhythmic: 瑞鹤仙
author: 陆
content:
湿云黏雁影。
望征路愁迷，离绪难整。
千金买光景。
但疏钟催晓，乱鸦啼暝。
花暗省。
许多情、相逢梦境。
便行云、都不归来，也合寄将音信。
孤迥。
盟鸾心在，跨鹤程高，後期无准。
情丝待翦。
翻惹得，旧时恨。
怕天教何处，参差双燕，还染残朱剩粉。
对菱花、与说相思，看谁瘦损。
 >> 
词牌介绍


rhythmic: 八声甘州
author: 陆
content:
问缠腰跨鹤，事如何，人生最风流。
怕江边潮汐，世间歧路，只是离愁。
白马青衫往事，赢得鬓先秋。
目送红桥晚，几番行舟。
兰空馀依黯，便南风吹水，人也难留。
但从今别後，我亦似浮沤。
敬亭上、半床琴月，记弹将、寒影落南州。
秋声里，塞鸿来後，为而登楼。


rhythmic: 甘州・八声甘州
author: 陆
content:
满清平世界庆秋成，看看斗三钱。
论从来活国，论功第一，无过丰年。
办得闲民一饱，馀事笑谈间。
若问平戎策，微妙难传。
玉帝要留公住，把西湖一曲，分入林园。
有茶炉丹灶，更有钓鱼船。
觉秋风、未曾吹著，但砌兰、长倚北堂萱。
千千岁，上天将相，平地神仙。


rhythmic: 声声慢
author: 史可堂
content:
羞朱妒粉，染雾裁云，淡然苍佩仙裳。
半额蜂妆，莫道梳洗家常。
碧罗乱萦小带，翠虬寒、一架清香。
春思苦，倚晴娇无力，如待韩郎。
密幄笼芳吟夜，任露沾轻袖，月转空梁。
弱骨柔姿，偏解勾引诗狂。
遗钿碎金满地，恨无情、风送韶光。
闲昼永，看青青、垂蔓过墙。
 >> 
词牌介绍


rhythmic: 蓦山溪
author: 史可堂
content:
危阑看月，番做听秋雨。
一滴一声愁，似相伴，离人悲苦。
笼香袖冷，独立倚西风，红叶落，菊花残，都是关情处。
如何排遣，赖有高阳侣。
长啸酒垆边，且同赋、秋娘词句。
山翁醉矣，一笛小楼空，思往事，看孤云，目断征鸿去。
 >> 
词牌介绍


rhythmic: 八声甘州
author: 曾原
content:
问岩云朵朵为谁飞，向来读何书。
道江南名宦，掉头勿顾，彩服归与。
无限山中风物，今古属潜夫。
渺渺辽天鹤，应费招呼。
谩说缁巾缟带，与豸冠犀剑，忧乐如何。
渐桥横采石，国步已趄。
想归来、顿成憔悴，叹季鹰、闻早忆莼鲈。
丹泉冷，崖锺绝响，夕照啼乌。


rhythmic: 木兰花・玉楼春
author: 曾原
content:
断崖抛雪瀑，又潜溜、入山跟。
听暗壁潺，山中紫雾，山下红云。
当年七僧甚处，但空馀、老刹靠嶙峋。
底事神粮不幻，翠窝剩积香尘。
纷纷。
结社种莲人。
名氏已无闻。
看银书般若，金陵故国，斜敕空存。
争得十虚销殒，为让皇、冤魄脱沈沦。
往事犹堪一笑，岩花乱点乌巾。


rhythmic: 摸鱼儿
author: 陈策
content:
倚危梯、酹春怀古，轻寒才转花信。
江城望极多愁思，前事恼人方寸。
湖海兴。
算合付元龙，举白浇谈吻。
凭高试问。
问旧日王郎，依刘有地，何事赋幽愤。
沙头路，休记家山远近。
宾鸿一去无信。
沧波渺渺空归梦，门外北风凄紧。
乌帽整。
便做得功名，难绿星星鬓。
敲吟为稳。
又白鹭飞来，垂杨自舞，谁与寄离恨。
 >> 
词牌介绍


rhythmic: 满江红
author: 陈策
content:
倦绣人闲，恨春去、浅颦轻掠。
章台路，雪黏飞燕，带芹穿幕。
委地身如游子倦，随风命似佳人薄。
叹此花、飞後更无花，情怀恶。
心下事，谁堪托。
怜老大，伤飘泊。
把前回离恨，暗中描摸。
又趁扁舟低欲去，可怜世事今非昨。
看等闲、飞过女墙来，秋千索。
 >> 
词牌介绍


rhythmic: 兰陵王
author: 李昴英
content:
燕穿幕。
春在深深院落。
单衣试，龙沫旋薰，又怕东风晓寒薄。
别来情绪恶。
瘦得腰围柳弱。
清明近，正似海棠，怯雨芳踪任飘泊。
钗留去年约。
恨易老娇莺，多误灵鹊。
碧云杳渺天涯各。
望不断芳草，更迷香絮，回文强写字屡错。
泪欲注还阁。
孤酌。
住春脚。
便彩局谁，宝轸慵学。
阶除拾取飞花嚼。
是多少春恨，等闲吞却。
阑干猛拍，叹命薄，悔旧诺。


rhythmic: 摸鱼儿
author: 李昴英
content:
晓风痴、绣帘低舞。
霏霏香碎红雨。
燕忙莺懒春无赖，懒为好花遮护。
浑不顾。
费多少工夫，做得芳菲聚。
休颦百五。
却自恨新年，游疏醉少，光景恁虚度。
猊烟瘦，困起庭阴正午。
游丝飞絮无据。
千林湿翠须臾遍，难绿鬓根霜缕。
愁绝处。
怎忍听，声声杜宇深深树。
东君寄语。
道去也还来，後期长在，紫陌岁相遇。
 >> 
词牌介绍


rhythmic: 摸鱼儿
author: 李昴英
content:
敞茅堂、茂林环翠，苔矶低蘸烟浦。
青蓑混入渔家社，斜日断桥船聚。
真乐处。
坐芳草，瓦樽满酒频频注。
皋禽自舞。
惯松迳穿云，梅村踏雪，朗笑自来去。
车乘坠，争似修筇稳步。
前尘回首俱误。
安闲得在中年好，抱瓮尚堪蔬圃。
高眼觑。
算不识、人间宠辱除巢许。
风篁解语。
应共笑群狙，无端喜怒，三四计朝暮。
 >> 
词牌介绍


rhythmic: 摸鱼儿
author: 李昴英
content:
绕西园、粉笼千雉，镜池屏石天造。
主人意匠工收拾，华屋落成闻早。
轮奂巧。
望缥缈、五云深处移蓬岛。
油幢羽葆。
指貔虎长驱，鲸鲲网取，电走捷旗报。
铙吹发，回庑连屯饮犒。
海山波静烟扫。
纶巾萧散环珠履，春满绿杨芳草。
人境好。
是握穗五翁，福地无尘到。
芝书在道。
便整顿乾坤，经营万宇，栋国要元老。
 >> 
词牌介绍


rhythmic: 摸鱼儿
author: 李昴英
content:
怪朝来、片红初瘦，半分春事风雨。
丹山碧水含离恨，有脚阳春难驻。
芳草渡。
似叫住东君，满树黄鹂语。
无端杜宇。
报采石矶头，惊涛屋大，寒色要春护。
阳关唱，画徘徊东渚。
相逢知又何处。
摩挲老剑雄心在，对酒细评今古。
君此去。
几万里东南，只手擎天柱。
长生寿母。
更稳步安舆，三槐堂上，好看彩衣舞。
 >> 
词牌介绍


rhythmic: 贺新郎
author: 李昴英
content:
绣谷流明帜。
稳飞舆、茵柔草碧，盖欹松翠。
遨首意行穷绝顶，彩榭千年胜地。
远峰断、莽苍烟水。
护日晴云收午暑，飒长风、振叶生秋思。
笼雾炷，飘霞袂。
清明官府歌棠芾。
且萧闲事外，下看玉城珠市。
山色骄人逢此客，麈尾霏霏露碎。
一笑又、羊衔新穗。
田野欢声和气合，唤觥船、猛为鱼占喜。
谁会得，醉翁意。
 >> 
词牌介绍


rhythmic: 贺新郎
author: 李昴英
content:
世羡官高大。
又谁知、几多卿相，身荣名壤。
我辈相逢无愧色，彼此苍颜健在。
又荣易、分携越海。
写出阳关离别恨，看一行、雁字斜飞界。
天下宝，愿自爱。
白衣苍狗须臾改。
久冥心、鸡虫得失，鹏迟快。
君带貂蝉头上立，老我荷衣草带。
肯此膝、向人雅拜。
远饯元非趋炎者，二十年、相与形骸外。
义金石，更坚耐。
 >> 
词牌介绍


rhythmic: 贺新郎
author: 李昴英
content:
谁种蓝田玉。
碧云深、亭亭月上，水明溪曲。
羞作时妆儿女态，冷淡冰餐露沐。
出尘外、风标幽独。
除了留侯无此貌，便何郎、傅粉终粗俗。
意凝远，韵清淑。
凉台向晚微风馥。
讶银杯羽化，折取戏浮。
安得梅花如许大，天遣辟除暑溽。
浑不觉、鹭翘鸥浴。
可恨妖妃污太液，只东林、社友追游熟。
宜夜看，灿瑶烛。
 >> 
词牌介绍


rhythmic: 贺新郎
author: 李昴英
content:
细与黄花说。
是天教、开遇重阳，玉裁金屑。
老行要寻松竹伴，雅爱山翁鬓雪。
任满插、追陪节物。
惟有渊明吾臭味，傍东篱、盘薄芳丛撷。
便无酒，也清绝。
芒寒色正孤标洁。
惯平生、餐霜饮露，倚风迎月。
不比芙蓉偏妩媚，不比茱萸太烈。
似隐者、萧闲岩穴。
至老枝头犹健在，笑纷纷、红紫尘沙汨。
香耐久，看晚节。
 >> 
词牌介绍


rhythmic: 贺新郎
author: 李昴英
content:
元日除书湿。
到而今、西风老矣，驾轺初入。
自是龙颜深注想，孤凤翔而後集。
久父老、攀留原隰。
庾岭经行梅亦喜，小奚奴、背底惟诗笈。
冰雪操，又谁及。
昨来容易风云翕。
便三台两地，也只等闲如拾。
天马不鸣凡马喑，百步何如五十。
况汹汹、波涛方急。
此去一言回天力，著高高、百尺竿头立。
浇磊，快鲸吸。
 >> 
词牌介绍


rhythmic: 贺新郎
author: 李昴英
content:
过雨璇空湿。
浩秋香、光浮桂菊，晓风吹入。
柳系牙樯应小驻，草草还成胜集。
又追趁、牡车原隰。
照座玉人风骨耸，想胸蟠、蕊阙琳琅笈。
真作者，世难及。
远山云雾工开翕。
共朱阑徙倚，总好锦囊收拾。
老我祗今才思涩，知二争如知十。
戛金缕、檀敲休急。
访古夷犹行八境，忆朝阳、鸣凤台端立。
笔也醉，砚池吸。
 >> 
词牌介绍


rhythmic: 贺新郎
author: 李昴英
content:
天地中间大。
纵遨游、登山临水，散人一个。
学易已来秋又六，肯趁名缰利锁。
得日日、安闲笑过。
金马玉堂也曾到，尽不妨、拍手溪头坐。
风笠，月兰舸。
今朝记是初生我。
近小春、黄菊犹葩，早梅将朵。
拔宅危巅穷胜践，指点尘寰蚁磨。
看涧底、飞泉珠颗。
松柏苍苍俱寿相，更千年、雪鹤鸣相和。
安期老，举杯贺。
 >> 
词牌介绍


rhythmic: 水龙吟
author: 李昴英
content:
唱恭初意如何，来五十三年矣。
犁锄颇熟，诗书粗解，簪绅聊耳。
自信柴愚，真成汲戆，却无刘腻。
向高秋初度，同时有菊，淡相对、风霜里。
最癖登山临水。
又何心、蜗名蝇利。
俗缘未了，强教肉食，何曾知味。
无事微吟，会心微笑，逢场微醉。
把日生、只恁安排，领取百十二岁。
 >> 
词牌介绍


rhythmic: 水龙吟
author: 李昴英
content:
驿飞稳驾高秋，迎人满目清新景。
秋还有色，芙蓉照水，晨妆对镜。
雪卷寒芦，字横过雁，渡浮孤艇。
是骚人行处，腔风调月，香满袖、过梅岭。
断岸烟收人静。
雨声乾、桐疏枫冷。
掀髯独笑，仙翁起舞，卧龙呼醒。
近小阳春，为梅也合，迟迟鞭影。
更郁孤、一笑追欢，料得坡翁首肯。
 >> 
词牌介绍


rhythmic: 水龙吟
author: 李昴英
content:
碧潭新涨浮花，柳阴稠绿波痕腻。
一声雷鼓，半空雪浪，双龙惊起。
气压鲸鲵，怒掀鳞鬣，擘开烟水。
算战争蛮触，雌雄汉楚，总皆一场如此。
点额许教借一，得头筹、欢呼震地。
翻嗤浮世，要津搀进，奔波逐利。
斗了还休，倩渠衔寄，三闾角黍。
会风云、快出为霖，可但颔明珠睡。
 >> 
词牌介绍


rhythmic: 水调歌头
author: 李昴英
content:
郭外足幽胜，潮入涨溪流。
舫斋小小一叶，老子日遨游。
管领白苹红蓼，披戴绿蓑青箬，直钓任沈浮。
玉楼胞鲈脍，雪阵狎沙鸥。
个中眠，个中坐，个中讴。
个中收拾诗料，觞客个中留。
休羡乘槎博望，且听洞箫赤壁，乐处是瀛洲。
日月荡双桨，天地一虚舟。
 >> 
词牌介绍


rhythmic: 水调歌头
author: 李昴英
content:
万顷黄湾口，千仞白云头。
一亭收拾，便觉炎海豁清秋。
潮候朝昏来去，山色雨晴浓淡，天末送双眸。
绝域远烟外，高浪舞连艘。
风景别，胜滕阁，压黄楼。
胡床老子，醉挥珠玉落南州。
稳驾大鹏八极，叱起仙羊五石，飞佩过丹丘。
一笑人间世，机动早惊鸥。
 >> 
词牌介绍


rhythmic: 水调歌头
author: 李昴英
content:
地位到公辅，耆艾过稀年。
几人兼此二美，而况是名贤。
松柏苍然长健，姜桂老来越辣，劲气九秋天。
鲠鲠撄鳞语，不改铁心坚。
说武夷，同此月，瑞三仙。
公虽居後，瑰奇伟特却光前。
续得紫阳脉络，了却西山事业，舟楫济商川。
饮对黄花榭，一酌岁三千。
 >> 
词牌介绍


rhythmic: 水调歌头
author: 李昴英
content:
野趣在城市，崛起此台高。
谁移蓬岛，冯夷夜半策灵鳌。
十万人家碧，四面峰峦涌翠，远岫拍银涛。
插汉笔双塔，簸两叶轻。
我乘风，时一到，共嬉遨。
江山无复偃蹇，弹压有诗豪。
宝剑孤横星动，铁笛一声云裂，寒月冰宫袍。
沧海一杯酒，世界眇鸿毛。
 >> 
词牌介绍


rhythmic: 念奴娇
author: 李昴英
content:
瑶池高会，见云香凤背，风柔鹤膝。
天遣月卿来拜舞，新拜玺书增秩。
有母能贤，生儿如此，总是前生佛。
孙曾戏彩，慈颜一笑闲逸。
曾向浑尺轩中，共评今古，手写王言绋。
个里乃翁棠荫在，映得梅仙山碧。
人爱黄堂，祝萱堂寿，拍拍欢声溢。
明年宣劝，蟠桃火枣庭实。
 >> 
词牌介绍


rhythmic: 念奴娇
author: 李昴英
content:
麦秋时候，薄阴罩炎日，山行乘兴。
筇屐追随多胜侣，青佩黄冠方领。
坐石谈玄，听泉濯暑，直上千山顶。
倚风长啸，籁鸣林谷相应。
忽涌云气漫空。
海吹急雨，觉冰微冷。
洗尽人间名利障，便是蓬莱仙境。
半日偷闲，一生清福，岂在荣钟鼎。
青灯深夜，陶然独妙清圣。
 >> 
词牌介绍


rhythmic: 瑞鹤仙
author: 李昴英
content:
玉城春不夜。
映月璧寒流，烛蕖光射。
鳌山海云驾。
拥遨头箫鼓，锦旗红亚。
东风近也。
趁乐岁、良辰多暇。
想阳和、早遍南州，暖得柳娇桃冶。
堪画。
纱笼夹道，露重花珠，尘吹兰麝。
歌朋舞社。
玉梅转，闹蛾耍。
且茧占先探，芋郎戏巧，又卜紫姑灯下。
听欢声、犹自未归，钿车宝马。
 >> 
词牌介绍


rhythmic: 沁园春
author: 李昴英
content:
才到中年，节物浑闲，赏心顿轻。
据随分东风，瓶簪柳雪，应时灯夜，棚缀莲星。
自一家春，也三杯酒，巧茧堆香笑语声。
又何须，听那西楼弦管，南陌箫笙。
平生。
黄卷青灯。
肯珠翠奢华八尺檠。
欲趁队闲嬉，雕鞍宝马，回头猛忆，破案囊萤。
邻曲渔歌，庭除鹤舞，尘外冰轮彻骨清。
人闲处，这炯然方寸，一点长明。
 >> 
词牌介绍


rhythmic: 满江红
author: 李昴英
content:
薄冷催霜，碧空豁、飞鸿斜度。
□九日、御风绝顶，下看尘宇。
滕阁芳筵笺笔妙，龙山胜践旌旗驻。
料山灵、也要可人游，成佳趣。
吹帽堕，羞千古。
题饧字，非吾侣。
却坐间著得，煮茶桑苎。
万里寒云迷北斗，望远峰夕照频西顾。
且满浮、大白送黄花，剑休舞。
 >> 
词牌介绍


rhythmic: 满江红
author: 李昴英
content:
人似梅花，峭玉立、岁寒风节。
新圃辟、种梅千树，幻成南雪。
池碎瀑声荷捧雨，径涵秋影篁筛月。
唤石君、错落坐庭前，红尘绝。
嫌聒耳，筝戛。
慵著眼，俳优狎。
但一觞一咏，放怀开阔。
涌地池亭工掩映，擎天柱石觇施设。
待枝头、金颗可调羹，休轻折。
 >> 
词牌介绍


rhythmic: 琐窗寒
author: 吴文英
content:
绀缕堆云，清腮润玉，汜人初见。
蛮腥未洗，海客一怀凄惋。
渺征槎、去乘阆风，占香上国幽心展。
□遗芳掩色，真姿凝澹，返魂骚畹。
一盼。
千金换。
又笑伴鸱夷，共归吴苑。
离烟恨水，梦杳南天秋晚。
比来时、瘦肌更销，冷薰沁骨悲乡远。
最伤情、送客咸阳，佩结西风怨。
 >> 
词牌介绍


rhythmic: 尉迟杯
author: 吴文英
content:
垂杨径。
洞钥启，时见流莺迎。
涓涓暗谷流红，应有缃桃千顷。
临池笑靥，春色满、铜华弄妆影。
记年时、试酒湖阴，褪花曾采新杏。
蛛窗绣网玄经，才石砚开奁，雨润云凝。
小小蓬莱香一掬，愁不到、朱娇翠靓。
清尊伴、人闲永日，断琴和、棋声竹露冷。
笑从前、醉卧红尘，不知仙在人境。


rhythmic: 渡江云三犯・渡江云
author: 吴文英
content:
羞红颦浅恨，晚风为落，片绣点重茵。
旧堤分燕尾，桂棹轻鸥，宝勒倚残云。
千丝怨碧，渐路入、仙坞迷津。
肠漫回，隔花时见，背面楚腰身。
逡巡。
题门惆怅，堕履牵萦，数幽期难准。
还始觉、留情缘眼，宽带因春。
明朝事与孤烟冷，做满湖、风雨愁人。
山黛暝，尘波澹绿无痕。


rhythmic: 三部乐
author: 吴文英
content:
江初飞，荡万里素云，际空如沐。
咏情吟思，不在秦筝金屋。
夜潮上，明月芦花，傍钓蓑梦远，句清敲玉。
翠罂汲晓，乃一声秋曲。
越装片篷障雨，瘦半竿渭水，鹭汀幽宿。
那知暖袍挟锦，低帘笼烛。
鼓春波、载花万斛。
帆鬣转、银河可掬。
风定浪息，苍茫外、天浸寒绿。


rhythmic: 霜叶飞
author: 吴文英
content:
断烟离绪。
关心事，斜阳红隐霜树。
半壶秋水荐黄花，香西风雨。
纵玉勒、轻飞迅羽。
凄凉谁吊荒台古。
记醉蹋南屏，彩扇咽、寒蝉倦梦，不知蛮素。
聊对旧节传杯，尘笺蠹管，断阕经岁慵赋。
小蟾斜影转东篱，夜冷残蛩语。
早白发、缘愁万缕。
惊飙从卷乌纱去。
漫细将、茱萸看，但约明年，翠微高处。


rhythmic: 瑞鹤仙
author: 吴文英
content:
泪荷抛碎璧。
正漏云筛雨，斜捎窗隙。
林声怨秋色。
对小山不迭，寸眉愁碧。
凉欺岸帻。
暮砧催、银屏翦尺。
最无聊、燕去堂空，旧幕暗尘罗额。
行客。
西园有分，断柳凄花，似曾相识。
西风破屐。
林下路，水边石。
念寒蛩残梦，归鸿心事，那听江村夜笛。
看雪飞、苹底芦梢，未如鬓白。
 >> 
词牌介绍


rhythmic: 瑞鹤仙
author: 吴文英
content:
晴丝牵绪乱。
对沧江斜日，花飞人远。
垂杨暗吴苑。
正旗亭烟冷，河桥风暖。
兰情蕙盼。
惹相思、春根酒畔。
又争知、吟骨萦销，渐把旧衫重翦。
凄断。
流红千浪，缺月孤楼，总难留燕。
歌尘凝扇。
待凭信，拌分钿。
试挑灯欲写，还依不忍，笺幅偷和泪卷。
寄残云、剩雨蓬莱，也应梦见。
 >> 
词牌介绍


rhythmic: 瑞鹤仙
author: 吴文英
content:
藕心抽莹茧。
引翠针行处，冰花成片。
金门从回辇。
两玉凫飞上，绣绒尘软。
丝侍宴。
曳天香、春风宛转。
傍星辰、直上无声，缓蹑素云归晚。
奇践。
平康得意，醉踏香泥，润红沾线。
良工诧见。
吴蚕唾，海沈楦。
任真珠装缀，春申客屦，今日风流雾散。
待宣供、禹步宸游，退朝燕殿。
 >> 
词牌介绍


rhythmic: 瑞鹤仙
author: 吴文英
content:
乱云生古峤。
记旧游惟怕，秋光不早。
人生断肠草。
叹如今摇落，暗惊怀抱。
谁临晚眺。
吹台高、霜歌缥缈。
想西风、此处留情，肯著故人衰帽。
闻道。
萸香西市，酒熟东邻，浣花人老。
金鞭袅。
追吟赋，倩年少。
想重来新雁，伤心湖上，销减红深翠窈。
小楼寒、睡起无聊，半帘晚照。
 >> 
词牌介绍


rhythmic: 瑞鹤仙
author: 吴文英
content:
记年时茂苑。
正画堂凝香，璇奎初焕。
天边岁华转。
向九重春近，仙桃传宴。
银罂翠管。
宝香飞、蓬莱小殿。
荷玉皇、恩重千秋，翠麓峻齐云汉。
须看。
鸿飞高处，地阔天宽，弋人空羡。
梅清水暖。
苕溪上，几吟卷。
算金门听漏，玉墀班早，赢得风霜满面。
总不如、绿野身安，镜重未晚。
 >> 
词牌介绍


rhythmic: 瑞鹤仙
author: 吴文英
content:
辘轳春又转。
记旋草新词，江头凭雁。
乘槎上银汉。
想车尘才踏，东华红软。
何时赐见。
漏声移、深宫夜半。
问莼鲈、今岁西风，未觉岁华迟晚。
一片。
丹心白发，露滴研朱，雅陪清宴。
班回柳院。
蒲团底，小禅观。
望罘明月，初圆此夕，应共婵娟茂苑。
愿年年、玉兔长生，耸秋井乾。
 >> 
词牌介绍


rhythmic: 瑞鹤仙
author: 吴文英
content:
夜寒吴馆窄。
渐酒阑烛暗，犹分香泽。
轻帆展为翮。
送高鸿飞过，长安南陌。
渔矶旧迹。
有陈蕃、虚床挂壁。
掩庭扉，蛛网黏花，细草摇春碧。
还忆。
洛阳年少，风露秋檠，岁华如昔。
长吟堕帻。
暮潮送，富春客。
算玉堂不染，梅花清梦，宫漏声中夜直。
正逋仙、清瘦黄昏，几时觅得。
 >> 
词牌介绍


rhythmic: 瑞鹤仙
author: 吴文英
content:
彩云栖翡翠。
听凤笙吹下，飞天际。
晴霞翦轻袂。
澹春姿雪态，寒梅清。
东皇有意。
旋安排、阑干十二。
早不知、为雨为云，尽日建章门闭。
堪比。
红绡纤素，紫燕轻盈，内家标致。
游仙旧事。
星斗下，夜香里。
□华峰□□，纸屏横幅，春色长供午睡。
更醉乘、玉井秋风，采花弄水。
 >> 
词牌介绍


rhythmic: 满江红
author: 吴文英
content:
云气楼台，分一派、沧浪翠蓬。
开小景、玉盆寒浸，巧石盘松。
风送流花时过岸，浪摇晴练欲飞空。
算鲛宫、祗隔一红尘，无路通。
神女驾、凌晓风。
明月佩，响丁东。
对两蛾犹锁，怨绿烟中。
秋色未教飞尽雁，夕阳长是坠疏钟。
又一声、乃过前岩，移钓篷。
 >> 
词牌介绍


rhythmic: 满江红
author: 吴文英
content:
结束萧仙，啸梁鬼、依还未灭。
荒城外、无聊闲看，野烟一抹。
梅子未黄愁夜雨，榴花不见簪秋雪。
又重罗、红字写香词，年时节。
帘底事，凭燕说。
合欢缕，双条脱。
自香消红臂，旧情都别。
湘水离魂菰叶怨，扬州无梦铜华阙。
倩卧箫、吹裂晚天云，看新月。
 >> 
词牌介绍


rhythmic: 解连环
author: 吴文英
content:
暮檐凉薄。
疑清风动竹，故人来邈。
渐夜久、闲引流萤，弄微照素怀，暗呈纤白。
梦远双成，凤笙杳、玉绳西落。
掩帷倦入，又惹旧愁，汗香阑角。
银瓶恨沈断索。
叹梧桐未秋，露井先觉。
抱素影、明月空闲，早尘损丹青，楚山依约。
翠冷红衰，怕惊起、西池鱼跃。
记湘娥、绛绡暗解，褪花坠萼。


rhythmic: 解连环
author: 吴文英
content:
思和云结。
断江楼望睫，雁飞无极。
正岸柳、衰不堪攀，忍持赠故人，送秋行色。
岁晚来时，暗香乱、石桥南北。
又长亭暮雪，点点泪痕，总成相忆。
杯前寸阴似掷。
几酬花唱月，连夜浮白。
省听风、听雨笙箫，向别枕倦醒，絮扬空碧。
片叶愁红，趁一舸、西风潮汐。
叹沧波、路长梦短，甚时到得。


rhythmic: 夜飞鹊・夜飞鹊慢
author: 吴文英
content:
金规印遥汉，庭浪无纹。
清雪冷沁花薰。
天衔曾醉美人畔，凉枝移插乌巾。
西风骤惊散，念棱悬愁结，蒂翦离恨。
中郎旧恨，寄横竹、吹裂哀云。
空剩露华烟彩，人影断幽坊，深闭千门。
浑似飞仙入梦，袜罗微步，流水青苹。
轻冰润□，怅今朝、不共清尊。
怕云槎来晚，流红信杳，萦断秋魂。


rhythmic: 一寸金
author: 吴文英
content:
秋入中山，臂隼牵卢纵长猎。
见骇毛飞雪，章台献颖，腰束缟，汤沐疏邑。
管刊琼牒。
苍梧恨、帝娥暗泣。
陶郎老、憔悴玄香，禁苑犹催夜俱入。
自叹江湖，雕龙心尽，相携蠹鱼箧。
念醉魂悠扬，折钗锦字，黠髯掀舞，流觞春帖。
还倚荆溪楫。
金刀氏、尚传旧业。
劳君为、脱帽篷窗，寓情题水叶。


rhythmic: 一寸金
author: 吴文英
content:
秋压更长，看见娥瘦如束。
正古花摇落，寒蛩满地，参梅吹老，玉龙横竹。
霜被芙蓉宿。
红绵透、尚欺暗烛。
年年记、一种凄凉，绣幌金圆挂香玉。
顽老情怀，都无欢事，良宵爱幽独。
叹画图难仿，橘村砧思，笠蓑有约，莼洲渔屋。
心景凭谁语，商弦重、袖寒转轴。
疏篱下、试觅重阳，醉擘青露菊。


rhythmic: 绕佛阁
author: 吴文英
content:
夜空似水，横汉静立，银浪声杳。
瑶镜奁小。
素娥乍起、楼心弄孤照。
絮云未巧。
梧韵露井，偏借秋早。
晴暗多少。
怕教彻胆，蟾光见怀抱。
浪迹尚为客，恨满长安千古道。
还记暗萤、穿帘街语悄。
叹步影归来，人鬓花老。
紫箫天渺。
又露饮风前，凉堕轻帽。
酒杯空、数星横晓。


rhythmic: 绕佛阁
author: 吴文英
content:
霞艳锦，星媛夜织，河汉鸣杼。
红翠万缕。
送幽梦与、人闲绣芳句。
怨宫恨羽。
孤风剑漫倚，无限凄楚。
□□□□。
赋情缥缈、东风扬花絮。
镜里半髯雪，向老春深莺晓处。
长闭翠阴、幽坊杨柳户。
看故苑离离，城外禾黍。
短藜青屦。
笑寄隐闲追，鸡社歌舞。
最风流、垫巾沾雨。


rhythmic: 拜星月慢
author: 吴文英
content:
绛雪生凉，碧霞笼夜，小立中庭芜地。
昨梦西湖，老扁舟身世。
叹游荡，暂赏、吟花酌露尊俎，冷玉红香洗。
眼眩魂迷，古陶洲十里。
翠参差、澹月平芳砌。
砖花、小浪鱼鳞起。
雾盎浅障青罗，洗湘娥春腻。
荡兰烟、麝馥浓侵醉。
吹不散、绣屋重门闭。
又怕便、绿减西风，泣秋檠烛外。


rhythmic: 水龙吟
author: 吴文英
content:
艳阳不到青山，古阴冷翠成秋苑。
吴娃点黛，江妃拥髻，空遮断。
树密藏溪，草深迷市，峭云一片。
二十年旧梦，轻鸥素约，霜丝乱、朱颜变。
龙吻春霏玉溅。
煮银瓶、羊肠车转。
临泉照影，清寒沁骨，客尘都浣。
鸿渐重来，夜深华表，露零鹤怨。
把闲愁换与，楼前晚色，棹沧波远。
 >> 
词牌介绍


rhythmic: 水龙吟
author: 吴文英
content:
夜分溪馆渔灯，巷声乍寂西风定。
河桥径远，玉箫吹断，霜丝舞影。
薄絮秋云，澹蛾山色，宦情归兴。
怕烟江渡後，桃花又泛，宫沟上、春流紧。
新句欲题还省。
透香煤、重牒误隐。
西园已负，林亭移酒，松泉荐茗。
携手同归处，玉奴唤、绿窗春近。
想骄骢、又踏西湖，二十四番花信。
 >> 
词牌介绍


rhythmic: 水龙吟
author: 吴文英
content:
有人独立空山，翠髯未觉霜颜老。
新香秀粒，浓光绿浸，千年春小。
布影参旗，障空云盖，沈沈秋晓。
驷苍虬万里，笙吹凤女，骖飞乘、天风袅。
般巧。
霜斤不到。
汉游仙、相从最早。
皴鳞细雨，层阴藏月，朱弦古调。
问讯东桥，故人南岭，倚天长啸。
待凌霄谢了，山深岁晚，素心才表。
 >> 
词牌介绍


rhythmic: 水龙吟
author: 吴文英
content:
望中璇海波新，泛槎又币银河转。
金风细袅，龙枝声奏，钧箫秋远。
南极飞仙，夜来催驾，祥光重见。
紫霄承露掌，瑶池荫密，蟠桃秀、螽莲绽。
新栋晴凌汉。
半凉生、兰檠书卷。
绣裳五色，昆台十二，香深帘卷。
花萼楼高处，连清晓、千秋传宴。
赐长生玉字，鸾回凤舞，下蓬莱殿。
 >> 
词牌介绍


rhythmic: 水龙吟
author: 吴文英
content:
望春楼外沧波，旧年照眼青铜镜。
炼成宝月，飞来天上，银河流影。
绀玉钩帘处，横犀尘、天香分鼎。
记殷云殿锁，裁花翦露，曲江畔、春风劲。
槐省。
红尘昼静，午朝回、吟生晚兴。
春霖绣笔，莺边清晓，金狨旋整。
阆苑芝仙貌，生绡对、绿窗深景。
弄琼英数点，宫梅信早，占年光永。
 >> 
词牌介绍


rhythmic: 水龙吟
author: 吴文英
content:
几番时事重论，座中共惜斜阳下。
今朝翦柳，东风送客，功名近也。
约住飞花，暂听留燕，更攀情话。
问千牙过阙，一封入奏，忠孝事、都应写。
闻道兰台清暇。
载鸱夷、烟江一舸。
贞元旧曲，如今谁听，惟公和寡。
儿骑空迎，舜瞳回盼，玉阶前借。
便急回暖律，天边海上，正春寒夜。
 >> 
词牌介绍


rhythmic: 水龙吟
author: 吴文英
content:
外湖北岭云多，小园暗碧莺啼处。
朝回胜赏，墨池香润，吟船系雨。
霓节千妃，锦帆一箭，携将春去。
算归期未卜，青烟散後，春城咏、飞花句。
黄鹤楼头月午。
奏玉龙、江梅解舞。
薰风紫禁，严更清梦，思怀几许。
秋水生时，赋情还在，南屏别墅。
看章台走马，长堤种取，柔丝千树。
 >> 
词牌介绍


rhythmic: 水龙吟
author: 吴文英
content:
澹云笼月微黄，柳丝浅色东风紧。
夜寒旧事，春期新恨，眉山碧远。
尘陌飘香，绣帘垂户，趁时妆面。
钿车催去急，珠囊袖冷，愁如海、情一线。
犹记初来吴苑。
未清霜、飞惊双鬓。
嬉游是处，风光无际，舞葱歌。
陈迹征衫，老容华镜，欢都尽。
向残灯梦短，梅花晓角，为谁吟怨。
 >> 
词牌介绍


rhythmic: 水龙吟
author: 吴文英
content:
杜陵折柳狂吟，砚波尚湿红衣露。
仙桃宴早，江梅春近，还催客句。
宫漏传鸡，禁门嘶骑，宦情熟处。
正黄编夜展，天香字暖，春葱翦、红蜜炬。
宫帽鸾枝醉舞。
思飘扬、仙风举。
星罗万卷，云驱千阵，飞毫海雨。
长寿杯深，探春腔稳，江湖同赋。
又看看、便系金狨莺晓，傍西湖路。
 >> 
词牌介绍


rhythmic: 玉烛新
author: 吴文英
content:
花穿帘隙透。
向梦里销春，酒中延昼。
嫩篁细掐，相思字、堕粉轻黏袖。
章台别後，展绣络、红荐香旧。
□□□，应数归舟，愁凝画阑眉柳。
移灯夜语西窗，逗晓帐迷香，问何时又。
素纨乍试，还忆是、绣懒思酸时候。
兰清蕙秀。
总为比、蛾眉螓首。
谁诉与，惟有金笼，春簧细奏。


rhythmic: 解语花
author: 吴文英
content:
门横皱碧，路入苍烟，春近江南岸。
暮寒如翦。
临溪影、一一半斜清浅。
飞弄晚。
荡千里、暗香平远。
端正看，琼树三枝，总似兰昌见。
酥莹云容夜暖。
伴兰翘清瘦，箫凤柔婉。
冷云荒翠，幽栖久、无语暗申春怨。
东风半面。
料准拟、何郎词卷。
欢未阑，烟雨青黄，宜昼阴庭馆。
 >> 
词牌介绍


rhythmic: 解语花
author: 吴文英
content:
檐花旧滴，帐烛新啼，香润残冬被。
澹烟疏绮。
凌波步、暗阻傍墙挑荠。
梅痕似洗。
空点点、年华别泪。
花鬓愁，钗股笼寒，彩燕沾云腻。
还斗辛盘葱翠。
念青丝牵恨，曾试纤指。
雁回潮尾。
征帆去、似与东风相避。
泥云万里。
应翦断、红情绿意。
年少时，偏爱轻怜，和酒香宜睡。
 >> 
词牌介绍


rhythmic: 庆春宫・高阳台
author: 吴文英
content:
春屋围花，秋池沿草，旧家锦藉川原。
莲花分津，桃边迷路，片红不到人间。
乱篁苍暗，料惜把、行题共删。
小晴帘卷，独占西墙，一镜清寒。
风光未老吟潘。
嘶骑征尘，祗付凭阑。
鸣瑟传杯，辟邪翻烬。
系船香斗春宽。
晚林青外，乱鸦著、斜阳几山。
粉消莫染，犹是秦宫，绿扰云鬟。


rhythmic: 庆春宫・高阳台
author: 吴文英
content:
残叶翻浓，馀香栖苦，障风怨动秋声。
云影摇寒，波尘销腻，翠房人去深扃。
昼成凄黯，雁飞过、垂杨转青。
阑干横暮，酥印痕香，玉腕谁凭。
菱花乍失娉婷。
别岸围红，千艳倾城。
重洗清杯，同追深夜，豆花寒落愁灯。
近欢成梦，断云隔、巫山几层。
偷相怜处，熏尽金篝，销瘦云英。


rhythmic: 塞垣春
author: 吴文英
content:
漏瑟侵琼管。
润鼓借、烘炉暖。
藏钩怯冷，画鸡临晓，怜语莺啭。
绿窗、细咒浮梅盏。
换蜜炬、花心短。
梦惊回，林鸦起，曲屏春事天远。
迎路柳丝裙，看争拜东风，盈灞桥岸。
髻落宝钗寒，恨花胜迟燕。
渐街帘影转。
还似新年，过邮亭、一相见。
南陌又灯火，绣囊尘香浅。


rhythmic: 宴清都
author: 吴文英
content:
翠羽飞梁苑。
连催发，暮樯留话江燕。
尘街堕珥，瑶扉乍钥，彩绳双。
新烟暗叶成阴，效翠妩、西陵送远。
又趁得、蕊露天香，春留建章花晚。
归来笑折仙桃，琼楼宴萼，金漏催箭。
兰亭秀语，乌丝润墨，汉宫传玩。
红醉玉天上，倩凤尾、时题画扇。
问几时、重驾巫云，蓬莱路浅。


rhythmic: 宴清都
author: 吴文英
content:
绣幄鸳鸯柱。
红情密，腻云低护秦树。
芳根兼倚，花梢钿合，锦屏人妒。
东风睡足交枝，正梦花、瑶钗燕股。
障滟蜡、满照欢丛，嫠蟾冷落羞度。
人间万感幽单，华清惯浴，春盎风露。
连鬟并暖，同心共结，向承恩处。
凭谁为歌长恨，暗殿锁、秋灯夜语。
叙旧期、不负春盟，红朝翠暮。


rhythmic: 宴清都
author: 吴文英
content:
万壑蓬莱路。
非烟霁，五云城阙深处。
璇源媲凤，瑶池种玉，练颜金姥。
长虹梦入仙怀，便洗日、铜华翠渚。
向瑞世、独占长春，蟠桃正饱风露。
殷勤汉殿传卮，隔江云起，暗飞青羽。
南山寿石，东周宝鼎，千秋巩固。
何时地拂龙衣，待迎入、玉京阆圃。
看□□、剩拥湖船，三千彩御。


rhythmic: 宴清都
author: 吴文英
content:
翠匝西门柳。
荆州昔，未来时正春瘦。
如今剩舞，西风旧色，胜东风秀。
黄粱露湿秋江，转万里、云樯蔽昼。
正虎落、马静晨嘶，连营夜沈刁斗。
含章换几桐阴，千官邃幄，韶凤还奏。
席前夜久，天低宴密，御香盈袖。
星槎信约长在，醉兴渺、银河赋就。
对小弦、月挂南楼，凉浮桂酒。


rhythmic: 宴清都
author: 吴文英
content:
柳色春阴重。
东风力，快将云雁高送。
书檠细雨，吟窗乱雪，井寒笔冻。
家林秀橘霜老，笑分得、蟾边桂种。
应茂苑、斗转苍龙，唯潮献奇吴凤。
玉眉暗隐华年，凌云气压，千载云梦。
名笺澹墨，恩袍翠草，紫骝青。
飞香杏园新句，眩醉眼、春游乍纵。
弄喜音、鹊绕庭花，红帘影动。


rhythmic: 宴清都
author: 吴文英
content:
万里关河眼。
愁凝处，渺渺残照红敛。
天低远树，潮分断港，路回淮甸。
吟鞭又指孤店。
对玉露金风送晚。
恨自古、才子佳人，此景此情多感。
吴王故苑。
别来良朋雅集，空叹蓬转。
挥毫记烛，飞觞赶月，梦销香断。
区区去程何限。
倩片纸、丁宁过雁。
寄相思，寒雨灯窗，芙蓉旧院。


rhythmic: 齐天乐
author: 吴文英
content:
三千年事残鸦外，无言倦凭秋树。
逝水移川，高陵变谷，那识当时神禹。
幽云怪雨。
翠萍湿空梁，夜深飞去。
雁起青天，数行书似旧藏处。
寂寥西窗久坐，故人悭会遇，同翦灯语。
积藓残碑，零圭断璧，重拂人间尘土。
霜红罢舞。
漫山色青青，雾朝烟暮。
岸锁春船，画旗喧赛鼓。
 >> 
词牌介绍


rhythmic: 齐天乐
author: 吴文英
content:
芙蓉心上三更露，茸香漱泉玉井。
自洗银舟，徐开素酌，月落空杯无影。
庭阴未暝。
度一曲新蝉，韵秋堪听。
瘦骨侵冰，怕惊纹簟夜深冷。
当时湖上载酒，翠云开处共，雪面波镜。
万感琼浆，千茎鬓雪，烟锁蓝桥花径。
留连暮景。
但偷觅孤欢，强宽秋兴。
醉倚修篁，晚风吹半醒。
 >> 
词牌介绍


rhythmic: 齐天乐
author: 吴文英
content:
凌朝一片阳台影，飞来太空不去。
栋与参横，帘钩斗曲，西北城高几许。
天声似语。
便阊阖轻排，虹河平溯。
问几阴晴，霸吴平地漫今古。
西山横黛瞰碧，眼明应不到，烟际沈鹭。
卧笛长吟，层霾乍裂，寒月溟千里。
凭虚醉舞。
梦凝白阑干，化为飞雾。
净洗青红，骤飞沧海雨。
 >> 
词牌介绍


rhythmic: 齐天乐
author: 吴文英
content:
新烟初试花如梦，疑收楚峰残雨。
茂苑人归，秦楼燕宿，同惜天涯为旅。
游情最苦。
早柔绿迷津，乱莎荒圃。
数树梨花，晚风吹堕半汀鹭。
流红江上去远，翠尊曾共醉，云外别墅。
澹月秋千，幽香巷陌，愁结伤春深处。
听歌看舞。
驻不得当时，柳蛮樱素。
睡起恹恹，洞箫谁院宇。
 >> 
词牌介绍


rhythmic: 齐天乐
author: 吴文英
content:
竹深不放斜阳度，横披澹墨林沼。
断莽平烟，残莎剩水，宜得秋深才好。
荒亭旋扫。
正著酒寒轻，弄花春小。
障锦西风，半围歌袖半吟草。
独游清兴易懒，景饶人未胜，乐事长少。
柳下交车，尊前岸帻，同抚云根一笑。
秋香未老。
渐风雨西城，暗客帽。
背月移舟，乱鸦溪树晓。
 >> 
词牌介绍


rhythmic: 齐天乐
author: 吴文英
content:
曲尘犹沁伤心水，歌蝉暗惊春换。
露藻清啼，烟萝澹碧，先结湖山秋怨。
波帘翠卷。
叹霞薄轻绡，泛人重见。
傍柳追凉，暂疏怀袖负纨扇。
南花清斗素靥，画船应不载，坡静诗卷。
泛酒芳筒，题名蠹壁，重集湘鸿江燕。
平芜未翦。
怕一夕西风，镜心红变。
望极愁生，暮天菱唱远。
 >> 
词牌介绍


rhythmic: 齐天乐
author: 吴文英
content:
烟波桃叶西陵路，十年断魂潮尾。
古柳重攀，轻鸥聚别，陈迹危亭独倚。
凉乍起。
渺烟碛飞帆，暮山横翠。
但有江花，共临秋镜照憔悴。
华堂烛暗送客，眼波回盼处，芳艳流水。
素骨凝冰，柔葱蘸雪，犹忆分瓜深意。
清尊未洗。
梦不湿行云，漫沾残泪。
可惜秋宵，乱蛩疏雨里。
 >> 
词牌介绍


rhythmic: 齐天乐
author: 吴文英
content:
玉皇重赐瑶池宴，琼筵第二十四。
万象澄秋，群裾曳玉，清澈冰壶人世。
鳌峰对起。
许分得钧天，凤丝龙吹。
翠羽飞来，舞鸾曾赋曼桃字。
鹤胎曾梦电绕，桂根看骤长，玉干金蕊。
少海波新，芳茅露滴，凉入堂阶彩戏。
香霖乍洗。
拥莲媛三千，羽裳风佩。
圣姥朝元，炼颜银汉水。
 >> 
词牌介绍


rhythmic: 齐天乐
author: 吴文英
content:
馀香才润鸾绡汗，秋风夜来先起。
雾锁林深，蓝浮野阔，一笛渔蓑鸥外。
红尘万里。
就中决银河，冷涵空翠。
岸觜沙平，水杨阴下晚初舣。
桃溪人住最久，浪吟谁得到，兰蕙疏绮。
砚色寒云，签声乱叶，蕲竹纱纹如水。
笙歌醉里。
步明月丁东，静传环佩。
更展芳塘，种花招燕子。
 >> 
词牌介绍


rhythmic: 丹凤吟
author: 吴文英
content:
丽景长安人海，避影繁华，结庐深寂。
灯窗雪户，光映夜寒东壁。
心凋鬓改，镂冰刻水，缥简离离，风签索索。
怕遣花虫蠹粉，自采秋芸熏架，香泛纤碧。
更上新梯窈窕，暮山澹著城外色。
旧雨江湖远，问桐阴门巷，燕曾相识。
吟壶天小，不觉翠蓬云隔。
桂斧月宫三万手，计元和通籍。
软红满路，谁聘幽素客。


rhythmic: 扫花游・扫地游
author: 吴文英
content:
冷空澹碧，带翳柳轻云，护花深雾。
艳晨易午。
正笙箫竞渡，绮罗争路。
骤卷风埃，半掩长蛾翠妩。
散红缕。
渐红湿杏泥，愁燕无语。
乘盖争避处。
就解佩旗亭，故人相遇。
恨春太妒。
溅行裙更惜，凤钩尘污。
酹入梅根，万点啼痕暗树。
峭寒暮。
更萧萧、陇头人去。


rhythmic: 扫花游・扫地游
author: 吴文英
content:
水云共色，渐断岸飞花，雨声初峭。
步帷素袅。
想玉人误惜，章台春老。
岫敛愁蛾，半洗铅华未晓。
舣轻棹。
似山阴夜晴，乘兴初到。
心事春缥缈。
记遍地梨花，弄月斜照。
旧时斗草。
恨凌波路钥，小庭深窈。
冻涩琼箫，渐入东风郢调。
暖回早。
醉西园、乱红休扫。


rhythmic: 扫花游・扫地游
author: 吴文英
content:
草生梦碧，正燕子帘帏，影迟春午。
倦茶荐乳。
看风签乱叶，老沙昏雨。
古简篇，种得云根疗蠹。
最清楚。
带明月自锄，花外幽圃。
醒眼看醉舞。
到应事无心，与闲同趣。
小山有语。
恨逋仙占却，暗香吟赋。
暖通书床，带草春摇翠露。
未归去。
正长安、软红如雾。


rhythmic: 扫花游・扫地游
author: 吴文英
content:
水园沁碧，骤夜雨飘红，竟空林岛。
艳春过了。
有尘香坠钿，尚遗芳草。
步绕新阴，渐觉交枝径小。
醉深窈。
爱绿叶翠圆，胜看花好。
芳架雪未扫。
怪翠被佳人，困迷清晓。
柳丝系棹。
问阊门自古，送春多少。
倦蝶慵飞，故扑簪花破帽。
酹残照。
掩重城、暮钟不到。


rhythmic: 扫花游・扫地游
author: 吴文英
content:
暖波印日，倒秀影秦山，晓鬟梳洗。
步帷艳绮。
正梁园未雪，海棠犹睡。
藉绿盛红，怕委天香到地。
画船系。
舞西湖暗黄，虹卧新霁。
天梦春枕被。
和凤筑东风，宴歌曲水。
海宫对起。
灿骊光乍湿，杏梁云气。
夜色瑶台，禁蜡初传翡翠。
唤春醉。
问人间、几番桃李。


rhythmic: 应天长
author: 吴文英
content:
丽花斗靥，清麝溅尘，春声遍满芳陌。
竟路障空云幕，冰壶浸霞色。
芙蓉镜，词赋客。
竞绣笔、醉嫌天窄。
素娥下，小驻轻镳，眼乱红碧。
前事顿非昔，故苑年光，浑与世相隔。
向暮巷空人绝，残灯耿尘壁。
凌波恨，帘户寂。
听怨写、堕梅哀笛。
伫立久，雨暗河桥，谯漏疏滴。


rhythmic: 风流子
author: 吴文英
content:
金谷已空尘。
薰风转、国色返春魂。
半雪醉霜，舞低鸾翅，绛笼蜜炬，绿映龙盆。
窈窕绣窗人睡起，临砌脉无言。
慵整堕鬟，怨时迟暮，可怜憔悴，啼雨黄昏。
轻桡移花市，秋娘渡、飞浪溅湿行裙。
二十四桥南北，罗荐香分。
念碎劈芳心，萦思千缕，赠将幽素，偷翦重云。
终待凤池归去，催咏红翻。


rhythmic: 风流子
author: 吴文英
content:
温柔酣紫曲，扬州路、梦绕翠盘龙。
似日长傍枕，堕妆偏髻，露浓如酒，微醉红。
自别楚娇天正远，倾国见吴宫。
银烛夜阑，暗闻香泽，翠阴秋寂，重返春风。
芳期嗟轻误，花君去、肠断妾若为容。
惆怅舞衣叠损，露绮千重。
料绣窗曲理，红牙拍碎，禁阶敲遍，白玉盂空。
犹记弄花相谑，十二阑东。


rhythmic: 过秦楼
author: 吴文英
content:
藻国凄迷，曲澜澄映，怨入粉烟蓝雾。
香笼麝水，腻涨红波，一镜万妆争妒。
湘女归魂，佩环玉冷无声，凝情谁诉。
又江空月堕，凌波尘起，彩鸳愁舞。
还暗忆、钿合兰桡，丝牵琼腕，见的更怜心苦。
玲珑翠屋，轻薄冰绡，稳称锦云留住。
生怕哀蝉，暗惊秋被红衰，啼珠零露。
能西风老尽，羞趁东风嫁与。
 >> 
词牌介绍


rhythmic: 法曲献仙音
author: 吴文英
content:
风拍波惊，露零秋觉，断绿衰红江上。
艳拂潮妆，澹凝冰靥，别翻翠池花浪。
过数点斜阳雨，啼绡粉痕冷。
宛相向。
指汀洲、素云飞过，清麝洗、玉井晓霞佩响。
寸藕折长丝，笑何郎、心似春荡。
半掬微凉，听娇蝉、声度菱唱。
伴鸳鸯秋梦，酒醒月斜轻帐。


rhythmic: 法曲献仙音
author: 吴文英
content:
落叶霞翻，败窗风咽，暮色凄凉深院。
瘦不关秋，泪缘轻别，情消鬓霜千点。
怅翠冷搔头燕，那能语恩怨。
紫箫远。
记桃根、向随春渡，愁未洗、铅水又将恨染。
粉缟涩离箱，忍重拈、灯夜裁翦。
望极蓝桥，彩云飞、罗扇歌断。
料莺笼玉锁，梦里隔花时见。


rhythmic: 还京乐
author: 吴文英
content:
宴兰溆，促奏丝萦管裂飞繁响。
似汉宫人去，夜深独语，胡沙凄哽。
对雁斜玫柱，琼琼弄月临秋影。
凤吹远，河汉去杳，天风飘冷。
泛清商竟。
转铜壶敲漏，瑶床二八青娥，环佩再整。
菱歌四碧无声，变须臾、翠翳红暝。
叹梨园、今调绝音希，愁深未醒。
桂楫轻如翼，归霞时点清镜。


rhythmic: 塞翁吟
author: 吴文英
content:
草色新宫绶，还跨紫陌骄骢。
好花是，晚开红。
冷菊最香浓。
黄帘绿幕萧萧梦，灯外换几秋风。
叙往约，桂花宫。
为别翦珍丛。
雕栊。
行人去、秦腰褪玉，心事称、吴妆晕浓。
向春夜、闰情赋就，想初寄、上国书时，唱入眉峰。
归来共酒，窈窕纹窗，莲卸新蓬。


rhythmic: 塞翁吟
author: 吴文英
content:
有约西湖去，移棹晓折芙蓉。
算才是，称心红。
染不尽薰风。
千桃过眼春如梦，还认锦叠云重。
弄晚色，旧香中。
旋撑入深丛。
从容。
情犹赋、冰车健笔，人未老、南屏翠峰。
转河影、浮槎信早，素妃叫、海月归来，太液池东。
红衣卸了，结子成莲，天劲秋浓。


rhythmic: 丁香结
author: 吴文英
content:
香袅红霏，影高银烛，曾纵夜游浓醉。
正锦温琼腻。
被燕踏、暖雪惊翻庭砌。
马嘶人散後，秋风换、故园梦里。
吴霜融晓，陡觉暗动偷春花意。
还似。
海雾冷仙山，唤觉环儿半睡。
浅薄朱唇，娇羞艳色，自伤时背。
帘外寒挂澹月，向日秋千地。
怀春情不断，犹带相思旧子。


rhythmic: 六么令
author: 吴文英
content:
露蛩初响，机杼还催织。
婺星为情慵懒，伫立明河侧。
不见津头艇子，望绝南飞翼。
云梁千尺。
尘缘一点，回首西风又陈迹。
那知天上计拙，乞巧楼南北。
瓜果几度凄凉，寂寞罗池客。
人事回廊缥缈，谁见金钗擘。
今夕何夕。
杯残月堕，但耿银河漫天碧。


rhythmic: 蕙兰芳引
author: 吴文英
content:
空翠染云，楚山迥、故人南北。
秀骨冷盈盈，清洗九秋涧绿。
奉车旧畹，料未许、千金轻价。
浅笑还不语，蔓草罗裙一幅。
素女情多，阿真娇重，唤起空谷。
弄野色烟姿，宜扫怨蛾澹墨。
光风入户，媚香倾国。
湘佩寒、幽梦小窗春足。


rhythmic: 荔枝香近・荔枝香
author: 吴文英
content:
锦带吴钩，征思横雁水。
夜吟敲落霜红，船傍枫桥系。
相思不管年华，唤酒吴娃市。
因话、驻马新堤步秋绮。
淮楚尾。
暮云送、人千里。
细雨南楼，香密锦温曾醉。
花谷依然，秀靥偷春小桃李。
为语梦窗憔悴。


rhythmic: 西河
author: 吴文英
content:
春乍霁。
清涟画舫融泄。
螺云万叠暗凝愁，黛蛾照水。
漫将西子比西湖，溪边人更多丽。
步危径、攀艳蕊。
掬霞到手红碎。
青蛇细折小回廊，去天半咫。
画阑日暮起东风，棋声吹下人世。
海棠藉雨半绣地。
正残寒、初御罗绮。
除酒销春何计。
向沙头更续，残阳一醉。
双玉杯和流花洗。


rhythmic: 浪淘沙慢
author: 吴文英
content:
梦仙到、吹笙路杳，度云滑。
溪谷冰绡未裂。
金铺昼锁乍掣。
见竹静、梅深春海阔。
有新燕、帘底低说。
念汉履无声跨鲸远，年年谢桥月。
曲折。
折画阑尽日凭热。
半蜃起玲珑楼阁畔，缥缈鸿去绝。
飞絮扬东风，天外歌阕。
睡红醉缬。
还是催、寒食看花时节。
花下苍苔盛罗袜。
银烛短、漏壶易竭。
料池柳、不攀春送别。
倩玉兔、别捣秋香，更醉蹋、千山冷翠飞晴雪。
 >> 
词牌介绍


rhythmic: 西平乐慢・西平乐
author: 吴文英
content:
岸压邮亭，路华表，堤树旧色依依。
红索新晴，翠阴寒食，天涯倦客重归。
叹废绿平烟带苑，幽渚尘香荡晚，当时燕子，无言对立斜晖。
追念吟风赏月，十载事，梦惹绿杨丝。
画船为市，夭妆艳水，日落云沈，人换春移。
谁更与、苔根洗石，菊井招魂，漫省连车载酒，立马临花，犹认荐红傍路枝。
歌断宴阑，荣华露草，冷落山丘，到此徘徊，细雨西城，羊昙醉後花飞。


rhythmic: 瑞龙吟
author: 吴文英
content:
堕虹际。
层观翠冷玲珑，五云飞起。
玉虬萦结城根，澹烟半野，斜阳半市。
瞰危睇。
门巷去来车马，梦游宫蚁。
秦鬟古色凝愁，镜中暗换，明眸皓齿。
东海青桑生处，劲风吹浅，瀛洲清。
山影泛出琼壶，碧树人世。
枪芽焙绿，曾试云根味。
岩流溅、涎香惯搅，娇龙春睡。
露草啼清泪。
酒香断到，文丘废隧。
今古秋声里。
情漫黯、寒鸦孤村流水。
半空画角，落梅花地。


rhythmic: 瑞龙吟
author: 吴文英
content:
黯分袖。
肠断去水流萍，住船系柳。
吴宫娇月娆花，醉题恨倚，蛮江豆蔻。
吐春绣。
笔底丽情多少，眼波眉岫。
新园锁却愁阴，露黄漫委，寒香半亩。
还背垂虹秋去，四桥烟雨，一宵歌酒。
犹忆翠微携壶，乌帽风骤。
西湖到日，重见梅钿皱。
谁家听、琵琶未了，朝骢嘶漏。
印剖黄金籀。
待来共凭，齐云话旧。
莫唱朱樱口。
生怕遣、楼前行云知後。
泪鸿怨角，空教人瘦。


rhythmic: 瑞龙吟
author: 吴文英
content:
大溪面。
遥望绣羽冲烟，锦棱飞练。
桃花三十六陂，鲛宫睡起，娇雷乍转。
去如箭。
催趁戏旗游鼓，素澜雪溅。
东风冷湿蛟腥，澹阴送昼，轻霏弄晚。
洲上青苹生处，斗春不管，怀沙人远。
残日半开一川，花影零乱。
山屏醉缬，连棹东西岸。
阑干倒、千红妆靥，铅香不断。
傍暝疏帘卷。
翠涟皱净，笙歌未散。
簪柳门归懒。
犹自有、玉龙黄昏吹怨。
重云暗阁，春霖一片。


rhythmic: 大
author: 吴文英
content:
峭石帆收，归期差，林沼年销红碧。
渔蓑樵笠畔，买佳邻翻盖，浣花新宅。
地凿桃阴，天澄藻镜，聊与渔郎分席。
沧波耕不碎，似蓝田初种，翠烟生璧。
料情属新莲，梦惊春草，断桥相识。
平生江海客。
秀怀抱、云锦当秋织。
任岁晚、陶篱菊暗，逋冢梅荒，总输玉井尝甘液。
忍弃红香叶。
集楚裳、西风催著。
正明月、秋无极。
归隐何处，门外垂杨天窄。
放船五湖夜色。


rhythmic: 沁园春
author: 吴文英
content:
澄碧西湖，软红南陌，银河地穿。
见华星影里，仙棋局静，清风行处，瑞玉圭寒。
斜谷山深，望春楼远，无此峥嵘小渭川。
一泓地，解新波不涸，独障狂澜。
老苏而後坡仙。
继菊井嘉名相与传。
试摩挲劲石，无令角折，丁宁明月，莫规圆。
漫结鸥盟，那知鱼乐，心止中流别有天。
无尘夜，听吾伊正在，秋水阑干。
 >> 
词牌介绍


rhythmic: 江神子・江城子
author: 吴文英
content:
情如之何，暮涂为客，忍堪送君。
便江湖天远，中宵同月，关河秋近，何日清尘。
玉尘生风，貂裘明雪，幕府英雄今几人。
行须早，料刚肠肯，泪眼离颦。
平生秀句清尊。
到帐东风开自有神。
听夜鸣黄鹤，楼高百尺，朝驰白马，笔扫千军。
贾傅才高，岳家军在，好勒燕然石上文。
松江上，念故人老矣，甘卧闲云。


rhythmic: 珍珠帘・真珠帘
author: 吴文英
content:
蜜沈烬暖萸烟袅。
层帘卷、伫立行人官道。
麟带压愁香，听舞箫云渺。
恨缕情丝春絮远，怅梦隔、银屏难到。
寒峭。
有东风嫩柳，学得腰小。
还近绿水清明，叹孤身如燕，将花平绕。
细雨湿黄昏，半醉归怀抱。
蠹损歌纨人去久，漫泪沾、香兰如笑。
书杳。
念客枕幽单，看看春老。


rhythmic: 风入松
author: 吴文英
content:
春风吴柳几番黄。
欢事小蛮窗。
梅花正结双头梦，被玉龙、吹散幽香。
昨夜灯前歌黛，今朝陌上啼妆。
最怜无侣伴雏莺。
桃叶已春江。
曲屏先暖鸳衾惯，夜寒深、都是思量。
莫道蓝桥路远，行云只隔幽坊。
 >> 
词牌介绍


rhythmic: 风入松
author: 吴文英
content:
听风听雨过清明。
愁草瘗花铭。
楼前绿暗分携路，一丝柳、一寸柔情。
料峭春寒中酒，交加晓梦啼莺。
西园日日扫林亭。
依旧赏新晴。
黄蜂频扑秋千索，有当时、纤手香凝。
惆怅双鸳不到，幽阶一夜苔生。
 >> 
词牌介绍


rhythmic: 风入松
author: 吴文英
content:
兰舟高荡涨波凉。
愁被矮桥妨。
暮烟疏雨西园路，误秋娘、浅约宫黄。
还泊邮亭唤酒，旧曾送客斜阳。
蝉声空曳别枝长。
似曲不成商。
御罗屏底翻歌扇，忆西湖、临水开窗。
和醉重寻幽梦，残衾已断熏香。
 >> 
词牌介绍


rhythmic: 风入松
author: 吴文英
content:
一番疏雨洗芙蓉。
玉冷佩丁东。
辘轳听带秋声转，早凉生、傍井梧桐。
欢宴良宵好月，佳人修竹清风。
临池飞阁乍青红。
移酒小垂虹。
贞元供奉梨园曲，称十香、深蘸琼锺。
醉梦孤云晓色，笙歌一派秋空。
 >> 
词牌介绍


rhythmic: 风入松
author: 吴文英
content:
画船帘密不藏香。
飞作楚云狂。
傍怀半卷金炉烬，怕暖销、春日朝阳。
清馥晴熏残醉，断烟无限思量。
凭阑心事隔垂杨。
楼燕锁幽妆。
梅花偏恼多情月，慰溪桥、流水昏黄。
哀曲霜鸿凄断，梦魂寒蝶幽扬。
 >> 
词牌介绍


rhythmic: 莺啼序
author: 吴文英
content:
天吴驾云阆海，凝春空灿绮。
倒银海、蘸影西城，四碧天镜无际。
彩翼曳、扶摇宛转，雩龙降尾交新霁。
近玉虚高处，天风笑语吹坠。
清濯缁尘，快展旷眼，傍危阑醉倚。
面屏障、一一莺花，薛萝浮动金翠。
惯朝昏、晴光雨色，燕泥动、红香流水。
步新梯，藐视年华，顿非尘世。
麟翁衮，领客登临，座有诵鱼美。
翁笑起、离席而语，敢诧京兆，以役为功，落成奇事。
明良庆会，赓歌熙载，隆都观国多闲暇，遣丹青、雅饰繁华地。
平瞻太极，天街润纳璇题，露床夜沈秋纬。
清风观阙，丽日罘，正午长漏迟。
为洗尽、脂痕茸唾，净卷曲尘，永昼低垂，绣帘十二。
高轩驷马，峨冠鸣佩，班回花底修禊饮，御炉香、分惹朝衣袂。
碧桃数点飞花，涌出宫沟，溯春万里。


rhythmic: 莺啼序
author: 吴文英
content:
残寒正欺病酒，掩沈香绣户。
燕来晚、飞入西城，似说春事迟暮。
画船载、清明过却，晴烟冉冉吴宫树。
念羁情游荡，随风化为轻絮。
十载西湖，傍柳系马，趁娇尘软雾。
溯红渐、招入仙溪，锦儿偷寄幽素。
倚银屏、春宽梦窄，断红湿、歌纨金缕。
暝堤空，轻把斜阳，总还鸥鹭。
幽兰旋老，杜若还生，水乡尚寄旅。
别後访、六桥无信，事往花委，瘗玉埋香，几番风雨。
长波妒盼，遥山羞黛，渔灯分影春江宿，记当时、短楫桃根渡。
青楼彷佛，临分败壁题诗，泪墨惨澹尘土。
危亭望极，草色天涯，吹鬓侵半苎。
暗点检、离痕欢唾，尚染鲛绡，凤迷归，破鸾慵舞。
殷勤待写，书中长恨，蓝霞辽海沈过雁，漫相思、弹入哀筝柱。
伤心千里江南，怨曲重招，断魂在否。


rhythmic: 莺啼序
author: 吴文英
content:
横塘棹穿艳锦，引鸳鸯弄水。
断霞晚、笑折花归，绀纱低护灯蕊。
润玉瘦、冰轻倦浴，斜拖凤股盘云坠。
听银床声细。
梧桐渐搅凉思。
窗隙流光，冉冉迅羽，诉空粱燕子。
误惊起、风竹敲门，故人还又不至。
记琅、新诗细掐，早陈迹、香痕纤指。
怕因循，罗扇恩疏，又生秋意。
西湖旧日，画舸频移，叹几萦梦寐。
霞佩冷，叠澜不定，麝霭飞雨，乍湿鲛绡，暗盛红泪。
单夜共，波心宿处，琼箫吹月霓裳舞，向明朝、未觉花容悴。
嫣香易落，回头澹碧销烟，镜空画罗屏裹。
残蝉度曲，唱彻西园，也感红怨翠。
念省惯、吴宫幽憩。
暗柳追凉，晓岸参斜，露零沤起。
丝索寸藕，留连欢事。
桃笙平展湘浪影，有昭华、李冰相倚。
如今鬓点凄霜，半箧秋词，恨盈蠹纸。


rhythmic: 天香
author: 吴文英
content:
珠络玲珑，罗囊闲斗，酥怀暖麝相倚。
百和花须，十分风韵，半袭凤箱重绮。
茜垂四角，慵未揭、流苏春睡。
熏度红薇院落，烟销画屏沈水。
温泉降绡乍试。
露华侵、透肌兰。
漫省浅溪月夜，暗浮花气。
荀令如今老矣。
但未减、韩郎旧风味。
远寄相思，馀熏梦里。


rhythmic: 天香
author: 吴文英
content:
叶黏霜，蝇苞缀冻，生香远带风峭。
岭上寒多，溪头月冷，北枝瘦、南枝小。
玉奴有姊，先占立、墙阴春早。
初试宫黄澹薄，偷分寿阳纤巧。
银烛泪深未晓。
酒锺悭、贮愁多少。
记得短亭归马，暮衙蜂闹。
豆蔻钗梁恨袅。
但怅望、天涯岁华老。
远信难，吴云雁杳。


rhythmic: 玉漏迟
author: 吴文英
content:
雁边风讯小，飞琼望杳，碧云先晚。
露冷阑干，定怯藕丝冰腕。
净洗浮空片玉，胜花影、春灯相乱。
秦镜满。
素娥未肯，分秋一半。
每圆处既良宵，甚此夕偏饶，对歌临怨。
万里蝉娟，几许雾屏云幔。
孤免凄凉照水，晓风起、银河西转。
摩泪眼。
瑶台梦回人远。
 >> 
词牌介绍


rhythmic: 金盏子
author: 吴文英
content:
卜筑西湖，种翠萝犹傍，软红尘裹。
来往载清吟，为偏爱吾庐，画船频繁。
笑携雨色晴光，入春明朝市。
石桥锁，烟霞五百名仙，第一人是。
临酒论深意。
流光转、莺花任乱委。
冷然九秋肺腑，应多梦、岩扃冷云空翠。
漱流枕石幽情，写猗兰绿绮。
专城处，他山小队登临，待西风起。


rhythmic: 金盏子
author: 吴文英
content:
赏月梧园，恨广寒宫树，晓风摇落。
莓砌扫珠尘，空肠断、熏炉烬销残萼。
殿秋尚有馀花，锁烟窗云幄。
新雁又、无端送人江上，短亭初泊。
篱角。
梦依约。
人一笑、惺忪翠袖薄。
悠然醉魂唤醒，幽丛畔、凄香雾雨漠漠。
晚吹乍颤秋声，早屏空金雀。
明朝想，犹有数点蜂黄，伴我斟酌。


rhythmic: 永遇乐
author: 吴文英
content:
春酌沈沈，晚妆的的，仙梦游惯。
锦溆维舟，青门倚盖，还被笼莺唤。
裴郎归後，崔娘沈恨，漫客请传芳卷。
联题在，频经翠袖，胜隔绀纱尘幔。
桃根杏叶，胶黏缃缥，几回凭阑人换。
峨髻愁云，兰香腻粉，都为多情褪。
离巾拭泪，征袍染醉，强作酒朋花伴。
留连怕，风姨浪妒，又吹雨断。
 >> 
词牌介绍


rhythmic: 永遇乐
author: 吴文英
content:
风拂尘徽，雨侵凉榻，才动秋思。
缓酒销更，移灯傍影，净洗芭蕉耳。
铜华沧海，愁霾重嶂，燕北雁南天外。
算阴晴，浑似几番，渭城故人离会。
青楼旧日，高歌取醉，唤出玉人梳洗。
红叶流光，苹花两鬓，心事成秋水。
白凝虚晓，香吹轻烬，倚窗小瓶疏桂。
问深宫，娥正在，妒云第几。
 >> 
词牌介绍


rhythmic: 永遇乐
author: 吴文英
content:
阁雪云低，卷沙风急，惊雁失序。
户掩寒宵，屏闲冷梦，灯唇似语。
堪怜窗景，都闲刺绣，但续旧愁一缕。
邻歌散，罗襟印粉，袖湿茜桃红露。
西湖旧日，留连清夜，爱酒几将花误。
遣袜尘销，题裙墨黯，天远吹笙路。
吴台直下，缃梅无限，未放野桥香度。
重谋醉，揉香弄影，水清浅处。
 >> 
词牌介绍


rhythmic: 玉胡蝶・玉蝴蝶
author: 吴文英
content:
角断竿鸣疏点，倦萤透隙，低弄书光。
一寸悲秋，生动万种凄凉。
旧衫染、唾凝花碧，别泪想、妆洗蜂黄。
楚魂伤。
雁汀沙冷，来信微茫。
都忘。
孤山旧赏，水沈熨露，岸锦宜霜。
败叶题诗，御沟应不到流湘。
数客路、又随淮月，羡故人、还买吴航。
两凝望。
满城风雨，催送重阳。


rhythmic: 绛都春
author: 吴文英
content:
香深雾暖。
正人在、锦瑟华年深院。
旧日汉宫，分得红兰滋吴苑。
临池羞落梅花片。
弄水月、初匀妆面。
紫烟笼处，双鸾共跨，洞箫低按。
歌管。
红围翠袖，冻云外，似觉东风先转。
绣畔昼迟，花底天宽春无限。
仙郎骄马琼林宴。
待卷上、珠帘教看。
更传莺入新年，宝钗梦燕。


rhythmic: 绛都春
author: 吴文英
content:
羁云旅雁。
敛倦羽、寄楼墙阴年晚。
问字翠尊，刻烛红笺悭曾展。
冰滩鸣佩舟如箭。
笑乌帻、临风重岸。
傍邻垂柳，清霜万缕，送将人远。
吴苑。
千金未惜，买新赋、共赏文园词翰。
流水翠微，明月清风平分半。
梅深驿路香不断。
万玉舞、罘东畔。
料应花底春多，软红雾暖。


rhythmic: 绛都春
author: 吴文英
content:
螺屏暖翠。
正雾卷暮色，星河浮霁。
路幕递香，街马冲尘东风细。
梅槎凌海横鳌背。
倩稳载、蓬莱云气。
宝阶斜转，冰峨素影，夜清如水。
应记。
千秋化鹤，旧华表、认得山川犹是。
暗解绣囊，争掷金钱游人醉。
笙歌晓度晴霞外。
又上苑、春生一苇。
便教接宴莺花，万红镜裹。


rhythmic: 绛都春
author: 吴文英
content:
情黏舞线。
怅驻马灞桥，天寒人远。
旋翦露痕，移得春娇栽琼苑。
流莺常语烟中怨。
恨三月、飞花零乱。
艳阳归後，红藏翠掩，小坊幽院。
谁见。
新腔按彻，背灯暗、共倚屏葱茜。
绣被梦轻，金屋妆深沈香换。
梅花重洗春风面。
正溪上、参横月转。
并禽飞上金沙，瑞香雾暖。


rhythmic: 绛都春
author: 吴文英
content:
南楼坠燕。
又灯晕夜凉，疏帘空卷。
叶吹暮喧，花露晨秋光短。
当时明月娉婷伴。
怅客路、幽扃俱远。
雾鬟依约，除非照影，镜空不见。
别馆。
秋娘乍识，似人处、最在双波凝盼。
旧色旧香，闲雨闲云情终浅。
丹青谁画真真面。
便只作、梅花频看。
更愁花变梨，又随梦散。


rhythmic: 绛都春
author: 吴文英
content:
春来雁渚。
弄艳冶、又入垂杨如许。
困舞瘦腰，啼湿宫黄池塘雨。
碧沿苍藓云根路。
尚追想、凌波微步。
小楼重上，凭谁为唱，旧时金缕。
凝伫。
烟萝翠竹，欠罗袖、为倚天寒日暮。
强醉梅边，招得花奴来尊俎。
东风须惹春云住。
□莫把、飞琼吹去。
便教移取熏笼，夜温绣户。


rhythmic: 惜秋华
author: 吴文英
content:
细响残蛩，傍灯前、似说深秋怀抱。
怕上翠微，伤心乱烟残照。
西湖镜掩尘沙，翳晓影、秦鬟云扰。
新鸿，唤凄凉、渐入红萸乌帽。
江上故人老。
视东篱秀色，依然娟好。
晚梦趁、邻杵断，乍将愁到。
秋娘泪湿黄昏，又满城、雨轻风小。
闲了。
看芙蓉、画船多少。


rhythmic: 惜秋华
author: 吴文英
content:
思渺西风，怅行踪、浪逐南飞高雁。
怯上翠微，危楼更堪凭晚。
蓬莱对起幽云，澹野色山容愁卷。
清浅。
瞰沧波、静衔秋痕一线。
十载寄吴苑。
惯东篱深把，露黄偷翦。
移暮影、照越镜，意销香断。
秋娥赋得闲情，倚翠尊、小眉初展。
深劝。
待明朝、醉巾重岸。


rhythmic: 惜秋华
author: 吴文英
content:
露蛛丝，小楼阴堕月，秋惊华鬓。
宫漏未央，当时钿钗遗恨。
人间梦隔西风，算天上、年华一瞬。
相逢，纵相疏、胜却巫阳无准。
和处动凉讯。
听露井梧桐，楚骚成韵。
彩云断、翠羽散，此情难问。
银河万古秋声，但望中、婺星清润。
轻俊。
度金针、漫牵方寸。


rhythmic: 惜秋华
author: 吴文英
content:
数日西风，打秋林枣熟，还催人去。
瓜果夜深，斜河拟看星度。
葱葱便倒离尊，怅遇合、云销萍聚。
留连，有残蝉韵晚，时歌金缕。
绿水暂如许。
奈南墙冷落，竹烟槐雨。
此去杜曲，已近紫霄尺五。
扁舟夜宿吴江，正水佩霓裳无数。
眉妩。
问别来、解相思否。


rhythmic: 惜秋华
author: 吴文英
content:
路远仙城，自王郎去後，芳卿憔悴。
锦段镜空，重铺步障新绮。
凡花瘦不禁秋，幻腻玉、腴红鲜丽。
相携。
试新妆乍毕，交扶轻醉。
长记断桥外。
骤玉骢过处，千娇凝睇。
昨梦顿醒，依约旧时眉翠。
愁边暮合碧云，倩唱入、六幺声里。
风起。
舞斜阳、阑干十二。


rhythmic: 惜黄花慢
author: 吴文英
content:
粉靥金裳。
映绣屏认得，旧日萧娘。
翠微高处，故人帽底，一年最好，偏是重阳。
避春祗怕春不远，望幽径、偷理秋妆。
醉乡。
寸心似翦，飘荡愁觞。
潮腮笑入清霜。
斗万花样巧，深染蜂黄。
露痕千点，自怜旧色，寒泉半掬，百感幽香。
雁声不到东篱畔，满城但、风雨凄凉。
最断肠。
夜深怨蝶飞狂。


rhythmic: 惜黄花慢
author: 吴文英
content:
送客吴皋。
正试霜夜冷，枫落长桥。
望天不尽，背城渐杳，离亭黯黯，恨水迢迢。
翠香零落红衣老，暮愁锁、残柳眉梢。
念瘦腰。
沈郎旧日，曾系兰桡。
仙人凤咽琼箫。
怅断魂送远，九辨难招。
醉鬟留盼，小窗翦烛，歌云载恨，飞上银霄。
素秋不解随船去，败红趁、一叶寒涛。
梦翠翘。
怨鸿料过南谯。


rhythmic: 十二郎・二郎神
author: 吴文英
content:
素天际水，浪拍碎、冻云不凝。
记晓叶题霜，秋灯吟雨，曾系长桥过艇。
又是宾鸿重来後，猛赋得、归期才定。
嗟绣鸭解言，香鲈堪钓，尚庐人境。
幽兴。
争如共载，越娥妆镜。
念倦客依前，貂裘茸帽，重向淞江照影。
酹酒苍茫，倚歌平远，亭上玉虹腰冷。
迎醉面，暮雪飞花，几点黛愁山暝。


rhythmic: 醉蓬莱
author: 吴文英
content:
望碧天书断，宝枕香留，泪痕盈袖。
谁识秋娘，比行云纤瘦。
象尺熏炉，翠针金缕，记倚床同绣。
月琼梳，冰销粉汗，南花熏透。
尽是当时，少年清梦，臂约痕深，帕绡红皱。
凭鹊传音，恨语多轻漏。
润玉留情，沈郎无奈，向柳阴期候。
数曲催阑，双铺深掩，风环鸣兽。


rhythmic: 烛影摇红
author: 吴文英
content:
西子西湖，赋情合载鸱夷棹。
断桥直去是孤山，应为梅花到。
几度吟昏醉晓。
背东风、偷闲斗草。
乱鸦啼後，解佩归来，春怀多少。
千里蝉娟，茂园今夜同清照。
樱脂茸唾听吟诗，争似还家好。
昵昵西窗语笑。
凤云深、琼箫缥缈。
顾春如旧，柳带同心，花枝压帽。
 >> 
词牌介绍


rhythmic: 烛影摇红
author: 吴文英
content:
新月侵阶，彩云林外笙箫透。
银台双引绕花行，红坠香沾袖。
不管签声转漏。
更明朝、棋消永昼。
静中闲看，倦羽飞还，游云出岫。
随处春光，翠阴那只西湖柳。
去年溪上牡丹时，还试长安酒。
都把愁怀抖擞。
笑流莺、啼春漫漫瘦。
晓风恶尽，妒雪寒销，青梅如豆。
 >> 
词牌介绍


rhythmic: 烛影摇红
author: 吴文英
content:
飞尽西园，晚秋却胜春天气。
霜花开尽锦屏空，红叶新装缀。
时放清杯泛水。
暗凄凉、东风旧事。
夜吟不绝，松影阑干，月笼寒翠。
莫唱阳关，但凭彩袖歌千岁。
秋星入梦隔明朝，十载吴宫会。
一棹回潮度苇。
正西窗、灯花报喜。
柳蛮樱素，试酒争怜，不教不醉。
 >> 
词牌介绍


rhythmic: 烛影摇红
author: 吴文英
content:
碧澹山姿，暮寒愁沁歌眉浅。
障泥南陌润轻酥，灯火深深院。
入夜笙歌渐暖。
彩旗翻、宜男舞遍。
恣游不怕，素袜尘生，行裙红溅。
银烛笼纱，翠屏不照残梅怨。
洗妆清靥湿春风，宜带啼痕看。
楚梦留情未散。
素娥愁、天深信远。
晓窗移枕，酒困香残，春阴帘卷。
 >> 
词牌介绍


rhythmic: 烛影摇红
author: 吴文英
content:
天桂飞香，御花簇座千秋宴。
笑从王母摘仙桃，琼醴双金盏。
掌上龙珠照眼。
映萝图、星晖海润。
浮槎远到，水浅蓬莱，秋明河汉。
宝月将弦，晚钩斜挂西帘卷。
未须十日便中秋，争看清光满。
净洗红尘障面。
贺朝霖、催班正殿。
喜回天上，紫府开筵，瑶池宣劝。
 >> 
词牌介绍


rhythmic: 烛影摇红
author: 吴文英
content:
莓锁虹梁，稽山祠下当时见。
横斜无分照溪光，珠网空凝遍。
姑射青春对面。
驾飞虬、罗浮路远。
千年春在，新月苔池，黄昏山馆。
花满河阳，为君羞褪晨妆茜。
云根直下是银河，客老秋槎变。
雨外红铅洗断。
又晴匣、惊飞暮管。
倚阑祗怕，弄水鳞生，乘东风便。
 >> 
词牌介绍


rhythmic: 烛影摇红
author: 吴文英
content:
秋入灯花，夜深檐影琵琶语。
越娥青镜洗红埃，山斗秦眉妩。
相问金茸翠亩。
认城阴、春耕旧处。
晚春相应，新稻炊香，疏烟林莽。
清磬风前，海沈宿袅芙蓉炷。
阿香秋梦起娇啼，玉女传幽素。
人驾梅槎未渡。
试梧桐、聊分宴俎。
采菱别调，留取蓬莱，霎时云住。
 >> 
词牌介绍


rhythmic: 丑奴儿慢・采桑子慢
author: 吴文英
content:
东风未起，花上纤尘无影。
峭云湿，凝酥深，乍洗梅清。
钓卷愁丝，冷浮虹气海空明。
若耶门闭，扁舟去懒，客思鸥轻。
几度问春，倡红冶翠，空媚阴晴。
看真色、千岩一素，天澹无情。
醒眼重开，玉钩帘外晓峰青。
相扶轻醉，越王台上，更最高层。


rhythmic: 丑奴儿慢・采桑子慢
author: 吴文英
content:
空乍敛，波影帘花晴乱。
正西子、梳妆楼上，镜舞青鸾。
润逼风襟，满湖山色入阑干。
天虚鸣籁，云多易雨，长带秋寒。
遥望翠凹，隔江时见，越女低鬟。
算堪羡、烟沙白鹭，暮往朝远。
歌管重城，醉花春梦半香残。
乘杯对影，云海人闲。


rhythmic: 木兰花慢
author: 吴文英
content:
紫骝嘶冻草，晓云锁、岫眉颦。
正蕙雪初销，松腰玉瘦，憔悴真真。
轻藜渐穿险磴，步荒苔、犹认瘗花痕。
千古兴亡旧恨，半丘残日孤云。
开尊。
重吊吴魂。
岚翠冷、洗微醺。
问几曾夜宿，月明起看，剑水星纹。
登临总成去客，更软红、先有探芳人。
回首沧波故苑，落梅烟雨黄昏。


rhythmic: 木兰花慢
author: 吴文英
content:
步层丘翠莽，□□处、更春寒。
渐晚色催阴，风花弄雨，愁起阑干。
惊翰。
带云去杳，任红尘、一片落人间。
青冢麒麟有恨，卧听箫鼓游山。
年年。
叶外花前。
腰艳楚、鬓成潘。
叹宝奁瘗久，青萍共化，裂石空磐。
尘缘。
酒沾粉污，问何人、从此濯清泉。
一笑掀髯付与，寒松瘦倚苍峦。


rhythmic: 木兰花慢
author: 吴文英
content:
送秋云万里，算舒卷、总何心。
叹路转羊肠，人营燕垒，霜满蓬簪。
愁侵。
庾尘满袖，便封侯、那羡汉淮阴。
一醉莼丝脍玉，忍教菊老松深。
离音。
又听西风，金井树、动秋吟。
向暮江目断，鸿飞渺渺，天色沈沈。
沾襟。
四弦夜语，问杨琼、往事到寒砧。
争似湖山岁晚，静梅香底同斟。


rhythmic: 木兰花慢
author: 吴文英
content:
酹清杯问水，惯曾见、几逢迎。
自越棹轻飞，秋莼归後，杞菊荒荆。
孤鸣。
舞鸥惯下，又渔歌、忽断晚烟生。
雪浪闲销钓石，冷枫频落江汀。
长亭。
春恨何穷，目易尽、酒微醒。
怅断魂西子，凌波去杳，环佩无声。
阴晴。
最无定处，被浮云、多翳镜华明。
向晓东风霁色，绿杨楼外山青。


rhythmic: 木兰花慢
author: 吴文英
content:
润寒梅细雨，卷灯火、暗尘香。
正万里胥涛，流花涨腻，春共东江。
云樯。
未传燕语，过罘、垂柳舞鹅黄。
留取行人系马，软红深处闻莺。
悠扬。
霁月清风，凝望久、山苍。
又紫箫一曲，还吹别调，楚际吴旁。
仙方。
袖中秘宝，遣蓬莱、弱水变飞霜。
寒食春城秀句，趁花飞入宫墙。


rhythmic: 木兰花慢
author: 吴文英
content:
指罘晓月，动凉信、又催归。
正玉涨松波，花穿画舫，无限红衣。
青丝。
傍桥浅系，问笛中、谁奏鹤南飞。
西子冰销冷处，素娥宝镜圆时。
清奇。
好借秋光，临水色、写瑶卮。
向醉中织就，天孙云锦，一杼新诗。
依稀。
数声禁漏，又东华、尘染帽檐缁。
争似西风小队，便乘鲈脍秋肥。


rhythmic: 木兰花慢
author: 吴文英
content:
几临流送远，渐荒落、旧邮亭。
念西子初来，当时望眼，啼雨难晴。
娉婷。
素亭共载，到越吟、翻调倚吴声。
得意东风去棹，怎怜会重离轻。
云零。
梦绕浮觞，流水畔、叙幽情。
恨赋笔分携，江山委秀，桃李荒荆。
经行。
问春在否，过汀洲、暗忆百花名。
莺缕争堪细折，御黄堤上重盟。


rhythmic: 喜迁莺
author: 吴文英
content:
凡尘流水。
正春在、绛阙瑶阶十二。
暖日明霞，天香盘锦，低映晓光梳洗。
故苑浣花沈恨，化作妖红斜紫。
困无力，倚阑干，还倩东风扶起。
公子。
留意处，罗盖牙签，一一花名字。
小扇翻歌，密围留客，云叶翠温罗绮。
艳波紫金杯重，人倚妆台微醉。
夜和露，翦残枝，点点花心清泪。
 >> 
词牌介绍


rhythmic: 喜迁莺
author: 吴文英
content:
烟空白鹭。
乍飞下、似呼行人相语。
细春波，微痕秋月，曾认片帆来去。
万顷素云遮断，十二红帘钩处。
黯愁远，向虹腰，时送斜阳凝伫。
轻许。
孤梦到，海上玑宫，玉冷深窗户。
遥指人间，隔江烟火，漠漠水摇暮。
看葺断矶残钓，替却珠歌雪舞。
吟未了，去匆匆，清晓一阑烟雨。
 >> 
词牌介绍


rhythmic: 喜迁莺
author: 吴文英
content:
江亭年暮。
趁飞雁、又听，数声柔橹。
蓝尾杯单，胶牙饧澹，重省旧时羁旅。
雪舞野梅篱落，寒拥渔家门户。
晚风峭，作初番花讯，春还知否。
何处。
围艳冶、红烛画堂，博良宵午。
谁念行人，愁先芳草，轻送年华如羽。
自剔短檠不睡，空索彩桃新句。
便归好，料鹅黄，已染西池千缕。
 >> 
词牌介绍


rhythmic: 喜迁莺
author: 吴文英
content:
冬分人别。
渡倦客晚潮，伤头俱雪。
雁影秋空，蝶情春荡，几处路穷车绝。
把酒共温寒夜，倚绣添慵时节。
又底事，对愁云江国，离心还折。
吴越。
重会面，点检旧吟，同看灯花结。
儿女相思，年华轻送，邻户断声噎。
待移杖藜雪後，犹怯蓬莱寒阔。
最起晚，任鸦林催晓，梅窗沈月。
 >> 
词牌介绍


rhythmic: 探芳信
author: 吴文英
content:
夜寒重。
见羽葆将迎，飞琼入梦。
整素妆归处，中宵按瑶凤。
舞春歌夜棠梨岸，月冷和云冻。
画船中、太白仙人，锦袍初拥。
应过语溪否，试笑挹中郎，还叩清弄。
粉黛湖山，欠携酒、共飞。
洗杯时换铜觚水，待作梅花供。
问何时、带雨锄烟自种。


rhythmic: 探芳信
author: 吴文英
content:
暖风定。
正卖花吟春，去年曾听。
旋自洗幽兰，银瓶钓金井。
斗窗香暖悭留客，街鼓还催暝。
调雏莺、试遣深杯，唤将愁醒。
灯市又重整。
待醉勒游缰，缓穿斜径。
暗忆芳盟，绡帕泪犹凝。
吴宫十里吹笙路，桃李都羞靓。
绣帘人、怕惹飞梅翳镜。


rhythmic: 探芳信
author: 吴文英
content:
为春瘦。
更瘦如梅花，花应知否。
任枕函云坠，离怀半中酒。
雨声楼阁春寒里，寂寞收灯後。
甚年年、斗草心期，探花时候。
娇懒强拈绣。
暗背里相思，闲供晴昼。
玉合罗囊，兰膏渍红豆。
舞衣叠损金泥凤，妒折阑干柳。
几多愁、两点天涯远岫。


rhythmic: 探芳信
author: 吴文英
content:
转芳径。
见雾卷晴漪，鱼弄游影。
旋解缨濯翠，临流抚菱镜。
半林竹色香处，意足多新咏。
试衣单、雁欲来时，旧寒才定。
门巷对深静。
但酒敌春浓，棋消日永。
旧曲猗兰，待留向、月中听。
藻池不通宫沟水，任泛流红冷。
小阑干、笑拍东风醉醒。


rhythmic: 探芳信
author: 吴文英
content:
探春到。
见彩花钗头，玉燕来早。
正紫龙眠重，明月弄清晓。
夜尘不浸银河水，金盎供新澡。
镇帷犀、护紧东风，秀藏芝草。
星斗粲怀抱。
问雾暖蓝田，玉长多少。
禁苑传香，柳边语、听莺报。
片云飞趁春潮去，红软长安道。
试回头、一点蓬莱翠小。


rhythmic: 声声慢
author: 吴文英
content:
蓝云笼晓，玉树悬秋，交加金钏霞枝。
人起昭阳，禁寒粉栗生肌。
浓香最无著处，渐冷香、风露成霏。
绣茵展，怕空阶惊坠，化作萤飞。
三十六宫愁重，问谁持金锸，和月都移。
掣锁西厢，清尊素手重携。
秋来鬓华多少，任压花低。
正摇落，叹淹留、客又未归。
 >> 
词牌介绍


rhythmic: 声声慢
author: 吴文英
content:
云深山坞，烟冷江皋，人生未易相逢。
一笑灯前，钗行两两春容。
清芳夜争真态，引生香、撩乱东风。
探花手，与安排金屋，懊恼司空。
憔悴翘委佩，恨玉奴销瘦，飞趁轻鸿。
试问知心，尊前谁最情浓。
连呼紫云伴醉，小丁香、才吐微红。
还解语，待携归、行雨梦中。
 >> 
词牌介绍


rhythmic: 声声慢
author: 吴文英
content:
檀栾金碧，婀娜蓬莱，游云不蘸芳洲。
露柳霜莲，十分点缀成秋。
新弯画眉未稳，似含羞、低护墙头。
愁送远，驻西台车马，共惜临流。
知道池亭多宴，掩庭花、长是惊落秦讴。
腻粉阑干，犹闻凭袖香留。
输他翠涟拍，瞰新妆、时浸明眸。
帘半卷，带黄花、人在小楼。
 >> 
词牌介绍


rhythmic: 声声慢
author: 吴文英
content:
春星当户，眉月分心，罗屏绣幕围香。
歌缓□□，轻尘暗簌文梁。
秋桐泛商丝雨，恨未回、飘雪垂杨。
连宝镜，更一家姊妹，曾入昭阳。
莺燕堂深谁到，为殷勤、须放醉客疏狂。
量减离怀，孤负蘸甲清觞。
曲中倚娇佯误，算只图、一顾周郎。
花镇好，驻年华、长在琐窗。
 >> 
词牌介绍


rhythmic: 声声慢
author: 吴文英
content:
寒筲惊坠，香豆初收，银妆一夜霜深。
乱泻明珠，金盘来荐清斟。
绿窗细剥檀皱，料水晶、微损春簪。
风韵处，惹手香酥润，樱口脂侵。
重省追凉前事，正风吟莎井，月碎苔阴。
颗颗相思，无情漫搅秋心。
银台翦花杯散，梦阿娇、金屋沈沈。
甚时见，露十香、钗燕坠金。
 >> 
词牌介绍


rhythmic: 声声慢
author: 吴文英
content:
清漪衔苑，御水分流，阿阶西北青红。
朱浮云，碧窗宿雾。
璇题净横秋影，笑南飞、不过新鸿。
延桂影，见素娥梳洗，微步琼空。
城外湖山十里，想无时长敞，罨画帘栊。
暗柳回堤，何须系马金狨。
莺花翰林千首，彩毫飞、海雨天风。
凤池上，又相思、春夜梦中。
 >> 
词牌介绍


rhythmic: 声声慢
author: 吴文英
content:
六铢衣细，一叶舟轻，黄芦堪笑浮槎。
何处汀洲，云澜锦浪无涯。
秋姿澹凝水色，艳真香、不染春华。
笑归去，傍金波开户，翠屋为家。
回施红妆青镜，与一川平绿，五月晴霞。
玉杯中，西风不到窗纱。
端的旧莲深薏，料采菱、新曲羞夸。
秋潋滟，对年年、人胜似花。
 >> 
词牌介绍


rhythmic: 声声慢
author: 吴文英
content:
莺围橙径，鲈跃莼波，重来雨过中秋。
酒市渔乡，西风胜似春柔。
宿舂去年村墅，看黄云、还委西畴。
凤池去，信吴人有分，借与迟留。
应是香山续梦，又凝香追咏，重到苏州。
青鬓江山，足成千岁风流。
围腰御仙花底，衬月中、金粟香浮。
夜宴久，揽秋云、平倚画楼。
 >> 
词牌介绍


rhythmic: 声声慢
author: 吴文英
content:
旋移轻，浅傍垂虹，还因送客迟留。
泪雨横波，遥山眉上新愁。
行人倚阑心事，问谁知、只有沙鸥。
念聚散，几枫丹霜渚，莼绿春洲。
渐近香菰炊黍，想红丝织字，未远青楼。
寂寞渔乡，争如连醉温柔。
西窗夜深翦烛，梦频生、不放云收。
共怅望，认孤烟、起处是州。
 >> 
词牌介绍


rhythmic: 高阳台
author: 吴文英
content:
修竹凝妆，垂杨驻马，凭阑浅画成图。
山色谁题，楼前有雁斜书。
东风紧送斜阳下，弄旧寒、晚酒醒馀。
自销凝，能几花前，顿老相如。
伤春不在高楼上，在灯前枕，雨外熏炉。
怕舣游船，临流可奈清。
飞红若到西湖底，搅翠澜、总是愁鱼。
莫重来，吹尽香绵，泪满平芜。


rhythmic: 高阳台
author: 吴文英
content:
宫粉雕痕，仙云堕影，无人野水荒湾。
古石埋香，金沙锁骨连环。
南楼不恨吹横笛，恨晓风、千里关山。
半飘零，庭上黄昏，月冷阑干。
寿阳空理愁鸾。
问谁调玉髓，暗补香瘢。
细雨归鸿，孤山无限春寒。
离魂难倩招清些，梦缟衣、解佩溪边。
最愁人，啼鸟晴明，叶底青圆。


rhythmic: 高阳台
author: 吴文英
content:
淝水秋寒，淮堤柳色，别来几换年光。
紫马行迟，才生梦草池塘。
便乘丹凤天边去，禁漏催、春殿称觞。
过松江，雪弄飞花，冰解鸣。
芳洲酒社词场。
赋高台陈迹，曾醉吴王。
重上逋山，诗清月瘦昏黄。
春风侍女篝畔，早鹊袍、已暖天香。
到东园，应费新题，千树苔苍。


rhythmic: 高阳台
author: 吴文英
content:
风袅垂杨，雪销蕙草，何如清润潘郎。
风月襟怀，挥豪倚马成章。
仙都观里桃千树，映曲尘、十里荷塘。
未归来，应恋花洲，醉玉吟香。
东风晴昼浓如酒，正十分皓月，一半春光。
燕子重来，明朝传梦西窗。
朝寒几暖金炉烬，料洞天、日月偏长。
杏园诗，应待先题，嘶马平康。


rhythmic: 高阳台
author: 吴文英
content:
帆落回潮，人归故国，山椒感慨重游。
弓折霜寒，机心已堕沙鸥。
灯前宝剑清风断，正五湖、雨笠扁舟。
最无情，岩上闲花，腥染春愁。
当时白石苍松路，解勒回玉辇，雾掩山羞。
木客歌阑，青春一梦荒丘。
年年古苑西风到，雁怨啼、绿水秋。
莫登临，几树残烟，西北高楼。


rhythmic: 倦寻芳
author: 吴文英
content:
坠瓶恨井，分镜迷楼，空闲孤燕。
寄别崔徽，清瘦画图春面。
不约舟移杨柳系，有缘人映桃花见。
叙分携，悔香瘢漫，绿鬟轻翦。
听细语、琵琶幽怨。
客鬓苍华，衫袖湿遍。
渐老芙蓉，犹自带霜宜看。
一缕情深朱户掩，两痕愁起青山远。
被西风，又惊吹、梦云分散。


rhythmic: 倦寻芳
author: 吴文英
content:
海霞倒影，空雾飞香，天市催晚。
暮靥宫梅，相对画楼帘卷。
罗袜轻尘花笑语，宝钗争艳春心眼。
乱箫声，正风柔柳弱，舞肩交燕。
念窈窕、东邻深巷，灯外歌沈，月上花浅。
梦雨离云，点点漏壶清怨。
珠络香销空念往，纱窗人老羞相见。
渐铜壶，闭春阴、晓寒人倦。


rhythmic: 倦寻芳
author: 吴文英
content:
暮帆挂雨，冰岸飞梅，春思零乱。
送客将归，偏是故宫离苑。
醉酒曾同凉月舞，寻芳还隔江尘面。
去难留，怅芙蓉路窄，绿杨天远。
便系马、莺边清晓，烟草晴花，沙润香软。
烂锦年华，谁念故人游倦。
寒食相思堤上路，行云应在孤山畔。
寄新吟，莫空回、五湖春雁。


rhythmic: 三姝媚
author: 吴文英
content:
吹笙池上道。
为王孙重来，旋生芳草。
水石清寒，过半春犹自，燕沈莺悄。
樨柳阑干，晴荡漾、禁烟残照。
往事依然，争忍重听，怨红凄调。
曲榭方亭初扫。
印藓迹双鸳，记穿林窈。
顿隔年华，似梦回花上，露平晓。
恨遂孤鸿，客又去、清明还到。
便墙头归骑，青梅已老。


rhythmic: 三姝媚
author: 吴文英
content:
湖山经醉惯。
溃春衫、啼痕酒痕无限。
又客长安，叹断襟零袂，尘谁浣。
紫曲门荒，沿败井、风摇青蔓。
对语东邻，犹是曾巢，谢堂双燕。
春梦人间须断。
但怪得、当年梦缘能短。
绣屋秦筝，傍海棠偏爱，夜深开宴。
舞歇歌沈，花未减、红颜先变。
伫久河桥欲去，斜阳泪满。


rhythmic: 三姝媚
author: 吴文英
content:
酣春青镜里。ピ
照晴波明眸，暮云愁髻。ピ
半绿垂丝，正楚腰纤瘦，舞衣初试。ピ
燕客飘零，烟树冷、青骢曾系。ピ
画馆朱楼，还把清尊，慰春憔悴。ピ
离苑幽芳深闭。ピ
恨浅薄东风，褪花销腻。ピ
彩翻歌，最赋情、偏在笑红颦翠。ピ
暗拍阑干，看散尽、斜阳船市。ピ
付与金衣清晓，花深未起。ピ


rhythmic: 昼锦堂
author: 吴文英
content:
舞影灯前，箫声酒外，独鹤华表重归。
旧雨残云仍在，门巷都非。
愁结春情迷醉眼，老怜秋鬓倚蛾眉。
难忘处，犹恨绣笼，无端误放莺飞。
当时。
征路远，欢事差，十年轻负心期。
楚梦秦楼相遇，共叹相违。
泪香沾湿孤山雨，瘦腰折损六桥丝。
何时向，窗下翦残红烛，夜杪参移。


rhythmic: 汉宫春
author: 吴文英
content:
花姥来时，带天香国艳，羞掩名姝。
日长半娇半困，宿酒微苏。
沈香槛北，比人间、风异烟殊。
春恨重，盘云坠髻，碧花翻吐琼盂。
洛苑旧移仙谱，向吴娃深馆，曾奉君娱。
猩唇露红未洗，客鬓霜铺。
兰词沁壁，过西园、重载双壶。
休漫道，花扶人醉，醉花却要人扶。


rhythmic: 汉宫春
author: 吴文英
content:
名压年芳，倚竹根新影，独照清漪。
千年禹梁藓碧，重发南枝。
冰凝素质，遣凡桃、羞濯尘姿。
寒正峭，东风似海，香浮夜雪春霏。
练鹊锦袍仙使，有青娥传梦，月转参移。
逋山傍莺系马，玉翦新辞。
宫妆镜裹，笑人间、花信都迟。
春未了，红盐荐鼎，江南烟雨黄时。


rhythmic: 汉宫春
author: 吴文英
content:
怀得银符，卷朝衣归袖，犹惹天香。
星移太微几度，飞出西江。
吴城驻马，趁鲈肥、腊蚁初尝。
红雾底，金门候晓，争如小队春行。
何用倚楼看镜，算橘中深趣，日月偏长。
江山待吟秀句，梅靥催妆。
东风水暖，弄烟娇、语燕飞墙。
来岁醉，鹊楼胜处，轰围舞袖歌裳。


rhythmic: 秋霁
author: 吴文英
content:
一水盈盈，汉影隔游尘，净洗寒绿。
秋沐平烟，日回西照，乍惊饮虹天北。
彩阑翠馥。
锦云直下花成屋。
试纵目。
空际、醉乘风露跨黄鹄。
追想缥缈，钓雪松江，恍然烟蓑，秋梦重续。
问何如、临池脍玉，扁舟空舣洞庭宿。
也胜饮湘然楚竹。
夜久人悄，玉妃唤月归来，桂笙声裹，水宫六六。


rhythmic: 花心动
author: 吴文英
content:
入眼青红，小玲珑、飞檐度云微湿。
绣槛展春，金屋宽花，谁管采菱波狭。
翠深知是深多少，不都放、夕阳红入。
待装缀，新漪涨翠，小圜荷叶。
此去春风满箧。
应时锁蛛丝，浅虚尘榻。
夜雨试灯，晴雪吹梅，趁取玳簪重盍。
卷帘不解招新燕，春须笑、酒悭歌涩。
半窗掩，日长困生翠睫。


rhythmic: 花心动
author: 吴文英
content:
十里东风，袅垂杨、长似舞时腰瘦。
翠馆朱楼，紫陌青门，处处燕莺晴昼。
乍看摇曳金丝细，春浅映、鹅黄如酒。
嫩阴裹，烟滋露染，翠娇红溜。
此际雕鞍去久。
空追念邮亭，短枝盈首。
海角天涯，寒食清明，泪点絮花沾袖。
去年折赠行人远，今年恨、依然纤手。
断肠也，羞眉画应未就。


rhythmic: 龙山会
author: 吴文英
content:
石径幽云冷，步障深深，艳锦青红亚。
小桥和梦过，仙佩杳、烟水茫茫城下。
何处不秋阴，问谁借、东风艳冶。
最娇娆，愁侵醉颊，泪销红洒。
摇落翠莽平沙，竞挽斜阳，驻短亭车马。
晓妆羞未堕。
沈恨起、金谷魂飞深夜。
惊雁落清歌，酹花倩、觥船快泻。
去未舍。
待月向井梧梢上挂。


rhythmic: 八声甘州
author: 吴文英
content:
渺空烟四远，是何年、青天坠长星。
幻苍崖云树，名娃金屋，残霸宫城。
箭径酸风射眼，腻水染花腥。
时双鸳响，廊叶秋声。
宫里吴王沈醉，倩五湖倦客，独钓醒醒。
问苍波无语，华发奈山青。
水涵空、阑干高处，送乱鸦、斜日落渔汀。
连呼酒，上琴台去，秋与云平。


rhythmic: 八声甘州
author: 吴文英
content:
步晴霞倒影，洗闲愁、深杯滟风漪。
望越来清浅，吴杳霭，江雁初飞。
辇路凌空九险，粉冷濯妆池。
歌舞烟霄顶，乐景沈晖。
别是青红阑槛，对女墙山色，碧澹宫眉。
问当时游鹿，应笑古台非。
有谁招、扁舟渔隐，但寄情、西子却题诗。
闲风月，暗销磨尽，浪打鸥矶。


rhythmic: 八声甘州
author: 吴文英
content:
记行云梦影，步凌波、仙衣翦芙蓉。
念杯前烛下，十香袖，玉暖屏风。
分种寒花旧盎，藓土蚀吴蛩。
人远云槎渺，烟海沈蓬。
重访樊姬邻里，怕等闲易别，那忍相逢。
试潜行幽曲，心荡□匆匆。
井梧凋、铜铺低亚，映小眉、瞥见立惊鸿。
空惆怅，醉秋香畔，往事朦胧。


rhythmic: 新雁过妆楼
author: 吴文英
content:
梦醒芙蓉。
风檐近、挥疑佩玉丁东。
翠微流水，都是惜别行踪。
宋玉秋花相比瘦，赋情更苦似秋浓。
小黄昏，绀云暮合，不见征鸿。
宜城当时放客，认燕泥旧迹，返照楼空。
夜阑心事，灯外败壁哀蛩。
江寒夜枫怨落，怕流作题情肠断红。
行云远，料澹蛾人在，秋香月中。


rhythmic: 新雁过妆楼
author: 吴文英
content:
阆苑高寒。
金枢动、冰宫桂树年年。
翦秋一半，难破万户连环。
织锦相思楼影下，细钗暗约小帘间。
共无眠。
素娥惯得，西坠阑干。
谁知壶中自乐，正醉围夜玉，浅斗婵娟。
雁风自劲，云气不上凉天。
红牙润沾素手，听一曲清歌双雾鬟。
徐郎老，恨断肠声在，离镜孤鸾。


rhythmic: 凄凉犯
author: 吴文英
content:
空江浪阔。
清尘凝、层层刻碎冰叶。
水边照影，华裾曳翠，露搔泪湿。
湘烟暮合。
□尘袜、凌波半涉。
怕临风、□欺瘦骨，护冷素衣叠。
樊姊玉奴恨，小细疏唇，洗妆轻怯。
汜人最苦，粉痕深、几重愁靥。
花隘香浓，猛熏透、霜绡细摺。
倚瑶台，十二金钱晕半掐。


rhythmic: 尾犯
author: 吴文英
content:
翠被落红妆，流水腻香，犹共吴越。
十载江枫，冷霜波成缬。
灯院静、凉花乍翦，桂园深、幽香旋折。
醉云吹散，晚树细蝉，时替离歌咽。
长亭曾送客，为偷赋、锦雁留别。
泪接孤城，渺平芜烟阔。
半菱镜、青门重售，采香堤、秋兰共结。
故人憔悴，远梦越来溪畔月。


rhythmic: 尾犯
author: 吴文英
content:
绀海掣微云，金井暮凉，梧韵风急。
何处楼高，想清光先得。
江汜冷、冰绡乍洗，素娥，菱花再拭。
影留人去，忍向夜深，帘户照陈迹。
竹房苔径小，对日暮、数尽烟碧。
露蓼香泾，记年时相识。
二十五、声声秋点，梦不认、屏山路窄。
醉魂幽扬，满地桂阴无人惜。


rhythmic: 东风第一枝
author: 吴文英
content:
倾国倾城，非花非雾，春风十里独步。
胜如西子妖娆，更比太真澹泞。
铅华不御。
漫道有、巫山洛浦。
似恁地、标格无双，镇锁画楼深处。
曾被风、容易送去。
曾被月、等闲留住。
似花翻使花羞，似柳任从柳妒。
不教歌舞。
恐化作、彩云轻举。
信下蔡、阳城俱迷，看取宋玉词赋。
 >> 
词牌介绍


rhythmic: 夜合花
author: 吴文英
content:
柳暝河桥，莺晴台苑，短策频惹春香。
当时夜泊，温柔便入深乡。
词韵窄，酒杯长。
翦蜡花、壶箭催忙。
共追游处，凌波翠陌，连棹横塘。
十年一梦凄凉。
似西湖燕去，吴馆巢荒。
重来万感，依前唤酒银罂。
溪雨急，岸花狂。
趁残鸦、飞过苍茫。
故人楼上，凭谁指与，芳草斜阳。


rhythmic: 探春慢
author: 吴文英
content:
径苔深，念断无故人，轻敲幽户。
细草春回，目送流光一羽。
重云冷，哀雁断，翠微空，愁蝶舞。
荡鸣澌，游蓬小，梦枕残云惊寤。
还识西湖醉路。
向柳下并鞍，银袍吹絮。
事影难追，那负灯床闻雨。
冰溪凭谁照影，有明月、乘兴去。
暗相思，梅孤瘦、共江亭暮。


rhythmic: 木兰花慢
author: 吴文英
content:
记琼林宴起，软红路、几西风。
想汉影千年，荆江万顷，槎信长通。
金狨。
锦赐马，又霜横、汉节枣仍红。
细柳春阴喜色，四郊秋事年丰。
从容。
岁晚玉关，长不闭、静边鸿。
访五昌旧垒，山川相缪，日费诗筒。
兰宫。
系书翠羽，带天香、飞下玉芙蓉。
明月瑶笙奏彻，倚楼黄鹤声中。


rhythmic: 风入松
author: 吴文英
content:
一帆江上暮潮平。
骑鹤过瑶京。
湘波山色青天外，红香荡、玉佩东丁。
西圃仍圆夜月，南风微弄秋声。
阿咸才俊玉壶冰。
王母最怜生。
万年枝上千年叶，垂杨鬓、春共青青。
连唤碧筒传酒，云回一曲双成。
 >> 
词牌介绍


rhythmic: 声声慢
author: 吴文英
content:
凭高入梦，摇落关情，寒香吹尽空岩。
坠叶消红，欲题秋讯难缄。
重阳正隔残照，趁西风、不响云尖。
乘半暝、看残山濯翠，剩水开奁。
暗省长安年少，几传杯吊甫，把菊招潜。
身老江湖，心随飞雁天南。
乌纱倩谁重整，映风林、钓玉纤纤。
漏声起，乱星河、入影画檐。
 >> 
词牌介绍


rhythmic: 满江红
author: 吴文英
content:
竹下门敲，又呼起、胡蝶梦清。
闲里看、邻墙梅子，几度仁生。
灯外江湖多夜雨，月边河汉独晨星。
向草堂、清晓卷琴书，猿鹤惊。
宫漏静，朝马鸣。
西风起，已关情。
料希音不在，女瑟娲笙。
莲荡折花香未晚，野舟横渡水初晴。
看高鸿、飞上碧云中，秋一声。
 >> 
词牌介绍


rhythmic: 满江红
author: 吴文英
content:
露初英，早遗恨、参差九日。
还却笑、萸随节过，桂凋无色。
杯面寒香蜂共泛，篱根秋讯蛩催织。
爱玲珑、筛月水屏风，千枝结。
芳井韵，寒泉咽。
霜著处，微红湿。
共评花索句，看谁先得。
好漉乌巾连夜醉，莫愁金细无人拾。
算遗踪、犹有枕囊留，相思物。
 >> 
词牌介绍


rhythmic: 天香
author: 吴文英
content:
碧藕藏丝，红莲并蒂，荷塘水暖香斗。
窈窕文窗，深沈书幔，锦瑟岁华依旧。
洞箫韵里，同跨鹤、青田碧岫。
菱镜妆台挂玉，芙蓉艳褥铺绣。
西邻障蓬澡手。
共华朝、梦兰分秀。
未冷绮帘犹卷，浅冬时候。
秋到霜黄半亩。
便准拟、携花就君酒。
花酒年华，天长地久。


rhythmic: 瑶华
author: 吴文英
content:
秋风采石，羽扇挥兵，认紫骝飞跃。
江蓠塞草，应笑春、空锁凌烟高阁。
胡歌奏陇，问铙鼓、新词谁作。
有秀荪、来染吴香，瘦马青刍南陌。
冰澌细响长桥，荡波底蛟腥，不霜锷。
乌丝醉墨，红袖暖、十里湖山行乐。
老仙何处，算洞府、光阴如昨。
想地宽、多种桃花，艳锦东风成幄。


rhythmic: 六丑
author: 吴文英
content:
渐新鹅映柳，茂苑锁、东风初掣。
馆娃旧游，罗襦香未灭。
玉夜花节。
记向留连处，看街临晚，放小帘低揭。
星河潋艳春云热。
笑靥梅，仙衣舞缬。
澄澄素娥宫阙。
醉西楼十二，铜漏催彻。
红消翠歇。
叹霜簪练发。
过眼年光，旧情尽别。
泥深厌听啼。
恨愁霏润沁，陌头尘袜。
青鸾杳、细车音绝。
却因甚、不把欢期，付与少年华月。
残梅瘦、飞趁风雪。
向夜永，更说长安梦，灯花正结。


rhythmic: 水龙吟
author: 吴文英
content:
好山都在西湖，斗城转北多流水。
屋边五亩，桥通双沼，平烟蘸翠。
旋叠云根，半开竹径，鸥来须避。
四时长把酒，临花傍月，无一日、不春意。
独乐当时高致。
醉吟篇、如今还继。
举头见日，葵心倾□，□□归计。
浮碧亭□，泛红波迥，桃源人世。
待天香□□，开时又胜，翠阴青子。
 >> 
词牌介绍


rhythmic: 满江红
author: 吴文英
content:
翠暮深庭，露红晚、闲花自发。
春不断、亭台成趣，翠阴蒙密。
紫燕雏飞帘额静，金鳞影转池心阔。
有花香、竹色赋闲情，供吟笔。
闲问字，评风月。
时载酒，调冰雪。
似初秋入夜，浅凉欺葛。
人境不教车马近，醉乡莫放笙歌歇。
倩双成、一曲紫云回，红莲折。
 >> 
词牌介绍


rhythmic: 忆旧游
author: 吴文英
content:
送人犹未苦，苦送春、随人去天涯。
片红都飞尽，正阴阴润绿，暗裹啼鸦。
赋情顿雪双鬓，飞梦逐尘沙。
叹病渴凄凉，分香瘦减，两地看花。
西湖断桥路，想系马垂杨，依旧斜。
葵麦迷烟处，问离巢孤燕，飞过谁家。
故人为写深怨，空壁扫秋蛇。
但醉上吴台，残阳草色归思赊。


rhythmic: 宴清都
author: 吴文英
content:
病渴文园久。
梨花月，梦残春故人旧。
愁弹枕雨，衰翻帽雪，为情。
千金醉跃骄骢，试问取、朱桥翠柳。
痛恨不、买断斜阳，西湖酝入春酒。
吴宫乱水斜烟，留连倦客，慵更回首。
幽蛩韵苦，哀鸿叫绝，断音难偶。
题红泛叶零乱，想夜冷、江枫暗瘦。
付与谁、一半悲秋，行云在否。


rhythmic: 金缕歌・贺新郎
author: 吴文英
content:
乔木生云气。
访中兴、英雄陈迹，暗追前事。
战舰东风悭借便，梦断神州故里。
旋小筑、吴宫闲地。
华表月明归夜鹤，叹当时、花竹今如此。
枝上露，溅清泪。
遨头小簇行春队。
步苍苔、寻幽别坞，问梅开未。
重唱梅边吸度曲，催发寒梢冻蕊。
此心与、东君同意。
後不如今非昔，两无言、相对沧浪水。
怀此恨，寄残醉。


rhythmic: 采桑子慢
author: 吴文英
content:
桐敲露井，残照西窗人起。
怅玉手、曾携乌纱，笑整风。
水叶沈红，翠微云冷雁慵飞。
楼高莫上，魂消正在，摇落江蓠。
走马断桥，玉台妆榭，罗帕香遗。
叹人老、长安灯外，愁换秋衣。
醉把茱萸，细看清泪湿芳枝。
重阳重处，寒花怨蝶，新月东篱。
 >> 
词牌介绍


rhythmic: 古香慢
author: 吴文英
content:
怨娥坠柳，离佩摇荭，霜讯南圃。
漫忆桥扉，倚竹袖寒日暮。
还问月中游，梦飞过、金风翠羽。
把残云、剩水万顷，暗熏冷麝凄苦。
渐浩渺、凌山高处。
秋澹无光，残照谁主。
露粟侵肌，夜约羽林轻误。
翦碎惜秋心，更肠断、珠尘藓路。
怕重阳，又催近、满城细雨。


rhythmic: 烛影摇红
author: 翁元龙
content:
蜀锦华堂，宝筝频送花前酒。
妖娆全在半开时，人试单衣後。
花面围春竞秀。
如红潮、玉腮微透。
欲苏还坠，浅醉扶头，朦胧晴昼。
金屋名姝，眼情空伫闲眉岫。
世间还有此娉婷，拼尽珠量斗。
真艳可令消受。
倩莺催、天香共袖。
冷烟庭院，淡月梨花，空教春瘦。
 >> 
词牌介绍


rhythmic: 齐天乐
author: 翁元龙
content:
曲廊连苑吹笙道，重来暗尘都满。
种石生云，移花带月，犹欠藏春庭院。
年华过眼。
便梅谢兰销，舞沈歌断。
露井寒蛩，为谁清夜诉幽怨。
人生乐事最少，有时得意处，光阴偏短。
树色凝红，山眉弄碧，不与朱颜相恋。
临风念远。
叹蝶梦难追，鹭盟重换。
一片斜阳，送人归骑晚。
 >> 
词牌介绍


rhythmic: 倦寻芳
author: 翁元龙
content:
燕帘挂晚。
莺槛迷晴，花思零乱。
试觅娉婷，日日傍湖亭苑。
掷果墙阴窥驻马，采香深迳抛春扇。
醉归来，任钗云半落，绣帘慵卷。
念灿锦、年华如旧，飞絮游丝，萦恨难翦。
蜀羽无情，早带怨红啼断，厚约轻辞寒食夜，行云空梦梨花院。
莫凭阑，正斜阳、淡烟平远。


rhythmic: 瑞龙吟
author: 翁元龙
content:
清明近。
还是递趱东风，做成花讯。
芳时一刻千金，半晴半雨、酬春未准。
雁归尽。
离字向人欲写，暗云难认。
西园猛忆逢迎，翠纨障面，花间笑隐。
曲径池莲平砌，绛裙曾与，濯香湔粉。
无奈燕幕莺帘，轻负娇俊。
青榆巷陌，蹋马红成寸。
十年梦、秋千吊影，袜罗尘褪。
事往凭谁问。
昼长病酒添新恨。
烟冷斜阳紧。
山黛远、曲曲阑干凭损。
柳丝万尺，不如轻鬓。


rhythmic: 玲珑四犯
author: 翁元龙
content:
窗外啼莺，报数日西园，花事都空。
绣屋专房，姚魏渐邀新宠。
葱翠试剪春畦，羞对酒、夜寒犹重。
误暗期、绿架香洞。
月黯小阶云冻。
算春将揽邮亭。
柳成圈、记人迎送。
蜀魂怨染岩花色，泥径红成陇。
楼上半揭画帘，料看雨、玉笙寒拥。
怕骤晴，无事消遣，日长清梦。


rhythmic: 风流子
author: 翁元龙
content:
天阔玉屏空。
轻阴弄、淡墨画秋容。
正凉挂半蟾，酒醒窗下，露催新雁，人在山中。
又一片，好秋花占了，香换却西风。
箫女夜归，帐栖青凤，镜娥妆冷，钗坠金虫。
西湖花深窈，闲庭砌、曾占席地歌钟。
载取断云归去，几处房栊。
恨小帘灯暗，粟肌消瘦，薰炉烟减，珠袖玲珑。
三十六宫清梦，还与谁同。


rhythmic: 水龙吟
author: 翁元龙
content:
画楼红湿斜阳，素妆褪出山眉翠。
街声暮起，尘侵灯户，月来舞地。
宫柳招莺，水荭飘雁，隔年春意。
黯梨云，散作人间好梦，琼箫在、锦屏底。
乐事轻随流水。
暗兰消、作花心计。
情丝万轴，因春织就，愁罗恨绮。
昵沈迷香，占帘看夜，旧游轻醉。
任孤山、剩雪残梅，渐懒跨、东风骑。
 >> 
词牌介绍


rhythmic: 绛都春
author: 翁元龙
content:
花娇半面。
记蜜烛夜阑，同醉深院。
衣袖粉香，犹未经年如年远。
玉颜不趁秋容换。
但换却、春游同伴。
梦回前度，邮亭倦客，又拈笺管。
慵按。
梁州旧曲，怕离柱断弦，惊破金雁。
霜被睡浓，不比花前良宵短。
秋娘羞占东篱畔。
待说与、深宫幽怨。
恨他情淡陶郎，旧缘较浅。


rhythmic: 烛影摇红
author: 翁孟寅
content:
楼倚春城，锁窗曾共巢春燕。
人生好梦比春风，不似杨花健。
旧事如天渐远。
奈情缘、素丝未断。
镜尘埋恨，带粉栖香，曲屏寒浅。
环佩空归，故园羞见桃花面。
轻烟残下阑干，独自疏帘卷。
一信狂风又晚。
海棠花、随风满院。
乱鸦归後，杜宇啼时，一声声怨。
 >> 
词牌介绍


rhythmic: 齐天乐
author: 翁孟寅
content:
幽香不受春料理，青青尚馀秋鬓。
曲岩隈，烟梳露浴，甘与菰蒲共隐。
芳标瘦迥。
看缨结丁香，带萦晴荇。
恨水东流，楚江憔悴乱云暝。
凄凉梦游故苑，纵妒花风暴，吹梦难醒。
艳李妖桃，纡青佩紫，争似广文官冷。
尘波万顷。
算谁是同心，自怜孤影。
收敛风流，素弦清夜永。
 >> 
词牌介绍


rhythmic: 齐天乐
author: 翁孟寅
content:
红香十里铜驼梦，如今旧游重省。
节序飘零，欢娱老大，慵立灯光蟾影。
伤心对景。
怕回首东风，雨晴难准。
曲巷幽坊，管弦一片笑声近。
飞棚浮动翠葆，看金钗半溜，春妒红粉。
凤辇鳌山，云收雾敛，迤逦铜壶漏迥。
霜风渐紧。
展一幅青绡，净悬孤镜。
带醉扶归，晓酲春梦稳。
 >> 
词牌介绍


rhythmic: 摸鱼儿
author: 翁孟寅
content:
卷西风、方肥塞草，带钩何事东去。
月明万里关河梦，吴楚几番风雨。
江上路。
二十载头颅，凋落今如许。
凉生弄尘。
叹江左夷吾，隆中诸葛，谈笑已尘土。
寒汀外，还见来时鸥鹭。
重来应是春暮。
轻裘岘首陪登眺，马上落花飞絮。
拼醉舞。
谁解道，断肠贺老江南句。
沙津少驻。
举目送飞鸿，幅巾老子，楼上正凝伫。
 >> 
词牌介绍


rhythmic: 风入松
author: 万俟绍之
content:
一春心事与谁同。
绿聚眉峰。
小楼彻夜听鸣雨，想西园、锦绣成空。
栏漾金鱼池水，钩闲紫燕帘风。
年时忻折海棠红。
来比芳容。
如今玉减香销似，怕轻寒、懒出房栊。
尘满谢娘吟卷，从教飞絮。
 >> 
词牌介绍


rhythmic: 贺新郎
author: 万俟绍之
content:
决眦入飞鸟。
正江南、梅雨初晴，乱山浮晓。
凤去台空箫声断，惟有疏林鸦噪。
但空锁、吴时花草。
指点中原青山外，奈征尘、迷望愁云绕。
佳丽地，谩凝眺。
清风助我舒长啸。
问其中、虚帘曲槛，阅人多少。
风景不殊江山在，况是英雄未老。
且拚与、尊前一笑。
欲说前朝兴亡事，唤谪仙、来共传清。
归路晚，月明照。
 >> 
词牌介绍


rhythmic: 水龙吟
author: 丁宥
content:
雁风吹裂云痕，小楼一线斜阳影。
残蝉抱柳，寒蛩入户，凄音忍听。
愁不禁秋，梦还惊客，青灯孤枕。
未更深，早是梧桐泫露，那更度、兰宵永。
空叹银屏金井。
醉乡醒、温柔乡冷。
征尘倦扑，闲花谩舞，何心管领。
葱指冰弦，蕙怀春锦，楚梅风韵。
怅芙蓉城杳，蓝云依黯，锁巫峰暝。
 >> 
词牌介绍


rhythmic: 瑞鹤仙
author: 周氏
content:
画楼帘卷翠。
正柳约东风，摇荡春霁。
缃桃雨才洗。
似妆临宝镜。
脂凝铅水。
云偏髻子。
坠钗梁、羞看燕垒。
最堪怜，锦绣香中，早有片红飘砌。
闲记。
琴弹古调，曲按清商，旧年时事。
屏山画里。
江南信，梦中寄。
感春浓怀抱，午酲初解，浅酌依然又醉。
傍阑干、犹怯馀寒，倦和袖倚。
 >> 
词牌介绍


rhythmic: 满江红
author: 潘
content:
筑室依崖，春风送、一帘山色。
沙岛外，渔樵而已，别无闲客。
醉後和友眠犊背，醒来瀹茗寻泉脉。
把心情、分付陇头云，溪边石。
身未老，头先白。
人不见，山空碧。
约钓竿共把，自惭钩直。
相蜀吞吴成底事，何如只抱隆中膝。
漫长歌、歌罢悄无言，看青壁。
 >> 
词牌介绍


rhythmic: 洞仙歌
author: 潘
content:
雕檐绮户，倚晴空如画。
曾是吴王旧台榭。
自浣纱去後，落日平芜，行云断，几见花开花谢。
凄凉阑干外，一簇江山，多少图王共争霸。
莫闲愁、金杯潋滟，对酒当歌，欢娱地、梦中兴亡休话。
渐倚遍、西风晚潮生，明月里、鹭鹚背人飞下。
 >> 
词牌介绍


rhythmic: 摸鱼儿
author: 孙吴会
content:
八窗空、展宽秋影，长江流入尊俎。
天围绀碧低群岫，斜日去鸿堪数。
沈别浦。
但目断、烟芜莽苍连平楚。
晨钟暮鼓。
算触景多愁，关人底事，倚槛听鸣橹。
英雄恨，赢得名存北府。
寄奴今寄何所。
西风依旧潮来去，山海颉颃吞吐。
霜月古。
直耐冷、相随燕我瑶芝圃。
掀髯起舞。
看伏苍苔，龙吟翠葆，天籁奏韶舞。
 >> 
词牌介绍


rhythmic: 庆宫春・高阳台
author: 刘澜
content:
春翦绿波，日明金渚，镜光尽浸寒碧。
喜溢双蛾，迎风一笑，两情依旧脉脉。
那时同醉，锦袍湿、乌纱侧。
英雄何在，满目青山，飞下孤白。
片帆谁上天门，我亦明朝，是天门客。
平生高兴，青莲一叶，从此飘然八极。
矶头绿树，见白马、书生破敌。
百年前事，欲问东风，酒醒长笛。


rhythmic: 瑞鹤仙
author: 刘澜
content:
向阳看未足。
更露立阑干，日高人独。
江空佩鸣玉。
问烟鬟霞脸，为谁膏沐。
情闲景淑。
嫁东风、无媒自卜。
凤台高，贪伴吹笙，惊下九天霜鸪。
红蹙。
花开不到，杜老溪庄，已公茅屋。
山城水国。
欢易断，梦难续。
记年时马上，人酣花醉，乐奏开元旧曲。
夜归来，驾锦漫天，绛纱万烛。
 >> 
词牌介绍


rhythmic: 齐天乐
author: 刘澜
content:
玉钗分向金华後，回头路迷仙苑。
落翠惊风，流红逐水，谁信人间重见。
花深半面。
尚歌得新词，柳家三变。
绿叶阴阴，可怜不似那时看。
刘郎今度更老，雅怀都不到，书带题扇。
花信风高，苕溪月冷，明日云帆天远。
尘缘较短。
怪一梦轻回，酒阑歌散。
别鹤惊心，感时花泪溅。
 >> 
词牌介绍


rhythmic: 买陂塘・摸鱼儿
author: 刘澜
content:
御风来、翠乡深处，连天云锦平远。
卧游已动蓬舟兴，那在芙蓉城畔。
巾懒岸。
任压顶嵯峨，满鬓丝零乱。
飞吟水殿。
载十丈青青，随波弄粉，菰雨泪如霰。
斜阳外，也有新妆半面。
无言应对花怨。
西湖千顷腥尘暗。
更忆鉴湖一片。
何日见。
试折藕占丝，丝与肠俱断。
遐征渐倦。
当颍尾湖头，绿波彩笔，相伴老坡健。


rhythmic: 水调歌头
author: 魏庭玉
content:
璧月挂银汉，冷浸一江秋。
天公付我清赏，仙籍桂香浮。
极目江山如画，际晚云烟凝紫，秋色豁羁愁。
领看上雄观，波影动帘钩。
雁排空，渔唱晚，楚天幽。
湖阴一曲千载，成败倩谁筹。
试问谪仙何处，唤起于湖同醉，小为作遨头。
老子欲起舞，摆脱利名休。
 >> 
词牌介绍


rhythmic: 贺新凉・贺新郎
author: 魏庭玉
content:
暮雨初收霁。
凭阑干、一江新绿，远山凝翠。
漠漠春阴添客思，怅望天涯无际。
又猛省、平生行止。
楚尾吴头多少恨，付吟边、醉里消磨矣。
浮世事，只如此。
阳关三叠徒劳耳。
也何须、琵琶江上，掩青衫泪。
一斗百篇乘逸兴，要借青天为纸。
儿辈诧、龙蛇飞起。
今夜月明呼酒处，待明朝、酒醒帆千里。
且为我，唱新制。


rhythmic: 万年欢
author: 厉寺正
content:
卫武期颐，与文公福艾，俱号贤相。
今我元台，齿德又居其上。
玉立擎天一柱，似泰华、气凌秋庄。
明良会，千载风云，长为龙衮凭仗。
清知孔山叠嶂。
有猿吟鹤舞，日俟鸠杖。
无忝苍生依依，未容高尚。
待整顿、乾坤了当，与蓬岛、神仙来往。
摩铜狄，点检笙歌，菊浮香泛新酿。


rhythmic: 摸鱼儿
author: 施枢
content:
柳蒙茸、暗凌波路。
烟飞惨淡平楚。
七香车驻猊环掩，遥认翠华云母。
芳景暮。
鸳悄、铢衣来按飞琼舞。
凄凉洛浦。
渐玉漏沈沈，清阴满地，乘月步虚去。
销凝处。
谁说三生小杜。
翔螭声断箫鼓。
情知禁苑酥尘，羞与倡红同谱。
春几度。
想依旧、苔痕长印唐昌土。
风流千古。
人在小红楼，朱帘半卷，香注玉壶露。
 >> 
词牌介绍


rhythmic: 疏影
author: 施枢
content:
低枝亚实。
望翠阴护晓，幽梦难觅。
凄楚霓裳，琼阙瑶台，经年暗锁清逸。
春风似怪重门掩，未许入、玉堂吟笔。
想寿阳，却厌新妆，倦抹粉花宫额。
还记孤山旧路，未应便负了，波冷蟾白。
莫寄相思，惟有寒烟，伴我骚人闲寂。
东君须自怜疏影，又何待、山前雪积。
好试敲、羯鼓声催，与约鼎羹消息。
 >> 
词牌介绍


rhythmic: 齐天乐
author: 储泳
content:
东风一夜吹寒食，枝头片红犹恋。
宿酒初醒，新吟未稳，凭久栏杆留暖。
将春买断。
恨苔径榆阶，翠钱难贯。
陌上秋千，相逢谁认旧时伴。
轻衫粉痕褪了，丝缘馀梦在，良宵偏短。
柳线经烟，莺梭织雾，一片旧愁新怨。
慵拈象管。
待寄与深情，难凭双燕。
不似杨花，解随人去远。
 >> 
词牌介绍


rhythmic: 念奴娇
author: 刘子实
content:
一门相种，剩河英岳粹，共扶昌录。
夹辅正宜资鲁卫，左右秉持钧轴。
缓驾轻车，任回虎节，何事劳山国。
东民欲靖，作新少借康叔。
况是佳辰，雪霜深处，秀孕椿松绿。
天意特教荣晚节，挺挺世臣乔木。
绣斧功成，衮衣促觐，莫恨公归速。
一陶和气，要令天下蒙福。
 >> 
词牌介绍


rhythmic: 沁园春
author: 刘子实
content:
腊後寒收，柳眼青归，梅花笑生。
正阳和有脚，日边送暖，洪钧换轴，天上回星。
试巧春盘，介眉春酒，生意从头乐意新。
须知道，是东风近也，玉燕逢辰。
举头阊阖开明。
便稳驾轻车熟路行。
向玉堂青琐，从容洒翰，长淮赤壁，谈笑麾兵。
周洛犹尘，商未雨，天下苍生望太平。
休盘涧，任清溪九曲，不放舟横。
 >> 
词牌介绍


rhythmic: 贺新郎
author: 翁合
content:
世事今如许。
祗先生、寿身寿国，尚堪撑拄。
一脉宽仁忠厚意，留到如今可数。
问谁是、擎天一柱。
名节难全官职易，这娥眉、肯效争妍妒。
几而作，色斯举。
沧州万顷舟横渡。
对和风、桃花流水，一蓑烟雨。
亲得紫阳传正印，且作斯文宗主。
世望皋夔伊傅。
天意须酬平治愿，抚参同、一卷长生谱。
平治了，仙为侣。
 >> 
词牌介绍


rhythmic: 贺新郎
author: 王庚
content:
满劝黄封酒。
是年年、春色长绕，径花宫柳。
碧水丹山添清气，岁月兰亭癸丑。
看枢极、光腾台斗。
细数中书堂壁记，自欧韩、富范题名後，还有似、我公否。
好知天意生贤候，正造化安排，孕出五阳之秀。
何物一阴犹踯躅，尽决还公只手。
这一著、邦家之寿。
宰相时来须教做，算人间、是处鱼羹有。
名与节，久轩久。
 >> 
词牌介绍


rhythmic: 庆清朝
author: 李宏模
content:
碧玉云深，彤绡雾薄，芳丛乱迷秋渚。
重城傍水，中有吹箫俦侣。
应是琼楼夜冷，月明谁伴乘鸾女。
仙游处。
翠障尘，红绮随步。
别岸玉容伫倚，爱浅抹蜂黄，淡笼纨素。
娇羞未语，脉脉悲烟泣露。
彩扇何人，妙笔丹青，招得花魂住。
歌声暮。
梦入锦江，香里归路。


rhythmic: 木兰花慢
author: 杨子咸
content:
紫凋红落後，忽十丈，玉虬横。
望众绿帏中，蓝田璞碎，鲛室珠倾。
柔条系风无力，更不禁、连日峭寒清。
空与蝶圆香梦，枉教莺诉春情。
深深。
苔径悄无人。
栏槛湿香尘。
叹宝髻松，粉铅狼藉，谁管飘零。
不愁素云易散，恨此花、开後更无春。
安得胡床月夜，玉醅满蘸瑶英。


rhythmic: 舜韶新
author: 郭子正
content:
香满西风，催岁晚东篱，黄花争吐。
嫩英细蕊，金艳繁、妆点高秋偏富。
寒地花媒少，算自结、多情烟雨。
每年年妆面，谢他拒霜相顾。
宝马王孙，休笑孤芳，陶令因谁，便思归去。
负春何事，此恨惟、才子登高能赋。
千古风流在，占定泛、重阳芳醑。
堪吟看醉赏，何须杏园深处。


rhythmic: 望海潮
author: 鄱阳护戎女
content:
云收飞脚，日祛怒暑，新蝉高柳鸣时。
兰佩紫囊，蒲抽碧剑，吴丝两腕双垂。
闻道五陵儿。
蛟龙吼波面，冲碎琉璃。
画鼓声中，锦标争处红旗。
使君冠盖追。
正霞翻酒浪，翠敛歌眉。
扇动水风生玉宇，微凉透入单衣。
日暮楚天低。
金蛇掣电漾，千顷霜溪。
宴罢休燃宝蜡，凭月照人归。
 >> 
词牌介绍


rhythmic: 水调歌头
author: 虞
content:
憔悴朔家种，零落雪边枝。
淡妆素艳，无桃笑面柳眉低。
懒向深宫点额，甘与孤山结社，照影水之湄。
不怨风霜虐，我本岁寒姿。
谢东君。
开冷蕊，弄斜晖。
强颜红紫同□，皎洁性难移。
祗好竹篱茅舍，若话玉堂金鼎，老恐负心期。
歌罢饮先醉，残月坠深卮。
 >> 
词牌介绍


rhythmic: 月华清
author: 洪
content:
花影摇春，虫声吟暮，九霄云幕初卷。
谁驾冰蟾，拥出桂轮天半。
素魄映、青琐窗前，皓彩散、画阑干畔。
凝眄。
见金波漾，分辉鹊殿。
况是风柔夜暖。
正燕子新来，海棠微绽。
不似秋光，只照离人肠断。
恨无奈、利锁名缰，谁为唤、舞裙歌扇。
吟玩。
怕铜壶催晓，玉绳低转。


rhythmic: 水龙吟
author: 洪
content:
经年不见书来，後期杳杳从谁问。
柳英蜡小，柳枝金嫩，艳阳春近。
罗幕风柔，泛红浮绿，连朝花信。
念平生多少，情条恨叶，镇长使、芳心困。
可是风流薄命。
镜台前、松松蝉鬓。
茜桃凝粉，薰兰涨腻，翠愁红损。
纵使归来，灯前月下，恐难相认。
卷重帘憔悴，残妆泪洗，把罗襟。
 >> 
词牌介绍


rhythmic: 蓦山溪
author: 洪
content:
潮平风稳，行色催津鼓。
回首望重城，但满眼、红云紫雾。
分香解佩，空记小楼东，银烛暗，绣帘垂，昵昵凭肩语。
关山千里，垂柳河桥路。
燕子又归来，但惹得、满身花雨。
彩笺不寄，兰梦更无凭，灯影下，月明中，魂断金钗股。
 >> 
词牌介绍


rhythmic: 齐天乐
author: 洪
content:
辘轳声破银床冻，霜寒又侵鸳被。
皓月疏钟，悲风断漏，惊起画楼人睡。
银屏十二。
叹尘满丝簧，暗消金翠。
可恨风流，故人迢递隔千里。
相思情绪最苦，旧欢无续处，魂梦空费。
断雁无情，离鸾有恨，空想吴山越水。
花憔玉悴。
但翠黛愁横，红铅泪洗。
待剪江梅，倩人传此意。
 >> 
词牌介绍


rhythmic: 瑞鹤仙
author: 洪
content:
听梅花吹动，凉夜何其，明星有烂。
相看泪如霰。
问而今去也，何时会面。
匆匆聚散。
恐便作、秋鸿社燕。
最伤情、夜来枕上，断云零雨何限。
因念。
人生万事，回首悲凉，都成梦幻。
芳心缱绻。
空惆怅，巫阳馆。
况船头一转，三千馀里，隐隐高城不见。
恨无情、春水连天，片帆似箭。
 >> 
词牌介绍


rhythmic: 永遇乐
author: 洪
content:
歌雪徘徊，梦云溶曳，欲劝春住。
薄幸杨花，无端杜宇，抵死催教去。
参差烟岫，千回百匝，不解禁春归路。
病厌厌，那堪更听，小楼一夜风雨。
金钗斗草，玉盘行菜，往事了无凭据。
合数松儿，分香帕子，总是牵情处。
小桃朱户，题诗在否，尚忆去年崔护。
绿阴中，莺莺燕燕，也应解语。
 >> 
词牌介绍


rhythmic: 水龙吟
author: 楼
content:
素蛾洗尽繁妆，夜深步月秋千地。
轻腮晕玉，柔肌笼粉，缁尘敛避。
霁雪留香，晓云同梦，昭阳宫闭。
怅仙园路杳，曲栏人寂，疏雨湿、盈盈泪。
未放游峰叶底。
怕春归、不禁狂吹。
象床困倚，冰魂微醒，莺声唤起。
愁对黄昏，恨催寒食，满襟离思。
想千红过尽，一枝独冷，把梅花比。
 >> 
词牌介绍


rhythmic: 沁园春
author: 楼
content:
开辟以来，便有此山，独当怒涛。
正秋空万里，寒催雁信，尘寰一簇，轻等鸿毛。
小可诗情，寻常酒量，到此应须分外豪。
难为水，算平生未有，此番登高。
飘飘。
身踏金鳌。
笑终日风波无限劳。
看樯乌缥缈，帆归远浦，廛鱼杂沓，网带馀潮。
待约诗人，相将月夜，取次携杯持蟹螯。
乘桴意，问谁人领解，空立亭皋。
 >> 
词牌介绍


rhythmic: 念奴娇
author: 章谦亨
content:
垂杨得地，在楼台侧畔，无人攀折。
不似津亭舟系处，只伴客愁离别。
丝过摇金，带铺新翠，雅称莺调舌。
芳筵相映，最宜斜挂残月。
却得连日春寒，未教轻滚，一片庭前雪。
应恨张郎今老去，难比风流时节。
醉眼浑醒，愁眉都展，舞困腰肢怯。
有时微笑，把伊绾个双结。
 >> 
词牌介绍


rhythmic: 摸鱼儿
author: 章谦亨
content:
想先生、跨鹤归去。
依然上界官府。
胸中邱壑经营巧，留下午桥别墅。
堪爱处。
山对起、飞来万马平坡驻。
带湖鸥鹭。
犹不忍寒盟，时寻门外，一片芰荷浦。
秋水观，环绕滔滔瀑布。
参天林木奇古。
云烟只在阑干角，生出晚来微雨。
东道主。
爱宾客、梅花烂漫开樽俎。
满怀尘土。
扫荡已无馀，□□时上，玉峤翠瀛语。
 >> 
词牌介绍


rhythmic: 念奴娇
author: 章谦亨
content:
画楼侧畔，试与君、管领南枝风物。
影浸西湖清浅水，旁倚云崖烟壁。
艾纳全披，檀心俱露，一片前村雪。
碧松修竹，岁寒真是三杰。
长向酒欲冰时，魁英相放，不待阳和发。
一任无情风又雨，毕竟清香难灭。
幻玉精神，添酥标致，羞上萧萧发。
脆圆可爱，更看春二三月。
 >> 
词牌介绍


rhythmic: 石州引・石州慢
author: 章谦亨
content:
半角庭阴，弓月映眉，珠露侵。
花棚倒挂风枝，低鬓唇ぢ叶。
凭肩笑问，甚日罢织流黄，泥人无语吟虫答。
灯近悄分携，溜钗钿犀合。
一霎。
莲丝易折。
未稳栖鸳，陡惊弹鸭。
几度空阶，宵永笛声孤。
玉腰烟瘦，□□梨梦香消，醒来凉袖阑干压。
不尽度檐云，写闲愁千叠。


rhythmic: 水调歌头
author: 章谦亨
content:
解变西体，一赋冠群英。
清风峡畔，至今堂以读书名。
富贵轻於尘土，孝义重於山岳，惜不大其成。
陵谷纵迁改，草木亦光荣。
与仇香，穿阮屐，试同登。
石龛虽窄，可容一几短檠灯。
千仞苍崖如削，四面翠屏不断，云雾镇长生。
最爱岩前水，犹作诵弦声。
 >> 
词牌介绍


rhythmic: 摸鱼儿
author: 王同祖
content:
记年时、荔枝香里，深红一片成阵。
迎风浴露精神爽，谁似阿娇丰韵。
黄昏近。
望翠幕玳席，粉面云鬟映。
娇波微瞬。
向烛影交相，歌声闲绕，私语画阑并。
佳期事，好处天还悭吝。
莺啼燕语无定。
一轮明月人千里，空梦云温雨润。
萧郎病。
恨天阔鸿稀，杳杳沈芳讯。
日长人静。
但时把好山，学他媚妩，偷就眉峰印。
 >> 
词牌介绍


rhythmic: 木兰花慢
author: 李彭老
content:
正千门系柳，赐宫烛、散青烟。
看秀靥芳唇，涂妆晕色，试尽春妍。
田田。
满阶榆荚，弄轻阴、浅冷似秋天。
随处饧香杏暖，燕飞斜秋千。
朱弦。
几换华年。
扶浅醉、落花前。
记旧时游冶，灯楼倚扇，水院移船。
吟边。
梦云飞远，有题红、都在薛涛笺。
听绝残箫倦笛，夜堂明月窥帘。


rhythmic: 壶中天・念奴娇
author: 李彭老
content:
素飙荡碧，喜云飞寥廓，清透凉宇。
倦鹊惊翻台榭迥，叶叶秋声归树。
珠斗斜河，冰轮辗雾，万里青冥路。
香深屏翠，桂边满袖风露。
烟外冷逼玻璃，渔郎歌渺，击空明归去。
怨鹤知更莲漏悄，竹里筛金帘户。
短发吹寒，闲情吟远，弄影花前舞。
明年今夜，玉樽知醉何处。


rhythmic: 高阳台
author: 李彭老
content:
飘粉杯宽，盛香袖小，青青半掩苔痕。
竹里遮寒，谁念灭尽芳云。
么凤叫晚吹晴雪，料水空、烟冷西泠。
感雕零。
残缕遗钿，迤逦成尘。
东园曾趁花前约，记按筝筹酒，戏挽飞琼。
环佩无声，草暗台榭春深。
欲倩怨笛传清谱，怕断霞、难返吟魂。
转消凝。
点点随波，望极江亭。


rhythmic: 法曲献仙音
author: 李彭老
content:
云木槎桠，水荭摇落，瘦影半临清浅。
翠羽迷空，粉容羞晓，年华柱弦频换。
甚何逊、风流在，相逢共寒晚。
总依黯。
念当时、看花游冶，曾锦缆移舟，宝筝随辇。
池苑锁荒凉，嗟事逐、鸿飞天远。
香径无人，甚苍藓、黄尘自满。
听鸦啼春寂，暗雨萧萧吹怨。


rhythmic: 一萼红
author: 李彭老
content:
过蔷薇。
正风暄云淡，春去未多时。
古岸停桡，单衣试酒，满眼芳草斜晖。
故人老、经年赋别，灯晕里、相对夜何其。
泛剡清愁，买花芳事，一卷新诗。
流水孤帆渐远，想家山猿鹤，喜见重归。
北阜寻幽，青津问钓，多情杨柳依依。
最难忘、吟边旧雨，数菖蒲、花老是来期。
几夕相思梦蝶，飞绕苹溪。


rhythmic: 高阳台
author: 李彭老
content:
石笋埋云，风篁啸晚，翠微高处幽居。
缥简云签，人间一点尘无。
绿深门户啼鹃外，看堆床、宝晋图书。
尽萧闲，浴砚临池，滴露研朱。
旧时曾写桃花扇，弄霏香秀笔，春满西湖。
松菊依然，柴桑自爱吾庐。
冰弦玉柱风流在，更秋兰、香染衣裾。
照窗明，小字珠玑，重见欧虞。


rhythmic: 探芳讯
author: 李彭老
content:
对芳昼。
甚怕冷添衣，伤春疏酒。
正绯桃如火，相看自依旧。
闲帘深掩梨花雨，谁问东阳瘦。
几多时，涨绿莺枝，坠红鸳。
堤上宝鞍骤。
记草色薰晴，波光摇岫。
苏小门前，题字尚存否。
繁华短梦随流水，空有诗千首。
更休言，张绪风流似柳。


rhythmic: 祝英台近
author: 李彭老
content:
杏花吹，梅花过，时节又春半。
帘影飞梭，轻阴小庭院。
旧时月底秋千，吟香醉玉，曾细听、歌珠一串。
忍重见。
描金小字题情，生绡合欢扇。
老了刘郎，天远玉箫伴。
几番莺外斜阳，阑干倚遍，恨杨柳、遮愁不断。
 >> 
词牌介绍


rhythmic: 壶中天・念奴娇
author: 李彭老
content:
水西云北，记前回同载，高阳伴侣。
一色荷花香十里，偷把秋期频数。
脆管排云，轻桡喷雪，不信催诗雨。
碧筒呼酒，秀笺题遍新句。
谁念病损文园，岁华摇落，事与孤鸿去。
露井邀凉吹短发，梦入苹洲菱浦。
暗草飞萤，乔枝翻鹊，看月山中住。
一声清唱，醉乡知有仙路。


rhythmic: 木兰花慢
author: 李彭老
content:
折秦淮露柳，带明月、倚归船。
看佩玉纫兰，囊诗贮锦，江满吴天。
吟边。
唤回梦蝶，想故山、薇长已多年。
草得梅花赋了，棹歌远和离舷。
风弦。
尽入吟篇。
伤倦客、对秋莲。
过旧经行处，渔乡水驿，一路闻蝉。
留连。
漫听燕语，便江湖、夜语隔灯前。
潮返浔阳暗水，雁来好寄瑶笺。


rhythmic: 祝英台近
author: 李彭老
content:
载轻寒、低鸣橹。
十里杏花雨。
露草迷烟，萦绿过前浦。
青青陌上垂杨，绾丝摇佩，渐遮断、旧曾吟处。
听莺语。
吹笙人远天长，谁翻水西谱。
浅黛凝愁，远岫带眉妩。
画阑闲倚多时，不成春醉，趁几点、白鸥归去。
 >> 
词牌介绍


rhythmic: 天香
author: 李彭老
content:
捣麝成尘，薰薇注露，风酣百和花气。
品重云头，叶翻蕉样，共说内家新制。
波浮海沫，谁唤觉、鲛人春睡。
清润俱饶片脑，芬半是沈水。
相逢酒边花外。
火初温、翠炉烟细。
不似宝珠金缕，领巾红坠。
荀令如今憔悴。
消未尽、当时爱香意。
炉暖灯寒，秋声素被。


rhythmic: 摸鱼子
author: 李彭老
content:
过垂虹、四桥飞雨，沙痕初涨春水。
腥波十里吴远，绿蔓半萦船尾。
连复碎。
爱滑卷青绡，香袅冰丝细。
山人隽味。
笑杜老无情，香羹碧涧，空只赋芹美。
归期早，谁似季鹰高致。
鲈鱼相伴菰米。
红尘如海丘园梦，一叶又秋风起。
湘湖外。
看采撷、芳条际晓随鱼市。
旧游漫记。
但望里江南，秦鬟贺镜，渺渺隔烟翠。


rhythmic: 惜红衣
author: 李莱老
content:
笛送西泠，帆过杜曲。
昼阴芳绿。
门巷清风，还寻故人屋。
苍华发冷，笑瘦影、相看如竹。
幽谷。
烟树晚莺，诉经年愁独。
残阳古木。
书画归船，匆匆又南北。
苹洲鸥鹭素熟。
旧盟续。
甚日浩歌招隐，听雨弁阳同宿。
料重来时候，香荡几湾红玉。


rhythmic: 扬州慢
author: 李莱老
content:
玉倚风轻，粉凝冰薄，土花祠冷无人。
听吹箫月底，传暮草金城。
笑红紫、纷纷成雨，溯空如蝶，恐堕珠尘。
叹而今、杜郎还见，应赋悲春。
佩环何许，纵无情、莺燕犹惊。
怅朱槛香消，绿屏梦渺，肠断瑶琼。
九曲迷楼依旧，沈沈夜、想觅行云。
但荒烟幽翠，东风吹作秋声。


rhythmic: 高阳台
author: 李莱老
content:
门掩香残，屏摇梦冷，珠细糁缀芳尘。
临水搴花，流来疑是行云。
藓梢空挂凄凉月，想鹤归、犹怨黄昏。
黯消凝。
人老天涯，雁影沈沈。
断肠不在听横笛，在江皋解佩，翳玉飞琼。
烟湿荒村，背春无限愁深。
迎风点点飘寒粉，怅秋娘、燕袖啼痕。
更关情。
青子悬枝，绿树成阴。


rhythmic: 木兰花慢
author: 李莱老
content:
向烟霞堆里，著吟屋、最高层。
望海日翻红，林霏散白，猿鸟幽深。
双岑。
倚天翠湿，看浮云、收尽雨还晴。
晓色千松逗冷，照人眼底长青。
闲情。
玉尘风生。
摹茧字，校鹅经。
爱静翻缃帙，芸台几，荷制兰缨。
分明。
晋人旧隐，掩岩扉、月午籁沈沈。
三十六梯树杪，溯空遥想登临。


rhythmic: 台城路・齐天乐
author: 李莱老
content:
半空河影流云碎，亭皋嫩凉收雨。
井叶还惊，江莲乱落，弦月初生商素。
堂深几许。
渐爽入云帱，翠绡千缕。
纨扇恩疏，晚萤光冷照窗户。
文园憔悴顿老，又西风暗换，丝鬓无数。
灯外残砧，琴边瘦枕，一一情伤迟暮。
故人倦旅。
料渭水长安，感时吟苦。
正自多愁，砌蛩终夜语。


rhythmic: 倦寻芳
author: 李莱老
content:
缭墙黏藓，糁径飞梅，春绪无赖。
绣压垂帘，骨有许多寒在。
宝幄香消龙麝饼，钿车尘冷鸳鸯带。
想西园，被一程风雨，群芳都碍。
逗晓色、莺啼人起，倦倚银屏，愁沁眉黛。
待拼千金，却恨好榷难买。
翠苑欢游孤解佩。
青门佳约妨挑菜。
柳初黄，罩池塘、万丝愁霭。


rhythmic: 念奴娇
author: 黄应武
content:
乾坤开辟，桂林有、元气自来融结。
石磴盘空行木杪，天柱屹然中立。
窟宅幽深，泉源清远，不是灵神擘。
潜通後洞，张刘万古遗迹。
输我长剑凌虚，六尘尽扫，银海秋波碧。
志气飘飘游物外，惟有清风知得。
唤起白龙，护持飙驭，稽首朝金阙。
山灵欣喜，紫云已在诗壁。
 >> 
词牌介绍


rhythmic: 满庭芳
author: 如愚居士
content:
吾乃当涂，弃儒奉道，遵行圣诲多年。
已逾三纪，截灭六尘缘。
因习业、自营度日，未尝谒见豪贤。
般若力，掀翻烦恼，坦荡独け然。
来斯，十四载，装銮佛像，塔宇尽光鲜。
造遮石道，直至水边。
都系束修己镪，舍为助道安禅。
知惭愧，了无所得，本觉性明圆。
 >> 
词牌介绍


rhythmic: 满江红
author: 林革
content:
十载扁舟，几来往、三吾溪上。
天宝事，一回看著，一回惆怅。
笔画模糊犹雅健，文章褒贬添悲壮。
枉教人、字字费沈吟，评轻重。
西北望，情无量。
东南气，真长王。
想忠臣应读，宋中兴颂。
主圣自然皆乐土，时平正合储良将。
笑此身、老大尚奔驰，知何用。
 >> 
词牌介绍


rhythmic: 水调歌头
author: 曾宏正
content:
风月无尽藏，泉石有膏肓。
古今桂岭奇胜，骚客费平章。
不假鬼谋神运，自是地藏天作，圆魂镇相望。
举首吸空翠，赤脚踏沧浪。
惊龙卧，攀栖鹘，翳鸾凰。
秋爽一天凉露，桂子更飘香。
坐我水精宫阙，呼彼神仙伴侣，大杓挹琼浆。
主醉客起舞，今夕是何乡。
 >> 
词牌介绍


rhythmic: 沁园春
author: 吴景伯
content:
再上高台，访谪仙兮，仙何所之。
但石城西踞，潮平白鹭，浮图南峙，云淡乌衣。
凤鸟不来，长安何处，惟有碧梧三数枝。
兴亡事，对江山休说，谁是谁非。
庭花飘尽胭脂。
算结绮、繁华能几时。
问何人重向，新亭挥泪，何人更到，别墅围棋。
笑拍阑干，功名未了，宁肯绿蓑寻钓矶。
深深饮，任玉山醉倒，明月扶归。
 >> 
词牌介绍


rhythmic: 过秦楼
author: 邓有功
content:
燕蹴飞红，莺迁新绿，几阵晚来风急。
谢家池馆，金谷园林，还又把春虚掷。
年时恨雨愁云，物换星移，有谁曾忆。
把一尊试酹，落花芳草，总成尘迹。
频自笑、流浪孤萍，沾泥弱絮，有底困春无力。
银屏香暖，宝簟波寒，又负月明今夕。
往事梦里，沈思惟有罗襟，泪痕犹湿。
奈垂杨万缕，不系西风白日。
 >> 
词牌介绍


rhythmic: 二郎神
author: 汤恢
content:
琐窗睡起，闲伫立、海棠花影。
记翠楫银塘，红牙金缕，杯泛梨花冷。
燕子衔来相思字，道玉瘦、不禁春病。
应蝶粉半销，鸦云斜坠，暗尘侵镜。
还省。
香痕碧唾，春衫都凝。
悄一似荼シ，玉肌翠帔，消得东风唤醒。
青杏单衣，杨花小扇，闲却晚春风景。
最苦是、蝴蝶盈盈弄晚，一帘风静。


rhythmic: 倦寻芳
author: 汤恢
content:
饧箫吹暖，蜡烛分烟，春思无限。
风到楝花，二十四番吹遍。
烟湿浓堆杨柳色，昼长闲坠梨花片。
悄帘栊，听幽禽对语，分明如翦。
记旧日、西湖行乐，载酒寻春，十里尘软。
背後腰肢，彷佛画图曾见。
宿粉残香随梦冷，落花流水和天远。
但如今，病厌厌、海棠池馆。


rhythmic: 满江红
author: 汤恢
content:
小院无人，正梅粉、一阶狼藉。
疏雨过，溶溶天气，早如寒食。
啼鸟惊回芳草梦，峭风吹浅桃花色。
漫玉炉、沈水熨春衫，花痕碧。
绿水，红香陌。
紫桂棹，黄金勒。
怅前欢如梦，後游何日。
酒醒香消人自瘦，天空海阔春无极。
又一林、新月照黄昏，梨花白。
 >> 
词牌介绍


rhythmic: 祝英台近
author: 汤恢
content:
宿酲苏，春梦醒，沈水冷金鸭。
落尽桃花，无人扫红雪。
渐催煮酒园林，单衣庭院，春又到、断肠时节。
恨离别。
长忆人立荼シ，珠帘卷香月。
几度黄昏，琼枝为谁折。
都将千里芳心，十年幽梦，分付与、一声啼。
 >> 
词牌介绍


rhythmic: 祝英台近
author: 汤恢
content:
月如冰，天似水，冷浸画阑湿。
桂树风前，香半狼藉。
此翁对此良宵，别无可恨，恨只恨、古人头白。
洞庭窄。
谁道临水楼台，清光最先得。
万里乾坤，原无片云隔。
不妨彩笔云笺，翠尊冰酝，自管领、一庭秋色。
 >> 
词牌介绍


rhythmic: 八声甘州
author: 汤恢
content:
摘青梅荐酒，甚残寒、犹怯苎萝衣。
正柳腴花瘦，绿云冉冉，红雪霏霏。
隔屋秦筝依约，谁品春词。
回首繁华梦，流水斜晖。
寄隐孤山山下，但一瓢饮水，深掩苔扉。
羡青山有思，白鹤忘机。
怅年华、不禁搔首，又天涯、弹泪送春归。
销魂远，千山啼，十里荼シ。


rhythmic: 二郎神
author: 汤恢
content:
碧崖倒影，浸一片、寒江如练。
正岸岸柳花，村村修竹，唤醒春风笔砚。
溯水舟轻轻如叶，只消得、溪风一箭。
看水部雄文，太师健笔，月寒波卷。
游倦。
片云孤鹤，江湖都遍。
慨金屋藏妖，绣屏包祸，欲与三郎痛辩。
回首前朝，断魂残照，几度山花崖藓。
无限都付尊，漠漠水天远。


rhythmic: 摸鱼儿
author: 李演
content:
又西风、四桥疏柳，惊蝉相对秋语。
琼荷万笠花云重，袅袅红衣如舞。
鸿北去。
渺岸芷汀芳，几点斜阳字。
吴亭旧树。
又系我扁舟，渔乡钓里，秋色淡归鹭。
长干路。
草莽疏烟断墅。
商歌如写羁旅。
丹溪翠岫登临事，苔屐尚黏苍土。
鸥且住。
怕月冷吟魂，婉冉空江暮。
明灯暗浦。
更短笛衔风，长云弄晚，天际画秋句。
 >> 
词牌介绍


rhythmic: 声声慢
author: 李演
content:
轻鞯绣谷。
柔屐烟堤，六年遗赏新续。
小舫重来，惟有寒沙鸥熟。
徘徊旧情易冷，但溶溶、翠波如。
愁望远，甚云销月老，暮山自绿。
笑人生悲乐，且听我尊前，渔歌樵曲。
旧阁尘封，长得树阴如屋。
凄凉五桥归路，载寒秀、一枝疏玉。
翠袖薄，晚无言、空倚修竹。
 >> 
词牌介绍


rhythmic: 八六子
author: 李演
content:
乍鸥边、一番腴绿，流红又怨苹花。
看晚吹、约晴归路，夕阳分落渔家。
轻云半遮。
萦情芳草无涯。
还报舞香一曲，玉瓢几许春华。
正细柳青烟，旧时芳陌，小桃朱户，去年人面，谁知此日重来系马，东风淡墨鸦。
黯窗纱。
人归绿阴自斜。


rhythmic: 祝英台近
author: 李演
content:
采芳苹，萦去舻。
归步翠微雨。
柳色如波，萦恨满烟浦。
东君若是多情，未应花老，心已在、绿成阴处。
困无语。
柔被褰损梨云，间修牡丹谱。
妒粉争香，双燕为谁舞。
年年红紫如尘，五桥流水，知送了、几番愁去。
 >> 
词牌介绍


rhythmic: 贺新凉・贺新郎
author: 李演
content:
笛叫东风起。
弄尊前、杨花小扇，燕毛初紫。
万点淮峰孤角外，惊下斜阳似绮。
又婉娩、一番春意。
歌舞相缪愁自猛，卷长波、一洗空人世。
闲热我，醉时耳。
绿芜冷叶瓜州市。
最怜予、洞箫声尽，阑干独倚。
落落东南墙一角，谁护山河万里。
问人在、玉关归未。
老矣青山灯火客，抚佳期、漫洒新亭泪。
歌哽咽，事如水。


rhythmic: 水调歌头
author: 卫宗武
content:
风雨卷春去，绿紫总无馀。
窈窕一川芳渚，软草接新蒲。
杨柳垂垂飘絮，桑柘阴阴成幄，殷绿正敷。
迁木莺呼友，营垒燕将雏。
金蕉举，珠樱累，豆梅腴。
寿乡歌舞，樽前暂得皱眉舒。
往事南柯印绶，晚岁北山杖屦，寂寞笑今吾。
幸作耆年侣，写入洛英图。
 >> 
词牌介绍


rhythmic: 摸鱼儿
author: 卫宗武
content:
小林峦、一年芳事，乱红还又飞雨。
生香冉冉花阴转，云擘满空晴絮。
游宴处。
看乐意相关，庭下胎仙舞。
歌声缓度。
任圆玉敲寒，飞觞传晓，未许放春去。
闲中趣。
明月清风当户。
莘莘容屋陈俎。
翦裁妙语频赓唱，巧胜郢斤般斧。
心自许。
拼凋景颓龄，为莺俦燕侣。
同盟会取。
共花下小车，竹间三径，长作老宾主。
 >> 
词牌介绍


rhythmic: 摸鱼儿
author: 卫宗武
content:
见春来、又将春尽，狂风那更痴雨。
一番芳径催人老，回首绿杨飘絮。
欢会处。
有小小池亭，止欠妙歌舞。
光阴梭度。
对草木幽姿，候禽雅奏，客至未应去。
十年里，冷落翟公庭户。
朋来草草樽俎。
投闲赢得浮生乐，肯羡油幢绣斧。
春几许。
任洛谱名葩，留宴耆英侣。
浮荣竞取。
纵带玉围腰，印金系肘，争似莺花主。
 >> 
词牌介绍


rhythmic: 木兰花慢
author: 卫宗武
content:
聚林园芳景，尽输韩圃陶篱。
任雨虐风饕，露凝霜压，丛木离披。
正色幽香不减，与冬兰、并秀结心知。
天赋花中名节，不教桃李同时。
清奇。
秋後尤宜。
浮卉尽、尚芬菲。
称处士庭除，先生简册，声续吾伊。
便好竹间松下，擅晚芳、长伴岁寒姿。
懊恨携樽已晚，明年来把花枝。


rhythmic: 酹江月・念奴娇
author: 卫宗武
content:
露华凝聚，夜更长、寒压一床衾重。
局缩龟藏灯幌悄，明灭银欲冻。
鼻观流珠，肌纹浮粟，枕难成梦。
明蟾交映，一窗清影梅弄。
晓见黄陨丹空，但琼华点缀，万梢森耸。
橘柚香来分好景，书後尽堪题送。
青女呈工，玉妃传信，渐六飞动。
瑞花盈尽，看看叠嶂银涌。


rhythmic: 酹江月・念奴娇
author: 卫宗武
content:
暮云凝冻，耸玉楼、拈断冰髯知几。
今岁天公悭破白，未放六呈瑞。
瘗马发祥，妖麋应祷，终解从人意。
腊前三白，瑶光一瞬千里。
便好翦刻漫空，落花飞絮，滚滚随风起。
莫待东皇催整驾，点点消成春水。
巧思裁云，新词胜雪，引动眉间喜。
欺梅压竹，看看还助吟醉。


rhythmic: 满江红
author: 卫宗武
content:
屑玉飞，正堪称、冯夷展布。
空几度、痴云凝聚，狂风掀舞。
点点抛扬珠作霰，纤纤断续丝垂雨。
借银河、翦刻六花飘，天应许。
水漠漠，斜桥渡。
烟淡淡，长亭路。
望寒莎衰草，总成愁绪。
坡老新堤须好在，逋仙孤屿犹堪去。
共寻梅、止欠雪双清，烦青女。
 >> 
词牌介绍


rhythmic: 满江红
author: 卫宗武
content:
弧矢开祥，喜从此、旬兼九日。
新岁改、椒盘献颂，齐头七十。
渐入唐人诸老画，可追洛社耆英集。
有陶潜、三径健吟哦，贫而适。
摘仙桂，探蟾窟。
敛洪藻，归麟笔。
总古先传记，讥评得失。
不朽芬芳垂简册，浮荣土苴轻簪笏。
看年如、卫武粲成章，诗传抑。
 >> 
词牌介绍


rhythmic: 水龙吟
author: 卫宗武
content:
桑蓬扫尽闲愁，未应人比梅花瘦。
眉峰顿展，恰如云卷，北山□九。
萦锦绣肠，袖丝纶手，希有。
□□□博取，巍科□□，儒冠於我何负。
初度年来年去，喜称觞、腊前还又。
安时委命，金鱼玉带，傥来斯受。
傍屋园林，抚松对竹，共朋三寿。
且逍遥、安乐窝中，岁岁进、长生酒。
 >> 
词牌介绍


rhythmic: 金缕曲・贺新郎
author: 卫宗武
content:
强半秋澄穆。
半月弦、南极躔高，寿星明煜。
今岁户庭殊旧岁，洗尽闲愁千斛。
沸春夏、欢声相续。
兰已种成香满砌，更华、得偶颜如玉。
双捧劝，寿齐祝。
郗枝芳映庄椿绿。
觉这番、初度称觞，桂增芬馥。
生子生孙从此始，剩有人传祖笏。
看八座、青毡须复。
两两闺中俱秀质，待子平、婚嫁人人足。
碧桃下，跨青鹿。


rhythmic: 沁园春
author: 李敬则
content:
南渡盛时，壬寅之秋，生此伟人。
是皇家柱石，端平君子，吾儒宗主，意一先生。
自起丹山，晋登紫府，天下欣然望太平。
至夷狄，亦慕吾中国，司马声名。
愿君为尧舜之君。
举一世民皆尧舜民。
羡当年三渐，直声已著，近来四蜀，先虑尤深。
事验平凉，眷隆当宁，指日须还公秉钧。
愿公寿，以寿吾国脉，以寿斯文。
 >> 
词牌介绍


rhythmic: 绿头鸭・多丽
author: 利登
content:
晚春天。
柳丝初透晴烟。
黯离怀、绿房深处，艳游曾记当年。
衬龙绡、亭亭玉树，步鸯褥、窄窄金莲。
烧蜜调蜂，翦花挑蝶，香云微湿绿弯鬟。
嬉游困，倚郎私语，还爱抚郎肩。
共携手，海棠院左，翡翠帘边。
恨无情、锦笼鹦鹉，等闲轻语花前。
昔相怜、关山咫尺，今相望、咫尺关山。
是妾心阑，是郎意懒，是郎无分妾无缘。
都休问、金枝云里，何日跨金鸾。
深盟在，香囊暗解，终值双鸳。


rhythmic: 水调歌头
author: 利登
content:
日月换飞涧，风雨老孤松。
千岩万壑秋重，白气接长空。
一笑掀髯徐起，苍佩腰间相照，犹自涌晴虹。
桑海几番覆，人尚醉春风。
横白石，结绿绮，送飞鸿。
十年梦事消歇，长剑吼青龙。
却笑人间多事，一壳蜗涎光景，颠倒死英雄。
云日空里，玉鹤任西东。
 >> 
词牌介绍


rhythmic: 洞仙歌
author: 利登
content:
弄香吹粉，记前回酒困。
绿露沈沈转花影。
翠帘深，隐隐红雾依人，荷月静，新样双鸾交映。
如今谁念省。
短雨长云，曾托琵琶再三问。
最苦绿屏孤，夜久星寒，无处顿、风流心性。
又莫是偷香寄韩郎，到漏泄春风，一枝花信。
 >> 
词牌介绍


rhythmic: 过秦楼
author: 利登
content:
眉黛山分，靥朱星合，郁郁夜堂初见。
芙蓉寄隐，豆蔻传香，便许翠鬟偷剪。
迎夜易羞，欲晨先怯，风流楚楚未惯。
正流苏帐掩，绿玉屏深，红香自暖。
谁信道、媚月难留，惊云易散，从此三桥路远。
巢燕春归，剪花词在，难寄红题一片。
料想伊家，如今羞傍琴窗，慵题花院。
但碧桃影下，应对流红自叹。
 >> 
词牌介绍


rhythmic: 齐天乐
author: 利登
content:
淡云荒草秋汀暮，归心又寒烟水。
论槛移花，量船载酒，寂寞当年情味。
孤蓬夜闭。
听四壁松声，欲高还细。
似近如遥，露鸿声乱楚天外。
蓝桥人断岁久，旧家曾共赏，九华花事。
艳雪初融，生香自暖，消得金莲贴地。
相思破睡。
谩一点琴心，暗关千里。
愁怯潮生，晓帆风又起。
 >> 
词牌介绍


rhythmic: 风流子
author: 利登
content:
梨园花柳地，扶残醉、曾记问妖娆。
叹惹住轻烟，柔丝未改，霏零疏雨，腻粉先飘。
更低道，花无三日艳，柳有一年娇。
卷翠未迟，醉红易失，共偎香影，同赏良宵。
如今知何处，三山远，云水一望迢迢。
傍砌青鸾好在，谁送归飚。
但花下红云，尚通夕照，柳边白月，自落寒潮。
最是无端，子规啼破寒梢。


rhythmic: 风入松
author: 利登
content:
断芜幽树际烟平。
山外又山青。
天南海北知何极，年年是、匹马孤征。
看尽好花成子，暗惊新笋抽林。
岁华情事苦相寻。
弱雪鬓毛侵。
十千斗酒悠悠醉，斜河界、白日云心。
孤鹤尽边天阔，清猿咽处山深。
 >> 
词牌介绍


rhythmic: 水调歌头
author: 利登
content:
相聚不知好，相别始知愁。
笋舆伊轧，穿尽斜照古平州。
今夜荒风脱木，明夜山长水远，後夜已他州。
转觉家山远，何计去来休。
酒堪沽，花可买，月能留。
相思酒醒，花落五更头。
长记疏梅影底，一笛紫云飞动，相对大江流。
此别无一月，一月一千秋。
 >> 
词牌介绍


rhythmic: 沁园春
author: 吴势卿
content:
碧瓦霜融，绣阁寒经，春浮寿杯。
羡华年七帙，人生稀有，新阳七日，天意安排。
丹凤门开，黄麾仗立，此际应须召促回。
人道是，却暂时绣斧，索笑盐梅。
江假守非才，犹记得当时传庾台。
算良机再会，抠衣来久，归鞭何速，祝寿方才。
应与邦人，传为佳话，只为先生诞日来。
明年看，是侬方九曲，公已三台。
 >> 
词牌介绍


rhythmic: 满江红
author: 刘浩
content:
岳渎储精，冰壶里、精神可掬。
三万卷、龙蛇落纸，琅撑腹。
便合弹冠登要路。
如何袖手缄空谷。
又谁知、天独授先生，长生。
鹤易怨，龟多缩。
竹太瘦，梅偏独。
算人间何物，可传心曲。
但愿君如天上月，年年此夜团如玉。
更有人、千里共蝉娟，偷香祝。
 >> 
词牌介绍


rhythmic: 沁园春
author: 赵希汰
content:
持节浙东，六十年前，紫阳老师。
看粟移七郡，功深到处，棠阴一道，民尚思之。
心印亲传，雨岩来括，寅岁幸无庚子饥。
仁同视，更备存先具，仓积千斯。
青州阴德天知。
只此事堪为崧岳祈。
与太夫人寿，相看华发，转中书令，长著斑衣。
岁岁梅花，樽前索笑，霜月先圆两夜规。
称觞了，报春风千里，班觐龙墀。
 >> 
词牌介绍


rhythmic: 宝鼎现
author: 陈合
content:
神鳌谁断，几千年再，乾坤初造。
算当日、枰棋如许，争一著、吾其衽左。
谈笑顷、又十年生聚，处处豳风葵枣。
江如镜，楚氛馀几，猛听甘泉捷报。
天衣细意从头补。
烂山龙、华虫黼藻。
宫漏永、千门鱼钥，截断红尘飞不到。
街九轨，看千貂避路，庭院五侯深锁。
好一部、太平六典，一一周公手做。
赤绣裳，消得道、斑斓衣好。
尽庞眉鹤发，天上千秋难老。
甲子平头才一过，未说汾阳考。
看金盘，露滴瑶池，龙尾放班回早。


rhythmic: 木兰花慢
author: 李芸子
content:
占西风早处，一番雨，一番秋。
记故国斜阳，去年今日，落叶林幽。
悲歌几回激烈，寄疏狂、酒令与诗筹。
遗恨清商易改，多情紫燕难留。
嗟休。
触绪茧丝抽。
旧事续何由。
奈予怀渺渺，羁愁郁郁，归梦悠悠。
生平不如老杜，便如它、飘泊也风流。
寄语庭柯径竹，甚时得棹孤舟。


rhythmic: 洞仙歌
author: 张韫
content:
花泥絮浪，春怀如酒。
书卷炉熏梦清昼。
唤玉京稳携手松乔，飞光里，笑傲白云林岫。
仙人犹狡狯，洒雪吹冰，声落星河翠蛟走。
问箬下留丹，别已千年，华表鹤、亦归来否。
有洞口、桃花识刘郎，共一笑相迎，朱颜如旧。
 >> 
词牌介绍


rhythmic: 念奴娇
author: 游子西
content:
暑尘收尽，快晚来急雨，一番初过。
是处凉飙回爽气，直把残云吹破。
星律飞流，银河摇荡，只恐冰轮堕。
云梯稳上，琼楼今夜无锁。
便觉浮世卑沈，回翔偃薄，似蚁空旋磨。
想得九天高绝处，不比人间更火。
独立乾坤，浩歌春雪，可惜无人和。
广寒宫里，有谁潇洒如我。
 >> 
词牌介绍


rhythmic: 八声甘州
author: 周济川
content:
有乾坤、清气入诗脾，随龙散神仙。
蘸西湖和墨，长空为纸，几度诗圆。
消得宫妃捧砚，夜烛照金莲。
试问隔屏坐，谁後谁先。
长是花香柳色，更风清月白，天入吟笺。
自霞觞误覆，谪下玉皇边。
笑随归、山中随隐，且醉拼、斗酒写新篇。
天应笑，呼来时後，记上襟船。


rhythmic: 水龙吟
author: 李
content:
腰刀首帕从军，戍楼独倚闲凝眺。
中原气象，狐居兔穴，暮烟残照。
投笔书怀，枕戈待旦，陇西年少。
叹光阴掣电，易生髀肉，不如易腔改调。
世变沧海成田，奈群生、几番惊扰。
干戈烂漫，无时休息，凭谁驱扫。
眼底山河，胸中事业，一声长啸。
太平时、相将近也，稳稳百年燕赵。
 >> 
词牌介绍


rhythmic: 贺新郎
author: 黄升
content:
倦整摩天翼。
笑归来、点画亭台，按行泉石。
落落元龙湖海气，更著高楼百尺。
收揽尽、水光山色。
曾驾飚车蟾宫去，几回批、借月支风敕。
斯二者，惯相识。
玲珑窗户青红湿。
夜深时、寒光爽气，洗清肝膈。
似此交游真洒落，判与升堂入室。
有万象、来为宾客。
不用笙歌轻点，看仙翁手搦虹霓笔。
吟思远，两峰碧。
 >> 
词牌介绍


rhythmic: 贺新郎
author: 黄升
content:
风送行春步。
渐行行、山回路转，入云深处。
问讯花梢春几许，半在诗人杖屦。
点点是、祥烟膏露。
中有瑶池千岁种，整严妆、来作巢仙侣。
相妩媚，试凝伫。
风流坐上挥谈尘。
更多情、多才多调，缓歌金缕。
趁取芳时同宴赏，莫惜清樽缓举。
有明月、随人归去。
从此一春须一到，愿东君、长与花为主。
泉共石，闻斯语。
 >> 
词牌介绍


rhythmic: 贺新郎
author: 黄升
content:
莫恨黄花瘦。
正千林、风霜摇落，暮秋时候。
晚节相看元不恶，采采东篱独秀。
试揽结、幽香盈手。
几劫修来方得到，与渊明、千载为知旧。
同冷淡，比兰友。
柴桑心事君知否。
把人间、功名富贵，付之尘垢。
不肯折腰营口腹，一笑归欤五柳。
怅此意、而今安有。
若得风流如此老，也何妨、相对无杯酒。
诗自可，了重九。
 >> 
词牌介绍


rhythmic: 贺新郎
author: 黄升
content:
自扫梅花下。
问梢头、冷蕊疏疏，几时开也。
间者阔焉今久矣，多少幽怀欲写。
有谁是、孤山流亚。
香月一联真绝唱，与诗人、千载为嘉话。
馀兴味，付来者。
清癯不恋华亭榭。
待与君、白发相亲，竹篱茅舍。
喜甚今年无酒禁，溜溜小槽压蔗。
已准拟、雪天霜夜。
自醉自吟仍自笑，任解冠、落从嘲骂。
书此意，寄同社。
 >> 
词牌介绍


rhythmic: 木兰花慢
author: 黄升
content:
自沈香梦断，风雨外、失馀春。
怅袍锦淋漓，金銮论奏，四海无人。
蛾眉古来见妒，奈昭阳、飞燕亦成尘。
惟有空梁落月，至今能为传神。
神游八表跨长鲸。
谁是再来身。
爱云月溪头，玉环一曲，笔力千钧。
人间不堪著眼，但香名、百世尚如新。
乞我九霞蜚佩，梯空共上秋。


rhythmic: 木兰花慢
author: 黄升
content:
问潘郎两鬓，更禁得、几番秋。
怅病骨，幽怀渺渺，短发飕飕。
云边一声长笛，这风情、多属赵家楼。
枕困寻药裹，薰衣慵讯香篝。
悠悠。
老矣复焉求。
何止赋三休。
念少日书癖，中年酒病，晚岁诗愁。
已攀桂花作证，便从今、把笔一齐勾。
只有烟霞痼疾，相陪风月交游。


rhythmic: 木兰花慢
author: 黄升
content:
问春春不语，谩新绿、满芳洲。
记历历前游，看花南陌，命酒西楼。
东风翠红围绕，把功名、一笑付糟丘。
醉里了忘身世，吟边自负风流。
风流。
莫莫复休休。
白发渐盈头。
怅十载重来，略无欢意，惟有闲愁。
多情向人似旧，但小桃、婀娜柳纤柔。
望断残霞落日，水天拍拍飞鸥。


rhythmic: 摸鱼儿
author: 黄升
content:
问山中、小桃开後，曾经多少晴雨。
遥知载酒花边去，唱我旧歌金缕。
行乐处。
正蝶绕蜂围，锦绣迷无路。
风光有主。
想倚杖西阡，停杯北望，望断碧云暮。
花知道，应倩蜚鸿寄语。
年来老子安否。
一春一到成虚约，不道树犹如此。
烦说与。
但岁岁、东风妆点红云坞。
刘郎老去。
待有日重来，同君一笑，拈起看花句。
 >> 
词牌介绍


rhythmic: 水龙吟
author: 黄升
content:
少年有志封侯，弯弓欲挂扶桑外。
一朝敛缩，萧然清兴，了无拘碍。
袖里阴符，枕中鸿宝，功名蝉蜕。
看舌端霹雳，剧谈玄妙，人间世、疑无对。
阆苑醉乡佳处，想当年、绿阴犹在。
群仙寄语，不须点勘，鬼神功罪。
碧海千寻，赤城万丈，风高浪快。
待踞龟食蛤，相期汗漫，与烟霞会。
 >> 
词牌介绍


rhythmic: 西河
author: 黄升
content:
天似洗。
残秋未有寒意。
何人短笛弄西风，数声壮伟。
倚栏感慨展双眸，离离烟树如荠。
少年事，成梦里。
客愁付与流水。
笔床茶具老空山，未妨肆志。
世间富贵要时贤，深居宜有馀味。
大江东去日西坠。
想悠悠千古兴废。
此地阅人多矣。
且挥弦寄兴、氛埃之外。
目送蜚鸿归天际。


rhythmic: 酹江月・念奴娇
author: 黄升
content:
玉林何有，有一弯莲沼，数间茅宇。
断堑疏篱聊补葺，那得粉墙朱户。
禾黍秋风，鸡豚晓日，活脱田家趣。
客来茶罢，自挑野菜同煮。
多少甲第连云，十眉环座，人醉黄金坞。
回首邯郸春梦破，零落珠歌翠舞。
得似衰翁，萧然陋巷，长作溪山主。
紫芝可采，更寻岩谷深处。


rhythmic: 酹江月・念奴娇
author: 黄升
content:
西风解事，为人间、洗尽三庚烦暑。
一枕新凉宜客梦，飞入藕花深处。
冰雪襟怀，琉璃世界，夜气清如许。
划然长啸，起来秋满庭户。
应笑楚客才高，兰成愁悴，遗恨传千古。
作赋吟诗空自好，不直一杯秋露。
淡月阑干，微云河汉，耿耿天催曙。
此情谁会，梧桐叶上疏雨。


rhythmic: 花发沁园春
author: 黄升
content:
晓燕传情，午莺喧梦，起来检校芳事。
荼シ褪雪，杨柳吹绵，迤逦麦秋天气。
翻阶傍砌。
看芍药、新妆娇媚。
正凤紫匀染绡裳，猩红轻透罗袂。
昼暖朱阑困倚。
是天姿妖娆，不减姚魏。
随蜂惹粉，趁蝶栖香，引动少年情味。
花浓酒美。
人正在、翠红围里。
问谁是、第一风流，折花簪向云髻。


rhythmic: 瑞龙吟
author: 杨泽民
content:
城南路。
凝望映竹摇风，酒旗标树。
郊原游子停车，问山崦里，人家甚处。
去还伫。
徐见画桥流水，小窗低户。
深沈绿满垂杨，芳阴娅姹，娇莺解语。
多谢佳人情厚，卷帘羞得，庭花飘舞。
可谓望风知心，倾盖如故。
犹香玉，休赋断肠句。
堪怜处、生尘罗袜，凌波微步。
底事匆匆去。
为他系绊，离情万绪。
空有愁如缕。
忆桃李春风，梧桐秋雨。
又还过却，落花飘絮。


rhythmic: 琐窗寒
author: 杨泽民
content:
倦拂鸳衾，羞临鹊鉴，懒开窗户。
韶华暗度，又过妒花风雨。
掩熏炉、怕闻旧香，柳阴只有黄莺语。
似向人、欲说离愁，因念未归行旅。
春暮。
知何处。
便不念芳年，正当三五。
轻衫快马，去逐狂朋怪侣。
便罗帷、香阁顿忘，枕边要语曾记否。
趁芳时、即早归来，尚可清俎。
 >> 
词牌介绍


rhythmic: 风流子
author: 杨泽民
content:
佳胜古钱塘。
帝居丽、金屋对昭阳。
有风月九衢，凤皇双阙，万年芳树，千雉宫墙。
户十万，家家堆锦绣，处处鼓笙簧。
三竺胜游，两峰奇观，涌金仙舸，丰乐霞觞。
芙蓉城何似，楼台簇中禁，帘卷东厢。
盈望虎貔分列，鸳鹭成行。
向玉宇夜深，时闻天乐，绛霄风软，吹下炉香。
惟恨小臣资浅，朝觐犹妨。


rhythmic: 渡江云
author: 杨泽民
content:
渔乡回落照，晚风势急，骛鹭集汀沙。
解鞍将憩息，细径疏篱，竹隐两三家。
山肴野蔌，竞素朴、都没浮华。
回望时，绕村流水，万点舞寒鸦。
休嗟。
明年秋暮，一叶扁舟，望平川北下。
应免劳、尘巾乌帽，宵炬红纱。
青蓑短棹长江碧，弄几曲、羌管吹葭。
人借问，鸣便入芦花。


rhythmic: 应天长
author: 杨泽民
content:
夭桃弄粉，繁杏透香，依然旧日颜色。
奈彼妒花风雨，连阴过寒食。
金钗试寻妙客。
正昼永、院深人寂。
善歌更解舞，传闻触处声藉。
当日俊游时，屡向平康，吟咏共题壁。
自後纵经回曲，难寻阿姨宅。
芳华苑，罗绮陌。
怎断得、怪踪狂迹。
惯来往，柳外花间，莺燕都识。


rhythmic: 荔枝香
author: 杨泽民
content:
瞰水自多佳处。
春未去。
绣桷斗起凌空，隐隐笼轻雾。
已飞画栋朝云，又卷西山雨。
相与。
共煮新茶取花乳。
开宴处。
俯北榭、临南浦。
迤扁逦舟，双浆棹歌齐举。
座上嘉宾，妙句无非赋鹦鹉。
莫惜高烧蜡炬。


rhythmic: 荔枝香
author: 杨泽民
content:
未论离亭话别，涕先泫。
旋涤瑶觯，深挹芳醪，凝愁满眼。
偎人大白须卷。
歌遍。
三劝。
记得当时送□远。
素蟾屡明晦，彩云易散。
後约难知，又却似、阳关宴。
乌丝写恨，帕子分香为郎翦。
愿郎安信频遣。


rhythmic: 还京乐
author: 杨泽民
content:
春光至，欲访清歌妙舞重为理。
念莺轻燕怯媚容，百斛明珠须费。
算枕前盟誓。
深诚密约堪凭委。
意正美，娇眼又洒，梨花春泪。
记罗帷底。
向鸳鸯、灯畔相偎，共把前回，词语咏味。
无端浪迹萍蓬，奈区区、又催行李。
忍重看、小岸柳梳风，江梅鉴水。
待学鹣鹣翼，从他名利荣悴。


rhythmic: 扫花游・扫地游
author: 杨泽民
content:
素秋渐老，正叶落吴江，雁横南楚。
暮霞散缕。
听寒蝉断续，乱鸦鼓舞。
客舍凄清，那更西风送雨。
又东去。
过野杏小桥，都在元处。
心事天未许。
似误出桃源，再寻仙路。
去年燕俎。
记芳腮妒李，细腰束素。
事没双全，自古瓜甜蒂苦。
欲停伫。
奈江头、早催行鼓。


rhythmic: 解连环
author: 杨泽民
content:
塞鸿难托。
奈云深雾阔，水遥山邈。
感两情、浑若连环，念恩爱厚深，利名浮薄。
便好归来，怎禁得、许多萧索。
免恹恹瘦减，漫滞寝，枉费汤药。
伊心料应未若。
对香消兽吻，月转楼角。
凭便是、铁石心肠，有当日盟言，怎忍辜却。
冶叶倡条，尚自得、连枝双萼。
不成将、异葩艳卉，便教谢落。


rhythmic: 玲珑四犯
author: 杨泽民
content:
韵胜江梅，笑杏俗桃粗，空眩妖艳。
尽屏铅华，天赋翠眉丹脸。
门闭昼永春长，看燕子、并飞撩乱。
叹岁华若箭频换。
深院有谁能见。
夜来初得同相荐。
便门阑、瑞烟葱茜。
天然素质真颜色，直是惊人眼。
曾向众里较量，似六个、骰儿六点。
应自来恨闷，和想忆，都消散。


rhythmic: 丹凤吟
author: 杨泽民
content:
荏苒秋光虚度，玩月池台，登高楼阁。
风传霜信，遍送晓寒侵幕。
凄凉细雨，洒窗飘户，漏永更长，枕单衾薄。
梦里惊鸿唤起，坐对寒，犹听晨漏残角。
先自宿酲似病，共愁造合滋味恶。
虽有丁宁语，怕旁人多口，还类金铄。
如斯情绪，戚戚怎禁牢落。
纵欲凭江鱼寄往，漫霜毫频握。
几时得见，诸事都记著。


rhythmic: 满江红
author: 杨泽民
content:
袅娜身材，经行处、金莲涉足。
晨妆罢，黛眉新晕，素腰如束。
丹脸匀红香在臂，秀肌腻滑凉生肉。
记那回、同赌选花图，赢全局。
相思病，休卜。
辜负却，杨枝曲。
漫榴花堆火，翠阴笼屋。
菡萏方池闲艳蕊，画堂未许归云宿。
任利名、踪迹久尘埃，教谁扑。
 >> 
词牌介绍


rhythmic: 瑞鹤仙
author: 杨泽民
content:
依山仍负郭。
有松桂扶疏，烟霞渺漠。
一年自成落。
奈孤踪还系，蝇头蜗角。
休嗤句弱。
赋郊居、何让沈约。
记乡人过我，傩立阼阶，酒行先酌。
远映江山奇胜，下瞰重湖，上飞高阁。
风帘絮幕。
筑新槛，种花药。
幸瓜期已近，秋风归去，免得奔驰味恶。
待开池、剩起林亭，共同宴乐。
 >> 
词牌介绍


rhythmic: 西平乐
author: 杨泽民
content:
圃韭畦蔬，嫩鸡野腊，邻酝稚子能赊。
罗幕新裁，画楼高耸，松梧柳竹交遮。
应便作归休计去，高揖渊明，下视林逋，到此如何，又走风沙。
都为啼号累我，思量事、未遂即咨嗟。
连年奔逐，旁州外邑，舟楫轻扬，鞭□倾斜。
仍冒触、烟岚邃险，风雪纵横，每值初寒在路，炎暑登车，空向长途度岁华。
消减少年，英豪气宇，潇洒襟怀，似此施为，纵解封侯，宁如便早还家。


rhythmic: 浪淘沙慢
author: 杨泽民
content:
禁城外，青青细柳，翠拂高堞。
征鼓催人骤发。
长亭渐觉宴阕。
情绪似丁香千百结。
忍重看、手简亲折。
听怨举离歌寄深意，新声更清绝。
心切。
暮天塞草烟阔。
正乍轻尘，新睛後，汨汨清渭咽。
闻西度阳关，风致全别。
玉杯屡竭。
思故人千里，唯同明月。
扶上雕鞍还三叠。
那堪第四声未歇。
念蟾魄、能圆还解缺。
况人事、莫苦悲伤悴艳色。
归来复见头应雪。
 >> 
词牌介绍


rhythmic: 忆旧游
author: 杨泽民
content:
念区区远宦，带月侵晨，燃烛中宵。
在昔曾游遍，过三湘下浙，二水通潇。
小舟暂辍兰棹，羸马复鞭摇。
但旧日雄图，平生壮气，往往潜消。
迢迢。
向年事，记艳质平堤，曾共听镖。
醉□游沙市，被疏狂伴侣，朝暮相招。
怎知後约难再，牛女隔星桥。
待远结双成，他时去窃千岁桃。


rhythmic: 蓦山溪
author: 杨泽民
content:
当年苏小，家住苕溪尾。
一棹采莲归，悄羞得、鸳鸯飞避。
苹洲蓼岸，花脸两难分，崖半倚。
风乍起。
荡漾烟光里。
平生强项，未肯轻鱼水。
溪上偶相逢，这一段、风情怎已。
纫兰解佩，不负有情人，金尊侧，罗帐底。
占尽人间美。
 >> 
词牌介绍


rhythmic: 满庭芳
author: 杨泽民
content:
春过园林，雨馀池沼，嫩荷点点青圆。
昼长人静，芳树欲生烟。
一径幽通邃竹，松风漱、石齿溅溅。
平生志，功名未就，先觅五湖船。
不如，归去好，良田二顷，茅舍三椽。
任高歌月下，痛饮花前。
果解忘情寄意，又何在、频抚无弦。
烟波友，扁舟过我，相伴白鸥眠。
 >> 
词牌介绍


rhythmic: 法曲献仙音
author: 杨泽民
content:
汀蓼收红，井梧凋绿，呖呖征鸿南度。
静听寒砧，闷孤枕，蟾光夜深窥户。
露暗滴、芭蕉重，潇潇本非雨。
砌蛩语。
怎知人、漏长无寐，因念游子，路修道又阻。
早起懒晨妆，自秋来、眉黛谁妩。
净几明窗，但无、空对蛮素。
早知伊、别後恁久，悔教伊去。


rhythmic: 选官子・选冠子
author: 杨泽民
content:
塞雁呼云，寒蝉噪晚，绕砌夜蛩凄断。
迢迢玉宇，耿耿银河，明月又歌团扇。
行客暮泊邮亭，孤枕难禁，一窗风箭。
念松荒三迳，门低五柳，故山犹远。
堪叹处。
对敌风光，题评景物，恶句斐然挥染。
风埃世路，冷暖人情，一瞬几分更变。
唯有芳姿为人，歌意尤深，笑容偏倩。
把新词拍段，偎人低唱，凤鞋轻点。


rhythmic: 侧犯
author: 杨泽民
content:
九衢艳质，看来怎比他闲靓。
清韵。
似照水横斜暮临镜。
林间顿画阁，花底藏芳径。
幽静。
将绛烛、高烧照双影。
琼瑶皓素，未及肌肤莹。
伊试省。
我从今、还肯再孤另。
记取兰房，夜深人迥。
窗外月照，一方天井。


rhythmic: 塞翁吟
author: 杨泽民
content:
院宇临池水，桥边绕水胧。
桥左右，水西东。
水木两芙蓉。
低疑洛浦凌波步，高如弄玉凌空。
叶百叠，蕊千重。
更都染轻红。
冲冲。
能消尽，忧心似结，看艳色、浑如梦中。
为爱惜芳容未尽，好移去，满插家园，特与培封。
年年对赏美质，朝朝披玩香风。


rhythmic: 风流子
author: 杨泽民
content:
行乐平生志，方从事、未出已思归。
叹欢宴会同，类多暌阻，冶游踪迹、还又参差。
年华换，利名虚岁月，交友半云泥。
休忆旧游，免成春瘦，莫怀新恨，恐惹秋悲。
惟思行乐处，几思为春困，醉枕罗衣。
何事暗辜芳约，偷负佳期。
念待月西厢，花阴浅浅，倚楼南陌，云意垂垂。
别後顿成消黯，伊又争知。


rhythmic: 华胥引
author: 杨泽民
content:
征车将动，愁不成歌，对颦翠叶。
静掩兰房，香铺卧鸭烟罢唼。
别後羞看霓裳，更把筝休轧。
频数更筹，乍寒孤枕偏怯。
尝为霜髭，弄纤纤、向人轻镊。
旧词新句，幽窗时时并阅。
药饵衣衾，愁顿放、一番行箧。
朝晚归家，又烦春笋重叠。


rhythmic: 宴清都
author: 杨泽民
content:
早作听晨鼓。
征车动、画桥乘月先度。
邻鸡唱晓，人家未起，尚扃柴户。
沙边塞雁声遥，料不见、当时伴侣。
似怎地、满眼愁悲，秋如宋玉难赋。
休论爱合暌离，微官系缚，期会良苦。
封侯万里，金堆北斗，不如归去。
欢娱渐入佳趣，算画在、屏帏邃处。
仗小词、说与相思，伊还会否。


rhythmic: 四园竹
author: 杨泽民
content:
残霞殿雨，气入窗扉。
井梧堕叶，寒砌叫蛩，秋满屏帏。
罗袖匆匆叙别，凄凉客里，异乡谁更相知。
念伊其。
当时芍药同心，谁知又爽佳期。
直待金风到後，红叶秋时。
细写情辞。
何用纸。
又却恐、秋深叶渐稀。


rhythmic: 齐天乐
author: 杨泽民
content:
护霜云澹兰皋暮，行人怕临昏晚。
皓月明楼，梧桐雨叶，一片离愁难翦。
殊乡异景，奈频易寒暄，屡更茵簟。
案牍纷纭，夜深犹看两三卷。
平川回棹未久，简书还授命，又催程限。
贡浦南游，桃江西下，还是水行陆转。
天寒雁远。
但独拥兰衾，枕檀谁荐。
再促征车，月华犹未敛。
 >> 
词牌介绍


rhythmic: 霜叶飞
author: 杨泽民
content:
朔风严紧，长空布、同云低黯天表。
更堪中夕振寒威，枕风声悄。
望皓洁、窗纱向晓。
珠帘才上银钩小。
听美人都惊□，老尽群山，远近相照。
深意劝客金尊，皑皑千里，琼台瑶圃重到。
绮罗香暖恣欢娱，暂尔宽怀抱。
更几朵、梅花开了。
巡檐聊与花相调。
算瑞气、丰穰兆。
来岁强如，旧年多少。


rhythmic: 蕙兰芳・蕙兰芳引
author: 杨泽民
content:
池亭小，帘幕初下，散飞凫骛。
乍风约云开，遥障几眉横绿。
画桥架月，映四岸、垂杨遮屋。
绕翠栏满槛，尽是新栽花竹。
风送荷香，凉生冰簟，岂畏炎燠。
便催唤双成，看舞相时丽曲。
及瓜虽近，要娱我目。
教後人行乐，亦非吾独。


rhythmic: 塞垣春
author: 杨泽民
content:
绣阁临芳野。
向晚把、花枝卸。
世间寻觅，除是图画。
这欢娱已系人心也。
更翰墨、新挥洒。
展蛮笺、明窗底，把□心事都写。
谢女与檀郎，清才对、真态俱雅。
凤枕乐春宵，绛帷度秋夜。
便同云黯淡，冰霰纵横，也并眠鸳衾下。
假使过炎暑，共将罗扇把。


rhythmic: 丁香结
author: 杨泽民
content:
梅雨犹清，冷风乘急，遥送万丝斜陨。
听水翻雷迅。
冒雾湿，但觉衣裘皆润。
乱山烟嶂外，轻寒透、未免强忍。
崎岖危石，耸峭峻岭，都齐行尽。
指引。
看负弩旌旗，谩卷空、排素阵。
向晚收云，黎明见日，渐生红晕。
堪叹萍泛浪迹，□事无长寸。
但新来纤瘦，谁信非因病损。


rhythmic: 氐州第一
author: 杨泽民
content:
潇潇寒庭，深院绣盖，佳人就中娇小。
半额装成，纤腰浴罢，初著铢衣缥缈。
徐整鸾钗，向凤鉴、低徊斜照。
情态方浓，憨痴不管，绿稀红老。
阆苑春回花枝少。
漫微步、芳丛频绕。
密意难窥，幽欢未讲，时把琵琶抱。
但多才强傅粉，何须用、千金买笑。
一枕春酲，笑巫阳、朝云易晓。


rhythmic: 庆春宫・高阳台
author: 杨泽民
content:
曲渚澜生。
遥峰云敛，据鞍又出江城。
青子垂枝，翠阴遮道，乍闻一两蝉声。
素蟾犹在，但惟有、长庚殿星。
征夫前路，应怪劳生，尘事相萦。
年来厌逐时迎。
千里追寻，两鬓凋零。
佳景良辰，无虚度，谁怜客里凄清。
不如归去，任儿辈、功名遂成。
旧欢重理，莫笑渊明，却赋闲情。


rhythmic: 红林擒近
author: 杨泽民
content:
轻有鹅毛体，白如龙脑香。
琼笋缀飞桷，冰壶鉴方塘。
浑如瑶台阆苑，更无茅舍蓬窗。
画阁自有梅装。
贪耍罢弹簧。
鼓舞沽酒市，蓑笠钓鱼乡。
遐观自乐，吾心何必濠梁。
待乔木都冻，千山尽老，更烦玉指劝羽觞。


rhythmic: 红林擒近
author: 杨泽民
content:
梅信初回暖，风棱犹壮寒。
禾稼响圭璧，帘旌隐琅。
门外群山尚满，窗前数片馀残。
冻底潜有鱼翻。
东风渐生澜。
杖策扶半醉，燕寝有馀欢。
儿童自捧，皑皑调蜜盈盘。
兆丰穰和气，来呈美瑞，莫同轻薄飞絮看。


rhythmic: 满路花・促拍满路花
author: 杨泽民
content:
双眼滟秋波，两脸凝春雪。
尊前初见处，琴心绝。
千磨百难，石上琼簪折。
人非天样阔。
车马难通，奈何没个关节。
深盟密约，啮臂曾流血。
须知弦断有，鸾胶接。
别离日久，转觉归心切。
先把新词说。
憔悴相容，怕伊相见难别。


rhythmic: 解语花
author: 杨泽民
content:
星桥夜度，火树宵开，灯月光交射。
翠檐铜瓦。
相辉映、隐隐绛霞飘下。
风流艳雅。
向柳陌、纤纤共把。
筵宴时、频酌香醪，宝鸭喷沈麝。
已是欢娱尽夜。
对芳时堪画，条倡叶冶。
鸳灯诗帕。
嬉游看、到处骤轮驰马。
十千换也。
惟好事、寸心难谢。
听九衢、三市行歌，到晓钟才罢。
 >> 
词牌介绍


rhythmic: 倒犯
author: 杨泽民
content:
黛眉新扫。
芳容衬缟。
佳人在、翠帘深窈。
逡巡遽赠诗语，因询屏帏悄。
道自有、蓝桥美质诚堪表。
倩纤纤、捧芳。
琴剑度关，望玉京人，迢迢天样。
下马叩靖宇，见仙女、云英小。
算冠绝、人间好。
饮刀圭、神丹同得道。
感向日，夫人指示相垂照。
寿齐天後老。


rhythmic: 大
author: 杨泽民
content:
渐雨回春，风清夏，垂柳凉生芳屋。
馀花犹满地，引蜂游蝶戏，慢飞轻触。
院宇深沈，帘栊寂静，苍玉时敲疏竹。
雕梁新来燕，恣呢喃不住，似曾相熟。
但双去并来，漫萦幽恨，枕单衾独。
仙郎去又速。
料今在、何许停双毂。
任梦想、频登台榭，遍倚阑干，水云千里空流目。
纵遇双鱼客，难尽写、别来心曲。
媚容幸倾城国。
今日何事，还又难分菽。
寸心天上可烛。


rhythmic: 玉烛新
author: 杨泽民
content:
梨花寒食後。
被丽日和风，一时开就。
雨歇，香犹嫩、渐觉芳心彰漏。
墙头月下，似旧日莺莺相候。
纤手为、攀折翘枝，轻盈露沾红袖。
风流出浴杨妃，向海上何人，更询安否。
百花任斗。
应粉艳、未减杏粗梅瘦。
肤丰肉秀。
□可与群芳推首。
□方待、酣饮花前，轻歌缓奏。


rhythmic: 花犯
author: 杨泽民
content:
百花中，夭桃秀色，堪餐作珍味。
武陵溪上，□宋玉墙头，全胜姝丽。
去年此日佳人倚。
凝情心暗喜。
恨未得、合欢鸳帐，归来犹半被。
寻春记前约因□，题诗算怎耐、相思憔悴。
攀玩对、东君道，莫教轻坠。
尖纤向、鬓边戴秀，芳艳在、多情云翠里。
看媚脸、与花争好，休夸空觅水。


rhythmic: 水龙吟
author: 杨泽民
content:
腻金匀点繁英，好风更与花为地。
梅魂蕙魄，素馨□长，酴请避。
拍塞清香，远闻十里，如何藏闭。
笑东篱嫩菊，空攒细蕊，祗供得、重阳泪。
争似青青叶底。
傍西窗、时复轻吹。
玉炉换骨，宝瓶熏梦，幽人睡起。
管领秋光，留连佳景，几多新意。
怕娥、不□蟾宫桂种，□高枝比。
 >> 
词牌介绍


rhythmic: 六丑
author: 杨泽民
content:
叹浓欢易散，便忍把、恩情抛掷。
恁时寸心，惟思生翅翼。
别後踪迹。
不定如萍泛，暂抛江沔，又留连京国。
芳容料见尤光泽。
共赏青楼，同游绮陌。
皆曾痛怜深惜。
纵鳞鸿托意，云水犹隔。
兰房深寂。
映轻红淡碧。
翠竹名花底、同燕息。
杯盘屡肯留客。
见真诚厚爱，意深情极。
乌纱翦为新冠帜。
谁知道、荏苒尘埃带抹，任他倾侧。
朝云信、且候潮汐。
但寸心、未改伊人在，应须近得。


rhythmic: 兰陵王
author: 杨泽民
content:
翠竿直。
一叶扁舟漾碧。
澄江上、几度啸日迎风，怡怡钓秋色。
渔乡共水国。
都属沧浪傲客。
烟波外，风笠雨蓑，才掷丝纶便千尺。
飘然去无迹。
恣脚扣双船，帆挂轻席。
盈钩香饵鱼争食。
更拨棹葭岸，放篙菱浦，才过新栅又旧驿。
占江南江北。
堪恻。
利名积。
算纵有豪华，难比清寂。
须知此乐天无极。
有一斗芳酒，数声横笛。
芦花深夜，半醉里、任露滴。


rhythmic: 西河
author: 杨泽民
content:
形势地。
岳阳事见图记。
因山峭拔耸孤城，画楼涌起。
楚吴巨泽坼东南，惊涛浮动空际。
半天楼栏翠倚。
记人凤舸难系。
空馀细草没章华，但存故垒。
二妃祠宇隔黄陵，精魂遥接云水。
蟹鱼橘柚渐上市。
是当年屈宋乡里。
别有老仙高世。
袖青蛇屡入，都无人对。
唯有枯松城南里。


rhythmic: 三部乐
author: 杨泽民
content:
浓绿丛中，露半坼芳苞，自然奇绝。
水亭风槛，正是蕤宾之月。
固知道、春色无多，但绛英数点，照眼先发。
为君的，尽是重心千叶。
红巾又成半蹙。
试寻双寄意，向丽人低说。
但将一枝，插著翠环丝发。
映秋波、艳云近睫。
知厚意、深情更切。
赏玩未已，看叶下、珍味还结。


rhythmic: 满路花・促拍满路花
author: 杨泽民
content:
愁得鬓丝斑，没得心肠破。
上梢恩共爱，忒过火。
一床锦被，将为都包裹。
刚被旁人隔，不似鸳鸯，等闲常得双卧。
非无意智，触事应偏左。
那堪名与利，相羁锁。
一番记著，一夜还难过。
伊还思念我。
等得归来，恁时早早来呵。


rhythmic: 声声慢
author: 陈郁
content:
澄空初霁，暑退银塘，冰壶雁程寥寞。
天阙清芬，何事早飘岩壑。
花神更裁丽质，涨红波、一奁梳掠。
凉影里，算素娥仙队，似曾相约。
闲把两花商略。
开时候、羞趁观桃阶药。
绿幕黄帘，好顿胆瓶儿著。
年年粟金万斛，拒严霜、绵丝围幄。
秋富贵，又何妨、与民同乐。
 >> 
词牌介绍


rhythmic: 宝鼎现
author: 陈郁
content:
虞弦清暑，佳气葱郁，非烟非雾。
人正在、东闱堂上，分瑞祥辉腾翠渚。
奉玉，总欢呼称颂，争羡神光葆聚。
庆诞节、弥生二佛，接踵瑶池仙母。
最好英慧由天赋。
有仁慈宽厚襟宇。
每留念、修身忱意，博问谦勤亲保傅。
染宝翰、镇规随宸画，心授家传有素。
更吟咏、形容雅颂，隐隐赓歌风度。
恩重汉殿传觞，宣付祝、恭承天语。
对南薰初试，宫院笙箫竞举。
但长愿，际升平世，万载皇基因睹。
问寝日，俟鸡鸣舞拜，龙楼深处。


rhythmic: 绛都春
author: 陈郁
content:
晴天媚晓。
正禁苑乍暖，莺声娇小。
柳拂玉阑，花映朱帘韶光早。
熙朝多暇舒长昼。
庆圣主、新颁飞诏。
贻谋恩重，齐家有训，万邦仪表。
偏称宫闱欢笑。
酿和气共结，天香缭绕。
侍宴回车，韶部将迎金莲照。
鸡鸣警戒丁宁了。
但管取、咸常同道。
东皇先报宜男，已生瑞草。


rhythmic: 念奴娇
author: 陈郁
content:
没巴没鼻，霎时间、做出漫天漫地。
不论高低并上下，平白都教一例。
鼓动滕六，招邀巽二，一任张威势。
识他不破，只今道是祥瑞。
却恨鹅鸭池边，三更半夜，误了吴元济。
东郭先生都不管，关上门儿稳睡。
一夜东风，三竿暖日，万事随流水。
东皇笑道，山河原是我底。
 >> 
词牌介绍


rhythmic: 玉连环・解连环
author: 冯伟寿
content:
谪仙往矣，问当年、饮中俦侣，於今谁在。
叹沈香醉梦，胡尘日月，流浪锦袍宫带。
高吟三峡动，舞剑九州隘。
玉皇归觐，半空遗下，诗囊酒佩。
云月仰挹清芬，揽虬须、尚友千载。
晋宋颓波，羲皇春梦，尊前一慨。
待相将共蹑，龙肩鲸背。
海山何处，五云。


rhythmic: 春风袅娜
author: 冯伟寿
content:
被梁间双燕，话尽春愁。
朝粉谢，午花柔。
倚红阑故与，蝶围蜂绕，柳绵无数，飞上搔头。
凤管声圆，蚕房香暖，笑挽罗衫须少留。
隔院兰馨趁风远，邻墙桃影伴烟收。
些子风情未减，眉头眼尾，万千事、欲说还休。
蔷薇露，牡丹球。
殷勤记省，前度绸缪。
梦里飞红，觉来无觅，望中新绿，别後空稠。
相思难偶，叹无情明月，今年已是，三度如钩。
 >> 
词牌介绍


rhythmic: 春云怨
author: 冯伟寿
content:
春风恶劣。
把数枝香锦，和莺吹折。
雨重柳腰娇困，燕子欲扶扶不得。
软日烘烟，乾风吹雾，芍药荼シ弄颜色。
帘幕轻阴，图书清润，日永篆香绝。
盈盈笑靥宫黄额。
试红鸾小扇，丁香双结。
团凤眉心倩郎贴。
教洗金，共看西堂，醉花新月。
曲水成空，丽人何处，往事暮云万叶。


rhythmic: 云仙引
author: 冯伟寿
content:
紫凤台高，红鸾镜里，几度秋馨。
黄金重，绿云轻。
丹砂鬓边滴粟，翠叶玲珑烟剪成。
含笑出帘，月香满袖，天雾萦身。
年时花下逢迎。
有游女、翩翩如五云。
乱掷芳英，为簪斜朵，事事关心。
长向金风，一枝在手，嗅蕊悲歌双黛颦。
绕临溪树，对初弦月，露下更深。


rhythmic: 木兰花慢
author: 冯伟寿
content:
酒醒人世换，碧桃靓、海山春。
任青鸟沈沈，紫鳞杳杳，有玉林人。
宫袍掉头未爱，爱荷衣、不染市朝尘。
仙样蓬莱翰墨，云间鸾凤精神。
笑呼银汉入金鲸。
琼苑自由身。
羡咳唾成章，香薰花雾，音和韵钧。
六丁夜来捧去，便天人、也自叹尖新。
那得金笺飞洒，浩歌飞步苍。


rhythmic: 失调名
author: 陈无咎
content:
一年一度春来，何时是了。
花落花开浑是梦，只解把人引调。
可怜浮世，等闲过日，却不识，绿水青山，四时都好。
遇笔题诗，逢人饮酒，世间万事，看尽多多少少。
怎得似、羽扇纶巾，云屏烟障，几曾受些儿烦恼。
便乘风归去小蓬莱，听门外、猿啼鹤啸。


rhythmic: 沁园春
author: 陈草阁
content:
霜剥枯崖，何处邮亭，玉龙夜呼。
唤经年幽梦，悠然独觉，参横璇汉，漏彻铜壶。
漠漠风烟，昏昏水月，醉耸诗肩骑瘦驴。
孤吟处，更寻香吊影，搔首踟蹰。
古心落落如予。
悄独立高寒凌万夫。
对荒烟野草，浅溪沙路，班荆三嗅，此意谁如。
高卧南阳，归来彭泽，借问风光还似无。
难穷处，待凭将妙手，作岁寒图。
 >> 
词牌介绍


rhythmic: 八声甘州
author: 郑子玉
content:
渐莺声近也，探年芳、河畔扼轻轮。
旋东风染绿，绵绵平野，无际烟春。
最苦夕阳天外，愁损倚阑人。
无奈潇湘杳，留滞王孙。
冷落池塘残梦，是送君归後，南浦消魂。
赖东君能客，醉卧展香茵。
尽教更、行人远，也相伴、连水复连云。
关山道，算无今古，客恨长新。


rhythmic: 壶中天・念奴娇
author: 陈景沂
content:
江邮湘驿。
问暮年何事，暮冬行役。
马首摇摇经历处，多少山南溪北。
冷著烟扉，孤芳云掩，瞥见如相识。
相逢相劳，如痴如诉如忆。
最是近晓霜浓，初弦月挂，傅粉金鸾侧。
冷淡生涯忧忘乐，不管冰檐雪壁。
魁榜虚夸，调羹浪语，那里求真的。
暗香来历，自家还要知得。


rhythmic: 水龙吟
author: 陈景沂
content:
阶前砌下新凉，嫩姿弱质婆娑小。
仙家甚处，凤雏飞下，化成窈窕。
尖叶参差，柔枝袅娜，体将玉造。
自川葵放後，堂萱谢了，是圆苑、无花草。
自恨西风太早。
逞芳容、紫围绯绕。
管里低昂，篦头约略，空成懊恼。
圆胎结就，小铃垂下，直开临□。
□凡间谪堕，不如西帝，曾关宸抱。
 >> 
词牌介绍


rhythmic: 念奴娇
author: 松洲
content:
麦场桑陇，道都是、六代宫城遗迹。
梦里江山经几觉，还似堠旁征驿。
燕去燕来，花开花谢，那个成端的。
人烟牢落，晚风何处羌笛。
堪叹挥泪新亭，算兴亡莫补、万分之一。
到我凭阑，休更向酒畔，是今非昔。
击楫誓清，闻鸡起舞，毕竟英难得。
伤心残照，塔尖遥露秋碧。
 >> 
词牌介绍


rhythmic: 沁园春
author: 王云焕
content:
四十君王，三百载间，兴亡一家。
叹幕府峰高，生涯社燕，胭脂井暗，富贵飞花。
山骨呈羞，江声带恨，磨尽英雄岁月赊。
君知否，是枋头霸上，著数全差。
倚空长剑吁嗟。
奈争战年来似乱麻。
但苍陵古冢，白杨啼，荒园废沼，青草鸣蛙。
旗盖东南，风涛天堑，难比兴亡隙地些。
休凝伫，望长安路杳，夕照愁鸦。
 >> 
词牌介绍


rhythmic: 满江红
author: 王淮
content:
踏遍江南，予岂为、解衣推食。
谩赢得、烟波短棹，月楼长笛。
看剑功名心已死，积薪涕泪今谁滴。
想中原、一望一伤情，英雄客。
形势地，还如昔。
谈笑里，封侯觅。
岂有於前代，无於今日。
龙豹莫藏韬略手，犬羊快扫腥膻迹。
看诸公、事业卜枭卢，何劳掷。
 >> 
词牌介绍


rhythmic: 莺啼序
author: 叶润
content:
离骚困吟梦醒，访台城旧路。
问流水、东入沧溟，还解流转西否。
乌衣梦、浪传故国，晴烟冉冉宫墙树。
念吟魂凄断，待随燕子来去。
回首十年，阑锦花场，趁吟云赋雨。
可曾对、宝瑟知音，高轩为谁轻驻。
倚东风、愁长笑短，水云深、春江日暮。
伴羁怀，唯有征衫，贮寒半缕。
高情谩赋，蕙带兰襟，蛾眉古来相妒。
英雄到、江南易老。
後来谁更，风景伤心，泪沾樽俎。
登山宴水，横江酹酒，倾将慷慨酬形势，付兴亡、一笑翻歌舞。
独醒难继山公，上马旌旗动，又还惊起鸥鹭。
危亭恨极，落尽寒香，怕道断肠句。
有多少、行星翠点，春浅寒深，孕粉藏香，蝶清蜂瘦。
因孤彩笔芳笺，拟待倩取游丝，系却离绪。
旋□□、写入鸣弦柱。
曲高调古。
更人何在，谁比和、此幽素。


rhythmic: 风流子
author: 王泳祖
content:
东风长是客，帘栊静、燕子一双飞。
看花坞日高，翠阴护晓，柳塘风细，绿涨浮漪。
肠断处，渭城春树远，江国暮云低。
芳径听莺，暗惊心事，画檐闻鹊，试卜归期。
小楼凝伫地，疏窗下，几度对说相思。
记得菱花交照，素手曾携。
有新恨两眉，向谁说破，芳心一点，惟我偏知。
休为多情瘦却，重有来时。


rhythmic: 氐州第一
author: 刘天游
content:
冰缩寒流，川凝冻霭，前回鹭渚冬晚。
燕阁红炉，驼峰翠釜，曾忆花柔酒软。
云海沧洲，甚又寄、南来客雁。
洒雪朱门，回桡剡曲，镜华霜满。
万里银霄凝望眼。
恁吟袖、画阑空暖。
树带潮墟，笳鸣古戍，簇仲宣幽怨。
想愁思、春近也，随宫绣、时宽一线。
昨夜扁舟，梦湖山、眉横黛浅。


rhythmic: 摸鱼儿
author: 柴望
content:
问长江、几分秋色，三分浑在烟雨。
何人折尽丝丝柳，此日送君南浦。
帆且驻。
试说著、羊裘钓雪今何许。
鱼虾自舞。
但一舸芦花，数声霜笛，鸥鹭自来去。
年年事，流水朝朝暮暮。
天涯长叹飘聚。
衾寒不转钧天梦，楼外谁歌白。
君莫诉。
君试按、秦筝未必如锺吕。
乡心最苦。
算只有娟娟，马头皓月，今夜照归路。
 >> 
词牌介绍


rhythmic: 齐天乐
author: 柴望
content:
青青杨柳丝丝雨，他乡又逢寒食。
几度刘郎，当年曼倩，迢递水村烟驿。
寻踪访迹。
正马上相逢，杏花狼藉。
惟有沙边，旧时鸥鹭似相识。
天涯流浪最久，十年何所事，幽愫历历。
换字鹅归，看梅鹤去，回首征衫泪渍。
新欢旧忆。
笑客处如归，归处如客。
独倚危阑，乱山无数碧。
 >> 
词牌介绍


rhythmic: 祝英台・祝英台近
author: 柴望
content:
小船儿，双去橹。
红湿海棠雨。
燕子归时，芳草暗南浦。
自从翠袖香消，明声断，怕回首、旧寻芳处。
向谁语。
可怜金屋无人，冷落凤箫谱。
翠入菱花，蛾眉为谁妩。
断肠明月天涯，春风海角，恨不做、杨花飞去。


rhythmic: 阳关三叠
author: 柴望
content:
西风吹鬓，残发早星星。
叹故国斜阳，断桥流水，荣悴本无凭。
但朝朝、才雨又晴。
人生飘聚等浮萍。
谁知桃叶，千古是离情。
正无奈、黯黯离情。
渡头烟暝，愁杀渡江人。
伤情处，送君且待江头月，人共月、千里难并。
笳鼓发，戍云平。
此夜思君，肠断不禁。
尽思君送君。
立尽江头月，奈此去、君出阳关，纵有明月，无酒酌故人。
奈此去、君出阳关，明朝无故人。


rhythmic: 摸鱼儿
author: 柴望
content:
这情怀、怎生消遣。
思量只是凄怨。
一春长为花和柳，风雨又还零乱。
君试看。
便杜牧风流，也则肠先断。
更深漏短。
更听得杜宇，一声声切，流水画桥畔。
人间世，本只阴晴易换。
斜阳衰草何限。
悲欢毕竟年年事，千古漫嗟修短。
无处问。
是闲倚帘栊，尽日厌厌闷。
浮名尽懒。
但笑拍阑干，连呼大白，心事付归燕。
 >> 
词牌介绍


rhythmic: 念奴娇
author: 柴望
content:
匆匆别去，算别来、又是几番春暮。
酒债不偿还似可，负了若干吟句。
渭北春天，江南夜雨，总是伤情处。
黯然消歇，绿杨一阵莺语。
空记十载嬉游，如今蓦地，两处成离阻。
纵是相逢天涯路，难觅年时欢侣。
寄语东君，岁华不驻，谁为留春住。
小楼昨夜，东风依旧飞絮。
 >> 
词牌介绍


rhythmic: 摸鱼儿
author: 柴望
content:
便无他、杜鹃催去，匆匆春事能几。
看来不见春归路，飞絮又随流水。
留也是。
怎禁得、东风红紫还飘坠。
天涯万里。
怅燕子人家，沈沈夜雨，添得断肠泪。
嬉游事。
早觉相如倦矣。
谢娘庭院犹记。
闲情已付孤鸿去，依旧被莺呼起。
谁料理。
正乍暖还寒，未是晴天气。
无言自倚。
想旧日桃花，而今人面，都是梦儿里。
 >> 
词牌介绍


rhythmic: 满江红
author: 柴望
content:
载酒何人，登临处、沧洲空阔。
凭阑外、晴杨两岸，晚烟泼□。
水鸟不知梁燕去，溪山半属冬青阁。
有小舟、隐约载歌姝，调新曲。
留与去，如何得。
风又雨，催行色。
共白苹红蓼，好生飘泊。
别後三年重会面，人生几度三年别。
正乡心、客梦两绸缪，城头角。
 >> 
词牌介绍


rhythmic: 贺新郎
author: 柴望
content:
满酌西湖酒。
觉湖山、依然未老，游人如旧。
数过清明才六日，欲暖未晴时候。
正画舫、春明波透。
记得名园曾驻马，锦鞍鞯、浅映堤桥柳。
寻胜赏，重回首。
不妨旋摘枝头有。
喜青青、垂丸带子，脆圆如豆。
想是和羹消息近，报与醉翁太守。
道玉铉、有人启奏。
红药当阶明似锦，觉娇莺、舞燕皆称寿。
唱此曲，付红袖。
 >> 
词牌介绍


rhythmic: 念奴娇
author: 柴望
content:
登高回首，叹山河国破，於今何有。
台上金仙空已去，零落逋梅苏柳。
双塔飞云，六桥流水，风景还依旧。
凤笙龙管，何人肠断重奏。
闻道凝碧池边，宫槐叶落，舞马衔杯酒。
旧恨春风吹不断，新恨重重还又。
燕子楼高，乐昌镜远，人比花枝瘦。
伤情万感，暗沾啼血襟袖。
 >> 
词牌介绍


rhythmic: 念奴娇
author: 柴望
content:
春来多困，正日移帘影，银屏深闭。
唤梦幽禽烟柳外，惊断巫山十二。
宿酒初醒，新愁半解，恼得成憔悴。
云鬓，不鸾镜梳洗。
门外满地香风，残梅零乱，玉糁苍苔碎。
乍暖乍寒浑莫拟，欲试罗衣犹未。
斗草雕阑，买花深院，做踏青天气。
晴鸠鸣处，一池昨夜春水。
 >> 
词牌介绍


rhythmic: 桂枝香
author: 柴望
content:
今宵月色。
叹暗水流花，年事非昨。
潇洒江南似画，舞枫飘柞。
谁家又唱江南曲，一番听、一番离索。
孤鸿飞去，残霞落尽，怨深难托。
又肠断、丁香画雀。
记牡丹时候，归燕帘幕。
梦里襄王，想念王孙飘泊。
如今雪上萧萧鬓，更相思、连夜花发。
柘枝犹在，春风那似，旧时宋玉。
 >> 
词牌介绍


rhythmic: 齐天乐
author: 柴望
content:
凄凄杨柳潇潇雨，悄窗怎禁滴沥。
思里传，愁边落雁，多少东吴山色。
知他恨极。
料为我窗前，强鸣刀尺。
竟日西风，那堪无寐更邻笛。
黄花开遍未也，花开应笑我，年少难觅。
灞上长安，河边渭水，都把韶华暗掷。
何人碎璧。
尚衰草连天，暮烟凝碧。
怕说相思，撼枫喧夜寂。
 >> 
词牌介绍


rhythmic: 瑞鹤仙
author: 张枢
content:
卷帘人睡起。
放燕子归来，商量春事。
风光又能几。
减芳菲、都在卖花声里。
吟边眼底。
被嫩绿、移红换紫。
甚等闲、半委东风，半委小桥流水。
还是。
苔痕湔雨，竹影留云，待晴犹未。
兰舟静舣。
西湖上、多少歌吹。
粉蝶儿、守定落花不去，湿重寻香两翅。
怎知人、一点新愁，寸心万里。
 >> 
词牌介绍


rhythmic: 风入松
author: 张枢
content:
春寒懒下碧云楼。
花事等闲休。
红绵湿透秋千索，记伴仙、曾倚娇柔。
重叠黄金约臂，玲珑翠玉搔头。
薰炉谁熨暖衣篝。
消遣酒醒愁。
旧巢未著新来燕，任珠帘、不上琼钩。
何处东风院宇，数声揭调甘州。
 >> 
词牌介绍


rhythmic: 庆宫春・高阳台
author: 张枢
content:
斜日明霞，残虹分雨，软风浅掠苹波。
声冷瑶笙，情疏宝扇，酒醒无奈秋何。
彩云轻散，漫敲缺、铜壶浩歌。
眉痕留怨，依约远峰，学敛双蛾。
银床露洗凉柯。
屏掩香销，忍扫罗。
楚驿梅边，吴江枫畔，庾郎从此愁多。
草蛩喧砌，料催织、回文凤棱。
相思遥夜，帘卷翠楼，月冷星河。


rhythmic: 壶中天・念奴娇
author: 张枢
content:
雁横迥碧，渐烟收极浦，渔唱催晚。
临水楼台乘醉倚，云引吟情闲远。
露脚飞凉，山眉锁暝，玉宇冰奁满。
平波不动，桂华底印清浅。
应是琼斧修成，铅霜捣就，舞霓裳曲遍。
窈窕西窗谁弄影，红冷芙蓉深苑。
赋雪词工，留云歌断，偏惹文箫怨。
人归鹤唳，翠帘十二空卷。


rhythmic: 木兰花慢
author: 张枢
content:
歌尘凝燕垒，又软语、在雕梁。
记剪烛调弦，翻香校谱，学品伊凉。
屏山梦云正暖，放东风、卷雨入巫阳。
金冷红绦孔雀，翠间彩结鸳鸯。
银缸。
焰冷小兰房。
夜悄怯更长。
待采叶题诗，含情赠远，烟水茫茫。
春妍尚如旧否，料啼痕、暗里红妆。
须觅流莺寄语，为谁老却刘郎。


rhythmic: 兰陵王
author: 叶隆礼
content:
大堤直。
袅袅游云蘸碧。
兰舟上，曾记那回，拂粉涂黄弄春色。
施颦托倾国。
金缕尊前劝客。
阳台路，烟树万重，空有相思寄鱼尺。
飘零叹萍迹。
自懒展罗衾，羞对瑶席。
折钗分镜盟难食。
看桃叶迎笑，柳枝垂结。
萋萋芳草暗水驿。
肠断画阑北。
寒恻。
泪痕积。
想柱雁尘侵，笼羽声寂。
天涯流水情何极。
悲沈约宽带，马融怨笛。
那堪灯幌，听夜雨，镇暗滴。


rhythmic: 水调歌头
author: 家铉翁
content:
瀛台居北界，觌面是重城。
老龙蹲踞不动，潭影净无尘。
此地高阳胜处，天付仙翁为主，那肯借闲人。
暂挂西堂锡，仍同旦过宾。
六年里，五迁舍，得比邻。
儒馆豆笾於粲，弦诵有遗音。
甚喜黄冠为侣，更得青衿来伴，应不叹飘零。
夜宿东华榻，朝餐泮水芹。
 >> 
词牌介绍


rhythmic: 念奴娇
author: 家铉翁
content:
神仙何处，人尽道、我州三神之一。
为问何年飞到此，拔地倚天无迹。
缥缈琼宫，溟茫朱户，不与尘寰隔。
翩然鹤下，时传云外消息。
露冷风清夜阑，梦高人过我，欢如畴昔。
道骨仙风谁得似，谈笑云生几席。
共踏银虬，迫随绛节，恍遇群仙集。
云韶九奏，不类人间金石。
 >> 
词牌介绍


rhythmic: 念奴娇
author: 家铉翁
content:
南来数骑，问征尘、正是江头风恶。
耿耿孤忠磨不尽，惟有老天知得。
短棹浮淮。
轻毡渡汉，回首觚棱泣。
缄书欲上，惊传天外清跸。
路人指示荒台，昔汉家使者，曾留行迹。
我节君袍雪样明，俯仰都无愧色。
送子先归，慈颜未老，三径有馀乐。
逢人问我，为说肝肠如昨。
 >> 
词牌介绍


rhythmic: 绮寮怨
author: 石正伦
content:
绿野春浓停骑，暖风飘醉襟。
渐触目、景物凄悲，花无语、曲径沈沈。
重檐缭垣静锁，丹青暗、断轴尘半侵。
叹绛纱、玉臂封时，何期掩、夜泉流恨深。
已矣霜凋蕙心。
兰昌旧事，云容好信难寻。
伫立孤吟。
怕凤履、有遗音。
今宵佩环奏月，知倦客、若登临。
惊飞翠禽。
松杉弄碎影、晴又阴。


rhythmic: 霓裳中序第一
author: 石正伦
content:
凭高快醉目。
翠拂遥峰相对簇。
千丈涟漪泻谷。
爱溶漾坠红，染波芬馥。
何人笑掬。
想温泉、初卸绡。
春风荡，六宫丽质，那日赐汤沐。
双浴。
绣凫飘逐。
恍记展、江南数幅。
而今鬓边渐鹄。
阮洞音稀，懒访仙躅。
系船桥畔宿。
听静夜、泠泠奏曲。
长安远，渭流香腻，暗忆晚鬟绿。


rhythmic: 宝鼎现
author: 陈著
content:
玉宸凝眷。
要得培□，神皋根本。
天赋与、经纶好手，门外红尘谈笑遣。
任草色、遍空庭交翠，月往风来自便。
但纸帐、时供小憩，长理灯窗公案。
五行俱下流光电。
笔如神、毫发都见。
是则是、霜严雪劲，到底春风生意满。
唤得应、雨和晴恰好，旗舞粳艘百万。
更社鼠城狐扫影，雁鹜惊人避箭。
最是满腹精神，担负处、浑身皆胆。
又谁知、条理元在，规模里面。
天下事、又何难办。
待副苍生愿。
渺宇宙、多少关心，留取功名久远。


rhythmic: 真珠帘
author: 陈著
content:
纶巾古貌尘寰表。
风流处、别是英雄才调。
胸次著乾坤，触景皆诗料。
金碧楼台新筑就，傍翠麓、旋添花草。
仙棹。
更逍遥来访，十洲三岛。
遮眼富贵人多，算如公有子，人间应少。
看膝下功名，共月林清皎。
象简绯袍亲侍策，且胜赏、先春独笑。
都道。
馆中书就养，云翘偕老。


rhythmic: 大
author: 陈著
content:
把雪冰心，钧韶手，飞上青云时早。
红尘难染著，十年前曾坐，凤池鳌岛。
晕锦锵环，重金压带，相去能争多少。
从容何心问，到如今都领，绣春花草。
算耐处光阴，淡中滋味，世人那晓。
笺天新有稿。
要归去、盘礴山阴道。
便整顿、随琴霜鹤，带石秋兰，约松乔、倚风清啸。
争奈俞音杳。
明月棹、又还停了。
但珍重、经纶料。
时来须做，休管急流人笑。
功名尽迟尽好。


rhythmic: 大
author: 陈著
content:
问大江东，长淮上，缘分如何修到。
轻裘还熟局，第三番又是，五年春了。
菜饭工夫，露香心事，惟靠天公分晓。
林泉琴书梦，算飞笺觅去，不知多少。
奈雅意难酬，又还留住，口衔新诏。
都无他嗜好。
玉麟静、公事供谈笑。
满眼是、风花飘忽，惟有长松，雪霜里、插天苍老。
休忆家山好。
安乐处、便成蓬岛。
正春雨、秧畴饱。
边城如画，处处绿杨芳草。
青溪不妨寄傲。


rhythmic: 大
author: 陈著
content:
自有乾坤，扶人极，宗主须还人物。
今为何时节，满红尘富贵，絮花飘忽。
抵障狂澜，提携正印，一柱天擎突兀。
平生分明处，是从容处□，不差毫发。
把朝市山林，一般看了，无边风月。
深衣清到骨。
紫枢府、谁信曾簪笏。
炊脱粟、黄鸡白酒，补菊栽梅，碧溪绕、竹篱茅屋。
无限轻描貌。
都说道、诏书催发。
想回首、招黄鹄。
微微自笑，惟有赤松衣钵。
相陪对门石佛。


rhythmic: 沁园春
author: 陈著
content:
潇洒书斋，香清缕直，灯冷晕圆。
忽惊窗鸣瓦，霰如筛下，裁冰翦玉，片似花鲜。
深怕妨梅，也愁折竹，才作还休亦偶然。
更深也，漫题窗记瑞，诗思绵绵。
闻君礼佛日千。
浪说道繁华不值钱。
想鸳衾底下，都将命乞，蒲龛里畔，未必心安。
兜率天宫，清凉境界，总是由心不是缘。
雪山上，自有人坐了，不到君边。
 >> 
词牌介绍


rhythmic: 沁园春
author: 陈著
content:
出禁城西，湖光自别，唤醒两瞳。
有画桥几处，通人南北，绿堤十里，分水西东。
问柳旗亭，簇山梵所，空翠烟飞半淡浓。
偏奇处，看笙歌千舫，泛绮罗宫。
从容。
莫问城中。
是则是繁华九市通。
奈一番雨过，沾衣泥黑，三竿日上，扑面尘红。
那壁喧器，这边清丽，咫尺中间不同。
休归去，便舣舟荷外，梦月眠风。
 >> 
词牌介绍


rhythmic: 沁园春
author: 陈著
content:
潇洒纶巾，风流野服，红尘外身。
向南窗听雨，澜翻墨客，北亭恋月，笔走诗神。
倚竹听琴，逢花倒磕，更得放晴游冠春。
清闲好，算东洲人物，难得如君。
华堂瑞气如云。
西风到帘帷才一分。
喜星桥鹊语，佳传依旧，缑山鹤舞，仙样翻新。
箫玉香中，烛花影里，听取捧觞低祝人。
千千岁，看功名事业，都在儿孙。
 >> 
词牌介绍


rhythmic: 沁园春
author: 陈著
content:
月旦评中，有如公者，更谁与俦。
看纷纷仁意，春风和气，堂堂义事，砥柱中流。
已重物轻，身穷道泰，却占人间第一筹。
回头笑，彼纷纷名利，过影浮沤。
夷犹。
庭户清幽。
算此境神仙别一洲。
但烧香挂画，呼童扫地，对山揖水，共客登楼。
付与儿孙，只将方寸，此外无求百不忧。
宜多寿，自今开八帙，到八千秋。
 >> 
词牌介绍


rhythmic: 沁园春
author: 陈著
content:
小枕屏儿，面儿素净，吾自爱之。
向春晴欲晓，低斜半展，夜寒如水，屈曲深围。
消得题诗，不须作画，潇洒风流未易涯。
人间世，但此身安处，是十分奇。
笑他富贵家儿。
这长物何为著意□。
便绮罗六扇，何如玉洁，丹青万状，都是钱痴。
假托伊来，遮阑便了，免得惊风侵梦时。
何须泥，要物常随我，不物之随。
 >> 
词牌介绍


rhythmic: 沁园春
author: 陈著
content:
运在东南，温厚气锺，吾葺芷翁。
羡檠窗学问，迂斋正印，玉堂词翰，攻愧流风。
制胜枢庭，参谋政府，一片平心扶大中。
黄扉近，却翻然东顾，归宴方蓬。
潘舆日奉从容。
全胜□貂蝉趋汉宫。
如名山镇静，出云相望，大川蓄，有水皆宗。
吾道胚，诸贤命脉，阴受春风和气浓。
宜多寿，与瑶图同庆，绿竹歌公。
 >> 
词牌介绍


rhythmic: 沁园春
author: 陈著
content:
吾竹窗兄，吾能评者，只将竹看。
是丹山佳气，胚茂直，嵩溪润脉，滋养清坚。
雪虐霜凌，风饕雨恶，撼顿侵欺今几年。
元无损，这虚心实节，却自依然。
人间。
输此君贤。
可曾向红尘里著鞭。
称翩翩侣凤，舞依翡翠，昂昂雏鹤，立倚琅。
动处非情，静中自韵，全得生来潇洒天。
须长在，在月窗窗北，石涧东边。
 >> 
词牌介绍


rhythmic: 沁园春
author: 陈著
content:
吾菊坡兄，细观花□，元来一般。
是山佳气，胚长茂，鄞江润脉，滋养清妍。
移傍云霄，浓沾雨露，曾亚百花头上班。
谁知道，待芬香透了，收敛东边。
笑他红紫纷然。
算眼底何曾长久看。
这秋芳自韵，不争春艳，霜根难老，偏耐风寒。
占得清名，尊为寿客，晚节谁能如此全。
千千岁，把黄金正色，照映人间。
 >> 
词牌介绍


rhythmic: 水龙吟
author: 陈著
content:
玉麟堂上神仙，算来便合归廊庙。
天教且住，堂堂裘带，舒舒旗纛。
一笑谈中，遍江淮上，太平花草。
待金瓯揭了，黄扉坐处，祗依此、规模好。
恰似虹流节後，庆生申、佳期还到。
乾坤开泰，君臣相遇，机缘恁巧。
谁信苍生，举头凝望，锋车催召。
向芜湖，更有无言桃李，顾春风早。
 >> 
词牌介绍


rhythmic: 水龙吟
author: 陈著
content:
玉鳌头上蓬莱，十分好处饶松壑。
无边风月，阴阴乔木，重重华萼。
秋水门庭，淡交簪履，随宜斟酌。
向西风回首，双旌缥缈，从天下、招琴鹤。
是则阳春有脚。
被金华、洞天留著。
相传好语，新来初见，分明鼓角。
田里相安，裤襦歌了，却来持橐。
称年年，橘绿橙黄时节，与松乔约。
 >> 
词牌介绍


rhythmic: 瑞鹤仙
author: 陈著
content:
云无心出岫。
游戏间、声名掀揭宇宙。
红尘事看透。
任高官惟有，鹤随诗瘦。
溪山如绣。
小轩亭、新话旧。
想时时，梦到家林，但未有归时候。
知否。
分明世界，多少经纶，莫轻回首。
平生抱负。
金銮殿，有新奏。
便相扶君相，从头做去，他又谁能出手。
看明年、此日传宣，赐酴酒。
 >> 
词牌介绍


rhythmic: 摸鱼儿
author: 陈著
content:
碧油幢、一开藩後，便思量早归去。
工夫著紧新城好，风月万家笙鼓。
游宴处。
要管领春光，补种花无数。
何须更驻。
只画了潇湘，扁舟径发，挥手谢南楚。
江帆卸、撑入清溪绿树。
家山三两程路。
安排小马随猿鹤，勾引诗朋酒侣。
潇洒处。
是则是初心，只恐难留驻。
忙须著句。
把泉石烟霞，平章一遍，回首凤纶舞。
 >> 
词牌介绍


rhythmic: 洞仙歌
author: 陈著
content:
冰肌玉骨，自清凉无汗。
云影翠山远。
颤金莲缓步，手托珠帘，风微透，扇底荷花香满。
归檐双飞燕，流盼消凝，微带羞红上娇面。
又还黄昏近，一片闲情，天涯去、云也遮阑不断。
回首处、沈思梦时曾，对十二屏山，怕拈秦阮。
 >> 
词牌介绍


rhythmic: 洞仙歌
author: 陈著
content:
冰肌玉骨，自清凉无汗，午梦醒来盼娇满。
扇轻拈又放，浅炷兰薰，微笑处、吹著烟丝散乱。
凉亭还独步，曾是凭阑，携手心盟指云汉。
碧云斜阳外，信有如今，音书杳、寸肠千转。
漫伫立、无言对荷花，看转眼秋风，翠移红换。
 >> 
词牌介绍


rhythmic: 念奴娇
author: 陈著
content:
洛阳地脉，是谁人、缩到海涯天角。
绿树成阴芳雾底，得见当年台阁。
园杏贵客，海棠姬侍，拥入青油幕。
人间那有，风流天上标格。
如困如懒如羞，夜来应梦入，西瑶仙宅。
为你闲风轻过去，□□不教妨却。
娇不能行，笑还无语，惟把香狼藉。
花花听取，年年无负春约。
 >> 
词牌介绍


rhythmic: 念奴娇
author: 陈著
content:
轻衫短旆，几年来、游遍江南江北。
扰扰浮生争富贵，金碧楼台满目。
厦屋千间，夜床八尺，此理谁能烛。
翩然归去，家山是事都足。
笑指旧隐逍遥，分猿鹤地，云顶栽花竹。
乘兴生涯随处好，卜市心□新筑。
山色窥帘，杏阴依户，门外从尘俗。
朱颜雪鬓，清闲十二分福。
 >> 
词牌介绍


rhythmic: 念奴娇
author: 陈著
content:
暑天向晚，最相宜、一簇凉生新竹。
潇洒轩窗还此景，此景真非凡俗。
猿鹤相随，烟霞自在，与我交情熟。
人生如梦，个中堪把心卜。
休叹乌兔如飞，功名富贵，有分终须足。
不管他非非是是，不管他荣和辱。
净几明窗，残编断简，且恁闲劳碌。
流萤过去，文章如在吾目。
 >> 
词牌介绍


rhythmic: 念奴娇
author: 陈著
content:
紧头上立，问如何、犹向清溪盘礴。
应为春防须熟局，且借轻裘弹压。
野聚晴炊，烟波暖唱，尽出江南北。
从容归衮，三年功满棋柝。
真个福比南山，谁无富贵，无此团乐。
锦瑟瑶琴清对处，青紫诸郎参错。
楚楚孙枝，温温婿玉，帘幕欢声拍。
抠衣小子，寿公也趁龟鹤。
 >> 
词牌介绍


rhythmic: 满江红
author: 陈著
content:
落枕鸿声，龙山梦、蓦然惊觉。
还堪喜、木樨香底，鹊声翻晓。
弄雨未成霜意懒，望寒先怯山容老。
最难逢、无一点西风，惊乌帽。
竹叶酒，倾杯小。
橙齑，银盆好。
称良辰欢宴，及今年少。
须信从来黄菊寿，未应便放青霜恼。
但看花、日日是重阳，金尊倒。
 >> 
词牌介绍


rhythmic: 满江红
author: 陈著
content:
越水稽山，清明气、锺为人极。
缨早、□中学问，从头施设。
不受尘来霜壁立，常生意处春流活。
与世间、别是一规模，师夔契。
仙岛上，分风月。
苍梧下，怀冰雪。
更双亲犹是，朱颜时节。
熏业要从青鬓上，乾坤如许丹山折。
看凤衔、芝诏下层霄，朝金阙。
 >> 
词牌介绍


rhythmic: 满江红
author: 陈著
content:
修茂堂深，芳尘满、沈烟一朵。
帘半卷，好风催晓，晴光才破。
新润顿教萱草鬯，轻寒未放酴过。
称鱼轩、容与寿如山，群仙贺。
琴帏底，声调和。
庭阶下，儿孙大。
喜新来咿喔，又还添个。
总是人生如意处，休将时事关眉锁。
趁莺花、时节绮罗筵，年年作。
 >> 
词牌介绍


rhythmic: 烛影摇红
author: 陈著
content:
风月堂中，画屏不动香猊吐。
珠翘环拥蕊宫仙，双鬓青如许。
相对童颜寿侣。
看庭前、绯袍拜舞。
十洲三岛，柳探春时，梅欺雪处。
甲子花周，自从今日重新数。
碧瑶杯重翠涛深，笑领飞琼语。
此去华筵喜聚。
听传宣、云间紫府。
万分如意，凤诏便蕃，香轩容与。
 >> 
词牌介绍


rhythmic: 水调歌头
author: 陈著
content:
风骨最魁岸，宇宙更宽平。
□人皆道，天上南极寿星精。
随意後园花木，满眼家山松竹，尽可适平生。
门外底须问，好占菊轩清。
听乡评，义方训，莫如兄。
元方既玉就□，更要季方成。
不使尘劳顿挫，他日功名入手，当不负椿庭。
不见窦谏议，教子有馀荣。
 >> 
词牌介绍


rhythmic: 水调歌头
author: 陈著
content:
身到紫枢府，一蹴凤池间。
何妨到头富贵，却自恋家山。
多少名缰利锁，尘满霜髯雪鬓，役役不知还。
桃李竞春事，坡菊自清闲。
绿杨边，门径小，似僧关。
吟情饮兴相将，二十载优闲。
无限功名事业，分付儿孙纵靶，青镜尽朱颜。
一语劝公酒，天下达尊三。
 >> 
词牌介绍


rhythmic: 千秋岁
author: 陈著
content:
燕前莺底。
一日春犹在。
香雾晓，祥云霁。
烟交槐影重，风约花尘卸。
当此际。
桃源不是人间世。
彩袖环庭砌。
华裾纷珂佩。
欢声洽，童颜醉。
金丹功已到，绿发生须再。
箫鼓沸。
飞琼来祝千千岁。
 >> 
词牌介绍


rhythmic: 念奴娇
author: 陈著
content:
翠云弄晓，芰荷香、微透凉帘箔。
彩袂蹁跹欢舞处，勾引衔桃双鹤。
骤马风前，奔鲸浪里，独有壶天乐。
如何不醉，放教杯量宽著。
消得寿八千春，百分才一，更童颜如渥。
听取飞琼含笑道，堪学孩儿书额。
令骖凫，瑶仙跨凤，喜聚家人醵。
心香遥上，也随风过蓬弱。
 >> 
词牌介绍


rhythmic: 摸鱼儿
author: 陈著
content:
竹洲西、有人如玉，南柯一觉归早。
青山绿水亭轩旧，犹有未荒花草。
谁信道。
又自爱湖光，买屋三间小。
都无长好。
但凤跃雄文，蝇书小楷，转老转奇妙。
人间世，如许年高是少。
浮生惟有闲好。
回头翻讶溪叟，轻把一丝抛了。
凉新到。
记当日天香，露浴如今老。
瑶卮寿晓。
称酒到眉间，醺醺醉也，儿女满前笑。
 >> 
词牌介绍


rhythmic: 庆春泽
author: 陈著
content:
翔凤阑干，啼鹃院宇，相逢似梦才醒。
谁道无情，飞红舞翠欢迎。
青春绿发花前饮，醉自歌、记那时曾。
到如今，心事凄凉，怕说芳盟。
追思艮岳归来後，稳依山护得，雨翮风翎。
燕燕莺莺，从他巧舌饶声。
翩翩一种天然艳，笑向人、不与春争。
羡花花，好岁寒交，有卧云亭。
 >> 
词牌介绍


rhythmic: 庆春泽
author: 陈著
content:
春困时光，风流昨梦，逢花便自醒醒。
回首宣和，宫莺掖燕相迎。
归来只恋春山好，到上林、枉是亲曾。
又谁知，自有蟠松，相与论盟。
阑干可是妨飞去，怕惊尘却，翠羽红翎。
舞态亭亭，浑疑暗折韶声。
人眼处还看破，道凤来、难与真争。
醉扶归，但见啼鹃，怨夕阳亭。
 >> 
词牌介绍


rhythmic: 水龙吟
author: 陈著
content:
蓬莱风月神仙，却来平地为霖雨。
乾坤清了，如今多是，退行一步。
寸寸归心，轻轩娱侍，竹溪花圃。
奈君王眷眷，苍生恋恋，那肯放、钱塘渡。
天也知公此意，问升平、要抽身去。
把些夏潦，和些秋哨，轻轻缀住。
一转移来，元勋力量，他谁堪付。
待汾阳、了却中书，别又商量出处。
 >> 
词牌介绍


rhythmic: 真珠帘
author: 陈著
content:
鱼轩富贵人间少。
那堪更、有子雍容廊庙。
衮绣当斑衣，转色难心小。
手把乾坤重整顿，略□□、微生一笑。
分晓。
是慈闱心事，如今著到。
帘幕早是寒生，又橙黄近也，菊花香了。
已劝九霞觞，春意浓於酒。
玉带金鱼欢舞处，更捷骑、红尘峡□。
知否。
这花添锦上，年年重九。


rhythmic: 宝鼎现
author: 陈著
content:
著林仙叟，梦境炊得，才香还觉。
回首渺，觚棱何处，云与商量浮计小。
矮矮屋、半弓来闲地，也著三花两草。
沸眼底、鞭风笠雨，不满茶边一笑。
寿骨奇耸神清峭。
散人装、游戏尘表。
帘昼永、长留雅伴，吟唾宽飞潇洒料。
最好是、瑟和琴同调，眉里相看耐老。
更绿草、孙枝可意，谱得家传较早。
争指画额儿儿，欢祝处、荷薰吹晓。
记兰汤初试，当日风光又到。
拚醵饮、任金尊倒。
醉把羲娥傲。
算万事、都是空花，雪柏霜松镇好。


rhythmic: 宝鼎现
author: 陈著
content:
问今何日，旧也曾尾，东风鹭。
回首念，家山桃李，归去来兮闻早赋。
梦境里、尽何妨疏散，时趁莺晴信步。
是则是、清闲自好，一点心犹怀古。
记得平世痴儿女。
自灯宵、游了三五。
还次第、湖边去也，寒食清明炊未住。
是处处、是丹青图画，随意狂歌醉舞。
奈蓦被、烟花浪手，一掷残阳孤注。
须信乐极悲来，谁道是、曾歌琼树。
夕阳亭遗，翻得江涛似许。
忍望著、□天津路。
最是鹃啼苦。
算世事、消把春看，还有落花飞絮。


rhythmic: 真珠帘
author: 陈著
content:
如梅在壑清标格。
襟怀好、又是融融春拍。
鸳梦早惊飞，惯一窗岑寂。
谱曲裁诗心自在，任雪月、风花需索。
奇特。
问生涯却道，浮云如得。
回首门外黄尘，算何如、稳占溪光山色。
八百岁为期，却十分才一。
弟自高歌儿自舞，簇小小、榴花筵席。
真率。
镇无妨欢醉，年年今日。


rhythmic: 真珠帘
author: 陈著
content:
青云玉树南薰扇。
京华地、别是潇湘图展。
茉莉芰荷香，拍满笙箫院。
雪藕盈盈歌袅处，早已带、秋声凄怨。
堪叹。
把时光轻靠，冰山一片。
从古幻境如轮，问铜驼、应是多番曾见。
谁把笛吹凉，总是腔新换。
水枕风船空入梦，但极目、波流云远。
消黯。
更华林蝉咽，系人肠断。


rhythmic: 真珠帘
author: 陈著
content:
闲居是念随云散。
琴帘底、却自平生心满。
百二十年期，笑道今才半。
一味齑盐清得瘦，婉娩似、梅花香晚。
相伴。
老霜松宁耐，溪山寒惯。
探借十日前春，小杯盘、也做寿筵模范。
绕膝舞斑衣，有酒从他劝。
但任真来浑是处，梦不到、笙歌瑶燕。
双健。
任旁人播尽，风流眉案。


rhythmic: 金盏子
author: 陈著
content:
眼底时光，奈老来、如何奈得秋何。
黄叶最多情，天分付、凉意一声先做。
是处著露莎蛩，也酸吟相和。
新雁想，飞到故都徘徊，未忍轻过。
往事是堪唾。
红枣信、烽折尽任他。
湖山桂香自好，笙歌舫、沈沈醉也谁拖。
可怜瘦月凄凉，把兴亡看破。
如今□，但留下满城□，西风悲些。


rhythmic: 玉漏迟
author: 陈著
content:
故都冬亦好。
风光可是，人间曾有。
问雪楼台，肉阵不教寒透。
妙手搀春弄巧，唤得应、千花如绣。
灯市酒。
笙歌镇似，元宵时候。
见说是事都新，但破冻潮声，去来依旧。
老梦无情，不到六桥风柳。
回首孤山好景，倩人问、梅花安否。
应自瘦。
雪霜可能。
 >> 
词牌介绍


rhythmic: 沁园春
author: 陈著
content:
天盖西倾，地轴东翻，两年以来。
那关中形势，已归勃勃，江南人马，都是回回。
咄咄书空，栖栖问路，岁晚山空风雪催。
如何得，与浑家踏遍，雪顶岩隈。
谁知有客敲推。
把世变心烦都说开。
道严霜不杀，不成葭苇，冱寒惯耐，方是松梅。
万事过前，一场梦里，分付茅柴三两杯。
犹痴望，有太平时节，游戏春台。
 >> 
词牌介绍


rhythmic: 沁园春
author: 陈著
content:
旗盖运迁，衣冠事乖，岂非命来。
自黄粱枕觉，分明看破，翠蓬舟近，及早抽回。
谁料山深，也同鼎沸，步步危机忙里催。
愁无奈，过青山万叠，碧水千隈。
此愁何计能推。
算何日天教眉锁开。
记六桥花舫，晴边访柳，孤山草酌，雪後评梅。
回首西湖，伤心前事，覆水如何收上杯。
东风好，问如今吹入，谁处楼台。
 >> 
词牌介绍


rhythmic: 沁园春
author: 陈著
content:
人生功名，在醉梦中，早须掉头。
自南宫一券，尘泥偶脱，前程双毂，日月如流。
蕙帐真盟，菜羹馀味，江上归舟谁得留。
谁知道，有邵平瓜圃，何日封侯。
天天又不人由。
奈危世山林也有忧。
况青岗不助，晋家风鹤，黑云直卷，吴分星牛。
分寸残生，万千魔障，他事如今都罢休。
关心处，是离离禾黍，故国宗周。
 >> 
词牌介绍


rhythmic: 沁园春
author: 陈著
content:
无价韶华，一笑相酬，青钱似苔。
奈东风轻劣，催红雨去，西园次第，放绿阴回。
老後时光，眉间心事，恰似怕酸人著梅。
须知道，有谁能百岁，日日开怀。
从教世变轮推。
也莫问人间春去来。
看渊明归了，有形谁役，少陵醉里，无闷堪排。
贫贼何妨，风流自别，不是沈沈浊世杯。
层霄上，与大鹏盘礴，下视浮埃。
 >> 
词牌介绍


rhythmic: 沁园春
author: 陈著
content:
人生几何，如何不自，珍重此生。
向蠹残字上，甘心抛掷，蜗尖争处，著意丁宁。
箭过时光，剑炊世界，谁带经锄谁笔耕。
分明似，满一锅汤沸，无处清□。
输兄。
练得闲成。
□无辱无忧惧惊。
但菜羹粝饭，不求他味，芒鞋竹杖，足畅幽情。
八十年来，万千看破，胸次春风秋月明。
梅花帐，称困眠醒起，无打门声。
 >> 
词牌介绍


rhythmic: 沁园春
author: 陈著
content:
信书成痴，捱到如今，无生可谋。
奈浑家梦饭，谷难虚贷，长年断肉，菜亦悭搜。
风雨潇潇，江山落落，死又还生春复秋。
八十岁，是这般多活，堪吊堪羞。
休休。
盍自回头。
要铁汉须从穷处求。
那袁安闭户，恬然僵卧，少陵任妇，长是贫愁。
一等清风，千年佳话，蚁蚋看他金谷楼。
是是是，笑出门天阔，一片云浮。
 >> 
词牌介绍


rhythmic: 水龙吟
author: 陈著
content:
好花天也多悭，放迟留做残春主。
丰肌弱骨，晴娇无奈，新妆相妒。
翠幕高张，玉阑低护，怕惊风雨。
记年时、多少诗朋酒伴，逢花醉、簪花舞。
那料无情光景，到如今、水流云去。
残枝剩叶，依依如梦，不堪相觑。
心事谁知，杜鹃饶舌，自能分诉。
日西斜，烟草凄凄，望断洛阳何处。
 >> 
词牌介绍


rhythmic: 水龙吟
author: 陈著
content:
百花开遍园林，又春归也谁为主。
深黄浅紫，娇红腻白，他谁能妒。
似不胜情，醉归花月，梦回云雨。
又丰肌、恰被东风摇动，盈盈底、霓裳舞。
世事纷纷无据。
与杨花、飞来飞去。
当年斗大，知他多少，蜂窥蝶觑。
金谷春移，玉华人散，此愁难诉。
漫寻思，承诏沈香亭上，倚阑干处。
 >> 
词牌介绍


rhythmic: 水龙吟
author: 陈著
content:
杜鹃啼正忙时，半风半雨春悭霁。
酴未过，樱甜初熟，梅酸微试。
一种红芳，九苞真色，舞窗翻砌。
自仙樊去後，无人题凤，阑干外、成孤媚。
谁信阳春妙手，锦云机、新番裁制。
东君冷看，如何描摸，天然艳美。
浑欲乘风，又如羞日，做双飞体。
伫骖鸾，称得花前弄玉，与吟箫婿。
 >> 
词牌介绍


rhythmic: 瑞鹤仙
author: 陈著
content:
对南山翠峭。
几百年、银青门第转好。
梅花弄春小。
向重帘暖处，华筵开早。
斑衣簇绕。
舞香云、哄堂颂祷。
稳生涯、都自心田，自有老天堪靠。
应道。
□□□□，乐事难逢，可轻过了。
鲈肥蟹健，桑落酒、酿来妙。
称瑶卮争劝，襟宽放，一点尘嚣不到。
但从今、家庆年年，醉乡里笑。
 >> 
词牌介绍


rhythmic: 洞仙歌
author: 陈著
content:
清溪带竹，竹外山光抱。
新筑浑如图画了。
称闲心、管领昨夜天风，吹送□，端的琅音恰到。
谁知青云上，鸾凤翱翔，曾把功名试多少。
到如今梦觉，佩著飞霞，浑家问、玉芝瑶草。
试冷看、重门外如何，恁得似，壶中羽衣尘表。
 >> 
词牌介绍


rhythmic: 贺新郎
author: 陈著
content:
北马飞江过。
画图中、花城柳郭，万摧千挫。
羌管直惊猿鹤梦，愁得千山翠锁。
有多少、风餐雨卧。
回首西湖空溅泪，醉沈沈、轻掷金瓯破。
平地浪，如何。
君家志气从来大。
舞蓝袍、牵丝幕外，肯饶他个。
谁料腥埃妨阔步，孤瘦依然故我。
待天有情时须可。
且占雪溪清绝处，看精神、全是梅花做。
嫌暖饱，耐寒饿。
 >> 
词牌介绍


rhythmic: 念奴娇
author: 陈著
content:
晓村深处，记当年、轻被东风吹别。
重得相看春雨屋，心事从头细说。
深院灯寒，流苏帐暖，曾梦梅花月。
如今何在，消凝分付啼。
亭馆飞入腥烟，残香惟有，数朵酴雪。
旧燕寻巢来又去，也觉双飞声咽。
泛梗生涯，空花世界，且做杯中活。
可人兰玉，风光还有时节。
 >> 
词牌介绍


rhythmic: 念奴娇
author: 陈著
content:
百年光景，算山中、多占人间分数。
一片清风梅是主，弹压粗花俗树。
小小鱼池，深深莺谷，曲曲香云路。
堪诗堪画，是天分付闲处。
闻要跨鹤西游，家林自好，且何妨留驻。
趁取酴新煮酒，烧笋煎花为具。
万事皆空，千金一刻，底用闲愁苦。
无情杜宇，笑他催我归去。
 >> 
词牌介绍


rhythmic: 念奴娇
author: 陈著
content:
雨帘高卷，见榴花、应怪风流人老。
是则年年佳节在，无奈闲心悄悄。
巧扇风轻，香罗雪湿，梦里曾看了。
如今溪上，欢盟分付年少。
偏是眉好相宜，呼儿扶著，把菖蒲迎笑。
说道浮生饶百岁，能有时光多少。
幸自清贫，何妨乐趣，谱入瑶琴调。
杯杯酒满，这般滋味谁晓。
 >> 
词牌介绍


rhythmic: 绮罗香
author: 陈著
content:
障暑稠阴，梳凉细缕，□□□□□□。
露腋玲珑，多少闹中幽趣。
断又续、可是无情，□相送、短长亭路。
记春风、曾著莺啼，便娇那得袅如许。
知音人自暗省，凝睇青云影里，黄昏犹伫。
一部笙，消得翠腰供舞。
堪对景、翻入新妆，鬓影低、衬教眉妩。
试回头、旧日章台，怕听声咽处。
 >> 
词牌介绍


rhythmic: 绮罗香
author: 陈著
content:
袅入风腔，清含露脉，声在丝丝烟碧。
破暑吹凉，天付弄娇双腋。
似恋恋、舞翠纤腰，断还续、忍相离拆。
最欢时、微雨初晴，夕阳犹湿淡云隔。
新来多少怆感，心怕无情过马，攀条惊著。
梦里妆台，休说听来曾昨。
凝伫漫、番节笙音，暗自将、玉阑轻拍。
问谁能、唤起陶潜，醉翁同赋却。
 >> 
词牌介绍


rhythmic: 绮罗香
author: 陈著
content:
霁晓楼台，斜阳渡口，凉腋新声初到。
占断清阴，随意自成宫调。
看取次、颤引薰风，想无奈、露餐清饱。
有时如、柔袅丝，忽如笙咽转娇妙。
谁知忧怨极处，轻把宫妆蜕了，飞吟枝杪。
耳畔如今，凄感又添多少。
愁绪正、萦绕妆台，怎更禁、被他相恼。
送残音、立尽黄昏，月明深院悄。
 >> 
词牌介绍


rhythmic: 满江红
author: 陈著
content:
梦里京华，忽听得、庭花遗曲。
到醒来、愁满东风山屋。
春事已非空结绮，晓班无分随群玉。
想天涯、沦落杜秋娘，攒眉绿。
谁能顾，荒芜菊。
谁能问，平安竹。
任时光流转，都成虚辱。
无可奈何天地隘，只饶走得溪山足。
但逢人、相问麦青青，何时熟。
 >> 
词牌介绍


rhythmic: 烛影摇红
author: 陈著
content:
吾菊山翁，鹤骖来自蓬云界。
平铺心地有天知，楚楚生兰。
膝下青衫舞拜。
更参差、斑衣戏队。
清闲无事，门外从他，惊尘飞隘。
寿八千年，百分才一朱颜耐。
何妨长主翠嵩春，酒约诗盟在。
家庆堂前欢会。
领霞卮、醺红浅带。
是人说道，真吕先生，风流潇洒。
 >> 
词牌介绍


rhythmic: 烛影摇红
author: 陈著
content:
潇洒琴帘，月灯归後新谐好。
青云香里共清风，消得金花诰。
争奈天颠地倒。
好光阴、都惊散了。
更听人说，七七年时，多多烦恼。
捱到如今，信知空挂闲怀抱。
天於负处最饶人，颦也翻成笑。
牢闭柴门自好。
对梅花、杯盘草草。
满前儿女，耐後夫妻，齑盐偕老。
 >> 
词牌介绍


rhythmic: 烛影摇红
author: 陈著
content:
双杏堂深，山明水秀潆洄著。
稳铺心事做平生，不买颦眉错。
是则苍髯白发。
笑微微、朱颜自渥。
一团春意，半隐风流，他谁能学。
六十年华，又从今起新花甲。
葵榴初艳芰荷香，争赴开筵约。
家庆真堪恣乐。
碧瑶杯、须拚满酌。
瑟琴声里，弟劝兄酬，儿歌孙拍。
 >> 
词牌介绍


rhythmic: 声声慢
author: 陈著
content:
珍丛凤舞，曾是宣和，春风送归禁幄。
翠浅红深，婉娩步空金落。
腥尘未飞动处，是先知、早辞华萼。
好在□，四并难多少，怨怀无托。
猛拍阑干谁会，浮世事、悠悠白云黄鹤。
有酒当花，休得是今非昨。
花犹百年宁耐，算人生、能几欢乐。
又忽忽，醉梦里、春去不觉。
 >> 
词牌介绍


rhythmic: 祝英台近
author: 陈著
content:
小盆池，新压藕，翠盖已擎雨。
巧弄红妆，明艳便能许。
自怜华发萧萧，风流无分，醉时眼、何妨偷觑。
黯然伫。
回首今是何时，逢花笑还语。
梦里西湖，双落泪如缕。
斜阳十里烟芜，六桥风浪，有谁掉、采莲舟去。
 >> 
词牌介绍


rhythmic: 宝鼎现
author: 陈著
content:
望京门外，怕见催发，东风行马。
清到底、冰壶满了，欲借留来无计也。
祖劝酒、看依依情恋，都在眉尖眼下。
任万户、诗旗曲帐，有笔应难描写。
是则龟组随瓜卸。
好规模、分付来者。
才泛绿、依红小暇，移讲芹宫时促驾。
又指点、秀宁城来脉，疏瀹春流似画。
更巧为、溪山著句，留作千年佳话。
最念一邑酸寒，风雨暗、真几成假。
向纛牙交处，还得儒珍旧价。
便父母、又如何做，但结心香社。
愿阔步、直上云霄，犹□回头奉化。


rhythmic: 沁园春
author: 陈著
content:
莲叶山前，戎帐宏开，轰然最称。
羡铺心如水，肯教尘，为民乞雨，唤得天应。
紫逻□锋，绿林扫影，夜户都开无犬声。
三乡里，笑嬉嬉度日，歌舞清平。
溪头载月舟□，□□帐花旗忍送行。
算浮云自在，初无著相，薰风正好，却问归程。
折柳依依，憩棠□□，□□□春无尽情。
趋朝去，看青冥玉钺，金辔红缨。
 >> 
词牌介绍


rhythmic: 喜迁莺
author: 陈著
content:
南庐佳号。
是自许孔明，经纶才调。
对柳鸣琴，凭花制锦，小试一同谈笑。
怎知画帘难驻，忽又星舆催召。
但谶得、耀碑潭水月，交光相照。
驿道。
春正好。
簇帐擎杯，听取殷勤祷。
略松鲈，便膺芝凤，陵溯紫清津要。
当家得时行志，回首旧封文庙。
疏化雨，障狂澜不尽，生生芹藻。
 >> 
词牌介绍


rhythmic: 水调歌头
author: 王义山
content:
沆瀣金茎露，清洁玉壶冰。
分明昨夜，光见南极老人星。
山甫秀锺崧岳，传说上符箕尾，造物为时生。
一代词科伯，飞上到蓬瀛。
紫薇天，丹禁地，掌丝纶。
盘洲益国，个样人物只三人。
辞却翰林风月，故就湖湘霖雨，天下共为春，试看玉堂□，太半秉洪钧。
 >> 
词牌介绍


rhythmic: 满庭芳
author: 王义山
content:
线柳迎风，锦棠媚日，十分春色豪奢。
青烟宫烛，飞入侍臣家。
瑞霭深笼画戟，寿星照、曲纛高牙。
因知是、崧高华旦，玳宴醉琼花。
翻鸦。
新诏墨，闻枢庭召入，已办宣麻。
比汾阳福寿，公更穹华。
伫看稠青叠紫，书香蔼、桂子兰芽。
鸣珂处，西湖路上，接武筑堤沙。
 >> 
词牌介绍


rhythmic: 水调歌头
author: 王义山
content:
宇宙邮亭耳，游子问舟归。
滩上滩下，转柁欲速□□迟。
安得泛河一叶，寻见江南归处，多只是旬馀。
此身无地著，惊浪湿征衣。
独张翰，见风起，早知机。
谁把乘舟，偏重良策济明时。
夷岛人烟相接，恰在永嘉上浦，猛忆浩然诗。
乡闾万馀里，失路一相悲。
 >> 
词牌介绍


rhythmic: 贺新郎
author: 王义山
content:
雅有登山癖。
觉老来、尚可跻攀，浪游蹑屐。
险怪称雁荡，争秀群山第一。
更耸出、穹崖千尺。
景物深藏长谷里，最上龛，水凿时冲激。
处，巨□石。
地生天作谁能识。
睹江山如故，恨无一时人物。
灵运当年为太守，佳处都曾游历。
独不见、此山脚迹。
风月直须人管领，怎不移、石壁题岩壁。
今且著，老夫笔。
 >> 
词牌介绍


rhythmic: 念奴娇
author: 王义山
content:
南昌奇观，最东湖、好景重重叠叠。
谁瞰湖光新佳阁，横挹翠峰。
十里芙蓉，海神捧出，一镜何明彻。
鸢鱼飞跃，活机触处泼泼。
容斋巨笔如椽，迎来一记，赢得芳名独。
猛忆泛莲前日事，诗社杯盘频设。
倚看斜阳，檐头燕子，如把兴亡说。
谁迎谁送，一川无限风月。
 >> 
词牌介绍


rhythmic: 瑞龙吟
author: 王义山
content:
晨光曙。
遥见□灼文奎，照天心处。
峨眉棱上西飞，北魁南极，腾辉灿丽。
神皋地。
争看碧幢旗戟，蔼然佳气。
深深有美堂中，绣帏□幕，笙歌不住。
知是元戎初度，玉觥频举，云堤烟市。
时听笑声，都人相贺相语。
人人说是，活佛生今世。
襟怀内、严霜莹月，春风秋水。
文肃貂蝉贵。
南丰学问，文昭节义。
若问庄椿岁。
堪谁比，清源曾公寿齿。
郎君宥府，衮衣荣侍。


rhythmic: 贺新郎
author: 王义山
content:
自笑斟。
作皤然一老，逍遥东湖湖曲。
好事爆然来子舍，报道生孙新浴。
算天也、从人所欲。
万事足虽缘有子，见孙时、万事方为足。
诗礼脉，今有续。
吾家本是山阴族。
见生来、风神稍秀，足娱吾目。
吾子吾孙同此月，日月才争五六。
喜听得、欢声满目。
愚鲁聪明天所赋，只无灾无难为多福。
且愿汝，书勤读。
 >> 
词牌介绍


rhythmic: 乐语
author: 王义山
content:
金阙深深，正夏日初长禁柳青。
祥烟纷簇，红云一朵，飞度彤庭。
千妃随步处，觉薰风、微拂觚棱。
天颜喜，向东朝长乐，献九霞觥。
分明。
西王母，来从光碧驾飞。
为言今日，金仙新浴，共庆长生。
捧桃上寿，天一笑、赐宴蓬瀛。
沸欢声。
道明朝前殿，又祝椿龄。


rhythmic: 乐语
author: 王义山
content:
龙楼日永，鹤禁风薰，拂晓寿星光现。
无限霞裾，欣传帝母，与佛同生华旦。
佳气慈闱，看龙颜欢动，玉卮亲劝。
捧祝殷勤，对萱草青松，菖蒲翠软。
奇香喷，阶前芍药，频繁红深紫浅。
遥望千官鹭序，晓仗初齐，趋觐慈元宫殿。
更喜明朝，虹流佳节，同听嵩山呼万。
湛露重重，燕庆两宫，盛事如今亲见。
齐祝愿、西凝碧，南山增绿，与天齐算。
身长好，年年拜舞宫花颤。


rhythmic: 沁园春
author: 陈若水
content:
拂袖归来，懒踏前回，京华软尘。
算宦游虽好，何如生处，急流勇退，赢得闲人。
身羡仙翁，萧然野服，笑咏东溪溪上亭。
头犹黑、甚丰姿鹤瘦，标致梅清。
今年转觉精神。
便次第平头八十人。
肯又抛渭钓，似周尚父，且来洛社，作宋耆英。
报答明恩，一时分付，贤子贤孙事业新。
丹心在，尚瓣香岁岁，遥祝尧龄。
 >> 
词牌介绍


rhythmic: 宴清都
author: 胡翼龙
content:
梦雨随春远。
征衫薄、短篷犹逗寒浅。
裁芳付叶，书愁沁壁，水窗竹院。
别来被篝梅润，暗尘积、旧题纨扇。
许多时，闲了阑干，放得藓痕青满。
谁念。
杜若还生，苹花又绿，不堪重□。
山程水记，茶经砚谱，共谁闲展。
湖山旧曾游遍。
不怪得、近番心懒。
恰今朝、水落洲平，江上楚帆风转。


rhythmic: 徵招
author: 胡翼龙
content:
苹花又绿江南岸，宾鸿带将寒去。
几许落梅愁，渺暗香何处。
一春长是雨。
剩费却、翠篝沉炷。
冷隔帘旌，润销窗纸，有人吟苦。
燕垒渍芹香，画堂永、关心去年情绪。
愁压曲屏深，更小山无数。
溅裙前事误。
□□□、□□□□。
□朱阑，不了销凝，移损秦筝柱。


rhythmic: 八声甘州
author: 胡翼龙
content:
甚年年、心事占秋多，芳洲乱芜生。
正小山已桂，东篱又菊，秋为人清。
肠断洞庭叶下，倚西风、谁可寄芳蘅。
袅袅愁予处，欲醉还醒。
为问素娥饮否，自谪仙去後，知与谁明。
耿盈盈如此，分影落瑶觥。
步高台、夜深人静，有飞仙、同跨海山鲸。
归来也，远游歌罢，失却秋声。


rhythmic: 洞仙歌
author: 胡翼龙
content:
半栏花雨。
是夜来凭处。
梦过溪桥逢柳住。
乱莺声残酒醒，正是关情，山枕上、吟就回纹锦句。
归鸿应别浦。
绿涨弥茫，早近湖阴唤船路。
览芳菲，歌窈窕，独立莎根，剩一掬、闲情凄楚。
欲待折、微馨寄相思，又生怕相思，带将春去。
 >> 
词牌介绍


rhythmic: 满庭芳
author: 胡翼龙
content:
秋彻檐花，吟苦砚海，日长多费茶烟。
怀芳心苦，持此过年年。
雨外飞红何许，应流到、采绿洲边。
销凝处，别离情绪，正是海棠天。
吹花题叶事，如今梦里，记得依然。
料归来、莺居春後，燕占人先。
谁念文园倦客，琴空在、懒向人弹。
愁何极，楚天老月，偏是到窗前。
 >> 
词牌介绍


rhythmic: 霓裳中序第一
author: 胡翼龙
content:
江郊雨正歇。
燕子飞来人忆别。
未了残梅怨结。
渺野色波光，春与天接。
相思辽阔。
怕柳风、吹老吟发。
关情处，满汀芳草，遮莫是。
时节。
一饷愁绝。
谩料理、新翻几阕。
山尊堪共谁设。
梦到断桥，飞絮仍雪。
岁华休省阅。
早霍地、小园花发。
已办著、海棠开後，独立半廊月。


rhythmic: 夜飞鹊・夜飞鹊慢
author: 胡翼龙
content:
星桥度情处，地久天长。
尘世无此匆忙。
纤云淡荡凉蝉小，家家瓜果钱唐。
愁人独无那，叹紫箫易断，青翼难将。
返魂何在，漫空留、荀令馀香。
忍记穿针儿女，篝尘想都暗，叠损衣裳。
谁念才情减灭，老来何逊，少日卢郎。
柳风荷露，黯销凝、罗扇囊。
更银河曲曲，玉签点点，都是凄凉。


rhythmic: 兰陵王
author: 刘之才
content:
此何夕。
天水空明一碧。
商量赋、如此江山，几个斜阳了今昔。
荒台步晚色。
沙鸟依稀曾识。
啼外，人远未归，江阔晴虹卧千尺。
残碑藓痕积。
记当日清游，夫君题墨。
碧瑶仙去苍云隔。
飞一镜秋冷，列屏天远，鸡声人语半郊邑。
寄情又江国。
愁寂。
怕闻笛。
正怨苦溪猿，飞倦汀翼。
阴阴翡翠迷津驿。
慨世事尘化，吾心形役。
清吟孤往，渺醉影，夜翠湿。


rhythmic: 玲珑四犯
author: 刘之才
content:
几叠云山，隔不断阑干，天外凝眺。
秋与愁并，梧迳雨痕先表。
娇梦半握芙蓉，奈曲曲、翠屏深窈。
问愁根，当年谁种，漠漠淡烟衰草。
鸳鸯懒拂苹花影，记眉妩、萦情多少。
辘轳玉虎牵丝转，听尽秋晓。
算谁念、卧云衣冷，香压金蟾小。
写新词、先寄江鸿归去，且教知道。


rhythmic: 声声慢
author: 刘之才
content:
湘云织玉，楚葛篝香，澡兰帘幕风静。
怨抑难招，沉魄当年独醒。
莫唱江南古调，念天涯、深情谁省。
时暗换，最秦楼惆望，归期无定。
曾是榴裙误写，怕照眼枝头，绛绡花并。
巧篆盘丝，午镜绿窗闹影。
香蒲也应细剪，但年年、断云愁冷。
迎醉面，看银蟾、飞浴露井。
 >> 
词牌介绍


rhythmic: 贺新郎
author: 刘之才
content:
苍藓粘溪路。
帐山君、け然羽化，梦魂何许。
曾约秋云萦客袖，舞傍吟皋砚坞。
矫清唳、裂穿云宇。
江碧空无处问，问孤山、梅底人知否。
烟夜永，耿心语。
瑶华一去成幽阻。
倚修篁、抱琴愁绝，天寒日暮。
城郭悲歌华表恨，此事销凝千古。
有招隐、小山能赋。
蕙帐空兮谁夜怨，算课骚、读易俱凄楚。
步深窈，堕松露。
 >> 
词牌介绍


rhythmic: 解连环
author: 刘之才
content:
晚云粘湿。
正吴峰惨澹，雨迷烟接。
早陡顿、秋事分携，甚连苑暮墙，菊荒苔匝。
空阔愁乡，更天外、怨鸿声黠。
怕吟肩易瘦，料理篝衣，细认香折。
银缸半明半灭。
念花营柳阵，何日消歇。
可是□、凝黯兰成，为情润才松，丽赋多惬。
洛浦溟，漫伫想、明钩袜。
告梧桐、夜深略住，梦时一霎。


rhythmic: 八声甘州
author: 罗椅
content:
甚匆匆岁月，又人家、插柳记清明。
正南北高峰，山传笑响，水泛箫声。
吹散楼台烟雨，莺语碎春晴。
何地无芳草，惟此青青。
谁管孤山山下，任种梅竹冷，荐菊泉清。
看人情如此，沉醉不须醒。
问何时、樊川归去，叹故乡、七十五长亭。
君知否，洞云溪竹，笑我飘零。


rhythmic: 酹江月・念奴娇
author: 张绍文
content:
举杯呼月，问神京何在，淮山隐隐。
抚剑频看勋业事，惟有孤忠挺挺。
宫阙腥膻，衣冠沦没，天地凭谁整。
一枰棋坏，救时著数宜紧。
虽是幕府文书，玉关烽火，暂送平安信。
满地干戈犹未戢，毕竟中原谁定。
便欲凌空，飘然直上，拂拭山河影。
倚风长啸，夜深霜露凄冷。


rhythmic: 水龙吟
author: 张绍文
content:
日迟风软花香，困人天气情怀懒。
牡丹谢了，酴开後，红稀绿暗。
慵下妆楼，倦吟莺镜，粉轻脂淡。
叹韶华迤逦，将春归去，沉思处、空肠断。
长是愁蛾不展。
话春心、只凭双燕。
良辰美景，可堪虚负，登临心眼。
雁杳鱼沉，信音难托，水遥山远。
但无言，倚遍阑干十二，对芳天晚。
 >> 
词牌介绍


rhythmic: 壶中天・念奴娇
author: 张绍文
content:
丹台仙伯，记踪迹当年、琼楼金阙。
底事来游人世界，为爱风云水月。
结屋南园，境随人胜，不是溪山别。
今朝初度，碧莲千顷齐发。
况是鸳侣新偕，凤雏才长，占人间欢悦，且尽壶天终夕醉，听取妙歌千阙。
待得西风，鹗书飞上，更复青毡物。
功成名遂，赤松还伴高洁。


rhythmic: 沁园春
author: 张绍文
content:
数遍时贤，谁似云溪，未老得闲。
自抽身州县，归休旧隐，灰心名利，跳出尘寰。
卸却朝衣，笑拈拄杖，日在花阴竹径间。
身轻健，任高眠晏起，渴饮饥餐。
垂弧猛省当年。
且约住春风开寿筵。
况园亭池馆，新奇佳丽，弟兄子侄，歌笑团栾。
绿鬓朱颜，纶巾羽扇，做个人间长寿仙。
霞觞举，愿年年今日，长对南山。
 >> 
词牌介绍


rhythmic: 八六子
author: 杨缵
content:
怨残红。
夜来无赖，雨催春去匆匆。
但暗水、新流芳恨，蝶凄蜂惨，千林嫩绿迷空。
那知国色还逢。
柔弱华清扶倦，轻盈洛浦临风。
细认得凝妆，点脂匀粉，露蝉耸翠，蕊金团玉成丛。
几许悉随笑解，一声歌转春融。
眼朦胧。
凭阑干、半醒醉中。


rhythmic: 一枝春
author: 杨缵
content:
竹爆惊春，竞喧填、夜起千门箫鼓。
流苏帐暖，翠鼎缓腾香雾。
停杯未举。
奈刚要、送年新句。
应自有、歌字清圆，未夸上林莺语。
从他岁穷日暮。
纵闲愁、怎减刘郎风度。
屠苏办了，迤逦柳欺梅妒。
宫壶未晓，早骄马、绣车盈路。
还又把、月夜花朝，自今细数。


rhythmic: 被花恼
author: 杨缵
content:
疏疏宿雨酿寒轻，帘幕静垂清晓。
宝鸭微温瑞烟少。
檐声不动，春禽对语，梦怯频惊觉。
珀枕，倚银床，半窗花影明东照。
惆怅夜来风，生怕娇香混瑶草。
披衣便起，小径回廊，处处多行到。
正千红万紫竞芳妍，又还似、年时被花恼。
蓦忽地，省得而今双鬓老。


rhythmic: 沁园春
author: 陈人杰
content:
不恨穷途，所恨吾生，不见古人。
似道傍郭泰，品题季伟，舟中谢尚，赏认袁宏。
又似元之，与苏和仲，汲引孙子晁李秦。
今安在，但高风凛凛，坟草青青。
江东无我无卿。
政自要胸中分渭泾。
叹今人荣贵，祗修边幅，斯文寂寞，终欠宗盟。
面蹉长江，目迷东野，却笑韩公接後生。
知音者，恨黄金难铸，清泪如倾。
 >> 
词牌介绍


rhythmic: 沁园春
author: 陈人杰
content:
我梦登天，尽把不平，问之化工。
似桂花开日，秋高露冷，梅花开日，岁老霜浓。
如此清标，依然香性，长在凄凉索寞中。
何为者，祗纷纷桃李，占断春风。
一时列鼎分封。
岂猿臂将军无寸功。
想世间成败，不关工拙，男儿济否，只声遭逢。
天曰果然，事皆偶尔，凿井得铜奴得翁。
君归去，但力行好事，休问穷通。
 >> 
词牌介绍


rhythmic: 沁园春
author: 陈人杰
content:
春为谁来，谁遣之归，挽之不还。
纵小桃李，大都寂寞，紫薇红药，未到阑珊。
毕竟须归，何妨小驻，容我一尊烟雨间。
春无语，只游丝舞蝶，懒上杯盘。
故园。
风物班班。
奈声利羁留身未闲。
望归鸿影尽，白云万里，啼鹃声切，落日千山。
春却笑人，年来何事，要得一归如许难。
君知否，百八盘世路，尽在长安。
 >> 
词牌介绍


rhythmic: 沁园春
author: 陈人杰
content:
太岁茫茫，犹有归时，我胡不归。
为桂枝关约，十年阙下，梅花梦想，半夜天涯。
婪尾三杯，胶牙一标，节物依然心事非。
长安市，只喧喧箫鼓，催老男儿。
篝灯自理征衣。
正历乱愁肠千万丝。
想椒盘寂寞，空传旧颂，桃符冷落，谁撰新诗。
世事乾忙，人生寡遂，何限春风抛路歧。
身安处，且开眉一笑，何以家为。
 >> 
词牌介绍


rhythmic: 沁园春
author: 陈人杰
content:
为问杜鹃，抵死催归，汝胡不归。
似辽东白鹤，尚寻华表，海中玄鸟，犹记乌衣。
吴蜀非遥，羽毛自好，合趁东风飞向西。
何为者，却身羁荒树，血洒芳枝。
兴亡常事休悲。
算人世荣华都几时。
看锦江好在，卧龙已矣，玉山无恙，跃马何之。
不解自宽，徒然相劝，我辈行藏君岂知。
闽山路，待封侯事了，归去非迟。
 >> 
词牌介绍


rhythmic: 沁园春
author: 陈人杰
content:
春事方浓，寂寞此君，谁相品题。
到桃李，鸠边雨急，埋薇瘗药，燕外泥肥。
鸟影舒炎，黄埃涨暑，又过绿阴青子时。
夫然後，向猷家载酒，诩室题诗。
风标如此清奇。
叹世俗炎凉真可悲。
看眼空凡木，云霄直上，心交古干，霜雪相依。
弹压溪山，留连风月，红紫纷纷谁似之。
人间世，这澹中风味，儿辈争知。
 >> 
词牌介绍


rhythmic: 沁园春
author: 陈人杰
content:
诗不穷人，人道得诗，胜如得官。
有山川草木，纵横纸上，虫鱼鸟兽，飞动毫端。
水到渠成，风来帆速，廿四中书考不难。
惟诗也，是乾坤清气，造物须悭。
金张许史浑闲。
未必有功名久後看。
算南朝将相，到今几姓，西湖名胜，只说孤山。
象笏堆床，蝉冠满座，无此新诗传世间。
杜陵老，向年时也自，井冻衣寒。
 >> 
词牌介绍


rhythmic: 沁园春
author: 陈人杰
content:
记上层楼，与岳阳楼，酾酒赋诗。
望长山远水，荆州形胜，夕阳枯木，六代兴衰。
扶起仲谋，唤回玄德，笑杀景升豚犬儿。
归来也，对西湖叹息，是梦耶非。
诸君傅粉涂脂。
问南北战争都不知。
恨孤山霜重，梅凋老叶，平堤雨急，柳泣残丝。
玉垒胜烟，珠淮飞浪，万里腥风吹鼓鼙。
原夫辈，算事今如此，安用毛锥。
 >> 
词牌介绍


rhythmic: 沁园春
author: 陈人杰
content:
谁使神州，百年陆沉，青毡未还。
怅晨星残月，北州豪杰，西风斜日，东帝江山。
刘表坐谈，深源轻进，机会失之弹指间。
伤心事，是年年冰合，在在风寒。
说和说战都难。
算未必江沱堪宴安。
叹封侯心在，鲸失水，平戎策就，虎豹当关。
渠自无谋，事犹可做，更剔残灯抽剑看。
麒麟阁，岂中兴人物，不画儒冠。
 >> 
词牌介绍


rhythmic: 沁园春
author: 陈人杰
content:
落日都门，买得扁舟，乘兴而东。
正苕川半夜，月寒似水，苹洲一路，秋老多风。
携妓溪山，寻春岁月，往事黄粱昨梦中。
高楼上，问何人怀古，湖海元龙。
诸君解后相逢。
更休问奚奴金错空。
向琐窗看镜，鬓无霜白，玉挥酒，脸有潮红。
莼美鲈肥，橙香蟹壮，风味不如归兴浓。
明朝去，有西门一水，直与天通。
 >> 
词牌介绍


rhythmic: 沁园春
author: 陈人杰
content:
此去长安，说似交游，我来自东。
向蒹葭极浦，吟篷泊雨，梧桐孤店，醉帻风。
青市生涯，白洲活计，都在水乡鱼稻中。
邮亭上，俯清流长啸，惊起虬龙。
山面面迎逢。
便回首旧游云水空。
有连天秋草，寒烟借碧，满城霜叶，落照争红。
六代蜂窠，七贤蝶梦，勾引客愁如酒浓。
人间世，只醉乡堪向，休问穷通。
 >> 
词牌介绍


rhythmic: 沁园春
author: 陈人杰
content:
草满姑苏，问讯夫差，今安在哉。
望虎丘苍莽，愁随月上，蠡湖浩渺，兴逐潮来。
自古男儿，可人心事，惆怅要离招不回。
离之後，似舞阳几个，成甚人才。
西风斜照徘徊。
比旧日江南尤可哀。
叹茫茫马腹，黄尘如许，纷纷牛背，青眼难开。
应物香销，乐天句杳，无限风情成死灰。
都休问，向客边解后，祗好拈杯。
 >> 
词牌介绍


rhythmic: 沁园春
author: 陈人杰
content:
日薄风狞，万里空江，隐隐有声。
旋千旗万棹，一时东指，青山断处，白浪成层。
渐近渐高，可惊可喜，作雪峰楼外横。
教人讶，是鲸掀鳌，蛟斗龙争。
属镂忠恨腾腾。
要句践城台都荡平。
奈岸身不动，潮头自落，又如飞剑，斫倒鼍城。
若到夜深，更和月看，组练分明十万兵。
尤奇特，有稼轩一曲，真野狐精。
 >> 
词牌介绍


rhythmic: 沁园春
author: 陈人杰
content:
把酒西湖，花月三年，不见家山。
想荆州座上，消磨岁月，唐风集里，收卷波澜。
鹤邑朝帆，鲈乡夕棹，来往菰蒲何处间。
应思我，似骑驴杜甫，长在长安。
相逢依旧开颜。
听玉屑霏霏当暑寒。
笑髯生如许，尚夸年少，心忙未了，浪说身闲。
尘梦无凭，菟裘堪老，付子声名吾欲还。
斜阳外，把平生心事，同倚阑干。
 >> 
词牌介绍


rhythmic: 沁园春
author: 陈人杰
content:
过了梅花，纵有春风，不如早还。
正燕泥日暖，草绵别路，莺朝烟澹，柳拂征鞍。
黎岭天高，建溪雷吼，归好不知行路难。
龟山下，渐青梅初熟，卢橘犹酸。
名场老我闲关。
分岁晚诛茅湖上山。
叹龙舒君去，尚留破砚，鱼轩人老，长把连环。
镜影霜侵，衣痕尘暗，赢得狂名传世间。
君归日，见家林旧竹，为报平安。
 >> 
词牌介绍


rhythmic: 沁园春
author: 陈人杰
content:
斗酒津亭，方送月芗，夫君又行。
正夕阳枯木，低回征路，寒烟衰草，迤逦离情。
京洛风尘，吴兴山水，等是东西南北人。
思君处，只梅花解后，心目开明。
江湖夜雨青灯。
曾说尽百年闲废兴。
叹屠龙事业，依然汗漫，歌鱼岁月，政尔峥嵘。
但使豫州，堪容玄德，何必区区依景升。
需时耳，算不应长是，竖子成名。
 >> 
词牌介绍


rhythmic: 沁园春
author: 陈人杰
content:
塞外江山，如此萧条，可堪别离。
纵虹桥烟浪，要君怀古，凤城风雨，奈我相思。
玉茧挥诗，金鲸泻酒，件件清狂分付谁。
长安市，有几多心事，岁老相期。
春风渐到梅枝。
算我辈荣枯应似之。
莫提携剑铗，悲歌一曲，摩挲髀肉，清泪双垂。
话到辛酸，居然慷慨，跃马岁年心自知。
君行矣，有广平东阁，堪著男儿。
 >> 
词牌介绍


rhythmic: 沁园春
author: 陈人杰
content:
未省吾生，石室云林，金门玉堂。
但吕公来说，风神清怪，甘公来说，寿禄高强。
果若人言，自应年少，曳紫鸣珂游帝乡。
何为者，更风尘牢落，歧路回皇。
替人缝嫁衣裳。
奈未遇良媒空自伤。
岂平生犹欠，阴功活蚁，从前未卜，吉地眠羊。
岁晏何如，时来便做，但恐鬓毛容易霜。
今休问，且揆予初度，满引金觞。
 >> 
词牌介绍


rhythmic: 沁园春
author: 陈人杰
content:
五彩云中，群玉峰头，是吾故乡。
为瑶池侍宴，偶违酒令，玉皇降敕，谪作诗狂。
桧柏风姿，山林气象，未到中年先老苍。
西湖路，尽留连光景，傲睨冰霜。
东窗。
翦烛焚香。
剩满引梅花进寿觞。
梦群仙相庆，烹炮麟凤，十洲同往，骖翳鸾凰。
约向人间，尽偿吟债，依旧乘风来帝旁。
如今未，且百年管领，橘绿橙黄。
 >> 
词牌介绍


rhythmic: 沁园春
author: 陈人杰
content:
如此男儿，可是疏狂，才大兴浓。
看曹瞒事业，雀台夜月，建封气概，燕子春风。
叱咤生雷，肝肠似石，才到尊前都不同。
人间世，只婵娟一剑，磨尽英雄。
半生书剑无功。
漫赢得闲情如二公。
向紫云歌畔，玉最满，红桃笑里，金错长空。
驼陌三年，牛腰几束，半在兰香巾笥中。
君知否，是扬州景物，消得司封。
 >> 
词牌介绍


rhythmic: 沁园春
author: 陈人杰
content:
世路如秋，万里萧条，君何所之。
想鲈乡烟水，尚堪垂钓，虎丘泉石，尽可题诗。
橙弄霜黄，芦飘雪白，何处西风无酒旗。
经行地，有会心之事，好吐胸奇。
一邱封了要离。
问世上男儿今有谁。
但一尊相属，居然感慨，扁舟独往，可是崎。
齐邸歌鱼，扬州跨鹤，风味浅深君自知。
匆匆去，算梅边春动，又是归期。
 >> 
词牌介绍


rhythmic: 沁园春
author: 陈人杰
content:
抚剑悲歌，纵有杜康，可能解忧。
为修名不立，此身易老，古心自许，与世多尤。
平子诗中，庾生赋里，满目江山无限愁。
关情处，是闻鸡半夜，击楫中流。
澹烟衰草连秋。
听鸣声声相应酬。
叹霸才重耳，泥涂在楚，雄心元德，岁月依刘。
梦落莼边，神游菊外，已分他年专一丘。
长安道，且身如王粲，时复登楼。
 >> 
词牌介绍


rhythmic: 沁园春
author: 陈人杰
content:
我自无忧，何用攒眉，今忧古忧。
叹风寒楚蜀，百年受病，江分南北，千载归尤。
洛下铜驼，昭陵石马，物不自愁人替愁。
兴亡事，向西风把剑，清泪双流。
边头。
依旧防秋。
问诸将君恩酬未酬。
怅书生浪说，皇王帝霸，功名已属，韩岳张刘。
不许请缨，犹堪草檄，谁肯种瓜归故邱。
江中蜃，识平生许事，吐气成楼。
 >> 
词牌介绍


rhythmic: 沁园春
author: 陈人杰
content:
尽典春衣，换酒津亭，送君此行。
叹清朝有道，何曾逐客，有司议法，忍及书生。
归去来兮，噫其甚矣，见说江涛也不平。
君之友，岂都无义士，剖胆相明。
挑诗行李如冰。
正趁得越山桃李春。
把从前豪举，著些老气，不应造物，到底无情。
雁荡烟霞，凤城风雨，两地相思魂梦清。
重来否，算海波未窄，犹可骑鲸。
 >> 
词牌介绍


rhythmic: 沁园春
author: 陈人杰
content:
南北战争，惟有西湖，长如太平。
看高楼倚郭，云边矗栋，小亭连苑，波上飞甍。
太守风流，游人欢畅，气象迩来都斩新。
秋千外，剩钗骈玉燕，酒列金鲸。
人生。
乐事良辰。
况莺燕声中长是晴。
正风嘶宝马，软红不动，烟分彩，澄碧无声。
倚柳分题，藉花传令，满眼繁华无限情。
谁知道，有种梅处士，贫里看春。
 >> 
词牌介绍


rhythmic: 沁园春
author: 陈人杰
content:
万法皆空，空即是空，佛安在哉。
有云名妙净，可遮热恼，海名圆觉，堪洗尘埃。
翠竹真如，黄花般若，心上种来心上开。
教参熟，是菩提无树，明镜非台。
偷闲来此徘徊。
把人世黄粱都唤回。
算五陵豪客，百年荣贵，何如衲子，一钵生涯。
俯仰溪山，婆娑松桧，两腋清风茶一杯。
拿舟去，更扫尘东壁，聊记曾来。
 >> 
词牌介绍


rhythmic: 沁园春
author: 陈人杰
content:
懒学冯君，弹铗歌鱼，如今五年。
为西湖西子，费人料理，东林东老，特地留连。
坐注虫鱼，行吟雌霓，竟负逍遥第一篇。
过从少，但赤髭白足，时复谈禅。
倚门白水平田。
看数点青山无尽天。
叹春风心事，已成待兔，夕阳时节，又听啼鹃。
如此凄凉，若为排遣，不是诗边即酒边。
中宵梦，有逋梅吹雪，坡柳摇烟。
 >> 
词牌介绍


rhythmic: 沁园春
author: 陈人杰
content:
云锦亭西，记与诗人，拍浮酒船。
看洛川妃子，锦衾照水，汉皋游女，玉佩摇烟。
秋老芳心，波空艳质，惟见寒霜凋碧圆。
争知道，有西湖五月，长在尊前。
素纨红障相鲜。
更澹静一枝真叶仙。
向风轩摇动，但无香耳，蓼丛掩映，自是天然。
猊背生烟，蜡心吐月，赢得吴娃歌采莲。
陈公子，似日休锺爱，兴满吟边。
 >> 
词牌介绍


rhythmic: 沁园春
author: 陈人杰
content:
易得仲宣，难得世间，有刘景升。
叹男儿未到，鸣珂谒帝，此身那免，弹铗依人。
橘自盈洲，莸难共器，一榻相看如越秦。
元龙者，独门前有客，胸次无尘。
君今重莅诗盟。
载弄玉飞琼车後行。
过鸱夷西子，曾游处所，水云应喜，重见娉婷。
张禹堂深，马融帐暖，吟罢不妨丝竹声。
松江上，约扁舟棹雪，同看梅春。
 >> 
词牌介绍


rhythmic: 沁园春
author: 陈人杰
content:
道骨仙风，自天上来，月潭主人。
把玉清宝印，按行川岳，神霄铁尺，鞭叱雷霆。
雨部收晴，日君腾照，一寸灵章飞杳冥。
幡旗外，觉阴风肃肃，奔走神兵。
登坛沥酒刑牲。
有法馔如山饱万灵。
想乖龙惊起，碧潭无底，妖蟆戮尽，月长明。
行比旌阳，功高李靖，玉府丹台登姓名。
平生志，合为霖为雨，大慰苍生。
 >> 
词牌介绍


rhythmic: 沁园春
author: 陈人杰
content:
禁鼓蓬蓬，忙杀公侯，穴城影中。
正花前豪士，宿酲未解，松间逋客，清梦才浓。
龙尾危机，犀围长物，何必飞书交子公。
人间世，只闲之一字，受用无穷。
主人窗户玲珑。
悟富贵荣华回首空。
向竹梧侧畔，聚先秦录，兰荪里许，吟晚唐风。
琴外鸿归，棋边鹭静，天把一丘荣此翁。
孙刘辈，枉百年争战，一昧雌雄。
 >> 
词牌介绍


rhythmic: 摸鱼儿
author: 张矩
content:
又吴尘、暗斑吟袖，西湖深处能浣。
晴云片片平波影，飞趁棹歌声远。
回首唤。
仿佛记、春风共载斜阳岸。
轻携分短。
怅柳密藏桥，烟浓断径，隔水语音换。
思量遍。
前度高阳酒伴。
离踪悲事何限。
双峰塔露书空颖，情共暮鸦盘转。
归兴懒。
悄不似、留眠水国莲香畔。
灯帘晕满。
正蠹帙逢迎，沈煤半冷，风雨闭宵馆。
 >> 
词牌介绍


rhythmic: 应天长
author: 张矩
content:
曙林带暝，晴霭弄霏，莺花未认游客。
草色旧迎雕辇，蒙茸暗香陌。
秋千架，闲晓索。
正露洗、绣鸳痕窄。
费人省，隔夜浓欢，酲处先觉。
重过涌金楼，画舫红旌，催向段桥泊。
又怕晚天无准，东风妒芳约。
垂杨岸，今胜昨。
水院近、占先春酌。
恁时候，不道归来，香断灯落。


rhythmic: 应天长
author: 张矩
content:
候蛩探暝，书雁寄寒，西风暗剪绡织。
报道凤城催钥，笙歌散无迹。
冰轮驾，天纬逼。
渐款引、素娥游历。
夜妆靓，独展菱花，淡绚秋色。
人在涌金楼，漏迥绳低，光重袖香滴。
笑语又惊栖鹊，南飞傍林阒。
孤山影，波共碧。
向此际、隐逋如识。
梦仙游，倚遍霓裳，何处闻笛。


rhythmic: 应天长
author: 张矩
content:
澌冱晓，篙水涨漪，孤山渐卷云簇。
又见岸容舒腊，菱花照新沐。
横斜树，香未北。
倩点缀、数梢疏玉。
断肠处，日影轻消，休怨霜竹。
帘上涌金楼，酒滟酥融，金缕试春曲，最好半残鹊，登临快心目。
瑶台梦，春未足。
更看取、洒窗填屋。
灞桥外，柳下吟鞭，归趁游烛。


rhythmic: 应天长
author: 张矩
content:
磬圆树杪，舟乱柳津，斜阳又满东角。
可是暮情堪剪，平分付烟郭。
西风影，吹易薄。
认满眼、脆红先落。
算惟有，塔起金轮，千载如昨。
谁信涌金楼，此际凭阑，人共楚天约。
准拟换樽陪月，缯空卷尘幕。
飞鸿倦，低未泊。
斗倒指、数来还错。
笑声里，立尽黄昏，刚道秋恶。


rhythmic: 应天长
author: 张矩
content:
换桥度舫，添柳护堤，坡仙题欠今续。
四面水窗如染，香波酿春曲。
田田处，成暗绿。
正万羽、背风斜矗。
乱鸥去，不信双鸳，午睡犹熟。
还记涌金楼，共抚雕阑，低度浣沙曲。
自与故人轻别，荣枯换凉燠。
亭亭影，惊艳目。
忍到手、又成轻触。
悄无语，独拈花须，心事曾卜。


rhythmic: 应天长
author: 张矩
content:
岸容浣锦，波影堕红，纤鳞巧避凫唼。
禹浪未成头角，吞舟胆犹怯。
湖山外，江海匝。
怕自有、暗泉流接。
楚天远，尺素无期，枉误停楫。
四望涌金楼，带草烟，缥缈际城堞。
渐见暮榔敲月，轻舫乱如叶。
濠梁兴，归未惬。
记旧伴、袖携留摺。
指鱼水，总是心期，休怨三叠。


rhythmic: 应天长
author: 张矩
content:
翠屏对晚，鸟榜占堤，钟声又敛春色。
几度半空敲月，山南应山北。
欢娱地，空浪迹。
谩记省、五更闻得。
洞天晓，夹柳桥疏，稳纵香勒。
前度涌金楼，笑傲东风，鸥鹭半相识。
暗数院僧归尽，长虹卧深碧。
花间恨，犹记忆。
正素手、暗携轻拆。
夜深後，不道人来，灯细窗隙。


rhythmic: 应天长
author: 张矩
content:
翠迷倦舞，红驻老妆，流莺怕与春别。
过了禁烟寒食，东风颤环铁。
游人恨，柔带结。
更唤醒、羽喉宫舌。
画桥远，不认绵蛮，晚棹空歇。
争似涌金楼，燕燕归来，钩转暮帘揭。
对语画梁消息，香泥砌花屑。
昆明事，休更说。
费梦绕、建章宫阙。
晓啼处，稳击金狨，双灯笼月。


rhythmic: 应天长
author: 张矩
content:
桂轮逼采，菱沼漾金，潜虬暗动鲛室。
水路乍疑霜雪，明眸洗春色。
年时事，还记忆。
对万顷，葑痕龟坼。
旧游处，不认三潭，此际曾识。
今度涌金楼，素练萦窗，频照庾侯席。
自与影娥人约，移舟弄空碧。
宵风悄，签漏滴。
早未许、睡魂相觅。
有时恨，月被云妨，天也拚得。


rhythmic: 应天长
author: 张矩
content:
暮屏翠冷，秋树赭疏，双峰对起南北。
好与霁天相接，浮图现西极。
苕处，云共碧。
漫费尽、少年游屐。
故乡近，一望空遥，水断烟隔。
闲凭涌金楼，潋滟波心，如洗梦淹笔。
唤醒睡龙苍角，盘空壮商翼。
西湖路，成倦客。
待倩写、素缣千尺。
便归去，酒底花边，犹自看得。


rhythmic: 梅子黄时雨
author: 张矩
content:
云宿江楼，爱留人夜语，频断灯炷。
奈倦情如醉，黑甜清午。
谩道迎薰何曾是，簟纹成浪衣成雨。
茶瓯注。
新期竹院，残梦莲渚。
应误。
重帘凄伫。
记并刀剪翠，秋扇留句。
信那回轻道，而今归否。
十二曲阑随意凭，楚天不放斜阳暮。
沉吟处。
池草暗喧蛙鼓。


rhythmic: 沁园春
author: 姚勉
content:
锦水双龙，鞭风驾霆，来游璧池。
有一龙跃出，精神电烨，一龙战退，鳞甲天飞。
一样轩拿，殊途升蛰，造化真同戏小儿。
时人眼，总羡他腾踏，笑我卑栖。
促装且恁西归。
信自古功名各有时。
但而今莫问，谁强谁弱，只争些时节，来速来迟。
无地楼台，有官鼎鼐，命到亨通事事宜。
三年里，看龙头独露，雁塔同题。
 >> 
词牌介绍


rhythmic: 贺新郎
author: 姚勉
content:
剑吼蛟龙怒。
问苍天、功名两字，几时分付。
生个英雄为世用，须早青云得路。
却底事、知音未遇。
两度入天飞折翼，谩教人、欲叹儒冠误。
竟不晓，是何故。
休休天也无凭据。
有如椽健笔，蟾宫须还高步。
若使长材终困踬，社稷谁教扶助。
信浅水、留龙不住。
万顷洪流通大海，向波涛、阔处兴云雾。
须信道，这回做。
 >> 
词牌介绍


rhythmic: 贺新郎
author: 姚勉
content:
长啸山中卧。
叹从前、二十年来，因循空过。
自是惺惺并了了，奈这五行尚左。
遇好事、许多磨挫。
浩荡醉乡狂莫检，算傍人、笑得唇焦破。
谁信道，只恁麽。
从今牢把江湖柁。
要做些勋业，归来则个。
不见彭余朱李辈，总是白身人作。
震耀得、声名许大。
万一老天青眼顾，又何难、印佩黄金颗。
时来到，也还我。
 >> 
词牌介绍


rhythmic: 沁园春
author: 姚勉
content:
一部周官，学问渊源，山斋得来。
最雄姿直气，不涂脂粉，仙风道骨，不尘埃。
万里青云，相期阔步，底事向天门折翼回。
君知否，这白衣御史，卿相胚胎。
时人休用惊猜。
机会到功名节节催。
看蒲质易凋，何如松茂，菊花已老，须是梅开。
万事何难，时来得做，且信天工次第排。
从今去，愿径游璧水，直上兰台。
 >> 
词牌介绍


rhythmic: 贺新郎
author: 姚勉
content:
月转宫墙曲。
六更残、钥鱼声亮，纷纷袍鹄。
黼坐临轩清跸奏，天仗缀行森肃。
望五色、云浮黄屋。
三策忠嘉亲赐擢，动龙颜、人立班头玉，胪首唱，众心服。
殿头赐宴宫花簇。
写新诗、金笺竞进，绣床争蹙。
御渥新沾催进谢，一点恩袍先绿。
归袖惹、天香芬馥。
玉勒金鞯迎夹路，九街人、尽道苍生福。
争拥入，状元局。
 >> 
词牌介绍


rhythmic: 沁园春
author: 姚勉
content:
忆昔东坡，秀夺眉山，生丙子年。
盖丙离子坎，四方中气，宜当此岁，间出英贤。
河岳重灵，星辰再孕，来自赤城中洞天。
新秋霁，萃一襟爽气，风露澄鲜。
玉阶同听胪传。
伴宝马如龙丝袅鞭。
正椿庭未老，同跻荣路，萼楼争耀，相照魁躔。
即似坡公，金莲夜对，身作玉堂云雾仙。
怜同岁，但乞如梦得，分买山钱。
 >> 
词牌介绍


rhythmic: 贺新郎
author: 姚勉
content:
唱彻阳关调。
伴行人、梅拂征鞍，晓霜寒峭。
金甲雕戈开玉帐，尊俎风流谈笑。
看策马、从容江表。
自是药阶苔砌客，卷经纶、且泛芙蓉沼。
襟量阔，江面小。
允文事业从容了。
要岷峨人物，後先相照。
见说君王曾有问，似此人才多少。
便咫尺、云霄清要。
四世三公毡复旧，况蜀珍、先已登廊庙。
但侧耳，听新诏。
 >> 
词牌介绍


rhythmic: 念奴娇
author: 姚勉
content:
雕裘夜冷，怪地炉煨酒，经时难热。
晓起盘风天舞絮，拍手儿童欢悦。
客里新吟，天葩翦巧，思与梅争发。
使君属和，雪花同是三绝。
未说赋就梁园，阳春拍调，压倒唐元白。
早晚联镳花底去，共看朝霞银阙。
朝退归来，清虚堂里，醉洒淋漓墨。
而今且对，聚星堂上宾客。
 >> 
词牌介绍


rhythmic: 沁园春
author: 姚勉
content:
四海中间，第一清流，惟有可斋。
看平生践履，真如冰玉，雄文光焰，不尘埃。
元诸贤，纷纷台省，惟有景仁招不来。
狂澜倒，独中流砥柱，屹立崔嵬。
挂冠有请高哉。
但清庙正需梁栋材。
便撑舟野水，出航巨海，有官鼎鼐，无地楼台。
制菊龄高，看萸人健，万顷秋江入寿杯。
经纶了，却驭风骑气，阆苑蓬莱。
 >> 
词牌介绍


rhythmic: 满江红
author: 姚勉
content:
仙苑蟠桃，恰则是、而今初熟。
王母遣、飞琼捧献，绛金红玉。
笑把九霞鸾凤，满斟七宝蒲萄。
为长庚、此日自天来，殷勤祝。
仙子唱，长生曲。
仙客献，长生。
活千人邓禹，阴功俱足。
五鹗即齐公府剡，万羊自有中书禄。
更从头、安享八千年，人间福。
 >> 
词牌介绍


rhythmic: 沁园春
author: 姚勉
content:
梅笑东风，只两日间，又新岁华。
有玉龟阿母，献三蟠实，蕊宫仙子，飞七香车。
春满虾帘，雪晴鸳瓦，窗户非烟笼翠纱。
萱堂上，看衣翻戏彩，觞捧流霞。
君家。
元是仙家。
几度看菖蒲九节花。
来剑池丹井，平分风月，一溪流水，犹泛胡麻。
寿庆千秋，荣封两国，绿鬓犹深杨柳鸦。
长生药，在蓬莱顶上，不必丹砂。
 >> 
词牌介绍


rhythmic: 水调歌头
author: 姚勉
content:
桃李河阳县，春又到花枝。
先庚三日，鳌山晴雪放灯时。
金宿争华玉婺，来入仙闺清梦，光动绣湖西。
人物东都令，句法晚唐诗。
两年春，三种异，十般奇。
朝天近也，紫泥催起凫飞。
总羡童颜绿发，荣绾金鱼玉带，日侍赭黄衣。
来岁传柑宴，人在赏花池。
 >> 
词牌介绍


rhythmic: 水调歌头
author: 姚勉
content:
微雪弄新霁，寒月上初弦。
长庚入梦，间生采石锦袍仙。
分得天孙云织，掣断麒麟金锁，来自玉皇前。
丹井凭泥轼，风月兴无边。
诏书来，催入觐，占春先。
柳边花底，细驺辇路骤鸣鞭。
荣侍金銮殿上，更向沉香亭北，半醉拂华笺。
来岁今朝里，人在八花砖。
 >> 
词牌介绍


rhythmic: 满江红
author: 姚勉
content:
万里西风，吹送到、五云鸾纸。
□催促、文章太守，入朝花底。
清节高横秋一片，仁风散作春千里。
漾恩波、溶泳锦江中，深如水。
难卧辙，留行李。
但侧听，星辰履。
看麒麟案侧，即催荣侍。
红药香中翻诏草，紫薇影畔裁诗绮。
更宸旒、已自覆公名，金瓯里。
 >> 
词牌介绍


rhythmic: 沁园春
author: 姚勉
content:
万里清风，吹送锦帆，入南浦云。
看拂天旌旆，攀留不住，迷津舸舰，歌舞相迎。
二许家声，三洪地望，今代风流第一人。
蜚英早，合词林视草，书阁翻芸。
飞刍远饷三军。
特借作红莲入幕宾。
把西山暮雨，暂时收卷，荷山明月，小试平分。
苏醒枯鱼，剔除深蠹，个是人间有脚春。
难淹久，看诏催入侍，香案麒麟。
 >> 
词牌介绍


rhythmic: 水龙吟
author: 姚勉
content:
芰荷香雨初收，竹风槐日凉清晓。
年年祝寿，今年不比，常年时候。
教子收功，五云金殿，初承亲诏。
早胪传三日，寿称千岁，多应是、如公少。
遥想寿椿堂上，饮霞觞、捧孙微笑。
已见儿荣，更看孙贵，茅分蒲召。
上第归来，彩衣挂绿，兰阶生耀。
九霄中、一点光明，寿星高照。
 >> 
词牌介绍


rhythmic: 沁园春
author: 姚勉
content:
一叶新凉，又是西风，吹转素商。
揽玉壶英气，锺为人物，银河精采，融作文章。
司巧天公，搀先七夕，分付天孙云锦裳。
骑龙凤，自九霄飞至，万丈光芒。
早年奏赋长杨。
饱挹尽瀛洲风露香。
问石渠天禄，借将班马，荷山锦水，暂作龚黄。
药省春风，薇垣夜月，合佩仙花侍玉皇。
明年里，饮寿椒何处，宣劝持觞。
 >> 
词牌介绍


rhythmic: 沁园春
author: 姚勉
content:
鹤发鸦髫，欢捧霞觞，酌丹井泉。
庆湘山峰顶，飞来古佛，剑池洞里，活底神仙。
春雨悭时，千金斗粟，民仰使君为食天。
公知否，只活人阴德，合寿千年。
宝猊香喷沈烟。
环艳翠明红拥寿筵。
最一般奇特，凤雏新贵，斑衣绿绶，光彩相鲜。
帝命师臣，钦哉有子，飞诏看看又月边。
黄封酒，到明年今日，中使传宣。
 >> 
词牌介绍


rhythmic: 沁园春
author: 姚勉
content:
超逸天才，文如三松，诗如卢溪。
自白莲赋就，已高声价，梅花句出，远见襟期。
玉尘精神，瑶林风韵，雪里神仙小氅衣。
缑山夕，已再经旬浃，戏鹤重归。
花间凫轻飞。
便一似元规报十奇。
最风流膝上，双亲未老，三槐手种，分付佳儿。
人想夷吾，帝思王某，钧轴舍人知未迟。
长生药，在玉盘麟脯，琼苑蟾芝。
 >> 
词牌介绍


rhythmic: 沁园春
author: 姚勉
content:
摘玉蕊梅，泛金叶蕉，祝公寿龄。
算今年比似，常年更别，翠烟红雾，香霭门屏。
凤诏云霄，龙光牛斗，辉射南州孺子亭。
看看是，伴元戎小队，花柳郊。
传家有子明经。
浑不要黄金遗满。
向月中传与，一枝仙桂，斓斑衣上，更著袍青。
明日瓜期，今朝椿寿，好醉芝兰玉树庭。
公知否，老人星一点，映泰阶星。
 >> 
词牌介绍


rhythmic: 贺新郎
author: 姚勉
content:
冷眼三边处。
喜舍人、水滨跃马，上京西路。
三国英雄千载矣，形胜依然如故。
这勋业、向谁分付。
袖里翰林风月手，也何妨、戮力风寒护。
谈笑暇，诗吟虏。
岘山几载无人顾。
幸如今、翦除荆棘，扫清飚雾。
换得东南新局面，政欠十分著数。
算人物、须还羊杜。
玉帐筹边机会好，把规模、赶出中原去。
天下事，书生做。
 >> 
词牌介绍


rhythmic: 沁园春
author: 姚勉
content:
崧岳降神，昴宿宣精，挺生伟人。
整淳乾坤，浸如嘉，太平事业，了却端平。
扶日中天，拱辰北极，一洒甘霖埃雾清。
春寰海，听农歌载路，边柝沈声。
旗常万世勋铭。
便与国无穷垂令名。
似青山流水，涑川贤相，黄花晚节，魏国元臣。
五纬芒寒，六符色正，辉映老人南极星。
苍生福，开八荒寿域，一气洪钧。
 >> 
词牌介绍


rhythmic: 沁园春
author: 姚勉
content:
章武中兴，淮蔡欲平，晋公已生。
信天生英杰，正为国计，擎天著柱，要自支撑。
万里长江，古称天险，去岁里风涛忽震惊。
公谈笑，把云腥霓翳，一日都清。
归来奠枕于京。
有辉焕明堂前一星。
称衮衣廊庙，枫宸眷宠，彩衣公府，萱砌春荣。
著片公心，辨双明眼，长与群贤扶太平。
无它愿，植万年宗社，万古功名。
 >> 
词牌介绍


rhythmic: 沁园春
author: 姚勉
content:
湖海元龙，逸气飘然，可百尺楼。
爱文光万丈，星辰绚彩，爽襟一掬，风露澄秋。
衔字冰清，班心玉立，海内而今第一流。
书子，紫薇花浸月，夜揽词头。
著身已是瀛洲。
问更有长生别药不。
是生来已带，神仙道骨，毫端自有，富贵封侯。
拜赐黄封，承恩青琐，见说香名又覆瓯。
从今去，了福公事业，从赤松游。
 >> 
词牌介绍


rhythmic: 沁园春
author: 姚勉
content:
道骨仙风，海上骑鲸，端是後身。
把银河天巧，锺为文采，剑津宝气，融作精神。
壶玉储冰，掌金擎露，胸次全无一点尘。
年年里，早花朝六日，长庆生申。
篁濯锦江滨。
人尽道如公清最真。
合沉香亭北，金笺奏曲，恩披兽锦，醉拭龙巾。
泥紫颁来，渠黄飞去，自是八花砖上人。
从後看，大钧播物，万象皆春。
 >> 
词牌介绍


rhythmic: 沁园春
author: 姚勉
content:
明月扁舟，轻逐江鸥，翩然赋归。
任颠风掀舞，涛山浪屋，少顷平定，一碧硫璃。
柳絮浮云，有无根蒂，到底不磨真是非。
呵呵笑，笑人情似纸，世事如棋。
宜堂事事皆宜。
把杯酒论文更有谁。
记风云满席，吟情浩荡，龙蛇满壁，醉墨淋漓。
别後相思，有书寄否，春在梅花第一枝。
重相见，约柳堤撑舫，竹阁寻诗。
 >> 
词牌介绍


rhythmic: 沁园春
author: 姚勉
content:
拂剑整装，光射紫霄，斗牛色寒。
大丈夫不作，儿曹离别，何须更唱，三叠阳关。
尽锦还乡，油幢佐幕，谁道青天行路难。
从今去，听声名焰焰，飞动岷山。
征途少饮加餐。
要做取功名久远看。
卷长风吹醒，剑关云气，更须砥柱，三峡惊湍。
闻道槐庭，已登安石，此去须弹贡禹冠。
明年里，踏梅花有分，相见长安。
 >> 
词牌介绍


rhythmic: 声声慢
author: 姚勉
content:
江涵石瘦，雪压桥低，森森万木寒僵。
不是争魁，百花谁敢先芳。
冰姿皎然玉立，笑儿曹、粉面何郎。
调羹鼎，只此花馀事，说甚宫妆。
松竹岁寒三友，恨竹汗晋士，松秦皇。
雪魄冰魂，回首世上无香。
西湖有人觅句，但知渠、清浅黄昏。
奇绝处，五更初、横月带霜。
 >> 
词牌介绍


rhythmic: 贺新郎
author: 姚勉
content:
薄晚收残暑。
叹西风、暗换流年，又还如许。
鸦背斜阳初敛影，云淡新凉天宇。
人袖手、阑干凝伫。
邻笛唤将乡思动，听秋声、又入梧桐雨。
秋到也，尚羁旅。
故人只在江南渚。
想应嫌、久恋东华，软红尘土。
寄远裁衣知念否，新月家家砧杵。
魂梦想、鹅黄金缕。
雁影不来天更远，写书成、欲寄恁谁与。
知客恨，两蛩语。
 >> 
词牌介绍


rhythmic: 贺新凉・贺新郎
author: 姚勉
content:
窗月梅花白。
夜堂深、烛摇红影，绣帘垂额。
半醉金钗娇应坐，寒处也留春色。
深意在、四弦轻摘。
香坞花行听啄木，翠微边、细落仙人屐。
星盼转，趁娇拍。
人间此手真难得。
向尊前、相逢有分，底须相识。
愁浅恩深千万意，惆怅故人云隔。
怕立损、弓鞋红窄。
换取明珠知肯否，绿窗深、长共春怜惜。
休恼乱，坐中客。


rhythmic: 摸鱼儿
author: 陈允平
content:
倚东风、画阑十二，芳阴帘幕低护。
玉屏翠冷梨花瘦，寂寞小楼烟雨。
肠断处。
怅折柳柔情，旧别长亭路。
年华似羽。
任锦瑟声寒，琼箫梦远，羞对彩莺舞。
文园赋。
重忆河桥眉妩。
啼痕犹溅纨素。
丁香共结相思恨，空托绣罗金缕。
春已暮。
踪燕约莺盟，无计留春住。
伤春倦旅。
趁暗绿稀红，扁舟短棹，载酒送春去。
 >> 
词牌介绍


rhythmic: 木兰花慢
author: 陈允平
content:
杜鹃声渐老，过花信、几番风。
爱翠幄笼晴，文梭扬暖，阑槛青红。
新妆步摇未稳，捧心娇、乍入馆娃宫。
消得金壶万朵，护风帘幄重重。
匆匆。
少小忆相逢。
诗鬓已成翁。
且持杯秉烛，天香院落，同赏芳。
花应怕春去早，尽迟迟、待取绿阴浓。
拼却花前醉也，梦随蝴蝶西东。


rhythmic: 绛都春
author: 陈允平
content:
秋千倦倚，正海棠半坼，不耐春寒。
雨弄晴，飞梭庭院绣帘闲。
梅妆欲试芳情懒。
翠颦愁入眉弯。
雾蝉香冷，霞绡泪，恨袭湘兰。
悄悄池台步晚。
任红薰杏靥，碧沁苔痕。
燕子未来，东风无语又黄昏。
琴心不度春云远。
断肠难托啼鹃。
夜深犹倚，垂杨二十四阑。


rhythmic: 酹江月・念奴娇
author: 陈允平
content:
汉江露冷，是谁将瑶瑟，弹向云中。
一曲清泠声渐杳，月高人在珠宫。
晕额黄轻，涂腮粉艳，罗带织青葱。
天香吹散，佩环犹自丁东。
回首杜若汀洲，金钿玉镜，何日得相逢。
独立飘飘烟浪远，袜尘羞溅春红。
渺渺予怀，迢迢良夜，三十六陂风。
九疑何处，断云飞度千峰。


rhythmic: 倦寻芳
author: 陈允平
content:
杏檐转午。
青漏沈沈，春梦无据。
凤锦龟纱，空闭酒尘香雾。
流水行云天四远，玉箫声断人何处。
倦寻芳，镇情尖翠压，强拈飞絮。
记旧约、荼縻开後，屈指心期，数了还数。
误我凭阑，几度片帆南浦。
燕懒莺慵春去也，落花犹是东风主。
正销凝，被愁鹃、又啼烟树。


rhythmic: 大
author: 陈允平
content:
渐入融和，金莲放、人在东风楼阁。
天香吹辇路，净无云一点，桂柳霜魄。
雪霁梅飘，春柔柳嫩，半卷真珠帘箔。
迢迢鸣鞘过，隘车钿辔玉，暗尘轻掠。
拥琼管吹龙，朱弦弹凤，柳衢花陌。
鳌山侵碧落。
绛绡远，春霭浮鹊。
民共乐、金吾禁静，翠跸声闲，遍青门、尽停鱼钥。
衩袜寒初觉。
方怪失、绣鸳弓窄。
误良夜、瑶台约。
渐彩霞散，双阙星微烟薄。
洞天共谁夸鹤。


rhythmic: 永遇乐
author: 陈允平
content:
玉腕笼寒，翠阑凭晓，莺调新簧。
暗水穿苔，游丝度柳，人静芳昼长。
云南归雁，楼西飞燕，去来惯认炎凉。
王孙远，青青草色，几回望断柔肠。
蔷薇旧约，尊前一笑，等闲孤负年光。
斗草庭空，抛梭架冷，帘外风絮香。
伤春情绪，惜花时候，日斜尚未成妆。
闻嬉笑，谁家女伴，又还采桑。
 >> 
词牌介绍


rhythmic: 月上海棠
author: 陈允平
content:
游丝弄晚，卷帘看处，燕重来时候。
正秋千亭榭，锦窠春透。
梦回褪浴华清，凝温泉、绛绡微皱。
芳阴底，人立东风，露华如昼。
宜酒。
啼香泪薄，醉玉痕深，与春同瘦。
想当年金谷，步帷初绣。
彩云影里徘徊，娇无语、夜寒归後。
莺窗晓，花间重携素手。


rhythmic: 疏影
author: 陈允平
content:
千峰翠玉。
送孤云伴我，罗窗清宿。
拂晓凭虚，春碧生寒，衣单瘦倚筇竹。
东风不解吹愁醒，但芳草、溪城南北。
认雾鬟，遥锁修颦，眉妩为谁愁独。
江上轻鸥似识，背昭亭两两，飞破晴渌。
一片苍烟，隔断家山，梦绕石窗萝屋。
相看不厌朝还暮，算几度、赤阑干曲。
待倩诗、收拾归来，写作卧游屏幅。
 >> 
词牌介绍


rhythmic: 暗香
author: 陈允平
content:
霁天秋色。
正倚楼待月，谁伴横笛。
涨绿浮空，闲数河星手堪摘。
弥望澄光练净，分付与、玄晖才笔。
烟溆阔，云远波平，归鸟趁风席。
南国。
信音寂。
怅雁渚渡闲，鹭汀沙积。
藓碑露泣。
时拊遗踪暗嗟忆。
人事空随逝水。
今古但、双流一碧。
待办取、蓑共笠，小舟泛得。
 >> 
词牌介绍


rhythmic: 水龙吟
author: 陈允平
content:
杜鹃啼老春愁，泪痕吹作胭脂雨。
飞花乱点，东风枝上，红翔翠翥。
丹穴鸣初，碧梧栖未，凄凉山坞。
怅琼姬梦远，玉箫声断，孤鸾影、对谁舞。
林下风光自许。
算何必、玉京瑶圃。
阑干醉倚，游尘香散，芳菲无主。
经院僧眠，月楼钟静，欲飞还驻。
待青松、化尽苍龙头角，共乘云去。
 >> 
词牌介绍


rhythmic: 齐天乐
author: 陈允平
content:
湖光祗在阑干外，凭虚远迷三楚。
旧柳犹青，平芜自碧，几度朝昏烟雨。
天涯倦旅。
爱小却游鞭，共挥谈尘。
顿觉尘清，宦情高下等风絮。
芝山苍翠缥缈，黯然仙梦杳，吟思飞去。
故国楼台，斜阳巷陌，回首白云何处。
无心访古。
对双塔栖鸦，半汀归鹭。
立尽荷香，月明人笑语。
 >> 
词牌介绍


rhythmic: 酹江月・念奴娇
author: 陈允平
content:
霁空虹雨，傍啼莎草，宿鹭汀洲。
隔岸人家砧杵急，微寒先到帘钩。
步幄尘高，征衫酒润，谁暖玉香篝。
风灯微暗，夜长频换更筹。
应是雁柱调筝，鸳梭织锦，付与两眉愁。
不似尊前今夜月，几度同上南楼。
红叶无情，黄花有恨，孤负十分秋。
归心如醉，梦魂飞趁东流。


rhythmic: 桂枝香
author: 陈允平
content:
残蝉乍歇。
又乱叶打窗，蛩韵凄切。
寂寞天香院宇，露凉时节。
乘鸾扇底婆娑影，幻清虚、广寒宫阙。
小山秋重，千岩夜悄，举尊邀月。
甚赋得、仙标道骨。
倩谁捣玄霜，犹未成屑。
回首蓝桥路迥，梦魂飞越。
雕阑翠金英满，洒西风、非雨非雪。
惜花心性，输他少年，等闲攀折。
 >> 
词牌介绍


rhythmic: 汉宫春
author: 陈允平
content:
开尽荼シ，正桑云麦浪，天气如秋。
南园露梢半坼，金粟丝头。
温香傍酒，尽多娇、不识春愁。
莺院悄，轻阴弄晚，何人堪伴清游。
偏爱紫蕤黄袅，想金壶胜赏，依旧扬州。
花前夜阑醉後，斜月当楼。
翻阶句好，记玄晖、此日风流。
双鬓改，一枝帽底，如今应为花羞。


rhythmic: 木兰花慢
author: 陈允平
content:
爱吟休问瘦，为诗句、几凭阑。
有可画亭台，宜春帐箔，如寄身闲。
胸中四时胜景，小蓬莱、幻出五云间。
一掬苹香暗沼，半梢松影虚坛。
相看。
倦羽久知还。
回首鹭盟寒。
记步寻云，呼灯听雨，越岭吴峦。
幽情未应共懒，把周郎旧曲谱新翻。
帘外垂杨自舞，为君时按弓弯。


rhythmic: 宝鼎见・宝鼎现
author: 陈允平
content:
六鳌初驾，缥缈蓬阆，移来洲岛。
还又是、梅飘冰泮，一夜青阳回海表。
渐媚景、傍元宵时候，花底馀寒料峭。
更喜报、三边晏静，人乐清平宇宙。
画鼓簇队行春早。
拥烟花、粉黛缭绕。
开洞府、桃源路窈。
戟外东风吹岸柳。
正翠霭、映星桥月榭，十里红莲绽了。
庆万家、珠帘半卷，绰约歌裙舞袖。
重锦绣幄围香，阖凤管鸾丝环奏。
望非烟非雾，春在壶天易晓。
早隐隐、半空星斗。
看取收灯後。
趁凤书、吹入黄扉，立马金门玉漏。


rhythmic: 八宝妆
author: 陈允平
content:
望远秋平。
初过雨、微茫水满烟汀。
乱疏柳，犹带数点残萤。
待月重帘谁共倚，信鸿断续两三声。
夜如何，顿凉骤觉，纨扇无情。
还思骖莺素约，念凤箫雁瑟，取次尘生。
旧日潘郎，双鬓半已星星。
琴心锦意暗懒，又争奈、西风吹恨醒。
屏山冷，怕梦魂、飞度蓝桥不成。


rhythmic: 昼锦堂
author: 陈允平
content:
上苑寒收，西塍雨歇，东风是处花柳。
步锦笼纱，依旧五陵台沼。
绣帘珠箔金翠袅，琐窗雕槛青红斗。
频回首。
茶灶酒垆，春时几番携手。
知否。
人渐老。
嗟眼为花狂，肩为诗瘦。
唤醒乡心，无奈数声啼鸟。
秉烛清游嫌夜短，采香新意输年少。
归来好。
皈趁故园池阁，绿阴芳草。


rhythmic: 绮罗香
author: 陈允平
content:
雁宇苍寒，蛩疏翠冷，又是凄凉时候。
小揭珠帘，夜润唾花罗皱。
饶晓鹭、独立衰荷，溯归燕、尚栖残柳。
想黄花，羞涩东篱，断无新句到重九。
孤檠清梦易觉，肠断唐宫旧曲，声迷官漏。
滴入愁心，秋似玉楼人瘦。
烟槛外、催落梧桐，带西风、乱捎鸳。
记画檐，灯影沈沈，共裁春夜韭。
 >> 
词牌介绍


rhythmic: 探春・探春慢
author: 陈允平
content:
上苑乌啼，中洲鹭起，疏钟才度云窈。
篆冷香篝，灯微尘幌，残梦犹吟芳草。
搔首卷帘看，认何处、六桥烟柳。
翠绕才舣西泠，趁取过湖人少。
掠水风花缭绕。
还暗忆年时，旗亭歌酒。
隐约春声，钿车宝勒，次第凤城开了。
惟有踏青心，纵早起、不嫌寒峭。
画阑闲立，东风旧红谁扫。


rhythmic: 秋霁
author: 陈允平
content:
千顷玻璃，远送目斜阳，渐下林阒。
题叶人归，采菱舟散，望中水天一色。
碾空桂魄。
玉绳低转云无迹。
有素鸥，闲伴夜深，呼棹过环碧。
相思万里，顿隔婵媛，几回琼台，同驻鸾翼。
对西风、恁谁问取，人间那得有今夕。
应笑广寒宫殿窄。
露冷烟淡，还看数点残星，两行新雁，倚楼横笛。


rhythmic: 百字令・念奴娇
author: 陈允平
content:
凝云冱晓，正シ花才积，荻絮初残。
华表翩跹何处鹤，爱吟人在孤山。
冻解苔铺，冰融沙，谁凭玉勾阑。
茸衫毡帽，冷香吹上吟鞍。
将次柳际琼销，梅边粉瘦，添做十分寒。
闲踏轻澌来荐菊，半潭新涨微澜。
水北峰峦，城阴楼观，留向月中看。
云深处，好风飞下晴湍。


rhythmic: 扫花游・扫地游
author: 陈允平
content:
数峰蘸碧，记载酒甘园，柳塘花坞。
最堪避暑。
爱莲香送晚，翠娇红妩。
乃菱歌乍起，兰桡竞举。
日斜处。
望孤鹜断霞，初下芳杜。
遥想山寺古。
看倒影金轮，溯光朱户。
瞑烟带树。
有投林鹭宿，凭楼僧语。
可惜流年，付与朝钟暮鼓。
漫凝伫。
步长桥、月明归去。


rhythmic: 八声甘州
author: 陈允平
content:
放船杨柳下，听鸣蝉、薰风小新堤。
正烟露蓼，飞尘酿玉，第五桥西。
遥认青罗盖底，宫女夜游池。
谁在鸳鸯浦，独棹玻璃。
一片天机云锦，见凌波碧翠，照日胭脂。
是西湖西子，晴抹雨妆时。
便相将无情秋思，向菰蒲深处落红衣。
醺醺里，半篙香梦，月转星移。


rhythmic: 蓦山溪
author: 陈允平
content:
春波浮渌，小隐桃溪路。
烟雨正林塘，翠不碍、锦鳞来去。
芹香藻腻，偏爱鲤花肥，檐影下，柳阴中，逐浪吹萍絮。
宫沟泉滑，怕有题红句。
钩饵已忘机，都付与、人间儿女。
濠梁兴在，鸥鹭笑人痴。
三湘梦，五湖心，云水苍茫处。
 >> 
词牌介绍


rhythmic: 齐天乐
author: 陈允平
content:
赤阑桥畔斜阳外，临江暮山凝紫。
戏鼓才停，渔榔乍歇，一片芙蓉秋水。
馀霞散绮。
正银钥停关，画船催舣。
鱼板敲残，数声初入万松里。
坡翁诗梦未老，翠微楼上月，曾共谁倚。
御苑烟花，宫斜露草，几度西风弹指。
黄昏尽也，有眠月闲僧，醉香游子。
鹫岭啼猿，唤人吟思起。
 >> 
词牌介绍


rhythmic: 黄莺儿
author: 陈允平
content:
六波烟黛浮空远，南陌嘤嘤，乔木初迁，纱窗无眠，画阑凭晓。
看并宿暗黄深，织雾金梭小。
那人携酒听时，料把春来，诗梦惊觉。
飞绕。
翠接断桥云，绿漾新堤草。
数声娇啭，婉娩如愁，调簧弄歌尖巧。
随燕软尘低，蝶妥游丝袅。
最怜舞絮飞花，唤却东风老。


rhythmic: 渡江云
author: 陈允平
content:
三神山路杳，六鳌驾浪，幻境□西湖。
水连天四远，翠台如鼎，簇簇小浮图。
烟沈雾迥，怪蜃楼、飞入清虚。
秋夜长，一轮蟾素，渐渐出云衢。
遥看寒光金镜，皓彩明，正人间三五。
总输与、鸥眠葑蓼，鹭立菰蒲。
笙歌唤醒鱼龙睡，向贝阙、争取明珠。
清梦断，西风醉宿冰壶。


rhythmic: 婆罗门引
author: 陈允平
content:
髻鬟对耸，万松扶玉上青冥。
西风共倚，烟南水北，石荒苔老，三十六梯平。
爱翠尖如削，天外亭亭。
高寒梦惊。
是何夕堕双星。
无限苍崖紫岫，谁拊棱层。
薜萝深处，算少年、游屐几番登。
河汉近、疑在蓬瀛。


rhythmic: 明月引・江城梅花引
author: 陈允平
content:
雨馀芳草碧萧萧。
暗春潮。
荡双桡。
紫凤青鸾，旧梦带文箫。
绰约佩环风不定，云欲堕，六铢香，天外飘。
相思为谁兰恨销。
渺湘魂、无处招。
素纨犹在，真真意、还倩谁描。
舞镜空圆，羞对月明宵。
镜里心心心里月，君去矣，旧东风，新画桥。


rhythmic: 祝英台近
author: 陈允平
content:
待春来，春又到，花底自徘徊。
春浅花迟，携酒为春催。
可堪碧小红微，黄轻紫艳，东风外、妆点池台。
且衔杯。
无奈年少心情，看花能几回。
春自年年，花自为春开。
是他春为花愁，花因春瘦，花残後、人未归来。
 >> 
词牌介绍


rhythmic: 瑞龙吟
author: 陈允平
content:
双溪墅。
重见种玉锄云，采花研露。
遥知绿野芳浓，锦堂燕子，迎门共舞。
近前语。
还问去年山馆，旧经行处。
西风鸿水边上，惊千里苑，梅英乍吐。
几度月昏霜晓，望驰天北，驿传湘渚。
冷艳暗香春寒，地清苦。
看看翠幄，青子江头路。
才收尽、蛮烟瘴雨，初回轻暑。
便忆南园趣。
唤人况有，多情杜宇。
此计非迟暮。
都付与、和羹功成归去。
海榴院落，长逢重午。


rhythmic: 渡江云
author: 陈允平
content:
桐花寒食近，青门紫陌，不禁绿杨烟。
正长眉仙客，来向人间，听鹤语溪泉。
清和天气，为栽培、种玉心田。
莺昼长，一尊芳酒，容与看芝山。
庭闲。
东风榆荚，夜雨苔痕，满地欲流钱。
爱墙阴、成蹊桃李，春自无言。
殷勤晓鹊凭檐喜，丹凤下、红药阶前。
兰砌晓，香飘舞袖斓。


rhythmic: 八声甘州
author: 陈允平
content:
两台帘对卷，燕芹香、风花近清明。
望春弥柳际，流红水布，暖天晴。
谁信闲襟似水，时忆语溪耕。
襟抱番江阔，云远波平。
静昼轻挥玉尘，见春扉草绿，暮冶烟青。
问清华姓字，几度录虬屏。
看西湖、一汀鸳鹭，正晓风、残月两三星。
早归来，赴花鱼宴，宫树闻莺。


rhythmic: 三犯渡江云・渡江云
author: 陈允平
content:
风流三径远，此君淡薄，谁与伴清足。
岁寒人自得，傍石锄云，闲里种苍玉。
琅翠立，爱细雨、疏烟初沐。
春昼长，秋声不断，洗红尘凡俗。
高独。
虚心共许，淡节相期，几人闲棋局。
堪爱处，月明琴院，雪晴书屋。
心盟更许青松结，笑四时、梅矾兰菊。
庭砌晓，东风旋添新绿。


rhythmic: 过秦楼
author: 陈允平
content:
谷雨收寒，茶烟扬晓，又是牡丹时候。
浮龟碧水，听鹤丹山，彩屋幔亭依旧。
和气缥缈人间，满谷红云，德星呈秀。
向东风种就，一亭兰茁，玉香初茂。
遥想曲度娇莺，舞低轻燕，二十四帘芳昼。
清溪九曲，上已风光，觞咏似山阴否。
翠阁凝清，正宜瀹茗银罂，熨香金斗。
看双鸾飞下，长生殿里，赐蔷薇酒。
 >> 
词牌介绍


rhythmic: 醉蓬莱
author: 陈允平
content:
正槐龙欲老，影动朱门，薰风帘卷。
竹外人清，听秋声将转。
梦草池塘，种兰庭砌，爽气生葵扇。
香染黄扉，律调翠简，赏音清宴。
因念南阳，碧幢烟静，纶玉宣频，辔丝催遣。
带锡犀虹，宠下甘泉殿。
笑指蓬莱，画舸东去，向五云葱茜。
骑竹欢迎，贺家湖上，绿香红茜。


rhythmic: 法曲献仙音
author: 陈允平
content:
风箨晴暄，昼桐阴早，燕阁新香时度。
沁月楼台，带山城郭，西湖翠娇红妩。
甚爱此闲中趣，寻盟旧鸥鹭。
共容与。
倚阑干、静看飞絮。
吟啸里，帘卷暖烟霁雨。
向一碧波璃，几东风、呼棹来去。
秀玉芳兰，伴丝簧、庭院笑语。
渐梅霖清润，喜近槐扉初暑。


rhythmic: 八声甘州
author: 陈允平
content:
帘垂鸱尾阁，桂花风、天香满黄扉。
向郁罗霄汉，朝回金阙，心运璇玑。
一点元台初度，八表共清辉。
紫塞烟尘静，捷羽东飞。
此际钱塘江上，爱月仍夜色，潮正秋期。
想波仙冰妹，同日宴瑶池。
报龙楼、玉音宣劝，赐紫金、杯泛日中葵。
庆千秋，醉长生酒，歌太平诗。


rhythmic: 兰陵王
author: 陈允平
content:
楚天碧。
秋晚尘清禁陌。
朝鸡静，班退晓墀，回马金门漏犹滴。
千官佩如织。
来作黄扉寿客。
黑头相，玉虹紫貂，亲奉春慈拜南极。
丛萱燕堂北。
正霭护犀帷，香泛鲛额。
瑶池女伴驻鸾翼。
拥歌袖笼翠，舞鞯铺锦，屏开家庆怎画得。
想人在仙宅。
今夕。
是何夕。
正月满槐厅，凉透席。
黄花满地弄寒色。
喜蛩雨初霁，雁风又息。
龙楼宣劝，万岁里、宴太液。


rhythmic: 木兰花慢
author: 陈允平
content:
江南春信早，问谁是、百花魁。
过揽桂褰蓉，纫兰采菊，独许寒梅。
阳和渐回涧底，向水西、先放一枝开。
潇洒纤琼瘦玉，化工月翦云裁。
诗催。
付与雪襟怀。
消得暗香来。
算知心惟有，青松瘦竹，白石苍苔。
年年上林胜赏，拈清芳、蘸入紫金杯。
须信和羹未晚，岁寒聊自徘徊。


rhythmic: 摸鱼儿
author: 陈允平
content:
过重阳、晚香犹耐，江城风露初峭。
梅花已索巡檐笑，春入数枝红小。
寒恁早。
正帘卷苍云，和气生芝草。
金虬篆袅。
喜人乐丰年，波澄瀚海，星斗焕牙纛。
家山近，游宴十洲三岛。
石桥诗思频绕。
朱颜白发神仙样，谁信玉关人老。
春渐好。
望阊阖天低，咫尺瞻黄道。
祥云缥缈。
看柳色沙堤，莺声禁辇，鸣佩凤池晓。
 >> 
词牌介绍


rhythmic: 汉宫春
author: 陈允平
content:
帘卷苍云，爱初翔凤尾，忽驾虬枝。
青青岁寒自保，越样清奇。
参天溜雨，带疏苔、密藓芳蕤。
天赋与，凌霜傲雪，然山泽风姿。
他年楝梁共许，记雪山巫峡，曾赋新诗。
庭前可人翠幄，葱烟霏。
高标劲节，有青松、绿竹心知。
来试倚，摩挲黛色，一尊相祝齐眉。


rhythmic: 汉宫春
author: 陈允平
content:
春满芝田，正鹤飞空霭，龟引清涟。
祥云满谷缥缈，非雾非烟。
莺花燕柳，占年年、三月长安。
天气好，新声暖响，东风十二雕阑。
葱兽炉香袅，映金貂玉佩，绿鬓朱颜。
何妨买花载酒，日日湖边。
烟光万顷，恁清闲、才是神仙。
芳昼永，珠帘静卷，悠然相对南山。


rhythmic: 风入松
author: 陈允平
content:
西清人住水云乡。
心静日偏长。
闲中自乐壶天趣，笑红尘、谁是羲皇。
叠嶂双溪争似，西湖雨色晴光。
碧龟巢处藕花香。
波影浸书床。
庭前一种红兰树，薰风又、吹长瑶芳。
竹外椿前舞彩，柳边槐底鸣。
 >> 
词牌介绍


rhythmic: 西湖明月引・江城梅花引
author: 陈允平
content:
朝回花底晓星明。
瑞烟凝。
暖风轻。
修禊湔裙，时节又闻莺。
绰约岸桃堤柳近，波万顷，碧琉璃，镜样平。
仙翁佩襟秋水清。
渺莲舟，浮翠瀛。
御楼香近，东风里、吹下青冥。
鲛撷围红，春在牡丹屏。
日正迟迟人正酒，画帘外，一声声，卖放生。


rhythmic: 瑞鹤仙
author: 陈允平
content:
燕归帘半卷。
正漏约琼签，笙调玉。
蛾眉画来浅。
甚春衫懒试，夜灯慵翦。
香温梦暖。
诉芳心、芭蕉未展。
渺双波、望极江空，二十四桥凭遍。
葱茜。
银屏彩凤，雾帐金蝉，旧家坊院。
烟花弄晚。
芳草恨，断魂远。
对东风无语，绿阴深处，时见飞红数片。
算多情、尚有黄鹂，向人。
 >> 
词牌介绍


rhythmic: 垂杨
author: 陈允平
content:
银屏梦觉。
渐浅黄嫩绿，一声莺小。
细雨轻尘，建章初闭东风悄。
依然千树长安道。
翠云锁、玉窗深窈。
断桥人、空倚斜阳，带旧愁多少。
还是清明过了。
任烟缕露条，碧纤青袅。
恨隔天涯，几回惆怅苏堤晓。
飞花满地谁为扫。
甚薄幸、随波缥缈。
纵啼鹃、不唤春归，人自老。


rhythmic: 瑞龙吟
author: 陈允平
content:
长安路。
还是燕乳莺娇，度帘迁树。
层楼十二阑干，绣帘半卷，相思处处。
漫凭伫。
因念彩云初到，琐窗琼户。
梨花犹却春寒，翠羞粉怨，尊前解语。
空有章台烟柳，瘦纤仍似，宫腰飞舞。
憔悴暗觉文园，双鬓非故。
闲拈断叶，重托殷勤句。
频回首、河桥素约，津亭归步。
恨逐芳尘去。
眩醉眼尽，游丝乱绪。
肠结愁千缕。
深院静，东风落红如雨。
画屏梦绕，一篝香絮。


rhythmic: 风流子
author: 陈允平
content:
阑干休去倚，长亭外、烟草带愁归。
正晓阴帘幕，绮罗清润，西风环佩，金玉参差。
深院悄，乱蝉嘶夏木，双燕别春泥。
满地残花，蝶圆凉梦，半亭落叶，蛩感秋悲。
兰屏馀香在，销魂处、憔悴瘦不胜衣。
谁念凤楼当日，星约云期。
怅倦理鸾筝，朱弦空暗，强临鸳镜，锦带闲垂。
别後两峰眉恨，千里心知。


rhythmic: 风流子
author: 陈允平
content:
残梦绕林塘。
诗添瘦、瘦不似东阳。
正流水荡红，暗通幽径，嫩篁翻翠，斜映回墙。
对握宝筝低度曲，销蜡靓新簧。
莺懒昼长，燕闲人倦，乍亲花簟，慵引壶觞。
帘栊深深地，歌尘静、芳草自碧空厢。
十二画桥，一堤烟树成行。
向杜鹃声里，绿杨庭院，共寻红豆，同结丁香。
春已无多，祗愁风雨相妨。


rhythmic: 华胥引
author: 陈允平
content:
涵空斜照，掠水轻岚，满天红叶。
雁泊平芜，凫依乱荻声唼唼。
寂寞金井梧桐，渐辘轳伊轧。
明月纱窗，夜寒孤枕应怯。
吟老西风，笑衰髯、顿疏如镊。
锦笺勤重，频剔兰灯自阅。
多谢征衫初寄，尚宝香熏箧。
愁忆家山，梦魂飞度千叠。


rhythmic: 意难忘
author: 陈允平
content:
额粉宫黄。
衬桃花扇底，歌送瑶觞。
裙拖金缕细，衫唾碧花香。
琼佩冷，玉肌凉。
罗袜步沧浪。
漫共伊，心盟意约，眼觑眉相。
连环未结双双。
似桃源误入，初嫁刘郎。
珑璁仙子髻，绰约道家妆。
千种恨、九回肠。
云雨梦犹妨。
误少年，红销翠减，虚度风光。


rhythmic: 宴清都
author: 陈允平
content:
听彻南楼鼓。
寒宵迥、玉壶冰漏迟度。
重温锦幄，低护青毡，曲通朱户。
巡檐细嚼寒梅，叹寂寞、孤山伴侣。
更信有、铁石心肠，广平几度曾赋。
寒深试拥羊裘，松醪自酌，谁伴吟苦。
摩挲醉眼，阑干笑拍，白鸥惊去。
梁园胜赏重约，渐玉树、琼花处处。
怕柳条、未觉春风，青青在否。


rhythmic: 兰陵王
author: 陈允平
content:
古堤直。
隔水轻阴扬碧。
东风路，还是舞烟眠露，年年自春色。
红尘遍京国。
留滞高阳醉客。
斜阳外，千缕翠条，彷佛流莺度金尺。
长亭半陈迹。
记曾系征鞍，频护歌席。
匆匆江上又寒食。
回首处应念，旧曾攀折，依然离恨遍四驿。
倦游尚南北。
恻恻。
怨怀积。
渐楚榭寒收，隋苑春寂。
眉颦不尽相思极。
想人在何处，倚楼横笛。
闲情似絮，更那听，夜雨滴。


rhythmic: 琐窗寒
author: 陈允平
content:
禁烛飞烟，东风插柳，万家千户。
梨花院落，数点弄晴纤雨。
傍秋千、红云半湿，画帘燕子商春语。
数十年南北，西湖倦客，曲江行旅。
日暮。
花深处。
对修竹弹棋，戏评格五。
携尊共约，诗酒云朋月侣。
念旧游、九陌香尘，倡条冶叶还在否。
踏青归，醉宿兰舟，枕藉黄金俎。
 >> 
词牌介绍


rhythmic: 隔浦莲近拍
author: 陈允平
content:
铅霜初褪凤葆。
碧旆侵云窈。
万绿伤春远，林幽乐、多禽鸟。
斜阳堤畔草。
游鱼闹。
暗水流萍沼。
翠钿小。
凉亭醉倚，接罗巾、任倒。
月明庭树，夜半鹊飞惊晓。
隔岸苹乡梦渐到。
吹觉。
一襟风露尘表。


rhythmic: 早梅芳・喜迁莺
author: 陈允平
content:
柳初妍，花渐好。
可恨行期到。
落梅香尽，澹月朦胧微照。
风帘银烛暗，露幕金花小。
纵离歌缓唱，残角又霜晓。
琐窗前，秦吉了。
促上长安道。
扬鞭西去，几点稀星尚云表。
去程疑是梦，宿酒昏情抱。
凤楼空，琼箫声渐杳。


rhythmic: 早梅芳・喜迁莺
author: 陈允平
content:
凤钗横，鸾带绕。
独步鸳鸯沼。
阑干斜倚，自打精神对花笑。
贴衣琼佩冷，衬袜金莲小。
卷香茵缥缈，舞袖称纤妙。
梦初成，欢未了。
明日青门道。
离云别雨，脉脉无情画堂晓。
柳边国骄马去，翠阁空凝眺。
渐春风、绿愁江上草。


rhythmic: 四园竹
author: 陈允平
content:
昏昏瞑色，乱叶拥云扉。
渚兰风润，庭桂露凉，香动秋帏。
独向闲亭步月，阑干瘦倚，此情惟有天知。
纵如其。
黄花时节归来，因循已误心期。
欲写相思寄与，愁拂鸾笺。
粉泪盈盈先满纸。
正寂寞，楼南雁过稀。


rhythmic: 侧犯
author: 陈允平
content:
晚凉倦浴，素妆薄试铅华靓。
凝定。
似一朵芙蓉泛清镜。
轻纨笑自拈，扑蝶鸳鸯径。
娇懒。
金凤、斜翠蝉影。
冰肌玉骨，衬体红绡莹。
还暗省。
记青青、双鬓旧潘令。
梦想鸾筝，後堂深静。
何日西风，碧梧金井。


rhythmic: 齐天乐
author: 陈允平
content:
客愁都在斜阳外，凭阑桂香吹晚。
乱叶蝉哀，寒汀鹭泊，离绪并刀难翦。
牙屏半掩。
渐尘扑冰纨，浪收云簟。
露入征衣，满襟秋思付诗卷。
远思前度问酒，凤楼人共倚，归兴无限。
雁影亭皋，蛩声院落，双阙明河光转。
田园梦远。
叹篱菊初黄，涧莼堪荐。
拄笏西风，四山烟翠敛。
 >> 
词牌介绍


rhythmic: 水龙吟
author: 陈允平
content:
晓莺啼醒春愁，粉香独步千红地。
庭闲散缟，林空翦雪，鸥惊鹤避。
妒月魂凄，行云梦冷，温柔乡闭。
渐黄昏院落，清明时候，东风里、无情泪。
织翠玲珑叶底。
倚阑人、玉龙休吹。
残妆微洗，芳心微露，昭阳睡起。
恨结连环，舞停双佩，水晶如意。
倩蜂媒、聘取琼花，细与向、尊前比。
 >> 
词牌介绍


rhythmic: 六丑
author: 陈允平
content:
自清明过了，渐柳底、莺梭慵掷。
万红御风，飘飘如附翼。
锦绣陈迹。
障地香尘暗，乱蜂似雨，漫冶游南国。
兰襟缥缈辞湘泽。
马迹郊原，燕泥巷陌。
伤春为花深惜。
叹芳菲薄幸，容易疏隔。
庭闲人寂。
空除芳草碧。
梦里惊春去，如瞬息。
长安市上狂客。
为桃源解佩，醉浓欢极。
无心整、雾襟烟帻。
惊回处，断雨残云倦倚，画阑干侧。
相思恨、暗度流汐。
更杜鹃、院落黄昏近，谁禁受得。


rhythmic: 塞垣春
author: 陈允平
content:
草碧铺横野。
带暝色、归鞍卸。
烟葭露苇，满汀鸥鹭，人在图画。
渐一声雁过南楼也。
更细雨、时飘洒。
念徽容、都销瘦，漫将纨素描写。
临镜理残妆，依然是、京兆柔雅。
落叶感秋声，啼浆叹凉夜。
对黄花共说憔悴，相思梦、顿醒西窗下。
两腕玉挑脱，素纤悭半把。


rhythmic: 扫花游・扫地游
author: 陈允平
content:
蕙风扬暖，渐草色分吴，柳阴迷楚。
寸心似缕。
看窥帘燕妥，妒花蝶舞。
翦翦愁红，万点轻飘泪雨。
怕春去。
问杜宇唤春，归去何处。
後期重细许。
倩落絮飞烟，障春归路。
长亭别俎。
对歌尘舞地，暗伤蛮素。
算得相思，比著伤春又苦。
正凭伫。
听斜阳、断桥箫鼓。


rhythmic: 夜飞鹊・夜飞鹊慢
author: 陈允平
content:
秋江际天阔，风雨凄其。
云阴未放晴晖。
归鸦乱叶更萧索，砧声几处寒衣。
沙头酒初熟，尽篱边朱槿，竹外青旗。
潮期尚晚，怕轻离、故故迟迟。
何以醉中先别，容易为分襟，独抱琴归。
回首征帆缥缈，津亭寂寞，衰草烟迷。
虹收霁色，渐落霞孤鹜飞齐。
更何时，重与论文渭北，翦烛窗西。


rhythmic: 满庭芳
author: 陈允平
content:
槐影连阴，竹光抟露，小荷新绿浮园。
簟纹如浪，绡帐碧笼烟。
回合溪桥一曲，初雨过、流水溅溅。
阑干外，沙鸥野鸟，飞过钓鱼船。
浮生，同幻境，眼空四海，迹寄三椽。
但随天、休问我後谁前。
要识渊明琴趣，真真意、都在无弦。
薰风里，纶巾羽扇，一枕北窗眠。
 >> 
词牌介绍


rhythmic: 花犯
author: 陈允平
content:
报南枝、东风试暖，萧萧甚情味。
乱琼雕缀。
幻姑射精神，玉蕊佳丽。
寿阳宴罢妆台倚。
眉颦羞鹊喜。
念误却、何郎归去，清香空翠被。
溪松径竹素知心，青青岁寒友，甘同憔悴。
渐画角，严城上、雁霜惊坠。
烟江暮、佩环未解，愁不到、独醒人梦里。
但恨绕、六桥明月，孤山云畔水。


rhythmic: 大
author: 陈允平
content:
雾幕西山，珠帘卷，浓霭凄迷华屋。
蒲萄新绿涨，正桃花烟浪，乱红翻触。
绣阁留寒，罗衣怯润，慵理凤楼丝竹。
东风垂杨恨，锁朱门深静，粉香初熟。
念缓酌灯前，醉吟孤枕，顿成清独。
伤心春去速。
叹美景虚掷如飞毂。
漫孤负、秋千台榭，拾翠心期，误芳菲、怨眉愁目。
冷透金篝湿，空展转、画屏山曲。
梦不到、华胥国。
闲倚雕槛，试采青青梅菽。
海棠尚堪对烛。


rhythmic: 霜叶飞
author: 陈允平
content:
碧天如水，新蟾挂、修眉初画云表。
半江枫叶自黄昏，深院砧声悄。
渐凉蝶、残花梦晓。
西风篱落寒小。
背画阑依依，有数点、流萤乱扑，扇底微照。
凝望渺漠平芜，蒹葭烟远，过雁远带愁到。
拼教日日醉斜阳，但素琴横抱。
记旧谱、归耕未了。
金徽谁度凄凉调。
算多少悲秋恨，恨比秋多，比秋犹少。


rhythmic: 法曲献仙音
author: 陈允平
content:
油幕收尘。
素纨招月，一枕苹香微度。
枕玉牙床，浣冰金斛，薰风夜凉窗户。
渐睡醒、明河暗，芭蕉几声雨。
对谁语。
念徽容已成憔悴，心期误。
归计欲成又阻。
寂寞燕楼空，想弓弯、眉黛慵妩。
泪墨愁笺，纵回文，难写情素。
便山遥水邈，几度梦魂飞去。


rhythmic: 渡江云
author: 陈允平
content:
青青江上草，片帆浪暖，初泊渡头沙。
翠筇便瘦倚，问酒垂杨，影里那人家。
东风未许，漫媚妩、轻试铅华。
飘佩环、玉波秋莹，双髻绿堆鸦。
空嗟。
赤阑桥畔，暗约琴心，傍秋千影下。
夜渐分、西窗愁对，烟月笼纱。
离情暗逐春潮去，南浦恨、风苇烟葭。
肠断处，门前一树桃花。


rhythmic: 应天长
author: 陈允平
content:
流莺唤梦，芳草带愁，东风料峭寒色。
又见杏浆饧粥，家家禁烟食。
江湖几年倦客。
曾惯识、凄凉岑寂。
苦吟瘦，萧索诗肠，空愧郊籍。
春事正溪山，柳雾花尘，深映翠萝壁。
更谢多情双燕，归来旧庭宅。
情丝乱游巷陌。
怅容易、万红陈迹。
酒旗直，绿水桥边，犹记曾识。


rhythmic: 还京乐
author: 陈允平
content:
彩鸾去，适怨清和，锦瑟谁共理。
奈春光渐老，万金难买，榆钱空费。
岸草烟无际。
落花满地芳尘委。
翠袖里，红粉溅溅，东风吹泪。
任鸳帏底。
宝香寒、金兽慵熏绣被，依依离别意味。
琼钗暗画心期。
倩啼鹃、为催行李。
黯销魂，但梦逐巫山，情牵渭水。
待得归来後，灯前深诉憔悴。


rhythmic: 解连环
author: 陈允平
content:
寸心谁托。
望潇湘暮碧，水遥云邈。
自绣带、同翦合欢，奈鸳枕梦单，凤帏寒薄。
澹月梨花，别後伴、情怀萧索。
念伤春渐懒，病酒未，两愁无药。
魂销翠兰紫若。
任钗沉鬓影，香沁眉角。
怅画阁、尘满妆台，但玉佩依然，宝筝闲却。
旧约无凭，误共赏、西园桃萼。
正天涯、数声杜宇，断肠院落。


rhythmic: 绮寮怨
author: 陈允平
content:
满院荼シ开尽，杜鹃啼梦醒。
记晓月、绿水桥边，东风又、折柳旗亭。
蒙茸轻烟草色，疏帘净、乱织罗带青。
对一尊、别酒初斟，征衫上、点滴香泪盈。
几度恨沉断云，飞鸾何处，连环尚结双琼。
一曲琵琶，湓江上、惯曾听。
依依翠屏香冷，听夜雨、动离情。
春深小楼，无心对锦瑟、空涕零。


rhythmic: 玲珑四犯
author: 陈允平
content:
金屋春深，似灼灼娉婷，真真娇艳。
洗净铅华，依旧曲眉丰脸。
犹记舞歇凉州，渐缥缈、碧云缭乱。
白玉环、宝镜偷换。
别後甚时重见。
鸾帏凤席鸳鸯荐。
但空馀、蕙芳兰茜。
天涯柳色青青恨，不入东风眼。
惆怅二十四桥，任落絮、飞花乱点。
奈翠屏、一枕云雨梦，谁惊散。


rhythmic: 丹凤吟
author: 陈允平
content:
暗柳烟深何处，翡翠帘栊，鸳鸯楼阁。
芹泥融润，飞燕竞穿珠幕。
秋千倦倚，还思少年，袜步尘轻，衫裁罗薄。
陡顿芳心暗老，强理新妆，离思都占眉角。
过了几番花信，晓来地寒意恶。
可煞东风，甚把夭桃艳杏，故故凌铄。
伤春憔悴，泪矗粉腮香落。
挑脱金宽双玉腕，怕人猜偷握。
渐芳草，恨画阑、休傍著。


rhythmic: 忆旧游
author: 陈允平
content:
又眉峰碧聚，记得邮亭，人别中宵。
翦烛西窗下，听林梢叶坠，雾漠烟潇。
彩鸾梦逐云去，环佩人扶遥。
但镜裂鸳奁，钗分燕股，粉腻香销。
迢迢。
旧游处，向柳下维舟，花底扬镖。
更忆西风里，采芙蓉江上，双桨频招。
怨红一叶应到，明月赤阑桥。
渐泪琼腮，胭脂澹薄羞嫩桃。


rhythmic: 拜星月慢
author: 陈允平
content:
漏阁闲签，琴窗倦谱，露湿宵萤欲暗。
雁咽凉声，寂寞芙蓉院。
画檐外，树色惊霜渐改，澹碧云疏星烂。
旧约桐阴，问何时重见。
倚银屏、更忆秋娘面。
想凌波、共立河桥畔。
重念酒污罗襦，渐金篝香散。
翦孤灯、伴宿西风馆。
黄花梦、对发凄凉叹。
但怅望、一水家山，被红尘隔断。


rhythmic: 倒犯
author: 陈允平
content:
百尺凤皇楼，碧天暮云初扫。
冰华散缟。
双鸾驾镜悬空窈。
婆娑桂影，香满西风阑干悄。
渐玉魄金辉，飞度千山表。
饵玄霜、醉琼。
身在九霄，独步丹梯，飘飘轻雾。
缥缈广寒殿，觉世山河小。
爱十二、琼楼好。
算谁知、消息盈虚道。
任地久天长，今古无私照。
但仙娥不老。


rhythmic: 解语花
author: 陈允平
content:
鳌峰溯碧，贝阙缘云，桂魄寒光射。
凤檐鸳瓦。
星河际、缥缈绣帘高下。
笙箫奏雅。
爱雪柳、蛾儿笑把。
琼佩摇、珠翠盈盈，迤逦飘兰麝。
陆地金莲照夜。
富绮罗妆艳，春态容冶。
笼纱鞍帕。
香尘过、禁陌宝车骄马。
游人静也。
东风里、万红初谢。
沉醉归、残角霜天，渐落梅声罢。
 >> 
词牌介绍


rhythmic: 过秦楼
author: 陈允平
content:
倦听蛩砧，初抛纨扇，隔浦乱钟催晚。
湘蒲簟冷，楚竹帘稀，窗下乍闻裁翦。
倦柳梳烟，枯莲蘸水，芙蓉翠深红浅。
对半床灯火，虚堂凄寂，近书思遍。
夜漏永、玉宇尘收，银河光烂。
梦断楚天空远。
婆娑月树，缥缈仙香，身在广寒宫殿。
无奈离愁乱织，籍酒销磨，倩花排遣。
渐江空霜晓，黄芦漠漠，一声来雁。
 >> 
词牌介绍


rhythmic: 过秦楼
author: 陈允平
content:
翠约苹香。
绿抟槐阴，隔水晚蝉声断。
壶冰避暖，钏玉凉，倦暑懒拈歌扇。
云浪缥缈鱼鳞，新月开弦，落星沉箭。
恨经年闲阔，柔笺空寄，梦随天远。
憔悴损、臂薄烟绡，腰宽霞缕，锦瑟暗尘侵染。
韩香犹在，秦镜空圆。
薄幸旧盟俱变。
虚蠹春华，为谁容改芳徽，魂飞娇倩。
凭危楼望断，江外青山乱点。
 >> 
词牌介绍


rhythmic: 蕙兰芳引
author: 陈允平
content:
虹雨乍收，楚天霁、乱飞秋鹜。
渐草色衰残，墙外土花暗绿。
故山鹤怨，流水自、菊篱茅屋。
日暮诗吟就，澹墨闲题修竹。
更忆飘蓬，霜绨风葛，几度凉燠。
叹归去来兮，何日甬东一曲。
黄芦满望，白云在目。
但月明月长夜，伴人清独。


rhythmic: 六么令
author: 陈允平
content:
授衣时节，犹未定寒燠。
长空雨收云霁，湛碧秋容沐。
还是鲈肥蟹美，橡栗村村熟。
不堪追逐。
龙山梦远，惆怅田园自黄菊。
醉中还念倦旅，触景伤心目。
羞破帽、把茱萸，更忆尊前玉。
愁立梧桐影下，月转回廊曲。
归期将卜，西风吹雁，懒寄斜封但相嘱。


rhythmic: 红林擒近
author: 陈允平
content:
飞絮迷芳意，落梅销暗香。
皓鹤泪空碧，白鸥避寒塘。
妨它踏青斗草，便放晓日东窗。
先自懒弄晨妆。
谁奈靓笙簧。
望帘寻酒市，看钓认渔乡。
控持紫燕，芹泥未上雕梁。
想梁园谢馆，群花较晚，但陪玉树频举觞。


rhythmic: 满路花・促拍满路花
author: 陈允平
content:
离歌泣断云，别舞愁飞雪。
凤皇台上望，琼箫绝。
钗分玉燕，寸寸回肠折。
碧空归雁阔。
犹有疏梅，岁寒独伴高节。
鲛绡罗帕，泪洒胭脂血。
悠悠江上水，天连接。
朱楼遍倚，万里空情切。
此恨凭谁说。
天若有情，料天须有区别。


rhythmic: 满路花・促拍满路花
author: 陈允平
content:
寒轻菊未残，春小梅初破。
兽炉闲拨尽，松明火。
青毡锦幄，四壁新妆裹。
重暖香篝，绣被拥银屏，彩鸾空伴云卧。
相思何处，梦入蓝桥左。
归期还细数，愁眉锁。
薄情孤雁，不向楼西过。
故人应怪我。
怪我无书，有书还倩谁呵。


rhythmic: 氐州第一
author: 陈允平
content:
闲倚江楼，凉生半臂，天高过雁来小。
紫芡波寒，青芜烟澹，南浦云帆缥缈。
潮带离愁，去冉冉、夕阳空照。
寂寞东篱，白衣人远，渐黄花老。
见说西湖鸥鹭少。
孤山路、醉魂飞绕。
荻蟹初肥，莼鲈更美，尽酒怀诗抱。
待南枝、春信早。
巡檐对梅花索笑。
月落乌啼，渐霜天、钟残梦晓。


rhythmic: 尉迟杯
author: 陈允平
content:
长亭路。
望渭北、漠漠春天树。
殷勤别酒重斟，明日相思何处。
晴丝扬暖，芳草外、斜阳自南浦。
望孤帆、影接天涯，一江潮带愁去。
回首杜若汀州，叹泛梗飘萍，乍散还聚。
满径残红春归後，犹自有、杨花乱舞。
怅金徽、梁尘暗锁，算谁是、知音堪共语。
尽天涯、梦断东风，彩云鸾凤无侣。


rhythmic: 塞翁吟
author: 陈允平
content:
睡起鸾钗，金约鬓影胧。
桅佩冷，玉丁东。
镜里对芙蓉。
秦筝倦理梁尘暗，惆怅燕子楼空。
山万叠，水千重。
一叶漫题红。
忽忽。
从别後，残云断雨，馀香在、鲛绡帐中。
更懊恨、灯花无准，写幽愫、锦织回文，小字斜封。
无人为托，欲倩宾鸿。
立尽西风。


rhythmic: 绕佛阁
author: 陈允平
content:
暮烟半敛。
云护澹月，斜照楼馆。
春夜偏短。
一床耿耿，孤灯晃帏幔。
玉壶漏满。
天外渐觉，归雁声远。
离思凄婉。
重怀执手，东风翠苹岸。
料想凤楼人，倦绣回文停彩线。
憔悴泪积，香销娇粉面。
叹暗老年光，隙驹流箭。
梦中空见。
漫惹起相思，芳意迷乱。
锦笺重向纱窗展。


rhythmic: 庆春宫・高阳台
author: 陈允平
content:
孤鹜披霞，归鞍卸日，晚香菊自寒城。
虚馆灯闲，征衫尘浣，夜深何处砧声。
乱蛩催怨，月明里、依稀数星。
云山迢递，犹误归期，方寸遍萦。
秋风燕送鸿迎。
最怜堤柳，白露先零。
倦倚楼高，恨随天远，桂风和梦俱清。
故人千里，记翦烛、西窗赋成。
相如憔悴，宋玉凄凉，酒恨花情。


rhythmic: 满江红
author: 陈允平
content:
目断江横，相思字、难凭雁足。
从别後、倦歌慵绣，悄无拘束。
烟柳翠迷星眼恨，露桃红沁霞腮肉。
傍琐窗、终日对文枰，翻新局。
频暗把，归期卜。
芳草恨，阑干曲。
谢多情海燕，伴愁华屋。
明月自圆双蝶梦，彩云空伴孤鸾宿。
任画帘、不卷玉钩闲，扬花扑。
 >> 
词牌介绍


rhythmic: 丁香结
author: 陈允平
content:
尘拥妆台，翠闲歌扇，金井碧梧风陨。
听豆虫声小，伴寂寞、冷逼莓墙苍润。
料凄凉宋玉，悲秋恨、此际怎忍。
莲塘风露，渐入粉艳，红衣落尽。
勾引。
记舞歇弓弯，几度柳围花阵。
酒薄愁浓，霞腮泪渍，月眉香晕。
空对秦镜尚缺，暗结回肠寸。
念纤腰柔弱，都为相如瘦损。


rhythmic: 西河
author: 陈允平
content:
形胜地。
西陵往事重记。
溶溶王气满东南，英雄闲起。
凤游何处古台空，长江缥缈无际。
石头城上试倚。
吴襟楚带如系。
乌衣巷陌几斜阳，燕闲旧垒。
後庭玉树委歌尘，凄凉遗恨流水。
买花问酒锦绣市。
醉新亭、芳草千里。
梦醒觉非今世。
对三山、半落青天，数点白鹭，飞来西风里。


rhythmic: 一寸金
author: 陈允平
content:
吾爱吾庐，甬水东南半村郭。
试倚楼极目，千山拱翠，舟横沙觜，江迷城脚。
水满苹风作。
阑干外、夕阳半落。
荒烟瞑、几点昏鸦，野色青芜自空廓。
浩叹飘蓬，春光几度，依依柳边泊。
念水行云宿，栖迟羁旅，鸥盟鹭伴，归来重约。
满室凝尘澹，无心处、宦情最薄。
何时遂、钓笠耕蓑，静观天地乐。


rhythmic: 瑞鹤仙
author: 陈允平
content:
故庐元负郭。
爱树色参差，湖光渺漠。
楼危万山落。
俯阑干十二，檐飞角。
花娇柳弱。
映轻黄、浅黛依约。
与沙鸥、共结新盟，伴我醉眠醒酌。
萧散云根石上，瀹茗松泉，注书芸阁。
莺窥燕幕。
檐外竹、圃中药。
念耕烟钓雪，已成活计，一任风波自恶。
但无心、万事由天，梦中更乐。
 >> 
词牌介绍


rhythmic: 浪淘沙慢
author: 陈允平
content:
暮烟愁，鸦归古树，雁过空堞。
南浦牙樯渐发。
阳关歌尽半阕。
便恨入回肠千万结。
长亭柳、寸寸攀折。
望日下长安近，莫遣鳞鸿成闲绝。
凄切。
去帆浪远江阔。
怅顿解连环，西窗下、对烛频哽咽。
叹百岁光阴，几度离别。
翠销粉竭。
信乍圆易散，彩云明月。
浙水吴山重重叠。
流苏帐、阳台梦歇。
暗尘锁、孤鸾秦镜缺。
羞人问、怕说相思，正满院杨花，落尽东风雪。
 >> 
词牌介绍


rhythmic: 西平乐慢・西平乐
author: 陈允平
content:
泛梗飘萍，入山登陆，迢递雾迥烟赊。
漠漠蒹葭，依依杨柳，天涯总是愁遮。
叹寂寞尘埃满眼，梦逐孤云缥缈，春潮带雨，鸥迎远溆，雁别平沙。
寒食梨花素约，肠断处，对景暗伤嗟。
晚钟烟寺，晨鸡月店，征褐萧疏，破帽斜。
忆几度、微吟马上，长啸舟中，惯踏新丰巷陌，旧酒犹香，憔悴东风自岁华。
重忆少年，樱桃渐熟，松粉初黄，短楫欢呼，日日江南，烟村八九人家。


rhythmic: 芳草渡・系裙腰
author: 陈允平
content:
芳草渡。
渐迤逦分飞，鸳俦凤侣。
洒一枝香泪，梨花寂寞春雨。
惜别情思苦。
匆匆深盟诉。
翠浪远，六幅蒲帆，缥缈东去。
远顾。
夕阳冉冉，恨逐潮回南浦路。
漫空念、归来燕子，双栖旧庭户。
市桥细柳，尚不减、少年张绪。
渐瘦损，懒照秦鸾对舞。


rhythmic: 水龙吟
author: 施岳
content:
翠鳌涌出沧溟，影横栈壁迷烟墅。
楼台对起，阑干重凭，山川自古。
梁苑平芜，汴堤疏柳，几番晴雨。
看天低四远，江空万里，登临处、分吴楚。
两岸花飞絮舞。
度春风、满城箫鼓。
英雄暗老，昏潮晓汐，归帆过舻。
淮水东流，塞云北渡，夕阳西去。
正凄凉望极，中原路杳，月来南浦。
 >> 
词牌介绍


rhythmic: 解语花
author: 施岳
content:
云容冱雪，暮色添寒，楼台共临眺。
翠丛深。
无人处、数蕊弄春犹小。
幽姿谩好。
遥相望、含情一笑。
花解语，因甚无言，心事应难表。
莫待墙阴暗老。
称琴边月夜，笛里霜晓。
护香须早。
东风度、咫尺画阑琼沼。
归来梦绕。
歌云坠、依然惊觉。
想恁时，小几银屏冷未了。
 >> 
词牌介绍


rhythmic: 曲游春
author: 施岳
content:
画舸西泠落，占柳阴花影，芳意如织。
小楫冲波，度麴尘扇底，粉香帘隙。
岸转斜阳隔。
又过尽、别船箫笛。
傍断桥、翠绕红围，相对半篙晴色。
顷刻。
千山暮碧。
向沽酒楼前，犹系金勒。
乘月归来，正梨花夜缟，海棠烟幕。
院宇明寒食。
醉乍醒、一庭春寂。
任满身、露湿东风，欲眠未得。


rhythmic: 兰陵王
author: 施岳
content:
柳花白。
飞入青烟巷陌。
凭高处，愁锁断桥，十里东风正无力。
西湖路咫尺。
犹阻仙源信息。
伤心事，还似去年，中酒恹恹度寒食。
闲窗掩春寂。
但粉指留红，茸唾凝碧。
歌尘不散蒙香泽。
念鸾孤金镜，雁空瑶瑟。
芳时凉夜尽怨忆。
梦魂省难觅。
鳞鸿，渺踪迹。
纵罗帕亲题，锦字谁织。
缄情欲寄重城隔。
又流水斜照，倦箫残笛。
楼台相望，对暮色，恨无极。


rhythmic: 步月
author: 施岳
content:
玉宇薰风，宝阶明月，翠丛万点晴雪。
炼霜不就，散广寒霏屑。
采珠蓓、绿萼露滋，嗔银艳、小莲冰洁。
花痕在，纤指嫩痕，素英重结。
枝头香未绝。
还是过中秋，丹桂时节。
醉乡冷境，怕翻成消歇。
玩芳味、春焙旋熏。
贮韵、水沉频。
堪怜处，输与夜凉睡蝶。


rhythmic: 三姝媚
author: 薛梦桂
content:
蔷薇花谢去。
更无情、连夜送春风雨。
燕子呢喃，似念人憔悴，往来朱户。
涨绿烟深，早零落、点池萍絮。
暗忆年华，罗帐分钗，又惊春暮。
芳草凄迷征路。
待去也，还将画轮留住。
纵使重来，怕粉容销腻，却羞郎觑。
细数盟言犹在，怅青楼何处。
绾尽垂杨，争似相思寸缕。


rhythmic: 大有
author: 潘希白
content:
戏马台前，采花篱下，问岁华、还是重九。
恰归来、南山翠色依旧。
帘栊昨夜听风雨，都不似、登归时候。
一片宋玉情怀，十分卫郎清瘦。
红萸佩、空对酒。
砧杆动微寒，暗欺罗袖。
秋已无多，早是败荷衰柳。
强整帽檐侧，曾经向、天涯搔首。
几回忆、故国莼鲈，霜前雁後。


rhythmic: 贺新郎
author: 文及翁
content:
一勺西湖水。
渡江来、百年歌舞，百年酣醉。
回首洛阳花世界，烟渺黍离之地。
更不复、新亭坠泪。
簇乐红妆摇画艇，问中流、击楫谁人是。
千古恨，几时洗。
余生自负澄清志。
更有谁、溪未遇，传严未起。
国事如今谁倚仗，衣带一江而已。
便都道、江神堪恃。
借问孤山林处士，但掉头、笑指梅花蕊。
天下事，可知矣。
 >> 
词牌介绍


rhythmic: 击梧桐
author: 李珏
content:
枫叶浓於染。
秋正老、江上征衫寒浅。
又是秦鸿过，霁烟外，写出离愁几点。
年来岁去，朝生暮落，人似吴潮展转。
怕听阳关曲，奈短笛唤起，天涯情远。
双屐行春，扁舟啸晚。
忆昔鸥湖莺苑。
鹤帐梅花屋，霜月後、记把山扉牢掩。
惆怅明朝何处，故人相望，但碧云半敛。
定苏堤、重来时候，芳草如翦。


rhythmic: 木兰花慢
author: 李珏
content:
故人知健否，又过了、一番秋。
记十载心期，暮苔茅屋，杜若芳洲。
天遥梦飞不到，但滔滔、岁月水东流。
南浦春波旧别，西山暮雨新愁。
吴钩。
光透黑貂裘。
客思晚悠悠。
更何处相逢，残更听雁，落日呼鸥。
沧江白云无数，约他年、携手上扁舟。
鸦阵不知人意，黄昏飞向城头。


rhythmic: 水调歌头
author: 谭方平
content:
富贵在何许，五十已平头。
人生得失且笑，休遣两眉愁。
管甚轮云世变，管甚风波世态，沙渚且盟鸥。
止即尽教止，流即尽教流。
田坷秫，山可簌，又何求。
问天只觅穷健，游戏八千秋。
好对梅花如粉，细剪烛花如豆，不改旧时游。
翠袖更能舞，骑鹤上扬州。
 >> 
词牌介绍


rhythmic: 水调歌头
author: 马廷鸾
content:
把酒对湘浦，独吊大夫醒。
当年皇览初度，饮露更餐英。
服以高冠长佩，扈以江蓠薜芷，御气独乘清。
谁意椒兰辈，从臾武关盟。
哭东门，哀郢路，悄无宁。
人世纷纷起灭，遗臭与留馨。
一笑还游轻举，三叹道长世短，晦朔自秋春。
洗眼看物变，朝菌共灵椿。
 >> 
词牌介绍


rhythmic: 齐天乐
author: 马廷鸾
content:
老夫耄矣，怪新年顿尔，□衰俱现。
排闷篇诗，浇愁盏酒，自读离骚自劝。
长安日远。
怅旧国禾宫，故侯瓜畹。
风景不殊，江涛如此世缘浅。
莫莫休休□□，□□乾坤毁，幽怀无限。
弱羽填波，轻装浮海，其奈沧溟潋滟。
年华婉娩。
况六十平头，底须顽健。
戏唱高词，作还丹九转。
 >> 
词牌介绍


rhythmic: 沁园春
author: 马廷鸾
content:
杨柳依依，我生之辰，与公共之。
叹袅娜章台，歌翻轻吹，飘零灞岸，影弄斜晖。
花萼楼深，灵和殿古，人自凄凉柳自垂。
相逢处，记吾侬坠地，嘉定明时。
何须梦得君知。
便稳道人生七十稀。
笑桓大将军，枝条如此，陶潜处士，门巷归兮。
几阵花飞，一池萍碎，又向先生把寿卮。
年年好，祝东风万楼，老翠云齐。
 >> 
词牌介绍


rhythmic: 水调歌头
author: 马廷鸾
content:
老子早知退，鸥鹭未盟寒。
痴顽逾六望七，宁以寿为欢。
风有黍离伤咽，雅有蓼莪憔悴，使我不能餐。
更把南陔读，泪落广陵澜。
踏峨峰，腾华顶，卧王宫。
青山与汝卒岁，紫茹可登盘。
乞得白翁归处，莫学缁郎更误，危梦倚栏干。
多谢长生曲，颜面怕人看。
 >> 
词牌介绍


rhythmic: 沁园春
author: 谢枋得
content:
十五年来，逢寒食节，皆在天涯。
叹雨濡露润，还思宰柏，风柔日媚，羞看飞花。
麦饭纸钱，只鸡斗酒，几误林间噪喜鸦。
天笑道，此不由乎我，也不由他。
鼎中炼熟丹砂。
把紫府清都作一家。
想前人鹤驭，常游绛阙，浮生蝉蜕，岂恋黄沙。
帝命守坟，王令修墓，男子正当如是邪。
又何必，待过家上冢，画锦荣华。
 >> 
词牌介绍


rhythmic: 满江红
author: 莫起炎
content:
法在先天，玄妙处、无言可说。
其要在、守乎中正，灵台莹彻。
太极神居黄谷内，先天气在玄关穴。
寂然不动感而通，凭刚烈。
运风雷，祈雨雪。
役鬼神，驱妖孽。
只此是、非咒非符非罡诀。
寂定神归元谷府，功成行满仙班列。
玩太虚、稳稳驾祥云，朝金阙。
 >> 
词牌介绍


rhythmic: 木兰花慢
author: 牟
content:
山城如斗大，君肯为、两年留。
问读易堂前，け然松竹，留得君不。
天边乍传消息，趁春风、归侍翠云裘。
留取去思无限，江离香满汀洲。
不妨无蟹有监州。
臭味喜相投。
怪底事朝来，骊歌催唱，唤起离愁。
羡君戏衫脱却，一身轻、无事也无忧。
昨夜梦随杖履，道林岳林同游。


rhythmic: 千秋岁
author: 牟
content:
平分敏手。
更觉山城小。
聊岸帻，时舒啸。
当年湓浦月，偏照香山老。
头未白，而今半百才逾九。
共说东园好。
问春馀多少。
红药晚，金沙早。
花须风日耐，人看功名久。
催洗盏，对花一笑为君寿。
 >> 
词牌介绍


rhythmic: 水调歌头
author: 牟
content:
表海归来後，眠食喜清安。
身轻於鹄，上下山北与山南。
何必交梨火枣，自是霜筠雪柏，岁晚越坚完。
摩诘本无病，微笑指蒲团。
天有意，留一老，殿诸贤。
平生出处何似，试把二苏看。
惟有黄门最贵，况是庞眉寿□，九秩阅人间。
持此公寿，即是寿元元。
 >> 
词牌介绍


rhythmic: 念奴娇
author: 牟
content:
山之天目，蔚苕、第一最佳泉石。
见说老龙高卧处，正拥深深寒碧。
独云扉，人思霖雨，未许无心出。
苍崖赤子，而今谁为苏息。
昨夜凉透西风，玉绳晚澹，喜见归鸿入。
十二虚皇凝伫久，飞下陆离宸画。
绣卣使名，洪枢衔位，催缀新班立。
旗常婀娜，要陪沙路清跸。
 >> 
词牌介绍


rhythmic: 贺新郎
author: 牟
content:
云拥油幢碧。
眷蓬莱、宿缘一纪，竟须公出。
上界清高仙地位。
耿耿为民还切。
此自是、平生愿力。
雨後新飙凉如濯，喜湖山、千里皆生色。
便乘此，问阊阖。
殷勤好与摩铜狄。
炯精神、依然未老，鹤标龟息。
造物生贤非无意，偏近中元时节。
试记取、平园莱国。
况有盘洲当家样，酉年秋、拾级升枢极。
继盛事，看今日。
 >> 
词牌介绍


rhythmic: 满江红
author: 牟
content:
七荚新春，问底事、以人为日。
记贞观、郑公恰至，名因人得。
况是今朝生上相，老天著意尤端的。
便唤为、人日岂徒哉，公人杰。
宇宙要，公扶植。
善类要，公收拾。
愿我公千岁，长陪丹极。
山立扬休人正健，耐寒彩胜华发。
看年年、天际不曾阴，真奇特。
 >> 
词牌介绍


rhythmic: 水调歌头
author: 牟
content:
叔父茅封贵，先帝棣华亲。
平生为善最乐，夙德宛天人。
玉叶金枝方茂，瑶沼丹壶如画，光景镇长新。
五福一日寿，万象总皆春。
正秋分，记初度，绂缠麟。
传宣来自绛阙，瑞采蔚轮。
乐有钧天九奏，尊有仙家九酝，翠釜紫驼珍。
笑把南山指，还以祝严宸。
 >> 
词牌介绍


rhythmic: 瑞鹤仙
author: 徐理
content:
暮霞红映沼。
恨柳枝疏瘦，不禁风搅。
投林数归鸟。
更枯茎敲荻，糁红堆蓼。
江寒浪小。
雁来多、音书苦少。
试看尽，水边红叶，不见有诗流到。
烦恼。
凭阑人去，枕水亭空，路遥天杳。
情深恨渺。
无计诉与伊道。
漏声催，门外霜清风细，月色今霄最好。
怎割舍，美景良时，等闲睡了。
 >> 
词牌介绍


rhythmic: 醉蓬莱
author: 吴季子
content:
正淡烟疏雨，梅子黄时，清和天气。
阿母当年，暂辍瑶池会。
霞帔星冠，霓旌羽纛，下碧霄云际。
恰与瞿昙，同时共日，降人间世。
裼寝开祥，斑衣祝寿，一种灵椿，两枝仙桂。
满引玻璃，且向今霄醉。
待看阶庭，蓝袍交映，奉板舆游戏。
到得蟠桃，熟时归去，已三千岁。


rhythmic: 念奴娇
author: 吴季子
content:
雪罗初试，过赐衣时节，才三四日。
记得延陵公子宅，麟角当年新绂。
半刺名家，一经奥学，是青云人物。
如何华发，蒲轮未聘遗逸。
问讯怨鹤惊猿，不妨俱隐，且逍遥丈室。
有子传家经可教，况有东皋种秫。
醉里乾坤，闲中日月，便是长生术。
瑶池宴後，剩看几度桃实。
 >> 
词牌介绍


rhythmic: 声声慢
author: 何梦桂
content:
人间六月。
好是王母瑶池，吹下冰雪。
一片清凉，仙界蕊宫珠阙。
金猊水沉未冷，看瑶阶、九开荚。
尚记得，那年时手种，蟠桃千叶。
庭下阿儿痴绝。
争戏舞、绿袍环。
笑捧金卮，满砌兰芽初茁。
七十古来稀有，且高歌、万事休说。
天未老，尚看他、儿辈事业。
 >> 
词牌介绍


rhythmic: 八声甘州
author: 何梦桂
content:
对芙蓉峰晓，雪初消、云□霭烟霏。
是阿谁寿母，紫鸾笙里，玉液琼枝。
元是云翘仙子，珥节度瑶池。
手种碧莲子，长记年时。
此地神仙宫阙，几花封玉诰，金帔霞衣。
但寿星堂上，七十古来稀。
捧寿觞、莫辞满饮，愿年年、对鹤发蛾眉。
年年有，麻姑麟脯，王母玄梨。


rhythmic: 八声甘州
author: 何梦桂
content:
对千峰未晓，听西风、吹角下谯楼。
拥貔貅千骑，旌十里，送客芳洲。
曾是灯棋月柝，赞画坐清油。
折尽长亭柳，莫系行舟。
忆昔相逢何处，看飞鸿雪迹，休更回头。
百年心事，长逐水东流。
愿君如游龙万里，我如云、终泊此林丘。
相思梦，明年雁到，尚讯南州。


rhythmic: 满庭芳
author: 何梦桂
content:
燕子芹乾，龙孙箨老，绿阴深锁林塘。
午风庭院，人试薄罗裳。
数尽落红飞絮，摘青梅、煮酒初尝。
重门静，一帘疏雨，消尽水沉香。
把当年团扇，恩情犹在，未是相忘。
笑衰翁鬓发，早已苍苍。
说与乘鸾彩女，看世间、多少炎凉。
都休怨，百年一梦，且共醉霞觞。
 >> 
词牌介绍


rhythmic: 摸鱼儿
author: 何梦桂
content:
记年时、人人何处，长亭曾共尊酒。
酒阑归去行人远，折不尽长亭柳。
渐白首。
待把酒送君，恰又清明後。
青条似旧。
问江北江南，离愁如我，还更有人否。
留不住，强把蔬盘瀹韭。
行舟又报潮候。
风急岸花飞尽也，一曲啼红满袖。
春波皱。
青草外，人间此恨年年有。
留连握手。
叹人世相逢，百年欢笑，能得几回又。
 >> 
词牌介绍


rhythmic: 摸鱼儿
author: 何梦桂
content:
把人间、古今勋业，一时都付杯酒。
青山行遍人华发，老尽门前青柳。
试回首。
记晓雨征衫，又过年时候。
相逢故旧。
浪说南楼北，亭花纵好、能似少年否。
还自笑，应是山林厌韭。
忘却儿童迎候。
兴来谩学长沙舞，要舞更无长袖。
眉休皱。
欢笑外，风涛世上时时有。
共君握手。
且尽日尊前，相拌一醉，醉後明朝又。
 >> 
词牌介绍


rhythmic: 意难忘
author: 何梦桂
content:
避暑林塘。
数元戎小队，一簇红妆。
旌云影动，帘幕水沉香。
金缕彻，玉肌凉。
慢拍舞轻扬。
更一般，轻弦细管，孤竹空桑。
风姨昨夜痴狂。
向华峰吹落，云锦天裳。
波神藏不得，散作满池芳。
移彩，柳阴傍。
拚一醉淋浪。
向晚来、歌阑饮散，月在纱窗。


rhythmic: 喜迁莺
author: 何梦桂
content:
留春不住。
又早是清明，杨花飞絮。
杜宇声声，黄昏庭院，那更半帘风雨。
劝春且休归去。
芳草天涯无路。
悄无语。
倚阑干立尽，落红无数。
谁诉。
长门事，记得当年，曾趁梨园舞。
霓羽香消，梁州声歇，昨梦转头今古。
金屋玉楼何在，尚有花钿尘土。
君不顾。
怕伤心，休上危楼高处。
 >> 
词牌介绍


rhythmic: 满江红
author: 何梦桂
content:
春色三分，怎禁得、几番风力。
又早见、亭台绿水，柳摇金色。
满眼春愁无著处，知心惟有幽禽识。
望青山、目断夕阳边，孤云隔。
琴酒我，成三一。
湖外舫，山头屐。
且莫教春去，乱红堆积。
记得年时陪宴赏，重门深处桃花碧。
待修书、欲寄楚天遥，无行客。
 >> 
词牌介绍


rhythmic: 沁园春
author: 何梦桂
content:
光岳储精，宇宙呈祥，锺英俊材。
想春秋夹谷，前生夫子，婆娑南赡，见在如来。
龙角标辰，蟾胎楸檬巧缈ｓ细枥铮炊菸瑁郝刑āＶ刂睾檬孪啻摺１愣园鸦品庾檬倮８腹钌希珂蛐澹腹孟拢は芬吕场Ｗ蛞寡兀追臧⒛福捏刺姨沂荚浴Ｈ辏嶙樱晁晗伪
 >> 
词牌介绍


rhythmic: 满江红
author: 何梦桂
content:
睡起纱窗，问春信、几番风候。
待去做、踏青鞋履，懒拈纤手。
尘满翠微低ぢ叶，离愁推去来还又。
把菱花、独对泪阑干，羞蓬首。
回鸾子，空怀袖。
金缕曲，无心奏。
记碧桃花下，夜参横斗。
六幅罗裙香凝处，痕痕都是尊前酒。
到如今、肠断怕回头，长门柳。
 >> 
词牌介绍


rhythmic: 沁园春
author: 何梦桂
content:
衮衣绣裳，彤弓卢矢，山西将门。
自雪岭蓬婆，夷成坦道，炎州蜓獠，去连营。
吴越儿童，江淮草木，七见元戎识姓名。
争知道，这一隅斗大，尚借麾旌。
西风吹下天声。
看万骑貔貅入井陉。
彼山棚魍魉，雷霆震击，海濒赤子，天日开明。
事业方来，乾坤无尽，千古英雄不偶生。
从兹去，看云台翼轸，麟阁丹青。
 >> 
词牌介绍


rhythmic: 水龙吟
author: 何梦桂
content:
倚窗闲嗅梅花，霜风入袖寒初透。
吾年如此，年年十月，见梅如旧。
白发青衫，苍头玄鹤，花前尊酒。
问梅花与我，是谁瘦绝，正风雨、年时候。
不怕参横月落，怕人生、芳盟难又。
高楼何处，寒英吹落，玉龙休奏。
前日花魁，後来羹鼎，总归严岫。
但逋仙流落，诗香留与，孤山同寿。
 >> 
词牌介绍


rhythmic: 酹江月・念奴娇
author: 何梦桂
content:
三分春色，更消得风雨，几番零落。
年少不来春老去，空负省薇阶药。
燕子飞忙，杜鹃啼杀，总为谁悲乐。
临春结绮，旧家何处楼阁。
一任年去年来，怅歌阑舞断，尘生帘幕。
千古雷塘浑一梦，人世到头俱错。
百岁心期，一春光景，付与闲杯酌。
青蛇犹在，莫教雷雨飞却。


rhythmic: 酹江月・念奴娇
author: 何梦桂
content:
问春何去，乱随风飞坠，杨花篱落。
罗袜香囊无觅处，谁有返魂灵药。
细柳重门，碧桃深巷，回首曾行乐。
玉龙吟断，夜深人在江阁。
因念壁月琼枝，对玉人何处，绣帘珠幕。
一半青铜尘满匣，空抚鸾刀金错。
薇露烟销，莲膏花凝，不寐还孤酌。
一春心事，总将愁里消却。


rhythmic: 沁园春
author: 何梦桂
content:
老去无心，看尽青山，山前暮云。
问重来海燕，乌衣安在，乍归辽鹤，华表空存。
世路悠悠，风尘渺渺，白发相催乌兔频。
浮生事，算天涯海角，谁是闲人。
几番甲子庚申。
看青草年年秋又春。
笑武陵源上，桃花未实，山下，瑶树长新。
霓羽飘零，蛾眉萧飒，欲觅神仙隔两尘。
草堂在，但休教山鬼，夜半移文。
 >> 
词牌介绍


rhythmic: 摸鱼儿
author: 何梦桂
content:
把心期、半生孤负。
玉堂元在何处。
朱弦弹绝无人听，空操离鸾烈女。
遇不遇。
休更问、悠悠世事都如许。
人生草露。
看百岁勋名，青铜鬓影，抚剑泪如雨。
知谁语。
落落江空岁暮。
人间一梦今古。
雷塘十里斜阳外，野草寒鸦无数。
身世寓。
聊尔耳、江山有恨谁堪付。
冰心更苦。
都说与梅花，参横月落，一醉且归去。
 >> 
词牌介绍


rhythmic: 洞仙歌
author: 何梦桂
content:
天涯何处，望苍江渺渺。
纵算解飞人不到。
笑双丸乌兔，两鬓霜蓬，聊尔耳，那是人间三岛。
黄梁初梦觉，起看孤云，还自长歌自长啸。
不记桃源何地，橘渚何年，生涯事、惟有炉烟茶灶。
问先生谁友，有白石青松，共成三老。
 >> 
词牌介绍


rhythmic: 喜迁莺
author: 何梦桂
content:
东君别後。
见说道花枝，也成消瘦。
夜雨帘栊，柳边庭院，烦恼有谁就。
犹记旧看承处，梅子枝头如豆。
最苦是，向重门人静，月明时候。
知否。
人不见，纵有音书，争似重携手。
旧日沉腰，如今潘鬓，怎奈许多。
极目万山深处，肠断不堪回首。
情寸寸，到如今，只在长亭烟柳。
 >> 
词牌介绍


rhythmic: 沁园春
author: 何梦桂
content:
尚书当年，蓬矢桑弧，初度佳期。
是词林老虎，文场威凤，人中祥瑞，天下英奇。
太守买臣，中书坡老，五十二年回首非。
人间事，且开眉一笑，醉倒金卮。
阿婆还忆年时。
也曾趁鸿胪拜玉墀。
念青衫荷叶，嫁衣尚在，青铜菱影，破镜犹遗。
半席寒毡，一官俯首，造物还应戏小儿。
问天道，看是他谁戏我，我戏他谁。
 >> 
词牌介绍


rhythmic: 八声甘州
author: 何梦桂
content:
倚阑干立尽，看东风、吹度柳绵飞。
怕杜鹃啼杀，江南雁杳，游子何之。
梦断扬州芍药，落尽簇红丝。
歌吹今何在，一曲沾衣。
往事不堪重省，记柳边深巷，花外幽墀。
把菱花独照，脂粉总慵施。
怅春归、留春未住，奈春归、不管玉颜衰。
伤心事，都将分付，榆砌苔矶。


rhythmic: 八声甘州
author: 何梦桂
content:
自辽东鹤去，算何人、插得翅能飞。
笑平生错铸，儒冠误识，者也焉之。
谩道寒蚕冰底，瓮茧解成丝。
何许丝千丈，补得龙衣。
镜里不堪勋业，纵梦中八翼，不到天墀。
看间富贵，妻妾笑施施。
对青山、千年不老，但梅花、头白伴人衰。
严陵路，年年潮水，不上渔矶。


rhythmic: 贺新郎
author: 何梦桂
content:
世事浑无定。
问人间、翻来覆去，阿谁能忍。
海怒惊涛山相拍，选甚鱼龙不任。
看今古、英雄销尽。
坐对青山闲白日，付长江、流送千年恨。
天有意，唯何甚。
待将洗耳泉边枕。
正梅花、霜寒月白，斗回西柄。
自寿一觞花前醉，醉彩幡金胜。
笑儿辈、汾阳中令。
倚遍层楼干阑曲，慨乾坤、渺渺青云影。
无限事，尊前兴。
 >> 
词牌介绍


rhythmic: 贺新郎
author: 何梦桂
content:
花落风初定。
倚危阑、衷情欲诉，踌躇不忍。
把酒问春春无语，吹落游尘怎任。
待泪雨、红妆蔫尽。
不道燕衔春将去，误啼鹃、唤起年年恨。
芳草路，人愁甚。
浮生一梦黄梁枕。
且不妨、狂歌醉舞，麈谈挥柄。
金谷平泉俱尘土，谁是当年豪胜。
但五柳、依然陶令。
千古兴亡东流水，望孤鸿、没处残阳影。
无限意，伤春兴。
 >> 
词牌介绍


rhythmic: 贺新郎
author: 何梦桂
content:
更静钟初定。
卷珠帘、人人独立，怨怀难忍。
欲拨金猊添沉水，病力厌厌不任。
任蝶粉、蜂黄消尽。
亭北海棠还开否，纵金钗、犹在成长恨。
花似我，瘦应甚。
凄凉无寐闲衾枕。
看夜深、紫垣华盖，低摇杠柄。
重拂罗裳蹙金线，尘满双鸳花胜。
孤负我、花期春令。
不怕镜中羞华发，怕镜中、舞断孤鸾影。
天尽处，悠悠兴。
 >> 
词牌介绍


rhythmic: 八声甘州
author: 何梦桂
content:
叹人生聊尔，便晨风、翼倦也回飞。
况自骑款段，欲追骐骥，千里安之。
种得玄芝瑶草，不染满头丝。
一醉梅花下，笑舞青衣。
说甚封侯万里，待朱门画战，大第崇墀。
人世何时□足，造物任隆施。
怪周公、如今不梦，意周公、政自怪吾衰。
归来去，夕阳牛陇，夜月鸥矶。


rhythmic: 洞仙歌
author: 何梦桂
content:
青衫白发，独倚江楼小。
待欲题诗压崔颢。
慨凤台今在否，白鹭沙洲，芳草外、剩得闲身江表。
醉来疑梦里，梦入梅花，歌彻青衣听清窈。
起着飞鸿没尽，白鸟玄驹，谁能数、曹瞒袁绍。
待明年、七十问何如，笑只是今朝，浣花堂老。
 >> 
词牌介绍


rhythmic: 玉漏迟
author: 何梦桂
content:
问春先开未，江南野水，得春初小。
独殿群芳，却道花前开早。
长苦冰霜压尽，更说甚、风标清窈。
些子好。
孤香冷艳，有谁知道。
年年吹落还开，听画角楼头，送他昏晓。
何处玉堂，满地苍苔不扫。
谁是肝肠铁石，与共说、岁寒怀抱。
花未老。
无奈酒阑情好。
 >> 
词牌介绍


rhythmic: 蓦山溪
author: 何梦桂
content:
飞仙欲下，水殿严妆早。
娇湿怕春知，跨白虬、天门未晓。
霓裳零乱，肌骨自清妍，梅檐月，柳桥风，世上红尘杳。
重门深闭，忘却山阴道。
呼酒嚼琼花，任醉来、玉山倾倒。
无言相对，这岁暮心期，茅舍外，玉堂前，处处风流好。
 >> 
词牌介绍


rhythmic: 蓦山溪
author: 何梦桂
content:
春工未觉，何处琼英早。
夜半翦银河，到人间、楼台初晓。
霏霏脉脉，不是不多情，金帐暖，玉堂深，却怪音尘杳。
天公谪下，暂落红尘道。
颜色自还怜，怕轻狂、随风颠倒。
冰心谁诉，但吹入梅花，明月地，白云阶，相照天寒好。
 >> 
词牌介绍


rhythmic: 蓦山溪
author: 何梦桂
content:
蓬蓬，睡梦惊回早。
谁为散天花，遍人间，夜深分晓。
虚空幻出，富贵照乾坤，琼万顷，玉千株，莫道壶天杳。
平明三尺，不拣江南道。
只怕不坚牢，被天工、小儿翻倒。
凝冰泮水，世态总无凭，明日事，昨朝人，谁丑还谁好。
 >> 
词牌介绍


rhythmic: 沁园春
author: 何梦桂
content:
孔盖霓旌，月佩云裳，人间女仙。
问韶光九十，何如今待，明朝最处，好是明年。
戏舞称觞，一堂家庆，眼见儿孙曾又玄。
奇绝处，看菱花白发，不改朱颜。
当年。
手种红莲。
笑几度桑田沧海乾。
想蟾胎炼就，紫皇灵药，龙髯飞坠，玉女云。
青鸟重来，红霞俨在，一曲云和犹未闲。
羞尘世，把蛾眉蝉鬓，空为谁妍。
 >> 
词牌介绍


rhythmic: 大江东去・念奴娇
author: 何梦桂
content:
半生习气，被风霜、销尽头颅如许。
七十年来都铸错，回首邯郸何处。
杜曲桑麻，柴桑松菊，归计成迟暮。
一樽自寿，不妨沉醉狂舞。
休问沧海桑田，看朱颜白发，转次全故。
乌兔相催天也老，千古英雄坏土。
汾水悲歌，雍江苦调，堕泪真儿女。
兴亡一梦，大江依旧东注。


rhythmic: 玉漏迟
author: 何梦桂
content:
青衫华发，对风霜、倚遍危楼孤啸。
恶浪平波，看尽世间多少。
忘却金闺故步，都付与、野花啼鸟。
祗自笑。
悠悠心事，无人知道。
扰扰世路红尘，看销尽英雄，青山亦老。
宇宙无穷，事业到头谁了。
高楼一声画角，把千古、梦中吹觉。
天欲晓。
起看蕊梅春小。
 >> 
词牌介绍


rhythmic: 玉漏迟
author: 何梦桂
content:
自怜翠袖，向天寒、独倚孤篁吟啸。
半世虚名，孤负白云多少。
欲问梅翁旧约，怕误我、沙头鸥鸟。
时一笑。
行行且止，人间蜀道。
休怪岁月无情，叹尘世浮生，闲忙闲老。
待趁黑头，万里封侯都了。
今古勋名一梦，听未彻、钧天还觉。
羌管晓。
楼角曙星稀小。
 >> 
词牌介绍


rhythmic: 水龙吟
author: 何梦桂
content:
分知白首天寒，千林摇落寻真隐。
天工付与，冰肌雪骨，暗香寒凝。
自许负心，肯教色界，软红尘近。
怅绿衣舞断，参横梦觉，依稀旧家犹认。
不为角声落，向花前、为伊悲恨。
玉堂茅舍，风流随处，年年孤另。
不是人间，肝肠铁石，相逢休问。
算知心、只许东风，漏泄一分春信。
 >> 
词牌介绍


rhythmic: 八声甘州
author: 何梦桂
content:
恨公来较晚，早归朝、骢马去难留。
是朱轮华毂，联叠组，家世公侯。
今在玉堂深处，借重护偏州。
好把青毡拂，奕世勋猷。
明日东津归路，正梅花霜暧，春上枝头。
看连旗列鼓，送客下江楼。
对云山、千年不老，向楼前、阅尽几行舟。
留名在，严陵滩下，日夜东流。


rhythmic: 最高楼
author: 何梦桂
content:
南山老，还记少陵诗。
七十古来稀。
清池拥出红蕖坠，西风吹上碧梧枝。
趁今朝，斟寿酒，记生时。
也不羡、鲲鹏飞击水。
也不羡、蛟龙行得雨。
人世事，总危机。
扶床正好看孙戏，舞衫不要笑儿痴。
更埙篪，三老子，鬓如丝。


rhythmic: 摸鱼子
author: 赵必
content:
倚西风、招鸿送燕，年华今已如客。
青奴一饷贪凉梦，昨夜酒红无力。
愁似织。
听鸣叶寒蝉，话到情无极。
舞衣春入。
欢带眼偷移，琴心不断，襟袖旧时窄。
红尘陌。
谁寄佳人消息。
任他珠网瑶瑟。
金钗两鬓霓裳曲，总是浪歌闲拍。
长夜笛。
且慢析轻匀，留醉酒垆侧。
烟青雾白。
望残照关河，晴云楼阁，何处是秋色。


rhythmic: 酹江月・念奴娇
author: 林自然
content:
凿开混沌，见钱塘南控、长江凝碧。
今古词人图此景，谁解推原端的。
岁去年来，日庚月甲，因甚无差忒。
如今说破，要知天地来历。
道散有一强名，五行颠倒，互列乾坤历。
坎水逆流朝丙户，随月盈亏消息。
气到中秋，金能生水，倍涌千重雪。
神仙妙用，与潮没个差别。


rhythmic: 念奴娇
author: 奚?
content:
踏破秋痕，向虚堂、细问新凉踪迹。
野客从来无管领，独鹤自还空碧。
红日重开，翠华曾到，应恨湖光窄。
游龙别後，两山依旧南北。
无语野草闲花，似嗔人问，万事今非昔。
古木苍烟无限意，只有吟魂知得。
歌舞百年，是非一醉，未必西风识。
浩歌归去，满船风雨凄恻。
 >> 
词牌介绍


rhythmic: 长相思慢
author: 奚?
content:
日折霜檐，寒欺雾幕，晴枝浅弄春华。
惊回绮梦，独拥绫衾，腮痕微印朝霞。
倦起心情，念风移霜换，依旧天涯。
雁影水云斜。
算相思、一点愁赊。
问橘楚橙吴，旧香犹在，别後襟袖输他。
琴心知未许，想钿钗、流落谁家。
怕上高楼，归思还、斜阳暮鸦。
几多年、江湖浪识，知心只许梅花。
 >> 
词牌介绍


rhythmic: 声声慢
author: 奚?
content:
秋声淅沥，楚棹吴鞭，相逢易老颜色。
桐竹鸣骚音韵，水云空觅。
炎凉自今自古，信浮生、有谁禁得。
漫回首，问黄花还念，故人犹客。
莫管红香狼籍。
兰蕙冷，偏他露知霜识。
木落山空心事，对秋明白。
征衣暗尘易染，算江湖、随人宽窄。
正无据，看寒蟾、飞上暮碧。
 >> 
词牌介绍


rhythmic: 解连环
author: 奚?
content:
霁环新掠。
正风回浪影，时摇城脚。
叹天涯、春草无伦，似凝伫当时，柳颦花弱。
步锦珠沉，谩一眸、千年如昨。
信龙楼凤阁，无奈都由，笑歌休却。
斜阳柳边自落。
听幽禽两两，沙际停泊。
道世问、多少闲愁，总输与扁舟，五湖游乐。
便买蓑衣，又生怕、鱼龙风恶。
把从前、万事对酒，且休问著。


rhythmic: 醉蓬莱
author: 奚?
content:
又扁舟东下，水树青圆，雨榴红薄。
燕子愁多，在重重帘幕。
杖山阴，而今休更问，月尖眉约。
双杏盟寒，七香珠坠，歌尘飘泊。
莫倚危阑，怨深黄竹，一鹤归来，乱峰飞落。
笑色凌波，任雾抽烟邈。
飘渺生香池冷，湘水外，片云如削。
昨夜离人，游仙梦远，天风吹觉。


rhythmic: 永遇乐
author: 奚?
content:
一雁斜阳，乱蛩衰草，天净秋远。
独立西风，星星鬓影，疑被蕖霜染。
蹇修何处，秋深湘水，隐约数峰青浅。
想而今，亭亭皓月，共谁倚阑凄惋。
瑶箱翠袭，玉奁芸剪，暗里泪化偷溅。
一日思量，十年瘦削，春色回眸减。
雕鸾好在，文箫重许，酒试香庭苑。
正销魂，馀霞散碧，暮鸦数点。
 >> 
词牌介绍


rhythmic: 宴瑶池・越江吟
author: 奚?
content:
紫鸾飞舞，又东华宴罢，归步凝碧。
缥缈天风吹送处，泠泠声清逸。
青童两两，争笑拈、琪花半折。
羽衣寒露香披，翠幢珠辂去云疾。
西真还又传帝敕。
霞城检校，问学仙消息。
玉府高寒，有不老丹容，自然琼液。
人间尘梦，应误认、烟痕雾迹。
洞云依约开时，丹华飞素白。


rhythmic: 齐天乐
author: 奚?
content:
金飙吹净人间暑。
连朝弄凉新雨。
万宝功成，无人解得，秋入天机深处。
闲中自数。
几心酌乾坤，手斟霜露。
护了山河，共看元影在银兔。
而今神仙正好，向青空觅个，冲澹襟宇。
帝念群生，如何便肯，从我乘风归去。
夷游洞府。
把月抒云机，教他儿女。
水逸山明，此情天付与。
 >> 
词牌介绍


rhythmic: 芳草
author: 奚?
content:
笑湖山、纷纷歌舞，花边如梦如薰。
响烟惊落日，长桥芳草外，客愁醒。
天风送远，向两山、唤醒痴云。
犹自有、迷林去鸟，不信黄昏。
销凝。
油车归後，一眉新月，独印湖心。
蕊宫相答处，空岩虚谷应，猿语香林。
正酣红紫梦，便市朝、有耳谁听。
怪玉兔、金乌不换，只换愁人。


rhythmic: 华胥引
author: 奚?
content:
澄空无际，一幅轻绡，素秋弄色。
翦翦天风，飞飞万里，吹净遥碧。
想玉杵芒寒，听环无迹。
圆缺何心，有心偏向歌席。
多少情怀，甚年年、共怜今夕。
蕊宫珠殿，还吟飘香秀笔。
隐约霓裳声度，认紫霞楼笛。
独鹤归来，更无清梦成觅。


rhythmic: 玉漏迟
author: 赵闻礼
content:
絮花寒食路。
晴丝日，绿阴吹雾。
客帽欺风，愁满画船烟浦。
彩柱秋千散後，恨尘锁、燕帘莺户。
从间阻。
梦云无准，鬓霜如许。
夜永绣阁藏娇，记掩扇传歌，剪灯留语。
月约星期，细把花须频数。
弹指一襟幽恨，谩空倩、啼鹃声诉。
深院宇。
黄昏杏花微雨。
 >> 
词牌介绍


rhythmic: 法曲献仙音
author: 赵闻礼
content:
花匣么弦，象奁双陆，旧日留欢情意。
梦别银屏，恨裁兰烛，香篝夜闲鸳被。
料燕子重来地，桐阴琐窗绮。
倦梳洗。
量芳钿、自羞鸳镜，罗袖冷，烟柳画兰半倚。
浅雨压荼シ，指东风、芳事馀几。
院落黄昏，怕春莺、惊笑憔悴。
倩柔红约定，唤取玉箫同醉。


rhythmic: 瑞鹤仙
author: 赵闻礼
content:
客边情味恶。
花漏远、春静风鸣凤铎。
空梁燕泥落。
映柔红微，海棠帘箔。
愁钟恨角。
怕催人、黄昏索寞。
拥吟袍、凭暖阑干，醉怯冷香罗薄。
阿鹊。
幽芳月淡，紫曲云昏，有人说著。
名缰易缚。
归鞭杳，误期约。
记金泥卜画，银屏娱夜，弹指忽忽恨错。
为情多、搀尽芳春，带围瘦觉。
 >> 
词牌介绍


rhythmic: 瑞鹤仙
author: 赵闻礼
content:
冻痕消梦草。
又招得春归，旧家池沼。
园扉掩寒悄。
倩谁将花信，偏传深窈。
追游趁早，便裁却、春衫短帽。
任残梅、飞满溪桥，和月醉眠清晓。
年少。
青丝织手，彩胜娇环，赋情谁表。
南楼信杳。
江云重，雁归少。
记冲香嘶马，流红回岸，几度绿杨残照。
想暗黄、依旧东风，灞陵古道。
 >> 
词牌介绍


rhythmic: 鱼游春水
author: 赵闻礼
content:
青楼临远水。
楼上东风飞燕子。
玉钩珠箔，密密锁红藏翠。
剪胜裁幡春日戏。
簇柳簪梅元夜醉。
闲忆旧欢，暗弹新泪。
罗帕啼痕未洗。
愁见同心双凤翅。
长安十日轻寒，春衫未试。
过尽征鸿知几许，不寄萧娘书一纸。
愁肠断也，那人知未。


rhythmic: 千秋岁
author: 赵闻礼
content:
莺啼晴昼，南国春如绣。
飞絮眼，凭阑袖。
日长花片落，睡起眉山斗。
无个事，沉烟一缕腾金兽。
千里空回首。
两地厌厌瘦。
春去也，归来否。
五更楼外月，双燕门前柳。
人不见，秋千院落清明後。
 >> 
词牌介绍


rhythmic: 风入松
author: 赵闻礼
content:
曲尘风雨乱春晴。
花重寒轻。
珠帘卷上还重下，怕东风、吹散歌声。
棋倦杯频昼永，粉香花艳清明。
十分无处著闲情。
来觅娉婷。
蔷薇误寻春袖，倩柔荑、为补香痕。
苦恨啼鹃惊梦，何时翦烛重盟。
 >> 
词牌介绍


rhythmic: 水龙吟
author: 赵闻礼
content:
几年埋玉蓝田，绿云翠水烘春暖。
衣薰麝馥，袜罗尘沁，凌波步浅。
钿碧搔头，腻黄冰脑，参差难翦。
乍声沉素瑟，天风佩冷，蹁跹舞、霓裳遍。
湘浦盈盈月满。
抱相思、夜寒肠断。
含香有恨，招魂无路，瑶琴写怨。
幽韵凄凉，暮江空渺，数峰清远。
粲迎风一笑，持花酹酒，结南枝伴。
 >> 
词牌介绍


rhythmic: 隔浦莲近・隔浦莲近拍
author: 赵闻礼
content:
愁红飞眩醉眼。
日淡芭蕉卷。
帐掩屏香润，杨花扑、春云暖。
啼鸟惊梦远。
芳心乱。
照影收奁晚。
画眉懒。
微醒带困，离情中酒相半。
裙腰粉瘦，怕按六么歌板。
帘卷层楼探旧燕。
肠断。
花枝和闷重拈。


rhythmic: 贺新郎
author: 赵闻礼
content:
池馆收新雨。
耿幽丛、流光几点，半侵疏户。
入夜凉风吹不减，冷焰微茫暗度。
碎影落、仙盘秋露。
漏断长门空照泪，袖纱寒、映竹无心顾。
孤枕掩，残灯炷。
练囊不照诗人苦。
夜沉沉、拍手相亲，呆儿痴女。
栏外扑来罗扇小，谁在风廊笑语。
竞戏踏、金钗双股。
故苑荒凉悲旧赏，怅寒芜、衰草隋宫路。
同磷火，遍秋圃。
 >> 
词牌介绍


rhythmic: 摸鱼儿
author: 叶阊
content:
倚薰风、画阑亭午。
采莲柔橹如语。
红裙溅水鸳鸯湿，几度云朝雨暮。
游冶处。
是好是、小桥芳树寻幽趣。
绣帘低护。
任凉入霜纨，月侵冰簟，长夏等闲度。
都如梦，怅望游仙旧侣。
遗踪今在何许。
愁予渺渺潇湘浦。
槛竹空敲朱户。
黯无绪。
念多情文园，曾草长门赋。
酒酣自舞。
笑满袖缁尘，数茎霜鬓，羞杀照溪鹭。
 >> 
词牌介绍


rhythmic: 三姝媚
author: 杜良臣
content:
花浮深岸树。
迎新曦窗影，细触游尘。
映叶青梅，记共折南枝，又及尝新。
驻屐危亭，烟墅杳、风物撩人。
虹外斜阳留晚，莺边落絮催春。
心事应辜桃叶，但自把新诗，遍写修筠。
恨满芳洲，倩晚风吹梦，暗逐江云。
慢拈轻拢，幽思切、清音谁闻。
谩有鸳鸯结带，双垂绣巾。


rhythmic: 齐天乐
author: 曹
content:
翠箫声断青鸾翼，心期破钗谁表。
夜烛银屏，春风粉袖，犹记琵琶斜抱。
瑶池路杳。
恨巫女回云，月娥沉照。
谩说蓬莱，玉环花貌梦难到。
严花亭院乍冷，更蛩吟风碎，鸿飞烟渺。
绿玉弹棋，红牙按拍，乐事欢情终少。
刘郎未老。
要鬓翼堆玄，腕酥凝皓。
莫忘香荐，绿罗裙带草。
 >> 
词牌介绍


rhythmic: 瑞鹤仙
author: 曹
content:
炉烟销篆碧。
对院落秋千，昼永人寂。
浓春透花骨。
正长红小白，晕香涂色。
铜驼巷陌。
想游丝、飞絮无力。
念绣窗、深锁红鸾，虚度禁烟寒食。
空忆。
象床沉水，凤枕屏山，欢尤惜。
粉香狼藉。
海棠下、东风急。
自秦台箫咽，汉皋冷，断雨零云难觅。
但杏梁、双燕归来，似曾旧识。
 >> 
词牌介绍


rhythmic: 兰陵王
author: 曹
content:
杏花坼。
烟柳藏鸦翠陌。
苏堤上、人正踏青，嫩草茸茸衬罗袜。
游丝挂晴塔。
十里酣红艳白。
秋千外，娇靥笑春，一片笙箫绮霞碧。
阿香妒倾国。
把镜日深奁，丝雨愁织。
崇桃积李无颜色。
但蝶粉香渍，燕泥芹冷，紫钱芳晕翳宝瑟。
怅还近寒食。
岑寂。
恨无极。
更酒驿孤烟，棋院长日。
梨花满地春狼藉。
望凤阙波渺，燕楼云隔。
凭阑干晚，吟袖湿，但笑拍。


rhythmic: 玲珑四犯
author: 曹
content:
一架幽芳，自过了梅花，独占清绝。
露叶檀心，香满万条晴雪。
肌素净冼铅华，似弄玉、乍离瑶阙。
看翠蛟、白凤飞舞，不管暮烟啼。
酒中风格天然别。
记唐宫、赐樽芳冽。
玉蕤唤得馀春住，犹醉迷飞蝶。
天气乍雨乍晴，长是伴、牡丹时节。
夜散琼楼宴，金铺深掩，一庭香月。


rhythmic: 惜馀妍・惜余妍
author: 曹
content:
同根异色，看镂玉雕檀，芳艳如簇。
秀叶玲珑，嫩条下垂修绿。
禁华深锁清妍，香满架、风梳露浴。
轻盈，便似觉、酴格调粗俗。
蜂黄间涂蝶粉，疑旧日二乔，各样妆束。
费却春工，斗合靓芳浓馥。
翠华临槛清赏，飞凤、休辞醉玉。
晴昼，镇贮春、瑶台金屋。


rhythmic: 宴山亭・燕山亭
author: 曹
content:
香月玲珑，柔风镂刻，嫩绿枝头圆腻。
绯桃院宇，絮柳池塘，独立万红尘外。
戏舞千团，讶粉羽、留连春媚。
非是。
看滚雪抛琼，镜鸾相倚。
唐昌仙观风流，有霞洞藏花，绀环玉蕊。
雕阑占赏，禁苑承恩，难比太平瑶卉。
遍插金瓶，更移近、宝猊烟翠。
堪爱。
只少个、鸳鸯绣带。


rhythmic: 水调歌头
author: 郑雪岩
content:
甫营亭子小，花柳斩新裁。
衰翁馀暇，何妨领客少徘徊。
堪叹人生离合，恰似燕莺来往，光景暗中催。
芦荻晚风起，明月满沙堆。
去年秋，如此夜，有谁陪。
欲挽天河无路，满眼总尘埃。
未了痴儿官事，行止从来难定，又趣到苏台。
不作别离句，共醉十分杯。
 >> 
词牌介绍


rhythmic: 梅花引
author: 赵汝
content:
对花时节不曾。
见花残。
任花残。
小约帘栊，一面受春寒。
题破玉笺双喜鹊，香烬冷，绕银屏，浑是山。
待眠。
未眠。
事万千。
也问天。
也恨天。
髻儿半偏。
绣裙儿、宽了还宽。
自取红毡，重坐暖金船。
惟有月知君去处，今夜月，照秦楼，第几间。


rhythmic: 汉宫春
author: 赵汝
content:
著破荷衣，笑西风吹我，又落西湖。
湖间旧时饮者，今与谁俱。
山山映带，似携来、画卷重舒。
三十里、芙蓉步障，依然红翠相扶。
一目清无留处，任屋浮天上，身集空虚。
残烧夕阳过雁，点点疏疏。
故人老大，好襟怀、消减全无。
慢赢得、秋声两耳，冷泉亭下骑驴。


rhythmic: 摸鱼儿
author: 谭宣子
content:
掩朱弦、住听金缕。
天涯同是羁旅。
多情记把香罗袖，残粉半粘荆树。
还信否。
便忍道、石台暗寂春无主。
分明间阻。
那睡鸭嘘云，翔鸳溜月，此际更休语。
人间世，谁识缄愁最苦。
轻帆重解烟雨。
而今翻笑周郎误。
挑剔寒缸寻谱。
游倦处。
果因甚、亭亭瘦影如前度。
无由寄与。
待谢却梅花，东风为我，吹梦过淮浦。
 >> 
词牌介绍


rhythmic: 西窗烛
author: 谭宣子
content:
春江骤涨，晓陌微乾，断云如梦相逐。
料应怪我频来去，似千里迢遥，伤心极目。
为楚腰、惯舞东风，芳草萋萋衬绿。
燕飞独。
知是谁家箫声多事，吹咽寻常怨曲。
尽教衿袖香泥，君不见、扬州三生杜牧。
待泪华、暗落铜盘，甚夜西窗剪烛。


rhythmic: 侧犯
author: 谭宣子
content:
素秋渐爽，倚香曲枕情依旧。
怀袖。
浸数尺湘漪、簟纹皱。
悲欢尽梦里，玉骨从消瘦。
空又。
思太液芙蓉未央柳。
翔凤何在，乐府传孤奏。
人病酒。
有鸳鸯双字倩谁绣。
拜月西楼，几声滴漏。
应恐纨洁，已疏郎手。


rhythmic: 春声碎
author: 谭宣子
content:
津馆贮轻寒，脉脉离情如水。
东风不管，垂杨无力，总雨颦烟寐。
栏干外。
怕春燕掠天，疏鼓叠、春声碎。
刘郎易憔悴。
况是恹恹病起。
蛮笺漫展，便写就新词，倩谁将寄。
当此际。
浑似梦峡啼湘，一寸相思千里。


rhythmic: 玲珑四犯
author: 谭宣子
content:
碧黯塞榆，黄销堤柳，危栏谁料重抚。
才情犹未减，指点惊如许。
当时共伊东顾。
为辞家、怕吟鹦鹉。
衮衮波光，悠悠云气，陶写几今古。
生尘每怜微步。
渺江空岁晚，知在何处。
土花封玉树。
恨极山阳赋。
吹芗扇底馀欢断，怎忘得、阴移庭午。
离别苦。
那堪听、敲窗冻雨。


rhythmic: 鸣梭
author: 谭宣子
content:
织绡机上度鸣梭。
年光容易过。
萦萦情绪，似水烟山雾两相和。
谩道当时何事，流盼动层波。
巫影嵯峨。
翠屏牵薜萝。
不须微醉自颜酡。
如今难凭麽。
烛花销艳，但替人、垂泪满铜荷。
赋罢西城残梦，犹问夜如何。
星耿斜河。
候虫声更多。


rhythmic: 玉漏迟
author: 史深
content:
绿树深庭院。
侵帘暝草，沿砌幽藓。
问讯馀芳，糁迳碎红千点。
暗有芹香坠几，认杏栋、营巢新燕。
晴思软。
春光几许，费人裁翦。
梅阴地湿无尘，但密袖薰虬，静看诗卷。
半掬羁心，似翠蕉难展。
花事因循过了，渐愁人、薰风团扇。
屏昼掩。
屏上数峰青远。
 >> 
词牌介绍


rhythmic: 木兰花慢
author: 史深
content:
画楼帘半卷，倩谁觅、凤箫音。
记待月梅边，笼香酒後，私语屏阴。
忽忽佩珠暗解，断归鸿、消息两沉沉。
前度刘郎易老，旧时飞燕难寻。
罗襟。
薄有泪痕侵。
钗股暗黄金。
向宝奁密看，绫笺小字，长是惊心。
登临漫劳眺远，但青山、杳隔暮云深。
曾傍湾桥系马，紫骝嘶度平林。


rhythmic: 花心动
author: 史深
content:
肌雪浮香，见梅花清姿，漫劳凝伫。
淡粉最娇，羞把春□，长记寿阳眉妩。
绿苔深迳寻幽地，谁相伴、凌波微步。
翠鸳冷，芳尘路杳，旧游何处。
不信重城间阻。
终没个因由，寄声传语。
宝炬凝珠，彩笔呵冰，密写断肠新句。
月寒烟瞑孤山下，羞吟□、断桥边去。
遮愁绪。
丹青怎生画取。


rhythmic: 齐天乐
author: 丁默
content:
两株烟柳荒城外，依依暮帆曾驻。
小扇障尘，轻舆贴岸，谁料重行吟处。
流光暗度。
怅兰溆春移，苇汀秋聚。
可奈清愁，快呼艇子载将去。
中年怀抱易感，甚风花水叶，犹似孤旅。
伴鹤幽期，随莺乐事，还是情乖意负。
衣尘帽土。
但杜镜堪羞，贺囊偏□。
待报山灵，莫教云壑妒。
 >> 
词牌介绍


rhythmic: 华胥引
author: 丁默
content:
论交眉语，惜别心啼，费情不少。
蕙渺溱期，苹深汜约轻误了。
几度金铸相思，又燕归鸿杳。
谁料如今，被莺闲占春草。
频把愁勾，惜鸦云、娇红犹绕。
浑拚如梦，争奈枕酲屏晓。
欲寄芙蓉香半握，怕不禁秋恼。
重是亲逢，片帆双度天杪。


rhythmic: 齐天乐
author: 丁默
content:
倦云休雨风还作，交相醒花苏柳。
字满吟灰，痕添坐席，赢得新愁痴守。
归期未有。
负小院移兰，故园尝韭。
谩道春来，沉腰惟觉似秋瘦。
烧灯时候是也，楚津留野艇，曾趁芳友。
问月赊晴，凭春买夜，明月添香解酒。
□知别久。
怅帝陌论心，客尘侵首。
戏鼓声中，旧情犹在否。
 >> 
词牌介绍


rhythmic: 过秦楼
author: 曾栋
content:
曙色开晴，轻敷暖，日影才经檐角。
倦来芳径，且倚阑干，独地新愁粘著。
长日如年，可堪恨雨丝丝，梦云漠漠。
见鸣禽递响，乳莺梳翅，痴愁方觉。
凝望处，初绿呈新，陈柯拆旧，忘了一春归却。
不伤花老，只怕花开，解使朱颜销铄。
宝扇轻摇，乱抛花片教飞，迎风低掠。
忍重携素手，骤觉一分瘦落。
 >> 
词牌介绍


rhythmic: 汉宫春
author: 王□□
content:
手拈黄花，对西风无语，双鬓萧萧。
韶华暗中过眼，零落心交。
登临把酒，更谁伴、破橘持螯。
惟只有，湖边鸥鹭，飞来如受人招。
往事不禁重省，料绾罗分钿，翠减香销。
空向画桥古树，犹系轻桡。
西兴渡口，误归帆、几信寒潮。
伤情处，淡烟残照，倚兰人共秋高。


rhythmic: 念奴娇
author: 程武
content:
蜀江城远，想连云危栈，接天穷处。
惆怅烟尘回首地，双阙觚棱犹故。
龙扈星联，羽林风肃，未放鸾去。
不堪掩面，泪沾宸袖如雨。
底事当日昭阳，吹羌鸣羯，却霓裳舞。
三十六宫春满眼，曾把色嗔香妒。
芳草埋情，飞花陨怨，翻被蛾眉误。
画图惊见，黯然魂断今古。
 >> 
词牌介绍


rhythmic: 齐天乐
author: 王月山
content:
夜来疏雨鸣金井，一叶舞空红浅。
莲渚收香，兰皋浮爽，凉思顿欺班扇。
秋光苒苒。
任老却芦花，西风不管。
清兴难磨，几回有句到诗卷。
长安故人别後，料征鸿声里，画阑凭遍。
横竹吹商，疏砧点月，好梦又随云远。
闲愁似线。
甚系损柔肠，不堪裁翦。
听著鸣蛩，一声声是怨。
 >> 
词牌介绍


rhythmic: 多丽
author: 赵时奚
content:
敛吴云，翠奁推上红晴。
渺澄流、鳞光寒碎，远峰螺绀低凝。
杏香引、画船影湿，柳阴趁、骄马蹄轻。
桥限宽平，堤横南北，去来人入绣围行。
渐际晚，梅妆游困，十里曳歌声。
苍烟润，飞鸦妒春，一梦催醒。
认名园、当时宴幸，缆痕犹在危亭。
露花浓、静迎直砌，雾藓冷、淡护飞甍。
几对东风，留连丽景，年□□老越山青。
夜深月、照人依旧，何处最关情。
欢娱地，星移世换，客恨还盈。
 >> 
词牌介绍


rhythmic: 汉宫春
author: 赵时奚
content:
霜皎千林，正石桥人静，春满横塘。
寒花自开自落，晓色昏黄。
明沙暗草，对东风、深锁闲堂。
金漏短，江南路远，梦回云冷潇湘。
重到旧时花下，按玉笙歌彻，月正西廊。
亭亭爱伊素影，粉薄新妆。
经年瘦损，漫谁知、心事凄凉。
休更听，城头画角，一声声断人肠。


rhythmic: 祝英台近
author: 向希尹
content:
晓帘栊，晴院宇，空鸭冷沉水。
翠被欺寒，娇困未起。
厌厌两点眉峰，一痕酒晕，正人在、温柔乡里。
甚情味。
羞对钗燕筝鸿，胭脂暗弹泪。
欲写吴笺，无处问双鲤。
倩他轻薄杨花，与愁结伴，直吹到，那人根底。
 >> 
词牌介绍


rhythmic: 渡江云
author: 萧元之
content:
流苏垂翠，高低一色，红紫等泥沙。
香山居士老，柳枝桃叶，飞梗属谁家。
好音过耳，任啼鸟、怨入芳华。
心情懒，笔床吟卷，醉墨戏翻鸦。
堪嗟。
雕弓快马，敕勒追踪，向夕阳坡下。
休更忆，青丝络辔，红袖裁纱。
司空见惯浑如梦。
笑几回、索苇吹葭。
山中乐，从渠恣赏莺花。


rhythmic: 水龙吟
author: 萧元之
content:
人生何必求名，身闲便是名高处。
卧云衣袂，何因自染，修涂尘土。
世路羊肠，人情狙赋，翻云覆雨。
把从前旧梦，倚阑重省，休更错、添笺注。
况是吾庐江上，也抵得、封侯千户。
高眠闲听，邻舟渔唱，倚阑农语。
休望当年，溪边俱载，隆中三顾。
怕群鸥微觉，见人欲起，背人飞去。
 >> 
词牌介绍


rhythmic: 蓦山溪
author: 刘菊房
content:
醉魂离梦，捻合难成片。
恶味怕黄昏，更西风，梧桐深院。
蝉松翠妩，记那日相逢，情缱绻。
语玲珑，人静凌波见。
香云曾约，念阻题红怨。
应是绿窗寒，也思郎、云衣谁换。
郎今销黯，步楚竹江空，云缥缈，水弥茫，不抵相思半。
 >> 
词牌介绍


rhythmic: 雨淋铃
author: 杜龙沙
content:
窗影珑璁，画楼平晓，翳柳啼鸦。
门巷渐有新烟，东风定、人扫桐花。
峭寒斗减，看旅雁、争起蒹葭。
溯断云，多少悲鸣，数行又下远汀沙。
应是故园桃李谢。
送清江、一曲阑干下。
染翰为赋春羁，嗟双鬓、客舍成华。
绣鞭绮陌，强携酒、来觅吴娃。
听扇底、凄惋新声，醉里翻念家。
 >> 
词牌介绍


rhythmic: 解连环
author: 黄廷
content:
乍寒帘幕。
愁灯花正结，又还轻落。
弄瘦影、瓶里梅梢，为谁缀陇头，向来新萼。
万古千今，算惟有、别情难托。
把潘郎鬓绿，尽付雁声，几度寥寞。
扁舟暮江旧泊。
记携觞就折，烟翠犹弱。
漫过却、歌夕吟朝，问天道何时，素纤重握。
想得文姬，近更苦、云衣香薄。
待更阑、试寻梦境，梦回更恶。


rhythmic: 忆旧游
author: 黄廷
content:
乍梅黄雨过，遍倚层楼，时舞垂阳。
暗绿知谁换，似烟浓雾薄，望眼偏妨。
昔人画无数，相引入横塘。
纵细切香蒲，重开绛蕊，懒向清觞。
凄凉。
旧游地，谩赋减兰成，才退周郎。
总把芳辰误，念纱窗深静，冰簟流光。
凤笺试写新句，青羽碧天长。
又隐隐城头，随风断角斜照黄。


rhythmic: 宴清都
author: 黄廷
content:
坠叶窥檐语。
风帘薄，递来幽恨无数。
牙签倦展，银缸细剔，悄然归旅。
声传漏阁偏长，更奈向、潇潇乱雨。
想近日，舞袖翻云，吟笺度雪谁愿。
当时翠缕吹花，东城绣陌，双燕何许。
香罗唾碧，晴纱印粉，甚缘重睹。
蓝桥镇隔芳梦，念骑省、悲秋漫赋。
待倚阑，或遇宾鸿，殷勤寄与。


rhythmic: 兰陵王
author: 黄廷
content:
絮花弱。
吹满斜阳院落。
秋千外，无数小舟，绿水溶溶带城郭。
流光漫暗觉。
辜却。
莺呼燕诺。
欢游地，都在梦中，双蝶翩翩度帘幕。
凭谁问康乐。
又粉过新梢，红退残萼。
阑干休倚东风恶。
怜瑟韵空在，鉴容偷改，青青洲渚遍杜若。
故交半廖寞。
漂泊。
镇如昨。
念玉指频弹，珠泪还阁。
孤灯隐隐巫云薄。
奈别遽无语，恨深谁托。
明朝何处，夜渐短，听画角。


rhythmic: 琐窗寒
author: 黄廷
content:
驻马林塘，还寻旧迹，雨收秋晚。
残蕉映牖，强把碧心偷展。
记相逢、画堂宴开，乱花影入帘初卷。
正小池涨绿，丝纶曾试，事随鸿远。
凄断。
情何限。
料素扇尘深，怨娥碧浅。
清宫丽羽，漫有苔笺题满。
问低墙、双柳尚存，几时艳烛亲共剪。
但凝眸，数点遥峰，春色青如染。
 >> 
词牌介绍


rhythmic: 齐天乐
author: 黄廷
content:
十年汉上东风梦，依然淡烟莺晓。
系马桥空，维舟岸易，谁识当时苏小。
筹花斗草。
任波浴斜阳，絮迷芳岛。
笑底歌边，黛娥娇聚怕归早。
京尘衣袂易染，旧游随雾散，新恨难表。
燕子朱扉，梨英翠箔，留得春光多少。
晴丝漫绕。
料带角香销，扇阴诗杳。
细倚秋千，片云天共渺。
 >> 
词牌介绍


rhythmic: 塞翁吟
author: 陈坦之
content:
远碧秋痕瘦，楚玉恨赋凄凉。
荷雨碎，泣残妆。
系愁在垂阳。
秋衣拂叠仙栀露，裁云刀尺犹香。
诗锦字，献明。
肯容易相忘。
思量。
空掩抑，分宵缓枕，终不敌、凉谯漏长。
自解、兰皋去後，渐消灭、香梅酝藉，小杜疏狂。
年华驶水，鬓影西风，都付清觞。


rhythmic: 沁园春
author: 陈坦之
content:
睡起闻莺，卷帘微雨，黄昏递愁。
正青翰音断，离怀几摺，碧云暮合，千里双眸。
思发花前，人归雁後，误记归帆天际舟。
浑无据，但馀香绕梦，频到西楼。
风流。
翻是花。
谩长遣眉山翠不流。
想哀筝绕指，鸿移凤咽，残灯背泣，玉沁春柔。
夜月精神，朝阳微艳，何处瑶台轻驻留。
愁无际，被东风吹去，绿黯芳洲。
 >> 
词牌介绍


rhythmic: 夜飞鹊・夜飞鹊慢
author: 张艾
content:
霓裳按歌地，凉影参差。
还是佩解江湄。
沧波正洗袜尘恨，流霞空沁铢衣。
盈盈半输笑，向朱阑凝伫，欲诉心期。
碧筒唤酒，恐娇娥、来下瑶池。
未许西风吹断，环步障千重，镇护金猊。
落晚文禽点镜，分香窃翠，却念幽羁。
彩云惊散，暗伤情、不似芳时。
待清歌招些，怜心问的，水杳舟移。


rhythmic: 解语花
author: 张艾
content:
轻雷殷殷，小枕惊回，帘影摇庭户。
嫩凉遥度。
江云堕、结作西窗暗雨。
闲阶静伫。
叹疏袂、愁宽一缕。
凭画栏，润叶鸣条，总是安秋处。
因唤扁舟晚渡。
渐闻歌招得，采菱俦侣。
临平归路。
花无数、应识汀洲倦旅。
飞红怨暮。
长趁得、断鸿南浦。
闲枕衾，谁更无聊，应最怜纨素。
 >> 
词牌介绍


rhythmic: 绕佛阁
author: 张艾
content:
渚云弄湿，烟缕际晚，江国遥碧。
鸿过无迹。
怕闻野寺孤钟动凄恻。
小桥路窄。
疏袖暗拂衰草，愁听蛩语还寂。
可堪过了，龟纱负瑶席。
荏苒露华白。
一夜秋窗惊晓色。
柳影孤危，残蝉空抱叶。
想摇落关情，归梦频折。
物华消歇。
尽倒断寒塘，幽香先灭。
怨红供、拒霜啼颊。


rhythmic: 真珠帘
author: 徐□
content:
落红几阵清明雨。
忆花期、半被晴悭寒阻。
新柳著春浓，早翠池波妒。
粉雨香云消息远，漫旧日、秋千庭宇。
凝伫。
正春醒帘外，一声莺语。
尘锁宝筝弦柱。
自眉峰惹恨。
六么慵舞。
深院不成妆，有泪弹谁与。
记得踏青归去後，细共说、花阴深处。
心愫。
怕当时飞燕，知人分付。


rhythmic: 桂枝香
author: 施翠岩
content:
西风满目。
渐院落悄清，愁近银烛。
多少虫书堕翠，又随波。
娥半露扶疏影，向虚檐、似知幽独。
浦鸿声断，枝乌漏永，芳梦难续。
记旧日、离亭细嘱。
早归趁香边，频泛。
谁遣而今，对景黛娥双蹙。
玉鞭但共秋光远，漫空怜、如许金粟。
露零襟冷，萧萧更兼，数竿修竹。
 >> 
词牌介绍


rhythmic: 沁园春
author: 施翠岩
content:
披紫菟裘，上白鹭亭，看吹洞箫。
望长江庚鲸过，江横素练，回仙鹤度，月在青霄。
依约淮山，清冷风露，如到瀛洲听海涛。
浮图近，更玉铃金铎，初奏琅。
人间梦境廖廖。
问故国繁华能几朝。
有千年枯井，龙沉凤怨，数邱黄壤，兔走猿嗥。
莫问荣华，不如归去。
短棹孤篷乘夜潮。
翠岩下，耕白云二顷，胜种仙苗。
 >> 
词牌介绍


rhythmic: 念奴娇
author: 续雪谷
content:
砌红慵扫，问东风、应念西园廖落。
帘卷垂阳莺啭巧，才见还因飞却。
拈指光阴，关心节序，总在秋千索。
翻翻双蝶，傍人争趁行乐。
曾记步月归来，秦筝弹遍，共倚阑干角。
别後池亭谁斗草，多少芳游担阁。
世事升沈，人生聚散，俯仰空如昨。
馀香犹在，绣帏清晓寒薄。
 >> 
词牌介绍


rhythmic: 水调歌头
author: 荣樵仲
content:
既难求富贵，何处没溪山。
不成天也，不容我去乐清闲。
短褐宽裁疏葛，柱杖横拖瘦玉，著个竹皮冠。
弄影碧霞里，长啸翠微间。
醉时歌，狂时舞，困时眠。
け然自得，了无一点俗相干。
拟把清风明月，剪作长篇短阕，留与世人看。
待倩月边女，归去借青鸾。
 >> 
词牌介绍


rhythmic: 贺新凉・贺新郎
author: 陆象泽
content:
笛唤春风起。
向湖边、腊前折柳，问君何意。
孤负梅花立晴昼，一舸凄凉雪底。
但小阁、琴棋而已。
佳客清明留不住，为匡庐、只在家窗里。
湓浦去，两程耳。
草堂旧日谈经地。
更从容、南山北水，庾楼重倚。
万卷心胸几千古，仰首紫气。
正江上、风寒如此。
且趁霜天鲈鱼好，把貂裘、换酒长安市。
明夜去，月千里。


rhythmic: 桂枝香
author: 鞠华翁
content:
丁丁起处。
在纵牧九京，经烧残树。
时见鸟鸢饥噪，鸺妖呼。
数间老屋团荒堵。
算何人、瓣香来注。
淡烟斜照，闲花野棠，杳杳年度。
世事几、番云覆雨，独此道嫌人，抛弃尘土。
眼里长青，谁也解如山否。
三三五五骑牛伴，望前村、吹笛归去。
柳青梨白，春浓月淡，蹋歌椎鼓。
 >> 
词牌介绍


rhythmic: 绮寮怨
author: 鞠华翁
content:
又见花阴如水，两心犹未平。
正坐久、主客成三，空无语、影落秋枰。
千年人间事业，垂成处、一著容易倾。
便解围、小住何妨，机锋在，瞬息天又明。
甚似汉吴对营。
纷纷不了，孤光照彻连城。
又似残星，向零落，有馀情。
娥笑人迟暮，念才力、底须争。
从亏又成。
何人正听隔壁声。


rhythmic: 贺新郎
author: 曾颜
content:
富贵人间有。
就如今，秤量阴德，还公最厚。
一郡鹘全似旧，春满霜畴稻亩。
近帐外、干将夜吼。
直指禾川弄霆雷，从山阴、鹿健那能走。
都算计，怎担负。
单车曲曲穿岩窦。
向迷途、分明一呼，散渠回首。
夹路香花迎拜了，见说家家举酒。
道公是、再生父母。
活一口还添一岁，这一回、活几千千口。
只此事，是公寿。
 >> 
词牌介绍


rhythmic: 夜飞鹊・夜飞鹊慢
author: 刘辰翁
content:
何曾见飞渡，年又年痴。
今古相望犹疑。
朱颜一去似流水，断桥魂梦参差。
何堪更嗟迟暮，听旁人说与，此夕佳期。
深深代籍，盼悠悠、北地胭脂。
谁寄扬州破镜，遍海角天涯，空待人归。
自小秦楼望巧，吴机回锦，歌舞为谁。
星萍耿耿，算欢娱，未省流离。
但秋衾梦浅，云闲曲远，薄命同时。


rhythmic: 疏影
author: 刘辰翁
content:
香篝素被。
听花犯低低，瑶花开未。
长记那时，炽炭围炉，瘦妻换酒行试。
当家人在销金帐，约莫是、打围归际。
又谁知、别忆烹茶，冷落故家愁思。
闻道滕骄巽懒，今朝待檄与，翻云须易。
白白不成，又不教晴，做尽黄昏情味。
银河本是冰冰底。
怎忍向、东风成水。
待满城、玉宇琼楼，却报卧庐人起。
 >> 
词牌介绍


rhythmic: 千秋岁
author: 刘辰翁
content:
新熟也，借问谁家早。
梅影里，蜂儿绕。
三更残月上，一夜霜天晓。
溪桥小，春风有意年年到。
当年青鸟去，落叶无人扫。
铜柱仄，瑶池老。
残钟长乐树，坠马咸阳道。
空回首，御街人卖南京枣。
 >> 
词牌介绍


rhythmic: 最高楼
author: 刘辰翁
content:
银河水，洗得世间清。
山色雨馀青。
老子纶巾棋别墅，人家鼾睡柝秋城。
定谁劳，定谁福，定谁能。
常恨著、景升儿不似。
又恨著、景升牛小耳。
空相望，愧平生。
我欲临风扶玉树，自攀承露酌金茎。
看昆明，鳞石长，海桑晴。


rhythmic: 最高楼
author: 刘辰翁
content:
朱顶字，八十正平头。
添作八千秋。
无能也自收坞，到今恨不贬潮州。
看几人，炎又冷，老还羞。
也不学、太公忙把火。
也不学、申公轮转磨。
休莫莫，莫休休。
小迟授业何曾吃，更迟食乳不须愁。
且从容，某水钓，某丘游。


rhythmic: 最高楼
author: 刘辰翁
content:
非是雪，只是玉楼成。
屑不尽云英。
东边老树颓然折，西头稚柳爆然声。
试平安，松丈丈，竹兄兄。
有谁向、金船呼小玉，又谁怜、纸帐梦飞琼。
怪疏影，坠娉婷。
唤起老张寒蔌蔌，好歌白雪与君听。
但党家，人笑道，太粗生。


rhythmic: 最高楼
author: 刘辰翁
content:
花上雪。
信手捻来成。
屑不就琼英。
昨朝已见诗成卷，今朝又试曲成声。
更催催，莫不做，水仙兄。
终须待、晴时携斗酒。
更须待、老夫吟数首。
休更叠，□娉婷。
已无翠鸟传花信，又无羯鼓与花听。
更催催，迟数日，是春生。


rhythmic: 桂枝香
author: 刘辰翁
content:
吹箫人去。
但桂影徘徊，荒杯承露。
东望鞭芙缥缈，寒光如注。
去年夜半横江梦，倚危樯，参差曾赋。
茫茫角动，回舟尽兴，未惊鸥鹭。
情知道、明年何处。
漫待客黄楼，尘波前度。
二十四桥，颇有杜书记否。
二三字者今如此，看使君、角巾东路。
人间俯仰，悲欢何限，团圆如故。
 >> 
词牌介绍


rhythmic: 烛影摇红
author: 刘辰翁
content:
老子婆娑，那回也上南楼去。
素娥有恨隐云屏，元是娇痴故。
惊扇徘徊未许。
耿多情、为谁堪诉。
使君愁绝，独倚阑干，後期无据。
有酒如船，片云扫尽霓裳露。
他时与客更携鱼，犹记临皋路。
因念南羁北旅。
醉乌乌、凭君楚舞。
问君不见，璧月词成，楼西沉处。
 >> 
词牌介绍


rhythmic: 烛影摇红
author: 刘辰翁
content:
明月如冰，乱云飞下斜河去。
旋呼艇子载箫声，风景还如故。
袅袅余怀何许。
听尊前、呜呜似诉。
近年潮信，万里阴晴，和天无据。
有客秋风，去时留下金盘露。
少年终夜奏胡笳，谁料归无路。
同是江南倦旅。
封婵娟、君歌我舞。
醉中休问，明月明年，人在何处。
 >> 
词牌介绍


rhythmic: 烛影摇红
author: 刘辰翁
content:
春日江郊，素娥吹下银幡舞。
东风点点乱茶烟，留到明朝否。
掩袖凝寒不语。
漫粘酥、枝枝缕缕。
断肠何似，飞絮多时，落梅深处。
仙掌擎来，翠眉敛半看成露。
惊沙马上面帘轻，谁贵毡庐主。
多少高阳伴侣。
到如今、沉冥几许。
乘槎相问，万里银河，欲归无路。
 >> 
词牌介绍


rhythmic: 念奴娇
author: 刘辰翁
content:
先生自寿，拥衾寒，重赋凌云游意。
我有大儿孔文举，弱冠暮齿。
桃已三偷，树犹如此，前度花开几。
蓬莱可塞，还童却老无计。
为此授笔翩翩，大江东去，好似歌头起。
寄与两家孙又子，长看以文为戏。
某所某公，同年同月，谁翦招魂纸。
前三例好，不须举後三例。
 >> 
词牌介绍


rhythmic: 念奴娇
author: 刘辰翁
content:
枯寒生晚，复何似、张绪少年时意。
薄命不逢何至此，满眼啼妆龋齿。
城是城非，年来年去，万八千能几。
半痴半了，更痴儿计孙计。
回首仕已半生，仕何如已，已矣羞拈起。
幸有橘丸丸日大，且复从公围戏。
若论弹文，更书谤箧，吾历无馀纸。
多年致仕，大都有甚恩例。
 >> 
词牌介绍


rhythmic: 念奴娇
author: 刘辰翁
content:
吾年如此，更梦里、犹作狼居胥意。
千首新诗千斛酒，管甚侯何侯齿。
员峤波翻，瀛洲尘败，吾屐能销几。
经丘寻壑，是他早计迟计。
犹记辰巳嗟嗟，故人贺我，且勉呼君起。
五十不来来过二，方悟人言都戏。
以我情怀，借公篇韵，恨不天为纸。
馀生一笑，不须邴曼容例。
 >> 
词牌介绍


rhythmic: 念奴娇
author: 刘辰翁
content:
沧洲一叶，待借君、回我炉亭春意。
突兀灵光无立壁，八面江风寒齿。
乡屐廊深，笼门槛赤，数月才几。
千年未论，岂无数十年计。
我本高卧墙东，何知人事，推枕为君起。
憔悴庚寅何足记，不觉联翩宾戏。
白雪阳春，黄鸡唱日，绝少澄心纸。
我歌草草，和章有例还例。
 >> 
词牌介绍


rhythmic: 念奴娇
author: 刘辰翁
content:
两丸日月，细看来、也是樊笼中物。
点点山河经过了，拔帜几番残壁。
白是沙堤，苍然吴楚，一片成毡雪。
此时把酒，旧词还是坡杰。
歌罢公瑾当年，天长地久，柳与梅都发。
几许闲愁斜照里，掌上沤生沤灭。
沧海桑枯，东陵瓜远，总不关渠发。
簪花起舞，可怜今夕无月。
 >> 
词牌介绍


rhythmic: 乳燕飞・贺新郎
author: 刘辰翁
content:
赤壁之游乐。
但古今、风清月白，更无坡作。
矫首中洲公何许，共我横江孤鹤。
把手笑、孙刘寂寞。
颇有使君如今否，看青山、似我多前却。
几见我、伴清酌。
江心旧岂非城郭。
抚千年、桑田海水，神游非昨。
对影三人成六客，更倚归舟夜泊。
尚听得、江城愁角。
渺渺美人兮南浦，耿余怀、感泪伤离索。
天正北，绕飞鹊。


rhythmic: 乳燕飞・贺新郎
author: 刘辰翁
content:
曾授茅山记。
共当年、二百七十，又三甲子。
昨上云台占云物，占得景风南至。
又恰是、封侯千岁。
行遍神州河洛外，早归来、庭下槐阴翠。
春万户，共生意。
溪翁图是参同契。
想金丹、圆成功行，活人相似。
顾我尊前歌赤壁，生子当如此耳。
笑华发、东坡年几。
弟不如人今老矣，看龙头、霄汉雌龙尾。
呼白石，为公起。


rhythmic: 乳燕飞・贺新郎
author: 刘辰翁
content:
过雨城西路。
看轻云、弄日花间，微寒如雾。
谁是宣华门守者，报我十分开五。
便痛饮、能销几度。
寄语後来看花客，待看花、莫待开成树。
成树也，半为土。
巢蜀锦今何许。
记西湖、聚景村庄，王亭谢墅。
冷落柯丘二三子，更问何园韩圃。
悄一笑、回车竹所。
点点守宫包红泪，纵倾城、一顾倾城顾。
家国事，正何与。


rhythmic: 瑞鹤仙
author: 刘辰翁
content:
正丹翁初度。
对花满江城，晓莺欲语。
崆峒在何处。
渐雨过农郊，劝耕问路。
州人争观。
问坡老、重来是否。
把看灯、传说风流，八境尽图新句。
如许。
老子文章，挥毫立马，脱靴嫌污。
太平易作。
听父老，歌襦裤。
愿使君小住，五风十雨。
重见一麸三黍。
又天边、飞诏殷勤，说相将去。
 >> 
词牌介绍


rhythmic: 高阳台
author: 刘辰翁
content:
雨枕莺啼，露班烛散，御街人卖花窠。
过眼无情，而今魂梦年多。
百钱曳杖桥边去，问几时、重到明河。
便人问，无了东风，此恨难磨。
落红点点入颓波。
任归春到海，海又成涡。
江上儿童，抱茅笑我重过。
蓬莱不涨枯鱼泪，但荒村、败壁悬梭。
对残阳，往往无成，似我蹉跎。


rhythmic: 声声慢
author: 刘辰翁
content:
西风坠绿。
唤起春娇，嫣然困倚修竹。
落帽人来，花艳乍惊郎目。
相思尚带旧子，甚凄凉、未妆束。
吟鬓底，伴寒香一朵，并簪黄菊。
却待金盘华屋。
园林静、多情怎禁幽独。
蛱蝶应愁，明日落红难触。
那堪雁霜渐重，怕黄昏、欲睡未足。
翠袖冷，且莫辞、花下秉烛。
 >> 
词牌介绍


rhythmic: 汉宫春
author: 刘辰翁
content:
雨入轻寒，但新未试，荒了东篱。
朝来暗惊翠袖，重倚屏帏。
明窗丽阁，为何人、冷落多时。
催重顿，妆台侧畔，画堂未怕春迟。
漫省茸香粉晕，记去年醉里，题字倾。
红炉未深乍暖，儿女成围。
茶香疏处，画残灰、自说心期。
容膝好，团栾分芋，前村夜雪初归。


rhythmic: 汉宫春
author: 刘辰翁
content:
疏影横斜，似故人安道，只在前溪。
年年望雪待月，漫倚吟矶。
千红万紫，到春来、也是寻思。
君不见，永阳江上，残梅冷雨丝丝。
有几情人似我，漫骑牛卧笛，乱插繁枝。
市门索笑憔悴，便作新知。
城楼画角，又无花、只落空悲。
但传说，寿阳一片，何曾迎面看飞。


rhythmic: 洞仙歌
author: 刘辰翁
content:
也曾海上，啖如瓜大枣。
海上归来相公老。
画堂深、满引明月清风，家山好、一笑尘生蓬岛。
六年春易过，赢得清阴，到处持杯藉芳草。
看明年此日，人在黄金台上，早整顿、乾坤事了。
但细数斋年几人存，更宰相高年，几人能到。
 >> 
词牌介绍


rhythmic: 洞仙歌
author: 刘辰翁
content:
有客从余，不计余无酒。
袖有蟠桃为君寿。
叹此桃再熟，也须年後。
甚辨得，转盼个偷桃手。
菊潭三十斛，月又月添，天赋先生日更久。
但黄杨长寸，闰年倒寸，似凭得到梧宫甚时候。
客又道奇特是阳生，後七日相看，醉春风柳。
 >> 
词牌介绍


rhythmic: 齐天乐
author: 刘辰翁
content:
枝头雨是青梅泪。
翻作一江春水。
鱼腹魂销，龙舟叫彻，不了湖亭张戏。
满庭芳芷。
正艾日高高，葛风细细。
试比陈人，人间除我更谁似。
浮沉君共我里。
记薰廊待对，闻鸡蹴起。
昨日蟾蜍，明朝蝇虎，身与渠衰更悴。
老夫病已。
任采绿采苓，为师为帝。
但有昌阳，倩酤扶路醉。
 >> 
词牌介绍


rhythmic: 齐天乐
author: 刘辰翁
content:
海枯泣尽天吴泪。
又涨经天河水。
万古鱼龙，雷收电卷，宇宙刹那间戏。
沉兰坠芷。
想重整荷衣，顿惊腰细。
尚有干将，冲牛射斗定何似。
成都桥动万里。
叹何时重见，鹃啼人起。
孤竹双清，紫荆半落，到此吟枯神瘁。
对床永已。
但梦绕青神，尘昏白帝。
重反离骚，众醒吾独醉。
 >> 
词牌介绍


rhythmic: 齐天乐
author: 刘辰翁
content:
蒋陵故是簪花路。
风烟奈何秋暑。
候馆凋梧，宫墙断柳，谁识当年倦旅。
余怀何许。
想上马人扶，翠眉愁聚。
旧日方回，而今能赋断肠语。
登高能赋最苦。
叹高高难问，欲望迷处。
蝶绕东篱，鸿翻上苑，那更画梁辞主。
来今往古。
漫湛辈同来，远公回去。
我醉安归，黄花扶路舞。
 >> 
词牌介绍


rhythmic: 江城梅花引
author: 刘辰翁
content:
几年城中无看灯。
夜三更。
月空明。
野庙残梅，村鼓自春声。
长笑儿童忙踏舞，何曾见，宣德棚，不夜城。
去年今年又伤心。
去年晴。
去年曾。
不似今年，闲坐处、却不曾行。
忆去年人、弹烛泪纵横。
想见西窗窗下月，窗下月，是无情，是有情。


rhythmic: 江城梅花引
author: 刘辰翁
content:
相思无处著春寒。
傍阑干。
湿阑干。
似我情怀，处处忆临安。
想见夜深村鼓静，灯晕碧，为傍人，说上元。
是花是雪无意看。
雨摧残。
雨摧残。
探春未还。
到春还、似不如闲。
感恨千般、憔悴做花难。
不惜与君同一醉，君不见，铜雀台，望老瞒。


rhythmic: 兰陵王
author: 刘辰翁
content:
雁归北。
渺渺茫茫似客。
春湖里，曾见去帆，谁遣江头絮风息。
千年记当日。
难得。
宽闲抱膝。
兴亡事，马上飞花，看取残阳照亭驿。
哀拍。
愿归骨。
怅毡帐何匹，酪何食。
相思青冢头应白。
想荒坟酹酒，过车回首，香魂携手抱相泣。
但青草无色。
语绝。
更愁极。
漫一番青青，一番陈迹。
瑶池黄竹哀离席。
约八骏犹到，露桃重摘。
金铜知道，忍去国，忍去国。


rhythmic: 兰陵王
author: 刘辰翁
content:
送春去。
春去人间无路。
秋千外、芳草连天，谁遣风沙暗南浦。
依依甚意绪。
漫忆海门飞絮。
乱鸦过，斗转城荒，不见来时试灯处。
春去。
最谁苦。
但箭雁沉边，梁燕无主。
杜鹃声里长门暮。
想玉树凋土，泪盘如露。
咸阳送客屡回顾。
斜日未能度。
春去。
尚来否。
正江令恨别，庾信愁赋。
苏堤尽日风和雨。
叹神游故国，花记前度。
人生流落，顾孺子，共夜雨。


rhythmic: 琐窗寒
author: 刘辰翁
content:
嫩绿如新，娇莺似旧，今吾非故。
空山过雨，留春春去。
似尊前曲曲阳关，行人回首江南处。
漫停云低黯，征衫憔悴，酒痕犹污。
欲语。
浑未住。
记匹马经行，风林烟树。
家山何在，想见绿窗啼雾。
又何堪满目凄凉，故园梦里能归否。
但数声、惊觉行云，重省佳期误。
 >> 
词牌介绍


rhythmic: 归朝歌
author: 刘辰翁
content:
最是一人称好处。
昨日小春留得住。
梅花信信望东风，须待公归香满路。
年时今已度。
长是巴山深夜雨。
宣又召，凯还簇簇，要见寿觞举。
扫尽窝蜂闲绣斧。
叠鼓春声欢岁暮。
燕台剑履趣锋车，银信低低传好语。
紫貂裘脱与。
肘印累累映三组。
但重省，西来斗水，忘却爱卿取。


rhythmic: 大圣乐
author: 刘辰翁
content:
芳草如云，飞红似雨，卖花声过。
况回首、洗马塍荒，更寒食、宫人斜闭，烟雨铜驼。
提壶卢何所得酒，泥滑滑、行不得也哥哥。
伤心处，斜阳巷陌，人唱西河。
天下事，不如意十常八九，无奈何。
论兵忍事，对客称好，面皱如靴。
广武噫嘻，东陵反覆，欢乐少兮哀怨多。
休眉锁。
问朱颜去也，还更来麽。


rhythmic: 宝鼎现
author: 刘辰翁
content:
红妆春骑。
踏月影、竿旗穿市。
望不尽、楼台歌舞，习习香尘莲步底。
箫声断、约彩鸾归去，未怕金吾呵醉。
甚辇路、喧阗且止。
听得念奴歌起。
父老犹记宣和事。
抱铜仙、清泪如水。
还转盼、沙河多丽。
漾明光连邸第。
帘影冻、散红光成绮。
月浸葡萄十里。
看往来、神仙才子。
肯把菱花扑碎。
肠断竹马儿童，空见说、三千乐指。
等多时春不归来，到春时欲睡。
又说向、灯前拥髻。
暗滴鲛珠坠。
便当日、亲见霓裳，天上人间梦里。


rhythmic: 祝英台近
author: 刘辰翁
content:
昨朝晴，今朝雨。
渺莽遽如许。
厌听儿童，总是涨江语。
是谁力挽天河，误他仙客，并失却、乘槎来路。
断肠苦。
翦烛深夜巴山，酒醒听如故。
勃荷衣，堕泪少乾土。
从初错铸鸱夷，不如归去，到今此、欲归何处。
 >> 
词牌介绍


rhythmic: 祝英台近
author: 刘辰翁
content:
看师师、成蝶蝶。
蹙尽不成叠。
欲试搔头，花重怎堪捻。
是谁抛过东墙，今无赤凤，梦得似、那人身捷。
年时腊。
曾笑梅梢和豆，去月忽如荚。
便向龙门，无复钏金接。
待教开到琼林，阆仙重见，又谁念、昆明前劫。
 >> 
词牌介绍


rhythmic: 忆旧游
author: 刘辰翁
content:
渺山城故苑，烟横绿野，林胜青油。
甚相思只在，华清泉侧，凝碧池头。
故人念我何处，坠泪水西流。
念寒食如君，江南似我，花絮悠悠。
不知身南北，对断烟禁火，蹇六年留。
恨听莺不见，到而今又恨，成愁。
去年相携流落，回首隔芳洲。
但行去行来，春风春水无过舟。


rhythmic: 花犯
author: 刘辰翁
content:
海山昏，寒云欲下，低低压吹帽。
平沙浩浩。
想关塞无烟，时动衰草。
苏郎卧处愁难扫。
江南春不到。
但怅望、雪花夜白，人间憔悴好。
谁知广寒梦无，丁宁白玉炼，不关怀抱。
看清浅、桑田外，尘生热恼。
待说与、天公知道。
期腊尽春来事宜早。
更几日、银河信断，梅花容易老。


rhythmic: 花犯
author: 刘辰翁
content:
甚天花、纷纷坠也，偏偏著余帽。
乾坤清皓。
任海角荒荒，都变瑶草。
落梅天上无人扫。
角吹吹不到。
想特为、东皇开宴，琼林依旧好。
看儿贪耍不知寒，须塑就玉狮，置儿怀抱。
奈转眼、今何在，泪痕成恼。
白发翁翁向儿道。
那曲巷袁安爱晴早。
便把似、一年春看，惜花花自老。


rhythmic: 酹江月・念奴娇
author: 刘辰翁
content:
冰肌玉骨，笑嫣然、总是风尘中物。
谁扫一枝，流落到、绝域高台素壁。
匹马南来，千山万水，为访林间雪。
渊明爱菊，不知谁是花杰。
憔悴梦断吴山，有何人报我，前村夜发。
蜡屐霜泥烟步外，转入波光明灭。
雪後风前，水边竹外，岁晚华余发。
戴花人去，江妃空弄明月。


rhythmic: 酹江月・念奴娇
author: 刘辰翁
content:
四无谁语，待推窗、初见江南风物。
索笑巡檐无奈处，悄隔东邻一壁。
有酒如船，招呼满载，只欠枝头雪。
疏花冷眼，坐中都是词杰。
堪恨几日西郊，寻消问息，肯向吟边发。
著意相看，又恐是、六出幻成还灭。
恼恨儿童，攀翻顶戴，不到先生发。
明朝重省，初三知属谁月。


rhythmic: 酹江月・念奴娇
author: 刘辰翁
content:
五朝寿俊，算生平占得、淳熙四四。
三万六千三万了，剩有一千饶底。
三百年间，和风丽日，几个能销此。
约山山笑，先生不负山矣。
今岁甲子重阳，待重数，五百十三甲子。
吟万首诗更自和，岁岁寿诗自喜。
若比潞公，如今年纪，犹是平章事。
先生抚掌，问他闲日能几。


rhythmic: 酹江月・念奴娇
author: 刘辰翁
content:
西风处士，例一枝团月，咸平印印。
千古诗宗传不绝，至竟被渠道尽。
雪返香魂，霜吹晓怨，肯受东君聘。
罗浮梦转，兔环知是谁孕。
未说烟雨江南，垂垂青子，须要调金鼎。
愁绝西山明秀处，依旧鹤南飞影。
我白君元，君词我和，各自为长庆。
後来桃李，遥遥别是花信。


rhythmic: 酹江月・念奴娇
author: 刘辰翁
content:
棹歌齐发，江云暮、吹得湘愁成雨。
小酌千年，知他是、阿那年时沈午。
日落长沙，风回极浦，黯不堪延伫。
吴头楚尾，非关四面为楚。
几度唤起醒累，淋漓痛饮，不学愁余句。
踏鲤从鼋胥涛上，怎不化成龙去。
越女吴船，燕歌赵舞，世世悠悠许。
明朝寂寂，双双飞下鸣鹭。


rhythmic: 酹江月・念奴娇
author: 刘辰翁
content:
岁寒相命，算人间、除了梅花无物。
窥宋三年又不是，草草东邻凿壁。
偃蹇风前，沉吟竹外，直待天骄雪。
白家人至，一枝横出终杰。
寂寞小小疏篱，探花使断，知复何时发。
北驿不来春又远，只向窗前埋灭。
好在冰花，著些风筱，怎不清余发。
补之去後，墨梅又有明月。


rhythmic: 酹江月・念奴娇
author: 刘辰翁
content:
遥怜儿女，未解忆长安、十年前月。
徙倚桂枝空延伫，无物同心堪结。
冷落江湖，萧条门巷，犹著西楼客。
恨无铁笛，一声吹裂山石。
休说起舞登楼，那人已先我，渡江横楫。
圆缺不销青冢恨，漠漠风沙如雪。
西母长生，素娥好在，何皓当时发。
山河如此，月中定是何物。


rhythmic: 酹江月・念奴娇
author: 刘辰翁
content:
团团桂影，怕人道、大地山河里许。
旧日影娥池未缺，惊断霓裳歌舞。
雪白长城，金明古驿，尽是乘槎路。
少年白发，自无八骏能去。
犹记流落荒滨，故人相过，共吹箫前度。
无酒无鱼空此客，昨夜留之不住。
睡起披衣，行吟坐对，又有重圆处。
不知今夕，那人有甚佳句。


rhythmic: 酹江月・念奴娇
author: 刘辰翁
content:
城中十万，有何人、和我乌乌鸣瑟。
对影娥成三处，谁料尊中无月。
翦纸吹成，长梯摘取，儿戏那堪惜。
洞庭夜白，一声聊破空阔。
休说二十四桥，便一分无赖，有谁谁识。
一枕秋衾南北梦，好好娟娟成雪。
旧日少游，锦袍玉笛，醉卧藤阴石。
萧然今夕，无鱼无酒无客。


rhythmic: 满江红
author: 刘辰翁
content:
淡淡胭脂，似褪向、景阳鸳石。
依然是、春睡未足，捧心犹癖。
藉甚不禁君再顾，嫣然却记渠初拆。
黯销魂、欲尽更堪怜，终难得。
犹记是，卿卿惜。
空复见，谁谁摘。
但当时一笑，也成陈迹。
我懒花残都已往，诗朋酒伴犹相觅。
听连宵、又雨又还晴，鸠鸣寂。
 >> 
词牌介绍


rhythmic: 满江红
author: 刘辰翁
content:
何许相求，且不是、南温北石。
也欲学、绝交高论，自陈余癖。
万里鱼书长记忆，十年波浪伤离拆。
算此舟、不是剡溪舟，空回得。
非出处，何须惜。
非瑕，何须摘。
看雪销鸿去，有何留迹。
安石岂无同乐意，玄真不是朝廷觅。
但眼前、真率暂相违，歌声寂。
 >> 
词牌介绍


rhythmic: 满江红
author: 刘辰翁
content:
莺语依然，但春去、人间无约。
谁念我、吟情憔悴，醉魂落魄。
尽日只将行卷续，有时自整残棋著。
向黄昏、细雨闷无，青梅落。
南又北，相思错。
朝异暮，人情薄。
漫踌躇在目，奢华如昨。
海底月沉天上兔，辽东人化扬州鹤。
记龙云、波浪岂能平，天难托。
 >> 
词牌介绍


rhythmic: 满江红
author: 刘辰翁
content:
十岁儿童，看骑竹、花阴满城。
与新第、桐乡孙子，高下齐生。
倚枕不寻柯下梦，举头自爱橘中名。
但有时、米价问如何，公助平。
东西塾，听书声。
长短卷，和诗成。
总神仙清福，前辈家庭。
试问凌烟图相国，何如洛寺写耆英。
甚天公、属意富民侯，银信青。
 >> 
词牌介绍


rhythmic: 八声甘州
author: 刘辰翁
content:
问海棠花下，又何如、玄都观中游。
叹巢蜀锦，常时不数，前度何稠。
谁见宣华故事，歌舞簇遨头。
共是西江水，不解西流。
在处繁华如梦，梦占人年少，生死堪羞。
任倾城倾国，风雨一春休。
醉逢君、何须有约，醉留君、系不住扁舟。
空又失，花前一笑，绿尽芳洲。


rhythmic: 八声甘州
author: 刘辰翁
content:
看团团、一物大如杯，时复几何秋。
俯天涯海角，今来古往，人物如流。
想见霓裳歌罢，无物与浇愁。
惟有当时树，香满琼楼。
谁念南楼老子，倚西风尘满，心事悠悠。
便班姬袖里，明月一时休。
叹年年、吹箫有约，又一番、鹤梦雪堂舟。
池上久，满身风露，还索衣裘。


rhythmic: 八声甘州
author: 刘辰翁
content:
记前朝、鹤会又重来，攀翻第三桃。
看云华授策，麻姑擘脯，嬴女吹箫。
寻思曲江旧事，宫锦胜龙标。
奏罢清华梦，独立春宵。
不数相州锦样，是调羹御手，重解金貂。
但今年此日，疏了醉葡萄。
闻老仙、衣冠皓伟，又丁宁、天语著儿招。
都人望，回班赐第，赤舄飞朝。


rhythmic: 八声甘州
author: 刘辰翁
content:
但秋风、年又一年深，不禁长年悲。
自景阳钟断，馆娃宫闭，冷落心知。
千树西湖杨柳，更管别人离。
看取茂陵客，一去无归。
都是旧时行乐，漫烟销日出，水绕山围。
看人情荏苒，不似鹧鸪飞。
听砧声、遥连塞外，问三衢、道上去人稀。
销凝久，残阳短笛，似我欷。


rhythmic: 八声甘州
author: 刘辰翁
content:
看飘飘、万里去东流，道伊去如风。
便锦缆危潮，青山御宿，烟雨啼红。
愁是明朝酒醒，听著返魂钟。
留得春如故，了不关侬。
春亦去人远矣，是别情何薄，归兴何浓。
但江南好□，未便到芙蓉。
念今夜、初程何处，有何人、垂袖舞行宫。
青青柳，留君如此，如此匆匆。


rhythmic: 八声甘州
author: 刘辰翁
content:
甚花间、儿女笑盈盈。
人添雪狮成。
任踏青无路，凌波有地，步步光尘。
招得梅妃魂也，好似去年春。
柳亦何曾絮，都是云英。
休道东皇诞漫，到茶烟歇後，谁浊谁清。
赖谢娘好语，端胜解围兵。
看昨朝、天公雨粟，定大家、快活社翁平。
春晴好，溶溶雨尽，听卖花声。


rhythmic: 水龙吟
author: 刘辰翁
content:
何须银烛红妆，菜花总是曾留处。
流觞事远，绕梁歌断，题红人去。
绕蝶东墙，啼莺修竹，疏蝉高树。
叹一春风雨，归来抱膝，怀往昔、自凄楚。
遥望东门柳下，梦参差、欲归幽路。
断红芳草，连空积水，凭高坠雾。
水洗铜驼，天清华表，升平重遇。
但相如老去，江淹才尽，有何人赋。
 >> 
词牌介绍


rhythmic: 水龙吟
author: 刘辰翁
content:
多年袖瓣心香，重新拈出为公寿。
唤起老龙，如今正是，欠伸时候。
弱语闻莺，轻阴转柳，弦薰未透。
信江南，自有真孺未用，须待见、衮和绣。
闻说锋车在道，更四辈、传宣来骤。
蟠胸何限，天门夜对，春宫晨奏。
梅子阴浓，菖蒲花老，枯槔闲後。
但北关下泽，遗民社在，贺公归昼。
 >> 
词牌介绍


rhythmic: 水龙吟
author: 刘辰翁
content:
看人削树成槎，布帆海上秋风浪。
白头坡老，知津水手，倚桄榔杖。
九点齐州，半生髀肉，烟尘苍莽。
但北窗梦转，青阴满眼，抚陈迹、玩新涨。
世事艰难已遍，笑而今、不堪重想。
龙筋虎骨，根深伏兔，擎空千丈。
礼乐文章，终须梦卜，南人为相。
问凌烟生面，他时彷佛，似何人像。
 >> 
词牌介绍


rhythmic: 水龙吟
author: 刘辰翁
content:
闲思十八年前，依稀正是公年纪。
铜驼陌上，乌衣巷口，臣清如水。
是处风筝，满城昼锦，儿郎俊伟。
但幅巾藜杖，低垂白鬓，用与绮、问何里。
最忆他年甘旨。
也曾经、三仕三已。
至今结习，馀年未了，业多生绮。
安得滕廛，移将近市，长薰晋鄙。
望福星炯炯，西江千里，待公来社。
 >> 
词牌介绍


rhythmic: 水龙吟
author: 刘辰翁
content:
多年绿幕黄帘，瓶花黯黯无谁主。
荀陈迹远，燕吴路断，何人星聚。
四圣楼台，水仙华表，冷烟和雨。
但徘徊梦想，美人不见，空犹记、铁炉步。
过尽凉风天末，坠华笺、行行飞翥。
一端翠织，锦鲸茅屋，天吴惊舞。
念我何辰，涸阴冰子，生怜金虎。
恨儿痴不了，山川悠缅，共君黉宇。
 >> 
词牌介绍


rhythmic: 水龙吟
author: 刘辰翁
content:
征衫春雨纵横，可曾湿得飞花透。
知君念我，溪南徙倚，谁家红袖。
藉草成眠，簪花倚醉，狂歌扶手。
叹故人何处，闻鹃堕泪，春去也、到家否。
说与东风情事，怕东风、似人眉皱。
乱山华屋，残邻废里，不堪回首。
寒食江村，牛羊丘陇，茅檐酤酒。
笑周秦来往，与谁同梦，说开元旧。
 >> 
词牌介绍


rhythmic: 水龙吟
author: 刘辰翁
content:
孤烟澹澹无情，角声正送层城暮。
伤怀绝似，龙山罢後，骑台沉处。
珠履三千，金人十二，五陵无树。
叹岐王宅里，黄公垆下，空鼎鼎、记前度。
几许英雄文武。
酒不到、故人坟土。
平生破帽，几番摇落，受西风侮。
昨日如今，明年此会，俯然怀古。
便东篱甲子，花开花谢，不堪重数。
 >> 
词牌介绍


rhythmic: 宴春台
author: 刘辰翁
content:
五十三年，韶华刚度，今年夏五十三。
瑞鹤朝来，待公弥月重探。
人生贵寿多男。
看斓斑室，添个荷衫。
□□□，亭亭八面，醉倚红酣。
承平故事，暇日清谈。
云龙风虎，塞北江南。
午桥午枕，羲皇白日如。
手种蟠桃，明年看取，实大如柑。
奈何堪。
天妒人睡美，趣趁朝参。


rhythmic: 扫花游・扫地游
author: 刘辰翁
content:
春台路古，想店月潭云，鸡鸣关候。
巾车尔久。
记湘累降日，留词劝酒。
不是行边，待与持杯论斗。
算吾寿。
已待得河清，万古晴昼。
京国事转手。
漫宫粉堆黄，髻妆啼旧。
瑶池在否。
自刘郎去後，宴期重负。
解事天公，道是全无又有。
浯溪友。
笑浯溪、至今聱叟。


rhythmic: 霓裳中序第一
author: 刘辰翁
content:
银河下若木。
暖涨一川春雾绿。
白凤徘徊清淑。
似沉水无烟，汤千斛。
柔肌暗粟。
想临流、娇喷轻触。
空恨恨，何人热恼，却忆冷泉掬。
酥玉。
未谙汤沐。
深又浅、荡摇心目。
云蒸雨渍翻覆。
泛影浮红，飘飘相逐。
裳衣还未欲。
蓦自怪、野鸳双浴。
华清远，寒猿夜绕，落月可能漉。


rhythmic: 瑞龙吟
author: 刘辰翁
content:
老人语。
曾见昨日开炉，坠天花否。
生年不合荒荒，枯根薄命，婵娟误汝。
那知许。
女乐如烟点点，江南处处。
何时重到湖，淋漓载酒，依稀吊古。
终待胭脂露掌，弄鸥招鹤，凭君画取。
万柳漫堤，一丝一泪垂雨。
絮里，又送金铜去。
漫肠断、王孙望帝，呕心囊句。
市隐今成趣。
袖回地狭，天吴凤舞。
莫是青州谱。
怎不早，翩翩向青州住。
回头蜃海，已沉花雾。


rhythmic: 满庭芳
author: 刘辰翁
content:
千骑家山，一觞父老，前有韩魏公来。
青原上巳，才见寿筵开。
欧公云间还见，忆相州、更自迟回。
公知否，福星分野，飞骑不须排。
留春亭下草，雪霜过了，依旧春。
待留春千岁，日醉千杯。
却怕催归丹诏，栋明堂、须要雄材。
趋朝去，西风便面，只手障浮埃。
 >> 
词牌介绍


rhythmic: 满庭芳
author: 刘辰翁
content:
空谷无花，新有酒，去年穷胜今年。
蛩吟蛩和，且省费蛮笺。
闻说先生去也，江南岸、缚草为船。
依然在，山栖寒食，路断却归廛。
老人，三又两，清风作供，晴日生烟。
但高高杜宇，不办行缠。
几度披衣教我，二升内、煮石烧铅。
休重道，玉龙无孔，夜夜叫穿天。
 >> 
词牌介绍


rhythmic: 木兰花慢
author: 刘辰翁
content:
午桥清夜饮，花露重、烛光寒。
约处处行歌，朝朝买酒，典却朝衫。
尊前自堪一醉，但落红、枝上不堪安。
归去柳阴行月，酒醒画角声残。
王宫。
难得似君闲。
闲我见君难。
记李陌看花，光阴冉冉，风雨番番。
相逢故人又别，送君归、斜日万重山。
江上愁思满目，离离芳草平阑。


rhythmic: 木兰花慢
author: 刘辰翁
content:
自崆峒麦熟，耕犊满、桔槔闲。
笑吾党清谈，长衣具，更进贤冠。
仓皇庇公宇下，便秋风、江上不惊寒。
雪夜入三城易，槐阴护一家难。
东山。
零雨几时还。
领客竹林间。
看满座空尊，轻裘缓带，绿鬓朱颜。
风流一笑余事，定碑金、无恙庾家完。
又赋南烹初食，明朝餐玉何山。


rhythmic: 永遇乐
author: 刘辰翁
content:
璧月初晴，黛云远澹，春事谁主。
禁苑娇寒，湖堤倦暖，前度遽如许。
香尘暗陌，华灯明昼，长是懒携手去。
谁知道，断烟禁夜，满城似愁风雨。
宣和旧日，临安南渡，芳景犹自如故。
缃帙流离，风鬟三五，能赋词最苦。
江南无路，州今夜，此苦又谁知否。
空相对，残无寐，满村社鼓。
 >> 
词牌介绍


rhythmic: 永遇乐
author: 刘辰翁
content:
灯舫华星，崖山碇口，官军围处。
璧月辉圆，银花焰短，春事遽如许。
麟洲清浅，鳌山流播，愁似汨罗夜雨。
还知道，良辰美景，当时邺下仙侣。
而今无奈，元正元夕，把似月朝十五。
小庙看灯，团街转鼓，总是添恻楚。
传柑袖冷，吹藜漏尽，又见岁来岁去。
空犹记，弓弯一句，似虞兮语。
 >> 
词牌介绍


rhythmic: 内家娇
author: 刘辰翁
content:
结客少年场。
携高李、闻笛赋游梁。
看汉水淮山，高楼共卧，融尊郑驿，飞盖相望。
春风里，种他红与白，笑我懒中忙。
供奉後来，玄都桃改，佳人好在，庾岭梅香。
何处最难忘。
会稽归鬓晚，空带吴霜。
赢得黄冠野服，笑傲羲皇。
看花外小车，出长生洞，橘中二老，斗智琼黄。
称寿堂添十字，孙认三房。


rhythmic: 六州歌头
author: 刘辰翁
content:
向来人道，真个胜周公。
燕然眇。
浯溪小。
万世功。
再建隆。
十五年宇宙，宫中膺。
堂中伴。
翻虎鼠，搏雀，覆蛇龙。
鹤发庞眉，憔悴空山久，来上东封。
便一朝符瑞，四十万人同。
说甚东风。
怕西风。
甚边尘起，渔阳惨。
霓裳断。
广寒宫。
青楼杳。
朱门悄。
镜湖空。
里湖通。
大纛高牙去，人不见，港重重。
斜阳外，芳草碧，落花红。
抛尽黄金无计，方知道、前此和戎。
但千年传说，夜半一声铜。
何面江东。


rhythmic: 六丑
author: 刘辰翁
content:
看东风海底，送落日、飞空如掷。
醉游暮归，怕西州堕策。
归路偏失。
记上元时节，千门立马，望金坡残雪。
素娥推下团栾辙。
塞草惊尘，河水渡楫。
悠悠雨丝风拂。
但相随断雁，时度荒泽。
回头紫陌。
梦归归未得。
憔悴江南，秋风旧客。
去年说著今日。
漫故人相命，玳筵鸣瑟。
愁汗漫、全林杯窄。
况飘泊相遇，当时老叟，梨园歌籍。
高歌为我几回阕。
似子规、落月啼乌悄，傍人泪滴。


rhythmic: 百字令・念奴娇
author: 刘辰翁
content:
少微星小。
抚剑气横空，隐见林杪。
夜来宋都如雨，更长得奇哉皎。
与汝三龄，览余初度，一语占先兆。
暮年喜见，甲申聚五星照。
堪叹亡国馀民，老人孺子，尔汝霜桥晓。
骑马听鸡朝寂寞，梦入南枝三绕。
洛社耆英，行窝真率，著我真堪笑。
与公试数，开禧嘉定宝绍。


rhythmic: 百字令・念奴娇
author: 刘辰翁
content:
洞房停烛，似新岁，数到上元时节。
一盏屠苏千岁酒，添得新人罗列。
昨日迎长，今朝献寿，尝团团佳月。
永和春好，用之不竭嘉客。
见说海上归来，有如瓜大枣，无人分得。
六十二三刘梦得，输与香山乐色。
菱谷二绡，杨枝春草，歌舞琵琶笛。
只愁元日，玉龙催上金驿。


rhythmic: 莺啼序
author: 刘辰翁
content:
匆匆何须惊觉，唤草庐人起。
算成败利钝，非臣逆睹，至死後已。
又何似、采桑八百，看蚕夜织小窗里。
漫二升自苦，教人吊卧龙里。
别有佳人，追桃恨李。
拥凝香绣被。
争知道、壮士悲歌，萧萧正度寒水。
问荆卿、田横古墓，更谁载酒为君酹。
过霜桥落月，老人不见遗履。
置之勿道，逝者如斯，甚矣衰久矣。
君其为吾归计，为耕计。
但问某所泉甘，何乡鱼美。
此生不愿多才艺。
功名马上兜鍪出，莫书生、误尽了人间事。
昔年种柳江潭，攀枝折条，噫嘻树犹如此。
登高一笑，把菊东篱，且复聊尔耳。
试回首、龙山路断，走马台荒，渭水秋风，沙河夜市。
休休莫莫，毋多酌我，我狂最喜高歌去，但高歌、不是番腔底。
此时对影成三，呼娥起舞，为何人喜。


rhythmic: 莺啼序
author: 刘辰翁
content:
闷如愁红著雨，卷地吹不起。
便故人渺渺，相逢前事，欲语还已。
凝望久、荒城落日，五湖四海烟浪里。
问而今何处，寄声旧时邻里。
闲说那回，海上苏李。
雪深夜如被。
想携手、汉天不语，叫□不应疑水。
待河梁、一尊落月，生非死别君如酹。
望故人阁上，依稀长剑方履。
古人已矣，垂名青史，谓当如此矣。
又谁料浮沈，自得鱼计。
赏心乐事，良辰美景，撞钟舞女，朱门大第。
雕鞍骏马番装笠，笑虚名何与身前事。
区区相望，饿死西山，悬目东门，人生何乐为此。
古人已矣，天下英雄，使君与操耳。
听喔喔、鸡鸣早起，屡舞徘徊，痛饮高楼，狂歌过市。
苍苍万古，羲农周孔，文章事业星辰上，到而今、枯见银河底。
笑他黄纸除君，红旗报我，为君助喜。


rhythmic: 莺啼序
author: 刘辰翁
content:
愁人更堪秋日，长似岁难度。
相携去、晚登高，高极正犯愁处。
常是恨、古人无计，看今人痴绝如许。
但东篱半醉，残灯自修菊谱。
归去来兮，怨调又苦。
有寒余赋。
湖山外、风笛阑干，胡床夜月谁据。
恨当时、青云跌宕，天路断、险艰如许。
便桥边，卖镜重圆，断肠无数。
是谁玉斧，惊堕团团，失上界楼宇。
甚天误、婵娟余误。
悔却初念，不合梦他，霓裳楚楚。
而今安在，枫林关塞，回头忆著神仙处，漫断魂飞过湖江去。
时时说与，地上群儿，青琐瑶台，阆风悬圃。
琵琶往往，凭鞍劝酒，千载能胡语。
叹自古、宫花薄命，汉月无情，战地难青，故人成土。
江南憔悴，荒村流落，伤心自失梨园部，渺空江、泪隔芦花雨。
相逢司马风流，湿尽青衫，欲归无路。


rhythmic: 沁园春
author: 刘辰翁
content:
六十一翁，垂银带鱼，插四角轮。
把百个今朝，重排花甲，十年前事，似臼齑辛。
骰选功名，酒中富贵，管取当筵满劝旬。
槐知道，待二郎做甚，父子封申。
便应际会昌辰。
怕林下相逢未是真。
看焚芰裂荷，起锺山笑，卖田僦马，堕贡生贫。
後六十年，有无穷事，是宰官身是报身。
年来好，莫做他宰相，便是全人。
 >> 
词牌介绍


rhythmic: 沁园春
author: 刘辰翁
content:
刘子生时，当月下弦，输大半轮。
记孤馆望云，朝饥讽午，寒炉拥雪，岁晚盘辛。
比似先生，两壬相望，岂止参差一二旬。
明年好，算乞浆得酒，酉胜如申。
吾辰。
定是雌辰。
听穷鬼揶揄数得真。
但鹤唳华亭，贵何似贱，珠沈金谷，富不如贫。
明月清风，晴春暖日，出入千重云水身。
吾老矣，叹臣之少也，已不如人。
 >> 
词牌介绍


rhythmic: 沁园春
author: 刘辰翁
content:
成佛生天，自是两途，任祖生先。
看二三大老，依稀吾榜，几多新进，小少齐年。
紫陌相逢，青山独往，倚杖鹤鸣听布泉。
百年里，但儿时难得，老後依然。
吾牛已不耕田。
更雨滑泥深自在鞭。
叹十年波浪，悠悠何补，三生石上，种种无缘。
白发来呵，朱颜去也，一曲狂歌落酒边。
谁似我，似官奴出籍，散圣安禅。
 >> 
词牌介绍


rhythmic: 沁园春
author: 刘辰翁
content:
十八年间，黄公垆下，崔九堂前。
叹人生何似，飘花陌上，妾身难托，卖镜桥边。
隔幔云深，绕梁声彻，不负杨枝旧日传。
主人好，但留髡一石，空恼彭宣。
不因浩叹明年。
也不为青衫怆四筵。
念故人何在，旧游如梦，清风明月，野草荒田。
俯仰无情，高歌有恨，四壁萧条久绝弦。
秋江晚，但一声河满，我自潸然。
 >> 
词牌介绍


rhythmic: 沁园春
author: 刘辰翁
content:
九日黄花，渊明之後，谁当汝俦。
记龙山昨夜，寒泉九井，帽轻似叶，须戟如虬。
庾扇西风，孔林落照，银海横波十二楼。
闲笑道，那华亭上蔡，再见何由。
人生似我何求。
算惟有高人高处游。
笑如今别驾，前时方外，尘埃半百，岁月如流。
如此连墙，今年不见，一首犹胜万户侯。
偷闲好，便明朝有约，莫莫休休。
 >> 
词牌介绍


rhythmic: 沁园春
author: 刘辰翁
content:
春汝归欤，风雨蔽江，烟尘暗天。
况雁门厄塞，龙沙渺莽，东连吴会，西至秦川。
芳草迷津，飞花拥道，小为蓬壶借百年。
江南好，问夫君何事，不少留连。
江南正是堪怜。
但满眼杨花化白毡。
看兔葵燕麦，华清宫里，蜂黄蝶粉，凝碧池边。
我已无家，君归何里，中路徘徊七宝鞭。
风回处，寄一声珍重，两地潸然。
 >> 
词牌介绍


rhythmic: 沁园春
author: 刘辰翁
content:
笑贡生狂，日日弹冠，西望王阳。
待泥封屡下，蒲轮不至，卖琅琊产，办舍人装。
厚绿故人，黄金有术，何不分伊肘後方。
他年老，三千里外，八十思乡。
何如吾寿华堂。
在丞相东山旧第旁。
任王人亲至，不妨高枕，吾州盛事，更短邻墙。
我学希夷，邀公共坐，游戏壶中日月长。
山僧道，成仙未晚，救火须忙。
 >> 
词牌介绍


rhythmic: 水调歌头
author: 刘辰翁
content:
鹤会正阳後，又为此公来。
向时圯上，不似魁梧出尘埃。
少日河东赋手，醉里新丰对草，谈笑上金台。
太子少灵气，马客岂仙才。
紫貂裘，骇犀剑，鹦鹉杯。
龙涎沈水是浅，薄命有人猜。
闻说老仙清健，想见风姿皓伟，天语快行催。
凫舄看双去，槐第似亲栽。
 >> 
词牌介绍


rhythmic: 水调歌头
author: 刘辰翁
content:
五五复五五，二八且重重。
後天先甲如此，满月喜相逢。
一日须倾三百，月小又输一日，不满九千锺。
但愿客常满，莫问海尊空。
赋长篇，赓短韵，剩谈丛。
乱来风日自美，一橘两衰翁。
几见东陵瓜好，又看西邻葵烂，半醉半醒中。
偶得洞宾象，混混起相从。
 >> 
词牌介绍


rhythmic: 水调歌头
author: 刘辰翁
content:
夫子惠收我，谓我古心徒。
闲居有客无酒，有酒又无鱼。
报道犀兵远坠，问讯陈人何似，陈似隔年萸。
天壤亦大矣，知有孔融乎。
白雪歌，丹元赞，赫蹄书。
洪崖何自过我，便作授经图。
教我天根骑月，规我扶摇去意，餐我白芝符。
从此须溪里，更著赤松湖。
 >> 
词牌介绍


rhythmic: 水调歌头
author: 刘辰翁
content:
先生岂我辈，造物乃其徒。
荷衣自放林壑，亦未弃银鱼。
留得东篱晚节，笑倒龙山秃帽，一醉插茱萸。
天下有大老，携手盍归乎。
别头经，三昼梦，一编书。
向之麟者止矣，且看老溪图。
历遍後天既未，依约明朝三五，乾体适当符。
还以奉公寿，不是讲鹅湖。
 >> 
词牌介绍


rhythmic: 水调歌头
author: 刘辰翁
content:
似似不常似，似我一生徒。
画工自画龙种，忽近海飞鱼。
大笑北宫称弟，遂使西河疑女，同气自椒萸。
且谓杜公者，即是老君乎。
日给华，芎本，薛羊书。
马师真只这是，可是浮图。
大小卢同马异，天下使君与操，但欠虎铜符。
说甚左眼痣，已过洞庭湖。
 >> 
词牌介绍


rhythmic: 水调歌头
author: 刘辰翁
content:
不成三五夜，不放霎时晴。
长街灯火三两，到此眼方明。
把似每时庭院，传说个般障子，无路与君行。
推手复却手，都付断肠声。
漏通晓，灯收市，人下棚。
中山铁马何似，遗恨杳难平。
一落掺挝声愤，再见大晟舞罢，乐事总伤情。
便有尘随马，也任雨霖铃。
 >> 
词牌介绍


rhythmic: 水调歌头
author: 刘辰翁
content:
明月几万里，与子共中秋。
古今良夜如此，寂寂几时留。
何处胡笳三弄，尚有南楼馀兴，风起木飕飕。
白石四山立，玉露下平洲。
醉青州，歌赤壁，赋黄楼。
人间安得十客，谭笑发中流。
看取横江皓彩，犹似沈河白璧，光气彻天浮。
举首快哉去，灯火见神州。
 >> 
词牌介绍


rhythmic: 水调歌头
author: 刘辰翁
content:
群动各已息，在汝梦中游。
尘埃大地如水，儿女不堪愁。
寂寂古人安在，冉冉吾年如此，何处有高楼。
客有洞箫者，泪下不能收。
庾楼坠，秦楼渺，楚楼休。
知公所恨何事，不是为封侯。
自有此山此月，说甚何年何处，重泛木兰舟。
起舞酹英魄，馀愤海西流。
 >> 
词牌介绍


rhythmic: 水调歌头
author: 刘辰翁
content:
寂寂复寂寂，此月古时明。
银河也变成陆，灰劫断槎横。
历落英雄孺子，灭没龙光牛斗，胜败黯然平。
玉笛叫空阔，终有故人情。
雁南飞，乌绕树，鹤归城。
问君有酒，何不鼓瑟更吹笙。
我饮呜呜起舞，我舞白发，顾影可怜生。
旧日中秋客，几处几回晴。
 >> 
词牌介绍


rhythmic: 水调歌头
author: 刘辰翁
content:
此夕酹江月，犹记濯缨秋。
濯缨又去如水，安得主人留。
旧日登楼长笑，此日新亭对泣，秃鬓冷飕飕。
木落下极浦，渔唱发中洲。
芙蓉阙，鸳鸯阁，凤凰楼。
夜深白露纷下，谁见湿萤流。
自有此生有客，但恨有鱼无酒，不了一生浮。
重省看潮去，今夕是杭州。
 >> 
词牌介绍


rhythmic: 水调歌头
author: 刘辰翁
content:
不饮强须饮，不饮奈何明。
也曾劬秃当了，依旧滑如冰。
一吸金波荡漾，再吸琼楼倾倒，吾杓亦长盈。
试入壶中看，只似世间晴。
饮连江，江连月，月连城。
十年离合老矣，悲喜得无情。
想见凄然北望，欲说明年何处，衣露为君零。
同此大圆镜，握手认环瀛。
 >> 
词牌介绍


rhythmic: 水调歌头
author: 刘辰翁
content:
仙掌下驰道，清露滴芙蓉。
无似酒初醒，身世笑颦中。
万朵花灯夜宴，一叶扁舟海岛，寂寂五更风。
误赏明妆靓，愁思满青铜。
陂六六，三十六，渺何穷。
江南曲曲烟雨，谁是醉施翁。
但恨才情都老，无复风流曾梦，缥缈赋惊鸿。
寄语清净社，小饮合相容。
 >> 
词牌介绍


rhythmic: 水调歌头
author: 刘辰翁
content:
不饮强须饮，今日是重阳。
向来健者安在，世事两茫茫。
叔子去人远矣，正复何关人事，堕泪忽成行。
叔子泪自堕，烟没使人伤。
燕何归，鸿欲断，蝶休忙。
渊明自无可奈，冷眼菊花黄。
看取龙山落日，又见骑台荒草，谁弱复谁强。
酒亦何有好，暂醉得相忘。
 >> 
词牌介绍


rhythmic: 水调歌头
author: 刘辰翁
content:
山水无宿约，村暗自当还。
不知有客乘兴，载我弄沧湾。
酒吸明河欲尽，月落三星在下，未放水风闲。
影转松起舞，扶步入林间。
恨无人，横野笛，叫关山。
知君慷慨何事，惜得米阳关。
看取大江东去，把酒凄然北望，说著泪潺。
我饮自须尽，君唱有何难。
 >> 
词牌介绍


rhythmic: 水调歌头
author: 刘辰翁
content:
两声深院里，歌扇小楼中。
当时飞燕马上，妖艳为谁容。
娇颤须扶未稳，腰袅轻笼小驻，玉女最愁峰。
掠鬓过车骤，回首意冲冲。
宝钗斜，云鬓乱，几曾逢。
谁知去三步远，此痛与君同。
玉箸残妆谁见，獭髓轻痕妙补，粉黛不须浓。
重见为低诉，馀恨更匆匆。
 >> 
词牌介绍


rhythmic: 水调歌头
author: 刘辰翁
content:
未信仙都子，曾识老仙翁。
卿卿少年去後，心与道人同。
挥麈不须九锡，开阁苦无长物，闲日醉千锺。
一笑欠伸起，儿戏大槐中。
友彭聃，招园绮，傲乔松。
年来多惯世事，莫莫恼司空。
等得三朝好老，恰则而今虚左，梅信已先通。
富贵正不免，从此学痴聋。
 >> 
词牌介绍


rhythmic: 水调歌头
author: 刘辰翁
content:
百千孙子子，八十老翁翁。
人间天下清福，阅世苦难同。
谁叹东门猎倦，谁笑南阳舞罢，万事五更钟。
但愿人长久，聊复进杯中。
故侯瓜，丞相柏，大夫松。
诸公健者安在，春梦转头空。
可笑先生无病，病在枕流漱石，福至自然通。
聋者固多笑，一笑更治聋。
 >> 
词牌介绍


rhythmic: 水调歌头
author: 刘辰翁
content:
我有此客否，难作主人翁。
小年自不相似，偶与大年同。
见说东厢诸少，正拥家君胜会，二八舞歌钟。
亦欲得公重，公在画堂中。
笑青蒿，真小草，倚长松。
典衣欲作汤饼，家酿愧瓶空。
公有潭州百斛，公有秫田二顷，贺客万钱通。
小大不相似，但可似公聋。
 >> 
词牌介绍


rhythmic: 水调歌头
author: 刘辰翁
content:
明月隔千里，风动帐纹开。
故人锦字如梦，梦转雁初来。
倚遍西山朝爽，行过石头旧渡，久别忽经怀。
不得与之语，日夕独持杯。
调绿水，歌白雪，有心哉。
也知尻高啄俯，无计脱尘埃。
狗尾貂蝉满座，贝带弄粉，一舆一臣台。
岁晚不如愿，谁更忿灰堆。
 >> 
词牌介绍


rhythmic: 水调歌头
author: 刘辰翁
content:
落日半亭榭，山影没壶中。
苍然欲不可极，迢递未归鸿。
锦织家人何在，春寄故人不到，寂寞听疏钟。
木末见江去，无雪著渔翁。
词舂容，歌慷慨，语玲珑。
岁云暮矣相见，明日是东风。
远想使君台上，携手与人同乐，中夜说元龙。
世事无足语，且看烛花红。
 >> 
词牌介绍


rhythmic: 水调歌头
author: 刘辰翁
content:
不见古时月，何似汉时秋。
朱陈村里新样，新妇又骑牛。
欲脱参前氐後，又说河边河鼓，此会没来由。
何处设瓜果，香动帻沟窭。
郭郎老，谁为理，岂情流。
人间□睡五日，五日复何悠。
吾腹空虚久矣，子有满堂锦绣，犊鼻若为酬。
玉友此时好，空负葛巾。
 >> 
词牌介绍


rhythmic: 水调歌头
author: 刘辰翁
content:
天地有中气，第一是中元。
新秋七七，月出河汉斗牛间。
正是使君初度，如见中州河岳，绿鬓又朱颜。
茎露一杯酒，清彻瑞人寰。
大暑退，潢潦净，彩云斑。
三壬三甲厚重，屹不动如山。
从此五风十雨，自可三年一日，香寝镇狮蛮。
起舞愿公寿，未可愿公还。
 >> 
词牌介绍


rhythmic: 水调歌头
author: 刘辰翁
content:
夜看二星度，高会列群英。
苍颜白发乌帽，风入古槐清。
客有羽衣来者，仍是寻常百姓，坐觉孟公惊。
且勿多酌我，未压我狂醒。
金瓯启，银信喜，衮衣新。
向来淮浙草木，隐隐有馀声。
闻说井阑沙语，感念石壕村事，倾耳发惊霆。
举酒奉公寿，天意厚苍生。
 >> 
词牌介绍


rhythmic: 水调歌头
author: 刘辰翁
content:
造物反乎覆，白首困耆英。
吟风赏月石上，一笑再河清。
一百八盘道路，二十四桥歌舞，身世梦堪惊。
独酌未能醉，已醉蓦然醒。
别与老，惊相见，几回新。
来时燕栖未稳，满耳又蝉声。
闲忆钱塘江上，两点青山欲白，血石起鞭霆。
此事复安在，相对说平生。
 >> 
词牌介绍


rhythmic: 金缕曲・贺新郎
author: 刘辰翁
content:
晓殿龙光起。
御香浓、新诗写就，云飞相第。
一自骑箕承帝赉，千载君臣鱼水。
端不负、当年弧矢。
赤壁周郎神游处，料羞看、故垒斜阳里。
今共看，更无比。
尊前若说平生事。
叹长江、几番风浪，几人胆碎。
数载太平丰年瑞。
三百年间又几。
想皇揆、初心应喜。
渐近中秋团团月，算人间天上、俱清美。
祝千岁，似甲子。


rhythmic: 金缕曲・贺新郎
author: 刘辰翁
content:
秋老寒香圃。
自春来、桔槔闲了，去天尺五。
陌上踏歌来何暮，收得黄云如土。
但稽首、福星初度。
不是使君人间佛，甚今朝、欲雨今朝雨。
持寿酒，为公舞。
虎头画手谁甚许。
写天人、方瞳红颊，共宾笑语。
卫戟连营三千士，簇簇满城箫鼓。
早恐是、留公不住。
飞去翩翩嫌白鹭，算来年、稀姓多登府。
祝千岁，奉明主。


rhythmic: 金缕曲・贺新郎
author: 刘辰翁
content:
春入番江雨。
满湖山、莺啼燕雨，前歌後舞。
闻道行骢行且止，却听谯楼更鼓。
正未卜，阴晴同否。
老子胸中高小范，这精神、堪更开封府。
新治足，旧民苦。
扁舟浩荡乘风去。
看莱衣、思贤堂上，寿觞朝举。
六十二三前度者，敢望香山老傅。
又过了、午年端午。
采采菖蒲三三节，寄我公、矫矫扶天路。
重归衮，到相圃。


rhythmic: 金缕曲・贺新郎
author: 刘辰翁
content:
我误留公住。
看人间、犹是重阳，满城风雨。
父老堂阴携孺子，记得元宵歌舞。
但稽首、乌乌无语。
我有桓筝千年恨，为谢公、目送还云抚。
公不乐，尚何苦。
吾侬心事凭谁诉。
有谁知、闭户穷愁，欲从之去。
闻道明朝生申也，满酌一杯螺浦。
又知复、明年何处。
天若有情西江者，便使君、骢马来当路。
香瓣起，胜金缕。


rhythmic: 金缕曲・贺新郎
author: 刘辰翁
content:
忘却来时路。
恨苍苍、寒冰弃我，江南闲处。
世事早知今如此，何不老农老圃。
更种个、梅花深住。
冻雨前朝浯溪石，对苍苔、堕泪怜臣甫。
山似我，两眉聚。
岁云暮矣如何度。
但多情、寂寥相念，二三君子。
越石暮年扶风赋，犹解闻鸡起舞。
恨不减、二三十岁。
一曲相思碧云合，醉凭君、为我歌如缕。
君念我，似同祖。


rhythmic: 金缕曲・贺新郎
author: 刘辰翁
content:
昨醉君家酒。
从今十万八千场，未疏老友。
人道水仙标格俊，不许梅花殿後。
但赢得、一年年瘦。
迤逦聚星楼上雪，待天风、浩荡重携手。
酌君酒，献君寿。
年前春入燕台柳。
看联翩、四辈金鞭，长楸承受。
岂有中朝瓯覆久，更落闽山海口。
端自有、玉堂金斗。
我喜明年申又酉，但乞浆、所得皆醇酎。
拚醉里，送行昼。


rhythmic: 金缕曲・贺新郎
author: 刘辰翁
content:
七十三年矣。
记小人、四百四十，五番甲子。
看到蓬莱水清浅，休说树犹日如此。
但梦梦、昨非今是。
一曲尊前离鸾操，抚铜仙、清泪如铅水。
歌未断，我先醉。
新来画得耆英似。
似灞桥、风雪吟肩，水仙梅弟。
里巷依稀灵光在，飞过劫灰如洗。
笑少伴、乌衣馀几。
老子平生何曾默，暮年诗、句句皆成史。
个亥字，甲申起。


rhythmic: 金缕曲・贺新郎
author: 刘辰翁
content:
拍瓮春醅动。
洞庭霜、压绿堆黄，林苞堪贡。
况有老人潭边菊，摇落赏心入梦。
数百岁、半来许中。
儿女牵衣团栾处，绕公公、愿献生申颂。
公性，待重风。
人生一笑何时重。
奈今朝、有客无鱼，有鱼留冻。
何似尊前斑斓起，低唱浅斟齐奉。
也不待、烹龙凤。
此会明年知谁健，说边愁、望断先生宋。
醒最苦，醉聊共。


rhythmic: 金缕曲・贺新郎
author: 刘辰翁
content:
绝北寒声动。
渺黄昏、叶满长安，云迷章贡。
最苦周公千年後，正与莽新同梦。
五十国、纷纷入中。
摇都人歌坞，问何如、昨日菘高颂。
胪九锡，竟谁风。
当初共道擎天重。
奈天教、垓下风寒，滹沱兵冻。
寂寞放翁南园记，带得园柑进奉。
怅回首、何人修凤。
寄语权门趋炎者，这朝廷、不是邦昌宋。
真与赝，可能共。


rhythmic: 金缕曲・贺新郎
author: 刘辰翁
content:
吾鬓如霜蕊。
自江南、西风尘起，倒骑秃尾。
旧日汾阳中书令，何限门生儿子。
到今也、陆沈草昧。
醉里不行西州路，但斗间、看望成龙气。
聊寂寞，自相慰。
夫君自是人间瑞。
叹生儿、当如异日，孙仲谋耳。
健笔风云蛟龙起，人物山川形势。
犹有封、狼居胥意。
伐木嘤嘤出幽谷，问天之将丧斯文未。
吾待子，望如岁。


rhythmic: 金缕曲・贺新郎
author: 刘辰翁
content:
何处从头说。
但倾尊、淋漓醉墨，疏疏密密。
看取两轮东西者，也是樊笼中物。
这光景、年来都别。
白发道人隆中像，笑相逢、对拥炉边雪。
又过了，上元节。
纸窗旋补寒穿穴。
柳黏窗、青青过雨，劝君休折。
睡不成酣酒先醒，花底东风又别。
夜复夜、吟魂飞越。
典却西湖东湖住，十三年不出今朝出。
容易得，二三月。


rhythmic: 金缕曲・贺新郎
author: 刘辰翁
content:
岁事峥嵘甚。
是当年、爆竹驱傩，插金幡胜。
忽晓阑街儿童语，不为上元灯近。
但笑拣、梅簪公鬓。
莫恨青青如今白，愿年年、语取东君信。
巾未堕，笑重整。
他年不信东风冷。
鼓连天、银烛花光，柳芽催迸。
漫说沈香亭羯鼓，自著锦袍吟凭。
待吹彻、玉箫人醒。
不带汝阳天人福，便不教、百又馀年剩。
歌此曲，休辞饮。


rhythmic: 金缕曲・贺新郎
author: 刘辰翁
content:
叶叶跳珠雨。
里湖通、十里红香，画桡齐举。
昨梦天风高黄鹄，下俯人间何许。
但动地、潮声如鼓。
竹阁楼台青青草，问木棉、羁客魂归否。
盘泣露，寺钟语。
梦回酷似灵均苦。
叹神游、前度都非，明朝重五。
满眼离骚无人赋，忘却君愁吊古。
任醉里、乌乌缕缕。
渺渺茂陵安期叟，共池、夜别还于楚。
采涧绿，久延伫。


rhythmic: 金缕曲・贺新郎
author: 刘辰翁
content:
襟泪涔涔雨。
料骚魂、水解千年，依然轻举。
还看吴儿胥涛上，高出浪花几许。
绝倒是、东南旗鼓。
风雨蛟龙争何事，问彩丝、香粽犹存否。
溪女伴，采莲语。
古人不似今人苦。
漫追谈、少日风流，三三五五。
谁似鄱阳鸱夷者，相望怀沙终古。
待唤醒、重听金缕。
尚有远游当年恨，恨南公、不见秦为楚。
天又暮，黯凝伫。


rhythmic: 金缕曲・贺新郎
author: 刘辰翁
content:
锦岸吴船鼓。
问沙鸥、当日沈湘，是何端午。
长恨青青朱门艾，结束腰身似虎。
空泪落、婵媛女。
我醉招累清醒否，算平生、清又醒还误。
累笑我，醉中语。
黄头舞棹临江处。
向人间、独竞南风，叫云激楚。
笑倒两崖人如蚁，不管颓波千屡。
忽惊抱、汨罗无柱。
乃渔歌斜阳外，几书生、能办投湘赋。
歌此恨，泪如缕。


rhythmic: 金缕曲・贺新郎
author: 刘辰翁
content:
破帽吹愁去。
绕郊墟、残灰败壁，冷烟斜雨。
舞马梦惊城乌起，散作童妖灶语。
漫说与、谢仙一句。
犹记醉归西州路，问行人、望望骊烽误。
几未失，丧公屦。
高高况是兴亡处。
望平沙、落日湖光，暗淮沈楚。
寂寞西陵歌又舞，疑冢嵯峨新土。
黯牛笛、参差归路。
试问文君容赊否，待东篱、更就黄花浦。
拚酩酊，蓝缕。


rhythmic: 金缕曲・贺新郎
author: 刘辰翁
content:
风雨东篱晚。
渺人间、南北东西，平芜烟远。
旧日携壶吹帽处，一色沈冥何限。
天不遣、魂销肠断。
不是苦无看山分，料青山、也自羞人面。
秋後瘦，老来倦。
惊回昨梦青山转。
恨一林、金粟都空，静无人见。
默默黄花明朝有，只待插花寻伴。
又谁笑、今朝蝶怨。
潦倒玉山休重醉，到簪萸、忍待人频劝。
今又惜，几人健。


rhythmic: 金缕曲・贺新郎
author: 刘辰翁
content:
与客携壶去。
望高高、半山失却，满城风雨。
何许白衣人邂逅，小立东篱共语。
未怪是、催租断句。
寂寞午鸡啼三四，悄老人、桥上前期误。
卿且去，整吾屦。
寒空旧是题诗处。
莽云烟、缠蛟舞凤，东吴西楚。
千古新亭英雄梦，泪湿神州块土。
叹落日、鸿沟无路。
一片沙场君不去，空平生、恨恨王夷甫。
凭半醉，付金缕。


rhythmic: 金缕曲・贺新郎
author: 刘辰翁
content:
携手登高赋。
望前山、山色如烟，烟光如雨。
少日凭阑峰南北，谁料美人迟暮。
漫回首、残基冷绪。
长恨中原无人问，到而今、总是经行处。
书易就，雁难付。
斜阳日日长亭路。
倚秋风、洞庭一剑，故人何许。
寂寞柴桑塞花外，还有白衣来否。
但哨遍、长歌归去。
尚有孔明英英者，怅孔明、自是英英误。
歌未断，鬓成缕。


rhythmic: 金缕曲・贺新郎
author: 刘辰翁
content:
问何年种植。
独成蹊、花烂漫，锦开千步。
花下老人犹记我，不似那回赏处。
并吹却、道边谢墅。
黄四娘家今何在，也飘零、偎向前村住。
千万恨，寄红雨。
携壶藉草行歌暮。
记前宵、深盟止酒，况堪扶路。
破手一杯花浮面，不觉二三四五。
更竹里、颠狂崔护。
试语看花诸君子，但如今、俯仰成前度。
君不见，曲江树。


rhythmic: 金缕曲・贺新郎
author: 刘辰翁
content:
少日都门路。
听长亭、青山落日，不如归去。
十八年间来往断，白首人间今古。
又惊绝、五更一句。
道是流离蜀天子，甚当初、一似吴儿语。
臣再拜，泪如雨。
画堂客馆真无数。
记画桥、黄竹歌声，桃花前度。
风雨断魂苏季子，春梦家山何处。
谁不愿、封侯万户。
寂暮江南轮四角，问长安、道上无人住。
啼尽血，向谁诉。


rhythmic: 金缕曲・贺新郎
author: 刘辰翁
content:
一笑披衣起。
笑昨宵、东风似梦，韩张卢李。
白发红云溪上叟，不记儿孙年齿。
但回首、秦亡汉驶。
苦苦渔郎留不住，约扁舟、後日重来此。
吾已老，尚能俟。
少年未解留人意。
恍出山、红尘吹断，落花流水。
天上玉堂人间改，漫乃声千里。
更说似、玄都君子。
闻道酿桃堪为酒，待酿桃、千石成千醉。
春有尽，瓮无底。


rhythmic: 金缕曲・贺新郎
author: 刘辰翁
content:
灯共墙檠语。
记昨朝、芒鞋蓑笠，冷风斜雨。
月入宫槐槐影澹，化作槐花无数。
恍不记、鳌头压处。
不恨扬州吾不梦，恨梦中、不醉琼花露。
空耿耿，吊终古。
千蜂万蝶春为主。
怅何人、老忆江南，北朝开府。
看取当年风景在，不待花奴催鼓。
且未说、春丁分俎。
一曲沧浪邀吾和，笑先生、尚是邯郸步。
如秉苘，续残炬。


rhythmic: 摸鱼儿
author: 刘辰翁
content:
渐无多、诗朋酒伴，东林复几人许。
旧时船子西湖柳，词与东风尘土。
重记否。
那月月下旬，且避何人疏。
当朝自负。
甚堕髻愁眉，滕短後，一往似伧父。
当年事，伤心说庾开府。
人生无百年虑。
虎头燕颔人间肉，不是蜜翁翁做。
今又古。
是楚对凡亡，为是凡亡楚。
朝朝暮暮。
听画角楼头，呜咽未断，重数五更鼓。
 >> 
词牌介绍


rhythmic: 摸鱼儿
author: 刘辰翁
content:
记玄都、看花君子，一生恨奈何许。
青云紫陌悠悠者，几个玉人成土。
今在否。
但四海九州，屈指从头疏。
吾年空负。
看射虎南山，遭逢醉尉，何须饮田父。
神清梦，也是堂堂欧府。
此中无破头虑。
种槐不隔鞭蛆恶，更祝二郎儿做。
苍苍古。
漫年又一年，老却南公楚。
池塘春暮。
笑步步鸣蛙，看成两部，正似未忘鼓。
 >> 
词牌介绍


rhythmic: 摸鱼儿
author: 刘辰翁
content:
三百年、人间天上，遽如许、遽如许。
落花寒食东风雨，漠漠长陵土。
魂归否。
怕些不分明，又堕人笺疏。
且无相负。
记昔与诸贤，共谈洛下，曾识老人父。
牛衣泪，冷落闻鸡东府。
风尘曾独深虑。
子规声断长门晓，春梦不堪重做。
千万古。
但目极心伤，宛转虞兮楚。
江东日暮。
想野草荒田，而今何处，不待雍门鼓。
 >> 
词牌介绍


rhythmic: 摸鱼儿
author: 刘辰翁
content:
道醉乡、无边无岸，一尊到彼殊径。
是间转海人知处，尺地不教渠剩。
尊亦瘿。
问一斗消酲，一石犹难信。
临风小等。
记我友醒狂，相从有意，中路恨羌永。
梅花晚，早已雪堆余鬓。
此花宁复风韵。
空寒独倚天为主，天又几时曾定。
今为晋。
看秦女山中，绿发垂垂顶。
百年一瞬。
叹高卧北窗，闲过五十，无说答形影。
 >> 
词牌介绍


rhythmic: 摸鱼儿
author: 刘辰翁
content:
记歌头、辛壬癸甲，乌乌能知谁晓。
梅花不待元宵好，雪月交光独照。
愁未老。
更老似渠□，冷面迎相笑。
君词定峭。
但减十年前，偎桃傍李，肯独为梅好。
山中好。
可但一枝春早。
道边无限花草。
米嘉荣共何戡在，还忆永新娇小。
明年了。
又唤起流莺，又自愁鹃叫。
东皇太昊。
更不是琼花，香无半点，一笑使人倒。
 >> 
词牌介绍


rhythmic: 摸鱼儿
author: 刘辰翁
content:
懒能看、海桑世界，风花过眼如传。
月明昨夜庭流水，天色朝来都变。
尘石烂。
铢衣坏，和衣减尽谁能怨。
秦亡楚倦。
但翦烛西窗，秋声入竹，点点已如霰。
当年事，本是泗亭沛县。
却教绵成殿。
暮年八阵那曾用，付与江流石转。
前楚辩。
今哨遍，是乌乌者灯前劝。
乾坤较健。
叹君已归休，吾方俯仰，种种未曾见。
 >> 
词牌介绍


rhythmic: 摸鱼儿
author: 刘辰翁
content:
渺斜阳、村烟酒市，独教王谢如此。
渔翁梦入江头絮，寂寂平安西子。
东风起。
东风起。
种桃千树皆流水。
桥边万里。
甚老子情锺，明朝後日，又洒送春泪。
春过雨，历历远山如洗。
暮云堪共谁倚。
诸贤洛下风流散，轻薄纷纷馀几。
聊尔尔。
问世事。
何如自嗅残花蕊。
金铜剑履。
但陌上相逢，摩挲一笑，铸此几时矣。
 >> 
词牌介绍


rhythmic: 摸鱼儿
author: 刘辰翁
content:
又非他、今年晴少，海棠也恁空过。
清羸欲与花同梦，不似蝶深深卧。
春怜我。
我又自、怜伊不见侬赓和。
已无可奈。
但愁满清漳，君归何处，无泪与君堕。
春去也，尚欲留春可可。
问公一醉能颇。
锺情剩有词千首，待写大招招些。
休阿那。
阿那看、荒荒得似江南麽。
老夫婆娑。
问篱下闲花，残红有在，容我更簪朵。
 >> 
词牌介绍


rhythmic: 摸鱼儿
author: 刘辰翁
content:
是他家、绛唇翠袖，可容卿有功否。
相思不到胭脂井，只隔东林烟柳。
春去又。
漫一夜东风，吹得花成旧。
无人举酒。
但照影堤流，图他红泪，飘洒到襟袖。
人间事，大半归谋诸妇。
不如意十八九。
敲门夜半窥园李，赤脚玉川惊走。
何处有。
更炙烛风流，看到人归後。
休休回首。
笑旧日园林，巢蜀锦，处处可携手。
 >> 
词牌介绍


rhythmic: 摸鱼儿
author: 刘辰翁
content:
怎知他、春归何处，相逢且尽尊酒。
少年袅袅天涯恨，长结西湖烟柳。
休回首。
但细雨断桥，憔悴人归後。
东风似旧。
问前度桃花，刘郎能记，花复认郎否。
君且住，草草留君翦韭。
前宵更恁时候。
深杯欲共歌声滑，翻湿春衫半袖。
空眉皱。
看白发尊前，已似人人有。
临分把手。
叹一笑论文，清狂顾曲，此会几时又。
 >> 
词牌介绍


rhythmic: 摸鱼儿
author: 刘辰翁
content:
正何须、阳关肠断，吴姬苦劝人酒。
中年怀抱萦萦处，看取伴烟和柳。
柳摇首。
笑飞到家山，已是酴後。
留连话旧。
问溪上儿童，颇曾见我，有此故人否。
相逢地，还忆今宵三韭。
青山知了迎候。
东风自送归帆去，吹得乱红沾袖。
暮云皱。
听杜宇高高，啼向无何有。
江花垂手。
任春色重来，江花更好，难可少年又。
 >> 
词牌介绍


rhythmic: 摸鱼儿
author: 刘辰翁
content:
待欲□、家山未得，方知名不如酒。
丹砂便做金句漏，难遣鬓青似柳。
试搔首。
记移竹南塘，又是三年後。
情怀非旧。
叹少日相如，垆边老去，能赋上林否。
种兰处，赢得青青种韭。
渊明中路相候。
何须更待三三径，也自长拖衫袖。
青袍皱。
便持当金貂，赊取邻家有。
小儿拍手。
笑昨醉如泥，盟言止酒，何事醒来又。
 >> 
词牌介绍


rhythmic: 摸鱼儿
author: 刘辰翁
content:
更比他、东风前度，依然一榻如许。
深深旧是谁家府，落日画梁燕语。
帘半雨。
记湖海平生，相遇忘宾主。
阑珊春暮。
看城郭参差，长空澹澹，沙鸟自来去。
江山好，立马白云飞处。
秦川终是吾土。
登临笑傲西山笏，烟树高高杜宇。
君且住。
况双井泉甘，汲遍茶堪煮。
歌残金缕。
恰黄鹤飞来，月明三弄，仍是岳阳吕。
 >> 
词牌介绍


rhythmic: 摸鱼儿
author: 刘辰翁
content:
是疑他、春来倏忽，是疑岁别人去。
古今守岁言无说，长是酒阑情绪。
堪恨处。
曾亲见都人，户户银花树。
星河未曙。
听朝马笼街，火城簇仗，御笔已题露。
人间事，空忆桃符旧句。
三茅钟自朝暮。
严城夜禁故如鬼，况敢凭陵大呼。
冬冬鼓。
但画角声残，已是新人故。
休思前度。
叹五十加三，明朝领取，闲看五星聚。
 >> 
词牌介绍


rhythmic: 摸鱼儿
author: 刘辰翁
content:
醒复醒、行吟泽畔，焉能忍此终古。
招魂过海枫林暝，招得魂归无处。
朝又暮。
但依旧，禁街人静冬冬鼓。
画船沈雨。
听乃渔歌，兴亡事远，咽咽未能句。
君且住。
能歌吾不如汝。
悠悠鼓而去。
沧洲揽结芳成艾，唤作张三李五。
羌自苦。
更闲却，玉堂端帖多多许。
无人自语。
把画扇鸾边，香罗雪底，题作午年午。
 >> 
词牌介绍


rhythmic: 摸鱼儿
author: 刘辰翁
content:
想幼安、辽东归後，自羞年少龙首。
长安市上垆边卧，枉却快行家走。
空两袖。
染醉墨淋漓，把似天香透。
功名邂逅。
便六一词高，君谟字伟，但见说行昼。
人间事，苦似成丹无候。
神清苔字如镂。
明年六十闻歌後，颇记薄醺醺否。
儿拍手。
笑马上葛疆，也作家山友。
烦伊起寿。
更待复一中，毋多酌我，疏影共三嗅。
 >> 
词牌介绍


rhythmic: 摸鱼儿
author: 刘辰翁
content:
也何须、晴如那日，欣然且过江去。
玄都纵有看花便，耿耿自羞前度。
堪恨处。
人道是，漫山先落坡翁句。
东风绮语。
但适意当前，来寻须赋，此土亦吾圃。
海山石，犹记芙蓉城主。
弹过飞种成土。
是间便作仙客杏，谁与一栽千树。
朝又暮。
怅二十五年，临路花如故。
人生自苦。
只唤渡观桃，侵寻至此，世事奈何许。
 >> 
词牌介绍


rhythmic: 摸鱼儿
author: 刘辰翁
content:
醉与君、狂歌又笑，不知当日何调。
孤山梅下吟魂冷，说甚那时苏小。
沧波眇。
奈此岛，累累竟是谁家表。
归欤白鸟。
看四圣飘香，朱门金榜，化作竺飞峤。
衰也久，旧游梦翠禽绕。
兮轧、皎兮窈。
相思一夜窗前白，谁识余怀渺渺。
残年了。
听画角，悲凉又是霜天晓。
馀音杳缈。
叹五十之年，我加八九，君隔几科诏。
 >> 
词牌介绍


rhythmic: 摸鱼儿
author: 刘辰翁
content:
是耶非、吾年如此，更痴更悔今昨。
狂吟近日疏于酒，转似秋山瘦削。
浑未觉。
恁儿子门生，前度登高弱。
情怀又恶。
叹亲友中年，不堪离别，况复久零落。
长生乐。
有分神仙难学。
人生聊复行乐。
百年半梦随流水，半在南枝北萼。
妾命薄。
但寂寞黄昏，时听城楼角。
愁无可著。
且取醉尊前，明朝休问，昨日已忘却。
 >> 
词牌介绍


rhythmic: 摸鱼儿
author: 刘辰翁
content:
对尊前、簪花骑竹，老胡起起能舞。
春风浩荡天涯去，惟有薰吟自语。
槐正午。
看万户蜂脾，帘幕双双乳。
娇儿呆女。
漫学得琵琶，依稀马上，总是主恩处。
凌烟像，空倚临风玉树。
升沈事遽如许。
刘郎贯是瑶池客，又醉碧桃三度。
花下数。
记三度三千，结子多红雨。
年年五五。
共准拟阶庭，钗符献酒，袅袅缀双虎。
 >> 
词牌介绍


rhythmic: 摸鱼儿
author: 刘辰翁
content:
待借留、几曾留得，来鸿空怨秋老。
至今父老依依恨，犹说李将军好。
东门草。
早不为东风，遮却长安道。
馀民如槁。
愿金印重来，洪都开府，定复几时到。
秋江鹭，尤记当年潦倒。
沧洲无复华皓。
朝饥堕泪荒田雨，洗忆窝蜂败扫。
天能报。
看凤烛亭亭，玉树宽人抱。
风霜善保。
但逢驿寄书，无书寄语，要说趋朝早。
 >> 
词牌介绍


rhythmic: 金缕曲・贺新郎
author: 刘辰翁
content:
世事如何说。
似举鞍、回头笑问，并州儿葛。
手障尘埃黄花路，千里龙沙如雪。
著破帽、萧萧馀发。
行过故人柴桑里，抚长松、老倒山间月。
聊共舞，命相瑟。
春风五老多年别。
看使君、神交意气，依然晚合。
袖有玉龙提携去，满眼黄金台骨。
说不尽、古人痴绝。
我醉看天天看我，听秋风、吹动檐间铁。
长啸起，两山裂。


rhythmic: 意难忘
author: 刘辰翁
content:
角动寒谯。
看雨中灯市，雪意潇潇。
星球明戏马，歌管杂鸣刁。
泥没膝，舞停腰。
焰蜡任风销。
更可怜、红啼桃槛，绿暗杨桥。
当年乐事朝朝。
曾锦鞍呼妓，金屋藏娇。
围香春斗酒，坐月夜吹箫。
今老矣，倦歌谣。
嫌杀杜家乔。
漫三杯、踞炉觅句，断送春宵。


rhythmic: 大
author: 刘辰翁
content:
任琐窗深、重帘闭，春寒知有人处。
常年笑花信，问东风情性，是娇是妒。
冰柳成须，吹桃欲削，知更海堂堪否。
相将燕归又，看香泥半雪，欲归还误。
漫低回芳草，依稀寒食，朱门封絮。
少年惯羁旅。
乱山断，树唤船渡。
正暗想、鸡声落月，梅影孤屏，更梦衾、千重似雾。
相如倦游去。
掩四壁、凄其春暮。
休回首、都门路。
几番行晓，个个阿娇深贮。
而今断烟细雨。


rhythmic: 水调歌头
author: 刘辰翁
content:
坐久语寂寞，泉响忽翻空。
不知龙者为雨，雨者为成龙。
看取交流万壑，不数飞来千丈，高屋总淙淙。
是事等恶剧，裂石敢争雄。
敲铿訇，扪滑仄，藉蒙茸。
苍浪向来半掩，厚意复谁容。
欲说正元旧事，未必玄都千树，得似洞中红。
檐语亦颠倒，洗尔不平胸。
 >> 
词牌介绍


rhythmic: 绮寮怨
author: 刘辰翁
content:
漫道十年前事，闷怀天又阴。
何须恨、典了西湖，更笑君、宴罢琼林。
闲时数声啼鸟，凄然似、上阳宫女心。
记断桥、急管危弦，歌声远，玉树金缕沈。
看万年枝上禽。
徊徨落月，断肠理绝弦琴。
魂梦追寻。
挥泪赋白头吟。
当年未知行乐，无日夜、望乡音。
何期至今。
绿杨外、芳草庭院深。


rhythmic: 大
author: 颜奎
content:
唱古荼シ，新荷叶，谁向重帘深处。
东风三十六，向园林都过，馀寒犹妒。
公子狐裘，佳人翠袖，怎见此时情否。
天上知音杳，怪参差律吕，世间多误。
记画扇题诗，单衣试酒，梦归泥絮。
嗟春如逆旅。
送无路、远涉前无渡。
回首住、凌波亭馆，待月楼台，满身花气凝香雾。
度入南薰去。
留燕伴、不教迟暮。
但一点、芳心苦。
生怕摇落，分付荷房收贮。
晚妆又随过雨。


rhythmic: 摸鱼儿
author: 颜奎
content:
对琴台、不堪尘，春风微露纤指。
峥嵘鹤膝翘空势，取次著花安蕊。
偏有意。
把竹外一枝，飞洒轻烟里。
月痕如洗。
又底事丹青，何须水墨，虚白阚清。
华堂暮，珍重休弹麈尾。
静中留此佳致。
桥西几度香浮处，回首都随流水。
闲徙倚。
叹汨没黄埃，变幻皆如此。
蜚廉莫起。
待别有神人，风斤一运，和影上窗纸。
 >> 
词牌介绍


rhythmic: 木兰花慢
author: 尹济翁
content:
渺渺怀芳意，苦对景、可怜生。
记燕外莺边，柳深竹嫩，度密穿青。
如今淡烟细雨，正午窗半梦酒初醒。
乐事怎堪重省，起来一饷愁萦。
悠然又把酒壶倾。
摆不动离情。
想闲却春游，绿阴深院，芳草长亭。
乾愁有谁解得，傍晚来，风起碎池萍。
坐待晴云四卷，依然月上疏。


rhythmic: 玉蝴蝶
author: 尹济翁
content:
几许暮春清思，未知芍药，先拟荼蘼。
老却东风，春去不与人期。
似情多、何曾荀倩，便梦断、不为崔徽。
且衔杯。
暖风袭袭，淡日晖晖。
怎知。
怀芳心在，树花露泣，叶竹烟啼。
满目青红，新愁成阵恨成围。
画帘空、龙媒独倚，午阴静、燕子双飞。
任春归。
寻人柳下，梦句堂西。


rhythmic: 声声慢
author: 尹济翁
content:
雕鞍芳径，翠管长亭，春酲不负妍华。
几丈闲愁，寄风吹落天涯。
深深小帘朱户，是何人、重整香车。
愁未醒，记竹西歌吹，柳下人家。
眉锁何曾舒展，看行人都是，醉眼横斜。
寄语高阳，从今休唤流霞。
残春又能几许，但相从、评水观茶。
清梦远，怕东风、犹在杏花。
 >> 
词牌介绍


rhythmic: 风入松
author: 尹济翁
content:
曾闻几度说京华。
愁压帽檐斜。
朝衣熨贴天香在，如今但、弹指兰。
不是柴桑心远，等闲过了元嘉。
长生休说枣如瓜。
壶日自无涯。
河倾南纪明奎璧，长教见、寿气成霞。
但得重携溪上，年年人共梅花。
 >> 
词牌介绍


rhythmic: 一萼红
author: 尹济翁
content:
玉搔头。
是何人敲折，应为节秦讴。
几朱弦，剪灯雪藕，几回数尽更筹。
草草又、一番春梦，梦觉了、风雨楚江秋。
却恨闲身，不如鸿雁，飞过妆楼。
又是山枯水瘦，叹回肠难贮，万斛新愁。
懒复能歌，那堪对酒，物华冉冉都休。
江上柳、千丝万缕，恼乱人、更忍凝眸。
犹怕月来弄影，莫上帘钩。


rhythmic: 绮罗香
author: 张磐
content:
浦月窥檐，松泉漱枕，屏里吴山何处。
暗粉疏红，依旧为谁匀注。
都负了、燕约莺期，更闲却、柳烟花雨。
纵十分、春到邮亭，赋怀应是断肠句。
青青原上荠麦，还被东风无赖，翻成离绪。
望极天西，惟有陇云江树。
斜照带、一缕新愁，尽分付、暮潮归去。
步闲阶、待卜心期，落花空细数。
 >> 
词牌介绍


rhythmic: 霓裳中序第一
author: 应法孙
content:
愁云翠万叠。
露柳残蝉空抱叶。
帘卷流苏宝结。
乍庭户嫩凉，阑干微月。
玉纤胜雪。
委素纨、尘锁香箧。
思前事、莺期燕约，寂寞向谁说。
悲切。
漏签声咽。
渐寒、兰缸未灭。
良宵长是闲别。
恨酒凝红绡，纷瑶。
镜盟鸾影缺。
吹笛西风数阕。
无言久，和衣成梦，睡损缕金蝶。


rhythmic: 贺新郎
author: 应法孙
content:
宿雾楼台湿。
晓清初、花明柳润，燕飞莺集。
旧约重来歌舞地，留得艳香娇色。
又梦草、东风吹碧。
午困腾腾春欲醉，对文楸、玉子无心拾。
看蝶舞，傍花立。
酒痕未醒愁先入。
记年时、翠楼寒浅，宝笙慵吸。
想驻马河桥分别，恨轻竹风帆烟笠。
早尘暗、华堂帘隙。
倚尽黄昏人独自，望江南回雁归云急。
凭付与，锦笺墨。
 >> 
词牌介绍


rhythmic: 高阳台
author: 王亿之
content:
双桨敲冰，低篷护冷，扁舟晓渡西泠。
回首吴山，微茫遥带重城。
堤边几树垂杨柳，早嫩黄、摇动春情。
问孤鸿，何处飞来，共唤飘零。
轻帆初落沙洲暝，渐潮痕雨渍，面色风皴。
旅思羁愁，偏能老大行人。
娥不管征途苦，甚夜深、尽照孤衾。
想玉楼，犹凭栏干，为我销凝。


rhythmic: 高阳台
author: 王茂孙
content:
迟日烘晴，轻烟缕昼，琐窗雕户慵开。
人独春闲，金猊暖透兰煤。
山屏缓倚珊瑚畔，任翠阴、移过瑶阶。
悄无声，彩翅翩翩，何处飞来。
片时千里江南路，被东风误引，还近阳台。
腻雨娇云，多情恰喜徘徊。
无端枝上啼鸠唤，便等闲、孤枕惊回。
恶情怀，一院杨花，一径苍苔。


rhythmic: 真珠帘
author: 朱孙
content:
春云做冷春知未。
春愁在、碎雨敲花声里。
海燕已寻踪，到画溪沙际。
院落秋千杨柳外。
待天气、十分晴霁。
春市。
又青帘巷陌，红芳歌吹。
须这处处东风，又何妨对此，笼香觅醉。
曲尽索馀情，奈夜航催离。
梦满冰衾身似寄。
算几度、吴乡烟水。
无寐。
试明朝说与，西园桃李。


rhythmic: 新荷叶
author: 郑斗焕
content:
乳鸭池塘，晴波漾绿鳞鳞。
宿藕根香，夏来生意还新。
蚨钱小、钿花贴翠，相间萍星。
一番雨过，一番暗展圆青。
鱼戏龟游，看来犹未胜情。
因忆年时，垂钓曾约轻盈。
玉人何处，关情是、半卷芳心。
帘风一棹，鸳鸯催起歌声。


rhythmic: 祝英台近
author: 张涅
content:
一番风，连夜雨。
收拾做春暮。
艳冷香销，莺燕惨无语。
晓来绿水桥边，青门陌上，不忍见、落红无数。
怎分付。
独倚红药栏边，伤春甚情绪。
若取留春，欲去去何处。
也知春亦多情，依依欲住。
子规道、不如归去。
 >> 
词牌介绍


rhythmic: 木兰花慢
author: 周密
content:
恰芳菲梦醒，漾残月、转湘帘。
正翠崦收钟，彤墀放仗，台榭轻烟。
东园。
夜游乍散，听金壶、逗晓歇花签。
宫柳微开露眼，小莺寂妒春眠。
冰奁。
黛浅红鲜。
临晓鉴、竞晨妍。
怕误却佳期，宿妆旋整，忙上雕。
都缘探芳起早，看堤边、早有已开船。
薇帐残香泪蜡，有人病酒恹恹。


rhythmic: 木兰花慢
author: 周密
content:
碧霄澄暮霭，引琼驾、碾秋光。
看翠阕风高，珠楼夜午，谁捣玄霜。
沧茫。
玉田万顷，趁仙查、咫尺接天潢。
彷佛凌波步影，露浓佩冷衣凉。
明。
净洗新妆。
随皓彩、过西厢。
正雾衣香润，云鬟绀湿，私语相将。
鸳鸯。
误惊梦晓，掠芙蓉、度影入银塘。
十二栏干伫立，凤箫怨彻清商。


rhythmic: 木兰花慢
author: 周密
content:
觅梅花信息，拥吟袖、暮鞭寒。
自放鹤人归，月香水影，诗冷孤山。
等闲。
寒暖，看融城、御水到人间。
瓦陇竹根更好，柳边小驻游鞍。
琅。
半倚云湾。
孤棹晚、载诗还。
是醉魂醒处，画桥第二，奁月初三。
东阑。
有人步玉，怪冰泥、沁湿锦斑。
还见晴波涨绿，谢池梦草相关。


rhythmic: 木兰花慢
author: 周密
content:
塔轮分断雨，倒霞影、漾新晴。
看满鉴春红，轻桡占岸，叠鼓收声。
帘旌。
半钩待燕，料香浓、径远趱蜂程。
芳陌人扶醉玉，路旁懒拾遗簪。
郊。
未厌游情。
云暮合、谩消凝。
想罢歌停舞，烟花露柳，都付栖莺。
重。
已催凤钥，正钿车、绣勒入争门。
银烛擎花夜暖，禁街淡月黄昏。


rhythmic: 木兰花慢
author: 周密
content:
软尘飞不到，过微雨、锦机张。
正荫绿池幽，交枝径窄，临水追凉。
宫妆。
盖罗障暑，泛青苹、乱舞五云裳。
迷眼红绡绛彩，翠深偷见鸳鸯。
湖光。
两岸潇湘。
风荐爽、扇摇香。
算恼人偏是，萦丝露藕，连理秋房。
涉江。
采芳旧恨，怕红衣、夜冷落横塘。
折得荷花忘却，棹歌唱入斜阳。


rhythmic: 木兰花慢
author: 周密
content:
六桥春浪暖，涨桃雨、鳜初肥。
正短棹轻蓑，牵筒荇带，萦网莼丝。
依稀。
岸红溯远，漾仙舟、误入武陵溪。
何处金刀脍玉，画船傍柳频催。
芳堤。
渐满斜晖。
舟叶乱、浪花飞。
听暮榔声合，鸥沈暗渚，鹭起烟矶。
忘机。
夜深浪静，任烟寒、自载月明归。
三十六鳞过却，素笺不寄相思。


rhythmic: 木兰花慢
author: 周密
content:
疏钟敲暝色，正远树、绿。
看渡水僧归，投林鸟聚，烟冷秋屏。
孤云。
渐沈雁影，尚残箫、倦鼓别游人。
宫柳栖鸦未稳，露梢已挂疏星。
重城。
禁鼓催更。
罗袖怯、暮寒轻。
想绮疏空掩，鸾绡翳锦，鱼钥收银。
兰灯。
伴人夜语，怕香消、漏永著温存。
犹忆回廊待月，画阑倚遍桐阴。


rhythmic: 木兰花慢
author: 周密
content:
晴空摇翠浪，昼禽静、霁烟收。
听暗柳啼莺，新簧弄巧，如度秦讴。
谁。
翠丝万缕，金梭、宛转织芳愁。
风袅馀音甚处，絮花三月宫沟。
扁舟。
缆系轻柔。
沙路远、倦追游。
望断桥斜日，蛮腰竞舞，苏小墙头。
偏忧。
杜鹃唤去，镇绵蛮、竟日挽春留。
啼觉琼疏午梦，翠丸惊度西楼。


rhythmic: 木兰花慢
author: 周密
content:
游船人散後，正蟾影、印寒湫。
看冷沁鲛眠，清宜兔浴，皓彩轻浮。
扁舟。
泛天镜里，溯流光、澄碧浸明眸。
栖鹭空惊碧草，素鳞远避金钩。
临流。
万象涵秋。
怀渺渺、水悠悠。
念汉皋遗佩，湘波步袜，空想仙游。
风收。
翠奁乍启，度飞星、倒影入芳洲。
瑶瑟谁弹古怨，渚宫夜舞潜虬。


rhythmic: 木兰花慢
author: 周密
content:
碧尖相对处，向烟外、挹遥岑。
记舞鹫啼猿，天香桂子，曾去幽寻。
轻阴。
易晴易雨，看南峰、淡日北峰云。
双塔秋擎露冷，乱钟晓送霜清。
登临。
望眼增明。
沙路白、海门青。
正地幽天迥，水鸣山籁，风奏松琴。
虚楹。
半空聚远，倚栏干、暮色与云平。
明月千岩夜午，溯风跨鹤吹笙。


rhythmic: 东风第一枝
author: 周密
content:
草梦初回，柳眠未起，新阴才试花讯。
雏鸳迎晓偎香，小蝶舞晴弄影。
飞梭庭院，早已觉、日迟人静。
画帘轻、不隔春寒，旋减酒红香晕。
吟欲就、远烟催暝。
人欲醉、晚风吹醒。
瘦肌羞怯金宽，笑靥暖融粉沁。
珠歌缓引。
更巧试、杏妆梅鬓。
怕等闲、虚度芳期，老却翠娇红嫩。
 >> 
词牌介绍


rhythmic: 楚宫春・楚宫春慢
author: 周密
content:
香迎晓白。
看烟佩霞绡，弄妆金谷。
倦倚画阑，无语情深娇足。
云拥瑶房翠暖，绣帐卷、东风倾国。
半捻愁红，念旧游、凝伫兰翘，瑞鸾低舞庭绿。
犹想沈香亭北。
人醉里，芳笔曾题新曲。
自翦露痕，移取春归华屋。
丝障银屏静掩，悄未许、莺窥蝶宿。
绛蜡良宵，酒半阑、重绕鸳机，醉靥争妍红玉。


rhythmic: 大圣乐
author: 周密
content:
娇绿迷云，倦红颦晓，嫩晴芳树。
渐午阴、帘影移香，燕语梦回，千点碧桃吹雨。
冷落锦宫人归後，记前度兰桡停翠浦。
凭栏久，谩凝想凤翘，慵听金缕。
留春问谁最苦。
奈花自无言莺自语。
对画楼残照，东风吹远，天涯何许。
怕折露条愁轻别，更烟暝长亭听杜宇。
垂杨晚，但罗袖、暗沾飞絮。


rhythmic: 三犯渡江云・渡江云
author: 周密
content:
冰溪空岁晚，苍茫雁影，浅水落寒沙。
那回乘夜兴，云雪孤舟，曾访故人家。
千林未绿，芳信暖、玉照霜华。
共凭高，联诗唤酒，暝色夺昏鸦。
堪嗟。
澌鸣玉佩，山护云衣，又扁舟东下。
想故园、天寒倚竹，袖薄笼纱。
诗筒已是经年别，早暖律、春动香葭。
愁寄远，溪边自折梅花。


rhythmic: 露华
author: 周密
content:
暖消蕙雪，渐水纹漾锦，云淡波溶。
岸香弄蕊，新枝轻袅条风。
次第燕归将近，爱柳眉、桃靥烟浓。
鸳径小，芳屏聚蝶，翠渚飘鸿。
六桥旧情如梦，记扇底宫眉，花下游骢。
选歌试舞，连宵恋醉珍丛。
怕里早莺啼醒，问杏钿、谁点愁红。
心事悄，春娇又入翠峰。


rhythmic: 绣鸾凤花犯・花犯
author: 周密
content:
楚江湄，湘娥乍见，无言洒清泪。
淡然春意。
空独倚东风，芳思谁寄。
凌波路冷秋无际。
香云随步起。
谩记得，汉宫仙掌，亭亭明月底。
冰弦写怨更多情，骚人恨，枉赋芳兰幽芷。
春思远，谁叹赏、国香风味。
相将共、岁寒伴侣。
小窗净、沈烟熏翠袂。
幽梦觉，涓涓清露，一枝灯影里。


rhythmic: 探春慢
author: 周密
content:
彩胜宜春，翠盘消夜，客里暗惊时候。
翦燕心情，呼卢笑语，景物总成怀旧。
愁鬓妒垂杨，怪稚眼、渐浓如豆。
尽教宽尽春衫，毕竟为谁消瘦。
梅浪半空如绣。
便管领芳菲，忍孤诗酒。
映烛占花，临窗卜镜，还念嫩寒宫袖。
箫鼓动春城，竞点缀、玉梅金柳。
厮句元宵，灯前共谁携手。


rhythmic: 瑶花慢
author: 周密
content:
朱钿宝。
天上飞琼，比人间春别。
江南江北，曾未见，谩拟梨云梅雪。
淮山春晚，问谁识、芳心高洁。
消几番、花落花开，老了玉关豪杰。
金壶翦送琼枝，看一骑红尘，香度瑶阙。
韶华正好，应自喜、初识长安蜂蝶。
杜郎老矣，想旧事、花须能说。
记少年，一梦扬州，二十四桥明月。


rhythmic: 玉京秋
author: 周密
content:
烟水阔。
高林弄残照，晚蜩凄切。
碧砧度韵，银床飘叶。
衣湿桐阴露冷，采凉花、时赋秋雪。
叹轻别。
一襟幽事，砌蛩能说。
客思吟商还怯。
怨歌长、琼壶暗缺。
翠扇恩疏，红衣香褪，翻成消歇。
玉骨西风，恨最恨、闲却新凉时节。
楚箫咽。
谁倚西楼淡月。


rhythmic: 采绿吟
author: 周密
content:
采绿鸳鸯浦，画舸水北云西。
槐薰入扇，柳阴浮桨，花露侵诗。
点尘飞不到，冰壶里、绀霞浅压玻璃。
想明、凌波远，依依心事寄谁。
移棹舣空明，苹风度、琼丝霜管清脆。
咫尺挹幽香，怅岸隔红衣。
对沧洲、心与鸥闲，吟情渺、莲叶共分题。
停杯久，凉月渐生，烟合翠微。


rhythmic: 解语花
author: 周密
content:
晴丝蝶，暖蜜酣蜂，重檐卷春寂寂。
雨萼烟梢，压阑干、花雨染衣红湿。
金鞍误约，空极目、天涯草色。
阆苑玉箫人去後，惟有莺知得。
馀寒犹掩翠户，梁燕乍归，芳信未端的。
浅薄东风，莫因循、轻把杏钿狼藉。
尘侵锦瑟。
残日绿窗春梦窄。
睡起折花无意绪，斜倚秋千立。
 >> 
词牌介绍


rhythmic: 曲游春
author: 周密
content:
楚苑东风外，暖丝情絮，春思如织。
燕约莺期，恼芳情偏在，翠深红隙。
漠漠香尘隔。
沸十里、乱弦丛笛。
看画船，尽入西泠，闲却半湖春色。
柳陌。
新烟凝碧。
映帘底宫眉，堤上游勒。
轻暝笼寒，怕梨云梦冷，杏香愁幂。
歌管酬寒食。
奈蝶怨、良宵岑寂。
正满湖、碎月摇花，怎生去得。


rhythmic: 大圣乐
author: 周密
content:
虹雨霉风，翠萦苹渚，锦翻葵径。
正小亭、曲沼幽深，簟枕梦回，苔色槐阴清润。
暗忆兰汤初洗玉，衬碧雾笼绡垂蕙领。
轻妆了，袅凉花绛缕，香满鸾镜。
人闲午迟漏永。
看双燕将雏穿藻井。
喜玉壶无暑，凉涵荷气，波摇帘影。
画舸西湖浑如旧，又菰冷蒲香惊梦醒。
归舟晚，听谁家、紫箫声近。


rhythmic: 桂枝香
author: 周密
content:
岩霏逗绿。
又凉入小山，千树幽馥。
仙影悬霜粲夜，楚宫六六。
明霞洞珊瑚冷，对清商、吟思堪掬。
麝痕微沁，蜂黄浅约，数枝秋足。
别有雕阑翠屋。
任满帽珠尘，拼醉香玉。
瘦倚西风，谁见露侵肌粟。
好秋能几花前笑，绕凉云、重唤银烛。
宝瓶空晓，珍丛怨月，梦回金谷。
 >> 
词牌介绍


rhythmic: 秋霁
author: 周密
content:
重到西冷，记芳园载酒，画船横笛。
水曲芙蓉，渚边鸥鹭，依依似曾相识。
年芳易失。
段桥几换垂杨色。
谩自惜。
愁损庾郎，霜点鬓华白。
残蛩露草，怨蝶寒花，转眼西风，又成陈迹。
叹如今、才消量减，尊前孤负醉吟笔。
欲寄远情秋水隔。
旧游空在，凭高望极斜阳，乱山浮紫，暮云凝碧。


rhythmic: 齐天乐
author: 周密
content:
宫檐融暖晨妆懒。
轻霞未匀酥脸。
倚竹娇颦，临流瘦影，依约尊前重见。
盈盈笑靥。
映珠络玲珑，翠绡葱茜。
梦入罗浮，满衣清露暗香染。
东风千树易老，怕红颜旋减，芳意偷变。
赠远天寒，吟香夜永，多少江南新怨。
琼疏静掩。
任翦雪栽云，竞夸轻艳。
画角黄昏，梦随春共远。
 >> 
词牌介绍


rhythmic: 忆旧游
author: 周密
content:
念芳钿委路，粉浪翻空，谁补春痕。
伫立伤心事，记宫檐点鬓，候馆沾襟。
东君护香情薄，不管径云深。
叹金谷楼危，避风台浅，消瘦飞琼。
梨云已成梦，谩蝶恨凄凉，人怨黄昏。
拈残枝重嗅，似徐娘虽老，犹有风情。
不禁许多芳思，青子渐成阴。
怕酒醒歌阑，空庭夜月羌管清。


rhythmic: 一枝春
author: 周密
content:
碧淡春姿，柳眠醒、似怯朝来酥雨。
芳程乍数。
唤起探花情绪。
东风尚浅，甚先有、翠娇红妩。
应自把、罗绮围春，占得画屏春聚。
留连绣丛深处。
爱歌云袅袅，低随香缕。
琼窗夜暖，试与细评新谱。
妆梅媚晚，料无那、弄颦佯妒。
还怕里、帘外笼莺，笑人醉语。


rhythmic: 一枝春
author: 周密
content:
帘影移阴，杏香寒、乍湿西园丝雨。
芳期暗数。
又是去年心绪。
金花谩翦，倩谁画、旧时眉妩。
空自想、杨柳风流，泪滴软绡红聚。
罗窗那回歌处。
叹庭花倦舞，香消衣缕。
楼空燕冷，碎锦懒寻尘谱。
么弦谩赋，记曾是、倚娇成妒。
深院悄，闲掩梨花，倩莺寄语。


rhythmic: 绿盖舞风轻・绿尽舞风轻
author: 周密
content:
玉立照新妆，翠盖亭亭，凌波步秋绮。
真色生香，明摇淡月，舞袖斜倚。
耿耿芳心，奈千缕、情思萦系。
恨开迟、不嫁东风，颦怨娇蕊。
花底谩卜幽期，素手采珠房，粉艳初退。
雨湿铅腮，碧云深、暗聚软绡清泪。
访藕寻莲，楚江远、相思谁寄。
棹歌回，衣露满身花气。


rhythmic: 玲珑四犯
author: 周密
content:
波暖尘香，正嫩日轻阴，摇荡清昼。
几日新晴，初展绮枰纹绣。
年少忍负韶华，尽占断、艳歌芳酒。
看翠帘、蝶舞蜂喧，催趁禁烟时候。
杏腮红透梅钿皱。
燕将归、海棠厮句。
寻芳较晚，东风约、还在刘郎後。
凭问柳陌旧莺，人比似、垂杨谁瘦。
倚画阑无语，春恨远、频回首。


rhythmic: 拜星月慢
author: 周密
content:
腻叶阴清，孤花香冷，迤逦芳洲春换。
薄酒孤吟，怅相如游倦。
想人在、絮幕香帘凝望，误忍几许，烟樯风幔。
芳草天涯，负华堂双燕。
记箫声、淡月梨花院。
砑笺红、谩写东风怨。
一夜落月啼鹃，唤四桥吟缆。
荡归心、已过江南岸。
清宵梦、远逐飞花乱。
几千万缕垂杨，翦春愁不断。


rhythmic: 长亭怨慢
author: 周密
content:
记千竹、万荷深处。
绿净池台，翠凉亭宇。
醉墨题香，闲箫横玉尽吟趣。
胜流星聚。
知几诵、燕台句。
零落碧云空，叹转眼、岁华如许。
凝伫。
望涓涓一水，梦到隔花窗户。
十年旧事，尽消得、庾郎愁赋。
燕楼鹤表半飘零，算惟有、盟鸥堪语。
谩倚遍河桥，一片凉云吹雨。


rhythmic: 齐天乐
author: 周密
content:
东风又入江南岸，年年汉宫春早。
宝屑无痕，生香有韵，消得何郎花恼。
孤山梦绕。
记路隔金沙，那回曾到。
夜月相思，翠尊谁共饮清。
天寒空念赠远，水边凭为问，春得多少。
竹外凝情，墙阴照影，谁见嫣然一笑。
吟香未了。
怕玉管西楼，一声霜晓。
花自多情，看花人自老。
 >> 
词牌介绍


rhythmic: 月边娇
author: 周密
content:
酥雨烘晴，早柳盼颦娇，兰芽愁醒。
九街月淡，千门夜暖，十里宝光花影。
尘凝步袜，送艳笑、争夸轻俊。
笙箫迎晓，翠幕卷、天香宫粉。
少年紫曲疏狂，絮花踪迹，夜蛾心性。
戏丛围锦，灯帘转玉，拚却舞勾歌引。
前欢谩省。
又辇路、东风吹鬓。
醺醺倚醉，任夜深春冷。


rhythmic: 宴清都
author: 周密
content:
老去闲情懒。
东风外、菲菲花絮零乱。
轻鸥涨绿，啼鹃暗碧，一春过半。
寻芳已是来迟，怕迤逦、华年暗换。
应怅恨、白雪歌空，秋霜鬓冷谁管。
凭阑自笑清狂，事随花谢，愁与春远。
持杯顾曲，登楼赋笔，杜郎才减。
前欢已隔残照，但耿耿、临高望眼。
溯流红、一棹归时，半蟾弄晚。


rhythmic: 梅花引
author: 周密
content:
瑶妃鸾影逗仙云。
玉成痕。
麝成尘。
露冷鲛房，清泪霰珠零。
步绕罗浮归路远，楚江晚，赋宫斜，招断魂。
酒醒。
梦醒。
惹新恨。
褪素妆，愁粉。
翠禽夜冷。
舞香恼、何逊多情。
委佩残钿，空想坠楼人。
欲挽湘裙无处觅，倩谁为，寄江南，万里春。


rhythmic: 瑞鹤仙
author: 周密
content:
翠屏围昼锦。
正柳织烟绡，花易春镜。
层阑几回凭。
看六桥莺晓，两堤鸥暝。
晴岚隐隐。
映金碧、楼台远近。
谩曾夸、万幅丹青，画笔画应难尽。
那更。
波涵月彩，露莲妆，水描梅影。
调朱弄粉，凭谁写，四时景。
问玉奁西子，山眉波盼，多少浓施浅晕。
算何如、付与吟翁，缓评细品。
 >> 
词牌介绍


rhythmic: 祝英台近
author: 周密
content:
烛摇花，香袅穗，独自奈春冷。
过了收灯，才始作花信。
无端雨外馀酲，莺边残梦，又还动、惜芳心性。
忍重省。
几多绿意红情，吟笺倩谁整。
香减春衫，老却旧荀令。
小楼深闭东风，曲屏斜倚，知他是、为谁成病。
 >> 
词牌介绍


rhythmic: 齐天乐
author: 周密
content:
清溪数点芙蓉雨，苹飙泛凉吟。
洗玉空明，浮珠沆瀣，人静籁沈波息。
仙潢咫尺。
想翠宇琼楼，有人相忆。
天上人间，未知今夕是何夕。
此生此夜此景，自仙翁去後，清致谁识。
散发吟商，簪花弄水，谁伴凉宵横笛。
流年暗惜。
怕一夕西风，井梧吹碧。
底事闲愁，醉歌浮大白。
 >> 
词牌介绍


rhythmic: 大
author: 周密
content:
又子规啼，荼シ谢，寂寂春阴池阁。
罗窗人病酒，奈牡丹初放，晚风还恶。
燕燕归迟，莺莺声懒，闲秋千红索。
三分春过二，尚剩寒犹凝，翠衣香薄。
傍鸳径鹦笼，一池萍碎，半檐花落。
最怜春梦弱。
楚台远、空负朝云约。
谩念想、清歌锦瑟，翠管瑶尊，几回沈醉东园酌。
燕麦兔葵恨，倩谁访、画阑红药。
况多病、腰如削。
相如老去，赋笔吟笺闲却。
此情怕人问著。


rhythmic: 霓裳中序第一
author: 周密
content:
湘屏展翠叠。
恨入宫沟流怨叶。
冷金花暗结。
又雁影带霜，蛩音凄月。
珠宽腕雪。
叹锦笺、芳宇盈箧。
人何在，玉箫旧约，忍对素娥说。
愁切。
夜砧幽咽。
任帐底、沈烟渐灭。
红兰谁采赠别。
洛汜分绡，汉浦遗。
舞鸾光半缺。
最怕听、离弦乍阕。
凭阑久，一庭香露，桂影弄栖蝶。


rhythmic: 过秦楼
author: 周密
content:
绀玉波宽，碧云亭小，苒苒水枫香细。
鱼牵翠带，燕掠红衣，雨急万荷喧睡。
临槛自采瑶房，铅粉沾襟，雪丝萦指。
喜嘶蝉树远，盟鸥乡近，镜奁光里。
帘户悄、竹色侵棋，槐影移漏，昼永簟花铺水。
清眠乍足，晚浴初慵，瘦约楚裙尺二。
曲砌虚庭夜深，月透龟纱，凉生蝉翅。
看银潢泻露，金井啼鸦渐起。
 >> 
词牌介绍


rhythmic: 声声慢
author: 周密
content:
瑶台月冷，佩渚烟深，相逢共话凄凉。
曳雪牵云，一般淡雅梳妆。
樊姬岁寒旧约，喜玉儿、不负萧郎。
临水镜，看清铅素靥，真态生香。
长记湘皋春晓，仙路迥，冰钿翠带交相。
满引台杯，休待怨笛吟商。
凌波又归甚处，问兰昌、何似唐昌。
春梦好，倩东风、留驻琐窗。
 >> 
词牌介绍


rhythmic: 声声慢
author: 周密
content:
妆额黄轻，舞衣红浅，西风又到人间。
小雨新霜，萍池藓径生寒。
输它汉宫姊妹，粲星钿、霞佩珊珊。
凉意早，正金盘露洁，翠盖香残。
三十六宫秋好，看扶疏仙影，伴月长闲。
宝络风流，何如细蕊堪餐。
幽香未应便减，傲清霜、正自宜看。
吟思远，负东篱、还赋小山。
 >> 
词牌介绍


rhythmic: 风入松
author: 周密
content:
柳梢烟软已璁珑。
娇眼试东风。
情思又逐青丝乱，剩寒轻、犹恋芳栊。
笋玉新栽早燕，杏钿时引晴蜂。
当时兰柱系花骢。
人在小楼东。
莺娇戏索迎春句，爱露笺、新染香红。
未信闲情便懒，探花拚醉琼锺。
 >> 
词牌介绍


rhythmic: 齐天乐
author: 周密
content:
曲屏遮断行云梦，西楼怕听疏雨。
研冻凝华，香寒散雾，呵笔慵题新句。
长安倦旅。
叹衣染尘痕，镜添秋缕。
过尽飞鸿，锦笺谁为寄愁去。
箫台应是怨别，晓寒梳洗懒，依旧眉妩。
酒滴垆香，花围坐暖，闲却珠鞲钿柱。
芳心谩语。
恨柳外游缰，系情何许。
暗卜归期，细将梅蕊数。
 >> 
词牌介绍


rhythmic: 满庭芳
author: 周密
content:
玉沁唇脂，香迷眼缬，肉红初映仙裳。
湘皋春冷，谁翦茜云香。
疑是潘妃乍起，霞侵脸、微印宫妆。
还疑是，寿阳凝醉，无语倚含章。
绛绡，清泪冷，东风寄远，愁损红娘。
笑李凡桃俗，蝶喜蜂忙。
莫把杏花轻比，怕杏花、不敢承当。
飘零处，还随流水，应去误刘郎。
 >> 
词牌介绍


rhythmic: 乳燕飞・贺新郎
author: 周密
content:
波影摇涟。
趁熏风、一舸来时，翠阴清昼。
去郭轩楹才数里，藓磴松关云岫。
快屐齿、筇枝先後。
空半危亭堪聚远，看洞庭、缥缈争奇秀。
人自老，景如旧。
来帆去棹还知否。
问古今、几度斜阳，几番回首。
晚色一川谁管领，都付雨荷烟柳。
知我者、燕朋鸥友。
笑拍阑干呼范蠡，甚平吴、却倩垂纶手。
吁万古，付卮酒。


rhythmic: 扫花游・扫地游
author: 周密
content:
柳花白，又火冷饧香，岁时荆楚。
海棠似语。
惜芳情燕掠，锦屏红舞。
怕里流芳，暗水啼烟细雨。
带愁去。
叹寂寞东园，空想游处。
幽梦曾暗许。
奈草色迷云，送春无路。
翠丸荐俎。
掩清尊谩忆，舞蛮歌素。
怨碧飘香，料得啼鹃更苦。
正愁伫。
暗春阴、倦箫残鼓。


rhythmic: 龙吟曲・水龙吟
author: 周密
content:
仙山非雾非烟，翠微缥缈楼台亚。
江芜海树，晴光雨色，天开图画。
两岸潮平，六桥烟霁，晚钩帘挂。
自玄晖去後，云情雪意，丹青手、应难写。
花底朝回多暇。
倚高寒、有人潇洒。
东山杖屦，西州宾客，笑谈风雅。
贮月杯宽，护香屏暖，好天良夜。
乐闲中日月，清时钟鼓，结春风社。


rhythmic: 风入松
author: 周密
content:
枇杷花老洞云深。
流水泠泠。
蓝田谁种玲珑玉，土华寒、晕碧云根。
佳兴秋英春草，好音夜鹤朝禽。
闲听天籁静看云。
心境俱清。
好风不负幽人意，送良宵、一枕松声。
四友江湖泉石，二并钟鼎山林。
 >> 
词牌介绍


rhythmic: 祝英台近
author: 周密
content:
步玲珑，寻窈窕，瑶草四时碧。
小小蓬莱，花气透帘隙。
几回翠水荷初，苍崖梅小，绮寮掩、玉壶春色。
柳屏窄。
芳槛日日东风，几醉几吟笔。
曲折花房，莺燕似相识。
最怜灯影才收，歌尘初静，画楼外、一声秋笛。
 >> 
词牌介绍


rhythmic: 声声慢
author: 周密
content:
橙香小院，桂冷闲庭，西风雁影涵秋。
凤拨龙槽，新声小按梁州。
莺吭夜深啭巧，凝凉云、应为歌留。
慵顾曲，叹周郎老去，鬓改花羞。
何事登临感慨，倩金蕉一洗，千古清愁。
屡舞高歌，作成陶谢风流。
人生最难一笑，拚尊前、醉倒方休。
待醉也，带黄花、须带满头。
 >> 
词牌介绍


rhythmic: 明月引・江城梅花引
author: 周密
content:
舞红愁碧晚萧萧。
溯回潮。
伫仙桡。
风露高寒，飞下紫霞箫。
一雁远将千万恨，怀渺渺，翦愁云，风外飘。
酒醒未醒香旋消。
采江蓠，吟楚招。
清徽芳笔，梅魂冷、月影空描。
锦瑟瑶尊，闲度可怜宵。
二十四阑愁倚遍，空怅望，短长亭，长短桥。


rhythmic: 明月引・江城梅花引
author: 周密
content:
雁霜苔雪冷飘萧。
断魂潮。
送清桡。
翠袖珠楼，清夜梦琼箫。
江南江北云自碧，人不见，泪花寒，随雨飘。
愁多病多腰素消。
倚清琴。
调大招。
江空年晚，凄凉句、远意难描。
月冷花阴，心事负春宵。
几度问春春不语，春又到，到西湖，第几桥。


rhythmic: 六么令
author: 周密
content:
痴云翦叶，檐滴夜深悄。
银城飞捷翠垅，占祥丰年报。
白战清吟未了。
寒鹊惊枝晓。
鹤迷翠表。
山阴今日，醉卧何人问安道。
交映虚窗净沼。
不许游尘到。
谁念絮帽茸裘，叹幼安今老。
玉鉴修眉未扫。
白雪词新草。
冰蟾光蛟。
梅心香动，闲看春风上琼岛。


rhythmic: 六么令
author: 周密
content:
回风带雨，冻涩漏声悄。
小窗照影虚白，几误邻鸡报。
千树天花绽了。
鹄立通明晓。
眼空八表。
宫袍带月，醉里应迷灞陵道。
风静琼林翠沼。
片片随春到。
吟鞯十里新堤，怪四山青老。
玉唾珠尘怕扫。
句冷池塘草。
白天寒蛟。
飞琼何在，梦觅梨云度仙岛。


rhythmic: 声声慢
author: 周密
content:
燕泥沾粉，鱼浪吹香，芳堤十里新晴。
静惹游丝，花边袅袅扶春。
多情最怜飘泊，记章台、曾绾青青。
堪爱处，是扑帘娇软，随马轻盈。
长是河桥三月，做一番晴雪，恼乱诗魂。
带雨沾衣，罗襟点点离痕。
休缀潘郎鬓影，怕绿窗、年少人惊。
卷春去，翦东风、千缕碎云。
 >> 
词牌介绍


rhythmic: 忆旧游
author: 周密
content:
记花阴映烛，柳影飞梭，庭户东风。
彩笔争春艳，任香迷舞袖，醉拥歌丛。
画帘静掩芳昼，云翦玉璁珑。
奈恨绝冰弦，尘消翠谱，别凤离鸿。
莺笼。
怨春远，但翠冷闲阶，坠粉飘红。
事逐华年换，叹水流花谢，燕去楼空。
绣鸳暗老薇径，残梦绕雕栊。
怅宝瑟无声，愁痕沁碧，江上孤峰。


rhythmic: 水龙吟
author: 周密
content:
燕翎谁寄愁笺，天涯望极王孙草。
新烟换柳，光风浮蕙，馀寒尚峭。
倚仗看云，翦灯听雨，几番诗酒。
叹长安倦客，江南旧恨，飞花乱、清明後。
堤上垂杨风骤。
散香绵、轻沾吟袖。
麴尘两岸，纹波十里，暖蒸香透。
海阔云深，水流春远，梦魂难句。
问莺边按谱，花前觅句，解相思否。
 >> 
词牌介绍


rhythmic: 水龙吟
author: 周密
content:
舞红轻带愁飞，宝鞯暗忆章台路。
吟香醉雨，吹箫门巷，飘梭院宇。
立尽残阳，眼迷睛树，梦随风絮。
叹江潭冷落，依依旧恨，人空老、柳如许。
锦瑟华年暗度。
赋行云、空题短句。
情思系燕，么弦弹凤，文君更苦。
烟水流红，暮山凝紫，是春归处。
怅江南望远，苹花自采，寄将愁与。
 >> 
词牌介绍


rhythmic: 徵招
author: 周密
content:
江蓠摇落江枫冷，霜空雁程初到。
万景正悲凉，奈曲终人杳。
登临嗟老矣，问今古、清愁多少。
一梦东园，十年心事，恍然惊觉。
肠断，紫霞深，知音远、寂寂怨琴凄调。
短发已无多，怕西风吹帽。
黄花空自好。
问谁识、对花怀抱。
楚山远，九辩难招，更晚烟残照。


rhythmic: 酹江月・念奴娇
author: 周密
content:
奁霏净洗，唤素娥睡起，平分秋色。
雁背风高霜兔冷，露脚侵衣香湿。
银浦流云，珠房迎晓，鬓影霜争白。
玉尊良夜，与谁同醉瑶席。
忍记倚桂分题，簪花筹酒，处处成陈迹。
十二楼空环佩杳，惟有孤云知得。
如此江山，依然风月，月底人非昔。
知音何许，泪痕空沁愁碧。


rhythmic: 夜合花
author: 周密
content:
月地无尘，珠宫不夜，翠笼谁炼铅霜。
南州路杳，仙子误入唐昌。
零露滴，湿微妆。
逗清芬、蝶梦空忙。
梨花云暖，梅花雪冷，应妒秋芳。
虚庭夜气偏凉。
曾记幽丛采玉，素手相将。
青蕤嫩萼，指痕犹映瑶房。
风透幕，月侵床。
记梦回、粉艳争香。
枕屏金络，钗梁绛缕，都是思量。


rhythmic: 水龙吟
author: 周密
content:
素鸾飞下青冥，舞衣半惹凉云碎。
蓝田种玉，绿房迎晓，一奁秋意。
擎露盘深，忆君凉夜，暗倾铅水。
想鸳鸯、正结梨云好梦，西风冷、还惊起。
应是飞琼仙会。
倚凉飙、碧簪斜坠。
轻妆斗白，明照影，红衣羞避。
霁月三更，粉云千点，静香十里。
听湘弦奏彻，冰绡偷翦，聚相思泪。
 >> 
词牌介绍


rhythmic: 天香
author: 周密
content:
碧脑浮冰，红薇染露，骊宫玉唾谁捣。
麝月双心，凤云百和，宝钏佩环争巧。
浓熏浅注，疑醉度、千花春晓。
金饼著衣馀润，银叶透帘微袅。
素被琼篝夜悄。
酒初醒、翠屏深窈。
一缕旧情，空趁断烟飞绕。
罗袖馀香馨渐少。
怅东阁、凄凉梦难到。
谁念韩郎，清愁渐老。


rhythmic: 珍珠帘・真珠帘
author: 周密
content:
宝阶斜转春宵永，云屏敞、雾卷东风新霁。
光动万星寒，曳冷云垂地。
暗省连昌游冶事，照炫转、荧煌珠翠。
难比。
是鲛人织就，冰绡渍泪。
独记梦入瑶台，正玲珑透月，琼钩十二。
金缕逗浓香，接翠蓬云气。
缟夜梨花生暖白，浸潋滟、一池春水。
沈醉。
归时人在，明河影里。


rhythmic: 疏影
author: 周密
content:
冰条木叶。
又横斜照水，一花初发。
素壁秋屏，招得芳魂，彷佛玉容明灭。
疏疏满地珊湖冷，全误却、扑花幽蝶。
甚美人、忽到窗前，镜里好春难折。
闲想孤山旧事，浸清漪、倒映千树残雪。
暗里东风，可惯无情，搅碎一帘香月。
轻妆谁写崔徽面，认隐约、烟绡重叠。
记梦回，纸帐残灯，瘦倚数枝清绝。
 >> 
词牌介绍


rhythmic: 齐天乐
author: 周密
content:
槐薰忽送清商怨，依稀正闻还歇。
故苑愁深，危弦调苦，前梦蜕痕枯叶。
伤情念别。
是几度斜阳，几回残月。
转眼西风，一襟幽恨向谁说。
轻鬟犹记动影，翠娥应妒我，双鬓如雪。
枝冷频移，叶疏犹抱，孤负好秋时节。
凄凄切切。
渐迤逦黄昏，砌蛩相接。
露洗馀悲，暮烟声更咽。
 >> 
词牌介绍


rhythmic: 满江红
author: 周密
content:
秋水涓涓，情渺渺、美人何许。
还记得、东堂松桂，对床风雨。
流水桃花西塞隐，茂林修竹山阴路。
二十年、历历旧经行，空怀古。
评砚品，临书谱。
笺画史，修茶具。
喜一愚天禀，一闲天赋。
百战徵求千里马，十年三都赋。
问何如、石鼎约弥明，同联句。
 >> 
词牌介绍


rhythmic: 玉漏迟
author: 周密
content:
老来欢意少。
锦鲸仙去，紫霞声杳。
怕展金奁，依旧故人怀抱。
犹想乌丝醉墨，惊俊语、香红围绕。
闲自笑。
与君共是，承平年少。
雨窗短梦难凭，是几番宫商，几番吟啸。
泪眼东风，回首四桥烟草。
载酒倦游甚处，已换却、花间啼鸟。
春恨悄。
天涯暮云残照。
 >> 
词牌介绍


rhythmic: 祝英台近
author: 周密
content:
馀酲，寻旧雨，愁与病相半。
绿意阴阴，丝竹静深院。
绝怜事逐春移，泪随花落，似翦断、鲛房珠串。
喜重见。
为谁倦酒慵诗，筠屏掩双扇。
白发潘郎，羞见看花伴。
可堪好梦残时，新愁生处，烟月冷、子规声断。
 >> 
词牌介绍


rhythmic: 甘州・八声甘州
author: 周密
content:
渐萋萋、芳草绿江南，轻晖弄春容。
记少年游处，箫声巷陌，灯影帘栊。
月暖烘炉戏鼓，十里步香红。
枕听新雨，往事朦胧。
还是江春梦晓，怕等闲愁见，雁影西东。
喜故人好在，水驿寄诗筒。
数芳程、渐催花信，送归帆、知第几番风。
空吟想、梅花千树，人在其中。


rhythmic: 甘州・八声甘州
author: 周密
content:
信山阴、道上景多奇，仙翁幻吟壶。
爱一邱一壑，一花一草，窈窕扶疏。
染就春云五色，更种玉千株。
咳唾骚香在，四壁骊珠。
曲折冷红幽翠，涉流花涧净，步月堂虚。
羡风流鱼鸟，来往贺家湖。
认秦鬟、越妆窥镜，倚斜阳、人在会稽图。
图多赏，池香洗砚，山秀藏书。


rhythmic: 齐天乐
author: 周密
content:
护春帘幕东风里，当年问花曾到。
玉影孤搴，冰痕半拆，漠漠冻云迷道。
临流更好。
正雪意逢迎，阴光相照。
梦入罗浮，古苔啁哳翠禽小。
一枝空念赠远，溯波流不到，心事谁表。
倚竹天寒，吟香夜冷，几度月昏霜晓。
寻芳欠早。
怕鹤怨山空，雁归书少。
不恨春迟，恨春容易老。
 >> 
词牌介绍


rhythmic: 忆旧游
author: 周密
content:
记移灯翦雨，换火篝香，去岁今朝。
乍见翻疑梦，向梅边携手，笑挽吟桡。
依依故人情味，歌舞试春娇。
对婉娩年芳，漂零身世，酒趁愁消。
天涯未归客，望锦羽沈沈，翠水迢迢。
叹菊荒薇老，负故人猿鹤，旧隐谁招。
疏花漫撩愁思，无句到寒梢。
但梦绕西泠，空江冷月，魂断随潮。


rhythmic: 声声慢
author: 周密
content:
琼壶歌月，白发簪花，十年一梦扬州。
恨入琵琶，小怜重见湾头。
尊前漫题金缕，奈芳情、已逐东流。
还送远，甚长安乱叶，都是闲愁。
次第重阳近也，看黄花绿酒，也合迟留。
脆柳无情，不堪重系行舟。
百年正消几别，对西风、休赋登楼。
怎去得，怕凄凉时节，团扇悲秋。
 >> 
词牌介绍


rhythmic: 国香慢・国香
author: 周密
content:
玉润金明。
记曲屏小几，翦叶移根。
经年汜人重见，瘦影娉婷。
雨带风襟零乱，步云冷、鹅管吹春。
相逢旧京洛，素靥尘缁，仙掌霜凝。
国香流落恨，正冰铺翠薄，谁念遗簪。
水天空远，应念矾弟梅兄。
渺渺鱼波望极，五十弦、愁满湘云。
凄凉耿无语，梦入东风，雪尽江清。


rhythmic: 一萼红
author: 周密
content:
步深幽。
正云黄天淡，雪意未全休。
鉴曲寒沙，茂林烟草，俯仰千古悠悠。
岁华晚、漂零渐远，谁念我、同载五湖舟。
磴古松斜，崖阴苔老，一片清愁。
回首天涯归梦，几魂飞西浦，泪洒东州。
故国山川，故园心眼，还似王粲登楼。
最怜他、秦鬟妆镜，好江山、何事此时游。
为唤狂吟老监，共赋销忧。


rhythmic: 扫花游・扫地游
author: 周密
content:
江蓠怨碧，早过了霜花，锦空洲渚。
孤蛩自语。
正长安乱叶，万家砧杵。
尘染秋衣，谁念西风倦旅。
恨无据。
怅望极归舟，天际烟树。
心事曾细数。
怕水叶沈红，梦云离去。
情丝恨缕。
倩回纹为织，那时愁句。
雁字无多，写得相思几许。
暗凝伫。
近重阳、满城风雨。


rhythmic: 三姝媚
author: 周密
content:
浅寒梅未绽。
正潮过西陵，短亭逢雁。
秉烛相看，叹俊游零落，满襟依黯。
露草霜花，愁正在、废宫芜苑。
明月河桥，笛外尊前，旧情消减。
莫诉离肠深浅。
恨聚散匆匆，梦随帆远。
玉镜尘昏，怕赋情人老，後逢凄惋。
一样归心，又唤起、故园愁眼。
立尽斜阳无语，空江岁晚。


rhythmic: 献仙音・法曲献仙音
author: 周密
content:
松雪飘寒，岭云吹冻，红破数椒春浅。
衬舞台荒，浣妆池冷，凄凉市朝轻换。
叹花与人凋谢，依依岁华晚。
共凄黯。
问东风、几番吹梦，应惯识当年，翠屏金辇。
一片古今愁，但废绿、平烟空远。
无语消魂，对斜阳、衰草泪满。
又西泠残笛，低送数声春怨。


rhythmic: 高阳台
author: 周密
content:
照野旌旗，朝天车马，平沙万里天低。
宝带金章，尊前茸帽风。
秦关汴水经行地，想登临、都付新诗。
纵英游，叠鼓清笳，骏马名姬。
酒酣应对燕山雪，正冰河月冻，晓陇云飞。
投老残年，江南谁念方回。
东风渐绿西湖柳，雁已还、人未南归。
最关情，折尽梅花，难寄相思。


rhythmic: 庆宫春・高阳台
author: 周密
content:
重叠云衣，微茫雁影，短篷稳载吴雪。
霜叶敲寒，风灯摇晕，棹歌人语呜咽。
拥衾呼酒，正百里、冰河乍合。
千山换色，一镜无尘，玉龙吹裂。
夜深醉踏长虹，表里空明，古今清绝。
高台在否，登临休赋，忍见旧时明月。
翠消香冷，怕空负、年芳轻别。
孤山春早，一树梅花，待君同折。


rhythmic: 高阳台
author: 周密
content:
小雨分江，残寒迷浦，春容浅入蒹葭。
雪霁空城，燕归何处人家。
梦魂欲渡苍茫去，怕梦轻、还被愁遮。
感流年，夜汐东还，冷照西斜。
萋萋望极王孙草，认云中烟树，鸥外春沙。
白发青山，可怜相对苍华。
归鸿自趁潮回去，笑倦游、犹是天涯。
问东风，先到垂杨，後到梅花。


rhythmic: 探芳讯
author: 周密
content:
步晴昼。
向水院维舟，津亭唤酒。
叹刘郎重到，依依谩怀旧。
东风空结丁香怨，花与人俱瘦。
甚凄凉，暗草沿池，冷苔侵。
桥外晚风骤。
正香雪随波，浅烟迷岫。
废苑尘梁，如今燕来否。
翠云零落空堤冷，往事休回首。
最消魂，一片斜阳恋柳。


rhythmic: 酹江月・念奴娇
author: 林式之
content:
桐皋东去，又依然、烟际云边柔橹。
赖有双台知己耳，牢落孤怀欲吐。
小倚云根，细商心事，提起千年语。
九天飞梦，别来长记幽渚。
试说北海归文，西山何事，犹不甘臣武。
广大尧天箕颍小，绵上可能如许。
举世真痴，先生长啸，尘海谁堪与。
啸声吹送，刺天鸾鹤冲举。


rhythmic: 摸鱼儿
author: 王奕
content:
问梅花、几人邀咏，平生见外骚楚。
相思一夜罗浮远，姑射仙姿何处。
情未吐。
□□□、雄蜂雌蝶空相遇。
岁年孰与。
叹皓首相看，冰心独抱，谩作广平赋。
黄昏暮。
半点酸辛谁诉。
寿阳眉恨妖妩。
南来北使无明眼，细认杏花真谱。
私自语。
道消息、孤根还有春风主。
启明未举。
听画角吹残，马头摇梦，人已山阳路。
 >> 
词牌介绍


rhythmic: 水调歌头
author: 王奕
content:
吾玄终不白，拗出老扬雄。
近日青衿绿发，转盼忽成翁。
缩首天坠地，极力虞渊取日，直欲入冯宫。
迂阔有如此，谁不笑王公。
十年後，数椽屋，隐琊峰。
人叹乾坤许大，醯瓮老山中。
於是泛淮航泗，於是沿邹过鲁，千古慕雩风。
造物既生我，斯道岂终穷。
 >> 
词牌介绍


rhythmic: 沁园春
author: 王奕
content:
耳目肺肠，不由我乎，更由乎谁。
也不必君平，不消詹尹，不疑何卜，不卜何疑。
三径归来，一时有见，岂为黄初与义熙。
天下事，但行其可，自合乎宜。
大哉用易乘时。
纵乌喙那能食子皮。
叹失若塞翁，失为得本，赢如刘毅，赢乃输基。
大黠小痴，有馀不足，谁必彭殇早与迟。
眼前物，纵铜山金屋，一瞑全非。
 >> 
词牌介绍


rhythmic: 贺新郎
author: 王奕
content:
有客过东鲁。
自葛水、泛舟西下，帆开三楚。
万里湖光磨水镜，际五老、落星烟渚。
又飞过、二姑门户。
彭泽柳青新旧色，望九华、依约池阳路。
风雨庙，乌江羽。
蛾眉牛渚皆如故。
问缘何、鲁港汀洲，江声无语。
采石书生勋业在，吊锦袍、公子魂何处。
流恨下、秦淮商女。
多景楼头吟北固，笑平山堂里谁为主。
且烂饮，琼花露。
 >> 
词牌介绍


rhythmic: 贺新郎
author: 王奕
content:
醉醒琼花露。
买扁舟、邵伯津头，向秦邮去。
流水孤村鸦万点，忆少游、回首斜阳树。
又访著、山阳酒侣。
细剔留城碑藓看，上歌舞、一啸江东主。
望凫峄，过邹鲁。
孔林百拜瞻茔墓。
历四阜、少之墟，大庭之库。
竟涉汶河登泰岱，候清光，夜半开玄圃。
迤逦问、东平归路。
蚩冢黄花吟笑罢，下新州，醉白楼头赋。
复淮楚，寻故步。
 >> 
词牌介绍


rhythmic: 贺新郎
author: 王奕
content:
帆卸西湾侧。
望康庐、老峰面目，旧曾相识。
岁岁滔滔江浪远，回首暮云空碧。
今想见、发痕全白。
眠鹿矶头茅屋烂，问草堂、谁管真泉石。
还更有，青牛迹。
老峰点首如招客。
道十年、玉斗窗间，两成疏觌。
赢得老夫谙阅世，不作少年太息。
看雨馀、依旧青山色。
汶上归来重过我，最峰头、新长芝堪摘。
分半席、共横笛。
 >> 
词牌介绍


rhythmic: 沁园春
author: 王奕
content:
八十日官，浩然归去，知心者希。
谓诗有招魂，姑言其概，注其述酒，亦特其微。
不事小儿，惟书甲子，皆是先生杜得机。
看时运，与天荣木，始识真归。
黄唐邈不可追。
慨四十无闻昨已非。
故怀彼仙师，策夫名骥，志夫童冠，寤寐交挥。
人表何时，谁生过鲁，愿企高风慕浴沂。
兹行也，尚庶几短葛，不负公衣。
 >> 
词牌介绍


rhythmic: 八声甘州
author: 王奕
content:
诵公诗、大雅久不闻，吾衰竟谁陈。
自晋宋以来，隋唐而下，旁若无人。
光焰文章万丈，肯媚永王。
卓有汾阳老，抱丈人贞。
不是沈香亭上，谩题飞燕，蹴起靴尘。
安得锦袍西下，明月堕江滨。
青山冢、知几番风雨，雷霆走精神。
因过鲁，携一尊吊古，疑是前身。


rhythmic: 水调歌头
author: 王奕
content:
长江衣带水，历代鼎彝功。
服定衣冠礼乐，聊尔就江东。
追忆金戈铁马，保以油幢玉垒，燧几秋风。
更有当头著，全局倚元戎。
攒万舸，开一棹，散无踪。
到了书生死节，蜂蚁愧诸公。
上有皇天白日，下有人心青史，未必竟朦胧。
停棹抚遗迹，往恨逐冥鸿。
 >> 
词牌介绍


rhythmic: 贺新郎
author: 王奕
content:
决眦斜阳里。
品江山、洛阳第一，金陵第二。
休论六朝兴废梦，且说南浮之始。
合就此、衣冠故址。
底事轻抛形胜地，把笙歌、恋定西湖水。
百年内，苟而已。
纵然成败由天理。
叹石城、潮落潮生，朝昏知几。
可笑诸公俱铸错，回首金瓯瞥徙。
漫了、紫云青史。
老媚幽花栖断础，睇故宫、空拊英雄髀。
身世蝶，侯王蚁。
 >> 
词牌介绍


rhythmic: 酹江月・念奴娇
author: 王奕
content:
英雄老矣，对江山、莫遣泪珠成斛。
一西风休掩面，白浪黄尘迷目。
凤去台空，鹭飞洲冷，几度斜阳木。
欲书往事，南山应恨无竹。
宁是商女当年，後来腔调，拍手铜曲。
偃蹇老松虽拗□，犹□一枰残局。
乌巷垂杨，雀桥野草，今为谁家绿。
赏心何处，浩歌归卧梅屋。


rhythmic: 法曲献仙音
author: 王奕
content:
九曲青溪，千年陈迹，往事不堪依据。
老我重来，海乾石烂，那复断碑残础。
应讶野王当日，三弄罢、乍无语。
□□□。
高牙大纛船如屋，又少甚笙歌，翠云箫鼓。
流恨入寒筝，离合君臣良苦。
花落几春□，无此一番风雨。
是何人、尚秦淮门馆，柳桥荷浦。


rhythmic: 贺新郎
author: 王奕
content:
惆怅秦淮路。
慨当年、商女谁家，几多年数。
死去方知亡国恨，尚激起、浪花如语，应不为、黍峰蒲缕。
花隔青溪胭井湿，又谁省、此时情绪。
云盖拥，翠阴午。
汨罗无复灵均楚。
到如今、荃蕙椒兰，尽成禾黍。
疑是龙穿王气，遗恨六朝作古。
□留与、浮歌载醑。
天外长江浑不管，也无春无夏无晴雨。
流岁月、滔滔去。
 >> 
词牌介绍


rhythmic: 木兰花慢
author: 王奕
content:
翠微亭上醉，搔短发、舞缤纷。
问六朝五姓，王姬帝胄，今有谁存。
何似乌衣故垒，尚年年、生长儿孙。
今古兴亡无据，好将往史俱焚。
招魂。
何处觅东山，筝泪落清樽。
怅石城暗浪，秦淮旧月，东去西奔。
休说清谈误国，有清谈，还有斯文。
遥睇新亭一笑，漫漫天际江痕。


rhythmic: 水调歌头
author: 王奕
content:
迢迢冢水，直泻到东州。
不拣秦淮吴楚，明月一家楼，何代非卿非相，底事柴桑老子，偏恁不推刘。
半体鹿皮服，千古晋貔貅。
过东鲁，登北固，感春秋。
抵掌嫣然一笑，莫枉少陵愁。
说甚萧锅曹石，古矣苏吟米画，黑白满盘收。
对水注杯酒，为我向东流。
 >> 
词牌介绍


rhythmic: 八声甘州
author: 王奕
content:
问苍天、苍天阒无言，浩歌摘星楼。
这茫茫禹迹，南来第一，是古扬州。
当日双龙未渡，风月一家秋。
中分胡越後，横断江流。
□百年间春梦，笑槐柯蚁穴，多少王侯。
谩平山堂里，棋局几边筹。
是谁教、海乾仙去，天地付浮沤。
书生老，对琼花一笑，白发苍洲。


rhythmic: 沁园春
author: 王奕
content:
唐李太白，访贺知章，浩歌此楼。
想斗酒百篇，眼花落井，一时豪杰，千古风流。
白骨青山，美人黄土，醉魄吟魂安在否。
江南客，因来游胜践，稽首前修。
悠悠。
往事俱休，更莫遣兴亡狂白头。
也莫论高皇、莫论项羽，谁为黄帝，谁为蚩尤。
拶破愁城，吸乾酒海，袖拂安梁舞暮秋。
题未了，又笑骑白鹤，飞下扬州。
 >> 
词牌介绍


rhythmic: 贺新郎
author: 王奕
content:
试问司花女。
是何年、培植琼葩，分来何谱。
禁苑岂无新雨露，底事刚移不去，偏恋定、鹤城土。
却怕杏花生眼觑。
先廿年、和影无寻处。
遗草木，悴风雨。
看花老我成迟暮。
绕阑干、追忆沈吟，欲言难赋。
根本已非枝叶异，谁把赝苗裨补。
但认得、唐人旧句。
明月楼前无水部。
扣之梅、梅又全无语。
询古柏，过东鲁。
 >> 
词牌介绍


rhythmic: 沁园春
author: 王奕
content:
醉面挟风，携杜康酒，酹刘伶台。
问漂母矶头，韩侯安在，钵山池下，乔鹊曾回。
孝说仲车，忠传祖逖，忠孝如今亦可哀。
清河口，但潮生潮落，帆去帆来。
休呆。
且饮三杯。
莫枉教、东乌西兔催。
更谁可百年，脱身不化，谁能五日，笑口长开。
痛饮高歌，胡涂乱抹，快活斗山王秀才。
今天下，曰利而已，何以平哉。
 >> 
词牌介绍


rhythmic: 沁园春
author: 王奕
content:
吾祖文中，曾於夫子，受罔极恩。
有宇宙以来，春秋而後，三纲所系，万古常存。
列国何时，东吴何地，十哲之中尚有言。
况今也、与圣闲邦域，同一乾坤。
卑飞难傍天阍。
但勃衔香拜圣门。
要水看黄河，山登岱岳，鲁求君子，学究中原。
虽有他人，不如同姓，仰止文星出禁垣。
又安得，借蒙庄大瓢，酌泗水之源。
 >> 
词牌介绍


rhythmic: 西河
author: 王奕
content:
江左地。
兴亡旧恨谁记。
腥风不搅洛山云，怒涛怎起。
泪眶历落泫新亭，碑趺犹卧江际。
古今事，天莫倚。
废兴元有时系。
女墙月色自荒荒，尽平寸垒。
舞台歌谢草痕深，青溪弥望烟水。
马蹄杂锦绣市。
认乌衣六朝，东巷西里。
景物已非人世。
但长干铁塔，岿然相对。
檐铃嘈薰风里。


rhythmic: 满江红
author: 蒲寿
content:
楼倚虚空。
觉人世、不知何处。
人缥缈、半檐星斗，一窗风露。
潮退沙平凫雁静，夜深月黑鱼龙怒。
把清樽、独自笑馀生，成何事。
尘埃外，谈高趣。
烟波上，题诗句。
这美景良宵，且休虚度。
梦觉宦情甜似蜡，老来况味酸如醋。
念儿曹、南北几时归，情朝暮。
 >> 
词牌介绍


rhythmic: 贺新郎
author: 蒲寿
content:
铁笛穿花去。
问长安、市上生涯，而今何似。
破帽青衫尘满面。
不识何人共语。
且面壁、听风雨。
惟我虚中元识破，笑人间、日月无停杼。
名与利，莫轻许。
人生穷达皆天铸。
试灯前、为问灵龟，劝君休怒。
心肯命通元有数，何幸知音记取。
季主也、应留得住。
百岁光阴弹指过，算伯夷、盗跖俱尘土。
心一寸，人千古。
 >> 
词牌介绍


rhythmic: 摸鱼儿
author: 朱嗣发
content:
对西风、鬓摇烟碧，参差前事流水。
紫丝罗带鸳鸯结，的的镜盟钗誓。
浑不记、漫手织回文，几度欲心碎。
安花著蒂。
奈雨覆云翻，情宽分窄，石上玉簪脆。
朱楼外。
愁压空云欲坠。
月痕犹照无寐。
阴晴也只随天意。
枉了玉消香碎。
君且醉。
君不见、长门青草春风泪。
一时左计。
悔不早荆钗，暮天修竹，头白倚寒翠。
 >> 
词牌介绍


rhythmic: 齐天乐
author: 文天祥
content:
南楼月转银河曙，玉箫又吹梅早。
鹦鹉沙晴，葡萄水暖，一缕燕香清袅。
瑶池春透。
想桃露霏霞，菊波沁晓。
袍锦风流，御仙花带瑞虹绕。
玉关人正未老。
唤矶头黄鹤，岸巾谈笑。
剑拂淮清，槊横楚黛，雨洗一川烟草。
印黄似斗。
看半砚蔷薇，满鞍杨柳。
沙路归来，金貂蝉翼小。
 >> 
词牌介绍


rhythmic: 齐天乐
author: 文天祥
content:
夜来早得东风信，潇湘一川新绿，柳色含晴，梅心沁暖，春浅千花如束。
银蝉乍浴。
正沙雁将还，海鳌初矗。
云拥旌旗，笑声人在画阑曲。
星虹瑶树缥缈，佩环鸣碧落，瑞笼华屋。
露耿铜虬，冰翻铁马，帘幕光摇金粟。
迟迟倚竹。
更为把瑶尊，满斟。
回首宫莲，夜深归院烛。
 >> 
词牌介绍


rhythmic: 酹江月・念奴娇
author: 文天祥
content:
庐山依旧，凄凉处、无限江南风物。
空翠晴岚浮汗漫，还障天东半壁。
雁过孤峰，猿归危嶂，风急波翻雪。
乾坤未老，地灵尚有人杰。
堪嗟漂泊孤舟，河倾斗落，客梦催明发。
南浦闲云连草树，回首旌旗明灭。
三十年来，十年一过，空有星星发。
夜深愁听，胡笳吹彻寒月。


rhythmic: 酹江月・念奴娇
author: 文天祥
content:
水天空阔，恨东风不借、世间英物。
蜀鸟吴花残照里，忍见荒城颓壁。
铜雀春情，金人秋泪，此恨凭谁雪。
堂堂剑气，斗牛空认奇杰。
那信江海馀生，南行万里，属扁舟齐发。
正为鸥盟留醉眼，细看涛声云灭。
睨柱吞嬴，回旗走懿，千古冲冠发。
伴人无寐。
秦淮应是孤月。


rhythmic: 酹江月・念奴娇
author: 文天祥
content:
乾坤能大，算蛟龙、元不是池中物。
风雨牢愁无著处，那更寒虫四壁。
横槊题诗，登楼作赋，万事空中雪。
江流如此，方来还有英杰。
堪笑一叶漂零，重来淮水，正凉风新发。
镜里朱颜都变尽，只有丹心难灭。
去去龙沙，江山回首，一线青如发。
故人应念，杜鹃枝上残月。


rhythmic: 满江红
author: 文天祥
content:
燕子楼中，又捱过、几番秋色。
相思处、青年如梦，乘鸾仙阙。
肌玉暗消衣带缓，泪珠斜透花钿侧。
最无端、蕉影上窗纱，青灯歇。
曲池合，高台灭。
人间事，何堪说。
向南阳阡上，满襟清血。
世态便如翻覆雨，妾身元是分明月。
笑乐昌、一段好风流，菱花缺。
 >> 
词牌介绍


rhythmic: 满江红
author: 文天祥
content:
试问琵琶，胡沙外、怎生风色。
最苦是、姚黄一朵，移根仙阙。
王母欢阑琼宴罢，仙人泪满金盘侧。
听行宫、半夜雨淋铃，声声歇。
彩云散，香尘灭。
铜驼恨，那堪说。
想男儿慷慨，嚼穿龈血。
回首昭阳离落日，伤心铜雀迎秋月。
算妾身、不愿似天家，金瓯缺。
 >> 
词牌介绍


rhythmic: 沁园春
author: 文天祥
content:
为子死孝，为臣死忠，死又何妨。
自光岳气分，士无全节，君臣义缺，谁负刚肠。
骂贼睢阳，爱君许远，留得声名万古香。
後来者，无二公之操，百炼之钢。
人生翕云亡。
好烈烈轰轰做一场。
使当时卖国，甘心降虏，受人唾骂，安得留芳。
古庙幽沈，仪容俨雅，枯木寒鸦几夕阳。
邮亭下，有奸雄过此，仔细思量。
 >> 
词牌介绍


rhythmic: 念奴娇
author: 邓剡
content:
水天空阔，恨东风不惜、世间英物。
蜀鸟吴花残照里，忍见荒城颓壁。
铜雀春情，金人秋泪，此恨凭谁雪。
堂堂剑气，斗牛空认奇杰。
那信江海馀生，南行万里，不放扁舟发。
正为鸥盟留醉眼，细看涛声云灭。
睨柱吞嬴，回旗走懿，千古冲冠发。
伴人无寐，秦淮应是孤月。
 >> 
词牌介绍


rhythmic: 满江红
author: 邓剡
content:
王母仙桃，亲曾醉、九重春色。
谁信道、鹿衔花去，浪翻鳌阙。
眉锁娇娥山宛转，髻梳堕马云侧。
恨风沙、吹透汉宫衣，馀香歇。
霓裳散，庭花灭。
昭阳燕，应难说。
想春深铜雀，梦残啼血。
空有琵琶传出塞，更无环佩鸣归月。
又争知、有客夜悲歌，壶敲缺。
 >> 
词牌介绍


rhythmic: 烛影摇红
author: 邓剡
content:
郢雪歌高，天教鹤子参鸣和。
薰风旌节瑞华□，光动垂弧左。
早是烟楼撞破。
更明珠、重添一颗。
镜容中夜，摩顶欣然，石麟天堕。
未羡眉山，两峰儿子中峰我。
推贤世世珥金貂，何况阴功大。
欲写弄獐书贺。
愧无功、难消玉果。
摩挲老眼，曾识英雄，试啼则个。
 >> 
词牌介绍


rhythmic: 木兰花慢
author: 邓剡
content:
步凉绿野，□锺鼓、□园林。
有骑竹更生，扶藜未老，歌舞堂阴。
金鞭半横玉带，烨神人、风度五云深。
大耐自应鹤骨，活人总是天心。
寿蒲香晚尚堪斟。
梧竹对潇森。
早问道燕城，衣裁绣衮，台筑黄金。
天瓢正消几滴，化中原、焦土作甘霖。
却伴赤松未晚，碧桃花下横琴。


rhythmic: 摸鱼儿
author: 邓剡
content:
问庐陵、米作何价。
棠阴又绿今夏。
活人手段依然在，独乐园中司马。
初度也。
算几处篝香，手额你多谢。
风亭月榭。
尽隐橘观棋，折荷筒酒，花竹秀而野。
阶庭树，满目鱼鱼雅雅。
千金难买清暇。
纷纷征榷尘如梦，谁有似公闲者。
天怎舍。
趁绿鬓朱颜，须入凌烟画。
海天不夜。
管岁岁安期，采蒲为寿，高宴碧桃下。
 >> 
词牌介绍


rhythmic: 八声甘州
author: 邓剡
content:
笑钗符、恰正带宜男。
还将寿花簪。
早风薰竹醉，松凉鹤健，午坐存庵。
三十六峰玉立，隔尘听玄谈。
何似人难老，三十才三。
闻得天边好语，第一流人物，偏重江南。
满玻璃春绿，十载爱棠甘。
青青鬓、尽堪图画，趁紫岩、年纪作枢参。
却归宴、瑶池未晚，荷日红酣。


rhythmic: 摸鱼儿
author: 邓剡
content:
笑平生、布帆无恙，堂堂稳送君去。
江声悲壮崖殷血，曾是英雄行处。
今亦古。
甚一点东风，天不周郎与。
城幡夜竖。
几铜爵春残，战沙秋冷，华发遽如许。
东坡老，千载风流两赋。
馀音不绝如缕。
临皋一笑三生梦，还认岷峨乡语。
挥玉麈。
尽不碍灯前，痛饮檐花雨。
雪堂在否。
管驾鹤归来，为君细赏，蝴蝶上阶句。
 >> 
词牌介绍


rhythmic: 疏影
author: 邓剡
content:
瑶尊蘸翠。
短长亭送别，风恋晴袂。
腊树迎春，一路清寒，能消几日羁思。
霜华不惜阳关柳，悄莫系、行人嘶骑。
对梅花、一笑分携，胜约别来相寄。
人物仙蓬妙韵，瑞鸾敛迅翼，聊憩香枳。
见说使君，好语先传，付与芙蓉清致。
客来欲问荆州事，但细语、岳阳楼记。
梦故人、剪烛西窗，已隔洞庭烟水。
 >> 
词牌介绍


rhythmic: 贺新郎
author: 刘鉴
content:
曾作莺迁贺。
道玉皇、久敕薇垣，分君星颗。
只待好年好时日，约束东风吹堕。
到今日、看来真个。
恰好丁年翁七十，五云间、太乙吹藜火。
青一点，杉溪左。
太翁阴天来大。
後隆山、层一层高，层层突过。
簪绂蝉联孙又子，眼里人家谁那。
算只有、翁恁麽。
孙陆机云翁卫武，便履声、毡复尚书坐。
拚几许，犀钱果。
 >> 
词牌介绍


rhythmic: 满江红
author: 刘鉴
content:
袅袅春幡，恰十日、又逢元夕。
人正在、景清堂上，金樽娱客。
蜡炬红摇花外竹，宝香情透梅边石。
听儿童、父老说青原，东风国。
平易政，人皆悦。
真实念，天知得。
想旌旗一路，又添春色。
满眼变成金色界，举头身近琼楼月。
问明年、何处著鳌山，蓬莱北。
 >> 
词牌介绍


rhythmic: 满江红
author: 翁
content:
祷雨文昌，只全靠、心香一瓣。
才信宿，沛然膏泽，来从方寸。
早稻含风香旖旎，晚秧饱水青葱茜。
问螺江、恰见线来流，今平岸。
君作事，看天面。
天有眼，从君愿。
信瑞莲芝草，几曾虚献。
此雨千金无买处，丰年饱吃君侯饭。
管酿成、春酒上公堂，人人献。
 >> 
词牌介绍


rhythmic: 金缕曲・贺新郎
author: 汪梦斗
content:
满目飞明镜。
忆年时、呼朋楼上，畅怀觞咏。
圆到今宵依前好，诗酒不成佳兴。
身恰在、燕台天近。
一段凄凉心中事，被秋光、照破无馀蕴。
却不是，诉贫病。
宫庭花草埋幽径。
想夜深，女墙还有，过来蟾影。
千古词人伤情处，旧说石城形胜。
又今说、断桥风韵。
客里蝉娟都相似，只後朝、不见潮来信。
且喜得，四边静。


rhythmic: 摸鱼儿
author: 汪梦斗
content:
忆旧时、东方□郡，东原尽是佳处。
梁都破了寻南渡，几遍狐号鳝舞。
君试觑。
环一抹荒城，草色今如许。
芳华旧地。
曾一上飞云，歌台酒馆，落日乱鸦度。
吟情苦。
滴尽应雄老泪。
凄酸非是儿女。
西湖似我西湖否。
只怕不如西子。
秋欲暮。
要一看秋波，又自催归计。
休□浪语。
待过江说与，高车驷马，今是朝天路。
 >> 
词牌介绍


rhythmic: 汉宫春
author: 彭元逊
content:
十日春风，又一番调弄，怕暖愁阴。
夜来风雨，摇得杨柳黄深。
熏篝未断，梦旧寒、浅醉同衾。
便是闻灯见月，看花对酒惊心。
携手满身花影，香物霏霏，露湿罗襟。
笙歌行人归去，回首沈沈。
人间此夜，误春光、一刻千金。
明日问、红巾青鸟，苍苔自拾遗簪。


rhythmic: 满江红
author: 彭元逊
content:
翠袖馀寒，早添得、铢衣几重。
何须怪、妍华都谢，更为谁容。
衔尽吴花成鹿苑，人间不恨雨和风。
便一枝、流落到人家，清泪红。
山雾湿，倚熏笼。
垂ぢ叶，鬓酥融。
恨宫云一朵，飞过空同。
白日长闲青鸟在，杨家花落白苹中。
问故人、忍更负东风，尊酒空。
 >> 
词牌介绍


rhythmic: 解佩环・疏影
author: 彭元逊
content:
江空不渡，恨蘼芜杜若，零落无数。
远道荒寒，婉娩流年，望望美人迟暮。
风烟雨雪阴晴晚，更何须，春风千树。
尽孤城、落木萧萧，日夜江声流去。
日晏山深闻笛，恐他年流落，与子同赋。
事阔心违，交淡媒劳，蔓草沾衣多露。
汀洲窈窕馀醒寐，遗浮沈沣浦。
有白鸥淡月，微波寄语，逍遥容与。


rhythmic: 徵招
author: 彭元逊
content:
人间无欠秋风处，偏到霜痕月杪。
风雨船篷，日夜风波未了。
忽潮生海立，又天阔、江清欲晓。
孤迥幽深，激扬悲壮，浮沈浩渺。
行路古来难，貂裘敞、匹马关山人老。
锦字未成，寒到君边书到否。
倚门回首，儿女灯前笑。
早斟酌、万里封侯，镜迟霜照。


rhythmic: 子夜歌
author: 彭元逊
content:
视春衫、箧中半在，酒痕花露。
恨桃李、如风过尽，梦里故人成雾。
临颍美人，秦川公子，晚共何人语。
对人家、花草池台，回首故园咫尺，未成归去。
昨宵听、危弦急管，酒醒不知何处。
飘泊情多，衰迟感易，无限堪怜许。
似尊前眼底，红颜消几寒暑。
年少风流，未谙春事，追与东风赋。
待他年、君老巴山，共君听雨。


rhythmic: 月下笛
author: 彭元逊
content:
江上行人，竹间茅屋，下临深窈。
春风袅袅，翠鬟窥树犹小。
遥迎近倚，归还愿、分付横枝未了。
扁舟却去，中流回首，惊散飞鸟。
重踏新亭屐齿，耿山抱孤城，月来华表。
鸡听人语，隔江相伴歌笑。
壮游历历，同高李、未拟诗成草草。
长桥外，有醒人吹笛，并在霜晓。


rhythmic: 六丑
author: 彭元逊
content:
似东风老大，那复有、当时风气。
有情不收，江山身是寄。
浩荡何世。
但忆临官道，暂来不住，便出门千里。
痴心指望回风坠。
扇底相逢，钗头微缀。
他家万条千缕，解遮亭障驿，不隔江水。
瓜洲曾舣，等行人岁岁。
日下长秋，城乌夜起。
帐庐好在春睡。
共飞归湖上，草青无地。
雨、春心如腻。
欲待化、丰乐楼前，青门都废。
何人念、流落无几。
点点抟作，雪绵松润，为君泪。


rhythmic: 忆旧游
author: 彭元逊
content:
记新楼试酒，上客回车，初识能歌。
几许怜才意，觉援琴意动，授简情多。
青鸾昼下缥缈，烟雾隔轻罗。
还自有人猜，素巾承汗，微影双蛾。
西陂千树雪，欲绝世乘风，下照沧波。
怪倚春憔悴，扁舟月上，草草相过。
少年翰墨相误，幽恨愧星河。
谁为语伶玄，秋风并冷双燕窠。


rhythmic: 玉女迎春慢・玉女迎春
author: 彭元逊
content:
浅入新年，逢人日、拂拂淡烟无雨。
叶底妖禽自语。
小啄幽香还吐。
东风辛苦，便怕有、踏青人误。
清明寒食，消得渡江，黄翠千缕。
看临小帖宜春，填轻晕湿，碧花生雾。
为说钗头袅袅，系著轻盈不住。
问郎留否。
似昨夜、教成鹦鹉。
走马章台，忆得画眉归去。


rhythmic: 齐天乐
author: 方衡
content:
皇天眷佑中兴烈。
维岳共生鸿硕。
镇抚精神，规恢调度，未数至言长策。
中原望，总万里山河，尽归经画。
更看旋乾转坤，烦一指麾力。
胡尘顿消海岱，倚天长啸处，兼惠南北。
宝镇还朝，圣恩如海，趁得崧高华席。
星晨步峻，看丹凤飞来，趣登枢极。
□寿齐天，愿齐开寿域。
 >> 
词牌介绍


rhythmic: 声声慢
author: 郭居安
content:
捷书连昼，甘洒通宵，新来喜沁尧眉。
许大担当，人间佛力须弥。
年年八月八日，长记他、三月三时。
平生事，想祗和天语，不遣人知。
一片闲心鹤外，被乾坤系定，虹玉腰围。
阊阖云边，西风万籁吹齐。
归舟更归何处，是天教、家在苏堤。
千千岁，比周公、多个彩衣。
 >> 
词牌介绍


rhythmic: 木兰花慢
author: 郭居安
content:
听都人共语，又还是、岁逢庚。
记今帖频催，衮衣将至，绣先迎。
笙歌六宫齐奏，到而今、犹唱贺升平。
千岁人间福本，天公著意看承。
秋深。
帘卷空明。
问西子，最宜晴。
喜新来多暇，玉醪龙炙，菊院花城。
明年耳孙头上，更君王、亲点泥金。
兜率摩耶住世，长看佛度众生。


rhythmic: 摸鱼儿
author: 赵从橐
content:
指庭前、翠云金雨。
霏霏香满仙宇。
一清透彻浑无底，秋水也无流处。
君试数。
此样襟怀，顿得乾坤住。
闲情半许。
听万物氤氲，从来形色，每向静中觑。
琪花落，相接西池寿母。
年年弦月时序。
荷衣菊佩寻常事，分付两山容与。
天证取。
此老平生，可向青天语。
瑶卮缓举。
要见我何心，西湖万顷，来去自鸥鹭。
 >> 
词牌介绍


rhythmic: 木兰花慢
author: 廖莹中
content:
请诸君著眼，来看我、福华编。
记江上秋风，鲸涨雪，雁徼迷烟。
一时几多人物，只我公、只手护山川。
争睹阶符瑞象，又扶红日中天。
因怀下走奉。
磨盾夜无眠。
知重开宇宙，活人万万，合寿千千。
凫太平世也，要东还、赴上是何年。
消得清时钟鼓，不妨平地神仙。


rhythmic: 个侬
author: 廖莹中
content:
恨个侬无赖，卖娇眼、春心偷掷。
苍苔花落，先印下一双春迹。
花不知名，香才闻气，似月下箜篌，蒋山倾国。
半解罗襟，蕙薰微度，镇宿粉、栖香双蝶。
语态眠情，感多情、轻怜细阅。
休问望宋墙高，窥韩路隔。
寻寻觅觅。
又暮雨凝碧。
花径横烟，红扉映月，尽一刻、千金堪值。
卸袜熏笼，藏灯衣桁，任裹臂金斜，搔头玉滑。
更恨檀郎，恶怜深惜。
尽颤袅、周旋倾侧。
软玉香钩，怪无端、凤珠微脱。
多少怕晓听钟，琼钗暗擘。


rhythmic: 万年欢
author: 丁察院
content:
葛井丹明，西来金母，霓旌云旆。
移下瑶池，竹外一壶秋水。
菊□香留宿醉。
看後夜、冰轮满桂。
貂蝉映、虹玉称觞，遂初堂上佳会。
娇孙彩衣聚戏。
指明年八十，儿额先记。
要比庄椿，八数更加千倍。
好是皇恩锡类。
许东殿、首舆扶至。
君臣庆、齐侍慈颜，万年欢对尧世。


rhythmic: 水龙吟
author: 翁溪园
content:
镇淮楼下旌旗，晶明辉映云山阁。
宸旒倚重，折冲千里，无逾秋壑。
缓带清裘，纶巾羽扇，从容筹略。
使毡裘胆破，丁宁边吏，无生事，空沙漠。
二十四桥风月，称迷楼、卷尽帘箔。
绂麟华旦，饱吟玉蕊，款簪金药。
驿骑朝驰，宝鞍赍赐，御筵宣押。
更赐环促召，中书入令，作汾阳郭。
 >> 
词牌介绍


rhythmic: 水调歌头
author: 翁溪园
content:
丹鹤结青士，玄鹿侍苍官。
寿仙堂下，应伴凫戏莱斑。
麟记当年绣绂，燕剪今朝彩胜，淑气逐椒盘。
孕毓阳和粹，独占一春先。
平淮了，勋业盛，傲东山。
中原犹待经略，趣诏凤池还。
更数尧阶五荚，又上华封三祝，千载圣须贤。
即拜玉枝赐，长冠紫宸班。
 >> 
词牌介绍


rhythmic: 沁园春
author: 翁溪园
content:
记得花筵，巧夕星河，初度女牛。
更四双荚，十分桂魄，中元佳致，妆点初秋。
蔼蔼非烟，如雾，锦水郁葱佳气浮。
人人道，是王孙帝胄，今日生朝。
银潢万叶源流。
见一点长庚辉绛霄。
似东平为善，河间献雅，风流酝藉，西汉诸刘。
恰遇称觞，蓬壶歌缓，满酌蒲萄双玉舟。
椿松等算，年年醉傲，花马金裘。
 >> 
词牌介绍


rhythmic: 洞仙歌
author: 翁溪园
content:
几番梅雨，蒲风过、端阳後。
细数月轮，犹待双秀。
戏彩华堂宴，设朱门右。
酌金荷，争献寿。
蟠桃新熟，阿母齐长久。
一门奋建，攀桂客、无双手。
好事来春在，杏苑联蓝绶。
应继琼林董，却胜燕山窦。
夸盛事、真罕有。
金花封诰，管取重重受。
 >> 
词牌介绍


rhythmic: 沁园春
author: 萧某
content:
士籍令行，伯仲分明，逐一排连。
问子孙何习，父兄何业，明经词赋，右具如前。
最是中间，娶妻某氏，试问于妻何与焉。
乡保举，那当著押，开口论钱。
祖宗立法于前。
又何必更张万万千。
算行关改会，限田放籴，生民凋瘵，膏血既。
只有士心，仅存一脉，今又艰难最可怜。
谁作俑，陈坚伯大，附势专权。
 >> 
词牌介绍


rhythmic: 侧犯
author: 赵文
content:
恨花开尽，夜深自敛胭脂颗。
雨过。
绕曲曲花篷锦围裹。
浮空烧蜜矩，香雾霏霏堕。
无那。
倚滴滴娇红笑相。
歌俦饮伴，花底围春坐。
念满眼、少年人，谁更老於我。
岁岁花时，洞门无锁。
莫负东君，酒盟诗课。


rhythmic: 石州慢
author: 赵文
content:
京浙尘埃，闽峤风霜，不觉催老。
封侯事付儿曹，懒把菱花频照。
明光赋笔，那知白首山中，年年管领闲花草。
叩角夜漫漫，问何时能晓。
堪笑。
空有传世千篇，正似病呻饥啸。
欲傲王侯，早被王侯相傲。
盖棺事定，即今老子犹龙，荣枯得丧浑难料。
无酒不须愁，问黄花知道。


rhythmic: 望海潮
author: 赵文
content:
云外梅阴，雨馀苔晕，嫩寒初沁罗裳。
书几凝尘，琴丝带润，小窗幽梦生凉。
新水涨银塘。
恨王孙去後，烟草茫茫。
记得湖山胜处，相对拆封黄。
情笺思墨犹香。
奈当时两鬓，都是吴霜。
兔颖吟苦，裘解尽，何意此□游梁。
旧话不堪长。
便倩薰风吹去，本地看风光。
惟有青山，伴我耕钓老村庄。
 >> 
词牌介绍


rhythmic: 大
author: 赵文
content:
正宝香残，重帘静，飞鸟时惊花铎。
沈思前梦去，有当时老泪，欲弹还阁。
太一宫墙，菩提寺路，谁管纷纷开落。
心情浑何似，似琵琶马上，晓寒沙漠。
想筝雁频移，钏金度瘦，素肌清削。
相思无奈著。
重访旧、谁遣车生角。
暗记省、刘郎前度，杜枚三生，为何人、顿乖芳约。
试把菱花拭，愁来处、鬓丝先觉。
念幽独、成荒索。
何日重见，错拟扬州骑鹤，绿阴不妨细酌。


rhythmic: 莺啼序
author: 赵文
content:
东风何许红紫，又匆匆吹去。
最堪惜、九十春光，一半情绪听雨。
到昨日、看花去处，如今尽是相思树。
倚斜阳脉脉，多情燕子能语。
自怪情怀，近日顿懒，忆刘郎前度。
断桥外、小院重帘，那人正柳边住。
问章台、青青在否。
芳信隔、□魂无据。
想行人，折尽柔条，滚愁成絮。
闲将杯酒，苦劝羲和，揽辔更少驻。
怎忍把、芳菲容易委路。
春还倒转归来，为君起舞。
寸肠万恨，何人共说，十年暗洒铜仙泪，是当时、滴滴金盘露。
思量万事成空，只有初心，英英未化为土。
浮生似客，春不怜人，人更怜春暮。
君不见、青楼朱阁，舞女歌童，零落山丘，便房幽户。
长门词赋，沈香乐府，悠悠谁是知音者，且绿阴多处修花谱。
殷勤更倩啼莺，传语风光，後期莫误。


rhythmic: 莺啼序
author: 赵文
content:
秋风又吹华发，怪流光暗度。
最可恨、木落山空，故国芳草何处。
看前古、兴亡堕泪，谁知历历今如古。
听吴儿唱彻，庭花又翻新谱。
肠断江南，庾信最苦，有何人共赋。
天又远，云海茫茫，鳞鸿似梦无据。
怨东风、不如人意，珠履散、宝钗何许。
想故人、月下沈吟，此时难诉。
吾生已矣，如此江山，又何怀故宇。
不恨赋归迟，归计大误。
当时只合云龙，飘飘平楚。
男儿死耳，嘤嘤昵昵，丁宁卖履分香事，又何如、化作胥潮去。
东君岂是无能，成败归来，手种瓜圃。
膏残夜久，月落山寒，相对耿无语。
恨前此、燕丹计早，荆庆才疏，易水衣冠，总成尘土。
斗鸡走狗，呼卢蹴鞠，平生把臂江湖旧，约何时、共话连床雨。
王孙招不归来，自采黄花，醉扶山路。


rhythmic: 绮寮怨
author: 赵文
content:
绛阙珠宫何处，碧梧双凤吟。
为底事、一落人间，轻题破、隐韵天音。
当时点云滴雨，匆匆处、误墨沾素襟。
算人间、最苦多情，争知道、天上情更深。
世事似晴又阴。
罗褥甲帐，回头一梦难寻。
虎啸ㄛ，护遗迹、尚如今。
斜阳落花流水，吹紫宇、澹成林。
霜空月明，天风响、环佩飞翠禽。


rhythmic: 疏影
author: 赵文
content:
寒泉溅雪，有环佩隐隐，飞度霜月。
易水风寒，壮士悲歌，关山万里离别。
杨花浩荡晴空转，又化作、云鸿霜鹘。
耿石壕，夜久无言寂历，如闻幽咽。
云谷山人老矣，江空又岁晚，相对愁绝。
玉立长身，自是胎仙，舞我黄庭三叠。
人间只惯丁当字，妙处在、一声清拙。
待明朝、试拂菱花，老我一簪华发。
 >> 
词牌介绍


rhythmic: 瑞鹤仙
author: 赵文
content:
绿杨深似雨。
西湖上、旧日情丝恨缕。
风流似张绪。
羡春风依旧，年年眉妩。
宫腰楚楚。
倚画阑、曾斗妙舞。
想而今似我，零落天涯，却悔相妒。
痛绝长秋去後，杨白花飞，旧腔难谱。
年年暗度。
凄凉事，不堪诉。
记菩提寺路，段家桥水，何时重到梦处。
况柔条老去，争奈系春不住。
 >> 
词牌介绍


rhythmic: 八声甘州
author: 赵文
content:
是去年、春草又凄凄，尘生缕金衣。
怅朱颜为土，白杨堪柱，燕子谁依。
谩说漫漫六合，无地著相思。
辽鹤归来後，城亦全非。
更有延平一剑，向风雷半夜，何处寻伊。
怪天天何物，堪作玉弹棋。
到年年、无肠堪断，向清明、独自掩荆扉。
何况又、禽声杜宇，花事酴。


rhythmic: 塞翁吟
author: 赵文
content:
又海棠开後，楼上倍觉春寒。
绿叶润，雨初乾。
爱远树团团。
当时剩买名花种，那信付与谁看。
十载事，土花漫。
但青得阑干。
悲欢。
思人世、真如一梦，留不住、城头日残。
看眼底、西湖过了，又还见、赵舞燕歌，抹粉涂丹。
凭君更酌，後日重来，直是晴难。


rhythmic: 凤凰台上忆吹箫
author: 赵文
content:
白玉磋成，香罗捻就，为谁特地团团。
羡司花神女，有此清闲。
疑是弓靴蹴鞠，刚一踢、误挂花间。
方信道，酴失色，玉蕊无言。
凭阑。
几回淡月，怪天上冰轮，移下尘寰。
奈堪同玉手，难插云鬟。
人道转官球也，春去也，欲转何官。
聊寄与、诗人案头，冰雪相看。
 >> 
词牌介绍


rhythmic: 玉烛新
author: 赵文
content:
梅花新霁後。
正锦样华堂，一时装就。
洞房花烛深深处，慢转铜壶银漏。
新妆未了。
奈浩荡、春心相侯。
香篆里、簇簇笙歌，微寒半侵罗袖。
侵晨浅捧兰汤，问堂上萱花，夜来安否。
功名漫斗。
漫赢得、万里相思清瘦。
蓝袍俊秀。
便胜却、登科龙首。
春昼永、帘幕重重，箫声缓奏。


rhythmic: 花犯
author: 赵文
content:
绣帘深，刘郎一笑，风流胜前度。
戟香门户。
还别有祥云，檐外飞舞。
洞底烛下应低语。
晨妆须带曙。
待献了、堂前罗袜，双双交祝付。
从前茜桃与杨枝，如今便、合逊梅花为主。
行乐处。
西溪上、柳汀花屿。
封侯事、看人漫苦。
谁能向、黄河风雪路。
且对取、锦屏金幕，双蛾新样妩。


rhythmic: 氐州第一
author: 赵文
content:
风雨山城，天意欲雪，梅花照影清峭。
彩燕飞春，祥麟祓旦，当日文星高照。
天地无情，向十载、风埃吹老。
盖世科名，经邦事业，白衣苍狗。
不是贪名求分表。
漫猎较、逢场一笑。
野外朝仪，城中马队，且暂淹才调。
为斯文争一脉，斯文在、乾坤未了。
烂醉金尊，夜何其，东方渐晓。


rhythmic: 莺啼序
author: 赵文
content:
初荷一番濯雨，锦云红尚卷。
隘华屋、赋客吟仙，候望南极天远。
还报道、飘然紫气，山奇水胜都行遍。
却归来领客，水晶庭院开宴。
窗户青红，正似京洛，按笙歌一片。
似别有、金屋佳人，桃根桃叶清婉。
倚薰风、虬须正绿，人似玉手纨扇。
算风流，只有蓬瀛，画图曾见。
谁知老子，正自萧然，於此兴颇浅。
只拟问、金砂玉蕊，兔髓乌肝，偃月炉中，七还九转。
今来古往，悠悠史传，神仙本是英雄做，笑英雄、到此多留恋。
看看破晓耕龙，跨海骑鲸，千年依旧丹脸。
便教乞与，万里封侯，奈朔风如箭。
又何似、广山一任，种竹栽花，棋局思量，墨池挥染。
天还记得，生贤初意，乾坤正要人撑拄，便公能安稳天宁肯。
待看佐汉功成，伴赤松游，恁时未晚。


rhythmic: 最高楼
author: 赵文
content:
春小小，和气满仙家。
喜渐近春华。
彩衣明媚人如玉，金杯潋滟酒成霞。
寿诗翁，翁饮少，更添些。
便万里传宣谁不羡。
便万里封侯谁不愿。
适意处，退为佳。
田园尽可渊明栗，弓刀何似邵平瓜。
但年年，清浅水，看梅花。


rhythmic: 洞仙歌
author: 赵文
content:
千年鹭渚，持作须翁酒。
剩有儿孙上翁寿。
向玉和堂前，樽俎从容，笑此处，惯著丝纶大手。
金丹曾熟未，熟得金丹，头上安头甚时了。
便踢翻炉鼎，抛却蒲团，直恁俊鹘梢空时候。
但唤取、心斋老门生，向城北城南，傍花随柳。
 >> 
词牌介绍


rhythmic: 塞翁吟
author: 赵文
content:
坐对梅花笑，还记初度年时。
名利事，总成非。
漫老矣何为。
吴山夜月闽山雾，回首鬓影如丝。
懒更问，斗牛箕。
强凭醉成诗。
闲思。
嗟飘泊，浮云飞絮，曾跌荡、春风柘枝。
便万里、金台筑就，已长分采药庞公，誓墓羲之。
百年正尔，一笑尊前，儿女牵衣。


rhythmic: 八声甘州
author: 赵文
content:
记年时、快马上青云，而今衮衣还。
问公归何有，春风万斛，散满人间。
闻道金銮召对，风采动朝班。
宰相从来有，几个朱颜。
梅雨槐风清润，正台星一点，光照龙湾。
赴经纶馀暇，按行紫芝山。
念江南、民生何似，把囊封、奏上九重关。
须信道，济时功行，便是仙丹。


rhythmic: 木兰花慢
author: 赵文
content:
鹭州江上水，望南浦、送将归。
想陌上儿童，尊前父老，口口能碑。
家声一琴一鹤，甚和他、琴鹤也无之。
城市貔貅昼静，泮宫芹藻春迟。
与公南北两天涯，渺再见何时。
记楼月歌残，碧云句好，尽是相思。
江南烧痕未补，倩春归、说与上天知。
早晚洪钧一转，东风先到寒枝。


rhythmic: 扫花游・扫地游
author: 赵文
content:
结庐胜境，似旧日曾游，玉莲佳处。
万花织组。
爱回廊宛转，楚腰束素。
度密穿青，上有燕支万树。
探梅去。
正竹外一枝，春意如许。
奇绝盘谷序。
更碧皱沿堤，绮霏承宇。
柳桥花坞。
问何人解有，玉兰能赋。
老子婆娑，长与春风作主。
彩衣舞。
看人间、落花飞絮。


rhythmic: 八声甘州
author: 赵功可
content:
渺平沙、莽莽海风吹，一寒气崔嵬。
耿长天欲压，河流不动，云湿如灰。
帝敕冰花剪刻，飞瑞上燕台。
马上行人笑，万玉堆。
漾天衔晴昼，料酒楼歌馆，都是春回。
喜丰年有象，贺表四方来。
仗下貂裘茸帽，拥千宫、齐上紫金杯。
明朝起，江南驿史，来进宫梅。


rhythmic: 氐州第一
author: 赵功可
content:
杨柳楼深，推梦乍起，前山一片愁雨。
嫩绿成云，飞红欲雪，天亦留春不住。
借问东风，甚飘泊、天涯何许。
可惜风流，三生杜枚，少年张绪。
陌上差差携手去。
怕行到、歌台旧处。
落日啼鹃，断烟荒草，吟不成谁语。
听西河、人唱罢，何堪把、江南重赋。
敲碎琼壶，又前村、数声钟鼓。


rhythmic: 曲游春
author: 赵功可
content:
千树玲珑罩，正蒲风微过，梅雨新霁。
客里幽窗，算无春可到，和愁都闭。
万种人生计。
应不似、午天闲睡。
起来踏碎松阴，萧萧欲动疑水。
借问归舟归未。
望柳色烟光，何处明媚。
抖擞人间，除离情别恨，乾坤馀几。
一笑晴凫起。
酒醒後、阑干独倚。
时见双燕飞来，斜阳满地。


rhythmic: 声声慢
author: 赵功可
content:
情痴倦极，天阔归迟，吟魂无力随风。
月落墙阴，一屏睡睫。
邯郸平生难记，记花前、犹醉金锺。
留连处，忽一声山外，吹度晴钟。
觉来重重追忆，似游尘飞去，那拾遗踪。
寄谢芳卿，向来曾主芙蓉。
人间兴亡万感，看千年、与梦皆空。
披衣起，倚阑干、人在笑中。
 >> 
词牌介绍


rhythmic: 桂枝香
author: 赵功可
content:
晓天凉露。
天上玉箫吹，飞声如雨。
金阙高寒，闲却一庭梅雨。
漫漫八表尘埃梦，把文章、洗空千古。
精神一似，风裳水佩，兰皋蘅浦。
看万里、跳龙跃虎。
甚花娇英气，剑清尘妩。
憔悴江南，应念小窗贫女。
朱楼十二春无际，倚苍寒、青袖如故。
茶香酒熟，月明风细，试教歌舞。
 >> 
词牌介绍


rhythmic: 绮寮怨
author: 赵功可
content:
忽忽东风又老，冷云吹晚阴。
疏帘下、茶鼎孤烟，断桥外、梅豆千林。
江南庾郎憔悴，睡未醒、病酒愁怎禁。
倚阑干、一扇凉风，看平地、落花如雪深。
千曲囊中古琴。
平泉金谷，不堪旧事重寻。
当日登临。
都化作、梦销沈。
元龙丘坟无恙，谁唤起，共论心。
哀歌怨吟。
问何似、啼鸟枝上音。


rhythmic: 满江红
author: 汪宗臣
content:
检点春光，阴雨过、三分之一。
从头数、元宵灯夕，都无晴日。
不碍郊原肥草绿，但漫丘壑沈云黑。
那东君、忒煞没纲维，春无力。
燕忙甚，泥浑湿。
蜂愁甚，脾无蜜。
更两旬又是，梨花寒食。
蔫红殷桃吾不较，岂堪浸烂东畴麦。
望前村、白鹭衬霞红，探晴色。
 >> 
词牌介绍


rhythmic: 酹江月・念奴娇
author: 汪宗臣
content:
白蛇宵断，逐鹿人、交趁罾鱼群起。
赤帜雄张军缟素，龙种天生大器。
堪鄙猴冠，自为狼藉，楚帐多尘垒。
胆寒垓下，一鞭东窜休矣。
亭长空舣扁舟，范增群辈，尽涂脂流髓。
望断秦关无限恨，羞面江东山水。
购首千金，若为名利，黯黯斜阳里。
石炉灰冷，美人魂落烟翠。


rhythmic: 水调歌头
author: 汪宗臣
content:
候应黄锺动，吹出百葭灰。
五云重压头上，潜蛰地中雷。
莫道希声妙寂，竹雄鸣合凤，九寸律初裁。
欲识天心处，请问学颜回。
冷中温，穷时达，信然哉。
彩云山外如画，送上笔尖来。
一气先通关窍，万物旋生头角，谁合又谁开。
官路春光早，箫落数枝梅。
 >> 
词牌介绍


rhythmic: 洞仙歌
author: 刘埙
content:
津亭折柳，正秋光如画。
绕路黄花拥朝马。
叹市槐景淡，池藻波寒，分明是、三载春风难舍。
军峰天际碧，云隔空同，无奈相思月明夜。
薇药早催人，应占先春，休如我、醉卧水边林下。
待来岁、今时庆除书，绣锦映宫花，玉京随驾。
 >> 
词牌介绍


rhythmic: 西湖明月引・江城梅花引
author: 刘埙
content:
江村烟雨暗萧萧。
涨寒潮。
送春桡。
目断京尘，何日听鸾箫。
金雀觚棱千里外，指天际，碧云深，魂欲飘。
薰炉炷愁烟尽销。
酒孤斟、谁与招。
满怀情思，任吟笺、赋笔难描。
惆怅山风、吹梦老秋宵。
绿漾湖心波影阔，终待到，借垂杨、月半桥。


rhythmic: 意难忘
author: 刘埙
content:
汀柳初黄。
送流车出陌，别酒浮觞。
乱山迷去路，空阁带馀香。
人渐远，意凄凉。
更暮雨淋浪。
悔不办，窄衫细马，两两交相。
春梁语燕犹双。
叹晓窗新月，独照刘郎。
寄笺频误约，临镜想慵妆。
知几梦，恼愁肠。
任更驻何妨。
但只怜，绿阴匝匝，过了韶光。


rhythmic: 六么令
author: 刘埙
content:
晓来寒角，吹起愁相触。
乱云黯淡江渚，疏柳双鸦宿。
锦瑟银屏何处，花雾翻香曲。
柔红娇绿。
魂消往梦，羞向孤梅说幽独。
燕支曾印素袂，绛艳收残馥。
频问讯，道新来闷损纤腰束。
多谢芳心恋，罗结文鸳蹴。
前欢谁卜。
云笺封蜡，就寄相思恨盈。


rhythmic: 满庭芳
author: 刘埙
content:
帘卷疏，楼平危堞，几回笋玉凭阑。
觅花呼酒，更共理哀弹。
暖日柔风好景，行云绕、莺燕翩翻。
谁知道，冶游重到，已付解连环。
乘云，行处去，花深隔院，应恨春闲。
但紫骝嘶度，时望重关。
长恨江楼柳老，女郎腰、又负眠三。
东城路，一回一感，愁见月儿弯。
 >> 
词牌介绍


rhythmic: 天香
author: 刘埙
content:
雨秀风明，烟柔雾滑，魏家初试娇紫。
翠羽低云，檀心晕粉，独冠洛京新谱。
沈香醉墨，曾赋与、昭阳仙侣。
尘世几经朝暮，花神岂知今古。
愁听流莺自语，叹唐宫、草青如许。
空有天边浩月，见霓裳舞。
更後百年人换，又谁记、今番看花处。
流水夕阳，断魂钟鼓。


rhythmic: 烛影摇红
author: 刘埙
content:
院落黄昏，残霞收尽廉纤雨。
天香富贵洛阳城，巧费春工作。
自笑平生吟苦。
写不尽、此花风度。
玉堂银烛，翠幄画阑，万红争妒。
那更深宵，寒光幻出清都府。
嫦娥跨影下人间，来按红鸾舞。
连夜杯行休驻。
生怕化、彩云飞去。
酒阑人静，月淡尘清，晓风轻露。
 >> 
词牌介绍


rhythmic: 长相思
author: 刘埙
content:
雾隔平林，风欺败褐，十分秋满黄华。
荒庭人静，声惨寒蛩，惊回羁思如麻。
庾信多愁，有中宵清梦，迢递还家。
楚水绕天涯。
黯消魂、几度栖鸦。
对绿橘黄橙，故园在念，怅望归路犹赊。
此情吟不尽，被西风、吹入胡笳。
目极黄云，飞渡处、临流自嗟。
又斜阳，征鸿影断，夜来空信灯花。
 >> 
词牌介绍


rhythmic: 选冠子
author: 刘埙
content:
暝霭迷红，水天笼晓，帆去野潮声急。
离鸾独倚，巧燕双飞，忍向东风飘拆。
尘销紫曲阑干，筝雁成声，顿成孤臆。
叹舟回人远，钿花芗泽，悄无痕迹。
憔悴损，俊赏杜郎，多情荀令，欲写别愁无力。
闽星南转，江月西沈，空拟梦来今夕。
古驿荒村，谁怜腻粉风侵，松蝉云湿。
但断魂烟浪，痴看桥西落日。


rhythmic: 惜馀春慢・选冠子
author: 刘埙
content:
玉勒丝鞭，彩旗红索，总向愁中休了。
偏怜景媚，为甚愁浓，都为雨多晴少。
桃杏开到梨花，红印香印，绿平幽沼。
也无饶、红药殿春，更作薄寒清峭。
尘梦里、暗换年华，东风能几，又把一番春老。
莺花过眼，蚕麦当头，朝日浓阴笼晓。
休恨烟林杜鹃，只恨啼鸠，呼云声杳。
到如今，暖霭烘晴，满地绿阴芳草。


rhythmic: 买陂塘・摸鱼儿
author: 刘埙
content:
暮云沈、凄凄花陌，荒苔青润鸳。
娇红一捻不胜春，苦雨酸雨。
从别後。
但暗忆娉婷，几把垂杨蹂。
香销韩袖。
念莺燕悲吟，凤鸾仙去，空负摘花手。
铜铺掩，窥见文窗依旧。
筝琶尘暗弦绉。
欲圆春梦今犹未，怪得西飞太骤。
凝伫久。
拟待倩、鸿都羽客寻仙偶。
青衫湿透。
叹玉骨沈埋，芳魂缥缈，何处酹尊酒。


rhythmic: 买陂塘・摸鱼儿
author: 刘埙
content:
倚楼西、西风惊鬓，吹回尘思萧瑟。
碧桃花下骖鸾梦，十载雨沈云隔。
空自忆。
漫红蜡香笺，难写旧凄恻。
烟村水国。
欲闲却琴心，蠹残箧面，老尽看花客。
河桥侧。
曾试雕鞍玉勒。
如今已忘南北。
人间纵有垂杨在，欲挽一丝无力。
君莫拍。
浑不似、年时爱听酒边笛。
湘帘巷陌。
但斜照断烟，淡萤衰草，零落旧春色。


rhythmic: 贺新郎
author: 刘埙
content:
办著春游费。
奈狂风吹寒，禁定满城花事。
天暝云深时度雨。
院落秦筝未试。
倩谁趱、杏娇桃媚。
韶色三停今过一，只淡黄杨柳装愁思。
芳径滑，绣窗闭。
玉炉闷炷香温被。
忆去年、匆匆胜赏，梦沈烟水。
遥望秋千新彩索，难把旧痕重系。
待暖入、香红十里。
别拥双鸾迎素月，教明年、不恨今憔悴。
莺共燕，汝知未。
 >> 
词牌介绍


rhythmic: 贺新郎
author: 刘埙
content:
莫笑刘郎老。
老刘郎平生，不是山林怀抱。
梦里风云翻海岳，觉後狂歌坠帽。
叹几度、荒鸡误晓。
天际晴云开五色，纵今年、意气犹年少。
机事远，有时到。
凯歌檄笔凭谁道。
对村中、一溪流水，半林斜照。
赖有可人堪话旧，时共掀髯绝倒。
也来问、衮衣茸帽。
聊且问天占百岁，看乾坤、此事如何了。
肠断处，春城早。
 >> 
词牌介绍


rhythmic: 贺新郎
author: 刘埙
content:
醉里江南路。
问梅花、经年冷落，几番烟雨。
玉骨冰肌终是别，犹带孤山瑞露。
想蕴藉、和羹风度。
万紫千红羡妒早，羡仙标、岂比人间侣。
聊玩弄，六花舞。
云寒木落山城暮。
忽飘来、暗香万斛，春浮江浦。
茅舍竹篱词客老，拟傍东风千树。
看好月、亭亭当午。
流水村中清浅处，称横斜疏影相容与。
时索笑，想应许。
 >> 
词牌介绍


rhythmic: 满庭芳
author: 熊则轩
content:
波有颓澜，渴无冷镬，谁言制邑为难。
汾阳善政，只在笑谈间。
三载刑清讼简，官事辨、俗阜民安。
帘垂昼，焚香宴坐，犹得半清闲。
西风，催入觐，声驰当道，名达朝端。
任锦溪溪上，卧辙攀辕。
从此燕辕北去，好官样、留与人看。
扁舟稳，图书外，惟有月俱还。
 >> 
词牌介绍


rhythmic: 大江乘・念奴娇
author: 阮溪
content:
东阳四载，但好事、一一为民做了。
谈笑半闲风月里，管甚讼庭生草。
瓯茗炉香，菜羹淡饭，此外无烦恼。
问侯何苦，自饥只要民饱。
犹念甘旨相违，白云万里，不得随昏晓。
暂舍苍生归定省，回首又看父老。
听得乖崖，交章力荐，道此官员好。
且来典宪，中书还二十四考。


rhythmic: 风流子
author: 危西麓
content:
西风吹锦水，朝天路、冉冉两凫飞。
看父老袅花，苦遮去辙，儿童骑竹，争问归期。
帐簇马前纷蔽日，实绩纪行碑。
冰饮三年，从容官事，棠阴百里，悠久民思。
圣明衿遐远，关山道，应是来骤华丝。
画绣过家，莱庭彩舞斑衣。
便稳奉安舆，江南向暖，早传言语，樵曲先知。
重约旧临，倪耄迎候杭西。


rhythmic: 满江红
author: 汪元量
content:
一个兰舟，双桂桨、顺流东去。
但满目、银光万顷，凄其风露。
渔火已归鸿雁汊，棹歌更在鸳鸯浦。
渐夜深、芦叶冷飕飕，临平路。
吹铁笛，鸣金谷。
丝玉脍，倾香醑。
且浩歌痛饮，藕花深处。
秋水长天迷远望，晓风残月空凝伫。
问人间、今夕是何年，清如许。
 >> 
词牌介绍


rhythmic: 金人捧露盘
author: 汪元量
content:
越山云，越江水，越王台。
个中景、尽可徘徊。
凌高放目，使人胸次共崔嵬。
黄鹂紫燕报春晚，劝我衔杯。
古时事，今时泪，前人喜，後人哀。
正醉里、歌管成灰。
新愁旧恨，一时分付与潮回。
鹧鸪啼歇夕阳去，满地风埃。


rhythmic: 洞仙歌
author: 汪元量
content:
西园春暮。
乱山迷行路。
风卷残花堕红雨。
念旧巢燕子，飞傍谁家，斜阳外、长笛一声今古。
繁华流水去。
舞歇歌沈，忍见遗钿种香土。
渐橘树方生，桑枝才长，都付与、沙门为主。
便关防、不放贵游来，又突兀梯空，楚王宫宇。
 >> 
词牌介绍


rhythmic: 莺啼序
author: 汪元量
content:
金陵故都最好，有朱楼迢递。
嗟倦客、又此凭高，槛外已少佳致。
更落尽梨花，飞尽杨花，春也成憔悴。
问青山、三国英雄，六朝奇伟。
麦甸葵丘，荒台败垒。
鹿豕衔枯荠。
正朝打孤城，寂寞斜阳影里。
听楼头、哀笳怨角，未把酒、愁心先醉。
渐夜深，月满秦淮，烟笼寒水。
凄凄惨惨，冷冷清清，灯火渡头市。
慨商女不知兴废。
隔江犹唱庭花，馀音。
伤心千古，泪痕如洗。
乌衣巷口青芜路，认依稀、王谢旧邻里。
临春结绮。
可怜红粉成灰，萧索白杨风起。
因思畴昔，铁索千寻，谩沈江底。
挥羽扇、障西尘，便好角巾私第。
清谈到底成何事。
回首新亭，风景今如此。
楚囚对泣何时已。
叹人间、今古真儿戏。
东风岁岁还来，吹入锺山，几重苍翠。


rhythmic: 六州歌头
author: 汪元量
content:
绿芜城上，怀古恨依依。
淮山碎。
江波逝。
昔人非。
今人悲。
惆怅隋天子。
锦帆里。
环朱履。
丛香绮。
展旌旗。
荡涟猗。
击鼓挝金，拥琼玉吹。
姿意游嬉。
斜日晖晖。
乱莺啼。
销魂此际。
君臣醉。
貔貅弊。
事如飞。
山河坠。
烟尘起。
风凄凄。
雨霏霏。
草木皆垂泪。
家国弃。
竟忘归。
笙歌地。
欢娱地。
尽荒畦。
唯有当时皓月，依然挂、杨柳青枝。
听堤边渔叟，一笛醉中吹。
兴废谁知。


rhythmic: 水龙吟
author: 汪元量
content:
鼓惊破霓裳，海棠亭北多风雨。
歌阑酒罢，玉啼金泣，此行良苦。
驼背模糊，马头匝，朝朝暮暮。
自都门燕别，龙艘锦缆，空载得、春归去。
目断东南半壁，怅长淮、已非吾土。
受降城下，草如霜白，凄凉酸楚。
粉阵红围，夜深人静，谁宾谁主。
对渔灯一点，羁愁一搦，谱琴中语。
 >> 
词牌介绍


rhythmic: 满江红
author: 汪元量
content:
天上人家，醉王母、蟠桃春色。
被午夜、漏声催箭，晓光侵阙。
花覆千官鸾阁外，香浮九鼎龙楼侧。
恨黑风、吹雨湿霓裳，歌声歇。
人去後，书应绝。
肠断处，心难说。
更那堪杜宇，满山啼血。
事去空流东汴水，愁来不见西湖月。
有谁知、海上泣蝉娟，菱花缺。
 >> 
词牌介绍


rhythmic: 满江红
author: 汪元量
content:
一霎浮云，都掩尽、日无光色。
遥望处、浮图对峙，梵王新阙。
燕子自飞关北外，杨花闲度楼西侧。
慨金鞍、玉勒早朝人，经年歇。
昭君去，空愁绝。
文姬去，难言说。
想琵琶哀怨，流泪成血。
蝴蝶梦中千种恨，杜鹃声里三更月。
最无情、鸿雁自南飞，音书缺。
 >> 
词牌介绍


rhythmic: 凤鸾双舞
author: 汪元量
content:
慈元殿、薰风宝鼎，喷香云飘坠。
环立翠羽，双歌丽调，舞腰新束，舞缨新缀。
金莲步、轻摇彩凤儿，翩翻作戏。
便似月里仙娥谪来，人间天上，一番游戏。
圣人乐意。
任乐部、韶声沸。
众妃欢也，渐调笑微醉。
竞奉霞觞，深深愿、圣母寿如松桂。
迢递。
更万年千岁。


rhythmic: 暗香
author: 汪元量
content:
馆娃艳骨。
见数枝雪里，争开时节。
底事化工，著衣阳和暗偷泄。
偏把红膏染质，都点缀、枝头如血。
最好是、院落黄昏，压栏照水清绝。
风韵自迥别。
谩记省故家，玉手曾折。
翠条袅娜，犹学宫妆舞残月。
肠断江南倦客，歌未了、琼壶敲缺。
更忍见，吹万点、满庭绛雪。
 >> 
词牌介绍


rhythmic: 疏影
author: 汪元量
content:
虬枝茜萼。
使轻盈态度，香透帘幕。
净洗铅华，浓抹胭脂，风前伴我孤酌。
诗翁瘦硬□□□，断不被、春风熔铄。
有陇头、折赠殷勤，又恐暮笳吹落。
寂寞。
孤山月夜，玉人万里外，空想前约。
雁足书沈，马上弦哀，不尽寒阴砂漠。
昭君滴滴红冰泪，但顾影、未梳掠。
等恁时、环佩归来，却慰此况萧索。
 >> 
词牌介绍


rhythmic: 天香
author: 汪元量
content:
迟日侵阶，和风入户，朱弦欲奏还倦。
一幅鸾笺，五云飞下，赐予内家琴苑。
音随指动，犹彷佛、虞薰再见。
妙处谁能解心，和平自无哀怨。
猩罗帕封古洗，有龙涎、渗花千片。
骤睹瑶台清品，眼明如电。
白桐窗竹几，渐缕缕腾腾细成篆。
就祝金闺，天长地远。


rhythmic: 摸鱼儿
author: 王学文
content:
记当年、舞衫零乱，霖铃忍按新阕。
杜鹃枝上东风晚，点点泪痕凝血。
芳信歇。
念初试琵琶，曾识关山月。
悲弦易绝。
奈笑罢颦生，曲终愁在，谁解寸肠结。
浮云事，又作南柯梦彻。
一簪聊寄华发。
乾坤桑海无穷事，才历昆明初劫。
谁共说。
都付与焦桐，写入梅花叠。
黄花送客。
休更问湘魂，独醒何在，沈醉浩歌发。
 >> 
词牌介绍


rhythmic: 满江红
author: 王清惠
content:
太液芙蓉，浑不似、旧时颜色。
曾记得、春风雨露，玉楼金阙。
名播兰簪妃后里，晕潮莲脸君王侧。
忽一声、颦鼓揭天来，繁华歇。
龙虎散，风云灭。
千古恨，凭谁说。
对山河百二，泪盈襟血。
客馆夜惊尘土梦，宫车晓碾关山月。
问嫦娥、於我肯从容，同圆缺。
 >> 
词牌介绍


rhythmic: 满江红
author: 张琼英
content:
太液芙蓉，浑不似、丹青颜色。
常记得、春风雨露，玉楼金阙。
名播兰簪妃后里，晕生莲脸君王侧。
忽一声、颦鼓拍天来，繁华歇。
龙虎散，风云灭。
千古恨，凭谁说。
对山河百二，泪痕沾血。
客馆夜惊尘土梦，宫车晓转关山月。
问嫦娥、垂顾肯相容，同圆缺。
 >> 
词牌介绍


rhythmic: 霓裳中序第一
author: 詹玉
content:
一规古蟾魄。
瞥过宣和几春色。
知那个、柳松花怯。
曾磋玉团香，涂云抹月。
龙章凤刻。
是如何、儿女消得。
便孤了、翠鸾何限，人更在天北。
磨灭。
古今难别。
幸相从、蓟门仙客。
萧然林下秋叶。
对云淡星疏，眉青影白。
佳人已倾国。
赢得痴铜旧画。
兴亡事，道人知否，见了也华发。


rhythmic: 汉宫春
author: 詹玉
content:
吟发萧萧。
正古槎秋入，河汉银涛。
红云甚家院落，一片笙箫。
晋时言语，问何人、还肯逍遥。
知几度、落花啼鸟，乡歌犹在儿曹。
游帷旧时明月，照满庭空翠，剪剪春梢。
西山笑人底事，流浪宫袍。
江湖近日，说神仙、多在渔樵。
千古意，水沈香里，孤枫阴落重霄。


rhythmic: 多丽
author: 詹玉
content:
晚云归，小楼又作阴凉。
霎儿间，恨桐招雨，西风叶叶商量。
醒时心、又还南浦，愁边句、多在夕阳。
菱碗笼青，莲瓶拖艳，旋倾花水咽茶香。
怨蛩有、许多言语，说动软心肠。
夜沈沈，几条凉月，界破晴窗。
共绣帘吹絮未久，却孤剑水云乡。
自家书、未能成字，邻家笛、且莫吹商。
好梦偏悭，闲情未了，隔墙又唱秋娘。
帕绡衣、旧时香折，戏封做书囊。
鸳鸯字，见时千万，绣一双双。
 >> 
词牌介绍


rhythmic: 桂枝香
author: 詹玉
content:
紫薇花露，潇洒作凉云，点商勾羽。
字字飞仙，下笔一帘风雨。
江亭月观今如许。
叹飘零、墨香千古。
夕阳芳草，落花流水，依然南浦。
甚两两、凌风驾虎。
恁天孙标致，月娥眉妩。
一笑生春，那学世间儿女。
笔床砚滴曾窥处，有西山、青眼如故。
素笺寄与，玉箫声彻，凤鸣鸾舞。
 >> 
词牌介绍


rhythmic: 渡江云
author: 詹玉
content:
拖阴笼晚暝，商量清苦，阵阵打篷声。
分明都是泪，不道今宵，篷底有离人。
松涛摇睡，梦不稳、难湿巫云。
几点儿、泪痕跳响，休要醒时听。
销魂。
灯下无语，□泣梨花，掩重门夜永。
应是添、伤春滋味，中酒心情。
东风湖上香泥软，明日去、天色须晴。
相见也，洛阳沽酒旗亭。


rhythmic: 三姝媚
author: 詹玉
content:
一篷儿别苦。
是谁家、花天月地儿女。
紫曲藏娇，惯锦窠金翠，玉锺吕。
绮席传宣，笑声里、龙楼三鼓。
歌扇题诗，舞袖笼香，几曾尘土。
因甚留春不住。
怎知道人间，匆匆今古。
金屋银屏，被西风吹换，蓼汀苹渚。
如此江山，应悔却、西湖歌舞。
载取断云何处。
江南烟雨。


rhythmic: 一萼红
author: 詹玉
content:
泊沙河。
月钩儿挂浪，惊起两鱼梭。
浅碧依痕，嫩凉生润，山色轻染修蛾。
钓船在、绿杨阴下，蓦听得、扇底有吴歌。
一段风情，西湖和靖，赤壁东坡。
往事水流云去，叹山川良是，富贵人多。
老树高低，疏星明淡，只有今古销磨。
是几度、潮生潮落，甚人海、空只恁风波。
闲著江湖尽宽，谁有渔蓑。


rhythmic: 齐天乐
author: 詹玉
content:
相逢唤醒金华梦，吴尘暗斑吟发。
倚担评花，认旗沽酒，历历行歌奇迹。
吹香弄碧。
又坡柳风情，逋梅月色。
画鼓红船，满湖春水断桥客。
当时何限怪侣，甚花天月地，人被云隔。
却载苍烟，更招白鹭，一醉修江又别。
今回记得。
再折柳穿鱼，赏花催雪。
如此湖山，忍教人更说。
 >> 
词牌介绍


rhythmic: 八声甘州
author: 詹玉
content:
从黄石容履，一编书，曾佐汉王关。
甚殷勤佳约，茹芝人共，引鹤差鸾。
借手便成羽翼，方略正如闲。
说道赤松去，还在人间。
紫绶青春如许，是南辰尊宿，北斗天官。
问沙堤早晚，喜色满长安。
传宣能勾凤诏，便玉除前面领仙班。
功名了，却茶烟琴月，慢慢东山。


rhythmic: 桂枝香
author: 詹玉
content:
沈云别浦。
又何苦扁舟，青衫尘土。
客里相逢，洒洒舌端飞雨。
只今便把如伊吕。
是当年、渔翁樵父。
少知音者，苍烟吾社，白鸥吾侣。
是如此英雄辛苦。
知从前、几个适齐去鲁。
一剑西风，大海鱼龙掀舞。
自来多被清谈误。
把刘琨、埋没千古。
扣舷一笑，夕阳西下，大江东去。
 >> 
词牌介绍


rhythmic: 庆清朝慢・庆清朝
author: 詹玉
content:
红雨争妍，芳尘生润，将春都揉成泥。
分明蕙风薇露，持搦花枝。
款款汗酥薰透，娇羞无奈湿云痴。
偏厮称，霓裳霞佩，玉骨冰肌。
梅不似，兰不似，风流处，那更著意闻时。
蓦地生绡扇底，嫩凉浮动好风微。
醉得浑无气力，海棠一色睡胭脂。
闲滋味，人花气，韩寿争知。


rhythmic: 天香
author: 王沂孙
content:
孤峤蟠烟，层涛蜕月，骊宫夜采铅水。
讯远槎风，梦深薇露，化作断魂心字。
红瓷候火，还乍识、冰环玉指。
一缕萦帘翠影，依稀海天云气。
几回娇半醉。
翦春灯、夜寒花碎。
更好故溪飞雪，小窗深闭。
荀令如今顿老，总忘却、樽前旧风味。
谩惜馀熏，空篝素被。


rhythmic: 花犯
author: 王沂孙
content:
古婵娟，苍鬟素靥，盈盈瞰流水。
断魂十里。
叹绀缕飘零，难系离思。
故山岁晚谁堪寄。
琅聊自倚。
谩记我、绿蓑冲雪，孤舟寒浪里。
三花两蕊破蒙茸，依依似有恨，明珠轻委。
云卧稳，蓝衣正、护春憔悴。
罗浮梦、半蟾挂晓，么凤冷、山中人乍起。
又唤取、玉奴归去，馀香空翠被。


rhythmic: 露华
author: 王沂孙
content:
绀葩乍坼。
笑烂漫娇红，不是春色。
换了素妆，重把青螺轻拂。
旧歌共渡烟江，却占玉奴标格。
风霜峭、瑶台种时，付与仙骨。
闲门昼掩凄侧。
似淡月梨花，重化清魄。
尚带睡痕香凝，怎忍攀摘。
嫩绿渐满溪阴，蔌蔌粉云飞出。
芳艳冷、刘郎未应认得。


rhythmic: 露华
author: 王沂孙
content:
晚寒伫立，记铅轻黛浅，初认冰魂。
绀罗衬玉，犹凝茸唾香痕。
净洗妒春颜色，胜小红、临水湔裙。
烟渡远，应怜旧曲，换叶移根。
山中去年人到，怪月悄风轻，闲掩重门。
琼肌瘦损，那堪燕子黄昏。
几片故溪浮玉，似夜归、深雪前村。
芳梦冷，双禽误宿粉云。


rhythmic: 南浦
author: 王沂孙
content:
柳下碧粼粼，认麴尘乍生，色嫩如染。
清溜满银塘，东风细、参差纹初遍。
别君南浦，翠眉曾照波痕浅。
再来涨绿迷旧处，添却残红几片。
葡萄过雨新痕，正拍拍轻鸥，翩翩小燕。
帘影蘸楼阴，芳流去，应有泪珠千点。
沧浪一舸，断魂重唱苹花怨。
采香幽径鸳鸯睡，谁道湔裙人远。
 >> 
词牌介绍


rhythmic: 南浦
author: 王沂孙
content:
柳外碧连天，漾翠纹渐平，低蘸云影。
应是雪初消，巴山路、蛾眉乍窥清镜。
绿痕无际，几番漂荡江南恨。
弄波素袜知甚处，空把落红流尽。
何时橘里莼乡，泛一舸翩翩，东风归兴。
孤梦绕沧浪，苹花岸、漠漠雨昏烟暝。
连筒接缕，故溪深掩柴门静。
只愁双燕衔芳去，拂破蓝光千顷。
 >> 
词牌介绍


rhythmic: 声声慢
author: 王沂孙
content:
风声从臾，云意商量，连朝滕六迟疑。
茸帽貂裘，兔园准拟吟诗。
红炉旋添兽炭，办金船、羔酒熔脂。
问翦水，恁工夫犹未，还待何时。
休被梅花争白，好夸奇斗巧，早遍琼枝。
彩索金铃，佳人等塑狮儿。
怕寒绣帏慵起，梦梨云、说与春知。
莫误了，约王猷、船过剡溪。
 >> 
词牌介绍


rhythmic: 高阳台
author: 王沂孙
content:
霜楮刳皮，冰花擘茧，满腔絮湿湘帘。
抱瓮工夫，何须待吐吴蚕。
水香玉色难裁翦，更绣针、茸线休拈。
伴梅花，暗卷春风，斗帐孤眠。
篝熏鹊锦熊毡。
任粉融脂，犹怯痴寒。
我睡方浓，笑他欠此清缘。
揉来细软烘烘暖，尽何妨、挟纩装锦。
酒魂醒，半榻梨云，起坐诗禅。


rhythmic: 疏影
author: 王沂孙
content:
琼妃卧月。
任素裳瘦损，罗带重结。
石径春寒，碧藓参差，相思曾步芳。
离魂分破东风恨，又梦入、水孤云阔。
算如今、也厌娉婷，带了一痕残雪。
犹记冰奁半掩，冷枝画未就，归棹轻折。
几度黄昏，忽到窗前，重想故人初别。
苍虬欲卷涟漪去，慢蜕却、连环香骨。
早又是，翠荫蒙茸，一似一枝清绝。
 >> 
词牌介绍


rhythmic: 无闷
author: 王沂孙
content:
阴积龙荒，寒度雁门，西北高楼独倚。
怅短景无多，乱山如此。
欲唤飞琼起舞，怕搅碎、纷纷银河水。
冻云一片，藏花护玉，未教轻坠。
清致。
悄无似。
有照水一枝，已搀春意。
误几度凭栏，莫愁凝睇。
应是梨花梦好，未肯放、东风来人世。
待翠管、吹破苍茫，看取玉壶天地。


rhythmic: 眉妩
author: 王沂孙
content:
渐新痕悬柳，澹彩穿花，依约破初暝。
便有团圆意，深深拜，相逢谁在香径。
画眉未稳，料素娥、犹带离恨。
最堪爱、一曲银钩小，宝帘挂秋冷。
千古盈亏休问。
叹慢磨玉斧，难补金镜。
太液池犹在，凄凉处、何人重赋清景。
故山夜永。
试待他、窥户端正。
看云外山河，还老尽、桂花影。


rhythmic: 水龙吟
author: 王沂孙
content:
晓寒慵揭珠帘，牡丹院落花开未。
玉栏干畔，柳丝一把，和风半倚。
国色微酣，天香乍染，扶春不起。
自真妃舞罢，谪仙赋後，繁华梦、如流水。
池馆家家芳事。
记当时、买栽无地。
争如一朵，幽人独对，水边竹际。
把酒花前，剩拚醉了，醒来还醉。
怕洛中、春色匆匆，又入杜鹃声里。
 >> 
词牌介绍


rhythmic: 水龙吟
author: 王沂孙
content:
世间无此娉婷，玉环未破东风睡。
将开半敛，似红还白，馀花怎比。
偏占年华，禁烟才过，夹衣初试。
叹黄州一梦，燕宫绝笔，无人解、看花意。
犹记华阴同醉。
小阑干、月高人起。
千枝媚色，一庭芳景，清寒似水。
银烛延娇，绿房留艳，夜深花底。
怕明朝、小雨，便化作燕支泪。
 >> 
词牌介绍


rhythmic: 水龙吟
author: 王沂孙
content:
晓霜初著青林，望中故国凄凉早。
萧萧渐积，纷纷犹坠，门荒径悄。
渭水风生，洞庭波起，几番秋杪。
想重崖半没，千峰尽出，山中路、无人到。
前度题红杳杳。
溯宫沟、暗流空绕。
啼未歇，飞鸿欲过，此时怀抱。
乱影翻窗，碎声敲砌，愁人多少。
望吾庐甚处，只应今夜，满庭谁扫。
 >> 
词牌介绍


rhythmic: 水龙吟
author: 王沂孙
content:
淡妆不扫蛾眉，为谁伫立羞明镜。
真妃解语，西施净洗，娉婷顾影。
薄露初匀，纤尘不染，移根玉井。
想飘然一叶，飕飕短发，中流卧、浮烟艇。
可惜瑶台路迥。
抱凄凉、月中难认。
相逢还是，冰壶浴罢，牙床酒醒。
步袜空留，舞裳微褪，粉残香冷。
望海山依约，时时梦想，素波千顷。
 >> 
词牌介绍


rhythmic: 水龙吟
author: 王沂孙
content:
翠云遥拥环妃，夜深按彻霓裳舞。
铅华净洗，涓涓出浴，盈盈解语。
太液荒寒，海山依约，断魂何许。
甚人间、别有冰肌雪艳，娇无奈、频相顾。
三十六陂烟雨。
旧凄凉、向谁堪诉。
如今谩说，仙姿自洁，芳心更苦。
罗袜初停，玉还解，早凌波去。
试乘风一叶，重来月底，与修花谱。
 >> 
词牌介绍


rhythmic: 绮罗香
author: 王沂孙
content:
屋角疏星，庭阴暗水，犹记藏鸦新树。
试折梨花，行人小阑深处。
听粉片、簌簌飘阶，有人在、夜窗无语。
料如今，门掩孤灯，画屏尘满断肠句。
佳期浑似如水，还见梧桐几叶，轻敲朱户。
一片秋声，应作两边愁绪。
江路远、归雁无凭，写绣笺、倩谁将去。
谩无聊，犹掩芳樽，醉听深夜雨。
 >> 
词牌介绍


rhythmic: 绮罗香
author: 王沂孙
content:
玉杵馀丹，金刀剩彩，重染吴江孤树。
几点朱铅，几度怨啼秋暮。
惊旧梦、绿鬓轻凋，诉新恨、绛唇微注。
最堪怜，同拂新霜，绣蓉一镜晚妆妒。
千林摇落渐少，何事西风老色，争妍如许。
二月残花，空误小车山路。
重认取，流水荒沟，怕犹有、寄情芳语。
但凄凉、秋苑斜阳，冷枝留醉舞。
 >> 
词牌介绍


rhythmic: 绮罗香
author: 王沂孙
content:
夜滴研朱，晨妆试酒，寒树偷分春艳。
赋冷吴江，一片试霜犹浅。
惊汉殿、绛点初凝，认隋苑、彩枝重翦。
问仙丹，炼熟何迟，少年色换已秋晚。
疏枝频撼暮雨，消得西风几度，舞衣吹断。
绿水荒沟，终是赋情人远。
空一似、零落桃花，又等闲、误他刘阮。
且留取，闲写幽情，石阑三四片。
 >> 
词牌介绍


rhythmic: 齐天乐
author: 王沂孙
content:
碧痕初化池塘草，荧荧野光相趁。
扇薄星流，盘明露滴，零落秋原飞磷。
练裳暗近。
记穿柳生凉，度荷分暝。
误我残编，翠囊空叹梦无准。
楼阴时过数点，倚阑人未睡，曾赋幽恨。
汉苑飘苔，秦陵坠叶，千古凄凉不尽。
何人为省。
但隔水馀晖，傍林残影。
已觉萧疏，更堪秋夜永。
 >> 
词牌介绍


rhythmic: 齐天乐
author: 王沂孙
content:
绿槐千树西窗悄，厌厌昼眠惊起。
饮露身轻，吟风翅薄，半翦冰笺谁寄。
凄凉倦耳。
漫重拂琴丝，怕寻冠珥。
短梦深宫，向人犹自诉憔悴。
残虹收尽过雨，晚来频断续，都是秋意。
病叶难留，纤柯易老，空忆斜阳身世。
窗明月碎。
甚已绝馀音，尚遗枯蜕。
鬓影参差，断魂青镜里。
 >> 
词牌介绍


rhythmic: 齐天乐
author: 王沂孙
content:
一襟馀恨宫魂断，年年翠阴庭树。
乍咽凉柯，还移暗叶，重把离愁深诉。
西窗过雨。
怪瑶佩流空，玉筝调柱。
镜暗妆残，为谁娇鬓尚如许。
铜仙铅泪似洗，叹携盘去远，难贮零露。
病翼惊秋，枯形阅世，消得斜阳几度。
馀音更苦。
甚独抱清高，顿成凄楚。
谩想薰风，柳丝千万缕。
 >> 
词牌介绍


rhythmic: 齐天乐
author: 王沂孙
content:
冷烟残水山阴道，家家拥门黄叶。
故里鱼肥，初寒雁落，孤艇将归时节。
江南恨切。
问还与何人，共歌新阙。
换尽秋芳，想渠西子更愁绝。
当时无限旧事，叹繁华似梦，如今休说。
短褐临流，幽怀倚石，山色重逢都别。
江云冻结。
算只有梅花，尚堪攀折。
寄取相思，一枝和夜雪。
 >> 
词牌介绍


rhythmic: 齐天乐
author: 王沂孙
content:
十洲三岛曾行处，离情几番凄惋。
坠叶重题，枯条旧折，萧飒那逢秋半。
登临顿懒。
更葵难留，苎衣将换。
试语孤怀，岂无人与共幽怨。
迟迟终是也别，算何如趁取，凉生江满。
挂月催程，收风借泊，休忆征帆已远。
山阴路畔。
纵鸣壁犹蛩，过楼初雁。
政恐黄花，笑人归较晚。
 >> 
词牌介绍


rhythmic: 一萼红
author: 王沂孙
content:
思飘飘。
拥仙姝独步，明月照苍翘。
花候犹迟，庭阴不扫，门掩山意萧条。
抱芳恨、佳人分薄，似未许、芳魄化春娇。
雨涩风悭，雾轻波细，湘梦迢迢。
谁伴碧樽雕俎，笑琼肌皎皎，绿鬓萧萧。
青凤啼空，玉龙舞夜，遥睇河汉光摇。
未须赋、疏香淡影，且同倚、枯藓听吹箫。
听久馀音欲绝，寒透鲛绡。


rhythmic: 一萼红
author: 王沂孙
content:
玉婵娟。
甚春馀雪尽，犹未跨青鸾。
疏萼无香，柔条独秀，应恨流落人间。
记曾照、黄昏淡月，渐瘦影、移上小阑干。
一点清魂，半枝空色，芳意班班。
重省嫩寒清晓，过断桥流水，问信孤山。
冰粟微销，尘衣不浣，相见还误轻攀。
未须讶、东南倦客，掩铅泪、看了又重看。
故国吴天树老，雨过风残。


rhythmic: 一萼红
author: 王沂孙
content:
占芳菲。
趁东风妩媚，重拂淡燕支。
青凤衔丹，琼奴试酒，惊换玉质冰姿。
甚春色、江南太早，有人怪、和雪杏花飞。
藓佩萧疏，茜裙零乱，山意霏霏。
空惹别愁无数，照珊瑚海影，冷月枯枝。
吴艳离魂，蜀妖泪，孤负多少心期。
岁寒事、无人共省，破丹雾、应有鹤归时。
可惜鲛绡碎翦，不寄相思。


rhythmic: 一萼红
author: 王沂孙
content:
翦丹云。
怕江皋路冷，千叠护清芬。
弹泪绡单，凝妆枕重，惊认消瘦冰魂。
为谁趁、东风换色，任绛雪、飞满绿罗裙。
吴苑双身，蜀城高髻，忽到柴门。
欲寄故人千里，恨燕支太薄，寂寞春痕。
玉管难留，金樽易泣，几度残醉纷纷。
谩重记、罗浮梦觉，步芳影、如宿杏花村。
一树珊瑚淡月，独照黄昏。


rhythmic: 一萼红
author: 王沂孙
content:
小庭深。
有苍苔老树，风物似山林。
侵户清寒，捎池急雨，时听飞过啼禽。
扫荒径、残梅似雪，甚过了、人日更多阴。
压酒人家，试灯天气，相次登临。
犹记旧游亭馆，正垂杨引缕，嫩草抽簪。
罗带同心，泥金半臂，花畔低唱轻斟。
又争信、风流一别，念前事、空惹恨沈沈。
野服山筇醉赏，不似如今。


rhythmic: 解连环
author: 王沂孙
content:
万珠悬碧。
想炎荒树密，□□□□。
恨绛娣、先整吴帆，政鬟翠逞娇，故林难别。
岁晚相逢，荐青子、独夸冰颊。
点红盐乱落，最是夜寒，酒醒时节。
霜槎猬芒冻裂。
把孤花细嚼，时咽芳冽。
断味惜、回涩馀甘，似重省家山，旧游风月。
崖蜜重尝，到了输他清绝。
更留人、绀丸半颗，素瓯泛雪。


rhythmic: 三姝媚
author: 王沂孙
content:
蓝缸花半绽。
正西窗凄凄，断萤新雁。
别久逢稀，谩相看华发，共成销黯。
总是飘零，更休赋、梨花秋苑。
何况如今，离思难禁，俊才都减。
今日山高江浅。
又月落帆空，酒醒人远。
彩袖乌纱，解愁人、惟有断歌幽婉。
一信东风，再约看、红腮青眼。
只恐扁舟西去，苹花弄晚。


rhythmic: 三姝媚
author: 王沂孙
content:
红缨悬翠葆。
渐金铃枝深，瑶阶花少。
万颗燕支，赠旧情、争奈弄珠人老。
扇底清歌，还记得、樊姬娇小。
几度相思，红豆都销，碧丝空袅。
芳意荼シ开早。
正夜色瑛盘，素蟾低照。
荐笋同时，叹故园春事，已无多了。
赠满筠笼，偏暗触、天涯怀抱。
谩想青衣初见，花阴梦好。


rhythmic: 庆清朝
author: 王沂孙
content:
玉局歌残，金陵句绝，年年负却薰风。
西邻窈窕，独怜入户飞红。
前度绿阴载酒，枝头色比舞裙同。
何须拟，蜡珠作蒂，缃彩成丛。
谁在旧家殿阁，自太真仙去，扫地春空。
朱幡护取，如今应误花工。
颠倒绛英满径，想无车马到山中。
西风後，尚馀数点，还胜春浓。


rhythmic: 庆宫春・高阳台
author: 王沂孙
content:
明玉擎金，纤罗飘带，为君起舞回雪。
柔影参差，幽芳零乱，翠围腰瘦一捻。
岁华相误，记前度、湘皋怨别。
哀弦重听，都是凄凉，未须弹彻。
国香到此谁怜，烟冷沙昏，顿成愁绝。
花恼难禁，酒销欲尽，门外冰澌初结。
试招仙魄，怕今夜、瑶簪冻折。
携盘独出，空想咸阳，故宫落月。


rhythmic: 高阳台
author: 王沂孙
content:
残萼梅酸，新沟水绿，初晴节序暄妍。
独立雕栏，谁怜枉度华年。
朝朝准拟清明近，料燕翎、须寄银笺。
又争知、一字相思，不到呤边。
双蛾不拂青鸾冷，任花阴寂寂，掩户闲眠。
屡卜佳期，无凭却恨金钱。
何人寄与天涯信，趁东风、急整归船。
纵飘零，满院杨花，犹是春前。


rhythmic: 高阳台
author: 王沂孙
content:
驼褐轻装，狨鞯小队，冰河夜渡流澌。
朔雪平沙，飞花乱拂蛾眉。
琵琶已是凄凉调，更赋情、不比当时。
想如今，人在龙庭，初劝金卮。
一枝芳信应难寄，向山边水际，独抱相思。
江雁孤回，天涯人自归迟。
归来依旧秦淮碧，问此愁、还有谁知。
对东风，空似垂杨，零乱千丝。


rhythmic: 高阳台
author: 王沂孙
content:
残雪庭阴，轻寒帘影，霏霏玉管春葭。
小帖金泥，不知春在谁家。
相思一夜窗前梦，奈个人、水隔天遮。
但凄然，满树幽香，满地横斜。
江南自是离愁苦，况游骢古道，归雁平沙。
怎得银笺，殷勤与说年华。
如今处处生芳草，纵凭高、不见天涯。
更消他，几度东风，几度飞花。


rhythmic: 扫花游・扫地游
author: 王沂孙
content:
商飚乍发，渐淅淅初闻，萧萧还住。
顿惊倦旅。
背青灯吊影，起吟愁赋。
断续无凭，试立荒庭听取。
在何许。
但落叶满阶，惟有高树。
迢递归梦阻。
正老耳难禁，病怀凄楚。
故山院宇。
想边鸿孤唳，砌蛩私语。
数点相和，更著芭蕉细雨。
避无处。
这闲愁、夜深尤苦。


rhythmic: 扫花游・扫地游
author: 王沂孙
content:
小庭荫碧，遇骤雨疏风，剩红如扫。
翠交径小。
问攀条弄蕊，有谁重到。
谩说青青，比似花时更好。
怎知道。
□一别汉南，遗恨多少。
清昼人悄悄。
任密护帘寒，暗迷窗晓。
旧盟误了。
又新枝嫩子，总随春老。
渐隔相思，极目长亭路杳。
扰怀抱。
听蒙茸、数声啼鸟。


rhythmic: 扫花游・扫地游
author: 王沂孙
content:
卷帘翠湿，过几阵残寒，几番风雨。
问春住否。
但匆匆暗里，换将花去。
乱碧迷人，总是江南旧树。
谩凝伫。
念昔日采香，今更何许。
芳径携酒处。
又荫得青青，嫩苔无数。
故林晚步。
想参差渐满，野塘山路。
倦枕闲床，正好微曛院宇。
送凄楚。
怕凉声、又催秋暮。


rhythmic: 扫花游・扫地游
author: 王沂孙
content:
满庭嫩碧，渐密叶迷窗，乱枝交路。
断红甚处。
但匆匆换得，翠痕无数。
暗影沈沈，静锁清和院宇。
试凝伫。
怕一点旧香，犹在幽树。
浓阴知几许。
且拂簟清眠，引筇闲步。
杜郎老去。
算寻芳较晚，倦怀难赋。
纵胜花时，到了愁风怨雨。
短亭暮。
谩青青、怎遮春去。


rhythmic: 锁窗寒・琐寒窗
author: 王沂孙
content:
趁酒梨花，催诗柳絮，一窗春怨。
疏疏过雨，洗尽满阶芳片。
数东风、二十四番，几番误了西园宴。
认小帘朱户，不如飞去，旧窠双燕。
曾见。
双蛾浅。
自别後，多应黛痕不展。
扑蝶花阴，怕看题诗团扇。
试凭他、流水寄情，潮红不到春更远。
但无聊、病酒厌厌，夜月荼縻院。


rhythmic: 锁窗寒・琐寒窗
author: 王沂孙
content:
料峭东风，廉纤细雨，落梅飞尽。
单衣恻恻，再整金猊香烬。
误千红、试妆较迟，故园不似清明近。
但满庭柳色，柔丝羞舞，淡黄犹凝。
芳景。
还重省。
向薄晓窥帘，嫩阴枕。
桐花渐老，已做一番风信。
又看看、绿遍西湖，早催塞北归雁影。
等归时、为带将归，并带江南恨。


rhythmic: 锁窗寒・琐寒窗
author: 王沂孙
content:
出谷莺迟，踏沙雁少，阴庭宇。
东风似水，尚掩沈香双户。
凭莓阶、雪痕乍铺，那回已趁飞梅去。
奈柳边占得，一庭新暝，又还留住。
前度。
西园路。
记半袖争持，斗娇眉妩。
琼肌暗怯，醉立千红深处。
问如今、山馆水村，共谁翠幄蕙炷。
最难禁、向晚凄凉，化作梨花雨。


rhythmic: 应天长
author: 王沂孙
content:
疏帘蝶粉，幽径燕泥，花间小雨初足。
又是禁城寒食，轻舟泛晴渌。
寻芳地，来去熟。
尚彷佛、大堤南北。
望杨柳、一片阴阴，摇曳新绿。
重访艳歌人，听取春声，犹是杜郎曲。
荡漾去年春色，深深杏花屋。
东风曾共宿。
记小刻、近窗新竹。
旧游远，沈醉归来，满院银烛。


rhythmic: 八六子
author: 王沂孙
content:
扫芳林。
几番风雨，匆匆老尽春禽。
渐薄润侵衣不断，嫩凉随扇初生。
晚窗自吟。
沈沈。
幽径芳寻。
暗霭苔香帘净，萧疏竹影庭深。
谩淡却蛾眉，晨妆慵扫，宝钗虫散，绣屏鸾破，当时暗水和云泛酒，空山留月听琴。
料如今。
门前数重翠阴。


rhythmic: 摸鱼儿
author: 王沂孙
content:
洗芳林、夜来风雨。
匆匆还送春去。
方才送得春归了，那又送君南浦。
君听取。
怕此际、春归也过吴中路。
君行到处。
便快折湖边，千条翠柳，为我系春住。
春还住。
休索吟春伴侣。
残花今已尘土。
姑苏台下烟波远，西子近来何许。
能唤否。
又恐怕、残春到了无凭据。
烦君妙语。
更为我将春，连花带柳，写入翠笺句。
 >> 
词牌介绍


rhythmic: 摸鱼儿
author: 王沂孙
content:
玉帘寒、翠痕微断，浮空清影零碎。
碧芽也抱春洲怨，双卷小缄芳字。
还又似。
系罗带相思，几点青钿缀。
吴中旧事。
怅酪乳争奇，鲈鱼谩好，谁与共秋醉。
江湖兴，昨夜西风又起。
年年轻误归计。
如今不怕归无准，却怕故人千里。
何况是。
正落日垂虹，怎赋登临意。
沧浪梦里。
纵一舸重游，孤怀暗老，馀恨渺烟水。
 >> 
词牌介绍


rhythmic: 声声慢
author: 王沂孙
content:
啼门静，落叶阶深，秋声又入吾庐。
一枕新凉，西窗晚两疏疏。
旧香旧色换却，但满川、残柳荒蒲。
茂陵远，任岁华苒苒，老尽相如。
昨夜西风初起，想莼边呼棹，桔後思书。
短景凄然，残歌共叩铜壶。
当时送行共约，雁归时、人赋归欤。
雁归也，问人归、如雁也无。
 >> 
词牌介绍


rhythmic: 声声慢
author: 王沂孙
content:
高寒户牖，虚白尊，千山尽入孤光。
玉影如空，天葩暗落清香。
平生此兴不浅，记当年、独据胡床。
怎知道，是岁华换却，处处堪伤。
已是南楼曲断，纵疏花淡月，也只凄凉。
冷雨斜风，何况独掩西窗。
天涯故人总老，谩相思、永夜相望。
断梦远，趁秋声、一片渡江。
 >> 
词牌介绍


rhythmic: 声声慢
author: 王沂孙
content:
迎门高髻，倚扇清吭，娉婷未数西州。
浅拂朱铅，春风二月梢头。
相逢靓妆俊语，有旧家、京洛风流。
断肠句，试重拈彩笔，与赋闲愁。
犹记凌波欲去，问明罗袜，却为谁留。
枉梦相思，几回南浦行舟。
莫辞玉樽起舞，怕重来、燕子空楼。
谩惆怅，抱琵琶、闲过此秋。
 >> 
词牌介绍


rhythmic: 金盏子
author: 王沂孙
content:
雨叶吟蝉，露草流萤，岁华将晚。
对静夜无眠，稀星散、时度绛河清浅。
甚处画角凄凉，引轻寒催燕。
西楼外，斜月未沈，风急雁行吹断。
此际怎消遣。
要相见、除非待梦见。
盈盈洞房泪眼，看人似、冷落过秋纨扇。
痛惜小院桐阴，空啼鸦零乱。
厌厌地，终日为伊，香愁粉怨。


rhythmic: 锦堂春・锦堂春慢
author: 王沂孙
content:
桂嫩传香，榆高送影，轻罗小扇凉生。
正鸳机梭静，凤渚桥成。
穿线人来月底，曝衣花入风庭。
看星残靥碎，露滴珠融，笑掩云扃。
彩盘凝望仙子，但三星隐隐，一水盈盈。
暗想恁肩私语，鬓乱钗横。
蛛网飘丝恨，玉签传点催明。
算人间待巧，似恁匆匆，有甚心情。


rhythmic: 青房并蒂莲
author: 王沂孙
content:
醉凝眸。
是楚天秋晓，湘岸云收。
草绿兰红，浅浅小汀洲。
芰荷香里鸳鸯浦，恨菱歌、惊起眠鸥。
望去帆，一片孤光，棹声伊轧橹声柔。
愁窥汴堤翠柳，曾舞送当时，锦缆龙舟。
拥倾国、纤腰皓齿，笑倚迷楼。
空令五湖夜月，也羞照、三十六宫秋。
正朗吟，不觉回桡，水花枫叶两悠悠。


rhythmic: 锦堂春・锦堂春慢
author: 王沂孙
content:
露掌秋深，花签漏永，那堪此夕新晴。
正纤尘飞尽，万籁无声。
金镜开奁弄影，玉壶盛水侵棱。
纵帘斜树隔，烛暗花残，不碍虚明。
美人凝恨歌黛，念径年间阻，只恐云生。
早是宫鞋鸳小，翠鬓蝉轻。
蟾润妆梅夜发，桂熏仙骨香清。
看蛾此际，多情又似无情。


rhythmic: 醉蓬莱
author: 王沂孙
content:
扫西风门径，黄叶凋零，白云萧散。
柳换枯阴，赋归来何晚。
爽气霏霏，翠蛾眉妩，聊慰登临眼。
故国如尘，故人如梦，登高还懒。
数点寒英，为谁零落，楚魄难招，暮寒堪揽。
步荒篱，谁念幽芳远。
一室秋灯，一庭秋雨，更一声秋雁。
试引芳樽，不知消得，几多依黯。


rhythmic: 法曲献仙音
author: 王沂孙
content:
层绿峨峨，纤琼皎皎，倒压波痕清浅。
过眼年华，动人幽意，相逢几番春换。
记唤酒寻芳处，盈盈褪妆晚。
已销黯。
况凄凉、近来离思，应忘却、明月夜深归辇。
荏苒一枝春，恨东风、人似天远。
纵有残花，洒征衣、铅泪都满。
但殷勤折取，自遣一襟幽怨。


rhythmic: 长亭怨・长亭怨慢
author: 王沂孙
content:
泛孤艇、东皋过遍。
尚记当日，绿阴门掩。
屐齿莓阶，酒痕罗袖事何限。
欲寻前迹，空惆怅、成秋苑。
自约赏花人，别後总、风流云散。
水远。
怎知流水外，却是乱山尤远。
天涯梦短。
想忘了、绮疏雕槛。
望不尽、苒苒斜阳，抚乔木、年华将晚。
但数点红英，犹识西园凄婉。


rhythmic: 满江红
author: 黄公绍
content:
客子光阴，又还是、杏花阡陌。
枕听、一窗夜雨，怎生禁得。
银蜡痕消珠凤小，翠衾香冷文鸳拆。
叹人生、时序百年心，萍踪迹。
声不断，楼头滴。
行不住，街头屐。
倩新来双燕，探晴消息。
可煞东君多著意，柳丝染出西湖色。
待牡丹、开处十分春，催寒食。
 >> 
词牌介绍


rhythmic: 念奴娇
author: 黄公绍
content:
山围宽碧，月十分圆满，十分春暮。
匹似涌金门外看，添得绿阴佳树。
野阔星垂，天高云敛，不受红尘污。
徘徊水影，闲中自有佳处。
乘兴著我扁舟，山阴夜色，渺渺流光溯。
望美人兮天一角，我欲凌风飞去。
世事浮沈，人生圆缺，得似烟波趣。
兴怀赤壁，大江千古东注。
 >> 
词牌介绍


rhythmic: 花犯
author: 黄公绍
content:
翠奁空、红鸾蘸影，嫣然弄妆晚。
雾鬟低颤。
飞嫩藕仙裳，清思无限。
象床试锦新翻样，金屏连绣展。
最好似、阿环娇困，云酣春帐暖。
寻思水边赋娟娟，新霜□旧约，西风庭院。
肠断处，秋江上、彩云轻散。
凭谁向、一筝过雁。
细说与、眉心杨柳怨。
且趁此、菊花天气，年年寻醉伴。


rhythmic: 喜迁莺
author: 黄公绍
content:
乱红飞雨。
怅春心一似，腾腾闷暑。
密绾柔情，暗传芳意，人在垂杨深宇。
晓雪一帘幽梦，半点檀心知否。
春不管，想粉香凝泪，翠颦含趣。
谁念芳径小，新绿笺笺，问讯今何许。
玉冷钗头，罗宽带眼，缥缈青鸾难遇。
望断碧云深处，倚遍画阑将暮。
空惆怅，更江头桃叶，溜横波渡。
 >> 
词牌介绍


rhythmic: 汉宫春
author: 黄公绍
content:
身到瑶池。
正□永芙蓉，素鸾飞。
绿云淡笼波面，鸳影差差。
青冥世界，向龙宫、涌出江妃。
凝望久，夜凉如水，人间惆怅芳时。
池上方壶仙伯，是珊珊月佩，绰棹冰肌。
重来碧环胜处，笑引琼卮。
谁歌白雪，坐中客、赛过玄晖。
醉归也，玉绳低转，晓风轻拂荷衣。


rhythmic: 莺啼序
author: 黄公绍
content:
银云卷晴缥缈，卧长龙一带。
柳丝蘸、几簇柔烟，两市帘栋如画。
芳草岸、弯环半玉，鳞鳞曲港双流会。
看碧天连水，翻成箭样风快。
白露横江，一苇万顷，问灵槎何在。
空翠湿衣不胜寒，日华金掌沆瀣。
花平、绿文衬步，琼田涌出神仙界。
黛眉修，依约雾鬟，在秋波外。
阁嘘青蜃，楼啄彩虹，飞盖蹴鳌背。
灯火暮，相轮倒影，偷睇别浦，片片归帆，远自天际。
舞蛟幽壑，栖鸦古木，有人翦取松江水，忆细鳞巨口鱼堪。
波涵笠泽，时见静影浮光，霏阴万貌千态。
蒹葭深处，应有闲鸥，寄语休见怪。
倩洗却、香红尘面，买个扁舟，身世飘萍，名利微芥。
阑干拍遍，除东曹掾，与天随子是我辈，尽胸中、著得乾坤大。
亭前无限惊涛，总把遥吟，月明满载。


rhythmic: 洞仙歌
author: 黄公绍
content:
银菟分竹，是君王亲付。
州在扶舆最清处。
紫云楼、记取天语丁宁，襦绔手，好好为吾摩拊。
望公如望月，见说郴江，父老多时问来暮。
旌旆试初凉，紫马西来，青丝络、秋风满路。
早桔井丹成入仙班，有乔木前芳，事须公做。
 >> 
词牌介绍


rhythmic: 喜迁莺
author: 黄公绍
content:
世情冰尽。
算耐久祗是，陇头芳信。
惆怅人间，几千年□，留得陆郎馀韵。
朔云解识花意，遮断疏狂蝶粉。
岁寒了，狂风传香远，月移影近。
清润。
无点，不曰坚乎，如玉真难尽。
除宋广平，与林和靖，肉眼有谁能认。
仙丰道骨如许，相对霜髯雪鬓。
长健也，好年年管领，春光随分。
 >> 
词牌介绍


rhythmic: 凤凰台上忆吹箫
author: 彭履道
content:
劝客新楼，鸣筝上酒，夜凉人爱秋深。
何似过、赏心佳处，依约湖阴。
东望寒光缥缈，烟水阔、短笛销沈。
阑干近，胜时种柳，清到如今。
凌波又成误约，自佩环飞去，暗想遗音。
重省江城倦客，醉拥秋衾。
谁家一掬红泪，孤雁远、湿逗罗襟。
石城晓，数声又递寒砧。
 >> 
词牌介绍


rhythmic: 兰陵王
author: 彭履道
content:
章台路。
西出重城几步。
秦楼晓、花气未明，一霎空洗高树。
行人半倚户。
飞去黄鹂自语。
秋千小，不系柳条，惟有轻阴约飞絮。
钿车暗相遇。
早拂拭红巾，初放鹦鹉。
闻歌犹是淋铃处。
掩面鸣筝，倚垆呼酒，东风重记旧眉妩。
报伊共歌舞。
西去。
屡回顾。
渐客舍荒凉，嘶马先驻。
玉关万里知何许。
但倦拥荒泽，瓜洲难渡。
将军垂老，望故国，夜寒苦。


rhythmic: 疏影
author: 彭履道
content:
银云缥缈。
正石梁倒挂，飞下晴昊。
早挽悬河，高泻鲸宫，洪声百步低小。
分明仙仗崆峒过，又化作，归帆杳杳。
倚参差，翠影红霞，远落明湖残照。
曾共呼龙夭矫。
几回过月下，先种瑶草。
九叠屏风，青鸟冥冥，更约谪仙重到。
昨梦骑黄鹄，飞不去、和天也笑。
等恁时、秋夜携琴，已落洞天霜晓。
 >> 
词牌介绍


rhythmic: 摸鱼儿
author: 韦居安
content:
绕苕城、水平坡渺，双明遥睇无际。
就中惟有鱼湾好，占得西关佳致。
杨柳外、羡泛宅浮家，当日元真子。
溪山信美。
叹陈迹犹存，前贤已往，谁会景中意。
萧闲甚，筑屋三间近水。
汀洲香泛兰芷。
清风明月知多少，肯滞软红尘里。
垂钓饵。
这春水生时，剩有桃花鳜。
烦襟净洗。
待办取轻蓑，来分半席，相对弄清。
 >> 
词牌介绍


rhythmic: 唱金缕・贺新郎
author: 柴元彪
content:
春到云中早。
恰梅花、雪後□□，锁窗寒悄。
鼓吹喧天灯市闹，在处鳌山蓬岛。
正新岁、金鸡唱晓。
一点魁星光焰里，这水晶、庭院知多少。
鸣凤舞，洞箫袅。
太平官府人嘻笑。
道紫微、魁星聚会，参差联照。
借地栽花河阳县，桃李芳菲正好。
暖沁入、东风池沼。
百里楼台天不夜，看祥烟、瑞谒相缭绕。
生意满，翠庭草。


rhythmic: 水龙吟
author: 柴元彪
content:
秋云元自无心，那曾系得归心住。
阳关酒尽，灞桥人远，也须别去。
□□□□，□□□□，□□□□。
有哀雁声声，愁蛩切切，悄悄地、听人语。
回首琵琶旧恨，叹西风、□兴如许。
江左百年，风流云散，不堪重举。
怎得归来，樵歌互答，自相容与。
又何须□□，三五蟾光，重阳风雨。
 >> 
词牌介绍


rhythmic: 高阳台
author: 柴元彪
content:
丹碧归来，天荒地老，华发相催。
见说钱塘，北高峰更崔嵬。
琼林侍宴簪花处，二十年、满地苍苔。
倩阿谁，为我起居，坡柳逋梅。
凄凉往事休重省，且凭阑感慨，抚景衔杯。
冷暖由天，任他花谢花开。
知心只有西湖月，尚依依、照我徘徊。
更多情，不间朝昏，潮去潮来。


rhythmic: 百字令・念奴娇
author: 东冈
content:
排云拓月，向天上移下，神仙华屋。
画栋飞檐千万落，黼黼城南乔木。
出谷莺迁，趋庭燕尔，袍绾登科绿。
嫦娥分付，广寒今夜花烛。
遥想高越于门，烂盈百辆，夹道争车毂。
春满剡溪溪上路，一任瑶华飞六。
舆奉潘慈，楼高华萼，坐享齐眉福。
庭槐列戟，公侯衮衮相属。


rhythmic: 意难忘
author: 范文
content:
清泪如铅。
叹咸阳送远，露冷铜仙。
岩花粉堕雪，津柳暗生烟。
寒食後，暮江边。
草色更芊芊。
四十年，留春意绪，不似今年。
山阴欲棹归船。
暂停杯雨外，舞剑灯前。
重逢应未卜，此别转堪怜。
凭急管，倩繁弦。
思苦调难传。
望故乡，都将往事，付与啼鹃。


rhythmic: 念奴娇
author: 梁栋
content:
一场春梦，待从头，说与旁人听著。
罨画溪山红锦障，舞燕歌莺台阁。
碧海倾春，黄金买夜，犹道看承薄。
雕香剪玉，今生今世盟约。
须信欢乐过情，闲嗔冷妒，一阵东风恶。
韵白娇红消瘦尽，江北江南零落。
骨朽心存，恩深缘浅，忍把罗衣著。
蓬莱何处，云涛天际冥漠。
 >> 
词牌介绍


rhythmic: 摸鱼儿
author: 梁栋
content:
枕寒流、碧萦衣带，高台平与云倚。
燕来莺去谁为主，磨灭谪仙吟墨。
愁思里。
待说与山灵，还又羞拈起。
萧韶已矣。
甚竹实风摧，桐阴雨瘦，景物变新丽。
江山在，认得刘郎阿寄。
年来声誉休废。
英雄不博胭脂井，谁念故人衰悴。
时有几。
便凤去台空，莫厌频游此。
兴亡过耳。
任北雪迷空，东风换绿，都付梦和醉。
 >> 
词牌介绍


rhythmic: 一萼红
author: 梁栋
content:
怨东风。
把韶华付去，李小桃红。
黄落山空，香销水冷，此际才与君逢。
敛秋思、愁肠九结，拥翠袖、应费剪裁工。
晕脸迎霜，幽姿泣露，寂寞谁同。
休笑梳妆淡薄，看浮花浪蕊，眼底俱空。
夜帐云闲，寒城月浸，有人吟遍深丛。
自前度、王郎去後，旧游处、烟草接吴宫。
惟有芳卿寄言，蹙损眉峰。


rhythmic: 水龙吟
author: 莫
content:
镜寒香歇江城路，今度见春全懒。
断云过雨，花前歌扇，梅边酒盏。
离思相欺，万丝萦绕，一襟销黯。
但年光暗换，人生易感，西归水、南飞雁。
也拟与愁排遣。
奈江山、遮拦不断。
娇讹梦语，湿荧啼袖，迷心醉眼。
绣毂华茵，锦屏罗荐，何时拘管。
但良宵空有，亭亭霜月，作相思伴。
 >> 
词牌介绍


rhythmic: 摸鱼儿
author: 莫
content:
听春教、燕颦莺诉。
朝朝花困风雨。
六桥忘却清明後，碧尽柳丝千缕。
蜂蝶侣。
正闲觅闲花，闲草闲歌舞。
最怜西子。
尚薄薄云情，盈盈波泪，点点旧眉妩。
流红记，空泛秋宫怨句。
才色何处娇妒。
落红无风限随风絮。
诗恨有谁曾遇。
堪恨处。
恨二十四番，花信催花去。
东君暗苦。
更多嘱多情，多愁杜宇，多诉断肠语。
 >> 
词牌介绍


rhythmic: 摸鱼儿
author: 姚云文
content:
渺人间、蓬瀛何许，一朝飞入梁苑。
辋川梯洞层瑰出，带取鬼愁龙怨。
穷游宴。
谈笑里，金风吹折桃花扇。
翠华天远。
怅莎沼黏萤，锦屏烟合，草露泣苍藓。
东华梦，好在牙樯雕辇。
画图历历曾见。
落红万点孤臣泪，斜日牛羊春晚，摩双眼。
看尘世，鳌宫又报鲸波浅。
吟鞘拍断。
便乞与娲皇，化成精卫，真不尽遗恨。
 >> 
词牌介绍


rhythmic: 玲珑玉
author: 姚云文
content:
开岁春迟，早赢得、一白潇潇。
风窗淅簌，梦惊金帐春娇。
是处貂裘透暖，任尊前回舞，红倦柔腰。
今朝。
亏陶家、茶鼎寂寥。
料得东皇戏剧，怕蛾儿街柳，先斗元宵。
宇宙低迷，倩谁分、浅凸深凹。
休嗟空花无据，便真个、琼雕玉琢，总是虚飘。
虚飘。
且沈醉，趁楼头、零片未消。


rhythmic: 木兰花慢
author: 姚云文
content:
笑花神较懒，似忘却、趁清明。
更油幄晴悭，箬庵寒浅，湿重红云。
东君似怜花透，环碧ㄓ、遮住怕渠惊。
惆怅犊车人远，绿杨深闭重城。
香名。
谁误娉婷。
曾注谱、上金屏。
问洛中亭馆、竹西鼓吹，人醉花醒。
且莫煎酥却，一枝枝、封蜡付铜瓶。
三十六宫春在，人间风雨无情。


rhythmic: 紫萸香慢
author: 姚云文
content:
近重阳、偏多风雨，绝怜此日暄明。
问秋香浓未，待携客、出西城。
正自羁怀多感，怕荒台高处，更不胜情。
向尊前、又忆洒酒插花人。
只座上、已无老兵。
凄情。
浅醉还醒。
愁不肯、与诗平。
记长楸走马，雕弓ㄇ柳，前事休评。
紫萸一枝传赐，梦谁到、汉家陵。
尽乌纱、便随风去，要天知道，华发如此星星。
歌罢涕零。


rhythmic: 洞仙歌
author: 姚云文
content:
燕窠香湿，误天涯芳信。
社近阴晴未前定。
听莺簧宛转，似羽疑宫，歌未断，落落旧愁都醒。
疏狂追少日，杜曲樊楼，拼把黄金买春恨。
回首武陵溪，花待郎归，洞云深、未知春尽。
问杨柳梢头几分青，消不得，朝来雨寒一阵。
 >> 
词牌介绍


rhythmic: 齐天乐
author: 姚云文
content:
柳花引过横塘路，萦回曲蹊通圃。
插槿编篱，挨梅砌石，次第海棠成坞。
吟筇独拄。
待寻访斜桥，水边窥户。
已约青山，云深不碍客来处。
繁华阅人无数。
问旧日平原，君还知否。
啼鸟窗幽，画阴人寂，慵困不如飞絮。
匆匆燕语。
似迎得春来，且留春住。
惜取名花，一枝堪寄与。
 >> 
词牌介绍


rhythmic: 八声甘州
author: 姚云文
content:
卷丝丝、雨织半晴天，棹歌发清舷。
甚苍虬怒耀，灵鼍急吼，雪涌平川。
楼外榴裙几点，描破绿杨烟。
把画罗遥指，助啸争先。
憔悴潘郎曾记，得青龙千舸，采石矶边。
叹内家帖子，闲却缕金笺。
觉素标、插头如许，尽风情、终不似斗赢船。
人声断，虚斋半掩，月印枯禅。


rhythmic: 绮罗香
author: 赵必
content:
办一枝藤，蜡一双屐，纵步翠微深处。
无限芳心，付与蜂媒蝶侣。
红堆里、杏脸匀妆，翠围外、柳腰娇舞。
有吟翁、热恼心肠，肯拈出、美成佳句。
九十光阴箭过，趁取芳晴追逐，春风杖屦。
消得几番，风和雨、春归去。
怅莺老、对景多愁，倩燕语、苦难留住。
秋千影里送斜阳，梨花深院宇。
 >> 
词牌介绍


rhythmic: 念奴娇
author: 赵必
content:
一时四美，对重阳、那更无风无雨。
尘世难逢开口笑，不饮黄花有语。
云谷春生，星岩秋好，引领群仙去。
满襟霁月，山中一洗尘雾。
濂翁旧说犹存，渊明独爱菊，风流千古。
拄杖笑谈卿与我，不减晋人风度。
破帽风，空尊眠月，也有悠然趣。
秋容未老，晚香尤有佳处。
 >> 
词牌介绍


rhythmic: 兰陵王
author: 赵必
content:
画阑直。
千红万碧。
无端被，怪雨狂风，柳花禁春色。
寻芳遍楚国。
谁识。
五陵俊客。
流水远，题叶无情，雁足不来杳笺尺。
浮生等萍迹。
才卸却归鞍，坐未温席。
匆匆还又京华食。
叹聚少离多，漂零因甚，江南逢梅望寄驿。
美人兮天北。
悲恻。
恨成积。
怅钗玉尘生，猊金烟寂。
绿杨芳草情何极。
偏懒拨琵琶，愁听羌笛。
梨花院落，黄昏後，珠泪滴。


rhythmic: 风流子
author: 赵必
content:
旧梦忆钱塘。
笙歌里、几度醉斜阳。
曾载月一篷，眠杨柳岸，买春深巷，过杏花墙。
肠恼断，香鬟盘凤髻，樱口啭莺簧。
钗玉分轻，梦孤宵枕，歌纨蠹久，愁对春觞。
司空曾见惯，相逢处，还又联步西厢。
底用十分迷，翠阵红行。
记鸳荚题情，离怀如诉，鲛绡粉湿、别泪犹香。
年少抛人易去，苦也相妨。


rhythmic: 风流子
author: 赵必
content:
春光才一半，春未老、谁肯放春归。
问买春价数，酒边商略，寻春巷陌，鞭影参差。
春无尽，春莺调巧舌，春燕垒香泥。
好趁春光，爱花惜柳，莫教春去，柳怨花悲。
春心犹未足，春帏暖，炉薰香透春衣。
说与重欢後约，春以为期。
记春雁回时，锦笺须寄，春山锁处，珠泪长垂。
多少愁风恨雨，惟有春知。


rhythmic: 齐天乐
author: 赵必
content:
东南半壁乾坤窄，渺人物、消磨尽。
官爵网罗，功名钓饵，眼底纷纷蛙井。
暮更朝令。
捍格了多少，英雄豪俊。
身事悠悠，儒冠误矣文章病。
休休蕉鹿梦省。
早牛衣无恙，鸥盟未冷。
相越平吴，终成底用，不似五湖舟稳。
浩歌狂饮。
休说我命通，待他心肯。
浮世南柯，梦邯郸一枕。
 >> 
词牌介绍


rhythmic: 华胥引
author: 赵必
content:
沧浪矶外，小舣兰舟，旋沽竹叶。
雨过溪肥，波心荡漾鸥对唼。
烟晚乃渔歌，和橹声咿轧。
要泛五湖，祗恐西施羞怯。
年少飘零，鬓未霜，底须轻镊。
江南归雁，寄来鸳笺细阅。
盟言誓语，满鲛绡罗箧。
撩弄相思，琴心寸寸三叠。


rhythmic: 意难忘
author: 赵必
content:
魏紫姚黄。
属吟翁管领，曾醉春觞。
盟寒钗凤股，灰冷宝猊香。
前事远，此心凉。
去也棹沧浪。
把年时、芳情付与，鸳颈交相。
灯前吊影成双。
叹星星丝鬓，老矣潘郎。
愁偏欺客枕，样不入时妆。
尘面目，铁心肠。
归隐又何妨。
小滩头、曲竿直钓，谁识严光。


rhythmic: 宴清都
author: 赵必
content:
远远渔村鼓。
斜阳外、宾鸿三两飞度。
茅檐春小，白云隐几，青山当户。
骚翁底事飘蓬，浑忘却、耕徒钓侣。
何时寻、斗酒江鲈，悠悠千古坡赋。
风流种柳渊明，折腰五斗，身为名苦。
有秫田贰顷，菊松三迳，不如归去。
山灵休勒俗驾，容我卧、草堂深处。
问故园、怨鹤啼猿，今无恙否。


rhythmic: 锁窗寒・琐寒窗
author: 赵必
content:
乳燕双飞，黄莺百啭，深深庭户。
海棠开遍，零乱一帘红雨。
绣帘低、卷起春风，香肩倦倚娇无语。
叹玉堂底事。
匆匆聚散，又江南旅。
春暮。
人何处。
想歌馆睡浓，日高丈五。
旧迷未醒，莫负孤眠凤侣。
长安道、载酒寻芳，故园桃李还忆否。
早旧来、整过阑干，花下携春俎。


rhythmic: 齐天乐
author: 赵必
content:
红纷绿闹东风透，暖得枳花香也。
雪柳拈金，玉梅铺粉，妆点春光无价。
鳌蓬如画。
簇万顷芙蕖，桂华相射。
艳冶逢迎，香尘满路飘兰麝。
人生行乐聊尔，况良辰美景，好天晴夜。
茧帖争先，芋郎卜巧，细说成都旧话。
传觞立马。
看翠阵珠围，歌朋舞社。
酒尽更阑，月在蒲萄架。
 >> 
词牌介绍


rhythmic: 烛影摇红
author: 赵必
content:
月浸芙蕖，冰壶天地波凝碧。
太平歌舞醉东风，花市人如织。
桃李一城春色。
玉梅娇、闹娥无力。
粉围红阵，灯火楼台，绮罗巷陌。
乐事还同，遨头引领神仙客。
高烧银烛照红妆，香雾穿瑶席。
款款檀牙细拍。
醉金尊、东方未白。
传柑相遗，探茧争先，明年何夕。
 >> 
词牌介绍


rhythmic: 沁园春
author: 赵必
content:
看做官来，只似儿时，掷选官图。
如琼崖儋岸，浑么便去，翰林给舍，喝采曾除。
都一掷间，许多般样，输了还赢赢了输。
回头看，这浮云富贵，到底花虚。
吾生谁毁谁誉。
任荆棘丛丛满仕途。
叹塞翁失马，祸也福也，蕉间得鹿，真欤梦欤。
何怨何尤，自歌自笑，天要吾侪更读书。
归去也，向竹松深处，结个茅庐。
 >> 
词牌介绍


rhythmic: 贺新郎
author: 赵必
content:
绣口琅腹。
美人兮、阳春一曲，华貂难续。
唤醒荷花归棹梦，犹忆红尘迷目。
只消得、乌飞兔逐。
往事已随流水去，眇愁予、郁郁哀时俗。
恨千缕，泪一掬。
不使清史流芳馥。
也不须、荣华富贵，尊前频祝。
但得山中茅屋在，莫遣鹤悲猿哭。
随意种、荼薇躅。
莼菜可羹鲈可，听渔舟、晚唱清溪曲。
醉又醒，唤芳。
 >> 
词牌介绍


rhythmic: 夏日燕黉堂
author: 赵必
content:
赤城中。
奏鹤笙一曲，玉佩丁东。
蒲节後七日，宴翠阆琼宫。
年年王母来称寿，醉蟠桃、几度东风。
簇花间五马，轻裘短帽，雪鬓吟翁。
魁宿耀三雍。
曾归车共载，非虎非熊。
急流勇退，渊底卧骊龙。
山中不用官三品，垫角巾、人慕林宗。
记亳州旧事，画鸱夷子，献与恭公。


rhythmic: 水调歌头
author: 赵必
content:
百岁人能几，七十世间稀。
何况先生八十，蔗境美如饴。
好与七松处士，更与梅花君子，永结岁寒知。
菊节先五日，满酌紫霞卮。
美成词，山谷字，老坡诗。
三径田园如昨，久矣赋归辞。
不是商山四皓，便是香山九老，红颊白须眉。
九十尚入相，绿竹颂猗猗。
 >> 
词牌介绍


rhythmic: 贺新郎
author: 赵必
content:
寿酒浮萸菊。
记年年、重阳嘉节，开尊华屋。
绿鬓朱颜春不改，彼美人兮如玉。
有锦绣、珠玑满腹。
户外红尘飞不到，受人间、倒大清闲福。
数花甲，才八六。
十分秋色呈新绿。
一簇儿、池馆亭台，左梅右竹。
柳下系船花下饮，不减西园金谷。
更桔外、安排棋局。
独立小桥明月夜，唤莺莺、低唱双飞曲。
有子也，万事足。
 >> 
词牌介绍


rhythmic: 贺新郎
author: 赵必
content:
低唱芙蓉菊。
有吟翁、坐拥红娇，宴黄金屋。
恰则绂鳞三日後，灿灿盘珠玉。
不待梦、燕怀枫腹。
自是嫦娥分桂种，伴灵椿、千岁延清福。
回笑我，龟藏六。
归欤老圃锄春绿。
吾菟裘、三径荒苔，一庭瘦竹。
欲隐贫无山可买，聊尔徜徉盘谷。
更管甚、云台玉局。
紧闭柴门传语客，道主人、高枕南窗曲。
有酒蟹，此生足。
 >> 
词牌介绍


rhythmic: 贺新郎
author: 赵必
content:
沙上盟鸥鹭。
笑吟翁、梦今不到，草堂深处。
金屋重重春睡暖，傍翠偎香步步。
已自摘、蟠桃三度。
旧日画眉情性在，更君房、妙绝文章语。
消受得，乘鸾侣。
楼中燕燕谁家住。
又从新、移根换叶，栽花千树。
第一信风春事觉，莫遣绿羞红污。
早早做、阑干遮护。
天上姻缘千里合，喜乘槎、先入银河路。
人似玉，衣金缕。
 >> 
词牌介绍


rhythmic: 满江红
author: 赵必
content:
如此风涛，又断送、一番蒲节。
何处寄、黍简彩线，龙馋蛟啮。
已矣骚魂招不返，兰枯蕙老馀香歇。
俯仰间、万事总成陈，新愁结。
梅子雨，荷花月。
消几度，头如雪。
叹英雄虚老，凄其一。
回首百年歌舞地，胥涛点点孤臣血。
问长江、此恨几时平，茫无说。
 >> 
词牌介绍


rhythmic: 念奴娇
author: 赵必
content:
烧灯过也，倩东风、又翦芙蕖千朵。
翠阵珠围依然是，旧日笙歌社火。
一曲乘莺，万钱骑鹤，仙子来蓬岛。
金尊满酌，不妨斜戴花帽。
人生能几欢娱，趁良辰美景，绿娇红小。
洞里桃花应笑道，前度刘郎未老。
眼雨眉云，情香粉态，恨不相逢早。
明年今夕，犀钱玉果分我。
 >> 
词牌介绍


rhythmic: 念奴娇
author: 赵必
content:
中年怕别，唱阳关未了，情怀先恶。
回首西湖十年梦，几夜檐花清酌。
人世如萍，客愁似海，吟鬓俱非昨。
风涛如许，只应高卧林壑。
菊松尽可归欤，叹折腰为米，渊明已错。
相越平吴，终成底事，一舸五湖差乐。
细和陶诗，径寻坡隐，时访峰头鹤。
罗浮咫尺，春风寄我梅萼。
 >> 
词牌介绍


rhythmic: 大江东去・念奴娇
author: 黎廷瑞
content:
鲍鱼腥断，楚将军、鞭虎驱龙而起。
空费咸阳三月火，铸就金刀神器。
垓下兵稀，阴陵道隘，月黑云如垒。
楚歌哄发，山川都姓刘矣。
悲泣呼醒虞姬，和伊死别，雪刃飞花髓。
霸业休休骓不逝，英气乌江流水。
古庙颓垣，斜阳老树，遗恨鸦声里。
兴亡休问，高陵秋草空翠。


rhythmic: 八声甘州
author: 黎廷瑞
content:
恨巨灵、多事凿长江，消沈几英雄。
恨乌江亭长，天机轻泄，说与重瞳。
更恨南阳耕叟，撺掇紫髯翁。
一弹金陵土，战虎争龙。
杯酒凤凰台上，对石城流水，锺阜诸峰。
问六朝陵阙，何处是遗踪。
後庭花、更无留声，渺春潮、残照笛声中。
悲欢梦，芜城杨柳，几度春风。


rhythmic: 水龙吟
author: 黎廷瑞
content:
不知玄武湖中，一瓢春水何人借。
裁冰翦雨，等闲占断，桃花春社。
古阜花城，玉龙盐虎，夕阳图画。
是东风吹就，明朝吹散，又还是、东风也。
回首当时光景，渺秦淮、绿波东下。
滔滔江水，依依山色，悠悠物化。
璧玉琼花，世间消得，几多朝夜。
笑乌衣、不管春寒，只管说、兴亡话。
 >> 
词牌介绍


rhythmic: 祝英台近
author: 黎廷瑞
content:
彩云空，香雨霁。
一梦千年事。
碧幌如烟，却扇试新睡。
恁时杨柳阑干，芙蓉池馆，还只似、如今天气。
远山翠。
空相思，淡扫修眉，盈盈照秋水。
落日西风，借问雁来未。
只愁雁到来时，又无消息，只落得，一番憔悴。
 >> 
词牌介绍


rhythmic: 水调歌・水调
author: 黎廷瑞
content:
腰缠十万贯，骑鹤上扬州。
诗翁那得有此，天地一扁舟。
二十四番风信，二十四桥风景，正好及春游。
挂席欲东下，烟雨暗层楼。
紫绮冠，绿玉杖，黑貂裘。
沧波万里，浩荡踪迹寄浮鸥。
想杀南台御史，笑杀南州孺子，何事此淹留。
远思渺无极，日夜大江流。


rhythmic: 满江红
author: 黎廷瑞
content:
千亩君封，新移就、美泉天禄。
形制古，椰樽嫌窄，瓠壶嫌俗。
爱酒步兵缘业重，平生所愿何时足。
再来生、竟堕此林中，充其腹。
秋入洞，鉴金筑。
春出户，跳珠玉。
想宜城九酝，叶光凝绿。
驴背夕阳同倒载，醉乡只在谷。
问东坡、何独饮松醪，还思肉。
 >> 
词牌介绍


rhythmic: 贺新郎
author: 黎廷瑞
content:
帆影斜阳里。
与芦花、分风飞过，落星遗此。
瓦老苔荒钟鼓陋，斑剥，残碑无几。
想此处、阅人多矣。
天上白榆犹落去，况人间、一瞬浮花蕊。
问五老，笑而已。
仙翁当日曾挥麈。
拍阑干、浩歌音响，振鱼龙耳。
九十馀年无人问，遗韵半江烟水。
慨宇宙、风涛如许。
安得六丁移此石，去横身、作个中流砥。
长唱罢，冥鸿起。
 >> 
词牌介绍


rhythmic: 酹江月・念奴娇
author: 黎廷瑞
content:
远山如簇，对楼前、浓抹淡妆新翠。
应是西湖湖上景，移过江南千里。
旧日春光，重归杨柳，苒苒黄金缕。
市声分付，画桥之外流水。
最好叠观泥金，危城带粉，文笔双峰倚。
烟寺晚钟渔浦笛，都入王维画里。
枕方床，凭阑往古，世界浮萍耳。
湖天风紧，白鸥欲下还起。


rhythmic: 酹江月・念奴娇
author: 黎廷瑞
content:
锦袍何处，向旧江、衰草寒芦萧瑟。
瀛馆神仙挥玉尘，唤醒诗酒魂魄。
走电飞红，惊涛触石，举目乾坤窄。
油然归去，短篷多载风月。
好在雨外云根，水边石上，鸥鹭盟重结。
见说西湖湖上路，香沁梅梢新雪。
驾白麒麟，鞭青鸾凤，次第孤山客。
吾今西啸，寄诗先与逋仙说。


rhythmic: 水龙吟
author: 黎廷瑞
content:
荒城落日西风，满街芳草无行路。
楼台羽化，萤飞故苑，蛩吟残础。
不减承平，半湖秋月，隔溪烟树。
慨江南风景，一朝如许，教人恨、王夷甫。
对酒强推愁去。
酒醒来、愁还如故。
青萍三尺，阴符一卷，土花尘蠹。
试问黄花，花知余否，沈吟无语。
拍阑干，空羡平沙落雁，沧波归鹭。
 >> 
词牌介绍


rhythmic: 贺新郎
author: 李震
content:
楼据湖山背。
倚高寒、尘飞不到，越山相对。
老月腾辉群动息，独坐清分沆瀣。
更满听、潮声澎湃。
醉里诗成神鬼泣，景苍凉、又在新诗外。
浑忘却、功名债。
凭谁妙笔能图绘。
羡中郎、前身摩诘，宛然心会。
拈出清宵无限意，半幅溪藤光怪。
方信有、人间仙界。
云淡天低奇绝处，笑僧殊、未识丹青在。
留此轴，夸千载。
 >> 
词牌介绍


rhythmic: 贺新郎
author: 陈纪
content:
趁拍哀弦促。
听泠泠、弦间细语，手间推覆。
莺语间关花底滑，急雨斜穿梧竹。
又涧底、松风簌簌。
铁拨弦春夜永，对金钗锺乳人如玉。
敲象板，翦银烛。
六么声断凉州续。
怅梅花、岁晚天寒，佳人空谷。
有限弦声无限意，沦落天涯幽独。
顿唤起、闲愁千斛。
贺老定场无处问，到如今，只鼓昭君曲。
呼羯鼓，泻。
 >> 
词牌介绍


rhythmic: 念奴娇
author: 陈纪
content:
断桥流水，见横斜清浅，一枝孤袅。
清气乾坤能有几，都被梅花占了。
玉质生香，冰肌不栗，韵在霜天晓。
林间姑射，高情迥出尘表。
除是孤竹夷齐，商山四皓，与尔方向调。
世上纷纷巡檐者，尔辈何堪一笑。
风雨忧愁，年来何逊，孤负渠多少。
参横月落，有怀付与青鸟。
 >> 
词牌介绍


rhythmic: 满江红
author: 陈纪
content:
凤去台空，庭叶下、嫩寒初透。
人世上、几番风雨，几番重九。
列岫迢迢供远目，晴空荡荡容长袖。
把中年、怀抱更登台，秋知否。
天亦老，山应瘦。
时易失，欢难久。
到于今惟有，黄花依旧。
岁晚凄其诸葛恨，乾坤只可渊明酒。
忆坡头、老菊晚香寒，空搔首。
 >> 
词牌介绍


rhythmic: 倦寻芳
author: 陈纪
content:
满簪霜雪，一帽尘埃，消几寒食。
手拈梨花，还是年时岑寂。
簌簌落红春似梦，萋萋柔绿愁如织。
怪东君、太匆匆，亦是人间行客。
问几度、五侯传烛，但回首东风，吹尽尘迹。
笑杜陵泪洒，金波如积。
对酒且宽愁意绪，题诗与寄真消息。
待归来，细温存、慰伊相忆。


rhythmic: 摸鱼儿
author: 仇远
content:
爱青山、去红尘远，清清谁似巢许。
白云窗冷灯花小，夜静对床听雨。
愁不语。
念锦屋瑶筝，却伴闲云住。
莲心尚苦。
谩自折兰苕，答书蕉叶，都是断肠句。
鸥沙外，还笑失群鸳鸯。
凄凉烟水深处。
碧笺空寄江南弄，鸦墨乱无行数。
梅半树。
怅未识、佳人日暮情谁与。
何时辇路。
共系柳游鞯，印苔金屐，湖曲步春去。
 >> 
词牌介绍


rhythmic: 摸鱼儿
author: 仇远
content:
恼晴空、日长无力，风吹不尽愁绪。
马头零乱流光转，粟粟巧黏红树。
闲意度。
似特地、随他燕子穿帘去。
徘徊不语。
谩彷弗眉尖，留连眼底，芳草正如雾。
冥处。
独凭阑干凝伫。
翠蛾今在何许。
隔花箫鼓春城暮。
肠断小窗微雨。
休更舞。
明日看、池萍始信低飞误。
长桥短浦。
怅不似危红，苍苔点遍，犹涩马蹄驻。
 >> 
词牌介绍


rhythmic: 台城路・齐天乐
author: 仇远
content:
暮云春树江东远，十年软红尘井。
雨屋酣歌，月楼醉倚，还倩天风吹醒。
青镫耿耿。
算除却渊明，谁怜孤影。
自卷荷衣，石床高卧翠微冷。
山空但觉昼永。
旧游花柳梦，不忍重省。
燕子梁空，鸡儿巷静，休说长安风景。
丹台路迥。
怎见得玄都，□□芳径。
共理瑶笙，凤凰花外听。


rhythmic: 渡江云
author: 仇远
content:
流莺啼怨粉，嫩寒著柳，语尚困东风。
问荒垣旧藓，烟雨何时，溅泪瘗危红。
□愁不尽，对乱花、芳草茸茸。
嗟绮尘、漂零无定，绡幕燕巢空。
匆匆。
玉銮声杳，绣屋香消，谩精神入梦。
记旧家、定场声价，曾冠深宫。
香魂彷佛留环佩，正淡月、春雾朦朦。
花影底，长年恨锁云容。


rhythmic: 酹江月・念奴娇
author: 仇远
content:
探春消息，觉南枝开遍，北枝犹阙。
越女娉婷天下白，堪与冰霜争洁。
孤影棱棱，暗香楚楚，水月成三绝。
行云不动，素波轻浣尘袜。
回首雪里关山，玉龙吹怨，似替人幽咽。
溪上园林应满树，一径莓苔萦折。
金马疏篱，玉堂茅舍，终是风光别。
寻花欲语，对花却又无说。


rhythmic: 酹江月・念奴娇
author: 仇远
content:
片云凝墨，看荷花才湿，依然无雨。
水槛空明人少到，却却幽禽相语。
曲几横陈，长琴高挂，自奏南风谱。
俄闻刀尺，隔窗人翦霜苎。
因念西子湖边，闹红一舸，曾宿鸳鸯浦。
翠羽不传沧岛信，日暮闲情□与。
懒拂鸾笺，懒拈象管，秀句同谁赋。
孤鸿程杳，夕阳低下平楚。


rhythmic: 玉蝴蝶
author: 仇远
content:
独立软红尘表，远吞翠雾，平挹纹澜。
草长西垣，生怕隔断双鬟。
树梢明、夕阳未冷，菱叶静、新雨初乾。
倚阑干。
一声鹅管，人影高寒。
休寻王孙桂隐，白云鸡犬，曾识刘安。
羽扇纶巾，不知门外有人闲。
袖素手、懒招黄鹄，写碧笺、空寄青鸾。
且盘桓。
听风听雨，山川山南。


rhythmic: 玉蝴蝶
author: 仇远
content:
野树昏鸦归尽，素烟如练，低罩平芜。
断壁飞楼，红翠似有还无。
女墙矮、月笼粉雉，娃馆静、尘暗金铺。
问清都。
广寒仙子，别後何如。
愁予。
十年梦境，浅歌短酒，总是欢娱。
寂寞秦郎，不堪离镜照鸾孤。
记曲径、共携素手，向闲窗、频拈吟须。
怕西湖。
少年游伴，说著当初。


rhythmic: 金缕曲・贺新郎
author: 仇远
content:
仙骨清无暑。
爱兰桡、撑入鸳波，锦云深处。
休唱采莲双浆曲，老却鸥朋鹭侣。
算只有、青山如故。
旧雨初晴新水涨，画桥低、杳霭迷苍渚。
头戴笠，日亭午。
独醒耿耿空怀楚。
渺愁予、岸芷江蓠，尚青青否。
锦瑟谩弹斑竹恨，难写湘妃怨语。
怅谁与、孤芳为主。
流水无声云不动，向渔郎、欲觅桃园路。
船尾带，落花去。


rhythmic: 烛影摇红
author: 仇远
content:
中酒情怀，怨春羞见桃花面。
王孙别去草萋萋，十里青如染。
不恨梨云梦远。
恨只恨、盟深交浅。
一般孤闷，两下相思，黄昏依黯。
楼依斜阳，翠鸾不到音书远。
绿窗空对绣鸳鸯，□缕凭谁翦。
知在新亭旧院。
杜鹃啼、东风意懒。
便归来後，也过清明，花飞春减。
 >> 
词牌介绍


rhythmic: 八声甘州
author: 仇远
content:
敛双蛾、冷雨立毡车，离思上青枫。
想天阶辞辇，长门分镜，征骑西东。
应被婵娟早误，谁遣出深宫。
鸾袖不堪绾，前事成空。
独掩琵琶无语，恨主恩太薄，泪脸弹红。
又争如汉月，深夜照帘栊。
草青青、年年归梦，算北来、应自有征鸿。
还堪笑，玉关何事，不锁春风。


rhythmic: 塞翁吟
author: 仇远
content:
短绿抽堤草，芳信未许花知。
尚留冻梗冰枝。
藓石雪消迟。
方塘水浅鸳鸯冷，沙际水翼相依。
拾翠约，踏青期。
终是乐游稀。
相思。
江南远，渔汀渺渺，还又是、梅花谢时。
有多少、旧愁新恨，纵罗虬、妙曲风流，怎比红儿。
何时再得，画摇春，丰乐楼西。


rhythmic: 塞翁吟
author: 仇远
content:
风柳吹残醉，惟枕梦便难寻。
小院静，曲屏深。
翦不断轻阴。
新蚕乍扫鹅毛细，纤手镂叶如针。
又负了，赏花心。
听高树鸣禽。
千金。
嗟难买，飘红坠粉，怕容易、愁痕暗侵。
但惜取、婵娟好在，任千里、杳杳鸿迷，渺渺鱼沈。
相如未老，尽把衷肠，分付瑶琴。


rhythmic: 忆旧游
author: 仇远
content:
忆寒烟古驿，淡月孤舟，无限江山。
落叶牵离思，到秋来，夜夜梦入长安。
故人翦烛清话，风雨半窗寒。
甚宦海漂流，客毡寂寞，忍说闲关。
征衫。
赋归去，喜故里西湖，不厌重看。
莫待青春晚，趁莺花未老，觅醉寻欢。
故园更有松竹，富贵不如闲。
却指顾斜阳，长歌李白行路难。


rhythmic: 忆旧游
author: 仇远
content:
对庭芜黯淡，院柳萧疏，还又深秋。
正一星镫暗，更一声雁过，一点萤流。
合成一片离思，都在小红楼。
想扑地阴云，人愁不尽，诗与天愁。
酸风未应□，雨簌簌潇潇，欲下还收。
忆绣帏贪睡，任花悄晨影，移上帘钩。
被池半卷红浪，衣冷复熏篝。
怎忘得江南，风流庾信空白头。


rhythmic: 爱月夜眠迟・爱月夜眠迟慢
author: 仇远
content:
小市收镫，渐柝声隐隐，人语沈沈。
月华如水，香街尘冷，阑干琐碎花阴。
罗帏不隔婵娟，多情伴人，孤枕最分明。
见屏山翠叠，遮断行云。
因记款曲西厢，趁凌波步影，笑拾遗簪。
元宵相次近也，沙河箫鼓，却是如今。
行行舞袖歌裙。
归还不管更深。
黯无言，新愁旧月，空照黄昏。


rhythmic: 花心动
author: 仇远
content:
醒眼明霞，问染成、晴堤几分秋色。
腻困未醒，欲语还羞，掩映雾笼烟幂。
艳姿相亚柔枝妥，恁娇倚、西风无力。
只疑是、彩云散影，误留仙魄。
不见芳卿消息。
但晓沁嫣红，雨湿轻白。
落日光中，窥影横塘，却似试妆脉脉。
芳心空有韶华想，忍拼与、清霜狼籍。
雁声里、丹枫伴人泪滴。


rhythmic: 薄幸
author: 仇远
content:
眼波横秀。
乍睡起、茸窗倦绣。
甚脉脉、阑干凭晓，一握乱丝如柳。
最恼人、微雨悭晴，飞红满地春风骤。
记帕折香绡，簪敲凉玉，小约清明前後。
昨梦云何处，应只在，春城迷酒。
对溪桃羞语，海棠贪困，莺声唤醒愁仍旧。
劝花休瘦。
看钗盟再合，秋千小院同携手。
回文锦字，寄与知他信否。
 >> 
词牌介绍


rhythmic: 风流子
author: 仇远
content:
红锦旧同心。
西池上、曾与系青禽。
记山水写情，秋桐促轸，鸳鸯萦恨，春绣停针。
常叹好风妨画扇，明月堕瑶簪。
短梦易残，一声长笛，新愁无限，何处孤砧。
香奁依然在，但鸾镜、孤影渺渺难寻。
雨後胭脂，应想粉蚀尘侵。
怅去帆渐杳，鱼鳞浪浅，远笺难寄，鸿尾云深。
回首高楼，不堪烟雨平林。


rhythmic: 台城路・齐天乐
author: 仇远
content:
海棠才试春光小，西风便吹秋去。
白石粼粼，丹林点点，装缀东皋南浦。
清游顿阻。
谩空有园林，可无钟鼓。
一曲庭花，隔江谁与问商女。
离怀浑似梦里，碧云犹冉冉，佳人何处。
越岫难盟，秦楼燕约，争奈年华已暮。
凭高吊古。
算只有梅花，伴人凄楚。
极目天长，淡霞明断雨。


rhythmic: 台城路・齐天乐
author: 仇远
content:
画楼西送斜阳下，不随逝波东去。
野旷莎长，山空木短，零落红衣南浦。
游云路阻。
便魂断苍梧，怨弦谁鼓。
空采江蓠，□□□□吊湘女。
迢迢千里万里。
碧天空雁信，传意无处。
翠袖闲笼，珠帏怨卧，几度黄昏□暮。
相思自古。
怅独客三吴，故人三楚。
懒话巴山，翦镫同听雨。


rhythmic: 庆春宫・高阳台
author: 仇远
content:
江影涵空，山光浮水，画楼直倚东城。
落叶声稀，归鸿声杳，晚风却递钟声。
去天咫尺，祗疑是、齐云摘星。
阑干疑伫，愁见垂杨，烟絮萦萦。
官梅冷笑相迎。
□怕繁枝，容易凋零。
因念□□，吟仙鹤去，断桥谁赋疏清。
染云如黛，这雪意、看看做成。
有谁知得，庾信闲愁，陶令闲情。


rhythmic: 八犯玉交枝・八宝妆
author: 仇远
content:
沧岛云连，绿瀛秋入，暮景欲沈洲屿。
无浪无风天地白，听得潮生人语。
擎空孤柱。
翠倚高阁恁虚，中流苍碧迷烟雾。
惟见广寒门外，青无重数。
遥想贝阙珠宫，琼林玉树。
不知还是何处。
倩谁问、凌波轻步。
谩凝睇、乘鸾秦女。
想庭曲、霓裳正舞。
莫须长笛吹愁去。
怕唤起鱼龙，三更喷作前山雨。


rhythmic: 解连环
author: 仇远
content:
绮疏人独。
记芙蓉院宇，玉箫同宿。
尚隐约、屏窄山多，□衾暖浪浮，帐香云扑。
步袜蹁然，又何处、秦筝金屋。
□柔簪易折，破镜难留，断缕难续。
斜阳谩穷倦目。
甚天寒袖薄，犹倚修竹。
待听雨、闲说前期，奈心在江南，人在江北。
老却休文，自笑我、腰围如束。
莫思量，寻花傍柳，旧时杜曲。


rhythmic: 雪狮儿
author: 仇远
content:
武林春早，乘兴试问，孤山枝南枝北。
见说椒红，初破芳苞犹绿。
罗浮梦熟。
记曾有、幽禽同宿。
依稀是、缟衣楚楚，佳人空谷。
娇小春意未足。
甚娇羞，怕入玉堂金屋。
误学宫妆，粉额蜂黄轻扑。
江空岁晚，最难是、旧交松竹。
忒幽独。
笛倚画楼西曲。


rhythmic: 探芳信
author: 仇远
content:
坐清昼。
记步幄行春，短亭呼酒。
怅湔裙香远，波痕尚依旧。
亦阑桥下桃花观，寒勒花枝瘦。
转回廊、古瓦生松，暗泉鸣。
山雨夜来骤。
便绿涨平堤，云横远岫。
细认沙头，还见有落红否。
杨花自趁东风去，空白鸳鸯首。
劝游人、莫把骄骢系柳。


rhythmic: 琐窗寒
author: 仇远
content:
小袖啼红，残茸唾碧，深愁如织。
闲愁不断，冉冉舞丝千尺。
倚修筠、袖笼浅寒，望人在水西云北。
想绿杨影里，兰舟轻舣，赤阑桥侧。
游剧归来，恨汗湿酥融，步悭袜窄。
兰情蕙盼，付与栖鸾消息。
奈无情、风雨做愁，帐镫闪闪春寂寂。
梦相思、一枕巫山，更画楼吹笛。
 >> 
词牌介绍


rhythmic: 一寸金
author: 仇远
content:
楼倚寒城，隔岸江山见东越。
望远红千尺，游丝起舞，空青一段，斜阳明灭。
孤树秋声歇。
霜枝袅、尚留病叶。
阑干外、带郭人家，蜂房几盘折。
我独逍遥，乘虚凭远，天风醒毛发。
问西窗停烛，谁吟巴雨，连床鼓瑟，谁弹湘月。
消得青鸾下，分明是、绛台紫阙。
何时约、姑射仙人，试手回翦雪。


rhythmic: 声声慢
author: 仇远
content:
藏莺院静，浮鸭池荒。
绿阴不减红芳。
高卧虚堂。
南风时送微凉。
游鞯践香未遍，怪青春、别我堂堂。
闲里好，有故书盈箧，新酒盈缸。
只怕吴霜侵鬓，叹春深铜雀，空老周郎。
弱絮沾泥，如今梦冷平康。
翻思旧游踪迹，认断云、低度横塘。
离恨满，甚月明、偏照小窗。
 >> 
词牌介绍


rhythmic: 尾犯
author: 仇远
content:
宝蜡夜笼花，不碍画楼，无限清景。
病叶分秋，翦愁桐金井。
银汉外、尘飞不到，暮云收、琉璃万顷。
弁山横翠，好倩西风，送上江心镜。
霓裳空楚楚，钧天旧梦难醒。
最忆婵娟，□钗钿香冷。
欲高跨、娇鸾归去，又还愁、乌啼酒醒。
独思前事，夜永谁问相如病。


rhythmic: 瑶花慢
author: 仇远
content:
疏疏密密，漠漠纷纷，乍舞风无力。
残砖断础，才转眼、化作方圭园壁。
非花非絮，似骋巧、先投窗隙。
立小楼、不见青山，万里鸟飞无迹。
休邻冻梗冰苔，算飞入园林，都是春色。
年华婉娩，谁信道、老却梁园词客。
踏青近也，且一白、何消三白。
把一白、分与梅花，要点寿阳妆额。


rhythmic: 解佩令
author: 仇远
content:
浅莎深苑，流萤暗度。
问霜纨、藏在何处。
一自西风，乱翦翦、枝头红露。
怕因循、彩鸾尘蠹。
歌台香散，离宫烛暗，谩消凝、凌波微步。
最怕黄昏，小楼外、零云残雨。
把相思、共青镫诉。
 >> 
词牌介绍


rhythmic: 庆清朝
author: 仇远
content:
山束滩声，月移石影，寒江夜色空浮。
丹青古壁，风幡横卧东流。
小舣载云轻棹，湖痕渐落葑泥稠。
津亭外，隔船吹笛，唤起眠鸥。
非但予愁渺渺，料那人，应自有、一襟愁。
霜栖露泊，容易吹白人头。
漠漠荻花胜雪，拟寻静岸略移舟。
留闲耳，听莺小院，听雨西楼。


rhythmic: 合欢带
author: 仇远
content:
令巍巍、一段风流。
看情性、忒温柔。
记得河桥曾识面，雨凝晴、欲问还羞。
沈吟半晌，蝉舞鬓、莺涩歌喉。
到黄昏饮散，□虽未语，心已相留。
纱窗低转，红袖同携，随花归去秦楼。
酒力难禁花易软，聚眉峰、点点清愁。
人笑语，朦胧娇眼，扶头。
醒来时、月转西厢，隔窗犹听箜篌。


rhythmic: 满江红
author: 仇远
content:
脂雨东流，觉春去、绿阴如幄。
尝记得、桃花碧径，自怜幽独。
日暮碧云空冉冉，摘花小袖犹依竹。
望江南、草色欲连天，人江北。
谁共翦，西窗烛。
谁共度，西园曲。
甚采香情懒，楚骚谁续。
海远休寻双燕信，夜长争忍孤鸾宿。
夹缃签、曾有旧题诗，镫前读。
 >> 
词牌介绍


rhythmic: 满庭芳
author: 仇远
content:
寒食无情，阳春如客。
晚风吹尽繁枝。
落红堆径，小槛立移时。
乐事不堪再省，吴乡远、愁思依依。
谁家燕，斜穿绣幕，轻惹画梁泥。
还知。
人寂寞，殷勤软语，来说差池。
怕王孙归去，芳草离离。
倚翠屏山梦断，无心听、啼鸟催归。
何时向，溪流练带，一舸载鸱夷。
 >> 
词牌介绍


rhythmic: 木兰花慢
author: 仇远
content:
远钟消断梦，又霜信、到纹窗。
有六曲屏山，四垂斗帐，重锦方床。
轻寒画眉尚懒，想留连、一线枕痕香。
无语因谁悒怏，何心重理丝簧。
花房。
空记旧周郎。
指印□鸳鸯。
悄不堪□□，暗尘绣陌，淡月幽坊。
休恁败红寄远，怕惊波、侵字不成行。
坐忆江南信息，断肠蘸甲清觞。


rhythmic: 木兰花慢
author: 仇远
content:
泥凉闲倚竹，奈冉冉、碧云何。
爱水槛空明，风疏画扇，雪透香罗。
惺松未成楚梦，看玲珑、清影罩平坡。
便有一庭秋意，碎蛩声乱寒莎。
银河。
不起纤波。
天似水，月明多。
算江南再有，贺方回在，空费吟哦。
年年自圆自缺，恨紫箫、声断玉人歌。
谩对双鸳素被，翠屏十二嵯峨。


rhythmic: 水龙吟
author: 仇远
content:
晓星低射疏，寒却枕还慵起。
炊烟逗屋，隔房人语，镫前行李。
霜滑平桥，雾迷衰草，时间流水。
怅雕鞍独拥，清寒满袖，入斜月、空山里。
谩把鞭梢暗指。
酒旗边、柴门又闭。
分水点墨，因风欲寄，梅花万里。
宝帐春慵，梦中肯信，有人憔悴。
待归来、别倚新腔，换却泪毫愁纸。
 >> 
词牌介绍


rhythmic: 早梅芳近・早梅芳
author: 仇远
content:
碧溪湾，疏竹外，正小春天气。
绿珠羞涩，半吐椒红可人意。
月香传瘦影，露脸凝清泪。
笑倡条冶叶，怕冷尚贪睡。
马行迟，雪未霁。
还忆前村里。
青禽啁哳，疑是当时梦初起。
旧愁归塞管，远恨潇湘水。
望江南，故人家万里。


rhythmic: 齐天乐
author: 仇远
content:
夕阳门巷荒城曲，清音早鸣秋树。
薄翦绡衣，凉生鬓影，独饮天边风露。
朝朝暮暮。
奈一度凄吟，一番凄楚。
尚有残声，蓦然飞过别枝去。
齐宫往事谩省，行人犹与说，当时齐女。
雨歇空山，月笼古柳，彷佛旧曾听处。
离情正苦。
甚懒拂冰笺，倦拈琴谱。
满地霜红，浅莎寻蜕羽。
 >> 
词牌介绍


rhythmic: 湘月・念奴娇
author: 董嗣杲
content:
莲幽竹邃，旧池亭几处，多爱君子。
醉玉吹香还认取，忙里得闲标致。
心逐云帆，情随烟笛，高会知谁继。
宵筵会启，蓦然身外浮世。
因见杜牧疏狂，前缘梦里，谩蹙双眉翠。
香满屏山春满几，炉拥麝焦禽睡。
月落梅空，霜浓窗掩，两耳风声起。
艳歌终散，输他鹤帐清寐。


rhythmic: 齐天乐
author: 董嗣杲
content:
玉山曾醉凉州梦，图芳无今古。
露颗虬藤，风枝蠹叶，遗墨何人收取。
当时赠与。
记轻别西湖，笑离南浦。
万里奚囊，岂知随处助吟苦。
归来情寄谩远，旧寻犹在望，荒亭荒圃。
绀蕾攒冰，苍阴弄月，休说堆盘马乳。
云梯尚阻。
袖一幅秋烟，扫空尘土。
静想山窗，半乘寒架雨。
 >> 
词牌介绍


rhythmic: 水调歌头
author: 胡幼黄
content:
有喜君初度，风雨作秋声。
连旬烈日，稻畦麦垅欲扬尘。
好似天瓢在手，笑把群龙呵叱，四野注如倾。
勃勃生意满，翠浪涌纵横。
君知否，仁者寿，寿斯仁。
自从三代而下，民命寄苍。
满目桑麻谷粟，满目簿书期会，试说与仁人。
小试作霖手，苏醒永新民。
 >> 
词牌介绍


rhythmic: 婆罗门引
author: 熊禾
content:
秋宵倦起，起来风露湿人衣。
休休未是早行时。
旋摘青蔬炊饭，暖酒就炉围。
值青山有意，且把诗题。
兴阑便归，忽邂逅、故人期。
道是游山正叔，消息曾知。
茶烟午灶，听击棹、歌声笑语迟。
云霭散、皓月呈辉。


rhythmic: 沁园春
author: 熊禾
content:
自笑生身，历事以来，垂六十年。
今浮沈闾里，半非识面，交游朋友，各已华颠。
富贵不来，少年已去，空见悠悠岁月迁。
虽然是，壮心一点，犹自依然。
新阳又长天边。
人指似山间诗酒仙。
算胸次崔嵬，不胜百，笔端枯槁，难足千篇。
隐几杖藜，相耕听诵，聊看诸郎相後先。
馀何事，但读书煮茗，日晏高眠。
 >> 
词牌介绍


rhythmic: 满庭芳
author: 熊禾
content:
斗转旋霄，梧飘金井，洞天秋气方新。
幔亭仙子，飞佩下瑶京。
霞袂霓裳缥缈，冰肌莹、月作精神。
云动，琼仙歌舞，共庆捧瑶觥。
蟾宫，人未老，纵横礼乐，谈笑功句名。
从今去，有多少、富贵光荣。
且听宾云奏曲，千秋岁、更引清声。
齐眉处，朱颜绿鬓，相与共长生。
 >> 
词牌介绍


rhythmic: 瑞鹤仙
author: 熊禾
content:
翠旗迎风辇。
正金母、西游瑶台宝殿。
蓬莱都历遍。
□飘然来到，笙歌庭院。
朱颜绿鬓。
须尽道、人间罕见。
更恰恰占得，美景良辰，小春天暖。
开宴。
画堂深处，银烛高烧，珠帘任卷。
香浮宝篆。
翻舞袖，掩歌扇。
看兰孙桂子，成团成簇，共捧金荷齐劝。
□从今、鹤算龟龄，天长地远。
 >> 
词牌介绍


rhythmic: 贺新郎
author: 詹无咎
content:
梅子黄时雨。
对幽窗、依依抱独，几多愁绪。
润逼琴丝无雅韵，难续文园旧诣。
头白尽、相如谁顾。
燕子楼空尘又锁，望天涯、不寄红丝缕。
嗟往事，且休语。
伤情当日班衣舞。
更宫衣、香罗乍带，九天繁露。
一寸草心迎永日，更把葵心自许。
怎料有、风推雨如。
惹起灵均千古恨，转凄凉、更不成端午。
拼小醉，读骚句。
 >> 
词牌介绍


rhythmic: 水龙吟
author: 王槐建
content:
武夷一片闲云，被风吹落清原顶。
溪梅馥馥，飞来相傍，不嫌凄冷。
瓦釜争鸣，丝桐一曲，满城倾听。
奈阳春未了，骊驹已驾，桐阴底、梦魂醒。
何限吟笺赋笔，甚乡心、分却清兴。
鳌峰胜处，遥知风月，属谁管领。
邂逅何时，无穷事业，有穷光景。
但相期、不负初心，此外分、皆前定。
 >> 
词牌介绍


rhythmic: 祝英台近
author: 刘应李
content:
濯沧浪，歌窈窕，云日弄微霁。
屏倚曾空，鹤去几何岁。
尚留洞草芊青，岩花重碧，游泳处、露中风袂。
木兰舣。
亭外冉冉斜阳，杯行尚联断。
独凭危阑，解渴漱寒水。
少须酒力还低，茶香不断，清与处、月明川底。
 >> 
词牌介绍


rhythmic: 摸鱼儿
author: 王梦应
content:
问谁歌、暗香疏影，此花堪照人世。
起持霜月为花寿，天亦愿花千岁。
谁有意。
著如此人间，更著花如此。
高寒洒洒。
看浩荡刚风，跨虬飞佩，玉影乱如水。
行春处，一笑人间紫翠。
纷纷窥此天地。
寿如川至。
□好是、涧翁兹岁喜。
荣沾南儒恩例。
捧觞更喜郎君美。
任夜来归侍。
见说生辰，恰逢本命，寿筵且未。
听老聃孙子。
祝公耆艾，祝公富贵。
 >> 
词牌介绍


rhythmic: 锦堂春・锦堂春慢
author: 王梦应
content:
浅帻分秋，凉尊试月，西风未雁犹蝉。
看芙蓉影里，绿鬓年年。
日上云帆压海，尘清玉马行天。
更烟楼凤举，风幕麟游，锦後珠前。
绿阴池馆如画，记晴春药径，雨晓芝田。
已办十年笑语，小聚云边。
舞称香围艳雪，歌迟酒落红船。
早群仙归去，柳掖花扶，似雾非烟。


rhythmic: 念奴娇
author: 王梦应
content:
欲霜更雨，记青云篱落，东风前此。
帘外客秋人共老，雁与愁飞千里。
水郭烟明，竹陂波小，万叶寒声起。
凭高那更，九嶷吹尽云气。
婉娩空复多情，年年晋梦，花与柴桑是。
谁解意消风日晚，短笛孤舟林水。
江蟹笼新，露萸斟浅，浇得乡关思。
平芜天远，一痕黄抹秋霁。
 >> 
词牌介绍


rhythmic: 疏影
author: 王梦应
content:
瞢腾晓被，听堕冰屋角，晴仍未。
土湿烟生，庭掩寒青，障泥懒为春试。
东风旧与花飞去，料记得、年年沙际。
忍落梅、万点苔根，化作一窗离思。
犹忆蔫红稚绿，断桥雪未扫，天近春易。
老对荒寒，事旧人新，雁後不成情味。
人间解有花如海，待一片、不教随水。
但玉香、酥影玲珑，逐日暖红云里。
 >> 
词牌介绍


rhythmic: 水调歌头
author: 孙锐
content:
渔钓有遗逸，天子宠元真。
赐之奴仆，得随妫艳下神京。
几度苹汀蓼岸，不问金钩无饵，谈笑取冰鳞。
珍重主人意，名我曰樵青。
肩兰桨，萦桂棹，出波津。
凌虚上□□□，□□会群真。
卸下绿蓑青笠，付与渔童收管，相与□红尘。
归去又□□，同赏洞中春。
 >> 
词牌介绍


rhythmic: 满江红
author: 李琳
content:
碧醮江山，鹤唳晓、云献画屏。
瑶宫敞，舞金翔翠，巍枕春城。
龙背神瓢飞旱雨，虹光花石转阴晴。
蔼昼香、飞雾福苍生，千古灵。
箫莺响，笙鹤鸣。
瑞烟起，彩云行。
满阑干花影，绣扬帘旌。
佛界三千笼日月，仙楼十二挂星辰。
望赭袍、霞佩并云，游紫清。
 >> 
词牌介绍


rhythmic: 木兰花慢
author: 李琳
content:
蕊珠仙驭远，横羽葆、簇霓旌。
甚鸾月流辉，凤云布彩，翠绕蓬瀛。
舞衣怯环佩冷，问梨园、几度沸歌声。
梦里芝田八骏，禁中花漏三更。
繁华一瞬化飞尘，辇路劫灰平。
恨碧灭烟销，红凋露粉，寂寞秋城。
兴亡事空陈迹，只青山、淡淡夕阳明。
懒向沙鸥说得，柳风吹上旗亭。


rhythmic: 六么令
author: 李琳
content:
淡烟疏雨，香径渺啼。
新晴昼帘闲卷，燕外寒犹力。
依约天涯芳草，染得春风碧。
人间陈迹。
斜阳今古，几缕游丝趁飞蝶。
柳向尊前起舞，又觉春如客。
翠袖折取嫣红，笑与簪华发。
回首青山一点，檐外寒云叠。
梨花淡白，柳花飞絮，梦绕阑干一株雪。


rhythmic: 百字令・念奴娇
author: 褚生
content:
半堤花雨。
对芳辰消遣，无奈情绪。
春色尚堪描画在，万紫千红尘土。
鹃促归期，莺收佞舌，燕作留人语。
绕栏红药，韶华留作孤主。
真个恨杀东风，几番过了，不似今番苦。
乐事赏心磨灭尽，忽见飞书传羽。
湖水湖烟，峰南峰北，总是堪伤处。
新塘杨柳，小腰犹自歌舞。


rhythmic: 祝英台近
author: 褚生
content:
倚危栏，斜日暮。
蓦蓦甚情绪。
稚柳娇黄，全未禁风雨。
春江万里云涛，扁舟飞渡。
那更听、塞鸿无数。
叹离阻。
有恨落天涯，谁念孤旅。
满目风尘，冉冉如飞雾。
是何人惹愁来，那人何处。
怎知道、愁来不去。
 >> 
词牌介绍


rhythmic: 满庭芳
author: 徐君宝妻
content:
汉上繁华，江南人物，尚遗宣政风流。
绿窗朱户，十里烂银钩。
一旦刀兵齐举，旌旗拥、百万貔貅。
长驱入，歌台舞榭，风卷落花愁。
清平三百载，典章人物，扫地俱休。
幸此身未北，犹客南州。
破鉴徐郎何在，空惆怅、相见无由。
从今後，梦魂千里，夜夜岳阳楼。
 >> 
词牌介绍


rhythmic: 沁园春
author: 刘氏
content:
我生不辰，逢此百罹，况乎乱离。
奈恶因缘到，不夫不主，被擒捉去。
为妾为妻。
父母公姑，弟兄姐妹，流落不知东与西。
心中事，把家书写下，分付伊谁。
越人北向燕支。
回首望、雁峰天一涯。
奈翠鬟云软，笠儿怎带，柳腰春细，马性难骑。
缺月疏桐，淡烟衰草，对此如何不泪垂。
君知否，我生於何处，死亦魂归。
 >> 
词牌介绍


rhythmic: 满路花・促拍满路花
author: 张淑芳
content:
罗襟湿未乾，又是凄凉雪。
欲睡难成寐、音书绝。
窗前竹叶，凛凛狂风折。
寒衣弱不胜，有甚遥肠，望到春来时节。
孤灯独照，字字吟成血。
仅梅花知苦、香来接。
离愁万种，提起心头切。
比霜风更烈。
瘦似枯枝，待何人与分说。


rhythmic: 齐天乐
author: 王易简
content:
宫烟晓散春如雾。
参差护晴窗户。
柳色初分，饧香未冷，正是清明百五。
临流笑语。
映十二阑干，翠红妒。
短帽轻鞍，倦游曾遍断桥路。
东风为谁媚妩。
岁华顿感慨，双鬓何许。
前度刘郎，三生杜牧，赢得征衫尘土。
心期暗数。
总寂寞当年，酒筹花谱。
付与春愁，小楼今夜雨。
 >> 
词牌介绍


rhythmic: 酹江月・念奴娇
author: 王易简
content:
暗帘吹雨，怪西风梧井，凄凉何早。
一寸柔情千万缕，临镜霜痕惊老。
雁影关山，蛩声院宇，做就新怀抱。
湘皋遗佩，故人空寄瑶草。
已是摇落堪悲，飘零多感，那更长安道。
衰草寒芜吟未尽，无那平烟残照。
千古闲愁，百年往事，不了黄花笑。
渔樵深处，满庭红叶休扫。


rhythmic: 庆宫春・高阳台
author: 王易简
content:
庭草春迟，汀苹香老，数声悄苍玉。
年晚江空，天寒日暮，壮怀聊寄幽独。
倦游多感，更西北、高楼送目。
佳人不见，慷慨悲歌，夕阳乔木。
紫霞洞云深，袅袅馀香，凤箫谁续。
桃花赋在，竹枝词远，此恨年年相触。
翠笺芳字，谩重省、当时顾曲。
因君凝伫，依约吴山，半痕蛾绿。


rhythmic: 天香
author: 王易简
content:
烟峤收痕，云沙拥沫，孤槎万里春聚。
蜡杵冰尘，水研花片，带得海山风露。
纤痕透晓，银镂小、初浮一缕。
重剪纱窗暗烛，深垂绣帘微雨。
馀馨恼人最苦。
染罗衣、少年情绪。
谩省佩珠曾解，蕙羞兰妒。
好是芳钿翠妩。
恨素被浓薰梦无据。
待剪秋云，殷勤寄与。


rhythmic: 水龙吟
author: 王易简
content:
翠裳微护冰肌，夜深暗泣瑶台露。
芳容淡泞，风神萧散，凌波晚步。
西子残妆，环儿初起，未须匀注。
看明素袜，相逢憔悴，当应被、西风误。
十里云愁雪妒。
抱凄凉、盼娇无语。
当时姐妹，朱颜楼褪酒，红衣按舞。
别浦重寻，旧盟唯有，一行鸥鹭。
伴玉颜月晓，盈盈冷艳，洗人间暑。
 >> 
词牌介绍


rhythmic: 摸鱼儿
author: 王易简
content:
怪鲛宫、水晶帘卷，冰痕初断香缕。
澄波荡桨人初到，三十六陂烟雨。
春又去。
伴点点荷钱，隐约吴中路。
相思日暮。
恨洛浦娉婷，芳钿翠剪，奁影照凄楚。
功名梦，消得西风一度。
高人今在何许。
鲈香菰冷斜阳里，多少天涯意绪。
谁记取。
但枯豉红盐，溜玉凝秋箸。
尊前起舞。
算唯有渊明，黄花岁晚，此兴共千古。
 >> 
词牌介绍


rhythmic: 齐天乐
author: 王易简
content:
翠云深锁齐姬恨，纤柯暗翻冰羽。
锦瑟重调，绡衣乍著，聊饮人间风露。
相逢甚处。
记槐影初凉，柳阴新雨。
听尽残声，为谁惊起又飞去。
商量秋信最早。
晚来吟未彻，却是凄楚。
断韵还连，馀悲似咽，欲和愁边佳句。
幽期谁语。
怕寒叶凋零，蜕痕尘土。
古木斜晖，向人怀抱苦。
 >> 
词牌介绍


rhythmic: 天香
author: 冯应瑞
content:
枯石流痕，残沙拥沫，骊宫夜蛰惊起。
海市收时，鲛人分处，误入众芳丛里。
春霖未就，都化作、凄凉云气。
惟有清寒一点，消磨小窗残醉。
当年翠篝素被。
拂馀薰、倦怀如水。
谩惜舞红犹在，为谁重试。
几片金昏字古，向故箧聊将伴憔悴。
□□□□，□□□□。


rhythmic: 天香
author: 唐艺孙
content:
螺甲磨星，犀株杵月，蕤英嫩压拖水。
海蜃楼高，仙蛾钿小，缥缈结成心字。
麝煤候暖，载一朵、轻云不起。
银叶初生薄晕，金猊旋翻纤指。
芳杯恼人渐醉。
碾微馨、凤团闲试。
满架舞红都换，懒收珠佩。
几片菱花镜里，更摘索双鬟伴秋睡。
早是新凉，重薰翠被。


rhythmic: 齐天乐
author: 唐艺孙
content:
柳风微扇闲池阁，深林翠阴人静。
渐理琴丝，谁调金奏，凄咽流空清韵。
虹明雨润。
正乍集庭柯，凭阑新听。
午梦惊回，有人娇困酒初醒。
西轩晚凉又嫩。
向枝头占得，银露千顷。
蜕翦花轻，羽翻纸薄，老去易惊秋信。
残声送暝。
恨秦树斜阳，暗催光景。
淡月疏桐，半窗留鬓影。
 >> 
词牌介绍


rhythmic: 桂枝香
author: 唐艺孙
content:
收帆渡口。
认远岸夜篝，松炬如昼。
还见沙痕雪涨，水纹霜後。
秦宫梦到无肠断，望明河、月斜疏柳。
琐窗相对，茶边犹记，眼波频溜。
渐嫩菊、初绿酒。
叹风味尊前，潇洒如旧。
几度金橙香雾，玉盘纤手。
清愁小醉凄凉里，拼今生、容易消瘦。
草心春浅，年年相忆，看灯时候。
 >> 
词牌介绍


rhythmic: 天香
author: 吕同老
content:
冰片熔肌，水沈换骨，蜿蜒梦断瑶岛。
翦碎腥云，杵匀枯沫，妙手制成翻巧。
金篝候火，无似有、微薰初好。
帘影垂风不动，屏深护春宜小。
残梅舞红褪了。
佩珠寒、满怀清峭。
几度酒馀重省，旧愁多少。
荀令风流未减，怎奈向飘零赋情老。
待寄相思，仙山路杳。


rhythmic: 水龙吟
author: 吕同老
content:
素肌不污天真，晓来玉立瑶池里。
亭亭翠盖，盈盈素靥，时妆净洗。
太液波翻，霓裳舞罢，断魂流水。
甚依然、旧日浓香淡粉，花不似，人憔悴。
欲唤凌波仙子。
泛扁舟、浩波千里。
只愁回首，冰帘半掩，明乱坠。
月影凄迷，露华零落，小阑谁倚。
共芳盟，犹有双栖雪鹭，夜寒惊起。
 >> 
词牌介绍


rhythmic: 齐天乐
author: 吕同老
content:
绿荫初蔽林塘路，凄凄乍流清韵。
倦咽高槐，惊嘶别柳，还忆当曾听。
西窗梦醒。
叹弦绝重调，珥空难整。
绰约冰绡，夜深谁念露华冷。
不知身世易老，一声声断续，频报秋信。
坠叶山明，疏枝月小，惆怅齐姬薄幸。
馀音未尽。
早枯翼飞仙，暗嗟残景。
见洗冰奁，怕翻双翠鬓。
 >> 
词牌介绍


rhythmic: 桂枝香
author: 吕同老
content:
松江岸侧。
正乱叶坠红，残浪收碧。
犹记灯寒暗聚，簖疏轻入。
休嫌郭索尊前笑，且开颜、共倾芳液。
翠橙丝雾，玉葱浣雪，嫩黄初擘。
自那日、新诗换得。
又几度相逢，落潮秋色。
常是篱边早菊，慰渠岑寂。
如今谩有江山兴，更谁怜、草泥踪迹。
但将身世，浮沈醉乡，旧游休忆。
 >> 
词牌介绍


rhythmic: 天香
author: 李居仁
content:
瀛峤浮烟，沧波挂月，潜虬睡起清晓。
万里槎程，一番花信，付与露薇冰脑。
纤云渐暖，凝翠席、氤氲不了。
银叶重调火活。
珠帘日垂风悄。
螺屏酒醒梦好。
绣罗帱、依旧痕少。
几度试拈心字，暗惊芳抱。
隐约仙舟路杳。
谩佩影玲珑护娇小。
素手金篝，春情未老。


rhythmic: 水龙吟
author: 李居仁
content:
蕊仙群拥宸游，素肌似怯波心冷。
霜裳缟夜，冰壶凝露，红尘洗尽。
弄玉轻盈，飞琼绰约，淡妆临镜。
更多情、一片碧云不掩，笼娇面、回清影。
菱唱数声乍听。
载名娃、藕丝萦艇。
雪鸥沙鹭，夜来同梦，晓风吹醒。
酒量全消，粉痕微渍，色明香莹。
问此花，盖贮瑶池，应未许、繁红并。
 >> 
词牌介绍


rhythmic: 水龙吟
author: 唐珏
content:
淡妆人更婵娟，晚奁净洗铅华腻。
泠泠月色，萧萧风度，娇红敛避。
太液池空，霓裳舞倦，不堪重记。
叹冰魂犹在，翠舆难驻，玉簪为谁轻坠。
别有凌空一叶，泛青寒、素波千里。
珠房泪湿，明恨远，旧游梦里。
羽扇生秋，琼楼不夜，尚遗仙意。
奈香易散，绡衣半脱，露凉如水。
 >> 
词牌介绍


rhythmic: 摸鱼儿
author: 唐珏
content:
渐沧浪、冻痕消尽。
琼丝初漾明镜。
鲛人夜翦龙髯滑，织就水晶帘冷。
凫叶净。
最好似、嫩荷半卷浮倩影。
玉流翠凝。
早枯豉融香，红盐和雪，醉齿嚼清莹。
功名梦，曾被秋风唤醒。
故人应动高兴。
悠然世味浑如水，千里旧怀谁省。
空对景。
奈回首、姑苏台畔愁波暝。
烟寒夜静。
但只有芳洲，苹花共老，何日泛归艇。
 >> 
词牌介绍


rhythmic: 齐天乐
author: 唐珏
content:
蜡痕初染仙茎露，新声又移凉影。
佩玉流空，绡衣翦雾，几度槐昏柳暝。
幽窗睡醒。
奈欲断还连，不堪重听。
怨结齐姬，故宫烟树翠阴冷。
当时旧情在否，晚妆清镜里，犹记娇鬓。
乱咽频惊，馀悲渐杳，摇曳风枝未定。
秋期话尽。
又抱叶凄凄，暮寒山静。
付与孤蛩，苦吟清夜永。
 >> 
词牌介绍


rhythmic: 桂枝香
author: 唐珏
content:
松江舍北。
正水落晚汀，霜老枯荻。
还见青匡似绣，绀螯如戟。
西风有恨无肠断，恨东流、几番潮沙。
夜灯争聚微光，挂影误投帘隙。
更喜荐、新玉液。
正半壳含黄，一醉秋色。
纤手香橙风味，有人相忆。
江湖岁晚听飞雪，但沙痕、空记行迹。
至今茶鼎，时时犹认，眼波愁碧。
 >> 
词牌介绍


rhythmic: 水龙吟
author: 赵汝钠
content:
露华洗尽凡妆，玉妃来侍瑶池宴。
风裳水佩，冰肌雪艳，清凉不汗。
解语情多，凌波步稳，酒容易散。
想温泉浴罢，天然真态，浑疑是、宫妆浅。
暗想凄愁别岸。
粉痕消、香腮凝汗。
雪空冰冷，此情唯许，鹭知鸥见。
羽扇微摇，翠帷低拥，清凉庭院。
待夜深，月上阑干，更邀取、娥伴。
 >> 
词牌介绍


rhythmic: 贺新郎
author: 曹稆孙
content:
极目天如画。
水花中、涌出莲宫，翠楹碧瓦。
胜景中川金焦似，勒石□□□□。
尚隔浦、风烟不跨。
妖蜃自降真歇手，涨平沙、妙补乾坤罅。
双寺合，万僧夏。
东西塔影龙分挂。
夜无云、点点一天，星斗相射。
七十二滩声到海，括橹瓯帆上下。
泣不为、琵琶声哑。
故寝荒凉成一梦，问来鸥、去鹭无知者。
烟树湿，怒涛打。
 >> 
词牌介绍


rhythmic: 大江词・念奴娇
author: 林横舟
content:
一呈秀，近迎长佳节，拟书云物。
隐隐虹桥天际下，光照梅仙丹壁。
鹏路横飞，蟾宫直上，早脱麻衣雪。
一时篇翰，并游俱是魁杰。
长记怀燕良辰，华堂称庆，皓齿清歌发。
自暖杯中须缓举，莫放金炉香灭。
事业伊周，功名韩白，未到星星发。
九天有诏，蓝田□□风月。


rhythmic: 永遇乐
author: 危复之
content:
早叶初莺，晚风孤蝶，幽思何限。
檐角萦云，阶痕积雨，一夜苔生遍。
玉窗闲掩，瑶琴慵理，寂寞水沈烟断。
悄无言，春归无觅处，卷帘见双飞燕。
风亭泉石，烟林薇蕨，梦绕旧时曾见。
江上闲鸥，心盟犹在，分得眠沙半。
引觞浮月，飞谈卷雾，莫管愁深欢浅。
起来倚阑干，拾得残红一片。
 >> 
词牌介绍


rhythmic: 金人捧露盘
author: 罗志仁
content:
湿苔青，妖血碧，坏垣红。
怕精灵、来往相逢。
荒烟瓦砾，宝钗零乱隐鸾龙。
吴峰越，翠颦锁、苦为谁容。
浮屠换、昭阳殿，僧磬改、景阳钟。
兴亡事、泪老金铜。
骊山废尽，更无宫女说元宗。
角声起，海涛落，满眼秋风。


rhythmic: 霓裳中序第一
author: 罗志仁
content:
来鸿又去燕。
看罢江潮收画扇。
湖曲雕阑倚倦。
正船过西陵，快篙如箭。
凌波不见。
但陌花、遗曲凄怨。
孤山路，晚蒲病柳，淡绿锁深院。
谁恨。
五云深处宫殿。
记旧日、曾游翠辇。
青红如写便面。
下鹄池荒，放鹤人远。
粉墙随岸转。
漏碧瓦、残阳一线。
蓬莱梦，人间那信，坐看海涛浅。


rhythmic: 风流子
author: 罗志仁
content:
歌咽翠眉低。
湖船客、尊酒谩重携。
正断续斋钟，高峰南北，飘零野褐，太乙东西。
凄凉处，翠连松九里，僧马溅障泥。
葛岭楼台，梦随烟散，吴山宫阙，恨与云霁。
灵峰飞来久，飞不去，有落日断猿啼。
无限风荷废港，露柳荒畦。
岳公英骨，麒麟旧冢，坡仙吟魄，莺燕长堤。
欲吊梅花无句，素壁慵题。


rhythmic: 扬州慢
author: 罗志仁
content:
危榭摧红，断砖埋玉，定王台下园林。
听樯干燕子，诉别後惊心。
尽江上、青峰好在，可怜曾是，野烧痕深。
付潇湘渔笛，吹残今古销沈。
妙奴不见，纵秦郎、谁更知音。
正雁妾悲歌，雕奚醉舞，楚户停砧。
化碧旧愁何处，魂归些、晚日阴阴。
渺云平铁坝，凄凉天也沾襟。


rhythmic: 木兰花慢
author: 罗志仁
content:
汉家糜粟诏，将不醉、饱生灵。
便收拾银瓶，当垆人去，春歇旗亭。
渊明权停种秫，遍人间，暂学屈原醒。
天子宜呼李白，妇人却笑刘伶。
提葫芦更有谁听。
爱酒已无星。
想难变春江，蒲桃酿绿，空想芳馨。
温存鸬鹚鹦鹉，且茶瓯淡对晚山青。
但结秋风鱼梦，赐依旧沈冥。


rhythmic: 菩萨蛮
author: 罗志仁
content:
晓莺催起。
问当年秀色，为谁料理。
怅别後、屏掩吴山，便楼燕月寒，鬓蝉云委。
锦字无恁，付银烛、尽烧千纸。
对寒泓静碧，又把去鸿，往恨都洗。
桃花自贪结子。
道东风有意，吹送流水。
谩记得当日、心嫁卿卿，是日暮天寒，翠袖堪倚。
扇月乘鸾，尽梦隔、婵娟千里。
到嗔人、从今不信，画檐鹊喜。
 >> 
词牌介绍


rhythmic: 甘州・八声甘州
author: 沈钦
content:
有吴僧、醉倒墨池边，西风暗吹芳。
对苍髯冷挂，龙珠万颗，晴映经窗。
却似仙人黄鹤，笛里换时光。
静处观生意，竹老梅荒。
犹说当年分种，是枯槎远驾，万里途长。
信留真何许，烨烨楮毫香。
□前度、离宫别馆，正金铺、深掩绿苔床。
都休问，一番展卷，清昼生凉。


rhythmic: 甘州・八声甘州
author: 刘沆
content:
爱累累、万颗贯骊珠，特地写幽芳。
想黄昏云淡，夜深人静，清影横窗。
冷澹一枝两叶，笔下老秋光。
参透圆明相，日观开荒。
最是柔髭修梗，映风姿雾质，雅趣悠长。
更淋漓草圣，把玩墨犹香。
珍重好、卷藏归去，枕屏间、偏称道人床。
江南路，後回重见、同话凄凉。


rhythmic: 贺新郎
author: 蒋捷
content:
渺渺啼鸦了。
亘鱼天、寒生峭屿，五湖秋晓。
竹几一灯人做梦，嘶马谁行古道。
起搔首、窥星多少。
月有微黄篱无影，挂牵牛、数朵青花小。
秋太淡，添红枣。
愁痕倚赖西风扫。
被西风、翻催鬓，与秋俱老。
旧院隔霜帘不卷，金粉屏边醉倒。
计无此、中年怀抱。
万里江南吹箫恨，恨参差、白雁横天杪。
烟未敛，楚山杳。
 >> 
词牌介绍


rhythmic: 贺新郎
author: 蒋捷
content:
雁屿晴岚薄。
倚层屏、千树高低，粉纤红弱。
云隘东风藏不尽，吹艳生香万壑。
又散入、汀蘅洲药。
扰扰匆匆尘土面，看歌莺、舞燕逢春乐。
人共物，知谁错。
宝钗楼上围帘幕。
小婵娟、双调弹筝，半霄鸾鹤。
我辈中人无此分，琴思诗情当却。
也胜似、愁横眉角。
芳景三分才过二，便绿阴、门巷杨花落。
沽斗酒，且同酌。
 >> 
词牌介绍


rhythmic: 贺新郎
author: 蒋捷
content:
浪涌孤亭起。
是当年、蓬莱顶上，海风飘坠。
帝遣江神长守护，八柱蛟龙缠尾。
斗吐出、寒烟寒雨。
昨夜鲸翻坤轴动，卷雕、掷向虚空里。
但留得，绛虹住。
五湖有客扁舟舣。
怕群仙、重游到此，翠旌难驻。
手拍阑干呼白鹭，为我殷勤寄语。
奈鹭也、惊飞沙渚。
星月一天云万壑，览茫茫、宇宙知何处。
鼓双楫，浩歌去。
 >> 
词牌介绍


rhythmic: 贺新郎
author: 蒋捷
content:
梦冷黄金屋。
叹秦筝、斜鸿阵里，素弦尘扑。
化作娇莺飞归去，犹认纱窗旧绿。
正过雨、荆桃如菽。
此恨难平君知否，似琼台、涌起弹棋局。
消瘦影，嫌明烛。
鸳楼碎泻东西玉。
问芳、何时再展，翠钗难卜。
待把宫眉横云样，描上生绡画幅。
怕不是、新来妆束。
彩扇红牙今都在，恨无人、解听开元曲。
空掩袖，倚寒竹。
 >> 
词牌介绍


rhythmic: 贺新郎
author: 蒋捷
content:
深阁帘垂绣。
记家人、软语灯边，笑涡红透。
万叠城头哀怨角，吹落霜花满袖。
影厮伴、东奔西走。
望断乡关知何处，羡寒鸦、到著黄昏後。
一点点，归杨柳。
相看只有山如旧。
叹浮云、本是无心，也成苍狗。
明日枯荷包冷饭，又过前头小阜。
趁未发、且尝村酒。
醉探枵囊毛锥在，问邻翁、要写牛经否。
翁不应，但摇手。
 >> 
词牌介绍


rhythmic: 沁园春
author: 蒋捷
content:
老子平生，辛勤几年，始有此庐。
也学那陶潜，篱栽些菊，依他杜甫，园种些蔬。
除了雕梁，肯容紫燕，谁管门前长者车。
怪近日，把一庭明月，却借伊渠。
鬓边白发纷如。
又何苦招宾约客欤。
但夏榻宵眠，面风枕，冬檐昼短，背日观书。
若有人寻，只教僮道，这屋主人今自居。
休羡彼，有摇金宝辔，织翠华裾。
 >> 
词牌介绍


rhythmic: 沁园春
author: 蒋捷
content:
结算平生，风流债负，请一笔句。
盖攻性之兵，花围锦阵，毒身之鸩，笑齿歌喉。
岂识吾儒，道中乐地，绝胜珠帘十里楼。
迷因底，叹晴乾不去，待雨淋头。
休休。
著甚来由。
硬铁汉从来气食牛。
但只有千篇，好诗好曲，都无半点，闲闷闲愁。
自古娇波，溺人多矣，试问还能溺我不。
高抬眼，看牵丝傀儡，谁弄谁收。
 >> 
词牌介绍


rhythmic: 女冠子
author: 蒋捷
content:
蕙花香也。
雪晴池馆如画。
春风飞到，宝钗楼上，一片笙箫，琉璃光射。
而今灯漫挂。
不是暗尘明月，那时元夜。
况年来、心懒意怯，羞与蛾儿争要。
江城人悄初更打。
问繁华谁解，再向天公借。
剔残红。
但梦里隐隐，钿车罗帕。
吴笺银粉砑。
待把旧家风景，写成闲话。
笑绿鬟邻女，倚窗犹唱，夕阳西下。


rhythmic: 女冠子
author: 蒋捷
content:
电旗飞舞。
双双还又争渡。
湘漓云外，独醒何在，翠药红蘅，芳菲如故。
深衷全未语。
不似素车白马，卷潮起怒。
但悄然、千载旧迹，时有闲人吊古。
生平惯受椒兰苦。
甚魄沈寒浪，更被馋蛟妒。
结琼纫璐。
料贝阙隐隐，骑鲸烟雾。
楚妃花倚暮。
□□琼箫吹了，溯波同步。
待月明洲渚，小留旌节，朗吟骚赋。


rhythmic: 大圣乐
author: 蒋捷
content:
笙月凉边，翠翘双舞，寿仙曲破。
更听得艳拍流星，慢唱寿词初了，群唱莲歌。
主翁楼上披鹤氅，展一笑、微微红透涡。
襟怀好，纵炎官驻伞，长是春和。
千年鼻祖事业，记曾趁雷声飞快梭。
但也曾三径，抚松采菊，随分吟哦。
富贵云浮，荣华风过，淡处还他滋味多。
休辞饮，有碧荷贮酒，深似金荷。


rhythmic: 解连环
author: 蒋捷
content:
妒花风恶。
吹青阴涨却，乱红池阁。
驻媚景、别有仙葩，遍琼小台，翠油疏箔。
旧日天香，记曾绕、玉奴弦索。
自长安路远，腻紫肥黄，但谱东洛。
天津霁红如昨。
听鹃声度月，春又寥寞。
散艳魄、飞入江南，转湖渺山茫，梦境难托。
万叠花愁，正困倚、钓阑斜角。
待携尊、醉歌醉舞，劝花自乐。


rhythmic: 永遇乐
author: 蒋捷
content:
清逼池亭，润侵山阁，雪气凝聚。
未有蝉前，已无蝶後，花事随逝水。
西园支径，今朝重到，半碍醉筇吟袂。
除非是、莺身瘦小，暗中引雏穿去。
梅檐溜滴，风来吹断，放得斜阳一缕。
玉子敲枰，香绡落翦，声度深几许。
层层离恨，凄迷如此，点破谩烦轻絮。
应难认、争春旧馆，倚红杏处。
 >> 
词牌介绍


rhythmic: 花心动
author: 蒋捷
content:
春入南塘，粉梅花、盈盈倚风微笑。
虹晕贯帘，星球攒巷，遍地宝光交照。
涌金门外楼台影，参差浸、西湖波渺。
暮天远，芙蓉万朵，是谁移到。
鬓双仙未老。
陪玳席佳宾，暖香云绕。
翠叩冰，银管嘘霜，瑞露满锺频。
醉归深院重歌舞，雕盘转、珍珠红小。
凤洲柳，丝丝淡烟弄晓。


rhythmic: 金盏子
author: 蒋捷
content:
练月萦窗，梦乍醒、黄花翠竹庭馆。
心字夜香消，人孤另、双鹣被池羞看。
拟待告诉天公，减秋声一半。
无情雁。
正用恁时飞来，叫云寻伴。
犹记杏栊暖。
银烛下、纤影卸佩款。
春涡晕，红豆小，莺衣嫩，珠痕淡印芳汗。
自从信误青骊，想笼莺停唤。
风刀快，翦尽画檐梧桐，怎翦愁断。


rhythmic: 喜迁莺
author: 蒋捷
content:
游丝纤弱。
谩著意绊春，春难凭托。
水暖成纹，云晴生影，双燕又窥帘幕。
露添牡丹新艳，风摆秋千闲索。
对此景，动高歌一曲，何妨行乐。
行乐。
春正好，无奈绿窗，孤负敲棋约。
锦屋调笙，银瓶索酒，争奈也曾迷著。
自从发凋心倦，常倚钩阑斜角。
翠深处，看悠悠几点，杨花飞落。
 >> 
词牌介绍


rhythmic: 昼锦堂
author: 蒋捷
content:
染柳烟消，敲菰雨断，历历犹寄斜阳。
掩冉玉妃芳袂，拥出灵场。
倩他鸳鸯来寄语，驻君舴艋亦何妨。
渔榔静，独奏棹歌，邀妃试酌清觞。
湖上云渐暝，秋浩荡，鲜风支尽蝉粮。
赠我非环非佩，万斛生香。
半蜗茅屋归吹影，数螺苔石压波光。
鸳鸯笑，何似且留双楫，翠隐红藏。


rhythmic: 水龙吟
author: 蒋捷
content:
醉兮琼瀣浮觞些。
招兮遣巫阳些。
君毋去此，飓风将起，天微黄些。
野马尘埃，污君楚楚，白霓裳些。
驾空兮云浪，茫洋东下，流君往、他方些。
月满兮西厢些。
叫云矣、笛凄凉些。
归来为我，重倚蛟背，寒鳞苍些。
俯视春红，浩然一笑，吐山香些。
翠禽兮弄晓，招君未至，我心伤些。
 >> 
词牌介绍


rhythmic: 瑞鹤仙
author: 蒋捷
content:
缟霜霏霁雪。
渐翠没凉痕，猩浮寒血。
山窗梦凄切。
短吟筇犹倚，莺边新樾。
花魂未歇。
似追惜、芳消艳灭。
挽西风、再入柔柯，误染绀云成缬。
休说。
深题锦翰，浅泛琼漪，暗春曾泄。
情条万结。
依然是，未愁绝。
最怜他，南苑空阶堆遍，人隔仙蓬怨别。
锁芙蓉、小殿秋深，碎虫诉月。
 >> 
词牌介绍


rhythmic: 瑞鹤仙
author: 蒋捷
content:
绀烟迷雁迹。
渐断鼓零钟，街喧初息。
风檠背寒壁。
放冰蜍飞到，丝丝窗隙。
琼瑰暗泣。
念乡关、霜芜似织。
漫将身、化鹤归来，忘却旧游端的。
欢极。
蓬壶蕖浸，花院梨溶，醉连春夕。
柯云罢弈。
樱桃在，梦难觅。
劝清光，乍可幽窗相伴，休照红楼夜笛。
怕人间、换谱伊凉，素娥未识。
 >> 
词牌介绍


rhythmic: 瑞鹤仙
author: 蒋捷
content:
玉霜生穗也。
渺洲云翠痕，雁绳低也。
层帘四垂也。
锦堂寒早近，开炉时也。
香风递也。
是东篱、花深处也。
料此花、伴我仙翁，未肯放秋归也。
嬉也。
缯波稳舫，镜月危楼，琼也。
笼莺睡也。
红妆旋、舞衣也。
待纱灯客散，纱窗日上，便是严凝序也。
换青毡、小帐围春，又还醉也。
 >> 
词牌介绍


rhythmic: 瑞鹤仙
author: 蒋捷
content:
素肌元是雪。
向雪里带香，更添奇绝。
梅花太孤洁。
问梨花何似，风标难识。
长洲漾楫。
料鸳边、娇容乍折。
对珠栊、自翦凉衣，爱把淡罗轻叠。
清彻。
螺心翠靥，龙吻琼涎，总成虚设。
微微醉缬。
窗灯晕，弄明灭。
算银台高处，芳菲仙佩，步遍纤云万叶。
觉来时、人在红帱，半廊界月。
 >> 
词牌介绍


rhythmic: 木兰花慢
author: 蒋捷
content:
傍池阑倚遍，问山影、是谁偷。
但鹭敛琼丝，鸳藏绣羽，碍浴妨浮。
寒流。
暗冲片响，似犀椎、带月静敲秋。
因念凉荷院宇，纷丸曾泛金瓯。
妆楼。
晓涩翠罂油。
倦鬓理还休。
更有何意绪，怜他半夜，瓶破梅愁。
红。
泪乾万点。
待穿来、寄与薄情收。
只恐东风未转，误人日望归舟。


rhythmic: 木兰花慢
author: 蒋捷
content:
渺琉璃万顷，冷光射、夕阳洲。
见败柳漂枝，残芦泛叶，欲去仍留。
罗帱。
少年梦里，正窥帘、月浸素肌柔。
谁念衰翁自老，断髭冻得成虬。
凝眸。
一望绝飞鸥。
宇宙正清幽。
漫细敲紫砚，轻呵翠管，吟思难抽。
飕飕。
晚风又起，但时听、碎玉落檐头。
多少梅花片脑，醉来误整香篝。


rhythmic: 珍珠帘・真珠帘
author: 蒋捷
content:
书楼四面筠帘卷。
微薰起，翠弄悬签丝软。
楼上读书仙，对宝狻霏转。
绣馆钗行云度影，滟寿觥、盈盈争劝。
争劝。
奈芸边事切，花中情浅。
金奏未响昏蜩，早传言放却，舞衫歌扇。
柳雨一窝凉，再展开湘卷。
万颗蕖心琼珠辊，细滴与、银朱小砚。
深院。
待月满廊腰，玉笙又远。


rhythmic: 高阳台
author: 蒋捷
content:
霞铄帘珠，云蒸篆玉，环楼婉婉飞铃。
天上王郎，飚轮此地曾停。
秋香不断台隍远，溢万丛、锦艳鲜明。
事成尘，鸾凤箫中，空度歌声。
翁一点清寒髓，惯餐英菊屿，饮露兰汀。
透屋高红，新营小样花城。
霜浓月淡三更梦，梦曼仙、来倚吟屏。
共襟期，不是琼姬，不是芳卿。


rhythmic: 高阳台
author: 蒋捷
content:
燕卷情丝，蜂黏落絮，天教绾住闲愁。
闲里清明，匆匆粉涩红羞。
灯摇缥晕茸窗冷，语未阑、蛾影分收。
好伤情，春也难留，人也难留。
芳尘满目悠悠。
问萦云佩响，还绕谁楼。
别酒才斟，从前心事都休。
飞莺纵有风吹转，奈旧家、苑已成秋。
莫思量，杨柳湾西，且棹吟舟。


rhythmic: 高阳台
author: 蒋捷
content:
桥尾星沈，街心尘敛，天公还把春饶。
桂月黄昏，金丝柳换星摇。
相逢小曲方嫌冷，便暖薰、珠络香飘。
却怜他、隔岁芳期，枉费囊绡。
人情终似蛾儿舞，到翻宿粉，怎比初描。
认得游踪，花骢不住嘶骄。
梅梢一寸残红炬，喜尚堪、移照樱桃。
醉醺醺，不记元宵，只道花朝。


rhythmic: 春夏两相期
author: 蒋捷
content:
听深深、谢家庭馆。
东风对语双燕。
似说朝来，天上婺星光现。
金裁花诰紫泥香，绣裹藤舆红茵软。
散蜡宫辉，行鳞厨品，至今人羡。
西湖万柳如线。
料月仙当此，小停飚辇。
付与长年，教见海心波浅。
萦云玉佩五侯门，洗雪华桐三春苑。
慢拍调莺，急鼓吹鸾，翠阴生院。


rhythmic: 念奴娇
author: 蒋捷
content:
稼翁居士，有几多抱负，几多声价。
玉立绣衣霄汉表，曾览八州风化。
进退行藏，此时正要，一著高天下。
黄埃扑面，不成也控羸马。
人道云出无心，才离山後，岂是无心者。
自古达官酣富贵，住住遭人描画。
只有青门，种瓜闲客，千载传佳话。
稼翁一笑，吾今亦爱吾稼。
 >> 
词牌介绍


rhythmic: 绛都春
author: 蒋捷
content:
春愁怎画。
正莺背带雪，酴花谢。
细雨院深，淡月廊斜重帘挂。
归时记约烧灯夜。
早拆尽、秋千红架。
纵然归近，风光又是，翠阴初夏。
娅姹。
青泫白，恨玉佩罢舞，芳尘凝榭。
几拟情人，付与兰香秋罗帕。
知他堕策斜拢马。
在底处、垂杨楼下。
无言暗拥娇鬟，凤钗溜也。


rhythmic: 声声慢
author: 蒋捷
content:
黄花深巷，红叶低窗，凄凉一片秋声。
豆雨声来，中间夹带风声。
疏疏二十五点，丽谯门、不锁更声。
故人远，问谁摇玉佩，檐底铃声。
彩角声吹月堕，渐连营马动，四起笳声。
闪烁邻灯，灯前尚有砧声。
知他诉愁到晓，碎哝哝、多少蛩声。
诉未了，把一半、分与雁声。
 >> 
词牌介绍


rhythmic: 尾犯
author: 蒋捷
content:
夜倚读书床，敲碎唾壶，灯晕明灭。
多事西风，把斋铃频掣。
人共语、温温芋火，雁孤飞、萧萧桧雪。
遍阑干外，万顷鱼天，未了予愁绝。
鸡边长剑舞，念不到、此样豪杰。
瘦骨棱棱，但凄其衾铁。
是非梦、无痕堪记，似双瞳、缤纷翠缬。
浩然心在，我逢著、梅花便说。


rhythmic: 满江红
author: 蒋捷
content:
一掬乡心，付杳杳、露莎烟苇。
来相伴、凄然客影，谢他穷鬼。
新绿旧红春又老，少玄老白人生几。
况无情、世故荡摩中，凋英伟。
词场笔，行群蚁。
战场胄，藏群虮。
问何如清昼，倚藤凭。
流水青山屋上下，束书壶酒船头尾。
任垂涎、斗大印黄金，狂周。
 >> 
词牌介绍


rhythmic: 满江红
author: 蒋捷
content:
秋本无愁，奈客里、秋偏岑寂。
身老大、敲秦缶，懒移陶甓。
万误曾因疏处起，一闲且向贫中觅。
笑新来、多事是征鸿，声嘹呖。
双户掩，孤灯剔。
书束架，琴悬壁。
笑人间无此，小窗幽阒。
浪远微听葭叶响，雨残细数梧梢滴。
正依稀、梦到故人家，谁横笛。
 >> 
词牌介绍


rhythmic: 探芳信
author: 蒋捷
content:
翠吟悄。
似有人黄裳，孤伫埃表。
渐老侵芳岁，识君恨不早。
料应陶令吟魂在，凝此秋香妙。
傲霜姿，尚想前身，倚窗馀傲。
回首醉年少。
控骏马蓉边，红茸帽。
淡泊东篱，有谁肯、梦飞到。
正襟三诵悠然句，聊遣花微笑。
酒休赊，醒眼看花正好。


rhythmic: 梅花引
author: 蒋捷
content:
白鸥问我泊孤舟。
是身留。
是心留。
心若留时、何事锁眉头。
风拍小帘灯晕舞，对闲影，冷清清，忆旧游。
旧游旧游今在不。
花外楼。
柳下舟。
梦也梦也，梦不到、寒水空流。
漠漠黄云、湿透木绵裘。
都道无人愁似我，今夜雪，有梅花，似我愁。


rhythmic: 洞仙歌
author: 蒋捷
content:
世间何处，最难忘杯酒。
惟是停云想亲友。
此时无一盏，千种离愁，西风外，长伴枯荷衰柳。
去年深夜语，倾倒书□，窗烛心悬小红豆。
记得到门时，雨正萧萧，嗟今雨、此情非旧。
待与子、相期采黄花，又未卜重阳，果能晴否。
 >> 
词牌介绍


rhythmic: 洞仙歌
author: 蒋捷
content:
枝枝叶叶，受东风调弄。
便是鸾穿也微动。
自鹅黄千缕，数到飞绵，闲无事，谁管将春迎送。
轻柔心性在，教得游人，酒舞花吟姿狂纵。
更谁家鸾镜里，贪学纤蛾，移来傍、妆楼新种。
总不道、江头锁清愁，正雨渺烟茫，翠阴如梦。
 >> 
词牌介绍


rhythmic: 最高楼
author: 蒋捷
content:
新春景，明媚在何时。
宜早不宜迟。
软尘巷陌青油，重帘深院画罗衣。
要些儿，晴日照，暖风吹。
一片片、雪儿休要下。
一点点、雨儿休要洒。
才恁地，越愆期。
悠悠不趁梅花到，匆匆枉带柳花飞。
倩黄莺，将我语，报春归。


rhythmic: 祝英台・祝英台近
author: 蒋捷
content:
柳边楼，花下馆。
低卷绣帘半。
帘外天丝，扰扰似情乱。
知他蛾绿纤眉，鹅黄小袖。
在何处、闲游闲玩。
最堪叹。
筝面一寸尘深，玉柱网斜雁。
谱字红蔫，翦烛记同看。
几回传语东风，将愁吹去，怎奈向、东风不管。


rhythmic: 风入松
author: 蒋捷
content:
东风方到旧桃枝。
仙梦已云迷。
画阑红子处，依然是、春昼帘垂。
恨杀河东狮子，惊回海底鸥儿。
寻芳小步莫嫌迟。
此去却慵移。
断肠不在分襟後，元来在、襟未分时。
柳岸犹携素手，兰房早掩朱扉。
 >> 
词牌介绍


rhythmic: 解佩令
author: 蒋捷
content:
春晴也好。
春阴也好。
著些儿、春雨越好。
春雨如丝，绣出花枝红袅。
怎禁他、孟婆合皂。
梅花风小。
杏花风小。
海棠风、蓦地寒峭。
岁岁春光，被二十四风吹老。
楝花风、尔且慢到。
 >> 
词牌介绍


rhythmic: 白苎
author: 蒋捷
content:
正春晴，又春冷，云低欲落。
琼苞未剖，早是东风作恶。
旋安排、一双银蒜镇罗幕。
幽壑。
水生漪，皱嫩绿、潜鳞初跃。
门巷，桃树红才约略。
知甚时，霁华烘破青青萼。
忆昨。
□□□□，引蝶花边，近来重见，身学垂杨瘦削。
问小翠眉山，为谁攒却。
斜阳院宇，任蛛丝遍，玉筝弦索。
户外惟闻，放翦刀声，深在妆阁。
料想裁缝，白苎春衫薄。


rhythmic: 翠羽吟
author: 蒋捷
content:
绀露浓。
映素空。
楼观峭玲珑。
粉冻霁英，冷光摇荡古青松。
半规黄昏淡月，梅气山影溟。
有丽人、步依修竹，萧然态若游龙。
绡袂微皱水溶溶。
仙茎清瀣，净洗斜红。
劝我浮香桂酒，环佩暗解，声飞芳霭中。
弄春弱柳垂丝，慢按翠舞娇童。
醉不知何处，惊翦翦、凄紧霜风。
梦醒寻痕访踪。
但留残星挂穹。
梅花未老，翠羽双吟，一片晓峰。


rhythmic: 贺新郎
author: 蒋捷
content:
甚矣君狂矣。
想胸中、些儿磊，酒浇不去。
据我看来何所似，一似韩家五鬼。
又一似、杨家风子。
怪鸟啾啾鸣未了，被天公、捉住樊笼里。
这一错，铁难铸。
濯溪雨涨荆溪水。
送君归、斩蛟桥外，水光清处。
世上恨无楼百尺，装着许多俊气。
做弄得、栖栖如此。
临别赠言朋友事，有殷勤、六字君听取。
节饮食，慎言语。
 >> 
词牌介绍


rhythmic: 贺新郎
author: 蒋捷
content:
妾有琵琶谱。
抱金槽、慢拈轻抛，柳梢莺妒。
羽调六么弹遍了，花底灵犀暗度。
奈敲断、玉钗纤股。
低画屏深朱户掩，卷西风、满地吹尘土。
芳事往，蝶空诉。
天天把妾芳心误。
小楼东、隐约谁家，凤箫鼍鼓。
泪点染衫双袖翠，修竹凄其又暮。
背灯影、萧条情互。
捐佩洲前裙步步，渺无边、一片相思苦。
春去也，乱红舞。
 >> 
词牌介绍


rhythmic: 贺新郎
author: 蒋捷
content:
绿堕云垂领。
背琵琶、盈盈袖手，粉闲红靓。
依约春游归来倦，又似春眠未醒。
滟寒、低迷蓉影。
莺带松声飞过也，柳窗深、尚记停针听。
魂浩荡，孤芳景。
金钗断股瓶沈井。
问苏城、香销卷子，倩谁题咏。
灯晕青红残醉在，小院屏昏帐暝。
误怪、眉心慵整。
人道真真招得下，任千呼万唤无言应。
空对此，泪花冷。
 >> 
词牌介绍


rhythmic: 摸鱼子
author: 蒋捷
content:
吟鞭、雁峰高处。
曾游长寿仙府。
年年长见瑶簪会，霞杪盖芝轻度。
开绣户。
笑万朵香红，剩染秋光素。
清箫丽鼓。
任滟玉杯深，鸾酣凤醉，犹未洞天暮。
尘缘误。
迷却桃园旧步。
飞琼芳梦同赋。
朝来闻道仙童宴，翘首翠房玄圃。
云又雾。
身恍到微茫，认得胎禽舞。
遥汀近浦。
便一苇渔航，撑烟载雨，归去伴寒鹭。


rhythmic: 沁园春
author: 蒋捷
content:
昔裴晋公，生甲辰岁，秉唐相钧。
向东都治第，才娱老眼，北门建节，又绊闲身。
燠馆花浓，凉台月淡，不记弓刀千骑尘。
谁堪羡，羡南塘居士，做散仙人。
南塘水向晴云。
三百树凤洲杨柳春。
有绿衣奏曲，金斜小雁，彩衣劝酒，玉跪双麟。
前後同年，逸劳异趣，中立翻成雌甲辰。
斯言也，是梅花说与，竹里山民。
 >> 
词牌介绍


rhythmic: 喜迁莺
author: 蒋捷
content:
风涛如此，被闲鸥诮我，君行良苦。
槲叶深湾，芦窠窄港，小憩倦篙慵橹。
壮年夜吹笛去，惊得鱼龙嗥舞。
怅今老，但蓬窗紧掩，荒凉愁愫。
别浦。
云断处。
低雁一绳，拦断家山路。
佩玉无诗，飞霞乏序，满席快飚谁付。
醉中几番重九，今度芳尊孤负。
便晴否。
怕明朝蝶冷，黄花秋圃。
 >> 
词牌介绍


rhythmic: 喜迁莺
author: 蒋捷
content:
晴天廖廓。
被孤云画出，离愁消索。
玉局弹棋，金钗翦烛，芳思可胜摇落。
镜妆为慵迟晚，笙曲缘愁差错。
倒纤指，□从头细数，年时同乐。
寂寞。
花院悄，昨夜醉眠，梦也难凭托。
车角生时，马蹄方後，才始断伊漂泊。
闷无半分消遣，春又一番担阁。
倚阑久，奈东风忒冷，红绡单薄。
 >> 
词牌介绍


rhythmic: 齐天乐
author: 蒋捷
content:
银蟾飞到觚棱外。
娟娟下窥龙尾。
电紫鞘轻，云红曲，雕玉舆穿灯底。
峰缯岫绮。
沸一簇人声，道随竿媚。
侍女迎銮，燕娇莺姹炫珠翠。
华胥仙梦未了，被天公洞，吹换尘世。
淡柳湖山，浓花巷陌，惟说钱塘而已。
回头汴水。
望当日宸游，万□□□。
但有寒芜，夜深青磷起。
 >> 
词牌介绍


rhythmic: 念奴娇
author: 蒋捷
content:
夜深清梦，到丛花深处，满襟冰雪。
人在琼云方响乐，杳杳冲牙清绝。
翠翔龙，金枞跃凤，不是蕤宾铁。
凄锵仙调，风敲珠树新折。
中有五色光开，参差帔影，对舞山香彻。
雾阁云窗归去也，笑拥灵君旌节。
六曲阑干，一声鹦鹉，霍地空花灭。
梦回孤馆，秋笳霜外呜咽。
 >> 
词牌介绍


rhythmic: 应天长
author: 蒋捷
content:
柳湖载酒，梅墅赊棋，东风袖里寒色。
转眼翠笼池阁，含樱荐莺食。
匆匆过、春是客。
弄细雨、昼阴生寂。
似琼花、谪下红裳，再返仙籍。
无限倚阑愁，梦断云箫，鹊叫度青壁。
漫有戏龙盘□，盈盈住花宅。
骄骢马、嘶巷陌。
户半掩、堕鞭无迹。
但追想，白苎裁缝，灯下初识。


rhythmic: 贺新郎
author: 蒋捷
content:
绝代幽人独。
掩芳姿、深居何处，乱云深谷。
自说关中良家子，零落聊依草木。
世丧败、谁收骨肉。
轻薄儿郎为夫婿，爱新人、窕窈颜如玉。
千万事，风前烛。
鸳鸯一旦成孤宿。
最堪怜、新人欢笑，旧人哀哭。
侍婢卖珠回来後，相与牵萝补屋。
漫采得、柏枝盈掬。
日暮山中天寒也，翠绡衣、薄甚肌生粟。
空敛袖，倚修竹。
 >> 
词牌介绍


rhythmic: 玉漏迟
author: 蒋捷
content:
客窗空翠杪。
前生饮惯，长生琼。
回首红尘，换了□花草。
隔水神仙洞府，但只有、飞霞能到。
谁信道。
西风送我，还陪清啸。
缥渺。
柳侧双楼，正绣幕围春，露深烟悄。
鱼尾停时，雪上云犹少。
醉傍芙蓉自语，愿来此、年年簪帽。
青屿小。
鹤立淡烟秋晓。
 >> 
词牌介绍


rhythmic: 台城路・齐天乐
author: 张炎
content:
十年前事翻疑梦，重逢可怜俱老。
水国春空，山城岁晚，无语相看一笑。
荷衣换了。
任京洛尘沙，冷凝风帽。
见说吟情，近来不到谢池草。
欢游曾步翠窈。
乱红迷紫曲，芳意今少。
舞扇招香，歌桡唤玉，犹忆钱塘苏小。
无端暗恼。
又几度留连，燕昏莺晓。
回首妆楼，甚时重去好。


rhythmic: 三姝媚
author: 张炎
content:
芙蓉城伴侣。
乍卸却单衣，茜罗重护。
傍水开时，细看来、浑似阮郎前度。
记得小楼，听一夜，江南春雨。
梦醒箫声，流水青苹，旧游何许。
谁翦层芳深贮。
便洗尽长安，半面尘土。
绝似桃根，带笑痕来伴，柳枝娇舞。
莫是孤村，试与问、酒家何处。
曾醉梢头双果，园林未暑。


rhythmic: 甘州・八声甘州
author: 张炎
content:
记玉关、踏雪事清游。
寒气脆貂裘。
傍枯林古道，长河饮马，此意悠悠。
短梦依然江表，老泪洒西州。
一字无题处，落叶都愁。
载取白云归去，问谁留楚佩，弄影中洲。
折芦花赠远，零落一身秋。
向寻常野桥流水，待招来、不是旧沙鸥。
空怀感，有斜阳处，却怕登楼。


rhythmic: 声声慢
author: 张炎
content:
寒花清事，老圃闲人，相看秋色霏霏。
带叶分根，空翠半湿荷衣。
沅湘旧愁未减，有黄金、难铸相思。
但醉里，把苔笺重谱，不许春知。
聊慰幽怀古意，且频簪短帽，休怨斜晖。
采摘无多，一笑竟日忘归。
从教护香径小，似东山、还似东篱。
待去隐，怕如今、不是晋时。
 >> 
词牌介绍


rhythmic: 扫花游・扫地游
author: 张炎
content:
烟霞万壑，记曲径幽寻，霁痕初晓。
绿窗窈窕。
看随花石，就泉通沼。
几日不来，一片苍云未扫。
自长啸。
怅乔木荒凉，都是残照。
碧天秋浩渺。
听虚籁泠泠，飞下孤峭。
山空翠老。
步仙风，怕有采芝人到。
野色闲门，芳草不除更好。
境深悄。
比斜川、又清多少。


rhythmic: 琐窗寒
author: 张炎
content:
断碧分山，空帘剩月，故人天外。
香留酒。
蝴蝶一生花里。
想如今、醉魂未醒，夜台梦语秋声碎。
自中仙去後，词笺赋笔，便无清致。
都是。
凄凉意。
怅玉笥埋云，锦袍归水。
形容憔悴。
料应也、孤吟山鬼。
那知人、弹折素弦，黄金铸出相思泪。
但柳枝、门掩枯阴，候蛩愁暗苇。
 >> 
词牌介绍


rhythmic: 木兰花慢
author: 张炎
content:
龟峰深处隐，岩壑静、万尘空。
任一路白云，山童休扫，却似崆峒。
只恐烂柯人到，怕光阴、不与世间同。
旋采生枝带叶，微煎石鼎团龙。
从容。
吟啸百年翁。
行乐少扶筇。
向镜水传心，柴桑袖手，门掩清风。
如何晋人去後，好林泉、都在夕阳中。
禅外更无今古，醉归明月千松。


rhythmic: 三姝媚
author: 张炎
content:
苍潭枯海树。
正雪窦高寒，水声东去。
古意萧闲，问结庐人远，白云谁侣。
贺监犹狂，还散迹、千岩风露。
抱瑟空游，都是凄凉，此愁难语。
莫趁江湖鸥鹭。
怕太乙炉荒，暗消铅虎。
投老心情，未归来何事，共成羁旅。
布袜青鞋，休误入、桃源深处。
待得重逢却说，巴山夜雨。


rhythmic: 扫花游・扫地游
author: 张炎
content:
嫩寒禁暖，正草色侵衣，野光如洗。
去城数里。
绕长堤是柳，钓船深舣。
小立斜阳，试数花风第几。
问春意。
待留取断红，心事难寄。
芳讯成拈指。
甚远客他乡，老怀如此。
醉馀梦里。
尚分明认得，旧时罗绮。
可惜空帘，误却归来燕子。
胜游地。
想依然、断桥流水。


rhythmic: 台城路・齐天乐
author: 张炎
content:
春风不暖垂杨树，吹却絮云多少。
燕子人家，夕阳巷陌，行入野畦深窈。
筹花斗草。
记小舫寻芳，断桥初晓。
那日心情，几人同向近来老。
消忧何处最好。
夜深频秉烛，犹是迟了。
南浦歌阑，东林社冷，赢得如今怀抱。
吟暗恼。
待醉也慵听，劝归啼鸟。
怕扰离愁，乱红休去扫。


rhythmic: 疏影
author: 张炎
content:
柳黄未结。
放嫩晴消尽，断桥残雪。
隔水人家，浑是花阴，曾醉好春时节。
轻车几度新堤晓，想如今、燕莺犹说。
纵艳游、得似当年，早是旧情都别。
重到翻疑梦醒，弄泉试照影，惊见华发。
却笑归来，石老云荒，身世飘然一叶。
闭门约住青山色，自容与、吟窗清绝。
怕夜寒、吹到梅花，休卷半帘明月。
 >> 
词牌介绍


rhythmic: 渡江云
author: 张炎
content:
山空天入海，倚楼望极，风急暮潮初。
一帘鸠外雨，几处闲田，隔水动春锄。
新烟禁柳，想如今、绿到西湖。
犹记得、当年深隐，门掩两三株。
愁余。
荒洲古溆，断梗疏萍，更漂流何处。
空自觉、围羞带减，影怯灯孤。
常疑即见桃花面，甚近来、翻笑无书。
书纵远，如何也都无。


rhythmic: 琐窗寒
author: 张炎
content:
乱雨敲春，深烟带晚，水窗慵凭。
空帘谩卷，数日更无花影。
怕依然、旧时燕归，定应未识江南冷。
最怜他、树底蔫红，不语背人吹尽。
清润。
通幽径。
待移灯翦韭，试香温鼎。
分明醉里，过了几番风信。
想竹间、高阁半开，小车未来犹自等。
傍新晴、隔柳呼船，待教潮信稳。
 >> 
词牌介绍


rhythmic: 忆旧游
author: 张炎
content:
记开帘过酒，隔水悬灯，款语梅边。
未了清游兴，又飘然独去，何处山川。
淡风暗收榆荚，吹下沈郎钱。
叹客里光阴，消磨艳冶，都在尊前。
留连。
人处，是镜曲窥莺，兰阜围泉。
醉拂珊瑚树，写百年幽恨，分付吟笺。
故乡几回飞梦，江雨夜凉船。
纵忘却归期，千山未必无杜鹃。


rhythmic: 水龙吟
author: 张炎
content:
仙人掌上芙蓉，涓涓犹湿金盘露。
轻妆照水，纤裳玉立，飘摇似舞。
几度消凝，满湖烟月，一汀鸥鹭。
记小舟夜悄，波明香远，浑不见、花开处。
应是浣纱人妒。
褪红衣、被谁轻误。
闲情淡雅，冶容清润，凭娇待语。
隔浦相逢，偶然倾盖，似传心素。
怕湘皋佩解，绿云十里，卷风西去。
 >> 
词牌介绍


rhythmic: 忆旧游
author: 张炎
content:
叹江潭树老，杜曲门荒，同赋飘零。
乍见翻疑梦，对萧萧乱发，都是愁根。
秉烛故人归後，花月锁春深。
纵草带堪题，争如片叶，能寄殷勤。
重寻。
已无处，尚记得依稀，柳下芳邻。
伫立香风外，抱孤愁凄惋，羞燕惭莺。
俯仰十年前事，醉後醒还惊。
又晓日千峰，涓涓露湿花气生。


rhythmic: 甘州・八声甘州
author: 张炎
content:
倚危楼、一笛翠屏空，万里见天心。
度野光清峭，晴峰涌日，冷石生云。
帘卷小亭虚院，无地不花阴。
径曲知何处，春水泠泠。
啸傲柴桑影里，且怡颜莫问，谁古谁今。
任燕留鸥住，聊复慰幽情。
爱吾庐、点尘难到，好林泉、都付与闲人。
还知否，元来卜隐，不在山深。


rhythmic: 摸鱼子
author: 张炎
content:
爱吾庐、傍湖千顷，苍茫一片清润。
晴岚暖翠融融处，花影倒窥天镜。
沙浦迥。
看野水涵波，隔柳横孤艇。
眠鸥未醒。
甚占得莼乡，都无人见，斜照起春暝。
还重省。
岂料山中秦晋。
桃源今度难认。
林间即是长生路，一笑元非捷径。
深更静。
待散以吹箫，跨鹤天风冷。
凭高露饮。
正碧落尘空，光摇半壁，月在万松顶。


rhythmic: 风入松
author: 张炎
content:
老来学圃乐年华。
茅屋短篱遮。
儿孙戏逐田翁去，小桥横、路转三叉。
细雨一犁春意，西风万宝生涯。
携筇犹记度晴沙。
流水带寒鸦。
门前少得宽闲地，绕平畴、尽是桑麻。
却笑牧童遥指，杏花深处人家。
 >> 
词牌介绍


rhythmic: 凤凰台上忆吹箫
author: 张炎
content:
水国浮家，渔村古隐，浪游惯占花深。
犹记得、琵琶半面，曾湿衫青。
不道江空岁晚，桃叶渡、还叹飘零。
因乘兴，醉梦醒时，却是山阴。
投闲倦呼俦侣，竟棹入芦花，俗客难寻。
风渺渺、云拖暮雪，独钓寒清。
远溯流光万里，浑错认、叶竹寰瀛。
元来是、天上太乙真人。
 >> 
词牌介绍


rhythmic: 解连环
author: 张炎
content:
楚江空晚。
怅离群万里，恍然惊散。
自顾影、欲下寒塘，正沙净草枯，水平天远。
写不成书，只寄得、相思一点。
料因循误了，残毡拥雪，故人心眼。
谁怜旅愁荏苒。
谩长门夜悄，锦筝弹怨。
想伴侣、犹宿芦花，也曾念春前，去程应转。
暮雨相呼，怕蓦地、玉关重见。
未羞他、双燕归来，画帘半卷。


rhythmic: 满庭芳
author: 张炎
content:
晴皎霜花，晓熔冰羽，开帘觉道寒轻。
误闻啼鸟，生意又园林。
闲了凄凉赋笔，便而今、不听秋声。
消凝处，一枝借暖，终是未多情。
阳和能几许，寻红探粉，也恁人。
笑邻娃痴小，料理护花铃。
却怕惊回睡蝶，恐和他、草梦都醒。
还知否，能消几日，风雪灞桥深。
 >> 
词牌介绍


rhythmic: 忆旧游
author: 张炎
content:
问蓬莱何处，风月依然，万里江清。
休说神仙事，便神仙纵有，即是闲人。
笑我几番醒醉，石磴扫松阴。
任狂客难招，采芳难赠，且自微吟。
俯仰成陈迹，叹百年谁在，阑槛孤凭。
海日生残夜，看卧龙和梦，飞入秋冥。
还听水声东去，山冷不生云。
正目极空寒，萧萧汉柏愁茂陵。


rhythmic: 解连环
author: 张炎
content:
句章城郭。
问千年往事，几回归鹤。
叹贞元、朝士无多，又日冷湖阴，柳边门钥。
向北来时，无处认、江南花落。
纵荷衣未改，病损茂陵，总是离索。
山中故人去却。
但碑寒岘首，旧景如昨。
怅二乔、空老春深，正歌断帘空，草暗铜雀。
楚魄难招，被万叠、闲云迷著。
料犹是、听风听雨，朗吟夜壑。


rhythmic: 台城路・齐天乐
author: 张炎
content:
薛涛笺上相思字，重开又还重折。
载酒船空，眠波柳老，一缕离痕难折。
虚沙动月。
叹千里悲歌，唾壶敲缺。
却说巴山，此时怀抱那时节。
寒香深处话别。
病来浑瘦损，懒赋情切。
太白闲云，新丰旧雨，多少英游消歇。
回潮似咽。
送一点秋心，故人天末。
江影沈沈，露凉鸥梦阔。


rhythmic: 声声慢
author: 张炎
content:
荷衣消翠，蕙带馀香，灯前共语生平。
苦竹黄芦，都是梦里游情。
西湖几番夜雨，怕如今、冷却鸥盟。
倩寄远，见故人说道，杜老飘零。
难挽清风飞佩，有相思都在，断柳长汀。
此别何如，一笑写入瑶琴。
天空水云变色，任、山鬼愁听。
兴未已，更何妨、弹到广陵。
 >> 
词牌介绍


rhythmic: 水龙吟
author: 张炎
content:
乱红飞已无多，艳游终是如今少。
一番雨过，一番春减，催人渐老。
倚槛调莺，卷帘收燕，故园空杳。
奈关愁不住，悠悠万里，浑恰似、天涯草。
不拟相逢古道。
才疑梦、又还惊觉。
清风在柳，江摇白浪，舟行趁晓。
遮莫重来，不如休去，怎堪怀抱。
那知又、五柳门荒，曾听得、鹃啼了。
 >> 
词牌介绍


rhythmic: 一萼红
author: 张炎
content:
倚阑干。
问绿华何事，偷饵九还丹。
浣锦溪边，餐霞竹里，翠袖不倚天寒。
照芳树、晴光泛晓，护么凤、无处认冰颜。
露洗春腴，风摇醉魄，听笛江南。
树挂珊瑚冷月，叹玉奴妆褪，仙掾诗悭。
谩觅花云，不同梨梦，推篷恍记孤山。
步夜雪、前村问酒，几消凝、把做杏花看。
得似古桃流水，不到人间。


rhythmic: 祝英台近
author: 张炎
content:
水痕深，花信足，寂寞汉南树。
转首青阴，芳事顿如许。
不知多少消魂，夜来风雨。
犹梦到、断红流处。
最无据。
长年息影空山，愁入庾郎句。
玉老田荒，心事已迟暮。
几回听得啼鹃，不如归去。
终不似、旧时鹦鹉。
 >> 
词牌介绍


rhythmic: 月下笛
author: 张炎
content:
万里孤云，清游渐远，故人何处。
寒窗梦里，犹记经行旧时路。
连昌约略无多柳，第一是、难听夜雨。
谩惊回凄悄，相看烛影，拥衾谁语。
张绪。
归何暮。
半零落，依依断桥鸥鹭。
天涯倦旅。
此时心事良苦。
只愁重洒西州泪，问杜曲、人家在否。
恐翠袖、正天寒，犹倚梅花那树。


rhythmic: 水龙吟
author: 张炎
content:
几番问竹平安，雁书不尽相思字。
篱根半树，村深孤艇，阑干屡倚。
远草兼云，冻河胶雪，此时行李。
望去程无数，并州回首，还又渡、桑乾水。
笑我曾游万里。
甚匆匆、便成归计。
江空岁晚，栖迟犹在，吴头楚尾。
疏柳经寒，断槎浮月，依然憔悴。
待相逢、说与相思，想亦在、相思里。
 >> 
词牌介绍


rhythmic: 绮罗香
author: 张炎
content:
万里飞霜，千林落木，寒艳不招春妒。
枫冷吴江，独客又吟愁句。
正船舣、流水孤村，似花绕、斜阳归路。
甚荒沟、一片凄凉，载情不去载愁去。
长安谁问倦旅。
羞见衰颜借酒，飘零如许。
谩倚新妆，不入洛阳花谱。
为回风、起舞尊前，尽化作、断霞千缕。
记阴阴、绿遍江南，夜窗听暗雨。
 >> 
词牌介绍


rhythmic: 洞仙歌
author: 张炎
content:
野鹃啼月，便角巾还第。
轻掷诗瓢付流水。
最无端、小院寂历春空，门自掩，柳发离离如此。
可惜欢娱地。
雨冷云昏，不见当时谱银字。
旧曲怯重翻，总是离愁，泪痕洒、一帘花碎。
梦沈沈、知道不归来，尚错问桃根，醉魂醒未。
 >> 
词牌介绍


rhythmic: 新雁过妆楼
author: 张炎
content:
风雨不来，深院悄、清事正满东篱。
杖藜重到，秋气冉冉吹衣。
瘦碧飘萧摇露便，腻黄秀野拂霜枝。
忆芳时。
翠微唤酒，江雁初飞。
湘潭无人吊楚，叹落英自采，谁寄相思。
淡泊生涯，聊伴老圃斜晖。
寒香应遍故里，想鹤怨山空犹未归。
归何晚，问径松不语，只有花知。


rhythmic: 塞翁吟
author: 张炎
content:
交到无心处，出岫细话幽期。
看流水、意俱迟。
且淡薄相依。
凌霄未肯从龙去，物外共鹤忘机。
迷古洞，掩晴晖。
翠影湿行衣。
飞飞。
垂天翼，飘然万里，愁日暮、佳人未归。
尚记得、巴山夜雨，耿无语、共说生平，都付陶诗。
休题五朵，莫梦阳台，不赠相思。


rhythmic: 祝英台近
author: 张炎
content:
占宽闲，锄浩渺。
船舣水村悄。
非雾非烟，生气覆瑶草。
蒙茸数亩春阴，梦魂落寞，知踏碎、梨花多少。
听孤啸。
山浅种玉人归，缥缈度晴峭。
鹤下芝田，五色散微照。
笑他隔浦谁家，半江疏雨，空吟断、一犁清晓。
 >> 
词牌介绍


rhythmic: 风入松
author: 张炎
content:
卷舒无意入虚玄。
丘壑伴云烟。
石根清气千年润，覆孤松、深护啼猿。
霭霭静随仙隐，悠悠闲对僧眠。
傍花懒向小溪边。
空谷覆流泉。
浮踪自感今如此，已无心、万里行天。
记得晋人归去，御风飞过斜川。
 >> 
词牌介绍


rhythmic: 瑶台聚八仙・新雁过妆楼
author: 张炎
content:
带雨春潮。
人不渡、沙外晓色迨遥。
自横深静，谁见隔柳停桡。
知我知鱼未是乐，转篷闲趁白鸥招。
任风飘。
夜来酒醒，何处江皋。
泛宅浮家更好，度菰蒲影里，濯足吹箫。
坐阅千帆，空竞万里波涛。
他年五湖访隐，第一是吴淞第四桥。
玄真子、共游烟水，人月俱高。
 >> 
词牌介绍


rhythmic: 疏影
author: 张炎
content:
黄昏片月。
似碎阴满地，还更清绝。
枝北枝南，疑有疑无，几度背灯难折。
依稀倩女离魂处，缓步出、前村时节。
看夜深、竹外横斜，应妒过云明灭。
窥镜蛾眉淡抹。
为容不在貌，独抱孤洁。
莫是花光，描取春痕，不怕丽谯吹彻。
还惊海上然犀去，照水底、珊瑚如活。
做弄得、酒醒天寒，空对一庭香雪。
 >> 
词牌介绍


rhythmic: 木兰花慢
author: 张炎
content:
采芳洲薜荔，流水外、白鸥前。
度万壑千岩，晴岚暖翠，心目娟娟。
山川。
自今自古，怕依然。
认得米家船。
明月闲延夜语，落花静拥春眠。
吟边。
象笔蛮笺。
清绝处、小留连。
正寂寂江潭，树犹如此，那更啼鹃。
居廛。
闭门隐几，好林泉。
都在卧游边。
记得当时旧事，误人却是桃源。


rhythmic: 风入松
author: 张炎
content:
小窗晴碧帘波。
昼影舞飞梭。
惜春休问花多少，柳成阴、春已无多。
金字初寻小扇，铢衣早试轻罗。
园林未肯受清和。
人醉牡丹坡。
啸歌且尽平生事，问东风、毕竟如何。
燕子寻常巷陌，酒边莫唱西河。
 >> 
词牌介绍


rhythmic: 台城路・齐天乐
author: 张炎
content:
云多不记山深浅，人行半天岩壑。
旷野飞声，虚空倒影，松挂危峰疑落。
流泉喷薄。
自窈窕寻源，引瓢孤酌。
倦倚高寒，少年游事老方觉。
幽寻闲院邃阁。
树凉僧坐夏，翻笑行乐。
近竹惊秋，穿萝误晚，都把尘缘消却。
东林似昨。
待学取当年，晋人曾约。
童子何知，故山空放鹤。


rhythmic: 还京乐
author: 张炎
content:
醉吟处。
都是琴尊，竟日松下语。
有笔床茶灶，瘦筇相引，逢花须住。
正翠阴迷路。
年光荏苒成孤旅。
待趁燕樯，休忘了、玄都前度。
渐烟波远，怕五湖凄冷，佳人袖薄，修竹依依日暮。
知他甚处重逢，便匆匆、背潮归去。
莫因循、误了幽期，应孤旧雨。
伫立山风晚，月明摇碎江树。


rhythmic: 台城路・齐天乐
author: 张炎
content:
一窗烟雨不除草。
移家静藏深窈。
东晋图书，南山杞菊，谁识幽居怀抱。
疏阴未扫。
叹乔木犹存，易分残照。
慷慨悲歌，故人多向近来老。
相逢何事欠早。
爱吟心共苦，此意难表。
野水无鸥，闲门断柳，不满清风一笑。
荷衣制了。
待寻壑经丘，溯云孤啸。
学取渊明，抱琴归去好。


rhythmic: 梅子黄时雨
author: 张炎
content:
流水孤村，爱尘事顿消，来访深隐。
向醉里谁扶，满身花影。
鸥鹭相看如瘦，近来不是伤春病。
嗟流景。
竹外野桥，犹系烟艇。
谁引。
斜川归兴。
便啼鹃纵少，无奈时听。
待棹击空明，鱼波千顷。
弹到琵琶留不住，最愁人是黄昏近。
江风紧。
一行柳阴吹暝。


rhythmic: 西子妆慢・西子妆
author: 张炎
content:
白浪摇天，青阴涨地，一片野怀幽意。
杨花点点是春心，替风前、万花吹泪。
遥岑寸碧。
有谁识、朝来清气。
自沈吟、甚流光轻掷，繁华如此。
斜阳外。
隐约孤村，隔坞闲门闭。
渔舟何似莫归来，想桃源、路通人世。
危桥静倚。
千年事、都消一醉。
谩依依，愁落鹃声万里。


rhythmic: 声声慢
author: 张炎
content:
门当竹径，鹭管苔矶，烟波自有闲人。
棹入孤村，落照正满寒汀。
桃花远迷洞口，想如今、方信无秦。
醉梦醒，向沧浪容与，净濯兰缨。
乃一声归去，对笔床茶灶，寄傲幽情。
雨笠风蓑，古意谩说玄真。
知鱼淡然自乐，钓清名、空在丝纶。
笑未已，笑严陵、还笑渭滨。
 >> 
词牌介绍


rhythmic: 湘月・念奴娇
author: 张炎
content:
行行且止。
把乾坤收入，篷窗深里。
星散白鸥三四点，数笔横塘秋意。
岸觜冲波，篱根受叶，野径通村市。
疏风迎面，湿衣原是空翠。
堪叹敲雪门荒，争棋墅冷。
苦竹鸣山鬼。
纵使如今犹有晋，无复清游如此。
落日黄沙，远天云淡，弄影芦花外。
几时归去，翦取一半烟水。


rhythmic: 长亭怨・长亭怨慢
author: 张炎
content:
笑海上、白鸥盟冷。
飞过前滩，又顾秋影。
似我知鱼，乱蒲流水动清饮。
岁华空老，犹一缕、柔丝恋顶。
慵忆鸳行，想应是、朝回花径。
人静。
怅离群日暮，都把野情消尽。
山中旧隐。
料独树、尚悬苍暝。
引残梦、直上青天，又何处、溪风吹醒。
定莫负、归舟同载，烟波千顷。


rhythmic: 徵招
author: 张炎
content:
秋风吹碎江南树，石床自听流水。
别鹤不归来，引悲风千里。
馀音犹在耳。
有谁识、醉翁深意。
去国情怀，草枯沙远，尚鸣山鬼。
客里。
可消忧，人间世、寥寥几年无此。
杏老古坛荒，把凄凉空指。
心尘聊更洗。
傍何处、竹边松底。
共良夜，白月纷纷，领一天清气。


rhythmic: 法曲献仙音
author: 张炎
content:
云隐山晖，树分溪影，未放妆台帘卷。
篝密笼香，镜圆窥粉，花深自然寒浅。
正人在、银屏底，琵琶半遮面。
语声软。
且休弹、玉关愁怨。
怕唤起西湖，那时春感。
杨柳古湾头，记小怜、隔水曾见。
听到无声，谩赢得、情绪难翦。
把一襟心事，散入落梅千点。


rhythmic: 渡江云
author: 张炎
content:
江山居未定，貂裘已敝，空自带愁归。
乱花流水外，访里寻邻，都是可怜时。
桥边燕子，似软语、斜日江篱。
休问我、如今心事，错认镜中谁。
还思。
新烟惊换，旧雨难招，做不成春意。
浑未省、谁家芳草，犹梦吟诗。
一株古柳观鱼港，傍清深、足可幽栖。
闲趣好，白鸥尚识天随。


rhythmic: 斗婵娟・霜叶飞
author: 张炎
content:
旧家池沼。
寻芳处、从教飞燕频绕。
一湾柳护水房春，看镜鸾窥晓。
晕宿酒、双蛾淡扫。
罗襦飘带腰围小。
尽醉方归去，又暗约明朝斗草。
谁解先到。
心绪乱若晴丝，那回游处，坠红争恋残照。
近来心事渐无多，尚被莺声恼。
便白发、如今纵少。
情怀不似前时好。
谩伫立、东风外，愁极还醒，背花一笑。


rhythmic: 暗香
author: 张炎
content:
羽音辽邈。
怪四檐昼悄，近来无鹊。
木叶吹寒，极目凝思倚江阁。
不信相如便老，犹未减、当时游乐。
但趁他、斗草筹花，终是带离索。
忆昨。
更情恶。
谩认著梅花，是君还错。
石床冷落。
闲扫松阴与谁酌。
一自飘零去远，几误了、灯前深约。
纵到此、归未得，几曾忘却。
 >> 
词牌介绍


rhythmic: 玉漏迟
author: 张炎
content:
竹多尘自扫。
幽通径曲，禅房深窈。
空翠吹衣，坐对闲云舒啸。
寒木犹悬故叶，又过了、一番残照。
经院悄。
诗梦正迷，独怜衰草。
幽趣尽属闲僧，浑未识人间，落花啼鸟。
呼酒凭高，莫问四愁三笑。
可惜秦山晋水，甚却向、此时登眺。
清趣少。
那更好游人老。
 >> 
词牌介绍


rhythmic: 长亭怨・长亭怨慢
author: 张炎
content:
记横笛、玉关高处。
万里沙寒，雪深无路。
破却貂裘，远游归後与谁谱。
故人何许。
浑忘了、江南旧雨。
不拟重逢，应笑我、飘零如羽。
同去。
钓珊瑚海树。
底事又成行旅。
烟篷断浦。
更几点、恋人飞絮。
如今又、京洛寻春，定应被、薇花留住。
且莫把孤愁，说与当时歌舞。


rhythmic: 西河
author: 张炎
content:
花最盛。
西湖曾泛烟艇。
闹红深处小秦筝，断桥夜饮。
鸳鸯水宿不知寒，如今翻被惊醒。
那时事、都倦省。
阑干来此闲凭。
是谁分得半边机云，恍疑昼锦。
想当飞燕皱裙时，舞盘微堕珠粉。
软波不翦素练净。
碧盈盈、移下秋影。
醉里玉书难认。
且脱巾露发，飘然乘兴。
一叶浮香天风冷。


rhythmic: 玲珑四犯
author: 张炎
content:
流水人家，乍过了斜阳，一片苍树。
怕听秋声，却是旧愁来处。
因甚尚客殊乡，自笑我、被谁留住。
问种桃、莫是前度。
不拟桃花轻误。
少年未识相思苦。
最难禁、此时情绪。
行云暗与风流散，方信别泪如雨。
何况夜鹤帐空，怎奈向、如今归去。
更可怜，闲里白了头，还知否。


rhythmic: 凄凉犯
author: 张炎
content:
西风暗翦荷衣碎，柔丝不解重缉。
荒烟断浦，晴晖历乱，半山摇碧。
悠悠望极。
忍独听、秋声渐急。
更怜他、萧条柳发，相与动秋色。
老态今如此，犹自留连，醉筇游屐。
不堪瘦影，渺天涯、尽成行客。
因甚忘归，谩吹裂、山阳夜笛。
梦三十六陂流水，去未得。


rhythmic: 声声慢
author: 张炎
content:
山风古道，海国轻车，相逢只在东瀛。
淡薄秋光，恰似此日游情。
休嗟鬓丝断雪，喜闲身、重渡西泠。
又溯远，趁回潮拍岸，断浦扬。
莫向长亭折柳，正纷纷落叶，同是飘零。
旧隐新招。
知住第几层云。
疏篱尚存晋菊，想依然、认得渊明。
待去也，最愁人，犹恋故人。
 >> 
词牌介绍


rhythmic: 烛影摇红
author: 张炎
content:
舟舣鸥波，访邻寻里愁都散。
老来犹似柳风流，先露看花眼。
闲把花枝试拣。
笑盈盈，和香待翦。
也应回首，紫曲门荒，当年游惯。
箫鼓黄昏，动人心处情无限。
锦街不甚月明多，早已骄尘满。
才过风柔夜暖。
渐迤逦、芳程递趱。
向西湖去，那里人家，依然莺燕。
 >> 
词牌介绍


rhythmic: 忆旧游
author: 张炎
content:
记凝妆倚扇，笑眼窥帘，曾款芳尊。
步交枝径，引生香不断，流水中分。
忘了牡丹名字，和露拨花根。
甚杜牧重来，买栽无地，都是消魂。
空存。
断肠草，伴几摺眉痕，几点啼痕。
镜里芙蓉老，问如今何处，绾绿梳云。
拍有旧时归燕，犹自识黄昏。
待说与羁愁，遥知路隔杨柳门。


rhythmic: 春从天上来
author: 张炎
content:
海上回槎。
认旧时鸥鹭，犹恋蒹葭。
影散香消，水流云在，疏树十里寒沙。
难问钱塘苏小，都不见、擘竹分茶。
更堪嗟。
似荻花江上，谁弄琵琶。
烟霞。
自延晚照，尽换了西林，窈窕纹纱。
蝴蝶飞来，不知是梦，犹疑春在邻家。
一掬幽怀难写，春何处、春已天涯。
减繁华。
是山中杜宇，不是杨花。


rhythmic: 甘州・八声甘州
author: 张炎
content:
看涓涓、两水自东西，中有百花庄。
步交枝径里，帘分昼影，窗聚春香。
依约谁教鹦鹉，列屋带垂杨。
方喜闲居好，翻为诗忙。
多少周情柳思，向一丘一壑，留恋年光。
又何心逐鹿，蕉梦正钱塘。
且休将扇尘轻障，万山深、不是旧河阳。
无人识，牡丹开处，重见韩湘。


rhythmic: 庆清朝
author: 张炎
content:
浅草犹霜。
融泥未燕，晴梢润叶初乾。
闲扶短策，邻家小聚清欢。
错认篱根是雪，梅花过了一番寒。
风还峭，较迟芳信，恰是春残。
此境此时此意，待移琴独去，石冷慵弹。
飘飘爽气，飞鸟相与俱还。
醉里不知何处，好诗尽在夕阳山。
山深杳，更无人到，流水花间。


rhythmic: 真珠帘
author: 张炎
content:
绿房几夜迎清晓，光摇动、素月溶溶如水。
惆怅一枝寒，记东阑闲倚。
近日花边无旧雨，便寂寞、何曾吹泪。
烛外。
谩羞得红妆，而今犹睡。
琪树皎立风前，万尘空、独挹飘然清气。
雅淡不成娇，拥玲珑春意。
落寞云深诗梦浅，但一似、唐昌宫里。
元是。
是分明错认，当时玉蕊。


rhythmic: 探春慢
author: 张炎
content:
银浦流云，绿房迎晓，一抹墙腰月淡。
暖玉生烟，悬冰解冻，碎滴瑶阶如霰。
才放些晴意，早瘦了、梅花一半。
也知不做花看，东风何事吹散。
摇落似成秋苑。
甚酿得春来，怕教春见。
野渡舟回，前村门掩，应是不胜清怨。
次第寻芳去，灞桥外、蕙香波暖。
犹妒檐声，看灯人在深院。


rhythmic: 风入松
author: 张炎
content:
一春不是不寻春。
终是不人。
好怀渐向中年减，对歌钟、浑没心情。
短帽怕黏飞絮，轻衫压扑游尘。
暖香十里软莺声。
小舫绿杨阴。
梦随蝴蝶飘零後，尚依依、花月关心。
惆怅一株梨雪，明年甚处清明。
 >> 
词牌介绍


rhythmic: 渡江云
author: 张炎
content:
锦香缭绕地，深灯挂壁，帘影浪花斜。
酒船归去後，转首河桥，那处认纹纱。
重盟镜约，还记得、前度秦嘉。
惟只有、叶题堪寄，流不到天涯。
惊嗟。
十年心事，几曲阑干，想萧娘声价。
闲过了、黄昏时候，疏柳啼鸦。
浦潮夜涌平沙白，问断鸿、知落谁家。
书又远，空江片月芦花。


rhythmic: 探芳信
author: 张炎
content:
坐清昼。
正冶思萦花，馀酲倦酒。
甚采芳人老，芳心尚如旧。
消魂忍说铜驼事，不是因春瘦。
向西园，竹扫颓垣，蔓萝荒。
风雨夜来骤。
叹歌冷莺帘，恨凝蛾岫。
愁到今年，多似去年否。
旧情懒听山阳笛，目极空搔首。
我何堪，老却江潭汉柳。


rhythmic: 声声慢
author: 张炎
content:
烟堤小舫，雨屋深灯，春衫惯染京尘。
舞柳歌桃，心事暗恼东邻。
浑疑夜窗梦蝶，到如今、犹宿花阴。
待唤起，甚江蓠摇落，化作秋声。
回首曲终人远，黯消魂、忍看朵朵芳云。
润墨空题，惆怅醉魄难醒。
独怜水楼赋笔，有斜阳、不怕登临。
愁未了，听残莺、、啼过柳阴。
 >> 
词牌介绍


rhythmic: 徵招
author: 张炎
content:
可怜张绪门前柳，相看顿非年少。
三径已荒凉，更如今怀抱。
薄游浑是感，满烟水、东风残照。
古调谁弹，古音谁赏，岁华空老。
京洛染缁尘，悠然意，独对南山一笑。
只在此山中，甚相逢不早。
瘦吟心共苦，知几度、翦灯窗小。
何时更、听雨巴山，赋草池春晓。


rhythmic: 甘州・八声甘州
author: 张炎
content:
记天风、飞佩紫霞边，顾曲万花深。
甚相如情倦，少陵愁老，还叹飘零。
短梦恍然今昔，故国十年心。
回首三三径，松竹成阴。
不恨片篷南浦，恨翦灯听雨，谁伴孤吟。
料瘦筇归後，闲锁北山云。
是几番、柳边行色，是几番、同醉古园林。
烟波远，笔床茶灶，何处逢君。


rhythmic: 一萼红
author: 张炎
content:
制荷衣。
傍山窗卜隐，雅志可闲时。
款竹门深，移花槛小，动人芳意菲菲。
怕冷落、苹洲夜月，想时将、渔笛静中吹。
尘外柴桑，灯前儿女，笑语忘归。
分得烟霞数亩，乍扫苔寻径，拨叶通池。
放鹤幽情，吟莺欢事，老去却愿春迟。
爱吾庐、琴书自乐，好襟怀、初不要人知。
长日一帘芳草，一卷新诗。


rhythmic: 高阳台
author: 张炎
content:
古木迷鸦，虚堂起燕，欢游转眼惊心。
南圃东窗，酸风扫尽芳尘。
鬓貂飞入平原草，最可怜、浑是秋阴。
夜沈沈。
不信归魂，不到花深。
吹箫踏叶幽寻去，任船依断石，袖裹寒云。
老桂悬香，珊瑚碎击无声。
故园已是愁如许，抚残碑，却又伤今。
更关情。
秋水人家，斜照西泠。


rhythmic: 台城路・齐天乐
author: 张炎
content:
郎吟未了西湖酒，惊心又歌南浦。
折柳官桥，呼船野渡，还听垂虹风雨。
漂流最苦。
况如此江山，此时情绪。
怕有鸱夷，笑人何事载诗去。
荒台只今在否。
登临休望远，都是愁处。
暗草埋沙，明波洗月，谁念天涯羁旅。
荷阴未暑。
快料理归程，再盟鸥鹭。
只恐空山，近来无杜宇。


rhythmic: 桂枝香
author: 张炎
content:
晴江迥阔。
又客里天涯，还叹轻别。
万里潮生一棹，柳丝犹结。
荷衣好向山中补，共飘零、几年霜雪。
赋归何晚，依依径菊，弄香时节。
料此去、清游未歇。
引一片秋声，都付吟箧。
落叶长安，古意对人休说。
相思只在相留处，有孤芳、可怜空折。
旧怀难写，山阳怨笛，夜凉吹月。
 >> 
词牌介绍


rhythmic: 庆春宫・高阳台
author: 张炎
content:
蟾窟研霜，蜂房点蜡，一枝曾伴凉宵。
清气初生，丹心未折，浓艳到此都消。
避风归去，贮金屋、妆成汉娇。
栗肌微润，和露吹香，直与秋高。
小山旧隐重招。
记得相逢，古道迢遥。
把酒长歌，插花短舞，谁在水国吹箫。
馀音何处，看万里、星河动摇。
广庭人散，月淡天心，鹤下银桥。


rhythmic: 长亭怨・长亭怨慢
author: 张炎
content:
望花外、小桥流水，门巷，玉箫声绝。
鹤去台空，佩环何处弄明月。
十年前事，愁千折、心情顿别。
露粉风香谁为主，都成消歇。
凄咽。
晓窗分袂处，同把带鸳亲结。
江空岁晚，便忘了、尊前曾说。
恨西风不庇寒蝉，便扫尽、一林残叶。
谢杨柳多情，还有绿阴时节。


rhythmic: 甘州・八声甘州
author: 张炎
content:
望涓涓、一水隐芙蓉，几被暮云遮。
正凭高送目，西风断雁，残月平沙。
未觉丹枫尽老，摇落已堪嗟。
无避秋声处，愁满天涯。
一自盟鸥别後，甚酒瓢诗锦，轻误年华。
料荷衣初暖，不忍负烟霞。
记前度翦灯一笑，再相逢、知在那人家。
空山远，白云休赠，只赠梅花。


rhythmic: 甘州・八声甘州
author: 张炎
content:
隔花窥半面，带天香、吹动一天秋。
叹行云流水，寒枝夜鹊，杨柳湾头。
浪打石城风急，难系莫愁舟。
未了笙歌梦，倚棹西州。
重省寻春乐事，奈如今老去，鬓改花羞。
指斜阳巷陌，都是旧曾游。
凭寄与、采芳俦侣，且不须、容易说风流。
争得似、桃根桃叶，明月妆楼。


rhythmic: 疏影
author: 张炎
content:
雪空四野，照归心万里，千峰独立。
身与天游，一洗襟怀，海镜倒涌秋白。
相逢懒问盈亏事，但脉脉、此情无极。
是几番、飞盖追随，桂底露衣香湿。
闲款楼台夜色。
料水光未许，人世先得。
影里分明，认得山河，一笑乱山横碧。
乾坤许大须容我，浑忘了、醉乡犹客。
待倩谁、招下清风，共结岁寒三益。
 >> 
词牌介绍


rhythmic: 湘月・念奴娇
author: 张炎
content:
随风万里。
已无心出岫，浮游天地。
为问山中何所有，此意不堪持寄。
淡薄相依，行藏自适，一片松阴外。
石根苍润，飘飘元是清气。
长伴暗谷泉生，晴光潋滟，湿影摇花碎。
浊浊波涛江汉里，忽见清流如此。
枝上瓢空，鸥前沙净，欲洗幽人耳。
白苹洲上，浩歌一棹春水。


rhythmic: 真珠帘
author: 张炎
content:
云深别有深庭宇。
小帘栊、占取芳菲多处。
花暗水房春，润几番酥雨。
见说苏堤晴未稳，便懒趁、踏青人去。
休去。
且料理琴书，夷犹今古。
谁见静里闲心，纵荷衣未茸，雪巢堪赋。
醉醒一乾坤，任此情何许。
茂树石床同坐久，又却被、清风留住。
欲住。
奈帘影妆楼，翦灯人语。


rhythmic: 大圣乐
author: 张炎
content:
隐市山林，傍家池馆，顿成佳趣。
是几番临水看云，就树揽香，诗满阑干横处。
翠径小车行花影，听一片春声人笑语。
深庭宇。
对清昼渐长，闲教鹦鹉。
芳情缓寻细数。
爱碧草平烟红自雨。
任燕来莺去，香凝翠暖，歌酒清时钟鼓。
二十四帘冰壶里，有谁在箫台犹醉舞。
吹笙侣。
倚高寒、半天风露。


rhythmic: 瑞鹤仙
author: 张炎
content:
楚云分断雨。
问那回、因甚琴心先许。
匆匆话离绪。
正花房蜂闹，著春无处。
残歌剩舞。
尚隐约、当时院宇。
黯消凝、铜雀深深，忍把小乔轻误。
休赋。
玉尊别後，老叶沈沟，暗珠还浦。
欢游再数。
能几日、采芳去。
最无端做了，霎时娇梦，不道风流恁苦。
把馀情、付与秋蛩，夜长自语。
 >> 
词牌介绍


rhythmic: 祝英台近
author: 张炎
content:
水西船，山北酒，多为买春去。
事与云消，飞过旧时雨。
谩留一掬相思，待题红叶，奈红叶、更无题处。
正延伫。
乱花浑不知名，娇小未成语。
短棹轻装，逢迎段桥路。
那知杨柳风流，柳犹如此，更休道、少年张绪。
 >> 
词牌介绍


rhythmic: 甘州・八声甘州
author: 张炎
content:
记当年、紫曲戏分花，帘影最深深。
听惺忪语笑，香寻古字，谱掐新声。
散尽黄金歌舞，那处著春情。
梦醒方知梦，梦岂无凭。
几点别馀清泪，尽化作妆楼，断雨残云。
指梢头旧恨，豆蔻结愁心。
都休问、北来南去，但依依、同是可怜人。
还飘泊，何时尊酒，却说如今。


rhythmic: 声声慢
author: 张炎
content:
穿花省路，傍竹寻邻，如何故隐都荒。
问取堤边，因甚减却垂杨。
消磨纵然未尽，满烟波、添了斜阳。
空叹息，又翻成无限，杜老凄凉。
一舸清风何处，把秦山晋水，分贮诗囊。
发已飘飘，休问岁晚空江。
松陵试招旧隐，怕白鸥、犹识清狂。
渐溯远，望并州、却是故乡。
 >> 
词牌介绍


rhythmic: 甘州・八声甘州
author: 张炎
content:
过千岩万壑古蓬莱，招隐竟忘还。
想乾坤清气，霏霏冉冉，却在阑干。
洞户来时不锁，归水映花关。
只可自怡悦，持寄应难。
狂客如今何处，甚酒船去後，烟水空寒。
正黄尘没马，林下一身闲。
几消凝、此图谁画，细看来、元不是终南。
无心好、休教出岫，只在深山。


rhythmic: 声声慢
author: 张炎
content:
晴光转树，晓气分岚，何人野渡横舟。
断柳枯蝉，凉意正满西州。
匆匆载花载酒，便无情、也自风流。
芳昼短，奈不堪深夜，秉烛来游。
谁识山中朝暮，向白云一笑，今古无愁。
散发吟商，此兴万里悠悠。
清狂未应似我，倚高寒、隔水呼鸥。
须待月，冼多清、都付与秋。
 >> 
词牌介绍


rhythmic: 木兰花慢
author: 张炎
content:
幽栖身懒动，邃庭悄、日偏长。
甚不隐山林，不喧车马，不断生香。
澄心淡然止水，笑东风、引得落花忙。
慵对鱼翻暗藻，闲留莺管垂杨。
徜徉。
净几明窗。
穿窈窕、染芬芳。
看白鹤无声，苍云息影，物外行藏。
桃源去尘更远，问当年、何事识渔郎。
争似重门昼掩，自看生意池塘。


rhythmic: 玉蝴蝶
author: 张炎
content:
留得一团和气，此花开尽，春已规圆。
虚白窗深，恍讶碧落星悬。
芳丛、低翻雪羽，凝素艳、争簇冰蝉。
向西园。
几回错认，明月秋千。
欲觅生香何处，盈盈一水，空对娟娟。
待折归来，倩谁偷解玉连环。
试结取、鸳鸯锦带，好移傍、鹦鹉珠帘。
晚阶前。
落梅无数，因甚啼鹃。


rhythmic: 国香
author: 张炎
content:
空谷幽人。
曳冰簪雾带，古色生春。
结根未同萧艾，独抱孤贞。
自分生涯淡薄，隐蓬蒿、甘老山林。
风烟伴憔悴，冷落吴宫，草暗花深。
霁痕消蕙雪，向崖阴饮露，应是知心。
所思何处，愁满楚水湘云。
肯信遗芳千古，尚依依、泽畔行吟。
香痕已成梦，短操谁弹，月冷瑶琴。


rhythmic: 探春慢
author: 张炎
content:
列屋烘炉，深门响竹，催残客里时序。
投老情怀，薄游滋味，消得几多凄楚。
听雁听风雨，更听过、数声柔舻。
暗将一点归心，试托醉乡分付。
借问西楼在否。
休忘了盈盈，端正窥户。
铁马春冰，柳蛾晴雪，次第满城箫鼓。
闲见谁家月，浑不记、旧游何处。
伴我微吟，恰有梅花一树。


rhythmic: 木兰花慢
author: 张炎
content:
万花深处隐，安一点、世尘无。
步翠麓幽寻，白云自在，流水萦纡。
携歌缓游细赏，倩何人、重写辋川图。
迟日香生草木，淡风声和琴书。
安居。
歌引巾车。
童放鹤、我知鱼。
看静里闲中，醒来醉後，乐意偏殊。
桃源带春去远，有园林、如此更何如。
回首丹光满谷，恍然却是蓬壶。


rhythmic: 意难忘
author: 张炎
content:
风月吴娃。
柳阴中认得，第二香车。
春深妆减艳，波转影流花。
莺语滑，透纹纱。
有低唱人夸。
怕误却，周郎醉眼，倚扇佯遮。
底须拍碎红牙。
听曲终奏雅，可是堪嗟。
无人知此意，明月又谁家。
尘滚滚，老年华。
付情在琵琶。
更叹我，黄芦苦竹，万里天涯。


rhythmic: 壶中天・念奴娇
author: 张炎
content:
瘦筇访隐，正繁阴闲锁，一壶幽绿。
乔木苍寒图画古，窈窕行人韦曲。
鹤响天高，水流花净，笑语通华屋。
虚堂松外，夜深凉气吹烛。
乐事杨柳楼心，瑶台月下，有生香堪掬。
谁理商声帘外悄，萧瑟悬鸣玉。
一笑难逢，四愁休赋，任我云边宿。
倚阑歌罢，露萤飞上秋竹。


rhythmic: 壶中天・念奴娇
author: 张炎
content:
穿幽透密，傍园林宴乐，清时钟鼓。
帘隔波纹分昼影，融得一壶春聚。
篆径通花，花多迷径，难省来时路。
缓寻深静，野云松下无数。
空翠暗湿荷衣，夷犹舒啸，日涉成佳趣。
香雪因风晴更落，知是山中何树。
响石横琴，悬崖拥槛，待月慵归去。
忽来诗思，水田飞下白鹭。


rhythmic: 清波引
author: 张炎
content:
江涛如许。
更一夜听风听雨。
短篷容与。
盘礴那堪数。
弭节澄江树。
不为莼鲈归去。
怕教冷落芦花，谁招得旧鸥鹭。
寒汀古溆。
尽日无人唤渡。
此中清楚。
寄情在谭麈。
难觅真闲处。
肯被水云留住。
泠然棹入川流，去天尺五。


rhythmic: 暗香
author: 张炎
content:
猗兰声歇。
抱孤琴思远，几番弹彻。
洗耳无人，寂寂行歌古时月。
一笑东风又急。
黯消凝、恨听啼。
想少陵、还叹飘零，遣兴在吟箧。
愁绝。
更离别。
待款语迟留，赋归心切。
故园梦接。
花影闲门掩春蝶。
重访山中旧隐，有羁怀、未须轻说。
莫相忘，堤上柳、此时共折。
 >> 
词牌介绍


rhythmic: 一萼红
author: 张炎
content:
舣孤篷。
正丛篁护碧，流水曲池通。
伛偻穿岩，纡盘寻径，忽见倒影凌空。
拥一片、花阴无地，细看来、犹带古春风。
胜事园林，旧家陶谢，诗酒相逢。
眼底烟霞无数，料神仙即我，何处崆峒。
清气分来，生香不断，洞户自有云封。
认奇字、摩挲峭石，聚万景、只在此山中。
人倚虚阑唤鹤，月白千峰。


rhythmic: 霜叶飞
author: 张炎
content:
故园空杳。
霜风劲、南塘吹断瑶草。
已无清气碍云山，奈此时怀抱。
尚记得、修门赋晓。
杜陵花竹归来早。
傍雅亭幽榭，惯款语英游，好怀无限欢笑。
不见换羽移商，杏梁尘远，可怜都付残照。
坐中泣下最谁多，叹赏音人少。
怅一夜、梅花顿老。
今年因甚无诗到。
待唤起清魂□，说与凄凉，定应愁了。


rhythmic: 忆旧游
author: 张炎
content:
记琼筵卜夜，锦槛移春，同恼莺娇。
暗水流花径，正无风院落，银烛迟销。
闹枝浅压髫髻，香脸泛红潮。
甚如此游情，还将乐事，轻趁冰消。
飘零又成梦，但长歌袅袅，柳色迢迢。
一叶江心冷，望美人不见，隔浦难招。
认得旧时鸥鹭，重过月明桥。
溯万里天风，清声谩忆何处箫。


rhythmic: 木兰花慢
author: 张炎
content:
水痕吹杏雨，正人在、隔江船。
看燕集春芜，渔栖暗竹，湿影浮烟。
馀寒尚犹恋柳，怕东风、未肯擘晴绵。
愁重迟教醉醒，梦长催得诗圆。
楼前。
笑语当年。
情款密、思留连。
记白月依弦，青天堕酒，衮衮山川。
垂髫至今在否，倚飞台、谁掷买花钱。
不是寻春较晚，都缘听得啼鹃。


rhythmic: 潇潇雨・踏莎行
author: 张炎
content:
空山弹古瑟，掬长流、洗耳复谁听。
倚阑干不语，江潭树老，风挟波鸣。
愁里不须啼，花落石床平。
岁月鸥前梦，耿耿离情。
记得相逢竹外，看词源倒泻，一雪尘缨。
笑匆匆呼酒，飞雨夜行舟。
又天涯、零落如此，掩闲门、得似晋人清。
相思恨，趁杨花去，错到长亭。


rhythmic: 台城路・齐天乐
author: 张炎
content:
分明柳上春风眼，曾看少年人老。
雁拂沙黄，天垂海白，野艇谁家昏晓。
惊心梦觉。
谩慷慨悲歌，赋归不早。
想得相如，此时终是倦游了。
经行几度怨别，酒痕消未尽，空被花恼。
茂苑重来，竹溪深隐，还胜飘零多少。
羁怀顿扫。
尚识得妆楼，那回苏小。
寄语盟鸥，问春何处好。


rhythmic: 木兰花慢
author: 张炎
content:
目光牛背上，更时把、汉书看。
记落叶江城，孤云海树，漂泊忘还。
悬知偶然是梦，梦醒来、未必是邯郸。
笑指萤灯借暖，愁怜镜雪惊寒。
投闲。
寄傲怡颜。
要一似、白鸥闲。
且旋缉荷衣，琴尊客里，岁月人间。
菟裘渐营瘦竹，任重门、近水隔花关。
数亩清风自足，元来不在深山。


rhythmic: 瑶台聚八仙・新雁过妆楼
author: 张炎
content:
秋水涓涓。
人正远、鱼雁待拂吟笺。
也知游意，多在第二桥边。
花底鸳鸯深处影，柳阴淡隔里湖船。
路绵绵。
梦吹旧笛，如此山川。
平生几谢屐，任放歌自得，直上风烟。
峭壁谁家，长啸竟落松前。
十年孤剑万里，又何似、畦分抱瓮泉。
山中酒，且醉餐石髓，白眼青天。
 >> 
词牌介绍


rhythmic: 摸鱼子
author: 张炎
content:
想西湖、段桥疏树。
梅花多是风雨。
如今见说闲云散，烟水少逢鸥鹭。
归未许。
又款竹谁家，远思愁□庾。
重游倦旅。
纵认得乡山，长江滚滚，隔浦正延伫。
垂杨渡。
握手荒城旧侣。
不知来自何处。
春窗翦韭青灯夜，疑与梦中相语。
阑屡拊。
甚转眼流光，短发真堪数。
从教醉舞。
试借地看花，挥毫赋雪，孤艇且休去。


rhythmic: 壶中天・念奴娇
author: 张炎
content:
海山缥缈。
算人间自有，移来蓬岛。
一粒粟中生倒景，日月光融丹灶。
玉洞分春，雪巢不夜，心寂凝虚照。
鹤溪游处，肯将琴剑同调。
休问挂树瓢空，窗前清意，赢得不除草。
只恐渔郎曾误入，翻被桃花一笑。
润色茶经，评量山水，如此闲方好。
神仙陆地，长房应未知道。


rhythmic: 风入松
author: 张炎
content:
危楼古镜影犹寒。
倒景忽相看。
桃花不识东西晋，想如今、也梦邯郸。
缥缈神仙海上，飘零图画人间。
宝光丹气共回环。
水弱小舟闲。
秋风难老三珠树，尚依依、脆管清弹。
说与霓裳莫舞，银桥不到深山。
 >> 
词牌介绍


rhythmic: 烛影摇红
author: 张炎
content:
闲苑深迷，趁香随粉都行遍。
隔窗花气暖扶春，只许莺莺占。
烛焰晴烘醉脸。
想东邻、偷窥笑眼。
欲寻无处，暗掐新声，银屏斜掩。
一片云闲，那知顾曲周郎怨。
看花犹自未分明，毕竟何时见。
已信仙缘较浅。
谩凝思、风帘倒卷。
出门一笑，月落江横，数峰天远。
 >> 
词牌介绍


rhythmic: 露华
author: 张炎
content:
乱红自雨，正翠蹊误晓，玉洞明春。
蛾眉淡扫，背风不语盈盈。
莫恨小溪流水，引刘郎、不是飞琼。
罗扇底，从教净冶，远障歌尘。
一掬莹然生意，伴压架酴，相恼芳吟。
玄都观里，几回错认梨云。
花下可怜仙子，醉东风、犹自吹笙。
残照晚，渔翁正迷武陵。


rhythmic: 解语花
author: 张炎
content:
行歌趁月，唤酒延秋，多买莺莺笑。
蕊枝娇小。
浑无奈、一掬醉乡怀抱。
筹花斗草。
几曾放、好春闲了。
芳意阑，可惜香心，一夜酸风扫。
海上仙山缥缈。
问玉环何事，苦无分晓。
旧愁空杳。
蓝桥路、深掩半庭斜照。
馀情暗恼。
都缘是、那时年少。
惊梦回、懒说相思，毕竟如今老。
 >> 
词牌介绍


rhythmic: 祝英台近
author: 张炎
content:
及春游，卜夜饮，人醉万花醒。
转眼年华，白发半垂领。
与鸥同一清波，风苹月树，又何事、浮踪不定。
静中省。
便须门掩柴桑，黄卷伴孤隐。
一粟生涯，乐事在瓢饮。
爱闲休说山深，有梅花处，更添个、暗香疏影。
 >> 
词牌介绍


rhythmic: 瑶台聚八仙・新雁过妆楼
author: 张炎
content:
楚竹闲挑。
千日酒、乐意稍稍渔樵。
那回轻散，飞梦便觉迢遥。
似隔芙蓉无路到，如何共此可怜宵。
旧愁消。
故人念我，来问寂寥。
登临试开笑口，看垂垂短发，破帽休飘。
款语微吟，清气顿扫花妖。
明朝柳岸醉醒，又知在烟波第几桥。
怀人处，任满身风露，踏月吹箫。
 >> 
词牌介绍


rhythmic: 满江红
author: 张炎
content:
傅粉何郎，比玉树、琼枝谩夸。
看生子、东涂西抹，笑语浮华。
蝴蝶一生花里活，似花还却似非花。
最可人、娇艳正芳年，如破瓜。
离别恨，生叹嗟。
欢情事，起喧哗。
听歌喉清润，片玉无瑕。
洗尽人间笙笛耳，赏音多向五侯家。
好思量、都在步莲中，裙翠遮。
 >> 
词牌介绍


rhythmic: 祝英台近
author: 张炎
content:
带飘飘，衣楚楚。
空谷饮甘露。
一转花风，萧艾遂如许。
细看息影云根，淡然诗思，曾□被、生香轻误。
此中趣。
能消几笔幽奇，羞掩众芳谱。
薜老苔荒，山鬼竟无语。
梦游忘了江南，故人何处，听一片、潇湘夜雨。
 >> 
词牌介绍


rhythmic: 台城路・齐天乐
author: 张炎
content:
老枝无著秋声处，萧萧倦听风雨。
暗饮春腴，欣荣晚节，不载天河人去。
心存太古。
喜冰雪相看，此君欲语。
共倚云根，岁寒羞并岁寒所。
当年曾见汉馆，卷帘频坐对，飞梦湘楚。
叹我重来，何堪如此，落叶空江无数。
盘桓屡抚。
似冉冉吹衣，颇疑非雾。
素壁高堂，晋人清几许。


rhythmic: 长亭怨・长亭怨慢
author: 张炎
content:
跨匹马、东瀛烟树。
转首十年，旅愁无数。
此日重逢，故人犹记旧游否。
雨今云古。
更秉烛、浑疑梦语。
衮衮登台，叹野老、白头如许。
归去。
问当初鸥鹭。
几度西湖霜露。
漂流最苦。
便一似、断蓬飞絮。
情可恨、独棹扁舟，浩歌向、清风来处。
有多少相思，都在一声南浦。


rhythmic: 忆旧游
author: 张炎
content:
笑铭崖笔倦，访雪舟寒，觅里寻邻。
半掩闲门草，看长松落荫，旧榻悬尘。
自怜此来何事，不为忆鲈莼。
但回首当年，芙蓉城里，胜友如云。
思君。
度遥夜，谩疑是梅花，檐下空巡。
蝶与周俱梦，折一枝聊寄，古意殊真。
渺然望极来雁，传与异乡春。
尚记得行歌，阳关西出无故人。


rhythmic: 壶中天・念奴娇
author: 张炎
content:
波明昼锦，看芳莲迎晓，风弄晴碧。
乔木千年长润屋，清荫图书琴瑟。
龟甲屏开，虾须帘卷，瑶草秋无色。
和熏兰麝，彩衣欢拥诗伯。
溪上燕往鸥还，笔床茶灶，筇竹随游屐。
闲似神仙闲最好，未必如今闲得。
书染芝香，驿传梅信，次第来云北。
金尊须满，月光长照歌席。


rhythmic: 摸鱼子
author: 张炎
content:
溯空明、霁蟾飞下，湖湘难辨遥树。
流来那得清如许，不与众流东注。
浮净宇。
任消息虚盈，壶内藏今古。
停杯问取。
甚玉笛移宫，银桥散影，依旧广寒府。
休凝伫。
鼓渔歌在否。
沧浪浑是烟雨。
黄河路接银河路。
炯炯近天尺五。
还自语。
奈一寸闲心，不是安愁处。
凌风远举。
趁冰玉光中，排云万里，秋艇载诗去。


rhythmic: 风入松
author: 张炎
content:
新篁依约佩初摇。
老石润山腰。
逸人未必犹酣酒，正溪头、风雨潇潇。
砺齿犹随市隐，虚心肯受春招。
从教三径入渔樵。
对此觉尘消。
娟枝冷叶无多子，伴明窗、书卷诗瓢。
清过炎天梅蕊，淡欺雪里芭蕉。
 >> 
词牌介绍


rhythmic: 声声慢
author: 张炎
content:
因风整帽，借柳维舟，休登故苑荒台。
去岁何年，游处半入苍苔。
白鸥旧盟未冷，但寒沙、空与愁堆。
谩叹息，问西门洒泪，不忍徘徊。
眼底江山犹在，把冰弦弹断，苦忆颜回。
一点归心，分付布袜青鞋。
相寻已期到老，那知人、如此情怀。
怅望久，海棠开、依旧燕来。
 >> 
词牌介绍


rhythmic: 声声慢
author: 张炎
content:
□声短棹，柳色长条，无花但觉风香。
万境天开，逸兴纵我清狂。
白鸥更闲似我，趁平芜、飞过斜阳。
重叹息，却如何不□，梦里黄梁。
一自三高非旧，把诗囊酒具，千古凄凉。
近日烟波，乐事尽逐渔忙。
山横洞庭夜月，似潇湘、不似潇湘。
归未得，数清游、多在水乡。
 >> 
词牌介绍


rhythmic: 声声慢
author: 张炎
content:
百花洲畔，十里湖边，沙鸥未许盟寒。
旧隐琴书，犹记渭水长安。
苍云数千万叠，却依然、一笑人间。
似梦里，对清尊白发，秉烛更阑。
渺渺烟波无际，唤扁舟欲去，且与凭阑。
此别何如，能消几度阳关。
江南又听夜雨，怕梅花、零落孤山。
归最好，甚闲人，犹自未闲。
 >> 
词牌介绍


rhythmic: 木兰花慢
author: 张炎
content:
二分春是雨，采香径、绿阴铺。
正私语晴蛙，于飞晚燕，闲掩纹疏。
流光惯欺病酒，问杨花、过了有花无。
啼初闻院宇，钓船犹系菰蒲。
林逋。
树老山孤。
浑忘却、隐西湖。
叹扇底歌残，蕉间梦醒，难寄中吴。
秋痕尚悬鬓影，见莼丝、依旧也思鲈。
黏壁蜗涎几许，清风只在樵渔。


rhythmic: 风入松
author: 张炎
content:
满头风雪昔同游。
同载月明舟。
回来又续西湖梦，绕江南、那处无愁。
赢得如今老大，依然只是漂流。
故人翦烛对花讴。
不记此身浮。
征衣冷落荷衣暖，径虽荒、也合归休。
明□□□烟水，相思却在并州。
 >> 
词牌介绍


rhythmic: 台城路・齐天乐
author: 张炎
content:
当年不信江湖老，如今岁华惊晚。
路改家迷，花空阴落，谁识重来刘阮。
殊乡顿远。
甚犹带羁怀，雁凄蛩怨。
梦里忘归，乱浦烟浪片帆转。
闭门休叹故苑。
杖藜游冶处，萧艾都遍。
雨色云西，晴光水北，一洗悠然心眼。
行行渐懒。
快料理幽寻，酒瓢诗卷。
赖有湖边，旧时鸥数点。


rhythmic: 尾犯
author: 张炎
content:
一白受春知。
独爱老来，疏瘦偏宜。
古月黄昏，许松竹相依。
晕藓枯槎半折，影浮波、渴龙倒窥。
岁华凋谢，水边篱落，雪後忽横枝。
百花头上立，且休问、向北开迟。
老了何郎，不成便无诗。
惟只有、西州倦客，怕说著、西湖旧时。
难忘处，放鹤山空人未归。


rhythmic: 祝英台近
author: 张炎
content:
水空流，心不竞，门掩柳阴早。
芸暖书芗，声压四檐悄。
断尘飞远清风，人间醒醉，任蝶梦、何时分晓。
古音少。
素琴久已无弦，俗子未知道。
听雨看云，依旧静中好。
但教春风融融，一般意思，小窗外、不除芳草。
 >> 
词牌介绍


rhythmic: 华胥引
author: 张炎
content:
碧浮春盖，黄点秋旗，细芳泛月。
露委残钗，烟梳高髻曾戏折。
几度宿寄山房，□曲尘云屑。
香入蜂须，蜜房风味应别。
酒浮汤，爱霏霏、粉黄清绝。
嫩苞新子，凭谁香歌五粒。
只怕东风吹尽，长萧萧黄发。
独鹤归来，满庭零乱金雪。


rhythmic: 甘州・八声甘州
author: 张炎
content:
想不劳、添竹引龙须，断梗忽传芳。
记珠悬润碧，飘飘秋影，曾印禅窗。
诗外片云落莫，错认是花光。
无色空尘眼，雾老烟荒。
一翦静中生意，任前看冷淡，真味深长。
有清风如许，吹断万红香。
且休教夜深人见，怕误他、看月上银床。
凝眸久，却愁卷去，难博西凉。


rhythmic: 沁园春
author: 韩信同
content:
望紫云翁，启明在东，长庚在西。
但空有寸心，荆州江汉，未能百里，弱水沙黎。
菊底秋深，樵边信至，一曲阳春草木知。
长吟咏，觉声如韩操，骨似陶诗。
不应鬓发能稀。
七十寿强如六十耆。
想高谈倾坐，风斯下矣，微辞漱物，清且涟漪。
谩说翁，休夸淇叟，用舍行藏各有时。
真修养，有近思家学，字字参芝。
 >> 
词牌介绍


rhythmic: 沁园春
author: 王炎午
content:
又是年时，杏红欲脸，柳绿初芽。
奈寻春步远，马嘶湖曲，卖花声过，人唱窗纱。
暖日晴烟，轻衣罗扇，看遍王孙七宝车。
谁知道，十年魂梦，风雨天涯。
休休何必伤嗟。
谩赢得、青青两鬓华。
且不知门外，桃花何代，不知江左，燕子谁家。
世事无情，天公有意，岁岁东风岁岁花。
拚一笑、且醒来杯酒，醉後杯茶。
 >> 
词牌介绍


rhythmic: 八声甘州
author: 刘将孙
content:
不看萸、把酒对名山，无帽厌西风。
渺四海故人，一尊今雨，万里长空。
宇宙此山此日，今夕几人同。
举世谁不醉，独属陶公。
当日白衣几许，漫凄其寄兴，落日篱东。
抚停云六合，借醉托孤踪。
□吊古、不须多感，□古人、那得共杯中。
拚酩酊，明年此会，谁此从容。


rhythmic: 八声甘州
author: 刘将孙
content:
看东风、天上放梅开，经岁又新成。
笑柳眼迷青，桃腮改白，蝶舞尘惊。
任是万红千紫，无力与春争。
想建章鹊，犹是残。
不比腊前憔悴，拨寒炉，茶薄烟清。
快玉龙战罢，四野迥收兵。
望红花、扶桑国里，玉玲珑、□□海天平。
晴窗下，疏疏花雨，滴滴春声。


rhythmic: 八声甘州
author: 刘将孙
content:
又江南、三月更明朝，便已是南风。
拟强驻韶光，狂追柳絮，卧占残红。
早向尊前沈醉，莫听五更钟。
赢得春工笑，恼杀渠侬。
只道春风不改，□年来岁去，柳密花浓。
但沈腰潘鬓，无复旧时容。
春还是、多情多恨，便不教、绿满洛阳宫。
只消得，无情风雨，断送匆匆。


rhythmic: 满江红
author: 刘将孙
content:
正好花时，忽办得、匆匆来去。
道一往无情，却又别颦愁妩。
四海云鬟高样髻，长思红袖□分路。
怪近来、不怨客毡寒，婵娟误。
黄花约，终难据。
曾未肯，清园住。
只昼思夜梦，浅斟低诉。
莲子擘开谁在意，徐娘一笑来何暮。
又争知、寂寞白头吟，寒机素。
 >> 
词牌介绍


rhythmic: 满江红
author: 刘将孙
content:
南浦绿波，只断送、行人行色。
虽只是、鹏抟九万，天池春碧。
鸾侣凤朋争快睹，鸥盟鹭宿空曾识。
到玉堂、天上念西江，今非昔。
公去也，宁怀别。
人感旧，情空切。
但岁寒松柏，相期茂悦。
好在莫偿尘土债，风流宁可金门客。
俯人间、大暑少清风，多炎热。
 >> 
词牌介绍


rhythmic: 满江红
author: 刘将孙
content:
千里酸风，茂陵客、咸阳古道。
宫门夜、马嘶无迹，东关云晓。
牵上魏车将汉月，忆君清泪知多少。
怅土花、三十六宫墙，秋风袅。
露兰，啼痕绕。
画阑桂，雕香早。
便天还知道，和天也老。
独出携盘谁送客，刘郎陵上烟迷草。
悄渭城、已远月荒凉，波声小。
 >> 
词牌介绍


rhythmic: 摸鱼儿
author: 刘将孙
content:
又匆匆、一番元夕，无灯更愁风雨。
人间天上无归梦，惟有春来春去。
愁不语。
漫泪湿香绡，□草人何许。
百年胜处。
还更有琉璃，春棚月架，万眼蝶罗否。
风流事，孤负後来儿女。
可怜薄命三五。
千金无买吴呆处，更说龙飞凤舞。
今又古。
便剩有才情，无分登楼赋。
春醪独抚。
也难觅阿瞒，肯容狂客，醉里试歌舞。
 >> 
词牌介绍


rhythmic: 摸鱼儿
author: 刘将孙
content:
雨萧萧、春寒欲暮。
杜鹃声转□□。
东风与汝何恩怨，强管人间去住。
行且去。
漫憔悴十年，愁得身成树。
青青故宇。
看浩荡灵修，徘徊落日，不乐复何故。
曾听处。
少日京华行路。
青灯梦断无语。
风林飒飒鸡声乱，摇落壮心如土。
今又古。
任啼到天明，清血流红雨。
人生几许。
且赢得刘郎，看花眼惯，懒复赋前度。
 >> 
词牌介绍


rhythmic: 摸鱼儿
author: 刘将孙
content:
甚平生、风流谢客，刀头梦送酸楚。
不堪又得花间曲，猛忆云英霜杵。
闲情赋。
谁催就月明，云鬓犀梳吐。
才情几许。
待遗策重来，吹箫一弄，鸾凤共轻举。
留春住。
买得绿波南浦。
黄金□散如土。
蔷薇洞口三生路。
无奈春光顿阻。
新□绪。
也待见东邻，花艳墙低处。
东风看取。
便娇送飞梭，半携编贝，笑咏尚高古。
 >> 
词牌介绍


rhythmic: 金缕曲・贺新郎
author: 刘将孙
content:
我老无能矣。
叹人生、得开笑口，一年闲几。
去景悠悠如有待，白发已非春事。
便一笑、何曾是喜。
我本渔樵孟诸野，向举家、尽叹今如是，空自苦，有谁似。
堆堆独坐文书里。
是无能、爱闲爱静，清时有味。
出处古今无真是，往往君言有理。
看攘臂、後来锋起。
汉晋唐虞一杯水，只鲁连、犹未知之耳。
况碌碌，共馀子。


rhythmic: 江城梅花引
author: 刘将孙
content:
明霞回雨霁秋空。
笑难逢。
步城东。
直上翠微，客有可人同。
回首向来轻节序，筋力异，心犹在，愧鬓蓬。
悲年冉冉江滚滚。
骑台平，蒋陵冷。
天高年晚，山河险，烟雾冥。
一幅乌纱，闲著傲西风。
古往今来只如此，便潦倒，渺乾坤，醉眼中。


rhythmic: 六州歌头
author: 刘将孙
content:
天涯倦客，如梦说今宵。
承平事，车尘涨，马鸣萧。
火城朝。
狂歌闲嬉笑，平康客，五陵侠，闲相待，沙河路，灞陵桥。
万眼琉璃，目眩去闲买，一翦梅烧。
数金蛾彩蝶，簇带那人娇。
说著魂销。
掩鲛绡。
波翻海，尘换世，铜仙泪，铁心娆。
渺何地，朱履，解金貂。
步宫腰。
瑶池惊燕罢，瓶落井，箭离。
灯楼倒，吴儿老，绛都迢。
点点梅梢残雪，似东风、吹恨难消。
悄山村渔火，风鬓立春宵。
绕寒潮。


rhythmic: 水调歌头
author: 刘将孙
content:
摇风犹似旆，倾雨不成盘。
西风未禁十日，早作背时看。
寂寞六郎秋扇，牵补灵均破屋，风露半襟寒。
坐感青年晚，不但翠云残。
叹此君，深隐映，早阑珊。
人间受尽炎热，暑夕几恁阑。
待得良宵灏气，正是好天良月，红到绿垂乾。
摇落从此始，感慨不能闲。
 >> 
词牌介绍


rhythmic: 沁园春
author: 刘将孙
content:
壬戌之秋，七夕既望，苏子泛舟。
正赤壁风清，举杯属客，东山月上，遗世乘流。
桂棹叩舷，洞箫倚和，何事呜呜怨泣幽。
悄危坐，抚苍苍东望，渺渺荆州。
客云天地蜉蝣。
记千里舳舻旗帜浮。
叹孟德周郎，英雄安在，武昌夏口，山水相缪。
客亦知夫，盈虚如彼，山月江风有尽不。
喜更酌，任东方既白，与子遨游。
 >> 
词牌介绍


rhythmic: 沁园春
author: 刘将孙
content:
十月雪堂，将归临皋，二客从坡。
适薄暮得鱼，细鳞巨口，新霜脱叶，月步行歌。
有客无肴，有肴无酒，如此风清月白何。
归谋妇，得旧藏斗酒，重载婆娑。
登虬踞虎嵯峨。
更凭醉攀翻栖鹘窠。
曾岁月几何，江流断岸，山川非昔，夜啸扪萝。
孤鹤横江，羽衣入梦，应悟飞鸣昔我过。
开户视，但寂寥四顾，万顷烟波。
 >> 
词牌介绍


rhythmic: 沁园春
author: 刘将孙
content:
流水断桥，坏壁春风，一曲韦娘。
记宰相开元，弄权疮，全家骆谷，追骑仓皇。
彩凤随鸦，琼奴失意，可似人间白面郎。
知他是，燕南牧马，塞北驱羊。
啼痕自诉衷肠。
尚把笔低徊愧下堂。
叹国手无棋，危涂何策，书窗如梦，世路方长。
青冢琵琶，穹庐笳拍，未比渠侬泪万行。
二十载，竟何时委玉，何地埋香。
 >> 
词牌介绍


rhythmic: 忆旧游
author: 刘将孙
content:
正落花时节，憔悴东风，绿满愁痕。
悄客梦惊呼伴侣，断鸿有约，回泊归云。
江空共道惆怅，夜雨隔篷闻。
尽世外纵横，人间恩怨，细酌重论。
叹他乡异县，渺旧雨新知，历落情真。
匆匆那忍别，料当君思我，我亦思君。
人生自非麋鹿，无计久同群。
此去重销魂，黄昏细雨人闭门。


rhythmic: 水龙吟
author: 陈恕可
content:
素姬初宴瑶池，佩环误落云深处。
分香华井，洗妆湘渚，天姿淡泞。
碧盖吹凉，玉冠迎晓，盈盈笑语。
记当时乍识，江明夜静，只愁被、婵娟误。
几点沙边飞鹭。
旧盟寒、远迷烟雨。
相思未尽，纤罗曳水，清铅泣露。
玉镜台空，银瓶绠绝，断魂何许。
待今宵试探，中流一叶，共凌波去。
 >> 
词牌介绍


rhythmic: 齐天乐
author: 陈恕可
content:
碧柯摇曳声何许，阴阴晚凉庭院。
露湿身轻，风生翅薄，昨夜绡衣初翦。
琴丝宛转。
弄几曲新声，几番凄惋。
过雨高槐，为渠一洗故宫怨。
清虚襟度漫与，向人低诉处，幽思无限。
败叶枯形，残阳绝响，消得西风肠断。
尘情已倦。
任翻鬓云寒，缀貂金浅。
蜕羽难留，顿觉仙梦远。
 >> 
词牌介绍


rhythmic: 齐天乐
author: 陈恕可
content:
蜕仙飞佩流空远，珊珊数声林杪。
薄暑眠轻，浓阴听久，勾引凄凉多少。
长吟未了。
想犹怯高寒，又移深窈。
与整绡衣，满身风露正清晓。
微薰庭院昼永，那回曾记得，如诉幽抱。
断响难寻，馀悲独省，叶底还惊秋早。
齐宫路杳。
叹往事魂消，夜阑人悄。
谩省轻盈，粉奁双鬓好。
 >> 
词牌介绍


rhythmic: 桂枝香
author: 陈恕可
content:
西风故国。
记乍免内黄，归梦溪曲。
还是秦星夜映，楚霜秋足。
无肠枉抱东流恨，任年年、褪匡微绿。
草汀篝火，芦洲纬箔，早寒渔屋。
叙旧别、芳荐玉。
正香擘新橙，清泛佳菊。
依约行沙乱雪，误惊窗竹。
江湖岁晚相思远，对寒灯、谩怀幽独。
嫩汤浮眼，枯形蜕壳，断魂重续。
 >> 
词牌介绍


rhythmic: 水龙吟
author: 陈深
content:
此翁疑是香山，老来愈觉才情富。
天孙借与，金刀玉尺，裁云缝雾。
一曲阳春，樽前惟欠，柳蛮樱素。
对苍松翠竹，江空岁晚，伴明月、倾芳醑。
深谷修兰楚楚。
续离骚、载歌初度。
麻姑素约，天寒相访，遗余琼露。
拟借青鸾，吹笙碧落，采芝玄圃。
奈玉堂催召，文园醉叟，草凌云赋。
 >> 
词牌介绍


rhythmic: 贺新郎
author: 陈深
content:
丹凤翔云表。
览德辉、翩然飞下，翠蓬仙岛。
银汉无声天似水，昨夜新凉多少。
听一曲、琼箫音渺。
千尺秦台凌空峻，见一双、翠羽先飞到。
披紫雾，揽瑶草。
风流别乘当英妙。
对江山、掀髯把酒，浩歌长啸。
绿发公候何足浼，自是无双才调。
况槐阴、青青天杪。
月殿娥云深处，近清秋、丹桂催开早。
斟绿醑，戴花帽。
 >> 
词牌介绍


rhythmic: 沁园春
author: 陈深
content:
浪迹烟霞，有酒千锺，有书五车。
任从来萧散，闲心似水，何堪妩媚，笑面如花。
濯发沧浪，放歌江海，肯被红尘半点遮。
谁知道，抱无名钜璞，重价难赊。
嘻嗟。
大泽龙蛇。
且蟠屈、深潜得计些。
看淋漓醉墨，神情自足，摩挲雄剑，肝胆无邪。
渭水烟蓑，营丘绣衮，出处何尝有异耶。
今何在，但素蟾东出，红日西斜。
 >> 
词牌介绍


rhythmic: 齐天乐
author: 陈深
content:
秋涛欲涨西陵渡，江亭晓来雄观。
帝子吹笙，洛妃起舞，应喜蓬宫仙诞。
斗墟东畔。
望缥缈星槎，来从河汉。
明月楼台，绣筵重启曼桃宴。
庄椿一树翠色，五枝芳桂长，金蕊玉干。
自笑狂疏，尊前起寿，不似卫郎温润。
一卮泛满。
羡彭泽风流，醉巾长岸。
老圃黄花，清香宜岁晚。
 >> 
词牌介绍


rhythmic: 洞仙歌
author: 陈深
content:
银波湛碧，遥泛仙槎早。
婺宿荧煌瑞云晓。
庆芳传丹桂，欢动连枝，称寿处，一簇蓬莱翠窈。
步虚声宛转，清澈瑶坛，疑是钧霄凤音渺。
正金姥、礼虚皇，天阶净，凉入绡衣风袅。
想金书、秘字赐长生，进九酝霞卮，练颜长好。
 >> 
词牌介绍


rhythmic: 贺新郎
author: 梁明夫
content:
万里朝天去。
见浔阳江上，风引仙舟淮浦。
到得玉阶方寸地，历历苍生辛苦。
要尽活、江南一路。
昼绣归来沾御渥，听邦人、箫鼓迎初度。
龟与鹤，亦掀舞。
前身定是溪吕。
笑当时、八十始卜，非熊非虎。
试数行年逢革卦，革命正逢汤武。
真千载、风云会遇。
拟向庐山招五老，诣道山、同献蓬莱赋。
仍剪菊，荐秋露。
 >> 
词牌介绍


rhythmic: 满江红
author: 梅坡
content:
天佑生贤，安排个、麦秋六日。
人尽道、英雄慷慨，中兴人物。
佛祖庆生宜後两，洞宾初度犹迟七。
欲急流勇退作神仙，如何得。
州县考，劳书绩。
东西府，今虚席。
看台星北拱，寿星南极。
即见紫泥书下逮，须还玉笋班头立。
愿得君、千载庆风云，齐箕翼。
 >> 
词牌介绍


rhythmic: 水调歌头
author: 梅坡
content:
五月进农黍，三叶换阶。
不知今夕何夕，嵩岳庆生申。
莲幕泮宫小试，花悬二车遍历，所至蔼芳声。
一札颁明诏，千里寄专城。
席方温，边报警，塞飞尘。
腹中数万兵甲，笑却狄人兵。
金印明年如斗，黄阁有人引类，阔步到公卿。
遥拜祝椿算，长愿侍枫宸。
 >> 
词牌介绍


rhythmic: 千秋岁引
author: 梅坡
content:
两叶开，千年桃熟，恰近秋期十三日。
寿星辉映福星现，寿山高对城山立。
蕊宫仙，王母宴，瑶池客。
齐劝芳樽斟玉液。
齐唱新词翻玉笛。
岁岁今朝陪燕集。
荣华富贵长年出，重重锦上花添色。
谢庭兰，燕山桂，登科必。
 >> 
词牌介绍


rhythmic: 蓦山溪
author: 徐观国
content:
儒官措大，是官曰都得做。
宰相故崇下，呼召也须同，太原公子，能武又能文，闲暇里，抱琴书，车马时相过。
樽开北海，减请还知麽。
叵耐这点徒，刚入词、把人点污。
儒冠屈辱，和我被干连，累告讦，孟尝君，带累三千个。
 >> 
词牌介绍


rhythmic: 万年欢
author: 胡浩然
content:
灯月交光，渐轻风布暖，先到南国。
罗绮娇容，十里绛纱笼烛。
花艳惊郎醉目。
有多少、佳人如玉。
春衫袂，整整齐齐，内家新样妆束。
欢情未足。
更阑谩勾牵旧恨，萦乱心曲。
怅望归期，应是紫姑频卜。
暗想双眉对蹙。
断弦待、鸾胶重续。
休迷恋，野草闲花，凤箫人在金谷。


rhythmic: 东风齐著力
author: 胡浩然
content:
残腊收寒，三阳初转，已换年华。
东君律管，迤逦到山家。
处处笙簧鼎沸，会佳宴、坐列仙娃。
花丛里，金炉满，龙麝烟斜。
此景转堪夸。
深意祝、寿山福海增加。
玉觥满泛，且莫厌流霞。
幸有迎春寿酒，银瓶浸、几朵梅花。
休辞醉，园林秀色，百草萌芽。


rhythmic: 送入我门来
author: 胡浩然
content:
荼垒安扉，灵馗挂户，神傩烈竹轰雷。
动念流光，四序式周回。
须知今岁今宵尽，似顿觉明年明日催。
向今夕，是处迎春送腊，罗绮筵开。
今古遍同此夜，贤愚共添一岁，贵贱仍偕。
互祝遐龄，山海固难摧。
石崇富贵铿寿，更潘岳仪容子建才。
仗东风尽力，一齐吹送，入此门来。


rhythmic: 春霁・秋霁
author: 胡浩然
content:
迟日融和，乍雨歇东郊，嫩草凝碧。
紫燕双飞，海棠相衬，妆点上林春色。
黯然望极。
因人天气浑无力。
又听得。
园苑，数声莺啭柳阴直。
当此暗想，故国繁华，俨然游人，依旧南陌。
院深沈、梨花乱落，那堪如练点衣白。
酒量顿宽洪量窄。
算此情景，除非酒狂欢，恣歌沈醉，有谁知得。


rhythmic: 满庭芳
author: 胡浩然
content:
潇洒佳人，风流才子，天然分付成双。
兰堂绮席，烛影耀荧煌。
数辐红罗绣帐，宝妆篆、金鸭焚香。
分明是，芙蕖浪里，一对浴鸳鸯。
欢娱，当此际，山盟海誓，地久天长。
愿五男二女，七子成行。
男作公卿将相，女须嫁、君宰侯王。
从兹去，荣华富贵，福禄寿无疆。
 >> 
词牌介绍


rhythmic: 满庭芳
author: 陈若晦
content:
五洞深沈，九峰回抱，望中云汉相侵。
暮春天气，宫殿翠烟深。
一片山光澹净，溪月上、碧水浮金。
环楼杪，仙人度曲，空外响虚音。
龙香，时暗引，青鸾白鹤，飞下秋阴。
露华冷、环珠点缀瑶林。
犹记华胥梦断，从别後、几许追寻。
人间世，逝川东注，红日又西沈。
 >> 
词牌介绍


rhythmic: 摸鱼儿
author: 徐一初
content:
对茱萸、一年一度。
龙山今在何处。
参军莫道无勋业，消得从容尊俎。
君看取。
便破帽飘零，也博名千古。
当年幕府。
知多少时流，等闲收拾，有个客如许。
追往事，满目山河晋土。
征鸿又过边羽。
登临莫上高层望，怕见故宫禾黍。
觞绿醑。
浇万斛牢愁，泪阁新亭雨。
黄花无语。
毕竟是西风，朝来披拂，犹忆旧时主。
 >> 
词牌介绍


rhythmic: 沁园春
author: 陈彦章妻
content:
记得爷爷，说与奴奴，陈郎俊哉。
笑世人无眼，老夫得法，官人易聘，国士难媒。
印信乘龙，夤绿叶凤，选似扬鞭选得来。
果然是，西雍人物，京样官坯。
送郎上马三杯。
莫把离愁恼别怀。
那孤灯只砚，郎君珍重，离愁别恨，奴自推排。
白发夫妻，青衫事业，两句微吟当折梅。
彦章去，早归则个，免待相催。
 >> 
词牌介绍


rhythmic: 水调歌头
author: 钟辰翁
content:
皓皓一何洁，更暴以秋阳。
秋毫尘滓，如何浣得这肝肠。
况对金风初度，酌彼银河静浴，六月凛冰霜。
精白生来别，日月许争光。
清明朝，清要路，遍流芳。
澄清闽峤，姑命申伯式南邦。
洗得甲兵静了，去作读书元帅，却入相吾皇。
清问同天老，俾尔寿而昌。
 >> 
词牌介绍


rhythmic: 齐天乐
author: 钟辰翁
content:
南墙槐竹风摇翠。
欢声为谁吹起。
水秀龟神，松清鹤健，人在蓬壶深处。
金猊喷雾。
睹鬓雪青归，脸霞红驻。
一点寿星，分明光照梅花树。
三年冰蘖清苦。
这长生富贵，天应分付。
经阅黄庭，鼎烹丹井，心事澹然如水。
东山霖雨。
正出洗太虚，未容别墅。
紫诏飞来，玉堂锵步武。
 >> 
词牌介绍


rhythmic: 沁园春
author: 萧仲芮
content:
五马南来。
一骑东驰，诏黄已催。
正寻幽择胜，闲边点检，吟风弄月，忙处徘徊。
玉井莲房，碧筒酒熟，趁得长年千岁杯。
杯浮处，正芒寒南极，色映三台。
明光殿北屏门，记御笔亲题名姓来。
看河东召入，韩侯归觐，通班玉笋。
稳上鸾台。
作汉元功，继唐八叶，绿鬓依然昼绣回。
安排了，待秋风先看，双桂联魁。
 >> 
词牌介绍


rhythmic: 沁园春
author: 陈士豪
content:
把酒西湖，问梅一笑，为谁试花。
有淡庵人品，精忠许国，文昌地位，清白传家。
鸾检封芝，麟符剖竹，立马嘶风催戍瓜。
从今好，听夜郎江上，谯鼓喧。
雌堂玉暖吴娃。
向燕寝香中早放衙。
但一麾十里，风清画戟，五溪六诏、云拥高牙。
褒玺疏荣，锋车趣召，万寿杯中色翠霞。
何须更，问武陵玉屑，勾漏丹砂。
 >> 
词牌介绍


rhythmic: 沁园春
author: 赵通判
content:
贺白文章，英卫规模，簪缨世家。
更襟怀，芳润光风齐月，笔端奇伟，春藻天葩。
课最严城，升班清禁，蔽芾棠阴人竞夸。
争知道，富恩波衮衮，万顷无涯。
清辉庭桂方花。
映潋滟仙杯浮紫霞。
庆云龙风虎，明良际会，鸿动骏业，重叠辉华。
寿挹南峰，福迎庐水，未羡还丹九转砂。
从此去，看腰黄眼赤，迤逦堤沙。
 >> 
词牌介绍


rhythmic: 念奴娇
author: 赵汝恂
content:
金塘瑞溢，爱琉璃十顷，风漪摇碧。
玉女三千擎翠盖，簇拥芙蓉仙伯。
鸾鹤回翔，龙蛇飞动，醉墨挥仙笔。
磨崖书寿，分明知是今日。
应为今日生申，银钩照坐，光满图书壁。
竹马儿童传好语，小住湖山开国。
玉玺成文，金莲赐封，剑履登玄石。
丹砂九转，功成依旧头黑。
 >> 
词牌介绍


rhythmic: 贺新凉・贺新郎
author: 石麟
content:
一骑飞来速。
报平山、将颁凤检，宠分符竹。
自是平淮勋名在，姓字屏风纪录。
正欲革、潢池风俗。
古括久思贤太守，待东山、一起苍生福。
唐李段，追芳躅。
横舟竹下凭青鹿。
庆生朝、称觞蔼蔼，履珠簪玉。
争奈回溪民望切，计日带牛佩犊。
便合早、秣驺脂毂。
圣眷处公犹未惬，俟朱幡、才下锋车趣。
符已兆，台星六。


rhythmic: 金缕词・贺新郎
author: 石麟
content:
欲上南楼寿。
记当年、祥占玉燕。
一阳生候。
今数书云犹七日，宫线未添刺绣。
便草就、寿词盈袖。
合捧金荷称鹤算，想华堂、剩醉眉春酒。
惭斐句，为觞侑。
功名八稚年方少。
自归来、陶庐蒋径，菊松为友。
轩筑易安栽花药，不坠家声五柳。
况满砌、芝兰争秀。
岁岁斑斓衣戏处，老人星、一点辉南斗。
顾对此，共长久。


rhythmic: 水调歌头
author: 石麟
content:
九叶仙茅秀，旬浃一阳生。
中山瑞气和暖，融作玉壶春。
昨夜洪临跨鹤，翌早绿华骖凤，今日岳生申。
须信神仙侣，引从降蓬瀛。
文中虎，寿中鹤，酒中鲸。
一门盛事相继，桥梓奋鹏程。
应羡华堂燕处，许大规摹涵养，大器晚方成。
醒後宫花句，伫看赋琼林。
 >> 
词牌介绍


rhythmic: 水调歌头
author: 石麟
content:
日暖唐宫绣，云绚鲁台观。
九叶仙茅方茂，瑞气霭中山。
逸老堂前戏彩，新抱玄孙弥月，红字写眉间。
八十庆公寿，添撇更成千。
寿中星，人中杰，酒中仙。
功名富贵，事业分付子孙贤。
赢得濠梁真乐，剩有陶园佳趣，杖屦日安闲。
第恐非熊兆，好事逼新年。
 >> 
词牌介绍


rhythmic: 满江红
author: 黄通判
content:
太守风流，管领尽、十分春色。
开藩了、万花妆就，舒长化国。
太白方观宫锦样，老人又现端门侧。
听螺州、千里沸观声，春无极。
龙种贵，蟾宫客。
熊轼彦，鱼书直。
更精神天赋，寒光停碧。
宝篆定膺铜狄数，金樽好按梁州拍。
待予环、赤映貂蝉，头方黑。
 >> 
词牌介绍


rhythmic: 念奴娇
author: 高子芳
content:
葱葱佳气，人都道、今日垂弧令旦。
怪得欢声如鼎沸，准拟华堂开宴。
三虎容仪，二乔态度，争捧金杯劝。
瑶池王母，何妨引领仙眷。
况有道骨仙风，灵丹秘决，钟鼎何心恋。
却笑玉阶轩冕客，难脱功名羁绊。
萧散陶篱，徜徉裴野，风月堪为伴。
拳拳祝颂，寿龄期等龟算。
 >> 
词牌介绍


rhythmic: 沁园春
author: 萧仲
content:
笑问鸥盟，所不同心，有如大江。
念渊明漫仕，虽轻斗粟，弦歌有得，难慕柴桑。
相业流芳，元枢新躅，拈作先生一瓣香。
长生酒，仗西风桂子，吹到河阳。
湘江。
笑绾铜章。
便好筑绵州六一堂。
看千年辽鹤，重归故里，一般明月，又上潇湘。
橐紫翻荷，官黄书诏，不待阴成蔽芾棠。
中书考，更侯封国，汤沐宁乡。
 >> 
词牌介绍


rhythmic: 洞仙歌
author: 熊德修
content:
洪崖仙裔，接武浮丘袂。
佩玉长裾下尘世。
东寻山水，独抱一琴来锦里。
不犯人间宫祉。
城山堂宇静，百丈楼高，湖海元龙浩然气。
初度启初筵，昼永堂垂，笙鹤铿、轰出云际。
问雅乐、何时献三雍，待汉殿明年，日长风细。
 >> 
词牌介绍


rhythmic: 满江红
author: 范飞
content:
律转黄钟，尧尚、零星一叶。
人尽道、当年此日，诞生豪杰。
我是君家门下士，三年屡献阳春雪。
更此行、骑鹤上扬州，恩稠叠。
君有子，文章伯。
君有女，夸才色。
更风流酝藉，东床佳客。
胥祝长生儿祝寿，玉杯举罢金杯接。
愿年年、长醉腊前梅，梅梢月。
 >> 
词牌介绍


rhythmic: 沁园春
author: 程和仲
content:
呼伯雅来，满进松精，致寿于公。
况富矣锦囊，吟边得句，森然武库，书里称雄。
亭长新封，亩宫雅趣，一笑侯王名位穹。
闲官守，任平章批抹，明月清风。
年年申庆桑蓬。
幸至节今晨恰又逢。
想霭霭其祥，瑞云兆，绵绵之算，线日增红。
一段文章，三千功行，名在长生宝中。
人间窄，待骖鸾驾鹤，上祝融峰。
 >> 
词牌介绍


rhythmic: 贺新郎
author: 咏槐
content:
绿长阶九。
近黄锺、薰晴爱日，渐添宫绣。
乾鹊檐头声声喜，催与东屏祝寿。
怪一点、星明南斗。
玉燕当年储瑞气，记垂弧、共醉蓬莱酒。
无杰语，为觞侑。
英风耿耿拿云手。
向青春、蟾宫已步，桂香盈袖。
却要诗书成曲，酝酿锦心绣口。
待匣里、青萍雷吼。
今日功名乘机会，笑谈间、首入英雄彀。
看父子，继蓝绶。
 >> 
词牌介绍


rhythmic: 渡江云
author: 陈梦协
content:
瑞云浓，缥缈弦月当庭，天香满院。
玉女传言，把真珠帘卷。
拥鹊桥仙，引江城子，醉蓬莱宴。
吹紫玉箫，唱黄金缕，按拍声声慢。
昼锦堂前，倾杯为寿，祝快活年，应天长远。
喜似娘儿，解称人心愿。
梦兰蕙芳，种宜男草，丹凤吟非晚。
更步蟾宫，宴琼林日，汉宫春暖。


rhythmic: 木兰花・玉楼春
author: 程节斋
content:
瑶池开宴後，问甚处、赋蟠桃。
有砌底芝兰，涧边苹藻，淑德方高。
闺中秀、林下气，是寻常空委蓬蒿。
相映鱼轩黄绶，行膺鸾锦金罗。
自惭半子误恩多。
所祝意如何。
愿台星旁映，寿星齐照，乐自陶陶。
芝田阆风何在，但从今、岁岁此高歌。
敬上一卮为寿，神仙九酝香醪。


rhythmic: 沁园春
author: 程节斋
content:
彼两髦，未几见兮，突而弁兮。
记昔年犀玉，奇资秀质，今朝簪佩，丰颊修眉。
满面春风，一团和气，发露胸中书与诗。
人都羡，是君家驹子，天上麟儿。
画堂人物熙熙。
会簪履雍容举庆宜。
看筮日礼宾，陈锺列俎，三加致祝，一献成仪。
绿鬓貂蝉，朱颜豸角，早有君臣庆会期。
荣冠带，看绶悬若若，印佩累累。
 >> 
词牌介绍


rhythmic: 水调歌头
author: 程节斋
content:
秋色正潇洒，佳气夜充闾。
人传好语，君家门左正垂弧。
毕万从来有後，释氏果然抱送，丹穴凤生雏。
未作汤饼客，先写弄獐书。
参军妇，贤相敌，古来无。
锺奇毓秀，应是积善庆之馀。
想见珠庭玉角，表表出群英物，我已预知渠。
他日容相顾，啼看定何如。
 >> 
词牌介绍


rhythmic: 沁园春
author: 程节斋
content:
自古人言，庆在子孙，端有由来。
看长庚孕李，昴星佐汉，福从人召，瑞自天开。
曾忆当年，乃翁熊梦，岂在区区春祀。
祗凭个、仁心积累，厚德栽培。
天工信巧安排。
试说与君当一笑哉。
记年时此际，嗷嗷万口，俾之粒食，活及婴孩。
岁始星周，事还好在，故遣麒麟出此胎。
何须问，是兴宗必矣，业广基恢。
 >> 
词牌介绍


rhythmic: 沁园春
author: 程节斋
content:
三百篇诗，三十六篇，以祈寿言。
惟上天所佑，锡之君子，中心岂弟，盖有仁存。
允矣我公，韦平世胄，学问于兹有本原。
临民处，看精神秋彻，气宇春温。
由来淑景中分。
第一日桑弧挂左门。
是赋受不凡，仁而宜寿，笑渠谄子，徒费辞繁。
命匪在天，算非由数，我只把公心地论。
从今去，管亟登槐棘，福遍乾坤。
 >> 
词牌介绍


rhythmic: 木兰花慢
author: 程节斋
content:
西风吹昨梦，直飞上、广寒宫。
见绛节霓旌，常娥延伫，玉立双童。
殷勤桂枝分付，却为言、当日有仙翁。
谪堕人间几载，只今恰挂桑蓬。
佳音未返碧楼空。
青鸟耗难通。
闻洞府已成，南州占断，皓月光风。
前期十日佳席，倩一言、为写此清衷。
三岛十洲佳致，奈何携近尘笼。


rhythmic: 水调歌・水调
author: 程节斋
content:
养气兼养勇，岂不丈夫哉。
何人刚欲斗力，谩向此间来。
莫论施身文绣，看取兼人胆谅，胸次尽嵬嵬。
独步登坛後，诸子尽舆台。
笑渠侬，身贲育，伎婴孩。
虚娇自恃，未识金德木鸡才。
始也旁观退听，少则直前交臂，智与力俱摧。
世有赏音者，为唱凯歌回。


rhythmic: 水调歌・水调
author: 程节斋
content:
都尉部千弩，旧事汉材官。
连拳一臂三石，夜半破阴山。
曾使中有扪足，造次摧坚挫锐，分白辱宠涓。
省括一机耳，人未识黄间。
锦为标，虽有戏，技为难。
疾飞两箭，兄弟齐夺姓名还。
虎帐有筹第一，龙榜预占双捷，底事足荣观。
未数蹶张辈，容易立朝端。


rhythmic: 贺新凉・贺新郎
author: 吴编修
content:
出处男儿事。
甚从前、说著渊明，放高头地。
点检柴桑无剩粟，未肯低头为米。
算此事、非难非易。
三十年间如昨日，秀才瞒、撰到专城贵。
饱共暖，已不翅。
旁人问我归耶未。
数痴年、平头六十，更须三岁。
把似如今高一著，更好闻鸡禁市。
总不似、长伸脚睡。
六月荷风芗州路，北螺山、别是般滋味。
今不去，视江水。


rhythmic: 八声甘州
author: 吴编修
content:
系酒船、夜入古江楼，浑莫辨西东。
叹从前眼底，一丁不识，四海曾空。
老去休休莫莫，谁识旧元龙。
尚解被襟去，赋大王雄。
回首演仙高处，问赤松无恙，舍子何从。
便不然学稼，犹有相牛翁。
小婆娑、东家故舍，也著侬、四下二之中。
芗州外溪风山月，鸥鹭盟同。


rhythmic: 摸鱼儿
author: 吴编修
content:
予何人、此何时节，驾言我欲行志。
青原煮豆然萁後，谁豢龙蛇赤子。
心为碎。
宽底是、翻疑又怕严底是。
吾方左计。
冷眼别人看，畏首畏尾，身复尚馀几。
陶元亮，自古真奇男子。
督邮尚若人耳。
秋风一曲柴桑路，新秫炊香正美。
黄鹄起。
见说道、山光潭影皆欢喜。
晴窗静倚。
还我向来高，仙人羽客，别有一天地。
 >> 
词牌介绍


rhythmic: 念奴娇
author: 赵龙图
content:
吾今老矣。
好归来、了取青山活计。
甲子一周馀半纪，谙尽人间物理。
婚嫁随缘，田舍粗给，知足生惭愧。
心田安逸，自然绰有馀地。
还是初度来临，葛巾野服，不减貂蝉贵。
门外风波烟浪恶，我已收心无累。
弟劝兄酬，儿歌女舞，落得醺醺醉。
满堂一笑，大家百二十岁。
 >> 
词牌介绍


rhythmic: 沁园春
author: 竹林亭长
content:
自笑生身，历事以来，垂六十年。
今浮湛闾里，半非识面，交游朋友，各色华颠。
富贵不来，少年已去，空见悠悠岁月迁。
虽然是，只壮心一点，犹自依然。
新阳又长天边。
人指似山间诗酒仙。
算胸次崔嵬，不胜百，笔端枯槁，难足千篇。
隐几杖藜，相耕听诵，聊看诸郎相後先。
馀何□，但读书煮茗，日晏高眠。
 >> 
词牌介绍


rhythmic: 满庭芳
author: 杨樵云
content:
只道空烟，又疑流水，依依却是行云。
了然相对，又是梦纷纭。
半面春风图画，黄金在、难铸昭君。
溪桥断，梅花晴雪，端的白三分。
真真。
难唤醒，三年抽藕，织得榴裙。
甚徘徊窥镜，交翼鸾文。
一片飞花来去，并刀快、翦取晴纹。
无情处，分明著眼，强半带春醺。
 >> 
词牌介绍


rhythmic: 水龙吟
author: 杨樵云
content:
多情不在分明，绣窗日日花阴午。
依依云絮，溶溶香雪，觑他寻路。
一滴东风，怎生消得，翠苞红栩。
被疏钟敲断，流莺唤起，但长记、弓弯舞。
定是相思入骨，到如今、月痕同醉。
教人枉了，若还真个，匆匆如此。
全未惺松，缬纹生眼，胡床犹据。
算从前、总是无凭，待说与、如何寄。
 >> 
词牌介绍


rhythmic: 小楼连苑・水龙吟
author: 杨樵云
content:
一枝斜堕墙腰，向人颤袅如相媚。
是谁翦取，断云零玉，轻轻妆缀。
不是幽人，如何能到，水边沙际。
又匆匆过了，春风半面，尽长把、重门闭。
只管相思成梦，道无情、又关乡意。
苍苔半亩，如今已是，鹿胎田地。
甚欲追陪，却嫌花下，翠环解语。
待何时月转，幽房醉了，不教归去。


rhythmic: 木兰花慢
author: 刘应雄
content:
梅妆堪点额，觉残雪、未全消。
忽春递南枝，小窗明透，渐褪寒骄。
天公似怜人意，便挽回、和气做元宵。
太守公家事了，何妨银烛高烧。
旋开铁锁粲星桥。
快灯市、客相邀。
且同乐时平，唱弹弦索，对舞纤腰。
传柑记陪佳宴，待说来、须更换金貂。
只恐出关人早，鸡鸣又报趣朝。


rhythmic: 锁窗寒・琐寒窗
author: 曾隶
content:
绣额云横，银钩月小，绿杨庭院。
疏明满幅，永昼未高卷。
爱空纹、巧匀曲波，弄晴日色花阴转。
任筛金影碎，轻敲檐玉，碍双飞燕。
凝见。
窗留篆影，六曲雕阑，翠深绛浅。
香风暗度，不隔娇松莺啭。
似无情、重雾下垂，嫩桃想像添笑脸。
望瑶阶、地双鸳，注金莲远。


rhythmic: 解连环
author: 黄水村
content:
凤楼倚倦。
正海棠睡足，锦香衾软。
似不似、雾阁云窗，拥绝妙灵君，霎时曾见。
屏里吴山，又依约、兽环半掩。
到教人觑了，非假非真，一种春怨。
游丝落花满院。
料当时、错怪杏梁归燕。
记得栩栩多情，似蝴蝶飞来，扑翻轻扇。
偷眼帘帷，早不见、画眉人面。
但凝红生半脸，枕痕一线。


rhythmic: 霓裳中序第一
author: 姜个翁
content:
园林罢组织。
树树东风翠云滴。
草满旧家行迹。
时听得声声，晓莺如觅。
愁红半湿。
煞憔悴、墙根堪惜。
可念我、飘零如此，一地送岑寂。
龟石。
当年第一。
也似老、人间风日。
馀葩选甚颜色。
羞拈江南，断肠词笔。
留春浑未得。
翻些入、啼鹃夜泣。
清江晚，绿杨归思，隔岸数峰出。


rhythmic: 满江红
author: 彭芳远
content:
愁满关山，又吹得、芦花雪深。
西楼外、天低水涌，龙挟秋吟。
回首人间无此曲，数峰江上落馀音。
似断云、飞絮两悠悠，何处寻。
江南路，晴又阴，声韵改，泪盈襟。
自中郎去後，羽泛商沈。
牛背斜阳添别恨，鸾胶秋月续琴心。
待醉骑、黄鹤度苍寒，霜满林。
 >> 
词牌介绍


rhythmic: 满江红
author: 戴山隐
content:
醉倚江楼，长空外、行云遥驻。
甚凄凉孤吹，含商引羽。
薄夜冷侵沙浦雁，老龙吟彻寒潭雨。
蓦凉飚、一阵卷潮来，惊飞去。
重欲听，知何处。
谁为我，胡床据。
谩寻寻觅觅，凝情如许。
旧日山阳空有恨，杏花明月今谁赋。
恐凭阑、人有爱梅心，空愁伫。
 >> 
词牌介绍


rhythmic: 摸鱼儿
author: 李裕翁
content:
计江南、许多风景，繁华只在晴昼。
些儿淡沲冲融意，到处粘花著柳。
疏雨後。
更艳艳绵绵，泼眼浓如酒。
飞浮宇宙。
但借日浮香，随烟著物，巧笔画难就。
惆怅处，曾记苏堤携手。
十年惊觉回首。
苍埃霁景成阴晦，湖水湖烟依旧。
凝望久。
问燕燕莺莺，识此年华否。
长门别有。
脉脉断肠人，柔情荡漾，长是为伊瘦。
 >> 
词牌介绍


rhythmic: 忆旧游
author: 龙端是
content:
问南楼月色，十载相疏，何似今宵。
旧雨菰蒲国，想波光雁影，远撼沅潇。
拟苏堤上杨柳，烟碧为谁摇。
叹庾扇尘深，胡床梦浅，翠减香销。
迢迢。
谩回首，记酹酒江山，曾共金镳。
暮色沈西垒，几狂朋来往，舟叶招招。
浩歌拍手归去，风月两长桥。
算此会何时，刘郎去後多嫩桃。


rhythmic: 齐天乐
author: 萧东父
content:
扇鸾收影惊秋晚，梧桐又供疏雨。
翠箔凉多，绣囊香减，陡觉簟冰如许。
温存谁与。
更禁得荒苔，露蛩相诉。
恨结愁萦，风刀难翦几千缕。
闲思前事易远，怅旧欢无据，月堕湘浦。
软玉分，腻云侵枕，犹忆喷兰低语。
如今最苦。
甚怕见灯昏，梦游间阻。
怨杀娇痴，绿窗还嚏否。
 >> 
词牌介绍


rhythmic: 凤凰台上忆吹箫
author: 吴元可
content:
更不成愁，何曾是醉，豆花雨後轻阴。
似此心情自可，多了闲吟。
秋在西楼西畔，秋较浅、不似情深。
夜来月，为谁瘦小，尘镜羞临。
弹筝，旧家伴侣，记雁啼秋水，下指成音。
听未稳、当时自误，又况如今。
那是柔肠易断，人间事、独此难禁。
雕笼近，数声别似春禽。
 >> 
词牌介绍


rhythmic: 杨州慢
author: 吴元可
content:
露叶犹青，岩花迟动，幽幽未似秋阴。
似梅风带溽，吹度长林。
记当日、西廊共月，小屏轻扇，人语凉深。
对清觞，醉笑醒颦，何似如今。
临高欲赋，甚年来、渐减狂心。
为谁倚多才，难凭易感，早付销沈。
解事张郎风致，鲈鱼好、归听吴音。
又夜阑闻笛，故人忽到幽襟。


rhythmic: 永遇乐
author: 李太古
content:
玉砌标鲜，雪园风致，似曾相识。
蝉锦霞香，乌丝云湿，吹渴蟾蜍滴。
青青白白，关关滑滑，寒损铢衣狂客。
尽声声、不如归去，归也怎生归得。
含桃红小，香芹翠软，惆怅宜城山色。
百折浮岚，几湾流水，那一些儿直。
落花情味，露花魂梦，蒲花消息。
抚纤眉，织乌西下，为君凝碧。
 >> 
词牌介绍


rhythmic: 西湖月
author: 黄子行
content:
湖光冷浸玻璃，荡一饷薰风，小舟如叶。
藕花十丈，云梳雾洗，翠娇红怯。
壶觞围坐处，正酒吹波红映颊。
尚记得、玉臂生凉，不放汗香轻浃。
人小摘墙榴，为碎掐猩红，细认裙褶。
旧游如梦，新愁似织，泪珠盈睫。
秋娘风味在，怎得对银生笑靥。
消瘦沈约诗腰，彷佛堪捻。


rhythmic: 西湖月
author: 黄子行
content:
初弦月挂林梢，又一番西园，探梅消息。
粉墙朱户，苔枝露蕊，淡匀轻饰。
玉儿应有恨，为怅望东昏相记忆。
便解、飞入云阶，长伴此花倾国。
诗腰瘦损刘郎，记立马攀条，倚阑横笛。
少年风味，拈花弄蕊，爱香怜色。
扬州何逊在，试点染吟笺留醉墨。
谩赢得、疏影寒窗，夜深孤寂。


rhythmic: 贺新郎
author: 黄子行
content:
开遍寒梅萼。
正东皇、排酥砌玉，幻成楼阁。
十万琼琚仙女队，来趁春光游乐。
向醉里、玉簪轻落。
零乱不知何处去，甚人间、一夜东风恶。
吹起在，画檐角。
参差向晓森如削。
似吴姬、妆残粉指，向人垂著。
好似西园春笋瘦，红锦儿乍剥。
且莫遣、儿童敲却。
拟办羔儿香瓮酒，唤刘叉、来醉尊前约。
吟好句，再描摸。
 >> 
词牌介绍


rhythmic: 满江红
author: 黄子行
content:
津鼓匆匆，犹记得、故人相送。
春江上、鸟啼花影，马嘶香。
情逐阳关金缕断，泪和杨柳春丝重。
算别来、几度月明时，相思梦。
山万垒，愁眉耸。
春一点，归心动。
问风俦月侣，有谁游从。
百里家山明日到，一尊芳酒今宵共。
任楼头、吹尽五更风，梅花弄。
 >> 
词牌介绍


rhythmic: 花心动
author: 黄子行
content:
谁倚青楼，把谪仙长笛，数声吹裂。
一片乍零，千点还飞，正是雨晴时节。
水晶帘外东风起，卷不尽、满庭香雪，画阑小，斜铺乱，翠苔成缬。
袅袅馀香未歇。
空怅望音尘，两眉愁切。
翠袖泪乾，粉额妆寒，此恨有谁同说。
江南春信无痕迹，馀情在、冷烟残月。
梦魂远，兰灯伴人易灭。


rhythmic: 齐天乐
author: 龙紫蓬
content:
雨帘云栋重寻处，青红半空飞去。
槛影侵鸥，檐光送雁，摇荡秋容千里。
歌珠舞翠。
怎禁得无情，一江流水。
可是西山，半眉新绿向人觑。
千年留下剩赏，尽登临无限，须付才思。
坏堞闲愁，危樯往恨，欲拍阑干无路。
新碑旧记。
更今古匆匆，一番兴废。
立尽斜阳，共谁评半语。
 >> 
词牌介绍


rhythmic: 渡江云
author: 萧允之
content:
蔷薇开欲谢，峭寒渐少，轩槛俯晴沙。
先来愁未了，又听一声，新阕落渔家。
徘徊伫立，似玉笛、三弄昭华。
春昼长、暗怀谁写，戏墨乱翻鸦。
吁嗟。
诗情犹隽，酒兴偏豪，记南楼月下。
曾共乐、沈烟绮席，烛影窗纱。
香秀色知何处，甚忘却、堤柳汀葭。
空惆怅，无人共采苹花。


rhythmic: 满江红
author: 萧允之
content:
冷逼疏帘，浑不似、今春寂寞。
风雨横，赏心欢事，总如云薄。
柳眼花须空点缀，莺情蝶思应萧索。
但绕庭、流水碧潺潺，车音邈。
怀往事，孤素约。
酒未饮，愁先觉。
甚中年滋味，共谁商略。
芳草易添闲客恨，垂杨难系行人脚。
谩几回、吟遍夕阳红，阑干角。
 >> 
词牌介绍


rhythmic: 琐窗寒
author: 萧允之
content:
细雨收尘，轻寒弄日，柳丝掠道。
桃边杏处，犹记玉骢曾到。
对东风、回首旧游，香销艳歇无音耗。
怅佳人、有约难来，绿遍满庭芳草。
愁抱。
沈吟久，翠珥金钿，为何人好。
回文细字，尘暗当年纤缟。
倚阑干、斜阳又西，欢期易失春易老。
待何时、再觅珍丛，共把清尊倒。
 >> 
词牌介绍


rhythmic: 洞仙歌
author: 段宏章
content:
一庭晴雪，了东风孤注。
睡起浓香占窗户。
对翠蛟盘雨，白凤迎风，知谁见、愁与飞红流处。
想飞琼弄玉，共驾苍烟，欲向人间挽春住。
清泪满檀心，如此江山，都付与、斜阳杜宇。
是曾约梅花带春来，又自共梨花，送春归去。
 >> 
词牌介绍


rhythmic: 满庭芳
author: 刘贵翁
content:
宫鸟西飞，杨花北去，春风飘向伊谁。
盈盈小小，轻薄不堪肥。
天付风流到骨，消不尽、流落青池。
谁知道，踏歌朝暮，痴绝待渠归。
，春似酒，日痕生绀，裙色明漪。
笑东家西沼，到处依依。
同是东风种得，独无据，飘泊年时。
青梅落，水光帘影，小翠立横枝。
 >> 
词牌介绍


rhythmic: 水龙吟
author: 黄霁宇
content:
丽华一握青丝，金珠粟粟香环里。
春窥绮阁，新妆风舞，铢衣如碎。
翠凤苍虬，骑来下界，蝶惊蜂避。
甚三生富贵，垂垂晓露，犹凝满身珠翠。
谁共那人结发，问何时、蹇修为理。
对花一笑，香茸易翦，碎金难缀。
半点芳心，乱愁如织，缕丝传意。
倩东皇、拂拭新条，更与作、来生计。
 >> 
词牌介绍


rhythmic: 齐天乐
author: 刘天迪
content:
瑞麟香软飞瑶席，吟仙笑陪欢宴。
桐影吹香，梅阴弄碧，一味微凉堪荐。
停杯缓劝。
记罗帕求诗，琵琶遮面。
十载扬州，梦回前事楚云远。
人生总是逆旅，但相逢一笑，如此何限。
采石宫袍，沈香醉笔，何似轻衫小扇。
流年暗换。
甚新雨情怀，故园心眼。
明日西江，斜阳帆影转。
 >> 
词牌介绍


rhythmic: 一萼红
author: 刘天迪
content:
拥孤衾，正朔风凄紧，毡帐夜生寒。
春梦无凭，秋期又误，迢递烟水云山。
断肠处、黄茅瘴雨，恨骢马、憔悴只空还。
揉翠盟孤，啼红怨切，暗老朱颜。
堪叹扬州十里，甚倡条冶叶，不省春残。
蔡琰悲笳，昭君怨曲，何预当日悲欢。
谩赢得、西邻倦客，空惆怅、今古上眉端。
梦破梅花，角声又报春阑。


rhythmic: 满江红
author: 张半湖
content:
新绿池塘，一两点、荷花微雨。
人正静，桐阴竹影，半侵庭户。
枕未圆蝴蝶梦，隔窗时听幽禽语。
卷沙帏、随意理琴丝，黄金缕。
鲛绡扇，轻轻举。
龙涎饼，微微炷。
向水晶宫里，坐消袢暑。
剥啄谁敲棋子响，莺儿林里惊飞去。
最好是、活水瀹新茶，醒春醑。
 >> 
词牌介绍


rhythmic: 扫花游・扫地游
author: 张半湖
content:
柳丝曳绿，正豆雨初晴，水天朱夏。
石榴绽也。
看猩红万点，倚亭榭。
锁闼深中，料想酒阑歌罢。
日将下。
是那处藕花，香胜沈麝。
窗外风竹打。
似戛玉敲金，送声潇洒。
共观古画。
唤石鼎烹茶，细商幽话。
宝鸭烟消，天外新蟾低挂。
凉无价。
又丁东、数声檐马。


rhythmic: 念奴娇
author: 刘景翔
content:
甚情幻化，似流酥围暖，酣春娇寐。
不数锦篝烘古篆，沁入屏山沈水。
笑吐丁香，紫绡衬粉，房列还同蒂。
翠球移影，媚人清晓风细。
依约玉骨盈盈，小春暖逗，开到灯宵际。
疑是九华仙梦冷，误落人间游戏。
比雪情多，评梅香浅。
三白还堪瑞。
尘缘洗尽，醒来还又葱翠。
 >> 
词牌介绍


rhythmic: 摸鱼儿
author: 周伯阳
content:
又匆匆、月鞭露镫，梅花江上归路。
海图破碎来时线，何似彩衣低舞。
风雪暮。
正望断青山，一发云横处。
浩歌独举。
便想见迎门，牵衣儿女，总是旧眉妩。
阳关曲，挥洒紫薇花露。
妙音清远高古。
经寒杨柳休轻折，摇动一溪霜雾。
邯郸步。
笑布袜青鞋，去住知何许。
汀鸥沙鹭。
若问我重来，明年有约，今日是前度。
 >> 
词牌介绍


rhythmic: 春从天上来
author: 周伯阳
content:
浩荡青冥。
正凉露如洗，万里虚明。
鼓角悲健，秋入重城。
彷佛石上三生。
指蓬莱云路，渺何许、月冷风清。
倚南楼、一声长笛，几点残星。
西风旧年有约，听候蛩语夜，客里心惊。
红树山深，翠苔门掩，想见露草疏萤。
便乘风归去，阑干外、河汉西倾。
笑淹留，划然孤啸，云白天青。


rhythmic: 尉迟杯
author: 尹公远
content:
冰弦语。
在竹树、院落深深处。
当年野草闲花，何许浮云飞絮。
征鸿止止，纵汗漫、游人远回顾。
迟琼楼、五色帘开，唤醒玄鹤飞舞。
何事梦断湖山，尚九里松声，八月潮怒。
三十年馀池台泪，应不为、花奴羯鼓。
想天上、群仙老矣，甚比似、人间更愁苦。
倩画阑、留住西风，莫教愁入云去。


rhythmic: 齐天乐
author: 尹公远
content:
江湖千里秋风客，翩然白云黄鹄。
石鼎烟霏，篆书红湿，随处菊香泉绿。
幅巾野服。
尽扫叶开门，抱琴听瀑。
何事蓬壶，归来独待海涛陆。
卢鸿旧时隐处，想斜阳草树，水榭云屋。
麈尾玄玄，笔花语语，剪尽雨窗残烛。
黄庭误读。
且东老留诗，采和歌曲。
後日重寻，洞天三十六。
 >> 
词牌介绍


rhythmic: 摸鱼儿
author: 李天骥
content:
又何须、向明还灭，寒花点缀孤影。
玉龙度海吹鱼浪，烟淡宝钗横鬓。
斜又整。
是虫滴骊珠、两两相交颈。
夜长人静。
恁玉果低抛，金钱暗卜，此意有谁领。
欢娱事，料想凭伊先应。
帕绡新泪独凝。
银篦未忍轻挑下，只恐暗风吹烬。
重记省。
怕莫是、明朝有个青鸾信。
怎知无定。
算只解窥人，人孤影只，成瘦又成病。
 >> 
词牌介绍


rhythmic: 忆旧游
author: 刘应几
content:
记铜驼载酒，翠陌吹箫，曾听相呼。
不尽离离意，觉柔肠如剪，立马踟蹰。
人生似此苍鬓，禁得几声疏。
想怨入秋深，愁随天远，满目平芜。
音书未曾寄，正人在燕台，忘却回车。
奈菰蒲旧地，山空木落，霜老泉枯。
月明仙掌何处，转首失栖乌。
待说与云间，潇湘近日风卷湖。


rhythmic: 木兰花慢
author: 周孚先
content:
访梅江路远，喜春在、剑川湄。
正雁碛云深，渔村笛晚，茸帽斜。
旧游不堪回首，更文园、多病减腰围。
惟有秋娘声价，风流仍似前时。
依稀壁粉旧曾题。
烟草半凄迷。
叹单父台荒，黄公垆寂，难觅佳期。
谁家歌楼催雪，遣夜来、风雨紧些儿。
醉後唾壶敲缺，龙光摇动晴漪。


rhythmic: 念奴娇
author: 彭泰翁
content:
九华惊觉，又偷承雨露，羞匀春色。
岸蓼汀苹成色界，未必天香人识。
粉脂凝，霜销雾薄，娇颤浑无力。
黄昏月掩，山城那更闲笛。
应是未了尘缘，重来迟暮，草草西风客。
莺燕无情庭院悄，愁满阑干苔积。
宫锦尊前，霓裳月下，梦亦无消息。
嫣然一笑，江南如此风日。
 >> 
词牌介绍


rhythmic: 忆旧游
author: 彭泰翁
content:
玉环扶浅醉，翠袖笼寒，香汗初融。
昨夜残妆在，最难胜珠络，都沁铅红。
朝云低护深约，蜂蝶不知踪。
奈燕子情多，斜飞轻触，泪洒羞容。
重逢。
记前度，解翦烛调笙，踏月鸣骢。
风入人间远，待尘缘洗尽，飞凌空。
丁宁为我留住，携酒寿东风。
便花谱重修，高堂再赋疑梦中。


rhythmic: 拜星月慢
author: 彭泰翁
content:
雾觚棱，尘侵团扇，恨满哀弹倦理。
控雨笼云，共闲情孤倚。
敛娥黛、怕似流莺历历，惹得玉销琼碎。
可惜阑干，但苔花沈穗。
算天音、不入人间耳。
何人谩、损青山泪。
不是旧谱都忘，厌新腔娇脆。
多生不得丹青意，重来又、花锁长门闭。
到夜永、笙鹤归时，月明天似水。


rhythmic: 水龙吟
author: 曾允元
content:
日高深院无人，杨花扑帐春云暖。
回文未就，停针不语，绣床倚遍。
翠被笼香，绿鬟坠腻，伤春成怨。
尽云山烟水，柔情一缕，又暗逐、金鞍远。
鸾佩相逢甚处，似当年、刘郎仙苑。
凭肩後约，画眉新巧，从来未惯。
枕落钗声，帘开燕语，风流云散。
甚依稀难记，人间天上，有缘重见。
 >> 
词牌介绍


rhythmic: 月下笛
author: 曾允元
content:
又老杨花，浮萍点点，一溪春色。
闲寻旧迹。
认溪头、浣纱碛。
柔条折尽成轻别，向空外、瑶簪一掷。
算无情更苦，莺巢暗叶，啼破幽寂。
凝立。
阑干侧。
记露饮东园，联镳西陌。
容销鬓减，相逢应自难识。
东风吹得愁似海，谩点染，空阶自碧。
独归晚，解说心中事，月下短笛。


rhythmic: 齐天乐
author: 曾允元
content:
碧梧枝上占秋信，微闻雨声还惬。
虹影分晴，云光透晚，残日依依团。
阑干一霎。
又长笛归舟，乱鸦荒堞。
两鬓西风，有人心事到红叶。
娇莲相对欲语，奈莲茎有刺，愁不成折。
天上欢期，人间巧意，今夜明河如雪。
新宽带结。
想宝篆频温，翠奁低揭。
雾湿云鬟，浅妆深拜月。
 >> 
词牌介绍


rhythmic: 沁园春
author: 朱元夫
content:
心上浮香，轩前度影，约久传梅。
奈月意风情，枝南枝北，云婚雨嫁，年去年来。
几望溪桥，屡肥芳信，历尽冰霜春自回。
朝来报，报梢头儿女，并蒂花开。
佩环飞下妆台。
喜今度佳期不用催。
羡行李三千，金屏翠幄，仙姿第一，玉骨琼腮。
雌蝶纷纷，雄蜂逐逐，争道工为使与媒。
翁知麽，有西楼过雁，暗为徘徊。
 >> 
词牌介绍


rhythmic: 壶中天・念奴娇
author: 朱元夫
content:
人生有酒，得闲处、便合开怀随意。
况对寿、龟仙鹤舞，犹直壶天一醉。
蚕麦江村，梅霖院落，立夏明朝是。
樽前回首，去年四月十二。
依旧洛里吟窝，华台书隐，心事无怀氏。
偃鼠醯鸡空扰扰，海月天风谁寄。
珠璧祯祥，斗牛光景，预可占斯世。
先生出否，明年方六十岁。


rhythmic: 沁园春
author: 邵桂子
content:
知是今年，一冬较暖，开遍梅花。
有一朵妖娆，塘之东畔，东君爱惜，云幕低遮。
小萼微红，香腮傅粉，把寿阳妆取自夸。
谁知道，忽移来秀水，深处人家。
清香扑透窗纱。
渐仙李华无等差。
这冰姿一样，玉颜双好，月明静夜，疏影横斜。
传语曹林，须将止渴，结子今番早早些。
梅自笑，嗔贺新郎曲，待拍红牙。
 >> 
词牌介绍


rhythmic: 贺新郎
author: 邵桂子
content:
新雨黄花路。
看清江、旌旗千骑，使君东去。
万里归来城头角，吹彻家山旧处。
惜洲鹭、留君不驻。
白发遗民壶觞语，笑浣花邻里来襦裤。
夸见早，恨来暮。
故人只在山中住。
记年时、肠断相望，天风海雨。
满鬓星星华发少，君鬓尚今青否。
休夸说、神仙官府。
玉笥平生清入梦，会有时、乘兴携吾侣。
就君醉，为君舞。
 >> 
词牌介绍


rhythmic: 满江红
author: 邵桂子
content:
离却京华，到这里、二千八百。
穷醋大、齐齐整整，岂无贷揭。
随地平章花与柳，为天评品风和月。
只留得、一管钝毛锥，一丸墨。
初不是，丝绵帛。
又不是，茶盐铁。
更有苏州破砚，兔园旧册。
一领征衣半尘土，两头箬笠几风雪。
问栏头、直得几多钱，从头说。
 >> 
词牌介绍


rhythmic: 百字令・念奴娇
author: 邵桂子
content:
三年幕画，是小试相业，桐阴相谱。
协暂拥容心似佛，春在螺山螺浦。
白玉无瑕，黄扉倚重，一府中流柱。
箫然锦满，扁舟明日归去。
此去南北才名，看青云隐驾，玉阶徐步。
共说荆州老长史，宰相须还他做。
沙路星明，甘棠人远，无计攀辕住。
薰香三祝，苍生正望霖雨。


rhythmic: 贺新郎
author: 彭子翔
content:
一点阳春小。
傍妆台、梅梢粉嫩，桃花红透。
合卺樽前人笑语，银烛两行红补。
云正暖、流苏香兽。
金屋阿娇元共贮，待玄霜、杵就方成偶。
□□□，□□□。
西园扑蝶春风早。
看浮花、浪蕊飞尽，娟娟闺秀。
柳带菖蒲堪绾结，只绾同心未就。
算今夜、心都同了。
待阙鸳鸯情似海，锦衾温、说到鸡声晓。
头白也，镇相守。
 >> 
词牌介绍


rhythmic: 木兰花慢
author: 彭子翔
content:
仙家春不老，谁说到、牡丹休。
算蛮柳樊樱，怎生了得，白傅风流。
枝头。
梅实好，奈绿阴、庭户不禁愁。
幸有琴中凤语，能通镜里鸾求。
锵。
杂佩下瀛洲。
宝紫烟浮。
望兰情红盼，三生曾识，一见如羞。
绸缪。
从今偕老，似柳郎、无负碧云秋。
莫倚回文妙手，放教远觅封候。


rhythmic: 千秋岁
author: 彭子翔
content:
重阳来未。
谁领黄花意。
斟玉醑，歌金缕。
云山笼瑞彩，风月溶清气。
北山顶，寿星一点光无际。
六十今朝是。
甲子从头起。
堂堂去，千千岁。
是非华表鹤，深浅蓬莱水。
翁不管，年年先共黄花醉。
 >> 
词牌介绍


rhythmic: 声声慢
author: 彭子翔
content:
萸房初荐，橙子新槎。
菊松图下捧金荷。
看翁将息，後生似、去年些。
更眼前、稚子又多。
鬓绿颜酡。
对花醉、把花歌。
熙宁安乐好行窝。
佳辰虽异，翁此兴、不输他。
更如何、欢喜也呵。
 >> 
词牌介绍


rhythmic: 暗香
author: 彭子翔
content:
停云望极。
问秀溪何似，英溪风月。
劫火灰飞，又见雕檐照寒碧。
何事归来归去，似熙载、江南江北。
还又向、殊乡初度。
故乡人，却为客。
是则。
家咫尺。
不是有、莼羹鲈堪忆。
从心时节。
消得山阴几双屐。
莫把放翁笑我，又似忆、平泉花石。
篱菊老，梅枝亚，不归怎得。
 >> 
词牌介绍


rhythmic: 醉蓬莱
author: 百兰
content:
怪柳吟翻雪，梅笑冲寒，郁葱如彩。
还是瑶池，宴神俦侣。
罗幕轻掀，绣帘低揭，按霓裳宫羽。
宝炷熏浓，佩环声颤，凤飞鸾舞。
犹记年时，玉箫吹彻，并驾萧郎，共骖赢女。
旋捧麒麟，种旧家前武。
政了摘星天上，早约个、嫦娥住。
妆点华堂，双扶醉玉，黑颠如许。


rhythmic: 满庭芳
author: 百兰
content:
有分非难，是缘终合，采来还换须臾。
少年培植，春意已敷腴。
毕竟花多驻果，坚牢是、蚌老生珠。
君知否，今番定也，颠不破。
遥知纷瑞霭，十分郎罢，黄溢眉须。
便何妨燕喜，剩卖欢娱。
况侍北堂难老，庭阶映、玉树森如。
金荷劝，从教酩酊，扶醉看孙株。
 >> 
词牌介绍


rhythmic: 雨中花・夜行船
author: 百兰
content:
斗云山，挨排烟水，六丁午夜文移。
道滁翁孙子，欲寄游嬉。
高趁鹜霞舒啸，低群鸥鹭忘机。
牢笼两下，楼乘汗漫，桥枕清漪。
灞陵吟畅，岳阳登览，百色都副襟期。
还好是、行天马渡，探月人归。
倚柱荷香扑面，凭栏桂影侵衣。
索梅无便，春风不碍，容我追随。


rhythmic: 水调歌头
author: 魏顺之
content:
人世斗南瑞，天上璧东星。
谁分佳种，锺作间世玉麒麟。
本是南阳相种，来应瑞龙间气，试听即英声。
若问贤相敌，君去问参军。
质金浑，标玉立，气冰清。
梅花时候，结子便可鼎调金。
人谓丹山苞凤，天产渥洼骏骨，德毓窦家椿。
来作汤饼客，何幸厕嘉宾。
 >> 
词牌介绍


rhythmic: 贺新郎
author: 伍梅城
content:
甲子头春雨。
知老天、净冼荆扬，十年烟雾。
夜半堕中星一颗，飞下五云深处。
帝亲敕、六丁呵护。
须信斯人为世瑞，非人龙、定是文中虎。
关世道，系天数。
此儿殊怕人惊顾。
况当家、廷评为祖，大中为父。
料想廷评公一笑，笑对大中共语。
应自把、小程夸取。
会见九州熙白日，做状元、宰相荣门户。
年正少，四亲具。
 >> 
词牌介绍


rhythmic: 贺新郎
author: 伍梅城
content:
梦到天宫里。
见长庚星颗，忽自月边飞至。
直奏玉皇金阙道，臣已五年于此。
今亦欲、过宫一次。
福禄寿星齐赞叹，过宫时、须过廉泉位。
帝首肯，从他意。
朝来鹊送帘前喜。
闻廉泉、似是紫岩，螟蛉兄子。
是子南轩人物祥，功业行看相似。
岂同祖、同闻而已。
细把所闻详所梦，想天文、实应人间事。
况真是，长庚李。
 >> 
词牌介绍


rhythmic: 最高楼
author: 伍梅城
content:
知君久，勘破利名关。
未老得先闲。
今年最喜吟身健，生朝更觉酒肠宽。
且随宜，将秫种，买花看。
门外吏、催科无一迹。
窗下客、谈诗常经日。
儿玉树，弟金兰。
华堂举案齐眉乐，锦天歌客笑声欢。
问何如，福东海，寿南山。


rhythmic: 醉蓬莱
author: 伍梅城
content:
倚东风笑问。
落红啼，清明来未。
小雨弄晴，做轻寒天气。
南极光中，五云深处，人庆千秋岁。
翡翠屏间，琉璃帘下，彩衣明媚。
九老风流，五候家数，如此乾坤，有人如此。
天正烦君，作江南一瑞。
世上今秦，山中古晋，尽不经吾意。
但要牡丹，年年今日，伴人沈醉。


rhythmic: 摸鱼儿
author: 伍梅城
content:
极知君、腰骑鹤，此心与水相似。
梧桐叶上黄昏雨，恨杀无情流水。
滔滔地。
今日大江头，明日人千里。
君思往事。
两袖淮云，一轮明月，要亦寻常耳。
君去也，我亦扁舟东矣。
尊前何惜同醉。
五年未老君犹健，五十行当富贵。
书频寄。
报王粲、何时可决荆州计。
俱胝一纸。
更细算何时，五星同会，天下太平未。
 >> 
词牌介绍


rhythmic: 贺新郎
author: 伍梅城
content:
上界神仙府。
谁移来、登瀛堂畔，五云深处。
江水一弓山万朵，竹外梅花千树。
看都入、高人庭户。
南北两厅相对起，要门前、便是浮岚路。
依暖翠，开吟圃。
莺迁喜奉高堂母。
向销金帐下，坐看秦歌赵舞。
唐宋几年名阀阅，到此步高一步。
君听取，邦人庆语。
多少朱门随世化，独眼前、突兀新如许。
真个是，擎天柱。
 >> 
词牌介绍


rhythmic: 贺新郎
author: 丁几仲
content:
喜溢蟾宫梦。
起推衣、平章宝桂，湿鸦飞动。
果报佳音传络秀，丹穴雏生彩凤。
想孔释、亲来抱送。
不羡徐卿秋水澈，试闻声、识破真英种。
培杞梓，待时用。
当年绛帐承新宠。
问何如归来，碧荷香重。
都是刘郎看承处，多少温柔从臾。
会起我嘉宾钦竦。
左氏公羊，从初所学，看家传、声誉今腾涌。
拚醉舞，与谁共。
 >> 
词牌介绍


rhythmic: 百字谣・念奴娇
author: 禅峰
content:
中秋近也，正于门瑞气，葱葱时节。
隔岁维熊占吉梦，今夕天生英杰。
仙籍流芳，瑞龙毓秀，应是非凡骨。
诗书勋业，妙龄行见英发。
好是日满三朝，剩陈汤饼，投辖留宾客。
玉果犀钱排绮宴，窈窕歌珠舞雪。
枕玉凉时，屏山深处，好事权休说。
小蛮杨柳，迩来还可攀折。


rhythmic: 沁园春
author: 李团湖
content:
六桂传家，三槐植庭，箕裘大儒。
甚二郎意气，似同稷契，一时庆会，致主唐虞。
百揆登庸，双亲未老，此乐人间还有无。
那堪更、有棣华，听履亨衢。
朝来天上传呼。
便写作、衣冠盛事图。
有声容备乐，传宣锡动，充庭牲饩，簇拥欢娱。
整顿乾坤，巩安宗社，亦有臣功如此乎。
中书考，愿年年此日，春满蓬壶。
 >> 
词牌介绍


rhythmic: 满江红
author: 黄诚之
content:
五岳三光，锺秀气、笃生人杰。
天付与、心肠锦绣，精神冰雪。
姓字早登龙虎榜，文书夜直丝纶阁。
谢君王、特地掇鸾坡，来闽粤。
几千顷，恩波阔。
十万户，欢声浃。
看致君尧舜，归班夔契。
淡笑扫清沙漠净，弥缝补就苍天缺。
愿年年、长醉腊前春，梅梢月。
 >> 
词牌介绍


rhythmic: 洞仙歌
author: 熊子默
content:
春逢花好，一笑长相见。
令似当年徊仙苑。
况歌翻桃叶，香绕莱衣，须信道，人与千秋共远。
不妨留绛节，看即沙堤，玉笋班高侍金辇。
问人间、缘底事，犹欠河清，须妙手、鸿钧一传。
待整顿乾坤、却归来，唤舞鹤翔云，洞天游伴。
 >> 
词牌介绍


rhythmic: 水调歌头
author: 陈惟哲
content:
近畿贤太守，陆地隐神仙。
功高玉记，名通紫府自长年。
拂拭壶中光景，游戏人间风月，富贵本青毡。
十载五分牧，惠泽浸江天。
把文章，做勋业，德才全。
龟峰堂上，满城和气入歌筵。
春在百花庭院，坐拥十眉珠翠，寿酒吸长川。
来岁称觞处，稳向凤池边。
 >> 
词牌介绍


rhythmic: 摸鱼儿
author: 欧阳朝阳
content:
正当绂麟时候，秋香还弄清晓。
双旌五马人间贵，千里共腾欢笑。
人未老。
看绿鬓朱颜，赢得花簪帽。
兽炉篆袅。
听檀板轻敲，歌珠一串，依约似蓬岛。
青云步，九万论程未了。
芹宫多世仪表。
提封晋郡重拈出，留样他年称好。
书上考。
怕种满棠阴，丹诏催归早。
安期献枣。
对鹤健丹香，龟轻莲叶，起舞醉清。
 >> 
词牌介绍


rhythmic: 贺新郎
author: 碧虚
content:
兖兖登台阁。
问诸公、谁讲谁明，诗书礼乐。
前日毕星光焰里，有一濂渠伊洛。
被翠玉、江山占却。
天下国家多少事，好人才、半刺东南角。
当路者，欠商确。
寿杯端拜深深酌。
把寻常、祝颂芜词，一时删削。
引饮莱公同鼎轴，共定渊一著。
二百载、无人能学。
文简毕公真事业，非先生之托谁之托。
龟鹤舞，蛟龙跃。
 >> 
词牌介绍


rhythmic: 琐寒窗
author: 彭正大
content:
千里儒流，称觞此际，梅花三度。
书台最上，健羡一翁如许。
问吴江、别来旧人，当时折柳凭谁语。
但春在芹宫，芳滋兰畹，一帘今雨。
凭阑、凝望处。
有绿水青山，乾坤付与。
百年家谱，曾是斯文宗主。
世间好景相寻，墨客骚人为伴侣。
待西风、桂子重开，又步青云去。


rhythmic: 庆长春・念奴娇
author: 铁笔翁
content:
有洒如渑，便开怀痛饮，我歌君拍。
世事轮云都莫问，只要颜红鬓黑。
鹂燕风清，鸳鸯水暖，打当生申节。
薰风来也，几人感戴翁德。
好是驾海胸襟，屠龙手段，一笑乾坤窄。
门外尘涛三百尺，不博剡溪一雪。
绿幕红围，妙歌细舞，且醉三千客。
问翁年纪，广成千有二百。


rhythmic: 醉蓬莱
author: 刘性初
content:
喜首夏清和，槐绿成阴，榴红正朵。
仙鹤翩跹，来致千秋贺。
南极长明，後天不老，瑞霭浮青琐。
满树蟠桃，瑶池捧献，一年一颗。
好敞亭台，胜添花柳，时醉时歌，时行时坐。
受用黄庭，宝熟丹田火。
晓对青山，日吟白发，尽功名江左。
戏彩亭边，陶陶自得，有何不可。


rhythmic: 齐天乐
author: 刘学颜
content:
红冈小塔枫林路，曾见承平歌舞。
舞罢人归，月斜影转，重见郎官星度。
乡关境土，又二十馀年，桑麻深露。
说与闾巷，少年知得当时否。
如今苍颜白发，问耕聊尔耳，依稀农圃。
父老吾伊，深山鸡黍，谁念乱离父母。
村南昼午。
谩对客烹茶，笑谈今古。
千岁迢迢，竹风时扫户。
 >> 
词牌介绍


rhythmic: 最高楼
author: 徐架阁
content:
年高德劭，休叹老而传。
纵白发，尚红颜。
楚丘且谓吾始壮，大致仕亦宜然。
更尊荣，安富贵，寿绵延。
闻道生辰当月吉，万福千祥降自天。
献春酒，展华筵。
从心奚止不逾矩，绛人彭祖信齐肩。
更殷勤，加颂祷，等椿年。


rhythmic: 沁园春
author: 立斋
content:
表表耆英，松柏贞刚，冰霜洁清。
正持囊紫禁，急流勇退，步角巾绿野，闲处安身。
里社鸡豚，家山猿鹤，物我相忘法从荣。
东溪畔，似非熊尚父，在渭之滨。
闲来袖手梅亭。
似桃李纷纷谷自春。
算高风难进，缙绅楷式，颓波立，乡曲仪刑。
厚德清名，疏星碧落，屈指如公今几人。
无他祝，但似山难老，镇压嚣尘。
 >> 
词牌介绍


rhythmic: 酹江月・念奴娇
author: 黄革
content:
堂堂卿月，奉君恩来作，潜藩贤守。
喜遇慈闱年八十，特向新正称寿。
千里春风，满堂和气，是处歌声奏。
荷衣紫绶，捧觞齐上春酒。
人道彭祖高年，寿高八百，管从来稀有。
似此遐龄，屈指算、犹有十分之九。
惠满梅山，宠新芝检，归展调羹手。
疏封国号，天教富贵长久。


rhythmic: 百字令・念奴娇
author: 陈潜心
content:
梅峰孕秀，庆仙翁、咫尺元宵三夕。
盛德温温如玉粹，多少殊勋嘉绩。
两拥朱幡，独清节，高谊真难屈。
景疏堂下，台星长伴南极。
雅羡椿桂联芳，金章紫绶，拜舞欢声溢。
福备宜高仁者寿，喜占人间八十。
汉重申公，周登尚父，盛事今犹昔。
九重注想，备车行聘遗逸。


rhythmic: 百字谣・念奴娇
author: 三槐
content:
武夷秀气，萃君家、春色融和时节。
赏了花朝才六日，曾记挺生英杰。
量吸鲸川，志吞牛渚，标格冰壶洁。
台星明处，年年辉映南极。
须信早晚横翔，云霄直上，宁久栖鸾棘。
富贵荣华年正少，谢砌芝兰秀发。
行及瓜期，荣趋花县，百里民怀德。
交腾荐剡，褒迁大振勋业。


rhythmic: 沁园春
author: 程东湾
content:
毓德婺虚，联辉魁宿，天启儒英。
正仲春阶，三留叶秀，晓来蓬矢，六挂门荣。
星昴诞萧，神嵩降甫，怎似今朝记始生。
当此际，有满城和气，万井欢声。
龚黄政事勋名。
镜里文书吏胆惊。
况百年经界，于今修复，四贤道学，至此彰明。
月对艳阳，日逢初度，紫诏行催觐玉京。
黄堂上、寿觞称处，介福邦民。
 >> 
词牌介绍


rhythmic: 百字谣・念奴娇
author: 张
content:
榆烟新起，正清明节过，翠九叶。
欣会谪仙初度日，凤穴产真。
心肠琅琅，文章锦绣，看镜期勋业。
暂居马帐，後知有赖先觉。
可想大器晚成，功名有志，未逊苏秦学。
奈不在身先在子，果向秋风抟鹗。
诗酒琴棋，风花雪月，养浩全真乐。
寿觞五福，太公须遇文猎。


rhythmic: 水调歌・水调
author: 胡德芳
content:
湛湛玉清水，矗矗炼丹山。
秀环侯泮，广文分得括苍仙。
虞殿薰风初入。
尧陛祥七叶，此际诞真贤。
学术瑞王国，声誉蔼人寰。
绿槐宫，丹桂殿，杏花坛。
英华粲发，聊将文教布龙藩。
我亦执经北面，喜见发祥南斗，再拜祝长年。
丹诏烂鸦墨，绿发映貂蝉。


rhythmic: 声声慢
author: 赵宰
content:
洞宾仙客，诞节明朝，方斋今日称觞。
为有金丹，希年近也康强。
平生铁石肺腑，肯依阿、贪恋朝行。
芹溪上，把等闲出处，付与沧浪。
花竹午桥葱倩，身退静、功名大耐偏长。
济世经纶，暂时收敛何妨。
黄扉有分须到，况玉皇、久待平章。
康时了，万千年、姓字弥香。
 >> 
词牌介绍


rhythmic: 满庭芳
author: 张宰
content:
气吐虹霓，笔飞鸾凤，从来锦绣文章。
谪仙才调，复见庆流芳。
向自题名雁塔，不十载、德播河阳。
慰民望，一麾出守，风月任平章。
清和，时欲半，吕仙诞日，正此相当。
欣逢初度旦，敢献椒觞。
只恐经纶大手，应休期、便趣曹装。
愿箕宿，照临南极，拱北远流光。
 >> 
词牌介绍


rhythmic: 满江红
author: 梁大年
content:
九十炎光，又过了、三分之一。
记当年光际，诞生良弼。
崧岳降神锺秀气，孕成间世真英杰。
妙文章、拾芥立功名，谁能敌。
周孔业，邹轲质。
伊尹志，渊明节。
袖经纶妙手，屡投班笔。
富贵一朝知己逼，封候谈笑真堪觅。
信功名、管取出长年，看箕翼。
 >> 
词牌介绍


rhythmic: 水调歌头
author: 梁大年
content:
南极寿星现，佳气蔼庭除。
谁为绛人甲子，为我一轩渠。
恰喜亥成二首，还庆阳来七日，和气渐舒徐。
敬为图南祝，一瓣问兴居。
傲松筠，抚龟鹤，乐蓬壶。
斑衣戏舞，春满兰玉正森如。
却忆杜陵老子，因羡碧山学士，茅屋换银鱼。
何似温柔地，丝竹伴琴书。
 >> 
词牌介绍


rhythmic: 烛影摇红
author: 鼓峰
content:
风入虞弦，麦秋向晚梅天润。
彩丝长命斗新奇，还是端阳近。
想见瑶池仙韵。
对蟠桃、朱颜相映。
篆飘宝鼎，酒满霞觞，黄堂深静。
超悟真筌，凤归不作登台恨。
庆馀有子在河图，详试龚黄政。
好是棠阴清永。
且游戏、壶中光景。
会有飞诏，却奉轻轩，天朝归觐。
 >> 
词牌介绍


rhythmic: 水龙吟
author: 程霁岩
content:
夏秋晦朔之间，伊谁为作交承主。
昂仙伯，挺生此日，宾凉饯暑。
绛县老人，问将甲子，恰今岁数。
举香山晏会，才先一载，愚深幸、获叨预。
何以寿君初度。
愿朱颜、年年如许。
棘栖鸾凤，瑞浮，争如燕处。
双桂渐香，灵椿好在，福全九五。
向画堂深处，不妨重按，旧时歌舞。
 >> 
词牌介绍


rhythmic: 满庭芳
author: 程霁岩
content:
一叶鸣秋，五纪瑞，申月还庆生申。
巍巍郎宿，辉映寿星明。
一段精神玉立，秋潭自、足副徽称。
长生，只在公丹府，何待祝修龄。
粉垣，才过了，便持荷橐，光近枫宸。
况金瓯将启，庆满槐庭。
朝旆行行入侍，彩衣映、衮冕辉新。
从今去，相门出相，未数汉韦平。
 >> 
词牌介绍


rhythmic: 水调歌头
author: 翠微翁
content:
荚绕开六，宝历已当千。
人间收尽繁溽，凉意入琴弦。
尽道荐衡交剡，更值生申时节，喜色动闾阎。
终夜望银汉，文宿贯台躔。
定燕秦，封晋魏，信当然。
处处红莲开幕，曹掾岂能淹。
见说玉堂飞诏，已许金闺通籍，蓬岛伴神仙。
来岁寿卮酒，应醉御炉烟。
 >> 
词牌介绍


